Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Δ΄

ΣΥΝΕΔΡΙΑΣΗ ΜΗ΄

Πέμπτη 20 Δεκεμβρίου 2018

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επικύρωση Πρακτικών, σελ.   
2. Ανακοινώνεται ότι τη συνεδρίαση παρακολουθούν μαθητές από το Γυμνάσιο Ακράτας Αχαΐας, το Γυμνάσιο Διακοπτού Αχαΐας, το Γυμνάσιο Νέας Κίου Αργολίδας, το Γυμνάσιο Λεβιδίου Αρκαδίας και το 2ο Γυμνάσιο Τυρνάβου Λάρισας, σελ.   
3. Επί διαδικαστικού θέματος, σελ.   
4. Επί προσωπικού θέματος, σελ.   
5. Αποχώρηση των Βουλευτών του ΚΚΕ και του «ΠΟΤΑΜΙΟΥ» από τη συζήτηση του σχεδίου νόμου του Υπουργείου Μεταναστευτικής Πολιτικής, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
1. Ανακοίνωση του δελτίου επικαίρων ερωτήσεων της Παρασκευής 21 Δεκεμβρίου 2018, σελ.   
2. Συζήτηση επικαίρων ερωτήσεων:  
 α) Προς την Υπουργό Πολιτισμού και Αθλητισμού, με θέμα: «Ποια είναι η στρατηγική του Υπουργείου Πολιτισμού και Αθλητισμού για τη διαχείριση του πολιτιστικού αποθέματος;», σελ.   
 β) Προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης, με θέμα: «12ετής βιώσιμη και μόνιμη ρύθμιση μόνο για υφιστάμενες ληξιπρόθεσμες οφειλές ασφαλιστικών εισφορών», σελ.   
   
Γ. ΝΟΜΟΘΕΤΙΚΗ ΕΡΓΑΣΙΑ   
1. Συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Μεταναστευτικής Πολιτικής: «Επείγουσες ρυθμίσεις αρμοδιότητας Υπουργείου Μεταναστευτικής Πολιτικής», σελ.   
2. Συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Υποδομών και Μεταφορών: «Κύρωση της από 11-12-2018 Συμφωνίας Τροποποίησης Διατάξεων της από 31 Μαΐου 2007 Σύμβασης Παραχώρησης για το Έργο «Μελέτη, Κατασκευή, Χρηματοδότηση, Λειτουργία, Συντήρηση και Εκμετάλλευση του Αυτοκινητοδρόμου Κεντρικής Ελλάδος (Ε65)», που κυρώθηκε με τον ν. 3597/2007 (Α’ 168), όπως αυτή τροποποιήθηκε: α) με την από 28-11-2013 «Συμφωνία Τροποποίησης Διατάξεων της Σύμβασης Παραχώρησης» που κυρώθηκε με το άρθρο δεύτερο του ν. 4219/2013 «Κύρωση των Συμφωνιών Τροποποίησης των συμβάσεων παραχώρησης των μεγάλων οδικών έργων και ρύθμιση συναφών θεμάτων» (Α’ 269) και β) με την από 19-12-2013 «Συμφωνία Τροποποίησης Διατάξεων της από 28-11-2013 Συμφωνίας Τροποποίησης Διατάξεων Σύμβασης Παραχώρησης» που κυρώθηκε με το άρθρο 44 του ν.4354/2015 «Διαχείριση των μη εξυπηρετούμενων δανείων, μισθολογικές ρυθμίσεις και άλλες επείγουσες διατάξεις εφαρμογής της συμφωνίας δημοσιονομικών στόχων και διαρθρωτικών μεταρρυθμίσεων» (Α’176)», σελ.

ΠΡΟΕΔΡΕΥΟΝΤΕΣ

ΒΑΡΕΜΕΝΟΣ Γ. , σελ.  
ΓΕΩΡΓΙΑΔΗΣ Μ. , σελ.  
ΚΑΚΛΑΜΑΝΗΣ Ν. , σελ.  
ΚΟΥΡΑΚΗΣ Α. , σελ.  
ΛΑΜΠΡΟΥΛΗΣ Γ. , σελ.

ΟΜΙΛΗΤΕΣ

Α. Επί διαδικαστικού θέματος:  
ΒΑΡΒΙΤΣΙΩΤΗΣ Μ. , σελ.  
ΒΑΡΕΜΕΝΟΣ Γ. , σελ.  
ΒΙΤΣΑΣ Δ. , σελ.  
ΒΟΥΤΣΗΣ Ν. , σελ.  
ΓΕΩΡΓΙΑΔΗΣ Μ. , σελ.  
ΘΕΟΧΑΡΟΠΟΥΛΟΣ Α. , σελ.  
ΚΑΚΛΑΜΑΝΗΣ Ν. , σελ.  
ΚΑΜΜΕΝΟΣ Δ. , σελ.  
ΚΑΡΑΜΑΝΛΗΣ Κ. , σελ.  
ΚΑΤΣΙΚΗΣ Κ. , σελ.  
ΚΕΓΚΕΡΟΓΛΟΥ Β. , σελ.  
ΚΕΛΛΑΣ Χ. , σελ.  
ΚΟΥΡΑΚΗΣ Α. , σελ.  
ΛΑΜΠΡΟΥΛΗΣ Γ. , σελ.  
ΜΑΝΙΑΤΗΣ Ι. , σελ.  
ΜΑΝΩΛΑΚΟΥ Δ. , σελ.  
ΜΑΥΡΩΤΑΣ Γ. , σελ.  
ΜΗΤΑΡΑΚΗΣ Π. , σελ.  
ΠΑΛΛΗΣ Γ. , σελ.  
ΠΑΠΑΘΕΟΔΩΡΟΥ Θ. , σελ.  
ΠΕΤΡΟΠΟΥΛΟΣ Α. , σελ.  
ΣΑΡΙΔΗΣ Ι. , σελ.  
ΣΠΙΡΤΖΗΣ Χ. , σελ.  
ΤΖΕΛΕΠΗΣ Μ. , σελ.  
ΤΣΑΚΑΛΩΤΟΣ Ε. , σελ.  
ΨΑΡΙΑΝΟΣ Γ. , σελ.  
  
Β. Επί προσωπικού θέματος:  
ΣΚΡΕΚΑΣ Κ. , σελ.  
ΨΑΡΙΑΝΟΣ Γ. , σελ.  
  
Γ. Επί των επικαίρων ερωτήσεων:  
ΚΕΓΚΕΡΟΓΛΟΥ Β. , σελ.  
ΚΕΦΑΛΟΓΙΑΝΝΗ Ό. , σελ.  
ΠΕΤΡΟΠΟΥΛΟΣ Α. , σελ.  
ΣΤΡΑΤΗΣ Κ. , σελ.  
  
Δ. Επί του σχεδίου νόμου του Υπουργείου Μεταναστευτικής Πολιτικής:  
ΑΡΑΧΩΒΙΤΗΣ Σ. , σελ.  
ΒΑΡΒΙΤΣΙΩΤΗΣ Μ. , σελ.  
ΒΑΣΙΛΕΙΑΔΗΣ Γ. , σελ.  
ΒΙΤΣΑΣ Δ. , σελ.  
ΒΟΥΛΤΕΨΗ Σ. , σελ.  
ΒΟΥΤΣΗΣ Ν. , σελ.  
ΓΕΡΜΕΝΗΣ Γ. , σελ.  
ΓΕΡΟΒΑΣΙΛΗ Ό. , σελ.  
ΔΡΑΓΑΣΑΚΗΣ Ι. , σελ.  
ΘΕΟΧΑΡΟΠΟΥΛΟΣ Α. , σελ.  
ΚΑΒΒΑΔΙΑ Ι. , σελ.  
ΚΑΛΟΓΗΡΟΥ Μ. , σελ.  
ΚΑΜΜΕΝΟΣ Δ. , σελ.  
ΚΑΡΡΑΣ Γ. , σελ.  
ΚΑΤΣΙΚΗΣ Κ. , σελ.  
ΚΕΓΚΕΡΟΓΛΟΥ Β. , σελ.  
ΚΟΥΒΕΛΗΣ Φ. , σελ.  
ΚΡΕΤΣΟΣ Ε. , σελ.  
ΛΑΓΟΣ Ι. , σελ.  
ΜΑΝΩΛΑΚΟΥ Δ. , σελ.  
ΜΗΤΑΡΑΚΗΣ Π. , σελ.  
ΜΠΟΛΑΡΗΣ Μ. , σελ.  
ΞΕΝΟΓΙΑΝΝΑΚΟΠΟΥΛΟΥ Μ. , σελ.  
ΠΑΛΛΗΣ Γ. , σελ.  
ΠΑΝΑΓΙΩΤΑΡΟΣ Η. , σελ.  
ΠΑΠΑΘΕΟΔΩΡΟΥ Θ. , σελ.  
ΠΑΠΑΝΑΤΣΙΟΥ Α. , σελ.  
ΠΑΠΑΦΙΛΙΠΠΟΥ Γ. , σελ.  
ΠΑΠΑΧΡΙΣΤΟΠΟΥΛΟΣ Α. , σελ.  
ΠΕΤΡΟΠΟΥΛΟΣ Α. , σελ.  
ΠΙΤΣΙΟΡΛΑΣ Α. , σελ.  
ΣΚΟΥΦΑ Ε. , σελ.  
ΣΠΙΡΤΖΗΣ Χ. , σελ.  
ΤΖΕΛΕΠΗΣ Μ. , σελ.  
ΤΣΑΚΑΛΩΤΟΣ Ε. , σελ.  
ΧΑΡΙΤΣΗΣ Α. , σελ.  
ΨΑΡΙΑΝΟΣ Γ. , σελ.  
ΨΥΧΟΓΙΟΣ Γ. , σελ.  
  
Ε. Επί του σχεδίου νόμου του Υπουργείου Υποδομών και Μεταφορών:  
ΒΑΡΔΑΛΗΣ Α. , σελ.  
ΓΕΩΡΓΙΑΔΗΣ Μ. , σελ.  
ΖΑΡΟΥΛΙΑ Ε. , σελ.  
ΚΑΡΑΜΑΝΛΗΣ Κ. , σελ.  
ΚΑΡΑΝΑΣΤΑΣΗΣ Α. , σελ.  
ΚΑΤΣΙΚΗΣ Κ. , σελ.  
ΜΑΝΙΑΤΗΣ Ι. , σελ.  
ΜΑΥΡΑΓΑΝΗΣ Ν. , σελ.  
ΜΑΥΡΩΤΑΣ Γ. , σελ.  
ΜΠΑΡΓΙΩΤΑΣ Κ. , σελ.  
ΣΑΧΙΝΙΔΗΣ Ι. , σελ.  
ΣΙΜΟΡΕΛΗΣ Χ. , σελ.  
ΣΚΡΕΚΑΣ Κ. , σελ.  
ΣΠΙΡΤΖΗΣ Χ. , σελ.  
  
ΠΑΡΕΜΒΑΣΕΙΣ:  
ΚΑΜΑΤΕΡΟΣ Η. , σελ.  
ΠΑΛΛΗΣ Γ. , σελ.

ΠΡΑΚΤΙΚΑ ΒΟΥΛΗΣ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Δ΄

ΣΥΝΕΔΡΙΑΣΗ ΜΗ΄

Πέμπτη 20 Δεκεμβρίου 2018

Αθήνα, σήμερα στις 20 Δεκεμβρίου 2018, ημέρα Πέμπτη και ώρα 10.01΄, συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του ΣΤ΄ Αντιπροέδρου αυτής κ. **ΓΕΩΡΓΙΟΥ ΛΑΜΠΡΟΥΛΗ**.

**ΠΡΟΕΔΡΕΥΩΝ (Γεώργιος Λαμπρούλης):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 19-12-2018 εξουσιοδότηση του Σώματος επικυρώθηκαν με ευθύνη του Προεδρείου τα Πρακτικά της ΜΖ΄ συνεδριάσεώς του, της Τετάρτης 19 Δεκεμβρίου 2018, σε ό,τι αφορά την ψήφιση στο σύνολο του σχεδίου νόμου: «Επείγουσες ρυθμίσεις του Υπουργείου Περιβάλλοντος και Ενέργειας  - Κύρωση της από 20-11-2018 Σύμβασης μεταξύ του Ελληνικού Δημοσίου και των εταιρειών ENERGEAN OIL AND GAS - ΕΝΕΡΓΕΙΑΚΗ ΑΙΓΑΙΟΥ ΑΝΩΝΥΜΗ ΕΤΑΙΡΕΙΑ ΕΡΕΥΝΑΣ ΚΑΙ ΠΑΡΑΓΩΓΗΣ ΥΔΡΟΓΟΝΑΝΘΡΑΚΩΝ και ΚΑΒΑΛΑ OIL ΑΝΩΝΥΜΗ ΕΤΑΙΡΕΙΑ, με την οποία τροποποιείται η από 23-11-1999 Σύμβαση για την εκμετάλλευση Υδρογονανθράκων στη θαλάσσια περιοχή του Θρακικού Πελάγους μεταξύ του Ελληνικού Δημοσίου και της ΚΑΒΑΛΑ OIL ΑΝΩΝΥΜΗ ΕΤΑΙΡΕΙΑ  που κυρώθηκε με το ν.2779/1999 (Α΄ 296) και άλλες διατάξεις».)

Κυρίες και κύριοι συνάδελφοι, έχω την τιμή να ανακοινώσω στο Σώμα το δελτίο επικαίρων ερωτήσεων της Παρασκευής 21 Δεκεμβρίου 2018.

Α. ΕΠΙΚΑΙΡΕΣ ΕΡΩΤΗΣΕΙΣ  Πρώτου Κύκλου (Άρθρο 130 παράγραφοι 2 και 3 του Κανονισμού της Βουλής)

1. Η με αριθμό 230/17-12-2018 επίκαιρη ερώτηση του Βουλευτή Κορινθίας της Νέας Δημοκρατίας κ. Χρίστου Δήμα προς τον Υπουργό Οικονομίας και Ανάπτυξης, με θέμα: «Απορρόφηση πόρων ΕΣΠΑ 2014-2020».

2. Η με αριθμό 219/12-12-2018 επίκαιρη ερώτηση του Βουλευτή Αργολίδας της Δημοκρατικής Συμπαράταξης ΠΑΣΟΚ - ΔΗΜΑΡ κ. Γιάννη Μανιάτη προς τον Υπουργό Περιβάλλοντος και Ενέργειας, με θέμα: «Απαράδεκτη καθυστέρηση στην κατανομή στους δικαιούχους του Ανταποδοτικού Τέλους Αιολικών Πάρκων για τα έτη 2015-2017».

3. Η με αριθμό 233/18-12-2018 επίκαιρη ερώτηση του Βουλευτή Αττικής του Κομμουνιστικού Κόμματος Ελλάδας κ. Ιωάννη Γκιόκα προς τον Υπουργό Περιβάλλοντος και Ενέργειας, σχετικά με την περιοχή Άγιος Ανδρέας, στη Νέα Μάκρη Αττικής και τις παράνομες διεκδικήσεις της Εκκλησίας.

4. Η με αριθμό 224/14-12-2018 επίκαιρη ερώτηση του Ζ΄ Αντιπροέδρου της Βουλής και Βουλευτή Α΄ Αθηνών του Ποταμιού κ. Σπυρίδωνος Λυκούδη προς τον Υπουργό Οικονομίας και Ανάπτυξης, με θέμα: «Κλείνουν 11 ξενώνες για ασυνόδευτα παιδιά;».

Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρο 130 παράγραφοι 2 και 3 του Κανονισμού της Βουλής)

1. Η με αριθμό 231/17-12-2018 επίκαιρη ερώτηση του Βουλευτή Λέσβου της Νέας Δημοκρατίας κ. Χαράλαμπου Αθανασίου προς τον Υπουργό Εσωτερικών, με θέμα: «Διάσπαση του Δήμου Λέσβου».

2. Η με αριθμό 235/18-12-2018 επίκαιρη ερώτηση του Βουλευτή Β΄ Αθηνών του Κομμουνιστικού Κόμματος Ελλάδας κ. Χρήστου Κατσώτη προς τον Υπουργό Εσωτερικών, με θέμα: «Διορθώσεις λαθών στον κωδικό ασφάλισης και στην ειδικότητα με την οποία έχουν προσληφθεί διάφοροι δασεργάτες».

3. Η με αριθμό 236/18-12-2018 επίκαιρη ερώτηση του Βουλευτή Α΄ Θεσσαλονίκης του Κομμουνιστικού Κόμματος Ελλάδας κ. Γιάννη Δελή προς τον Υπουργό Περιβάλλοντος και Ενέργειας, με θέμα: «Προβλήματα στην κάλυψη ατομικών αναγκών σε καυσόξυλα των κατοίκων του Δήμου Μύκης στην Περιφερειακή Ενότητα Ξάνθης».

4. Η με αριθμό 198/3-12-2018 επίκαιρη ερώτηση του Βουλευτή Έβρου της Νέας Δημοκρατίας κ. Αναστασίου Δημοσχάκη προς τον Υπουργό Παιδείας, Έρευνας και Θρησκευμάτων, με θέμα: «Μεταφορά θέσης μέλους ΔΕΠ από την Ιατρική Σχολή του Δημοκριτείου Πανεπιστημίου Θράκης στο νεοσύστατο Πανεπιστήμιο Δυτικής Αττικής».

5. Η με αριθμό 205/4-12-2018 επίκαιρη ερώτηση του Βουλευτή Ηρακλείου της Δημοκρατικής Συμπαράταξης ΠΑΣΟΚ – ΔΗΜΑΡ κ. Βασιλείου Κεγκέρογλου προς τον Υπουργό Οικονομίας και Ανάπτυξης, με θέμα: «Να παραταθεί ο ν.3869/10 για την προστασία της α΄ κατοικίας των υπερχρεωμένων νοικοκυριών».

6. Η με αριθμό 121/1-11-2018 επίκαιρη ερώτηση του Βουλευτή Α΄ Πειραιώς  του Λαϊκού Συνδέσμου - Χρυσή Αυγή κ. Νικολάου Κούζηλου προς τον Υπουργό Παιδείας, Έρευνας και Θρησκευμάτων, με θέμα: «Μεικτή διεπιστημονική επιτροπή εμπειρογνωμόνων».

7. Η με αριθμό 74/16-10-2018 επίκαιρη ερώτηση του Βουλευτή Α΄ Πειραιώς του Λαϊκού Συνδέσμου - Χρυσή Αυγή κ. Νικολάου Κούζηλου προς τον Υπουργό Ναυτιλίας και Νησιωτικής Πολιτικής, με θέμα: «Ο σχεδιασμός για την ναυτική εκπαίδευση».

8. Η με αριθμό 53/11-10-2018 επίκαιρη ερώτηση του Βουλευτή Α΄ Πειραιώς του Λαϊκού Συνδέσμου - Χρυσή Αυγή κ. Νικολάου Κούζηλου προς τον Υπουργό Ναυτιλίας και Νησιωτικής Πολιτικής, με θέμα: «Ενίσχυση του Λιμενικού Σώματος εν όψει θέσπισης ΑΟΖ και εξόρυξης υδρογονανθράκων και φυσικού αερίου».

9. Η με αριθμό 20/3-10-2018 επίκαιρη ερώτηση του Βουλευτή Α΄ Πειραιώς του Λαϊκού Συνδέσμου - Χρυσή Αυγή κ. Νικολάου Κούζηλου προς τον Υπουργό Ναυτιλίας και Νησιωτικής Πολιτικής, με θέμα: «Συνεχίζεται η τουρκική προκλητικότητα στο Αιγαίο».

ΑΝΑΦΟΡΕΣ - ΕΡΩΤΗΣΕΙΣ (Άρθρο 130 παράγραφος 5 του Κανονισμού της Βουλής)

1. Η με αριθμό 2854/29-10-2018 ερώτηση του Βουλευτή Δράμας της Νέας Δημοκρατίας κ. Δημητρίου Κυριαζίδη προς τον Υπουργό Παιδείας, Έρευνας και Θρησκευμάτων, σχετικά με την μεταφορά μιας θέσης μέλους ΔΕΠ από την Ιατρική Σχολή του Δημοκριτείου Πανεπιστημίου Θράκης στο νεοσύστατο Πανεπιστήμιο Δυτικής Αττικής.

(ΑΛΛΑΓΗ ΣΕΛΙΔΑΣ ΛΟΓΩ ΑΛΛΑΓΗΣ ΘΕΜΑΤΟΣ)

**ΠΡΟΕΔΡΕΥΩΝ (Γεώργιος Λαμπρούλης):** Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Ξεκινούμε τη συζήτηση με τη δεύτερη με αριθμό 228/17-12-2018 επίκαιρη ερώτηση πρώτου κύκλου της Βουλευτού Α΄ Αθηνών της Νέας Δημοκρατίας κ. Όλγας Κεφαλογιάννη προς την ΥπουργόΠολιτισμού και Αθλητισμού,με θέμα: «Ποια είναι η στρατηγική του Υπουργείου Πολιτισμού και Αθλητισμού για τη διαχείριση του πολιτιστικού αποθέματος;».

Στην επίκαιρη ερώτηση θα απαντήσει ο Υφυπουργός Πολιτισμού και Αθλητισμού κ. Κωνσταντίνος Στρατής.

Κυρία Κεφαλογιάννη, έχετε τον λόγο.

**ΟΛΓΑ ΚΕΦΑΛΟΓΙΑΝΝΗ:** Ευχαριστώ πολύ.

Κύριε Πρόεδρε, το 2018 ήταν άλλη μια χρονιά άδειων πωλητηρίων και κλειστών αναψυκτήριων στους αρχαιολογικούς χώρους και τα μουσεία της χώρας, ενώ μόλις τον περασμένο Ιούλιο ξεκίνησε η πιλοτική εφαρμογή του νέου συστήματος ηλεκτρονικού εισιτηρίου σε έντεκα αρχαιολογικούς χώρους και μουσεία.

Εσείς, κύριε Υπουργέ, έχετε πλέον μακρά εμπειρία από την εφαρμοσμένη πολιτική στον πολιτισμό την τελευταία τετραετία από διάφορες θέσεις. Γνωρίζετε, λοιπόν, ότι το e-ticketing το εξαγγείλατε ως Κυβέρνηση ήδη από το 2015 και φτάσατε να υλοποιήσετε την πρώτη φάση του έργου σχεδόν προεκλογικά. Παράλληλα, εξακολουθεί η διακοπή της ροής πωλητέων, με συνέπεια ένα μεγάλο συγκριτικό πλεονέκτημα του ΤΑΠΑ να παραμένει ανεκμετάλλευτο.

Σε όλο τον κόσμο, κύριε Υπουργέ, οι εισπράξεις από την πώληση εισιτηρίων σε χώρους πολιτιστικού ενδιαφέροντος, είναι σε αναλογία ελάχιστες σε σχέση με αυτές από τα πωλητήρια. Αυτό δεν θέλετε να το λάβετε υπ’ όψιν σας.

Επίσης, ο νέος οργανισμός λειτουργίας του ΤΑΠΑ παραμένει σε διαρκή εκκρεμότητα, γεγονός που ακυρώνει κάθε δέσμευσή σας για εκσυγχρονισμό του ταμείου. Δυστυχώς, ως Κυβέρνηση επιμένετε στην επικοινωνιακή διαχείριση της αύξησης τουριστικών αφίξεων και επισκεπτών σε μουσεία και αρχαιολογικούς χώρους. Η υπολειτουργία, όμως, του ΤΑΠΑ και οι ανάλογες δυσλειτουργίες στους χώρους αρχαιολογικού ενδιαφέροντος, δίνει μια άλλη ανάγνωση: την εκτόξευση των πολύτιμων για την ελληνική οικονομία διαφυγόντων κερδών. Και αυτό, φυσικά, το παραβλέπετε.

Επίσης, παραβλέπετε ότι η αύξηση των εσόδων από εισιτήρια, η οποία καταγράφεται, οφείλεται κυρίως στην αύξηση της τιμής του εισιτηρίου. Και θα μπορούσε κανείς αν δει τα στοιχεία να καταλάβει, ότι είναι δυσανάλογα χαμηλή αυτή η αύξηση σε σχέση με την άνοδο της τουριστικής επισκεψιμότητας.

Παράλληλα, προκαλεί ερωτήματα η αύξηση του αριθμού επισκεπτών ελεύθερης εισόδου στους αρχαιολογικούς χώρους. Έχει αυξηθεί κατά 21,5%, ιδιαίτερα σε σχέση με την ελάχιστη αύξηση του αριθμού επισκεπτών ελεύθερης εισόδου στα μουσεία, που είναι μόλις 0,9%. Αναφέρομαι στα στοιχεία του Ιουλίου του 2018 σε σχέση με τον Ιούλιο του 2017.

Και εμείς λέμε «ναι» στην κοινωνική πολιτική για τον πολιτισμό. Θέλουμε, όμως, συγκεκριμένες απαντήσεις για τις θολές αυτές αποκλίσεις, ώστε να μην θεωρηθούν άλλη μία περίπτωση διαφυγόντων εσόδων για την ελληνική οικονομία.

Θέλουμε, λοιπόν, να μας απαντήσετε στα εξής: Ποια είναι, τελικά, η στρατηγική σας για το ΤΑΠΑ; Διότι στο Υπουργείο Πολιτισμού κάθε νέος Υπουργός φέρνει ένα νέο όραμα και σχέδιο για το ταμείο και, βεβαίως, και ένα νέο ΔΣ. Επίσης, για ποιον λόγο δεν έχει προχωρήσει ακόμα ο νέος οργανισμός για το ταμείο; Τέλος, ποιο είναι το χρονοδιάγραμμα επέκτασης του έργου εφαρμογής του ηλεκτρονικού εισιτηρίου σε όλη την επικράτεια το 2019; Διότι και αυτό το έχετε εξαγγείλει.

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Καλώς.

Τον λόγο έχει ο κ. Στρατής.

**ΚΩΝΣΤΑΝΤΙΝΟΣ ΣΤΡΑΤΗΣ (Υφυπουργός Πολιτισμού και Αθλητισμού):** Ευχαριστώ, κύριε Πρόεδρε.

Το Ταμείο Αρχαιολογικών Πόρων είναι ένα νομικό πρόσωπο δημοσίου δικαίου που εισπράττει τα έσοδα από τους αρχαιολογικούς χώρους, τα μουσεία και τα μνημεία της χώρας και ταυτόχρονα, διαχειρίζεται τα πωλητήρια και τα αναψυκτήρια σε αυτούς τους χώρους. Αυτά τα έσοδα χρησιμοποιούνται για τη χρηματοδότηση του Υπουργείου Πολιτισμού, μέσα από διάφορους μηχανισμούς, για διάφορες ανάγκες.

Θα κάνω μία σύντομη αναδρομή, βέβαια, στην ιστορία του Ταμείου Αρχαιολογικών Πόρων, γιατί δεν ιδρύθηκε τα τελευταία τρία χρόνια. Έχει μια μακρά ιστορία.

Το σχέδιο των προηγούμενων κυβερνήσεων ήταν η αντικατάσταση του Ταμείου Αρχαιολογικών Πόρων από μια ανώνυμη εταιρεία, θυγατρική του Ταμείου Αρχαιολογικών Πόρων, τον περιβόητο ΟΠΕΠ, ο οποίος δέχθηκε άφθονη χρηματοδότηση από δημόσιο χρήμα -πάνω από 100 εκατομμύρια ευρώ- για δράσεις προβολής, για την Πολιτιστική Ολυμπιάδα κ.λπ..

Μέσα από διαπιστωμένη κακοδιαχείριση αυτός ο οργανισμός οδηγήθηκε σε εκκαθάριση. Το χειρότερο ήταν ότι ενώ είχε σχεδιαστεί η υποκατάσταση του ΤΑΠΑ από τον Οργανισμό Προβολής Ελληνικού Πολιτισμού που έκλεισε, δεν υπήρξε καμμία μέριμνα, έτσι ώστε μετά το κλείσιμο του ΟΠΕΠ να ενισχυθεί το Ταμείο Αρχαιολογικών Πόρων.

Θα αναφερθώ, επίσης, στην άφθονη χρηματοδότηση που έχει δεχθεί το Ταμείο Αλληλοβοήθειας Υπαλλήλων Υπουργείου Πολιτισμού από το Ταμείο Αρχαιολογικών Πόρων ως ποσοστό, υποκαθιστώντας, μάλιστα, από το 2009 την άφθονη χρηματοδότηση που ως τότε δεχόταν αυτό το ταμείο από τον ειδικό λογαριασμό του Υπουργείου Πολιτισμού.

Για αυτά θα μιλήσουμε αναλυτικότερα στη συζήτηση σχετικού σχεδίου νόμου στη Βουλή μέσα στον Ιανουάριο.

Μία από τις αρμοδιότητες του Ταμείου Αρχαιολογικών Πόρων είναι οι απαλλοτριώσεις. Τη δεκαετία του 2000 συνήφθησαν τρία δάνεια -88 εκατομμύρια ευρώ το πρώτο, 88 εκατομμύρια ευρώ το δεύτερο και 130 εκατομμύρια ευρώ το τρίτο- για την πληρωμή απαλλοτριώσεων. Δηλαδή, ένα ταμείο που εισέπραττε από τους αρχαιολογικούς χώρους, χρειάστηκε να δανειστεί για να κάνει απαλλοτριώσεις. Και βεβαίως, εντάχθηκε στο PSI το 2012 με πάνω από 30 εκατομμύρια ευρώ αποθεματικών, από τα οποία τα μισά «κουρεύτηκαν» στο 50% και τα υπόλοιπα είναι εγκλωβισμένα σε χαρτιά, σε ομόλογα.

Η δική μας στρατηγική από το 2015 ήταν η εξής: Άμεσες ενέργειες για το τι μπορεί να έχει άμεση απόδοση, έτσι ώστε αυτομάτως και γρήγορα να χρηματοδοτηθεί το Υπουργείο Πολιτισμού και σε πιο στρατηγικές ενέργειες.

Η αναθεώρηση της τιμολογιακής πολιτικής, στην οποία αναφερθήκατε, ήταν ένας απαραίτητος εκσυγχρονισμός που δεν έχει γίνει για αρκετά χρονιά. Ουσιαστικά εφαρμόσαμε ευρωπαϊκές καλές πρακτικές. Εφαρμόσαμε και μία ευρωπαϊκή πρωτοτυπία: Για πρώτη φορά στη χώρα έχουμε διζωνικό σύστημα, άλλο για την υψηλή περίοδο επισκεψιμότητας και άλλο για τη χαμηλή περίοδο επισκεψιμότητας, στην οποία οι τιμές είναι και ακόμα χαμηλότερες από αυτές που ίσχυαν πριν.

Επίσης, υπήρξε σειρά οργανωτικών βελτιώσεων κυρίως όσον αφορά στην έκδοση εισιτηρίων γύρω από την Ακρόπολη, που είχε θεαματικά αποτελέσματα.

Ταυτόχρονα, έγινε και το στρατηγικό βήμα του να εγκατασταθεί ηλεκτρονικό εισιτήριο, στην πραγματικότητα να αντικατασταθεί το προηγούμενο σύστημα ηλεκτρονικής έκδοσης, το οποίο είχε πληρώσει η χώρα με 2 εκατομμύρια ευρώ, ενώ 500.000 ευρώ κόστιζε η συντήρησή του. Αυτό το σύστημα λειτουργεί όχι πιλοτικά, αλλά κανονικά από το καλοκαίρι και ήδη χτίζονται τα υπόλοιπα υποσυστήματα επιχειρησιακών πόρων και διαχείρισης πωλητηρίων.

Αναφερθήκατε στην τιμολογιακή πολιτική και στα εισιτήρια. Για πρώτη φορά με το νέο σύστημα έχουμε και τμηματοποίηση. Μπορούμε να ξέρουμε, δηλαδή, η κάθε κατηγορία εισιτηρίων τι ποσοστό αντιπροσωπεύει. Η σύγκρισή τους με άλλα μουσεία της χώρας, όπως το Μουσείο της Ακρόπολης, δείχνει ότι το ποσοστό των ελευθέρας εισόδου είναι σε αντίστοιχα επίπεδα, γύρω στο 26% με 30%. Η κατηγοριοποίηση των εισιτηρίων ελευθέρας εισόδου είναι ότι τα μισά περίπου είναι για την ηλικία έως δεκαοκτώ ετών. Φαντάζομαι ότι δεν υπονοείτε πως θα έπρεπε να διακοπεί η ελεύθερη είσοδος στους νέους και τα παιδιά της χώρας.

Στην ερώτησή σας αναφερθήκατε στις κατηγορίες των ΑΜΕΑ, στις κατηγορίες πολύτεκνων. Αυτοί είναι ένα ελάχιστο ποσοστό -0,22%, 0,3%- επί του συνόλου των εισιτηρίων. Άρα δεν υπάρχει κάποιο ζήτημα εδώ.

Θα ήθελα, επίσης, να αναφερθώ στην επέκταση του ηλεκτρονικού εισιτηρίου. Προφανώς δεν μπορεί να εφαρμοστεί το σύστημα αυτό και στους διακόσιους εβδομήντα πέντε αρχαιολογικούς χώρους σε ολόκληρη τη χώρα. Έχει γίνει μια επιλογή πενήντα περίπου αρχαιολογικών χώρων, που συγκεντρώνουν το μεγαλύτερο ποσοστό επισκεψιμότητας. Έχουν κατανεμηθεί σε έντεκα περιοχές. Βρισκόμαστε σε συζητήσεις με δωρητές για τη μελέτη και με τους τοπικούς χορηγούς, έτσι ώστε να έχουμε παράλληλη εκδίπλωση στη νέα χρονιά που ξεκινάει.

Θα αναφερθώ και στα πωλητήρια. Να πω ότι λόγω της κατάστασης που είχε προηγηθεί στο Υπουργείο, παραλάβαμε κλειστά τα πωλητήρια, χωρίς πωλητές. Εμείς για πρώτη φορά θεσπίσαμε εκατόν πενήντα θέσεις πωλητών. Να παραδεχθώ ότι πέρσι υπήρξε καθυστέρηση στην πρόσληψή τους. Φέτος είμαστε έτοιμοι. Από τον Απρίλιο θα είναι στη θέση τους. Επίσης, έχουμε σειρά παραγγελιών. Φέτος θα είναι γεμάτα τα πωλητήρια από προϊόντα, με χρηματοδότηση από το Ταμείο Αρχαιολογικών Πόρων.

**ΠΡΟΔΡΕΥΩΝ (Γεώργιος Λαμπρούλης):** Ευχαριστούμε τον κύριο Υπουργό.

Τον λόγο έχει η κ. Κεφαλογιάννη για τη δευτερολογία της.

**ΟΛΓΑ ΚΕΦΑΛΟΓΙΑΝΝΗ:** Κύριε Υπουργέ, αυτή η Κυβέρνηση μας έχει συνηθίσει να κάνει ιστορικές αναδρομές, για να δικαιολογήσει τα αδικαιολόγητα, την αναποτελεσματική πολιτική σας, η οποία είναι γεμάτη ματαιώσεις, ανευθυνότητα ή αποσπασματικές παρεμβάσεις.

Αυτό που διαπιστώνουμε είναι ότι και φέτος συνεχίστηκαν στο ΤΑΠΑ τα ίδια προβλήματα που δεν εννοείτε να λύσετε τα τέσσερα χρόνια που είστε στην εξουσία και που θα μπορούσατε να έχετε αλλάξει τα πάντα. Σε μία προσπάθεια να σώσετε την εικόνα της αναποτελεσματικής σας πολιτικής για τα κλειστά αναψυκτήρια, προβλέψατε απευθείας αναθέσεις τον περασμένο Ιούνιο, για έναν νέο φορέα για τη διαχείριση των ακινήτων και των αναψυκτηρίων του Υπουργείου και του ΤΑΠΑ.

Αλήθεια, μπορείτε να μας περιγράψετε ακριβώς ποια ήταν η διαδικασία με την οποία θα προχωρήσετε στην επιλογή αναδόχων; Αυτό που τελικά έμεινε, κύριε Υπουργέ, είναι μία ακόμα χαμένη χρονιά. Και εδώ ακριβώς είναι το ζήτημα. Γιατί αφήσατε το ελληνικό δημόσιο να χάσει έσοδα από τα κλειστά αναψυκτήρια και τα άδεια πωλητήρια; Γιατί δεν δράσατε εγκαίρως; Αυτή είναι και μία κατάσταση που, συν τοις άλλοις, προσβάλλει την εικόνα της χώρας μας στους ξένους επισκέπτες και υπονομεύει την ποιότητα του τουριστικού μας προϊόντος. Αυτό μπορώ να σας το μεταφέρω, διότι επισκέφτηκα πρόσφατα τον αρχαιολογικό χώρο της Ολυμπίας και ήταν σοκαριστικό το ότι ήταν κλειστό το αναψυκτήριο.

Να έρθω τώρα στο ζήτημα του νέου οργανισμού. Το τελευταίο σχέδιο παραδόθηκε στην πολιτική ηγεσία του Υπουργείου Πολιτισμού τον Μάρτιο του 2018. Γιατί δεν προχώρησε κάτι από τότε; Πώς φαντάζεστε την αναβάθμιση, όπως λέτε, του ταμείου, όταν εξακολουθεί να είναι υποστελεχωμένο, χωρίς εξειδικευμένο προσωπικό σε θέματα πληροφορικής, που είναι απαραίτητο τόσο για τις ανάγκες του e-ticketing όσο και του e-shop;

Ακόμα και για την εφαρμογή του ηλεκτρονικού εισιτηρίου, που ξεκίνησε όπως είπαμε πιλοτικά -μετά από την εξαγγελία που είχε γίνει ήδη μετά το 2015 ξεκίνησε μόλις φέτος- αναζητήθηκαν ιδιωτικές χορηγίες, ενώ το συγκεκριμένο έργο θα μπορούσε να χρηματοδοτηθεί από το ΕΣΠΑ. Όμως το ΤΑΠΑ δεν μπορούσε να αποκτήσει διαχειριστική επάρκεια, που είναι απαραίτητη προϋπόθεση για να μπορέσει να διεκδικήσει κονδύλια της Ευρωπαϊκής Ένωσης. Και δεν μπορούσε να πάρει διαχειριστική επάρκεια το ΤΑΠΑ, γιατί δεν έχει κατάλληλο προσωπικό και δομές.

Αντί, λοιπόν, να φροντίσετε για την ουσιαστική αναβάθμιση του ΤΑΠΑ, προτιμήσατε την εύκολη λύση των χορηγιών, χρήματα που θα μπορούσαν να διατεθούν για άλλες μη επιλέξιμες ανάγκες των μνημείων.

Επιπλέον, το ηλεκτρονικό εισιτήριο συνεχίζει να το διαχειρίζεται ιδιωτική εταιρεία. Έχετε κάνει κάτι ώστε να περιέλθει η διαχείριση στο ταμείο; Εμείς δεν έχουμε πρόβλημα με τις ιδιωτικές εταιρείες. Η αριστερή σας κυβέρνηση υποτίθεται πως έχει.

Και κάτι άλλο. Γιατί δεν προβάλλεται από το Υπουργείο Πολιτισμού η δυνατότητα κρατήσεων από το διαδίκτυο;

Όλα αυτά είναι ερωτήματα που εγείρουν σοβαρές αμφιβολίες για το ποια είναι, τελικά, η στρατηγική σας για το ΤΑΠΑ και σε τι αποσκοπεί.

Η αναβάθμιση του ταμείου με τον νέο οργανισμό παραμένει διαρκώς ένα σχέδιο στο συρτάρι σας. Η μόνη αλήθεια είναι ότι μέχρι σήμερα τίποτα δεν έχει αλλάξει στο ΤΑΠΑ εκτός από τις διοικήσεις του. Προφανώς έχετε αφήσει τη διοίκηση του ταμείου στο έλεος των προσωπικών αντιπαραθέσεων και μικροσυμφερόντων.

Κύριε Υπουργέ, η θητεία της παρούσας Κυβέρνησης στον πολιτισμό χαρακτηρίζεται κυρίως από ανεφάρμοστες εξαγγελίες, αλλαγές θεσμικών προσώπων και πάντως όχι από έργο. Τέσσερα χρόνια στο τιμόνι αυτής της χώρας τέσσερις αλλαγές στην ηγεσία του Υπουργείου Πολιτισμού. Όλα αυτά αποδεικνύουν ένα πράγμα, ότι η σχέση της Αριστεράς με τον πολιτισμό είναι ένας ακόμη μύθος που κατέρρευσε παταγωδώς.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε, κυρία Κεφαλογιάννη.

Τον λόγο έχει ο κ. Στρατής.

**ΚΩΝΣΤΑΝΤΙΝΟΣ ΣΤΡΑΤΗΣ (Υφυπουργός Πολιτισμού και Αθλητισμού):** Θα ξεκινήσω από το τελευταίο. Σας διαβεβαιώ ότι η σχέση της Αριστεράς με τον πολιτισμό κάθε άλλο παρά έχει διαρραγεί. Αυτό μπορεί να γίνει αντιληπτό, τουλάχιστον από εμάς, όταν βρισκόμαστε στους χώρους πολιτισμού είτε είναι πολιτιστικής κληρονομιάς είτε είναι σύγχρονου πολιτισμού. Βλέπουμε τους ανθρώπους, έχουμε άμεση επαφή μαζί τους, καταγράφουμε τα προβλήματα, δίνουμε συνεχώς λύσεις και είναι μια σχέση που χτίζεται και όλο και δυναμώνει.

Θα περάσω σε διάφορα στα οποία αναφερθήκατε εν τάχει. Πρώτον, το ηλεκτρονικό εισιτήριο βρίσκεται σε κανονική λειτουργία. Δεύτερον, η διαχείρισή του είναι στο Ταμείο Αρχαιολογικών Πόρων, δεν είναι σε καμία ιδιωτική εταιρεία. Τρίτον, η εμπλοκή των δωρητών δεν είχε να κάνει με τη χρηματοδότηση μόνο, είχε να κάνει κυρίως με την εισαγωγή τεχνογνωσίας που δυστυχώς δεν υπήρχε στο Υπουργείο Πολιτισμού και έπρεπε να αντιμετωπιστεί αυτό το ζήτημα.

Θα ήθελα να τους ευχαριστήσω προσωπικά και από αυτό το Βήμα ακριβώς γιατί, ενώ καταγράφηκαν πλήρως οι ανάγκες και οι απαιτήσεις από πλευράς του Υπουργείου, οι ίδιοι απλώς υλοποίησαν το σχέδιο του Υπουργείου. Απορώ ποιος σας έχει μεταφέρει την πληροφόρηση ότι η διαχείριση γίνεται από ιδιώτες.

Όσον αφορά το ζήτημα της προβολής, να προβάλεις τι και πού; Αυτή την στιγμή έχουμε στοιχεία και εκπονείται μια μελέτη επικοινωνιακής προβολής του ηλεκτρονικού εισιτηρίου εν όψει της νέας σεζόν, βασισμένη στα στατιστικά δεδομένα που για πρώτη φορά έχουμε από την εφαρμογή του νέου συστήματος.

Αρκεί να σας πω χαρακτηριστικά ότι διαπιστώσαμε ότι τα δύο τρίτα της διαδικτυακής έκδοσης γίνεται μέσω κινητών τηλεφώνων. Αυτό σημαίνει ότι θα πρέπει να ανασχεδιάσουμε την εφαρμογή και να την προβάλουμε κυρίως για αυτήν τη χρήση. Επίσης, έχουμε πλήρη στοιχεία για τις εθνικότητες που εκδίδουν εισιτήρια μέσω διαδικτύου, από πού εκδίδονται εισιτήρια, άρα έχουμε στοιχεία πια για να κάνουμε μια στοχευμένη επικοινωνιακή προβολή και όχι μια επικοινωνιακή επικοινωνιακή προβολή.

Θα αναφερθώ σύντομα στα αναψυκτήρια. Μου κάνει εντύπωση αυτό που αναφέρατε. Θα έπρεπε ίσως να γνωρίζετε, από τις διοικήσεις που προηγήθηκαν αυτής της Κυβέρνησης, ότι σε πολλές περιπτώσεις η λειτουργία των αναψυκτηρίων είναι πιο προβληματική από τη μη λειτουργία τους. Υπάρχει σειρά δημοσιευμάτων –ακόμα και στις ειδήσεις έχει παίξει το ζήτημα- που αναδεικνύουν ακριβώς την κακή ποιότητα των προσφερόμενων υπηρεσιών από τους μισθωτές που παραλάβαμε από τις προηγούμενες διοικήσεις, μέσα από διάφορες διαδικασίες.

Επομένως, υπάρχει ένα νέο πλαίσιο. Έχει ξεκινήσει η εκπόνηση του σχεδίου αξιοποίησης, το οποίο θα εγκριθεί από το Κεντρικό Αρχαιολογικό Συμβούλιο και μετά θα ξεκινήσουν νέες διαγωνιστικές διαδικασίες. Ναι, έχουμε προβλέψει και μια διαδικασία απευθείας εκμίσθωσης για συγκεκριμένο χρονικό διάστημα, έτσι ώστε ενώ εξελίσσονται οι διαγωνισμοί, να είναι ανοιχτά τα αναψυκτήρια τη νέα χρονιά.

Θα κλείσω αναφερόμενος στο οργανόγραμμα. Θα πω ότι το Υπουργείο έχει κάνει διάφορες προσπάθειες πάνω σε αυτό το ζήτημα. Εγώ ανέλαβα τον Μάρτιο και το επόμενο διάστημα, έχοντας δουλέψει πολύ εντατικά μέσα στον χρόνο που έχει περάσει, θα παρουσιάσω ένα οργανόγραμμα για ένα νομικό πρόσωπο δημοσίου δικαίου, το οποίο μπορεί να διαχειριστεί την πολιτιστική κληρονομιά όπως της αξίζει, βασιζόμενος σε καλές πρακτικές και νόρμες που είδαμε σε άλλα νομικά πρόσωπα δημοσίου δικαίου που κάνουν την ίδια δουλειά στην Ευρώπη, αλλά και στην Ελλάδα, παραδείγματος χάριν το Εθνικό Κτηματολόγιο.

Ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κύριο Υπουργό.

Συνεχίζουμε με τη δεύτερη με αριθμό 232/18-12-2018 επίκαιρη ερώτηση δεύτερου κύκλου του Βουλευτή Ηρακλείου της Δημοκρατικής Συμπαράταξης ΠΑΣΟΚ - ΔΗΜΑΡ κ. Βασιλείου Κεγκέρογλου προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης, με θέμα: «Δωδεκαετής βιώσιμη και μόνιμη ρύθμιση μόνο για υφιστάμενες ληξιπρόθεσμες οφειλές ασφαλιστικών εισφορών».

Θα απαντήσει ο Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης κ. Πετρόπουλος Αναστάσιος.

Κύριε Κεγκέρογλου, έχετε τον λόγο.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Το θέμα των ληξιπρόθεσμων οφειλών, κύριε Πρόεδρε, είναι το αντικείμενο της ερώτησης και ο τρόπος με τον οποίο αφ’ ενός θα μπορούν να διευκολυνθούν οι οφειλέτες, ώστε να καταβάλλουν τμηματικά τα οφειλόμενα και βεβαίως τα ασφαλιστικά ταμεία -και κυρίως ο ΕΦΚΑ- να εισπράξουν τα οφειλόμενα ποσά.

Ποιο είναι το πρόβλημα; Σε 35 δισεκατομμύρια περίπου ανέρχονται σήμερα οι ληξιπρόθεσμες οφειλές των ασφαλιστικών ταμείων, που έχουν ενταχθεί στο ΚΕΑΟ και οι οφειλέτες είναι περίπου ένα εκατομμύριο τετρακόσιες χιλιάδες. Από αυτούς σε ρύθμιση εντάχθηκαν τετρακόσιες δεκαεπτά χιλιάδες, αλλά έχουν καταφέρει να την κρατήσουν μόνο οι εκατόν είκοσι οκτώ χιλιάδες οφειλέτες.

Ταυτόχρονα, μετά την έναρξη λειτουργίας του εξωδικαστικού μηχανισμού, που θα έλυνε δήθεν τα προβλήματα, έχουν υποβληθεί περίπου τρεισήμισι χιλιάδες αιτήσεις προκειμένου να ενταχθούν στον εξωδικαστικό συμβιβασμό.

Είναι προφανές ότι έχουμε ένα μεγάλο πρόβλημα και δεν έχουμε επιδιώξει τη λύση του αποτελεσματικά μέχρι τώρα. Έχουν υπάρξει ρυθμίσεις κατά καιρούς, όπως αυτή των εκατό δόσεων. Όμως σήμερα χρειάζεται μια βιώσιμη και οριστική ρύθμιση. Να σημειώσω ότι το 82% των οφειλών αφορούν ποσά μέχρι 30.000 ευρώ. Περίπου, δηλαδή, ένα εκατομμύριο εκατόν πενήντα πέντε χιλιάδες συμπολίτες μας οφείλουν ποσά μέχρι 30.000 ευρώ. Αν πάρουμε και το όριο των 15.000, αυτός ο αριθμός είναι περίπου 1.000.000.

Είναι, λοιπόν, ένα θέμα που δεν αφορά δυο, τρεις, πέντε, δέκα μεγαλοεπιχειρηματίες, αλλά αφορά ένα μεγάλο τμήμα του ενεργού πληθυσμού. Θα πρέπει, λοιπόν, να δοθεί λύση. Και η λύση, κατά την άποψή μας, είναι σε μια βιώσιμη και οριστική ρύθμιση των υφιστάμενων οφειλών, με απαλοιφή προστίμων και προσαυξήσεων, με ένα λογικό επιτόκιο που θα ξεκινά από την πρώτη μέρα ισχύος της ρύθμισης, δυνατότητα ένταξης ανά πάσα στιγμή και κυρίως δυνατότητα ανάκτησης και επανένταξης, αν για οποιοδήποτε λόγο δεν τηρηθεί αυτή η ρύθμιση από τον οφειλέτη, βεβαίως με καταβολή ξανά συγκεκριμένων ποσών τα οποία θα προσδιορίζονται από αυτή τη ρύθμιση.

Εμείς είμαστε σε αυτή την κατεύθυνση και ζητούμε από το Υπουργείο για όλους όσους δεν έχουν ενταχθεί στον εξωδικαστικό και δεν μπορούν να ενταχθούν να περπατήσει μια τέτοια ρύθμιση άμεσα. Νομίζω ότι είναι ανάγκη και για τα ασφαλιστικά ταμεία και για τους πολίτες.

**ΠΡΟΕΔΡΕΥΩΝ (Γεώργιος Λαμπρούλης):** Καλώς.

Τον λόγο έχει ο κ. Πετρόπουλος.

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Ευχαριστώ, κύριε Πρόεδρε.

Μόλις εξαγγέλλει η Κυβέρνηση μέτρα, έρχεται η Αντιπολίτευση και τα επαναλαμβάνει. Το έκανε ο κ. Μητσοτάκης, αφού άκουσε ότι θα προχωρήσουμε σε ρύθμιση των οφειλών μέχρι και εκατόν είκοσι δόσεις. Το πρότεινε, λες και ήταν δική του σκέψη. Τόσα χρόνια δημιουργούσαν οφειλέτες και τώρα έρχονται να τους σώσουν, αναγγέλλοντας αυτά που με βεβαιότητα εμείς κάνουμε.

Αυτό ακούω και από τον κ. Κεγκέρογλου τώρα, παρ’ όλο που έχω απαντήσει κατ’ επανάληψη και στην ομιλία μου για τον προϋπολογισμό την προηγούμενη Πέμπτη. Προανήγγειλα, επίσης, μια σειρά μέτρων για ρυθμίσεις οφειλών για αυτούς ακριβώς που δεν μπορούν να ενταχθούν στον εξωδικαστικό συμβιβασμό.

Όμως για να αποκαταστήσουμε λίγο τα πράγματα, θα ήθελα να πω μερικές από τις διαπιστώσεις που θα έπρεπε και ο κ. Κεγκέρογλου και όλοι όσοι μιλούν για το θέμα αυτό να έχουν κάνει. Οι ρυθμίσεις που κάναμε για τον εξωδικαστικό συμβιβασμό, κατά τον τρόπο που παλαιότερα η Κυβέρνησή μας με την έναρξη της θητείας της από το 2015 ακολούθησε, έχει τα εξής δεδομένα, ότι χίλιοι διακόσιοι περίπου εντάχθηκαν στη ρύθμιση για οφειλές μέχρι και 50.000 ευρώ. Ήταν συνταξιούχοι εγκλωβισμένοι που είχαν συμπληρώσει τα χρόνια για να πάρουν σύνταξη και τα φυσικά όρια ηλικίας, αλλά όφειλαν ποσά. Από 20.000 ευρώ που ήταν και είναι το όριο πήγαμε στις 50.000 ευρώ το όριο με το οποίο μπορούσαν να συμψηφίσουν, με συντάξεις δηλαδή που θα μπορούσαν να παίρνουν για την περίοδο μέχρι και τον Σεπτέμβρη του 2015. Μόλις χίλια διακόσια άτομα μπήκαν σε αυτή τη διαδικασία.

Είναι ένα πρόβλημα αυτό. Μας προβλημάτισε πάρα πολύ. Δεν φαίνεται, δηλαδή, αυτού του είδους οι προτάσεις και οι σκέψεις να επεκτείνουμε το όριο κάθε φορά ότι είναι επωφελές. Δεν ακολουθείται από τους ασφαλισμένους.

Επομένως, πρέπει να δούμε άλλα μέτρα ελάφρυνσης των οφειλών. Έπρεπε, λοιπόν, να βρούμε έναν τρόπο προσδιορισμού στα μέτρα που πραγματικά μπορεί ο οφειλέτης να ικανοποιεί, να καλύπτει. Γι’ αυτόν τον λόγο κάναμε τον εξωδικαστικό συμβιβασμό. Ο εξωδικαστικός συμβιβασμός παρουσίασε ωστόσο μια σειρά προβλήματα. Τα προβλήματα αυτά τα είδαμε. Να σας πω ότι από όσους υπέβαλαν αίτηση, περίπου το ένα πέμπτο ήδη τακτοποιεί τις οφειλές. Μένουν τέσσερα πέμπτα απ’ αυτούς που έχουν υποβάλει αίτηση και έχουν ολοκληρωθεί οι αιτήσεις τους, με εμπλοκές που σχετίζονται κυρίως με τις τράπεζες, οι οποίες έχουνε περισσότερες εγγυήσεις και δυσκολεύουν τα πράγματα.

Υπό τις συνθήκες αυτές που διαπιστώνουμε προχωράμε σε άλλες ρυθμίσεις που διευκολύνουν τον εξωδικαστικό συμβιβασμό. Αυξάνουμε τα όρια των ρυθμίσεων, ώστε μέχρι και τριακόσιες χιλιάδες να μπορούν να μπουν στη γρήγορη και απλή διαδικασία. Απεγκλωβίζεται ο ασφαλισμένος που πάει να κάνει ρύθμιση από τυχόν εμπόδια που βάζουν οι τράπεζες. Κι αν οι τράπεζες δεν συμφωνούν, τότε προχωράει ο εξωδικαστικός συμβιβασμός με τον ασφαλιστικό φορέα, τον ΕΦΚΑ ή το ΕΤΕΑΕΠ ή το δημόσιο.

Παίρνουμε μέτρα, λοιπόν, τα οποία φαίνεται ότι θα αποδώσουν. Έχουμε εξαγγείλει και νέα μέτρα με την έναρξη της νέας χρονιάς. Τα επεξεργαζόμαστε ώστε όσοι δεν μπορούν να μπουν στον εξωδικαστικό ή δεν μπορούν να ικανοποιηθούν απ' αυτές τις ρυθμίσεις, να μπορούν με έναν πολύ πιο απλό τρόπο και με ελάφρυνση των οφειλών –διότι αυτό φαίνεται όταν είναι το κυριότερο θέμα- να προχωράνε σε ταχύτερη ρύθμιση των οφειλών και να μπορούν, πραγματικά, να ενταχθούν στις διαδικασίες.

Τα υπόλοιπα θα τα πω στη συνέχεια.

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Καλώς, κύριε Υπουργέ.

Κύριε Κεγκέρογλου, έχετε τον λόγο για τη δευτερολογία σας.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Κύριε Πρόεδρε, εγώ δεν ρώτησα για τις τράπεζες αν συμφωνούν, κάτι που είναι ένα θέμα που αφορά τα ασφαλιστικά ταμεία, δηλαδή την πολιτεία και τους οφειλέτες. Ο κύριος Υπουργός μας μίλησε για τράπεζες.

Είναι συνδιοίκηση οι τράπεζες στην ελληνική πολιτεία; Πρέπει να συναινέσουν οι τράπεζες, για να κάνουμε μια ρύθμιση σε έναν οφειλέτη; Μην μπερδεύεστε με τον εξωδικαστικό που αφορά σύνολο ρυθμίσεων, συνολικές ρυθμίσεις ενός οφειλέτη.

Είπατε ότι από το ένα εκατομμύριο τετρακόσιες χιλιάδες, έχουν ενταχθεί περίπου χίλιοι διακόσιοι, χίλιοι πεντακόσιοι, δηλαδή το 1%. Αυτό δείχνει την αναποτελεσματικότητα του συγκεκριμένου μηχανισμού. Αυτό το οποίο απαιτείται σας το περιέγραψα. Πρόκειται για μια καθαρή βιώσιμη ρύθμιση ένταξης και επανένταξης ακόμα και σε περίπτωση απώλειας, με καθαρούς κανόνες, χωρίς την εμπλοκή τρίτων είτε αυτές είναι οι τράπεζες είτε άλλα Υπουργεία είτε είναι δημόσιο είτε οτιδήποτε.

Αυτό πρέπει να γίνει. Σας έχουμε καταθέσει από τις 13 Νοεμβρίου πρόταση νόμου που αφορά, βεβαίως, συνολικά την οικονομική ανάκαμψη και την κοινωνική δικαιοσύνη, αλλά το άρθρο 39 αυτού του νόμου έχει ακριβώς αυτήν την πρότασή μας για τη βιώσιμη ρύθμιση. Επιπλέον, την καταθέσαμε και ως τροπολογία σε προηγούμενο νομοσχέδιο και θα μπορούσατε να την έχετε συζητήσει –αν όχι αποδεχθεί- προκειμένου σήμερα να μιλάμε σε διαφορετικό πεδίο, με ισχύουσα δηλαδή τη ρύθμιση αυτή και να συζητάμε τα αποτελέσματά της.

Αντ' αυτής, μας είπατε κάτι για Μητσοτάκη, για εξαγγελίες, κ.λπ.. Αυτά αφορούν εσάς και τον Μητσοτάκη. Εδώ, στη Βουλή, θα έρθετε με την πρόταση νόμου που σας έχουμε καταθέσει, να το συζητήσουμε δημοκρατικά, όπως προβλέπει ο Κανονισμός και το Σύνταγμα και να πάρουμε τις αποφάσεις ή πάλι θα το παραπέμψουμε στο μέλλον και θα συσσωρεύονται συνεχώς νέες ληξιπρόθεσμες οφειλές;

Και, βεβαίως, όταν υπάρχει αυτή η αναμονή και δεν βάζουμε το τερματικό, αυξάνονται οι ληξιπρόθεσμες οφειλές, Γι’ αυτό πρέπει να λήξει αυτή η συζήτηση με την έναρξη ισχύος μιας βιώσιμης ρύθμισης δεκαετούς ή δωδεκαετούς διάρκειας, ό,τι αποφασίσουμε και ανάλογα με τα ποσά. Είναι ένα εκατομμύριο τετρακόσιες χιλιάδες συμπολίτες μας. Δεν είναι ούτε δύο ούτε τρεις. Για τη μεγάλη, τουλάχιστον, πλειοψηφία απ’ αυτούς, πρέπει να δώσουμε μια διέξοδο, μια λύση.

Αυτό σας λέμε, χωρίς οτιδήποτε άλλο και πιστεύουμε ότι κάποια στιγμή θα το αποδεχτείτε. Όμως, βεβαίως, θα έχει δημιουργεί νέα γενιά οφειλετών μ’ αυτόν τον τρόπο.

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Πετρόπουλε, έχετε τον λόγο.

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Μίλησα για χίλιους διακόσιους που εντάχθηκαν με το ν.4331/2015 στην περίοδο που είχε οριστεί από εκείνον τον νόμο μέχρι τον Σεπτέμβριο του 2015, για οφειλές που αυξήσαμε το όριο στις 50.000, όχι αυτό που είπατε. Υπήρξε μια παρανόηση σε αυτό. Επισημαίνω την διαφορά ως προς το ζήτημα αυτό. Επομένως, δεν είναι αυτό που είπατε, κύριε Κεγκέρογλου.

Εντούτοις, πρέπει να σας πω ότι η Κυβέρνηση, όπως έχει αποδείξει, σχεδιάζει την πολιτική της και την εφαρμόζει. Και αυτό που ήδη έχουμε εξαγγείλει θα το κάνουμε. Θα το ψηφίσετε και εσείς προφανώς, γιατί δεν μπορείτε να κάνετε και διαφορετικά. Αλλά, αυτό που θα ψηφίσετε…

**ΒΑΣΙΛΕΙΟΣ ΚΕΓΚΕΡΟΓΛΟΥ:** Μην κάνετε την ερμηνεία της ψήφου της δικής μας.

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Δεν μπορείτε να κάνετε διαφορετικά. Διότι οι δικές μας προτάσεις δεν είναι δυνατόν να μην τύχουν της αναγκασμένης, ηθελημένης –όπως και να το κάνετε- αυτό που γίνεται έτσι κι αλλιώς -και το είχαμε πει- ψηφίζετε και θα ψηφίσετε τα μέτρα, τα οποία η Κυβέρνηση φέρνει. Αλλά δεν αλλάζει με τίποτα η αλήθεια ότι κάθε φορά που λέμε ότι θα κάνουμε κάτι τρέχετε να προλάβετε να πείτε ότι εσείς το είπατε. Δεν πειράζει.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Αν το θέλετε, φέρτε το.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Κεγκέρογλου, παρακαλώ μη διακόπτετε.

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Η διαφορά θα φανεί. Αυτό που θα κάνουμε θα είναι πολύ διαφορετικό από αυτό που λέτε και θα είναι πολύ πιο επωφελές για τον κόσμο.

Γι’ αυτό δεν συζητάμε επί αυτών που λέτε. Διότι ο δικός μας σχεδιασμός είναι αποτελεσματικός και θα είναι σίγουρα τέτοιος, ο οποίος θα φέρει τους οφειλέτες -επιτέλους- σε μια κανονική ζωή, ανακουφισμένη και όχι πιεσμένη από όλη αυτή την κατάσταση που έζησαν τα προηγούμενα χρόνια. Διότι –επαναλαμβάνω- το 92% των οφειλετών δημιουργήθηκαν επί των προηγούμενων Κυβερνήσεων, κύριε Κεγκέρογλου. Και αυτό είναι μια αδήριτη αλήθεια. Και φαίνεται ακόμα ότι όλα όσα έχουμε κάνει στην περίοδο αυτή, με την ελάφρυνση των εισφορών, έφεραν τον κόσμο ξανά σε μια δυνατότητα να μπορεί να πληρώνει τις εισφορές, αντιθέτως αυτών που ισχυρίζεστε στο κείμενο της ερώτησής σας.

Το ΚΕΑΟ έχει αυξήσει τις εισπράξεις και δεν τις έχει αυξήσει με στραγγαλισμό, τις έχει αυξήσει διότι με τη μείωση των εισφορών που έχει φέρει η Κυβέρνηση με έναν τρόπο πάρα πολύ σημαντικό μπορούν οι άνθρωποι να πληρώνουν τις οφειλές τους. Και για αυτόν τον λόγο από τα 3 δισεκατομμύρια 800 εκατομμύρια που έχει εισπράξει το ΚΕΑΟ από το 2013 που ιδρύθηκε, τα 2 δισεκατομμύρια 300 εκατομμύρια εισπράχθηκαν μέσα σε δύο χρόνια, το 2017 και 2018.

Και έχουμε μια πραγματικά σημαντική αύξηση και των αριθμών της απασχόλησης. Να σας πω ότι μόνο μέσα στο 2017 έκαναν έναρξη ατομικών επιχειρήσεων ενενήντα μία χιλιάδες εννιακόσια τριάντα τρία άτομα, διέκοψαν ογδόντα τρεις, είχαμε περισσότερα οχτώ χιλιάδες πεντακόσια εξήντα τρία από όσα διέκοψαν που ξεκίνησαν τη δραστηριότητα και δώδεκα χιλιάδες πεντακόσιους εξήντα έξι παραπάνω, σε σχέση με το 2016.

Επομένως, όλα τα μεγέθη δείχνουν -και επί της ουσίας δηλαδή, γι’ αυτό και τα αναφέρω- της οικονομικής βάσης που δημιουργείται στην αγορά ότι αλλάζει το κλίμα, αλλάζουν τα δεδομένα, έχουμε μια πολύ καλύτερη επίδοση και στην οικονομία. Και γι’ αυτό τον λόγο οι ρυθμίσεις των οφειλών θα είναι αποτελεσματικές, διότι η αγορά μπορεί να ανταποκριθεί σε αυτές. Και θα τις κάνουμε οπωσδήποτε μέσα στο πρώτο τρίμηνο του 2019.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Πότε θα έρθει;

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης Κοινωνικής Αλληλεγγύης):** Εγκαίρως. Προεκλογικά βεβαίως -όπως λέτε εσείς- αλλά τι να κάνουμε; Τώρα μπορούμε. Όλος αυτός ο σχεδιασμός της Κυβέρνησης έχει αναγγελθεί από την αρχή και τηρείται στην ώρα του.

**ΠΡΟΕΔΡΕΥΩΝ (Γεώργιος Λαμπρούλης):** Καλώς. Ευχαριστούμε τον κύριο Υπουργό.

Κυρίες και κύριοι συνάδελφοι, θα ήθελα να σας ενημερώσω ότι δεν θα συζητηθούν, λόγω κωλύματος των αρμοδίων Υπουργών, οι εξής ερωτήσεις:

Η τέταρτη με αριθμό 234/18-12-2018 επίκαιρη ερώτηση πρώτου κύκλου του Βουλευτή Β΄ Αθηνών του Κομμουνιστικού Κόμματος Ελλάδας κ. Χρήστου Κατσώτη προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης, με θέμα: «Σοβαρά προβλήματα των εργαζομένων στις επιχειρήσεις συμφερόντων “ΖΟΥΡΑ”», δεν θα συζητηθεί λόγω απουσίας σε κυβερνητική αποστολή της Υπουργού.

Επίσης, η έκτη με αριθμό 218/12-12-2018 επίκαιρη ερώτηση πρώτου κύκλου του Ζ΄ Αντιπροέδρου της Βουλής και Βουλευτή Α΄ Αθηνών του Ποταμιού κ. Σπυρίδωνος Λυκούδη προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης, με θέμα: «Το Γηροκομείο Αθηνών βρίσκεται σε οριακή κατάσταση», δεν θα συζητηθεί λόγω κωλύματος της Αναπληρώτριας Υπουργού Εργασίας, Κοινωνικής Ασφάλισης και Κοινωνικής Αλληλεγγύης κ. Θεανώς Φωτίου.

Η πρώτη με αριθμό 226/17-12-2018 επίκαιρη ερώτηση πρώτου κύκλου του Βουλευτή Φθιώτιδας του Συνασπισμού Ριζοσπαστικής Αριστεράς κ. Δημητρίου Βέττα προς τον Υπουργό Αγροτικής Ανάπτυξης και Τροφίμων, με θέμα: «Προβλήματα πληρωμής σχετικά με τη μη επιλεξιμότητα των αγροτεμαχίων», δεν θα συζητηθεί λόγω κωλύματος του Υπουργού Ανάπτυξης και Τροφίμων κ. Αραχωβίτη. Αιτία: φόρτος εργασίας.

 Η τρίτη με αριθμό 227/17-12-2018 επίκαιρη ερώτηση πρώτου κύκλου του Βουλευτή Ηρακλείου της Δημοκρατικής Συμπαράταξης ΠΑΣΟΚ - ΔΗΜΑΡ κ. Βασιλείου Κεγκέρογλου προς τον Υπουργό Αγροτικής Ανάπτυξης και Τροφίμων, με θέμα: «Αποζημίωση ελαιοπαραγωγών και άλλων παραγωγών για τις ζημιές που υπέστησαν», δεν θα συζητηθεί λόγω κωλύματος του Υπουργού Ανάπτυξης και Τροφίμων κ. Αραχωβίτη. Αιτία: φόρτος εργασίας.

 Η πρώτη με αριθμό 229/17-12-2018 επίκαιρη ερώτηση δεύτερου κύκλου του Βουλευτή Αργολίδας της Νέας Δημοκρατίας κ. Ιωάννη Ανδριανού προς τον Υπουργό Αγροτικής Ανάπτυξης και Τροφίμων, με θέμα: «Μεγάλες και αδικαιολόγητες καθυστερήσεις στην πορεία υλοποίησης της επέκτασης του Αναβάλου προς Κουτσοπόδι , Μυκήνες, Μοναστηράκι, Φίχτια και Ερμιονίδα», δεν θα συζητηθεί λόγω κωλύματος του Υπουργού Ανάπτυξης και Τροφίμων κ. Αραχωβίτη. Αιτία: φόρτος εργασίας.

Η τρίτη με αριθμό 223/13-12-2018 επίκαιρη ερώτηση δεύτερου κύκλου του Ανεξάρτητου Βουλευτή Β΄ Θεσσαλονίκης κ. Γεωργίου Λαζαρίδη προς την Υπουργό Πολιτισμού και Αθλητισμού, με θέμα: «Μεγάλες καθυστερήσεις στις εργασίες για την ανάδειξη του αρχαιολογικού μνημείου του Λόφου Καστά», δεν θα συζητηθεί λόγω κωλύματος της Υπουργού Πολιτισμού και Αθλητισμού. Αιτία: φόρτος εργασίας.

Η πέμπτη με αριθμό 225/14-12-2018 επίκαιρη ερώτηση πρώτου κύκλου του Θ΄ Αντιπροέδρου της Βουλής και Βουλευτή Α΄ Αθηνών της Ένωσης Κεντρώων κ. Μάριου Γεωργιάδη προς την Υπουργό Πολιτισμού και Αθλητισμού, με θέμα: «Χρηματοδότηση του Πανελλήνιου Συνδέσμου τυφλών από τα ακαθάριστα έσοδα της ιδιωτικής τηλεόρασης», δεν θα συζητηθεί λόγω αναρμοδιότητας του Υπουργείου. Το Υπουργείο Ψηφιακής Πολιτικής, Τηλεπικοινωνιών και Ενημέρωσης είναι αρμόδιο να απαντήσει στη συγκεκριμένη ερώτηση.

Η τέταρτη με αριθμό 193/30-11-2018 επίκαιρη ερώτηση δεύτερου κύκλου του Βουλευτή Α΄ Πειραιά του Λαϊκού Συνδέσμου - Χρυσή Αυγή κ. Νικολάου Κούζηλου προς τον Υπουργό Εξωτερικών, με θέμα: «Την συνδιαχείριση του Αιγαίου προωθεί η κυβέρνηση», δεν θα συζητηθεί.

 Η πέμπτη με αριθμό 120/1-11-2018 επίκαιρη ερώτηση δεύτερου κύκλου του Βουλευτή Α΄ Πειραιά του Λαϊκού Συνδέσμου - Χρυσή Αυγή κ. Νικολάου Κούζηλου προς τον Υπουργό Εξωτερικών, με θέμα: «Λιμάνι των Σκοπίων καθίσταται η Θεσσαλονίκη βάσει της Συμφωνίας των Πρεσπών», δεν θα συζητηθεί.

Η έκτη με αριθμό 75/16-10-2018 επίκαιρη ερώτηση δεύτερου κύκλου του Βουλευτή Α΄ Πειραιώς  του Λαϊκού Συνδέσμου – Χρυσή Αυγή κ. Νικολάου Κούζηλου προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης, με θέμα: «Προστασία πληρωμάτων από εγκατάλειψη πλοίου εσωτερικών πλόων», δεν θα συζητηθεί.

Τέλος, η έβδομη με αριθμό 1/1-10-2018 επίκαιρη ερώτηση του Βουλευτή Α΄ Θεσσαλονίκης του Λαϊκού Συνδέσμου – Χρυσή Αυγή κ. Αντωνίου Γρέγου προς την Υπουργό Πολιτισμού και Αθλητισμού, με θέμα: «Περί του Μουσείου Μακεδονικού Αγώνα και λοιπών φορέων, συλλόγων και σωματείων της Μακεδονίας και του άρθρου 6 της συμφωνίας Ελλάδας - Σκοπίων», δεν θα συζητηθεί.

Κυρίες και κύριοι συνάδελφοι, ολοκληρώθηκε η συζήτηση των επικαίρων ερωτήσεων.

(ΑΛΛΑΓΗ ΣΕΛΙΔΑΣ ΛΟΓΩ ΑΛΛΑΓΗΣ ΘΕΜΑΤΟΣ)

**ΠΡΟΕΔΡΕΥΩΝ (Γεώργιος Λαμπρούλης):** Κυρίες και κύριοι συνάδελφοι, εισερχόμαστε στη συμπληρωματική ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Μεταναστευτικής Πολιτικής: «Επείγουσες ρυθμίσεις αρμοδιότητας Υπουργείου Μεταναστευτικής Πολιτικής».

Το ως άνω νομοσχέδιο, μετά την απόφαση την οποία έλαβε η Διαρκής Επιτροπή Παραγωγής και Εμπορίου ύστερα από πρόταση του αρμόδιου Υπουργού, συζητείται με τη διαδικασία του κατεπείγοντος σύμφωνα με το άρθρο 76 παράγραφος 4 του Συντάγματος και το άρθρο 109 του Κανονισμού της Βουλής.

Θα ήθελα να σας υπενθυμίσω ότι σύμφωνα με την απόφαση της Διάσκεψης των Προέδρων στη συνεδρίασή της στις 17 Δεκεμβρίου 2018, η συζήτηση επί της αρχής και επί των άρθρων θα ολοκληρωθεί σε μία συνεδρίαση.

Στη συζήτηση μετέχουν οι εισηγητές και οι ειδικοί αγορητές, ο Πρωθυπουργός ή ο αρμόδιος Υπουργός, οι πρόεδροι των Κοινοβουλευτικών Ομάδων και από ένας εκπρόσωπός τους, καθώς και ένας Ανεξάρτητος Βουλευτής. Η ομιλία τους περιορίζεται στο ήμισυ του χρόνου που προβλέπεται από τα άρθρα 97 και 103 του Κανονισμού της Βουλής.

Προτείνω λοιπόν και με βάση τον Κανονισμό της Βουλής, να οριστεί ένας ομιλητής από κάθε Κοινοβουλευτική Ομάδα, καθώς και ένας ομιλητής από τους Ανεξάρτητους Βουλευτές.

Τέλος, προτείνουμε η συζήτηση επί της αρχής και επί των άρθρων να είναι ενιαία. Ως προς το χρόνο ομιλίας, το Προεδρείο προτείνει οι εισηγητές και οι ειδικοί αγορητές να έχουν χρόνο ομιλίας οκτώ λεπτά, οι αρμόδιοι Υπουργοί να έχουν δέκα λεπτά, οι υπόλοιποι Υπουργοί ή Υφυπουργοί να έχουν πέντε λεπτά, ο Πρωθυπουργός και Πρόεδρος της Κοινοβουλευτικής Ομάδας του ΣΥΡΙΖΑ καθώς και ο Πρόεδρος της Κοινοβουλευτικής Ομάδας της Νέας Δημοκρατίας να έχουν δέκα λεπτά, οι πρόεδροι των υπολοίπων Κοινοβουλευτικών Ομάδων να έχουν οκτώ λεπτά, οι Κοινοβουλευτικοί Εκπρόσωποι να έχουν έξι λεπτά και οι ορισθέντες από τα κόμματα ομιλητές να έχουν πέντε λεπτά. Το Σώμα συμφωνεί;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Λαμπρούλης):** Το Σώμα συνεφώνησε.

Τον λόγο έχει ο εισηγητής του ΣΥΡΙΖΑ κ. Γεώργιος Ψυχογιός για οκτώ λεπτά.

**ΧΡΗΣΤΟΣ ΚΕΛΛΑΣ:** Κύριε Πρόεδρε, πότε θα ανοίξει το σύστημα εγγραφής;

**ΠΡΟΕΔΡΕΥΩΝ (Γεώργιος Λαμπρούλης):** Αν ακούσατε καλά, οι ομιλητές προτείνονται από τα κόμματα. Προφανώς υπάρχει κατάλογος με τους προτεινόμενους από τα κόμματα ομιλητές, ο οποίος δεν έχει έρθει ακόμη στο Προεδρείο.

Ορίστε, κύριε Ψυχογιέ, έχετε τον λόγο.

**ΓΕΩΡΓΙΟΣ ΨΥΧΟΓΙΟΣ:** Σας ευχαριστώ πολύ, κύριε Πρόεδρε. Θα δείξετε μια μικρή ανοχή, φαντάζομαι.

Κυρίες και κύριοι Υπουργοί, κυρίες και κύριοι συνάδελφοι, καλημέρα. Πριν μπω στο περιεχόμενο του νομοσχεδίου είναι αναγκαίο να τονίσω για ακόμη μία φορά ότι το προσφυγικό-μεταναστευτικό είναι ένα από τα κορυφαία πολιτικά και κοινωνικά ζητήματα της εποχής μας. Και τι σημαίνει ακριβώς αυτό; Τα τελευταία χρόνια εκατοντάδες χιλιάδες κατατρεγμένοι άνθρωποι πέρασαν από Τουρκία στην Ελλάδα και από εκεί στην Ευρώπη. Από το 2015 μέχρι σήμερα έχουν αλλάξει πολλά, ενώ η Ευρώπη το πρώτο διάστημα επιχείρησε να δείξει ένα ανθρώπινο πρόσωπο, το 2016 έγινε η Ευρώπη των κλειστών συνόρων, η Ευρώπη που αρκετά κράτη-μέλη της δεν τηρούν τα συμφωνηθέντα για τις μετεγκαταστάσεις και της επανεγκαταστάσεις, άλλα που κλείνουν τα λιμάνια τους, άλλα που οραματίζονται hot spots σε τρίτες χώρες της Αφρικής κ.ο.κ.. Το τελευταίο χαρακτηριστικό παράδειγμα είναι η άρνηση κάποιων χωρών να υπογράψουν το Παγκόσμιο Σύμφωνο Μετανάστευσης του ΟΗΕ. Με αυτόν τον τρόπο, εκτός από αποδιοπομπαίους τράγους που δημιουργούν, φτιάχνουν παράλληλα και έναν εσωτερικό εχθρό, διότι κάποιες από αυτές τις χώρες προσπαθούν να επαναφέρουν τον εργασιακό μεσαίωνα.

Όλα τα ανωτέρω είναι ενδεικτικά για να καταλάβουμε ότι η Ευρωπαϊκή Ένωση έχει μπει πλέον σε μια επικίνδυνη και σκοτεινή τροχιά. Προτάσσει τη σκοπιμότητα απέναντι στη νομιμότητα, σε πολλές περιπτώσεις, ενίοτε καταστρατηγώντας στο Διεθνές Δίκαιο, το ίδιο το Ευρωπαϊκό Δίκαιο, τις οδηγίες και τους κανονισμούς που η ίδια έχει θεσμοθετήσει.

Επίσης, πρέπει να αναδείξουμε ότι κλείνουμε τα μάτια στις πραγματικές ρίζες του ζητήματος που είναι οι πόλεμοι, οι ένοπλες συρράξεις, οι δικτατορίες, η φτώχεια και η κλιματική αλλαγή. Τουλάχιστον η ελληνική Κυβέρνηση σε κάθε ευκαιρία τα τονίζει.

Το προβληματικό αυτό πολιτικό πλαίσιο πρέπει να ιδωθεί υπό μια ευρύτερη σκοπιά, καθώς είναι πλέον σαφές ότι ο ορίζοντας της Ευρώπης σκοτεινιάζει από την άνοδο των ακροδεξιών πολιτικών που κηρύττουν το μίσος για καθετί διαφορετικό και τρέφονται από την αύξηση των ανισοτήτων. Μέσα σε αυτήν την κατάσταση έρχεται η ώρα της δικής μας ευθύνης, έρχεται η ώρα της ευθύνης των δημοκρατικών πολιτικών δυνάμεων, πώς δηλαδή θα απαντήσουμε μπροστά στην απειλή.

Κατ’ αρχάς, η Κυβέρνηση και ο ΣΥΡΙΖΑ έχουμε πολλάκις αποδείξει πώς απαντάμε σε όλη αυτή την πρόκληση, έχοντας καταβάλει από το 2015 μια πολυεπίπεδη προσπάθεια, χωρίς να πανηγυρίζουμε ότι τα έχουμε κάνει όλα καλά με λάθη, με καθυστερήσεις, με δύσκολες συνθήκες να παραμένουν σε κάποια από τα νησιά, αλλά και με νίκες μαζί με την τεράστια πλειοψηφία της ελληνικής κοινωνίας στην πρόσβαση των προσφυγόπουλων στην εκπαίδευση, στην ιατροφαρμακευτική περίθαλψη, την εργασία και την κοινωνική πρόνοια, με βήματα βέβαια ακόμα να υπάρχουν για να γίνουν. Αυτό είναι, άλλωστε, και το αξιακό φορτίο της Αριστεράς που βασίζεται στις αξίες της αλληλεγγύης, της ισότητας και του σεβασμού των δικαιωμάτων.

Μετά από αυτή την απαραίτητη εισαγωγή, καθώς δεν μπορούμε να εξετάζουμε τίποτα εκτός του πλαισίου στο οποίο γίνεται, περνάω τις διατάξεις του νομοσχεδίου του Υπουργείου Μεταναστευτικής Πολιτικής. Πρόκειται, όπως είπα και στην επιτροπή, για ένα σύντομο σε έκταση νομοσχέδιο, αποτελούμενο από οκτώ άρθρα, τα οποία ως επί το πλείστον ρυθμίζουν διαδικαστικά και οργανωτικά θέματα, ώστε να επιτρέψουν στις υπηρεσίες του Υπουργείου να είναι πιο λειτουργικές και να απαντήσουν ταχύτερα στις αντικειμενικές και επείγουσες ανάγκες που ενέχει το προσφυγικό. Θεωρώ ότι οι γενεσιουργές αιτίες του ζητήματος του προσφυγικού-μεταναστευτικού αλλά και η ανεπάρκεια της Ευρώπης στο να απαντήσει μέσα από την υλοποίηση των συμφωνηθέντων δεν μπορούν να μην αναδείξουν και την ανάγκη το αρμόδιο Υπουργείο μαζί με τα υπόλοιπα Υπουργεία της Κυβέρνησης να έχουν μια αγαστή συνεργασία, με όλους τους συντελεστές αυτού που λέμε προσφυγικό-μεταναστευτικό, τις δημόσιες υπηρεσίες, τους διεθνείς οργανισμούς, τις ΜΚΟ, για ένα ζήτημα το οποίο σταθερά θα μας απασχολήσει τα επόμενα χρόνια, να δοθούν στρατηγικές και μακροπρόθεσμες λύσεις, έτσι ώστε να ανταποκριθούμε στις απαιτήσεις και τις διαδικασίες, να αποφύγουμε περαιτέρω παρατάσεις της έκτακτης ανάγκης και βέβαια, κατ’ εξαίρεσιν διαδικασίες.

Πιο συγκεκριμένα, με το νομοσχέδιο αυτό απλοποιείται η διαδικασία που ήδη προβλέπεται στον ν.4375/16 και αφορά στη δυνατότητα μίσθωσης ακινήτων συνεργασιών ανάμεσα σε δημόσιες υπηρεσίες για την έκδοση βεβαίωσης καταλληλότητας, καθώς και μισθώσεις ακινήτων και από τη νεοσύστατη Διεύθυνση Προστασίας Αιτούντων Άσυλο, όπως, επίσης, η χρήση κάθε κατάλληλης εγκατάσταση για τη φιλοξενία προσφύγων. Γίνονται, επίσης, οι απαραίτητες προσθήκες στο θεσμικό πλαίσιο του οργανισμού του Υπουργείου Μεταναστευτικής Πολιτικής. Για παράδειγμα, διατυπώνεται με μεγαλύτερη σαφήνεια η αρμοδιότητα του οικονομικού τμήματος για πληρωμές του προσωπικού της Υπηρεσίας Ασύλου από τον τακτικό προϋπολογισμό του Υπουργείου, ώστε να αποφεύγονται φαινόμενα καθυστερήσεων στη μισθοδοσία, τα οποία δεν τιμούν κανέναν.

Βελτιώνεται επίσης, η διαδικασία εσωτερικής κινητικότητας, προκειμένου να επιτρέπει την εξέλιξη των μετακινούμενων στην κεντρική υπηρεσία υπαλλήλων των αυτοτελών υπηρεσιών του Υπουργείου. Ακόμη, προβλέπεται έκδοση υπουργικής απόφασης, ώστε να ρυθμιστούν λεπτομέρειες για την παροχή συνθηκών υποδοχής σε πολίτες τρίτων χωρών ή ανιθαγενείς αιτούντες διεθνή προστασία, καθώς και ΚΥΑ για τα σχετικά με τους ανήλικους πρόσφυγες, ώστε να προχωρήσει όσο το δυνατόν πιο σωστά η εφαρμογή του ν.4540/2018. Σε αυτό το σημείο, βέβαια πρέπει να τονίσουμε την ανάγκη γρήγορης εφαρμογής του νομοσχεδίου της επιτροπείας για τους ασυνόδευτους ανήλικους και την αύξηση των δομών για ασυνόδευτα ανήλικα, κάτι το οποίο προωθείται και από το Υπουργείο Κοινωνικής Αλληλεγγύης.

Παρατείνονται για συγκεκριμένο διάστημα ρυθμίσεις που λειτουργούν κατ’ εξαίρεση της γενικής νομοθεσίας, αλλά παραμένουν αναγκαίες, καθώς εξυπηρετούν επείγουσες ανάγκες, σύναψη δημοσίων συμβάσεων, απόσπαση προσωπικού, συντετμημένες διαδικασίες στα σύνορα. Γι’ αυτό είπα και νωρίτερα ότι θα πρέπει να κάνουμε ό,τι περισσότερο μπορούμε και ότι αυτό το νομοσχέδιο πρέπει να έχει αυτόν το ρόλο, προκειμένου να αποφύγουμε στη συνέχεια τέτοιου είδους παρατάσεις και κατ’ εξαίρεση διαδικασίες.

Στο άρθρο 6 ρυθμίζονται οικονομικά θέματα του Υπουργείου αναδρομικά, πράγμα το οποίο, σύμφωνα και με αυτά που μας είπαν οι Υπουργοί, αποδεικνύεται και προκύπτει και μέσα από τις συμβάσεις οι οποίες είναι αναρτημένες στη «ΔΙΑΥΓΕΙΑ».

Εκτός των παραπάνω, το νομοσχέδιο εισάγει και κάποιες εξειδικευμένες ρυθμίσεις που αφορούν σε ζητήματα αδειών διαμονής, οι πιο σημαντικές από τις οποίες είναι οι παρακάτω: θεσμοθετείται νέα κατηγορία εθνικής θεώρησης εισόδου, η οποία χορηγείται σε πολίτες Αυστραλίας 18 έως 31 ετών που συμμετέχουν στο πρόγραμμα για την κινητικότητα των νέων. Θεσμοθετείται νέα κατηγορία χορήγησης εθνικής θεώρησης εισόδου σε πολίτες τρίτων χωρών που αποτελούν πτητικό, τεχνικό και διοικητικό προσωπικό που εισέρχεται στη χώρα για κάλυψη αναγκών δασοπυρόσβεσης, μετά και από εισήγηση αρμόδιου δημόσιου φορέα. Βελτιώνονται τα προβλεπόμενα για την άδεια διαμονής στη λεγόμενη «Golden Visa» και διευθετούν περιπτώσεις από κοινού κυριότητας, κληρονόμων κ.λπ.. Επίσης, γίνονται ρυθμίσεις, ώστε να υπάρχει καλύτερη πρόληψη και καταστολή του ξεπλύματος βρώμικου χρήματος στο θέμα αυτό.

Αναδιαμορφώνεται η διαδικασία του ν.4251/2014 για επιβολή διοικητικών κυρώσεων σε αεροπορικές ή ναυτιλιακές εταιρείες, καθώς και σε κάθε άλλο φυσικό ή νομικό πρόσωπο που εκτελεί οποιασδήποτε μορφής δημόσια μεταφορά προσώπων από το εξωτερικό προς την Ελλάδα, που είτε δεν κατέχει έγγραφα είτε κατέχει εμφανώς πλαστά έγγραφα ταυτοποίησης.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Σε σχέση με τις τροπολογίες που έχουν ήδη κατατεθεί, θα ήθελα να σταθώ κυρίως στη σημαντική διάταξη που φέρνουν το Υπουργείο Αγροτικής Ανάπτυξης και το Υπουργείο Οικονομικών για το ακατάσχετο των κοινοτικών ενισχύσεων, πάγιο αίτημα των αγροτών που γίνεται σήμερα πραγματικότητα. Η υλοποίηση αυτού του μέτρου εντάσσεται στο ευρύτερο πλέγμα θετικών μέτρων στην πολιτική μας στοχοπροσήλωση, να ελαφρύνουμε και να ενισχύσουμε κοινωνικές ομάδες που επλήγησαν περισσότερο στα χρόνια των μνημονίων.

Επειδή δεν έχω πολύ χρόνο, θα ήθελα να κλείσω με ένα πολιτικό σχόλιο, το οποίο έχει να κάνει και με τις τοποθετήσεις του τελευταίου διαστήματος, όπως τις ακούσαμε κυρίως στο συνέδριο της Νέας Δημοκρατίας, από κάποιους ομιλητές. Και θα ήθελα εδώ και μια επίσημη θέση και από τον εισηγητή της Νέας Δημοκρατίας, με τον οποίον έχει τύχει να συνυπάρξουμε και στο εξωτερικό, στο Συμβούλιο της Ευρώπης. Είναι δυνατόν, λοιπόν, ο επαίσχυντος και λανθασμένος όρος «λαθρομετανάστης» και «λαθρομετανάστευση» να χρησιμοποιείται κατά κόρον από τον πρώην Πρωθυπουργό και τον Αντιπρόεδρο της παράταξής σας; Υπάρχουν άραγε για σας «λαθραίοι» άνθρωποι;

Δεύτερον, είναι δυνατόν να μιλάτε μέχρι και περί αλλοίωσης του ευρωπαϊκού και ελληνικού πληθυσμού, λόγω των προσφύγων και μεταναστών, όταν και ο ελληνικός λαός έχει φύγει στο εξωτερικό, σε διάφορες περιόδους ως πρόσφυγες και μετανάστες, υιοθετώντας και για τα δύο ζητήματα μία φρασεολογία της Χρυσής Αυγής; Και ποια είναι η θέση σας για την ένταξη αυτών των ανθρώπων στην ελληνική κοινωνία, που εμείς προωθούμε και είχαν προωθήσει και άλλες ευρωπαϊκές χώρες;

Τέλος, είναι δυνατόν ο Πρόεδρος της Νέας Δημοκρατίας να οραματίζεται μια φιλελεύθερη μεταναστευτική πολιτική, διατυπώνοντας την εξής φράση: «Διότι, ναι, για μας υπάρχουν σύνορα και τα σύνορα πρέπει να φυλάσσονται». Εξηγήστε μας ξεκάθαρα τι εννοείτε με τη φύλαξη των συνόρων και ειδικά όταν πρόκειται για τη θάλασσα, διότι αυτά έχουν λυθεί και έχουν απαντηθεί από το διεθνές δίκαιο με την έρευνα και τη διάσωση και τίποτα άλλο.

Δεν θέλω να αναλωθώ περισσότερο σε αυτά. Άλλωστε η φράση: «Θέλω να τελειώνουμε με τον ΣΥΡΙΖΑ γι’ αυτά που πιστεύει» είναι ενδεικτική της ακροδεξιάς στροφής, στην οποία έχετε αρχίσει να διολισθαίνετε. Και είναι παράλληλα αυτό που πεισμώνει και μας να συνεχίσουμε να παλεύουμε γι’ αυτές τις ιδέες που εσείς φαίνεται ότι θέλετε να αφανίσετε, να παλεύουμε για τον άνθρωπο, για το δίκαιο, για την αλληλεγγύη, την ισότητα και την κοινωνική δικαιοσύνη.

Σας καλώ να υπερψηφίσετε το σχέδιο νόμου του Υπουργείου Μεταναστευτικής Πολιτικής. Στο δικό μας Υπουργείο, αλλά και στα συναρμόδια Υπουργεία έχουμε να κάνουμε αρκετή δουλειά ακόμα για να μπορέσουμε να φτάσουμε στο σημείο που θέλουμε και για τους ανθρώπους που έρχονται στη χώρα μας και για τους Έλληνες πολίτες. Άλλωστε υπάρχει και η τροπολογία για την αποζημίωση των κατοίκων της Μόριας, προκειμένου να φτιάξουμε μια κοινωνία συνοχής με κέντρο τον άνθρωπο.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο εισηγητής της Νέας Δημοκρατίας κ. Βαρβιτσιώτης.

**ΜΙΛΤΙΑΔΗΣ ΒΑΡΒΙΤΣΙΩΤΗΣ:** Κύριε Πρόεδρε, κυρίες και κύριοι συνάδελφοι, δεν έχουν περάσει πολλά χρόνια από την ημέρα που ο Πρωθυπουργός αναλαμβάνοντας τα καθήκοντά του μας είπε ότι ο ΣΥΡΙΖΑ και η διακυβέρνησή του θα είναι κάθε λέξη του Συντάγματος. Αυτό το νομοσχέδιο, κύριε Υπουργέ, αποδεικνύει πως δεν έχετε κανέναν σεβασμό, σε καμμία από τις λέξεις του Συντάγματος. Και δεν έχετε, διότι μια βασική αρχή που επιβάλλει το Σύνταγμα είναι η αρχή της καλής νομοθέτησης.

Κυρίες και κύριοι, αυτό που κρατάω στα χέρια μου είναι το νομοσχέδιο που κατατέθηκε. Κρατάω επίσης στα χέρια μου τον όγκο των τροπολογιών που ήρθαν μέχρι και εχθές το βράδυ. Δεν ξέρω πόσες ακόμα θα φέρετε. Πλυντήριο το κάνατε! Το μεγαλύτερο πλυντήριο έχει γίνει το νομοσχέδιό σας! Πλυντήριο αδιαφάνειας, φωτογραφικών ρυθμίσεων, πλυντήριο δαπανών, πλυντήριο ευθυνών. Είναι ντροπή!

Μιλάτε για καλή νομοθέτηση, για σεβασμό στον Κανονισμό, για σεβασμό στο Σύνταγμα, εσείς που σήμερα καταπατάτε οποιαδήποτε έννοια διαφάνειας στη διαχείριση του δημοσίου χρήματος, οποιαδήποτε έννοια διαφάνειας στην παραγωγή κοινοβουλευτικού έργου; Τι φέρνετε με το νομοσχέδιό σας; Ποια δικαιώματα, κύριε εισηγητά; Σας έθιξε το θέμα των λαθρομεταναστών; Αυτό είναι λαθρο-νομοθέτηση.

**ΗΛΙΑΣ ΚΑΜΑΤΕΡΟΣ:** Λαθραίος είσαι εσύ!

**ΜΙΛΤΙΑΔΗΣ ΒΑΡΒΙΤΣΙΩΤΗΣ:** Σας παρακαλώ. Να έχετε σεβασμό!

**ΗΛΙΑΣ ΚΑΜΑΤΕΡΟΣ:** Άντε μωρέ.

**ΓΕΩΡΓΙΟΣ ΠΑΛΛΗΣ:** Εσύ να σέβεσαι τους ανθρώπους!

**ΠΡΟΕΔΡΕΥΩΝ (Γεώργιος Λαμπρούλης):** Παρακαλώ, παρακαλώ!

**ΜΙΛΤΙΑΔΗΣ ΒΑΡΒΙΤΣΙΩΤΗΣ:** Νομίζετε ότι επειδή έχετε μια πλειοψηφία -μόνο κοινοβουλευτική, όχι λαϊκή- μπορείτε εδώ μέσα να κάνετε ό,τι θέλετε;

**ΗΛΙΑΣ ΚΑΜΑΤΕΡΟΣ:** Λαθραίος είσαι εσύ!

**ΜΙΛΤΙΑΔΗΣ ΒΑΡΒΙΤΣΙΩΤΗΣ:** Θα απολογηθείτε. Θα απολογηθείτε!

**ΓΕΩΡΓΙΟΣ ΠΑΛΛΗΣ:** Ποιος είσαι, μωρέ, που θα απολογηθούμε;

**ΠΡΟΕΔΡΕΥΩΝ (Γεώργιος Λαμπρούλης):** Πιο ήρεμα, κύριε Βαρβιτσιώτη. Παρακαλώ!

**ΜΙΛΤΙΑΔΗΣ ΒΑΡΒΙΤΣΙΩΤΗΣ:** Θα απολογηθείτε και στον ελληνικό λαό, αλλά και σε όλους όσους σήμερα τους λέτε ότι δεν θα τηρήσετε καμμία συνθήκη διαφάνειας για ό,τι έχετε ξοδέψει στο παρελθόν.

Φέρνετε ρυθμίσεις με τις οποίες καταργείτε οποιονδήποτε έλεγχο νομιμότητας στις δαπάνες; Και όχι μόνο στο Υπουργείο Μεταναστευτικής Πολιτικής, αλλά και στο Υπουργείο Εξωτερικών για το οποίο έγινε τόσος ντόρος για το πού πήγαιναν τα μυστικά κονδύλια. Υπήρχαν αλληλοκατηγορίες μέσα στο Υπουργικό Συμβούλιο, πολύ βαριές κατηγορίες, οι οποίες έχουν μείνει αναπάντητες. Δεν έχει δημοσιευθεί η επιστολή παραίτησης του Υπουργού Εξωτερικών, στην οποία ο ίδιος λέει ότι κατηγορεί την ίδια την Κυβέρνηση ότι χρηματοδοτείται από τον Σόρος. Δεν έχουν δοθεί επαρκείς εξηγήσεις για το πού έχουν πάει τα μυστικά κονδύλια και του Υπουργείου Εξωτερικών και του Υπουργείου Άμυνας. Και έρχεται μια τροπολογία σήμερα να μας πει ότι θα επιβαρυνθεί με άλλο μισό εκατομμύριο ευρώ, χωρίς να περιγράφει ποιες δαπάνες πάει να νομιμοποιήσει και ο οποίες έχουν δοθεί –λέει- με γραφειοκρατικές ανωμαλίες και δεν μπορούν να πληρωθούν επειδή υπάρχουν γραφειοκρατικά προβλήματα και πρέπει να τις πληρώσουμε. Δεν υπάρχει κάποιος υπεύθυνος, κάποιος υπόλογος. Αυτούς, δηλαδή, που τοποθετείτε σε υπεύθυνες θέσεις, με φωτογραφικές συνήθως ρυθμίσεις, δεν είναι υπόλογοι. Το ίδιο γίνεται και εδώ στο νομοσχέδιο του Υπουργείου Μεταναστευτικής Πολιτικής.

Κατέθεσε ο κ. Βίτσας στην επιτροπή μια επιστολή με την οποίαν έλεγε ότι αυτές οι δαπάνες θα πληρωθούν. Γιατί δεν το κάνετε στο σώμα του νομοσχεδίου λέγοντας ότι αυτές ακριβώς θα πληρωθούν, ότι δεν σας δίνουμε ελευθέρας στο διηνεκές, αλλά μόνο για τις συγκεκριμένες, για να υπηρετήσετε κάποιον όρο διαφάνειας; Διότι η διάταξη που φέρνετε είναι πραγματικά ανατριχιαστική.

Είναι ανατριχιαστικό να λέτε πως όποια δαπάνη έχει γίνει από το Υπουργείο Μεταναστευτικής Πολιτικής είναι νόμιμη. Δεν έχω ξαναδεί ποτέ στην κοινοβουλευτική ιστορία, σε κανένα νομοθέτημα μια τέτοια διάταξη. Μισθώσεις που υπογράφηκαν και δαπάνες που πραγματοποιήθηκαν από το Υπουργείο Μεταναστευτικής Πολιτικής ή από το Υπουργείο Εσωτερικών για λογαριασμό του Υπουργείου Μεταναστευτικής Πολιτικής μέχρι τη δημοσίευση του παρόντος, χωρίς την τήρηση των διαδικασιών του προεδρικού διατάγματος 80/2016 -δικό σας προεδρικό διάταγμα- θεωρούνται νόμιμες και μπορούν να αναλυθούν και να πληρωθούν σε βάρος των πιστώσεων του προϋπολογισμού του οικονομικού έτους 2019 του Υπουργείου Μεταναστευτικής Πολιτικής.

Αυτό θέλετε να ψηφίσετε, κυρίες και κύριοι συνάδελφοι. Πλυντήριο! Δεν είναι μόνον οι ευθύνες, αλλά πλέον είναι και τα χρήματα. Εγώ σας προκαλώ να αλλάξετε αυτό το άρθρο και να πείτε ποιες ακριβώς δαπάνες σκοπεύετε να πληρώσετε. Γιατί αυτό το οποίο κάνετε είναι ουσιαστικά να λαμβάνετε για λογαριασμό του ελληνικού κράτους, δαπάνες που ενδεχομένως έχει απορρίψει η Ευρωπαϊκή Επιτροπή να πληρώσει. Περιλαμβάνονται σε αυτά που έχουν στείλει στην Ευρώπη, αλλά σας έχει πει ότι δεν τα πληρώνει, γιατί ο τρόπος με τον οποίο τα ξοδέψατε, δεν τήρησε καμμία από τις συνθήκες που προβλέπονται, είτε της έκτακτης χρηματοδότησης είτε της τακτικής χρηματοδότησης της Ευρωπαϊκής Ένωσης. Έρχεστε, λοιπόν, και τα φορτώνεται στον ελληνικό λαό.

Εγώ πραγματικά απορώ με το θράσος σας να θεωρείτε ότι μπορείτε να νομοθετείτε στους τελευταίους μήνες της διακυβέρνησης σας με αυτόν εδώ τον τρόπο, χωρίς να καλύπτετε κανέναν, μα κανέναν από τους όρους καλούς νομοθέτησης για τους οποίους κόπτεστε, όμως, στην Επιτροπή Αναθεώρησης του Συντάγματος.

Στην Επιτροπή Αναθεώρησης του Συντάγματος συζητάμε για τον τρόπο με τον οποίο η Βουλή θα λειτουργεί καλύτερα και δεν θα θεωρείται από τους πολίτες ως ένας χώρος συναλλαγής και ως ένας χώρος στον οποίο καλύπτονται ανομίες, μέσα από τέτοιου είδους διαδικασίες κατεπείγοντος και τροπολογιών που φτάνουν στις 23.00΄ το βράδυ.

Θα ήθελα να πω ακόμα δύο λέξεις για τη μεταναστευτική πολιτική.

Αποτελεί μνημείο ανικανότητας, προσβολής στην ανθρώπινη ύπαρξη και προσβολής στην εθνική κυριαρχία. Δεν έχετε τηρήσει καμμία από τις συνθήκες που αφορούν στα ανθρώπινα δικαιώματα, ούτε έχετε τηρήσει κανένα από τα πολλά νομοθετήματα που έχετε φέρει μέχρι σήμερα, δεν έχετε τηρήσει καμμία προθεσμία σε ό,τι αφορά στη διαδικασία ασύλου, δεν έχετε καταφέρει να τηρήσετε το γράμμα και το πνεύμα της κοινής δήλωσης Ευρωπαϊκής Ένωσης-Τουρκίας την οποία πανηγυρίσατε, δεν έχετε καταφέρει να λύσετε το πρόβλημα διαβίωσης των χιλιάδων ανθρώπων στα νησιά, δεν έχετε καταφέρει να εμπεδώσετε το αίσθημα ασφάλειας στους Έλληνες νησιώτες, αλλά και στους υπόλοιπους Έλληνες.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Και δεν έχετε καταλάβει ότι η Ευρώπη δεν έχει αποφασίσει να είναι ένας ανοικτός χώρος. Η Ευρώπη είναι ένας χώρος ο οποίος θέλει να φυλάει τα σύνορά του, να ελέγχει ποιος μπαίνει και να απονέμει με διαφανείς και σαφείς διαδικασίες προστασία σε όποιον το δικαιούται.

Για όλους τους υπόλοιπους η Ευρώπη δεν είναι προορισμός. Εσείς επιμένετε να εφαρμόζετε από το 2015 μέχρι σήμερα μια στρεβλή πολιτική, το «ανοίξαμε και σας περιμένουμε» και δεν έχετε καταφέρει να οργανώσετε έτσι τις υπηρεσίες σας, ώστε όποιος δικαιούται άσυλο να παίρνει την προστασία που πρέπει και όποιος δεν δικαιούται, να βλέπει το δρόμο της εξόδου. Τελεία και παύλα.

Και επειδή έχουμε ακούσει πάρα πολλά ότι δήθεν η δική μας πολιτική είναι ακροδεξιά, κύριε Ψυχογιέ, θα σας παραδώσω στην κριτική που ασκεί η Χρυσή Αυγή απέναντι στη Νέα Δημοκρατία συστηματικά και τακτικά γιατί οι θέσεις μας δεν ταιριάζουν.

Και δεν ταιριάζουν γιατί εμείς υπηρετούμε κανόνες δικαίου και διεθνείς συνθήκες. Δεν υπηρετούμε το «μπάτε σκύλοι αλέστε και αλεστικά μη δίνετε». Δεν υπηρετούμε μία πολιτική ατελέσφορη, ατέρμονη, κοστοβόρα και μη αποτελεσματική γι' αυτό και καταψηφίζουμε και το νομοσχέδιο σας.

Θα σας πω και μια τελευταία κουβέντα. Η Νέα Δημοκρατία μέσα στον όγκο αυτών των τροπολογιών κατέθεσε άλλη μία -την οποία είμαι βέβαιος ότι θα αρνηθείτε να τη συζητήσετε- η οποία αφορά την παράταση του καθεστώτος του χαμηλού ΦΠΑ στα νησιά του βορείου Αιγαίου που θίγονται από τη μεταναστευτική και προσφυγική κρίση. Τόσα μοιράζετε, τόσο γαλαντόμοι έχετε γίνει, ας δώσετε και στους νησιώτες τουλάχιστον ένα ελάχιστο αίσθημα αναγνώρισης για την προσφορά τους και βέβαια για την όλη ταλαιπωρία την οποία έχουν υποστεί.

Ευχαριστώ πάρα πολύ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Βαρβιτσιώτη.

Ο επόμενος ομιλητής είναι ο ειδικός αγορητής της Δημοκρατικής Συμπαράταξης, ο κ. Παπαθεοδώρου.

Μέχρι να έρθει στο Βήμα ο κ. Παπαθεοδώρου εάν συμφωνείτε και εσείς, όπως και οι υπόλοιποι εισηγητές και ειδικοί αγορητές, επειδή όπως γνωρίζετε πολύ καλά είναι αρκετές οι υπουργικές τροπολογίες και περιμένουμε και τους αρμόδιους Υπουργούς βεβαίως που κατέθεσαν τις τροπολογίες να έρθουν στη Βουλή, όπως ήδη έχουν έρθει δύο μέχρι τώρα, θα πρότεινα να μην ολοκληρώσουμε τον κύκλο των εισηγητών-αγορητών, αλλά να παρεμβάλλονται και οι Υπουργοί όταν έρχονται και να υποστηρίζουν τις τροπολογίες για να μην περιμένουν στο τέλος. Είναι μικρός ο αριθμός των ομιλητών. Είναι πέντε ομιλητές.

Με αυτόν τον τρόπο θα κερδίσουμε και χρόνο, αλλά θα μπορούν και να ενημερώνονται και να θέτουν ερωτήματα οι Βουλευτές, οι εισηγητές και οι ειδικοί αγορητές. Γιατί αν έρθουν όλοι μαζί οι Υπουργοί, θα δυσκολέψει η κατάσταση.

**ΝΟΤΗΣ ΜΗΤΑΡΑΚΗΣ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Γεώργιος Λαμπρούλης):** Ορίστε, κύριε Μηταράκη.

**ΝΟΤΗΣ ΜΗΤΑΡΑΚΗΣ:** Κύριε Πρόεδρε, κατ’ αρχάς συμφωνούμε με την πρόταση σας. Καθώς μιλούσε ο κ. Βαρβιτσιώτης, ήρθε κι άλλη μία υπουργική τροπολογία για τη νομιμοποίηση δαπανών του Υπουργείου Εθνικής Αμύνης.

**ΠΡΟΕΔΡΕΥΩΝ (Γεώργιος Λαμπρούλης):** Υπουργική;

**ΝΟΤΗΣ ΜΗΤΑΡΑΚΗΣ:** Υπουργική.

**ΠΡΟΕΔΡΕΥΩΝ (Γεώργιος Λαμπρούλης):** Δύο θα έρθουν. Θα έρθει ακόμα μία.

**ΝΟΤΗΣ ΜΗΤΑΡΑΚΗΣ:** Μπορεί να αποφασίσει η Κυβέρνηση πόσες δαπάνες θέλει να ξεπλύνει, να τις φέρει, να ξέρουμε πριν μιλήσουν οι ομιλητές; Γιατί κάθε δέκα λεπτά ξεπλένει και κάποια άλλη δαπάνη.

Αυτή η παρωδία, κύριε Πρόεδρε!

**ΠΡΟΕΔΡΕΥΩΝ (Γεώργιος Λαμπρούλης):** Καλώς. Συμφωνείτε. Να δώσουμε τον λόγο στον κ. Παπαθεοδώρου.

**ΓΕΩΡΓΙΟΣ ΠΑΛΛΗΣ:** Μιλάτε…(δεν ακούστηκε)

**ΝΟΤΗΣ ΜΗΤΑΡΑΚΗΣ:** Μιλάω, όπως μου δίνει το Σύνταγμα το δικαίωμα, καικάποια στιγμή στον ΣΥΡΙΖΑ πρέπει να μάθετε να ακούτε και τις απόψεις της Αντιπολίτευσης. Ζούμε σε ένα δημοκρατικό καθεστώς, κύριε συνάδελφε.

**ΠΡΟΕΔΡΕΥΩΝ (Γεώργιος Λαμπρούλης):** Λοιπόν, εντάξει, κύριε Μηταράκη.

Εφόσον, λοιπόν, συμφωνούμε σε αυτήν τη διαδικασία, θα δώσω τον λόγο στον κ. Παπαθεοδώρου. Στη συνέχεια, επειδή παρίστανται πλέον εδώ η κ. Ξενογιαννακόπουλου και ο κ. Αραχωβίτης, θα τους δώσουμε τον λόγο για τις τροπολογίες και συνεχίζουμε.

Ορίστε, κύριε Παπαθεοδώρου, έχετε τον λόγο.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Κύριε Πρόεδρε, κυρία και κύριοι Υπουργοί, κυρίες και κύριοι Βουλευτές, σήμερα η Κυβέρνηση αποφάσισε να κάνει ξέπλυμα σε πάρα πολλά Υπουργεία. Ξέπλυμα, κύριε Υπουργέ, στο Υπουργείο Μεταναστευτικής Πολιτικής, στο Υπουργείο Εθνικής Αμύνης, στο Υπουργείο Εξωτερικών, στο Υπουργείο Αγροτικής Ανάπτυξης, στο Υπουργείο Εσωτερικών. Αυτό λέγεται «ξέπλυμα» μέσω τροπολογιών και είναι ένα χαρακτηριστικό στοιχείο ενός νομοσχεδίου που αποτελεί φωτογραφία της κακονομίας.

Πραγματικά δεν καταλαβαίνω πώς αναλαμβάνετε -σας το είπα και στην επιτροπή- το βάρος μιας τέτοιας νομικής και πολιτικής αυθαιρεσίας, η οποία έρχεται σήμερα όχι απλά να αποδείξει πώς παραβιάζεται το Εθνικό και το Ενωσιακό Δίκαιο, αλλά ταυτόχρονα να υποδείξει και στους άλλους Υπουργούς πώς μπορείτε στο τέλος του χρόνου να ανοίγετε το σεντούκι και να πληρώνετε από το σεντούκι χρήματα για οποιαδήποτε δαπάνη έχετε κάνει χωρίς καμμιά διαφάνεια, χωρίς κανέναν έλεγχο.

Είναι πρωτοφανές, είναι και παράνομο να μην εξηγείτε τι σημαίνει η αναδρομική αποπληρωμή δαπανών χωρίς να υπάρχει χρόνος που να προσδιορίζεται, χωρίς να είναι γνωστές οι δαπάνες και αυτό σε όλα τα Υπουργεία οριζόντια και βεβαίως με αδιαφανείς διαδικασίες, όπως αδιαφανείς ήταν και οι συμβάσεις τις οποίες έρχεστε να νομιμοποιήσετε με το υποτιθέμενο νομοσχέδιο της έκτακτης και κατεπείγουσας ανάγκης, οφειλόμενης σε απρόβλεπτα γεγονότα ακόμα και για το μέλλον.

Είναι προκλητικό για μια νομοθετική πρωτοβουλία, κύριε Υπουργέ, να εγκαθιδρύει ένα καθεστώς αδιαφάνειας, ανεξέλεγκτης υπουργικής αρμοδιότητας και να παραβιάζει τόσο απροκάλυπτα τις βασικές αρχές της ασφάλειας δικαίου. Πρόκειται για μια καθημερινή πλέον εκδοχή του καθεστωτισμού του ΣΥΡΙΖΑ και της νομοθετικής αυθαιρεσίας, την οποία υπηρετείτε σήμερα.

Κύριε Υπουργέ, είχα αναφέρει κάποια πράγματα κατά τη συζήτηση της επίκαιρης ερώτησης προς εσάς σχετικά με τις απευθείας αναθέσεις στην αντιμετώπιση αναγκών προσωρινής υποδοχής και φιλοξενίας προσφύγων. Υπενθυμίζω ότι μου απαντήσατε ότι στη Μόρια είναι όλοι εμβολιασμένοι, υπάρχουν σχολεία και γίνεται μέχρι και εκμάθηση μουσικών οργάνων. Να δούμε πάλι σήμερα τη φωτογραφία αυτή. Λέω, λοιπόν, ότι το Υπουργείο σας πλέον με αυτό το νομοσχέδιο συμπεριφέρεται σαν εκπρόσωπος επιχείρησης real estate. Με το συγκεκριμένο νομοσχέδιο επιβεβαιώνεται ότι η Κυβέρνηση συνεχίζει να αντιμετωπίζει και να διαχειρίζεται την προσφυγική κρίση με αδιαφάνεια, κατασπαταλώντας ευρωπαϊκά κονδύλια, παραβιάζοντας ανθρώπινα δικαιώματα στα hot spots που έχει δημιουργήσει και όταν δεν μπορεί να κατασπαταλήσει τα ευρωπαϊκά κονδύλια, τότε φτιάχνει ένα τέτοιο νομοσχέδιο με τέτοιες τροπολογίες πολύ απλά για να κατασπαταλήσει τα χρήματα από τον κρατικό προϋπολογισμό.

Η Κυβέρνηση επιλέγει να τα περάσει αυτά με διαδικασίες εξπρές. Δεν έχουμε τον χρόνο σήμερα να εξηγήσουμε πόσο ντροπιαστικό για τη Βουλή είναι ένα νομοσχέδιο που είναι μόνο λεφτά να περνάει με διαδικασίες συζήτησης μισής μέρας, χωρίς να υπάρχει ακρόαση φορέων, γιατί εκεί δεν θέλατε να ακουστεί η γνώμη της Ενιαίας Αρχής Δημοσίων Συμβάσεων και από την άλλη με διαδικασίες εξπρές από τη Βουλή εν μέσω συζήτησης για τον προϋπολογισμό, για να αποφύγει, όπως πιστεύει, την κατακραυγή από τη γνώμη-κόλαφο της Ανεξάρτητης Αρχής Δημοσίων Συμβάσεων, η οποία θεωρεί ότι το νομοσχέδιο βρίθει από ασάφειες. Το νομοσχέδιο κατ’ εμάς κανονικοποιεί ένα κατ’ εξαίρεση δίκαιο και παραβιάζει, όπως λέει η αρχή, ουσιώδεις διατάξεις του Εθνικού και Ενωσιακού Δικαίου.

Εμείς θα αναδείξουμε σήμερα κάτι, όπως το κάναμε και από την πρώτη στιγμή, όταν με δημόσια καταγγελία μας είχαμε φέρει τη γνώμη της αρχής στη δημοσιότητα. Πριν φέρει η Κυβέρνηση το σχέδιο νόμου στη Βουλή είχαμε πει -και το λέμε και σήμερα- ότι κάτι τέτοιο θα πρέπει οπωσδήποτε να ελεγχθεί από τους εισαγγελείς. Για μια τέτοια διαδικασία αναδρομικής πληρωμής συμβάσεων οριζόντια σε μια σειρά από Υπουργεία, νομίζω ότι θα πρέπει να ενδιαφερθεί ένας εισαγγελέας για να ψάξει τις συμβάσεις και πώς αυτές οι συμβάσεις έχουν συναφθεί.

Πάμε στα άρθρα του νομοσχεδίου. Στο άρθρο 1, ενώ η Κυβέρνηση και ο Υπουργός θέλει να συγκαλύψει τη μίσθωση ξενοδοχείων με απευθείας αναθέσεις συμβάσεων -περί αυτού πρόκειται- κρύβοντας πίσω από τη μίσθωση κατάλληλων ιδιωτικών -όπως λέει- ακινήτων τις συμβάσεις αυτές, προχωρά στην αποπληρωμή των συμβάσεων μίσθωσης ξενοδοχειακών μονάδων, καταλυμάτων ή άλλων ξενοδοχειακών υπηρεσιών.

Τι διαπίστωσε η αρχή γι’ αυτό; Η αρχή διαπιστώνει ότι δημιουργείται αμφιβολία και θα πρέπει να αποσαφηνιστεί αν όντως οι διατάξεις αναφέρονται σε δημόσια σύμβαση και σε διαδικασίες ανάθεσης των δημόσιων συμβάσεων, όπως κατ’ αρχάς φαίνεται από τη διατύπωση του συγκεκριμένου άρθρου.

Υπό το πρίσμα αυτών των παρατηρήσεων, διαπιστώνεται ασάφεια των υπό εξέταση διατάξεων, καθώς δεν προκύπτει το αντικείμενο, ο σκοπός, οι έννομες συνέπειες και η διαδικασία με βάση την οποία πρόκειται να εφαρμοστούν ή να υλοποιηθούν, παραδείγματος χάριν, με ή χωρίς αντάλλαγμα, με άλλο προσδιορισμό της αξίας του συγκεκριμένου ακινήτου, υλοποίηση μέσω προγραμματικής σύμβασης ή όχι κ.λπ..

Είναι πρωτοφανές να αποφασίζει ο Υπουργός για τη χρήση εγκαταστάσεων κατάλληλων για τη διεξαγωγή των ενεργειών υποδοχής και φιλοξενίας, χωρίς να αναφέρεται στον νόμο ποιος κρίνει και ποιος πιστοποιεί την ανάγκη μίσθωσης ιδιωτικών ακινήτων, σε ποιον χώρο, με ποια μελέτη, για ποιο σκοπό και για πόσο χρόνο. Γιατί -αυτή είναι η αυθαιρεσία- με αυτή τη συγκεκριμένη διάταξη δίνετε στον εαυτό σας, κύριε Υπουργέ, το δικαίωμα να αποφασίζει αυθαίρετα, χωρίς τη γνώμη οιουδήποτε, για το πού θα υπάρξει μία δομή φιλοξενίας, για το ποιος θα είναι αυτός ο οποίος θα απολαύσει τα αποτελέσματα της σύμβασης που εσείς θα αποφασίσετε να συνάψετε μαζί του.

Γι’ αυτό σας είπα ότι πρόκειται για την επιτομή της αυθαιρεσίας, για το «ξέπλυμα» αναδρομικά και χωρίς ημερομηνία, φαντάζομαι, όλης αυτής της δικής σας περιόδου. Δηλαδή, όταν μας λέτε ότι πρόκειται να συγκαλύψετε αναδρομικά τις συμβάσεις από 1-9-2018, ξέρετε εσείς οι υπόλοιποι συνάδελφοι γιατί χρησιμοποιούνε αυτήν την ημερομηνία; Γιατί τον Σεπτέμβριο του 2018 βγήκαν μία σειρά από συμβάσεις με ξενοδοχειακές επιχειρήσεις, με πλήρη αδιαφάνεια, χωρίς να υπάρχει οποιαδήποτε μελέτη και χωρίς να υπάρχει κανένας προσδιορισμός ούτε της σκοπιμότητας ούτε της καταλληλότητας του συγκεκριμένου χώρου.

Αυτά είναι τα ημαρτημένα, αυτά έρχεστε να συγκαλύψετε σήμερα, αυτά θέλετε να πληρώσετε αναδρομικά και χωρίς να γνωρίζουμε όχι μόνο πόσο είναι το ποσό συνολικά, αλλά επίσης και από πού προκύπτει ότι υπήρχε αυτή η ανάγκη για τη σύναψη συμβάσεων με τα συγκεκριμένα ξενοδοχεία.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κύριε Πρόεδρε, παρακαλώ λίγο την ανοχή σας. Είναι πολύ σημαντικό.

Στο άρθρο 2 προτείνεται η προσθήκη εδαφίου στο τέλος της περίπτωσης α΄ του άρθρου 18 του νόμου του 2017, ότι σε όλες τις υποπεριπτώσεις της παραγράφου αυτής στην έννοια «προμήθεια υπηρεσιών», δηλαδή σύμβαση υπηρεσιών, συμπεριλαμβάνονται και οι μισθώσεις ιδιωτικών ακινήτων, για την εκπλήρωση της αποστολής του Υπουργείου. Καταλαβαίνετε ότι πιο ασαφές δεν υπάρχει. Το τι αποτελεί σύμβαση υπηρεσιών και τι όχι δεν το καθορίζει το ΥΜΕΠΟ, αλλά το Εθνικό και το Ενωσιακό Δίκαιο και επομένως δεν μπορεί η Κυβέρνηση να το αλλάξει με κατά παρέκκλιση διαδικασίες.

Θέλετε να σας διαβάσω, κύριε Υπουργέ, τις βασικές αρχές ενός ενωσιακού πλαισίου για τη σύναψη δημοσίων συμβάσεων; Πρώτον, είναι η αρχή της διαφάνειας. Σας λέει τίποτα σχετικό το συγκεκριμένο άρθρο; Επίσης, η αρχή της αναλογικότητας. Ακόμη, η αρχή της προηγούμενης γνωστοποίησης. Ποια από αυτές τις αρχές έρχεται το σχέδιο νόμου, το οποίο εισηγείστε σήμερα, να σεβαστεί; Τις παραβιάζει όλες! Και δεν έχετε καταλάβει το απλό, ότι μπορείτε, έχετε τη δυνατότητα να αλλάξετε το Εθνικό Δίκαιο, αλλά το Ενωσιακό Δίκαιο για τις δημόσιες συμβάσεις δεν μπορείτε να το αλλάξετε και αυτές θα κριθούν από τα δικαστήρια στο τέλος.

Αυτού του είδους οι μισθώσεις ακινήτων αφορούν τις «αμαρτωλές» συμβάσεις απευθείας ανάθεσης για τα ξενοδοχεία, που σήμερα έρχεται να νομιμοποιήσει η Κυβέρνηση. Πρώτοι το είχαμε καταγγείλει αυτό από τον περασμένο Σεπτέμβριο.

Στο άρθρο 3 σάς έχει απαντήσει η αρχή. Δεν υπάρχουν απόρρητες συμβάσεις. Υπάρχει απόρρητο περιεχόμενο ορισμένων συμβάσεων, αλλά και πάλι θα πρέπει να το έχετε αιτιολογήσει επαρκώς.

Από την άλλη πλευρά, στην ουσία παρακάμπτετε το Ενωσιακό Δίκαιο και εγκαθιδρύετε, κυρίες και κύριοι συνάδελφοι του ΣΥΡΙΖΑ, ένα ΣΥΡΙΖΑϊκό δίκαιο, όπου τα πάντα μπορούν να λύνονται με απόφαση Υπουργού και με αναδρομική νομιμοποίηση των δαπανών. Προφανώς, η αρχή αγνόησε αυτό το ΣΥΡΙΖΑϊκό δίκαιο, γι’ αυτό και έκρινε με τη γνώμη της ότι, πέραν των ασαφειών, δεν μπορεί να έχουν νομιμοποιητική βάση αυτές οι διατάξεις.

Αυτό επιβεβαιώνεται και στο άρθρο 6 με την επική, κατά την άποψή μας, διατύπωση ότι μισθώσεις που υπογράφηκαν και δαπάνες που πραγματοποιήθηκαν από το ΥΜΕΠΟ ή για λογαριασμό του μέχρι τη δημοσίευση του νόμου αυτού -από πότε; Από το 2015, που αναλάβατε; Από τον Χαρίλαο Τρικούπη; Από το 2004;- θεωρούνται νόμιμες, χωρίς να ελεγχθούν, και μπορούν να αναληφθούν και να πληρωθούν σε βάρος του κρατικού προϋπολογισμού. Αυτή είναι η επιτομή της παρανομίας, της αυθαιρεσίας, της αδιαφάνειας! Πρόκειται για τη νομιμοποίηση κάθε παρανομίας, για την αναδρομική τακτοποίηση ατασθαλιών, αλλά και για τη συγκάλυψη μη επιλέξιμων δαπανών που έγιναν κατά παραβίαση της κείμενης νομοθεσίας και για τα ευρωπαϊκά κονδύλια. Αυτή η διάταξη αποτελεί χαρακτηριστική ομολογία για το «πάρτι» που εξελίσσεται εδώ και τέσσερα χρόνια στη διαχείριση του προσφυγικού, «πάρτι» που πλέον η Κυβέρνηση θέλει να νομιμοποιήσει σε βάρος των φορολογούμενων πολιτών. Αυτό ακριβώς είχαμε καταγγείλει με τις ερωτήσεις μας και τις κοινοβουλευτικές παρεμβάσεις μας όλο αυτό το διάστημα.

Στο άρθρο 7 παρατείνεται για ένα ακόμη έτος, δηλαδή ως την 31η Οκτωβρίου 2019 είπατε, η κατά παρέκκλιση της ισχύουσας νομοθεσίας σύναψη δημοσίων συμβάσεων.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Παπαθεοδώρου, αρχίζει να εξαντλείται πλέον η ανοχή, έχετε φθάσει στα δωδεκάμισι λεπτά.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Ολοκληρώνω, κύριε Πρόεδρε.

Δηλαδή νομιμοποιούνται οι απευθείας αναθέσεις χωρίς δημοσίευση προκήρυξης διαγωνισμού. Αυτό πρέπει να ακούσει ο κόσμος. Αυτό πρέπει να ακούσει όταν μιλάμε για νομιμοποίηση παρανομιών. Είναι ένα κατ’ εξαίρεση δίκαιο, ένα εξαιρετικό δίκαιο, στο οποίο εσείς παρατείνετε μέχρι το 2019 κάθε χαρακτηρισμό απρόβλεπτου, ενώ σας λέει η αρχή ότι πρόκειται για διαρκείς και πάγιες ανάγκες στη διαχείριση του προσφυγικού και δεν μπορείτε να συνάψετε τέτοιου είδους συμβάσεις.

Με αυτό το σκεπτικό, κυρίες και κύριοι συνάδελφοι -και ευχαριστώ για την ανοχή σας, κύριε Πρόεδρε- όχι απλώς καταψηφίζουμε το συγκεκριμένο νομοσχέδιο και τις περισσότερες από τις τροπολογίες, γιατί είναι της ίδιας συνάφειας, αλλά σας λέμε ότι καταγγέλλουμε την παρανομία, την κακονομία, την οποία έρχεστε να επιβάλετε τελευταία στιγμή για να συγκαλύψετε τις δικές σας προηγούμενες ευθύνες.

Ευχαριστώ πολύ.

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ - ΔΗΜΑΡ)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο τώρα έχει η κ. Ξενογιαννακοπούλου για την τροπολογία που έχει καταθέσει το Υπουργείο Διοικητικής Ανασυγκρότησης και κατόπιν θα μιλήσει ο κ. Αραχωβίτης.

Έχετε τον λόγο, κυρία Ξενογιαννακοπούλου.

**ΜΑΡΙΛΙΖΑ ΞΕΝΟΓΙΑΝΝΑΚΟΠΟΥΛΟΥ (Υπουργός Διοικητικής Ανασυγκρότησης):** Ευχαριστώ πολύ, κύριε Πρόεδρε.

Κυρίες και κύριοι Βουλευτές, θα ήθελα να αναφερθώ στην τροπολογία που έχουμε καταθέσει σχετικά με την ενίσχυση της λειτουργίας του Γενικού Επιθεωρητή Δημόσιας Διοίκησης, προκειμένου να ανταποκριθεί στα αυξημένα νέα καθήκοντα και στις νέες αρμοδιότητές του, εθνικές και ευρωπαϊκές.

Ο θεσμός του γενικού επιθεωρητή δημόσιας διοίκησης είναι ένας καταξιωμένος και ιδιαίτερα σημαντικός θεσμός για τον έλεγχο, τη διαφάνεια, την προάσπιση του δημοσίου συμφέροντος και την καταπολέμηση της διαφθοράς. Συγκροτήθηκε ο θεσμός αυτός το 2002, μετά από σύσταση της ομάδας GRECO και σύμφωνα με τις αποφάσεις του Συμβουλίου της Ευρώπης.

Οι νέες αρμοδιότητες στις οποίες αναφέρθηκα και για τις οποίες χρειάζεται να ενισχυθεί η λειτουργία του θεσμού, προκειμένου να ανταποκριθεί, είναι πρώτα απ’ όλα ότι έχουν επεκταθεί με τον ν.4478/2017 οι πειθαρχικές αρμοδιότητες του γενικού επιθεωρητή δημόσιας διοίκησης.

Επίσης, διευρύνθηκε η αρμοδιότητά του για τον έλεγχο του «πόθεν έσχες» --και εδώ θα χρειαστεί ενίσχυση το προσωπικό του γραφείου του γενικού επιθεωρητή δημόσιας διοίκησης, προκειμένου να ανταποκριθεί σε αυτή τη νέα αρμοδιότητα. Η αύξηση του έργου αφορά αφ’ ενός το ότι έχει αυξηθεί ο κύκλος των υπόχρεων που ελέγχει πλέον, σύμφωνα με τον νόμο, ο γενικός επιθεωρητής, όπως επίσης έχει διευρυνθεί συνολικά και το περιεχόμενο του «πόθεν έσχες».

Ο τρίτος λόγος, που είναι ιδιαίτερα σημαντικός, είναι ότι ενεργοποιήθηκε ξανά το Συντονιστικό Όργανο Επιθεώρησης και Ελέγχου. Το ΣΟΕΕ, όπως γνωρίζετε, έχει συγκροτηθεί ήδη από το 2000. Είναι ένα κρίσιμο όργανο στο οποίο συγκεντρώνονται όλοι οι εκπρόσωποι των σωμάτων επιθεώρησης και ελέγχου του δημοσίου.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Υπουργού)

Κύριε Πρόεδρε, ένα λεπτό ακόμη παρακαλώ.

Ο γενικός επιθεωρητής έχει, λοιπόν, τον συντονισμό αυτού του οργάνου, το οποίο μπορεί και έχει τη δυνατότητα να χαράσσει μια στρατηγική συνολικών συντονισμένων ελέγχων και να εξασφαλίζει τη συνέργεια και συνεργασία με μεικτά κλιμάκια επιθεώρησης. Σύμφωνα με τον νόμο του 2017, προβλέπεται ένα προεδρικό διάταγμα για τη λειτουργία του, το οποίο αυτή τη στιγμή βρίσκεται στη φάση της έκδοσης.

Υπάρχει και η ευρωπαϊκή διάσταση της ενίσχυσης της αρμοδιότητας του γενικού επιθεωρητή δημόσιας διοίκησης. Όπως γνωρίζετε, συγκροτήθηκε σε ευρωπαϊκό επίπεδο ο θεσμός της ευρωπαϊκής εισαγγελίας και εκ μέρους της χώρας μας συμμετέχει ο γενικός επιθεωρητής δημόσιας διοίκησης, όπου και εκεί θα υπάρχει ένας ευρύτερος ευρωπαϊκός συντονισμός για τα θέματα αυτά.

Πιο συγκεκριμένα και πολύ επιγραμματικά, με την προτεινόμενη διάταξη προβλέπεται η αύξηση του αριθμού των ειδικών επιθεωρητών στο γραφείο του γενικού επιθεωρητή.

Επίσης, προβλέπεται η αύξηση του προσωπικού που ασχολείται με τα θέματα του «πόθεν έσχες». Αποσαφηνίζεται για την ασφάλεια δικαίου ότι στα μεικτά κλιμάκια έχουν και ανακριτικά καθήκοντα οι υπάλληλοι. Αυτό είναι κάτι που ήδη προβλέπεται, απλώς αποσαφηνίζεται για τον νόμο, γιατί είναι μεικτά κλιμάκια.

Επίσης, μέχρις ότου εκδοθεί το προεδρικό διάταγμα, που αναφέρθηκα προηγουμένως, για τη λειτουργία του Συντονιστικού Οργάνου Επιθεώρησης και Ελέγχου θα ισχύουν οι υπάρχουσες διατάξεις.

Κυρίες και κύριοι Βουλευτές, πιστεύω ότι είναι σημαντικό για τη λειτουργία της δημόσιας διοίκησης, για τη διαφάνεια, για το δημόσιο συμφέρον, για την καταπολέμηση της διαφθοράς σε ευρωπαϊκό και εθνικό επίπεδο να ενισχυθεί πραγματικά η λειτουργία του γενικού επιθεωρητή δημόσιας διοίκησης, γι’ αυτόν τον λόγο καλώ όλα τα κόμματα να υπερψηφίσουν αυτή την τροπολογία.

Σας ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε την κ. Ξενογιαννακοπούλου.

Κύριε Αραχωβίτη, έχετε τον λόγο. Είναι δύο οι τροπολογίες που έχετε καταθέσει, έτσι δεν είναι;

**ΣΤΑΥΡΟΣ ΑΡΑΧΩΒΙΤΗΣ (Υπουργός Αγροτικής Ανάπτυξης και Τροφίμων):** Ευχαριστώ, κύριε Πρόεδρε.

Είναι όντως δυο οι τροπολογίες.

Η πρώτη είναι η με γενικό αριθμό 1864 και ειδικό 12 και αφορά την προστασία των άμεσων κοινοτικών ενισχύσεων του «Πυλώνα I», του πρώτου πυλώνα της Κοινής Γεωργικής Πολιτικής, από μέσα αναγκαστικής εκτέλεσης, από παρακρατήσεις και συμψηφισμούς μέχρι του ποσού των 7.500 ευρώ.

Η διάταξη αυτή που προτείνεται αφορά σχεδόν το 90% των αγροτών και των πολιτών που λαμβάνουν επιδοτήσεις. Είναι μια διάταξη για την οποία έχουμε και σύσταση από τον Συνήγορο του Πολίτη, η οποία όμως ισχύει παράλληλα χωρίς να καταργεί την προστασία των λογαριασμών από το ακατάσχετο όριο των 1.250 ευρώ τον μήνα. Με τη διάταξη αυτή δεν θίγονται οι πάγιες εντολές προς τον ΕΛΓΑ και τους προμηθευτές. Επίσης, δεν θίγονται οι ρυθμίσεις που έχουν ήδη συναφθεί. Επίσης, να συμπληρώσουμε ότι αφορά και τα ενεργά κατασχετήρια. Αυτή είναι η τροπολογία με γενικό αριθμό 1864 και ειδικό 12.

Η δεύτερη τροπολογία είναι η με γενικό αριθμό 1869 και ειδικό 14. Είναι μια διάταξη που αφορά την τροποποίηση του ν.4492/2017, του νόμου για τα νωπά και ευαλλοίωτα αγροτικά προϊόντα, που τον καθιστά περισσότερο ευέλικτο και εφαρμόσιμο, έτσι ώστε άμεσα να προχωρήσουμε στην έκδοση της υπουργικής απόφασης που απαιτείται για να προχωρήσουμε στην εφαρμογή του νόμου.

Είναι μερικά σημεία που έχει εντοπιστεί ότι χρειάζονται απλοποίηση για τους ίδιους τους παραγωγούς, αλλά και για την ευελιξία του συστήματος, οπότε προχωράμε στις απαραίτητες διορθώσεις.

Το δεύτερο σημείο έχει ρυθμίσεις θεμάτων κτηνοτροφικών εγκαταστάσεων και συγκεκριμένα στον ν.4056/2012, όπου εδώ παρατείνεται μέχρι τις 30-6-2019 η προθεσμία υποβολής αιτήματος για νομιμοποίηση των υφιστάμενων μέχρι την έναρξη ισχύος του ν.4056/2012 κτιριακών εγκαταστάσεων που βρίσκονται πλησίον ή εντός κατοικημένων περιοχών, με ταυτόχρονη όμως πρόβλεψη για αναστολή διοικητικών πράξεων που τυχόν έχουν ασκηθεί σε αυτό το διάστημα.

Επίσης, παρατείνεται η προθεσμία έκδοσης άδειας εγκατάστασης νέων κτηνοτροφικών εγκαταστάσεων μέχρι και τις 30 Ιουνίου, γιατί επεξεργαζόμαστε το καινούργιο νομοθετικό πλαίσιο που απλοποιεί κατά πολύ τις διαδικασίες. Φάνηκε, δηλαδή, εκ των πραγμάτων ότι ο ν.4056/2012 ήταν ένας αρκετά δυσκίνητος νόμος, παρά τις προσπάθειες που έγιναν στην πορεία για να γίνει πιο ευέλικτος.

Το τρίτο σημείο είναι η τροποποίηση διατάξεων του προεδρικού διατάγματος 79/2007, όπου η βασική στόχευση είναι να γίνουν πιο στοχευμένοι και αποτελεσματικοί οι έλεγχοι. Γι’ αυτό, προχωράμε στην αντικατάσταση της παραγράφου α΄ του άρθρου 2 με τους ορισμούς των εννοιών, όπου στην περίπτωση 12 -και θέλω να το προσέξουμε αυτό- στους ορισμούς ορίζεται ότι ο επίσημος κτηνίατρος είναι δημόσιος υπάλληλος αποκλειστικά. Αλλάζει ο ορισμός της αρμόδιας αρχής για τα τρόφιμα ζωικής προέλευσης, όπου ορίζεται ρητά ότι είναι η Διεύθυνση Κτηνιατρικής και Δημόσιας Υγείας, ενώ το σημείο που μας ενδιαφέρει περισσότερο είναι η στόχευση και η αποτελεσματικότητα των ελέγχων διαμέσου ανάλυσης κινδύνων.

Τέλος, θέλω να αναφερθώ σε δυο σημεία ακόμη. Προχωρούμε σε μια τροποποίηση του ν.4061/2012, με την οποία δίδεται μια παράταση για πέντε έτη σε ΟΤΑ, όπου έχει γίνει δωρεάν παραχώρηση δημοσίων εκτάσεων για κοινωφελείς σκοπούς, γιατί μέχρι τώρα πολλοί οργανισμοί τοπικής αυτοδιοίκησης σ’ αυτές τις ημερομηνίες δεν είχαν προλάβει να ολοκληρώσουν τον σκοπό για τον οποίον τους παραχωρήθηκε η έκταση. Οπότε, έτσι τους δίνουμε τη δυνατότητα για άλλα πέντε χρόνια να ολοκληρώσουν τον σκοπό τους.

Το τελευταίο σημείο είναι η αποκατάσταση της τυπικής νομιμότητας για την ανάληψη δαπανών στο Υπουργείο. Εδώ, όμως, επειδή έγινε και μια συζήτηση, θέλω αυτό να το ξεκαθαρίσουμε. Αλλάζοντας τα άρθρα 65 και 69Γ του ν.4270/2014, δημιουργήθηκαν προβλήματα μέχρι να γίνει η οργανωτική ολοκλήρωση των γενικών διευθύνσεων και συγκεκριμένα της Γενικής Διεύθυνσης Οικονομικών του Υπουργείου Αγροτικής Ανάπτυξης. Έτσι, επειδή η υπηρεσία δεν μπόρεσε να προσαρμοστεί έγκαιρα, υπήρχε αναρμοδιότητα υπογραφής και μόνο σ’ αυτό το σημείο. Αυτό επισημαίνεται και από την έκθεση του Γενικού Λογιστηρίου του Κράτους, που θα παρακαλούσα πριν ασκηθεί κριτική, να διαβαστεί ολόκληρη η τροπολογία, όπου αναφέρεται στην αναρμοδιότητα του αρμοδίου οργάνου και καμμία άλλη σκιά δεν υπάρχει ή οτιδήποτε άλλο. Γι’ αυτό γίνεται και μαζικά και θα έπρεπε να έχει προξενήσει και εντύπωση στο Σώμα, γιατί όλες οι γενικές διευθύνσεις έχουν το αντίστοιχο πρόβλημα. Είναι κάτι το οποίο επισημαίνει και το Γενικό Λογιστήριο του Κράτους, οπότε είναι τυπικό.

Σας ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κύριο Υπουργό.

**ΜΙΧΑΗΛ ΤΖΕΛΕΠΗΣ:** Κύριε Πρόεδρε, θα ήθελα να κάνω μια ερώτηση.

**ΔΙΑΜΑΝΤΩ ΜΑΝΩΛΑΚΟΥ:** Κύριε Πρόεδρε, και εγώ θα ήθελα να κάνω μια ερώτηση.

**ΠΡΟΕΔΡΕΥΩΝ (Γεώργιος Λαμπρούλης):** Θα σας δώσω τον λόγο, για να κάνετε ερωτήσεις.

Κύριε Τζελέπη, έχετε τον λόγο.

**ΜΙΧΑΗΛ ΤΖΕΛΕΠΗΣ:** Κύριε Υπουργέ, για την τροπολογία που είπατε με γενικό αριθμό 1864 και ειδικό 12 όσον αφορά το ακατάσχετο στην ενιαία ενίσχυση, θέλω να πω ότι κατ’ αρχάς συμφωνούμε, αν και θα έπρεπε αυτό να αυξηθεί και να πάει ακόμη περισσότερο, σ’ αυτό που ζητούσαν, στις 15.000 ευρώ.

Όμως, υπάρχει μια αναντιστοιχία σε σχέση με την αιτιολογική έκθεση, όπου στην αιτιολογική έκθεση προβλέπεται ότι δεν θα πρέπει να θιγούν τυχόν υφιστάμενες ρυθμίσεις οφειλών, καθώς και πάγιες εντολές πληρωμών ή παρακρατήσεις οι οποίες εξακολουθούν να ισχύουν. Αυτό δεν υπάρχει στην πρόταση που καταθέσατε, ενώ υπάρχει στην αιτιολογική έκθεση. Γι’ αυτό, αυτή η τελευταία παράγραφος της αιτιολογικής έκθεσης θα πρέπει να προστεθεί στο τέλος της προτεινόμενης διάταξης, ώστε να μη δημιουργηθούν παρερμηνείες σχετικά με τις υφιστάμενες ρυθμίσεις οφειλών, καθώς και για τις πάγιες εντολές πληρωμών.

Πάγιες εντολές πληρωμών είναι αυτές που δίνουν οι αγρότες-παραγωγοί στους προμηθευτές και ιδιαίτερα στους συνεταιρισμούς για τα εφόδιά τους. Οπότε, εάν αυτό αφεθεί στην ερμηνεία των τραπεζών, θα έχουμε πρόβλημα. Να προστεθεί, λοιπόν, όπως είναι στην αιτιολογική έκθεση.

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Καλώς.

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Κύριε Πρόεδρε, ζητώ τον λόγο.

**ΠΡΟΕΔΡΕΥΩΝ (Γεώργιος Λαμπρούλης):** Περιμένετε. Έχει ζητήσει πρώτα τον λόγο η κ. Μανωλάκου.

Θέλετε να κάνετε και εσείς ερώτηση, κύριε Θεοχαρόπουλε;

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Ναι, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Θα σας δώσω τον λόγο μετά από την κ. Μανωλάκου.

Η κ. Μανωλάκου έχει τον λόγο.

**ΔΙΑΜΑΝΤΩ ΜΑΝΩΛΑΚΟΥ:** Απευθύνομαι προς τον Υπουργό Αγροτικής Ανάπτυξης.

Κύριε Υπουργέ, θα αναφερθώ στην τροπολογία 1864/12. Ως γνωστόν, οι ευρωκοινοτικές ενισχύσεις είναι ακατάσχετες στο σύνολό τους. Το ΠΑΣΟΚ πέρασε έναν νόμο και είπε ότι, για να τις πάρουν, χρειάζονται ασφαλιστική και φορολογική ενημερότητα. Το τηρείτε κι εσείς σήμερα. Βέβαια, μιλάτε για 7.500 ευρώ, τα οποία θα είναι ακατάσχετα. Γιατί δεν αναφέρεστε στο συνολικό ποσό; Εμείς θα το ψηφίσουμε βέβαια, έστω και έτσι, παρ’ όλο που είναι παγίδα, όπως είπε κι ο συνάδελφος πριν. Έχουμε δηλαδή υποχρεωτικότητα με άλλον τρόπο.

Σε ό,τι αφορά την άλλη τροπολογία, με την τροποποίηση του ν.4492/2017 τα πρόστιμα στους παραγωγούς για μη δήλωση των συναλλαγών τους παραμένουν -ό,τι πρόστιμα βάζετε παραμένουν-, ενώ αντίθετα στους μεγαλέμπορους και μεγαλοβιομήχανους μειώνονται τα πρόστιμα. Γιατί; Το αποσιωπάτε, φαίνεται όμως αν διαβάσει κανείς το σχέδιο νόμου. Δεν το αναφέρετε στην αιτιολογική έκθεση, αλλά φαίνεται καθαρά.

Δεύτερον, στο προεδρικό διάταγμα 79/2007, που το τροποποιείτε, λέτε «στοχευμένοι έλεγχοι». Με συγχωρείτε, αλλά εδώ καταργείτε την υποχρέωση των κρατικών υπηρεσιών να πραγματοποιούν τουλάχιστον μία φορά τον χρόνο έλεγχο σε εγκαταστάσεις υψηλού κινδύνου, όπως είναι οι επιχειρήσεις τροφίμων ζωικής προέλευσης, σφαγεία, ιχθυόσκαλες, τεμαχισμό αλιευτικών προϊόντων κ.λπ.. Ουσιαστικά, με αυτή την τροπολογία εξαφανίζετε τον κρατικό έλεγχο. Εγώ σας ρωτάω: Δεν είναι επικίνδυνο αυτό για τη δημόσια υγεία; Επιπλέον, υπάρχουν ελλείψεις και σε κτηνιάτρους και σε άλλους επιστήμονες, τους οποίους πρέπει να προσλάβετε.

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο κ. Θεοχαρόπουλος για να θέσει κάποιο ερώτημα στον κύριο Υπουργό.

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Κύριε Υπουργέ, σας άκουσα να λέτε για τη νομιμοποίηση των δαπανών. Πράγματι, είναι εντυπωσιακό στοιχείο σήμερα ότι νομιμοποιούμε δαπάνες του Υπουργείου Αγροτικής Ανάπτυξης 445 εκατομμυρίων ευρώ, μισού δισεκατομμυρίου ευρώ, όχι 500.000, όπως αυτές του Υπουργείου Εξωτερικών. Πρόκειται για όλη την περίοδο της Κυβέρνησης ΣΥΡΙΖΑ - ΑΝΕΛ, δηλαδή από το 2015, για τις οποίες οι αποφάσεις ανάληψης της υποχρέωσης υπεγράφησαν από αναρμόδιο όργανο, όπως είπατε πράγματι, με αυτή την αιτία. Αυτό δεν σημαίνει ότι είναι μία διαδικασία λογική.

Θέλω να τονίσω το εξής και να μας απαντήσετε. Διότι, πράγματι, έχετε δίκιο. Διαβάζοντας τη σχετική τροπολογία, βλέπουμε ότι δεν έχει προχωρήσει, παρά τον νόμο του 2014, η οργανωτική ολοκλήρωση της γενικής διεύθυνσης οικονομικών υπηρεσιών. Το ξέρω εξάλλου το Υπουργείο Αγροτικής Ανάπτυξης και προσωπικά. Δεν έχει προχωρήσει αυτή η διαδικασία.

Υπάρχει κάποιο σχέδιο ώστε να μην έρχεται η Βουλή να νομιμοποιεί τέτοιες δαπάνες εκ των υστέρων από τυπικά προβλήματα αναρμόδιων οργάνων; Γιατί δεν προχώρησε η οργανωτική ανασυγκρότηση; Πότε θα προχωρήσει; Έχετε κάποιο σχέδιο; Διότι είναι πραγματικά τουλάχιστον εντυπωσιακό το ότι αυτή τη στιγμή μισό δισεκατομμύριο ευρώ νομιμοποιείται λόγω αναρμόδιου οργάνου.

Δεύτερον, σε σχέση με την άλλη τροπολογία -στο πρώτο θα μου απαντήσετε- θέλω να πληροφορήσω και το Σώμα ότι όταν ήμουν ειδικός γραμματέας του Υπουργείου Αγροτικής Ανάπτυξης -ενισχυτικά στο ότι δεν πρέπει να κατάσχονται τα χρήματα από τις επιδοτήσεις- ο Τσιόλος, ο Επίτροπος της Ευρωπαϊκής Ένωσης, όταν του καταθέσαμε ερώτησή μας απάντησε ότι δεν μπορεί να συμψηφίζονται τα ευρωπαϊκά χρήματα για να χρησιμοποιούνται από το κράτος κατά το δοκούν. Και όχι μόνο 7.500 ευρώ, αλλά και για παραπάνω θα έπρεπε να μεριμνήσουμε κάποια στιγμή.

Και εδώ φαίνεται πόσο λάθος ήταν και η πρόταση της Νέας Δημοκρατίας στην αρχή, όταν είχε αναλάβει, για συμψηφισμό των οφειλών των κοινοτικών ενισχύσεων. Δεν μπορούν, λοιπόν, να συμψηφίζονται οι κοινοτικές ενισχύσεις κατά το δοκούν από το κράτος, γιατί αλλιώς υπάρχει έλλειμμα ανταγωνισμού, σε σχέση με τις ευρωπαϊκές χώρες. Αυτό θα πρέπει να κρατήσουμε και να το ενισχύσουμε και με άλλο νομοθετικό πλαίσιο από εδώ και στο εξής, γιατί αυτό είναι σύμφωνο με την ευρωπαϊκή νομοθεσία.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Θεοχαρόπουλο.

Τον λόγο έχει ο κ. Αραχωβίτης για τρία λεπτά.

**ΣΤΑΥΡΟΣ ΑΡΑΧΩΒΙΤΗΣ (Υπουργός Αγροτικής Ανάπτυξης και Τροφίμων):** Ευχαριστώ, κύριε Πρόεδρε.

Να ξεκαθαρίσουμε ότι οι επιδοτήσεις όντως είναι ακατάσχετες, δεν συμψηφίζονται. Με κανέναν τρόπο δεν υπάρχει συμψηφισμός των επιδοτήσεων όσο είναι ακόμα στα χέρια του ΟΠΕΚΕΠΕ και κατατίθενται στον λογαριασμό.

Το πρόβλημα είναι από τη στιγμή που κατατίθενται σε έναν λογαριασμό, ο οποίος για τον άλφα ή βήτα λόγο, για χρέη προς τρίτους, δημόσια ασφαλιστικά ταμεία, είναι κατασχεμένος. Αυτό το κενό νόμου λύνουμε τώρα. Κι έχετε δίκιο, κύριε Θεοχαρόπουλε, εκεί ακριβώς είναι το πρόβλημα.

Η ρύθμιση στις 7.500 ευρώ αφορά το 90% των αγροτών, όλων δηλαδή των μικρομεσαίων παραγωγών. Αν κάποιος χρωστάει και παίρνει μεγαλύτερες επιδοτήσεις, το κομμάτι πάνω από τις 7.500 και το κομμάτι πάνω από τα 1.250 ευρώ ανά μήνα, αυτό μπορεί να συμψηφιστεί και μένει αυτό. Γι’ αυτό μιλάμε για προστασία των επιδοτήσεων από τις κατασχέσεις και είναι ξεκάθαρο.

Όσον αφορά το ερώτημά σας για τις ρυθμίσεις και τις πάγιες εντολές ότι δεν θίγονται, η διατύπωση είναι τέτοια -και θα σας πω ακριβώς και το σημείο- όπου στη νομοτεχνική επεξεργασία που είχαμε φαίνεται ότι δεν υπάρχει ζήτημα παρερμηνείας από κανέναν και από καμμιά τράπεζα. Πρόκειται για την προτελευταία παράγραφο της πράξης όπου εκεί συνάγεται αυτό ακριβώς που λέει η αιτιολογική έκθεση. Δεν χρειάζεται, είναι πλεονασμός να μπει στο σώμα της διάταξης μετά από αυτή τη διατύπωση. Αυτή είναι η άποψη των νομικών. Νομίζω ότι δεν δημιουργεί πρόβλημα. Είναι ξεκάθαρο. Αυτή είναι η άποψη των συντακτών.

Τώρα, όσον αφορά το προεδρικό διάταγμα 79/ 2007, κυρία Μανωλάκου, οι τακτικοί έλεγχοι υφίστανται. Δεν θίγονται οι τακτικοί έλεγχοι. Οι βάσει προγραμματισμού έλεγχοι υπάρχουν και διενεργούνται κανονικά ούτε καταργείται η υποχρέωση για τους έκτακτους ελέγχους, το αντίθετο μάλιστα. Γίνεται μία risk analysis, μια ανάλυση επικινδυνότητας, όπου οι έλεγχοι είναι πιο στοχευμένοι για να είναι αποτελεσματικότεροι. Δεν καταργείται τίποτα. Οι τακτικοί παραμένουν, οι έκτακτοι είναι στοχευμένοι.

Γιατί ξέρετε κάτι; Για μένα -και το συζητούσαμε σήμερα με το ΓΕΩΤΕΕ, που ήταν στο γραφείο μου- έχει μεγαλύτερη σημασία να έχεις ευρήματα παρά να κάνεις ελέγχους. Αν είναι να κάνεις ελέγχους και να μην έχεις ευρήματα, δίνεις στην πραγματικότητα απαλλαγή, συγχωροχάρτι. Γι’ αυτό οι έλεγχοι, όταν θα γίνονται, θα πρέπει να έχουν αποτέλεσμα. Αυτό μας ενδιαφέρει πάνω από όλα.

Κύριε Θεοχαρόπουλε, αυτό που λέτε για την τυπική νομιμότητα, όντως είναι γεγονός ότι αποκαθίσταται σήμερα η τυπική νομιμότητα και δεν υπάρχει καμμία σκιά επ’ αυτού, σωστά το τοποθετήσατε, λόγω αναρμοδιότητας του οργάνου στην υπογραφή.

Μέχρι το 2014, πριν από την ισχύ του ν.4270/2014, γινόταν με έναν συγκεκριμένο τρόπο. Από κει και πέρα χρειάζεται να γίνει μία διοικητική ανασυγκρότηση, που όντως για το 2018 έχει γίνει και γι’ αυτό δεν αφορά και δαπάνες του 2018 άλλωστε. Ήταν μέχρι το 2017. Προσαρμόστηκε η διοίκηση. Τελειώσαμε.

Σας ευχαριστώ πολύ. Σας καλώ, βέβαια, να υπερψηφίσετε και τις δύο τροπολογίες, γιατί νομίζω ότι είναι θετικά όλα όσα περιγράφονται.

**ΠΡΟΕΔΡΕΥΩΝ (Γεώργιος Λαμπρούλης):** Καλώς, ευχαριστούμε τον Υπουργό.

Συνεχίζουμε με τους εισηγητές και τους ειδικούς αγορητές. Ο επόμενος είναι ο κ. Παναγιώταρος, ειδικός αγορητής από τη Χρυσή Αυγή, και μετά θα τοποθετηθεί ο κ. Καλογήρου, που τον βλέπω στα υπουργικά έδρανα, για την τροπολογία του Υπουργείου Δικαιοσύνης.

**ΗΛΙΑΣ ΠΑΝΑΓΙΩΤΑΡΟΣ:** Ευχαριστώ, κύριε Πρόεδρε.

Συζητούμε ένα νομοσχέδιο του Υπουργείου Μεταναστευτικής Πολιτικής, όπως το λέτε εσείς. Εμείς θεωρούμε ότι είναι ένα νομοσχέδιο του υπουργείου αβάντας της λαθρομετανάστευσης και της λαθροεισβολής στην πατρίδα μας. Και όσο για τις κορώνες διαφόρων, οι οποίοι έλεγαν, λένε και θα συνεχίσουν να λένε αργότερα ότι δεν υπάρχουν λαθρομετανάστες, αλλά είναι μετανάστες, είναι πρόσφυγες ή κάτι άλλο, τους απαντούμε με τα επίσημα έγγραφα, όπως είναι το «Λεξικό της Κοινής Νεοελληνικής» του Αριστοτελείου Πανεπιστημίου Θεσσαλονίκης του 1998, όπως λέει η ίδια η Ευρωπαϊκή Ένωση που χρησιμοποιεί τους όρους «λαθρομετανάστευση» και «λαθρομετανάστες» σε επίσημα έγγραφα της τόσο νομικού όσο και πολιτικού περιεχομένου. Οι δύο αυτές λέξεις περιλαμβάνονται σε πληθώρα εγγράφων της Ευρωπαϊκής Ένωσης.

Ενδεικτικά καταθέτω για τα Πρακτικά τις σχετικές αναφορές και στο λεξικό και στα επίσημα έγγραφα της Ευρωπαϊκής Ενώσεως.

(Στο σημείο αυτό ο Βουλευτής κ. Ηλίας Παναγιώταρος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Επίσης, καταθέτουμε για τα Πρακτικά μια πληθώρα νομοθετημάτων και άρθρων από τον Δικηγορικό Σύλλογο Αθηνών, όπου οι λαθρομετανάστες αναφέρονται ως λαθρομετανάστες.

(Στο σημείο αυτό ο Βουλευτής κ. Ηλίας Παναγιώταρος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Καταθέτουμε, επίσης, και την ανακοίνωση της ΕΛΜΕ Λέσβου, που αναφέρει γιατί τους λαθρομετανάστες τους λέει «λαθρομετανάστες».

(Στο σημείο αυτό ο Βουλευτής κ. Ηλίας Παναγιώταρος καταθέτει για τα Πρακτικά την προαναφερθείσα ανακοίνωση, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Επίσης, καταθέτουμε το άρθρο 76 του Ποινικού Κώδικα, όπου αναφέρει τους λαθρομετανάστες ως λαθρομετανάστες.

(Στο σημείο αυτό ο Βουλευτής κ. Ηλίας Παναγιώταρος καταθέτει για τα Πρακτικά το προαναφερθέν άρθρο του Ποινικού Κώδικα, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Επίσης, καταθέτουμε και άλλα επίσημα έγγραφα, όπως το άρθρο 79 της Συνθήκης για τη λειτουργία της Ευρωπαϊκής Ένωσης, για να ξέρουμε τι λέμε.

(Στο σημείο αυτό ο Βουλευτής κ. Ηλίας Παναγιώταρος καταθέτει για τα Πρακτικά το προαναφερθέν άρθρο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Καταθέτουμε εδώ και μια αιτιολογική έκθεση της Κυβέρνησης ΣΥΡΙΖΑ, όπου τη λαθρομετανάστευση την αναφέρει ως λαθρομετανάστευση και όχι ως κάτι άλλο.

(Στο σημείο αυτό ο Βουλευτής κ. Ηλίας Παναγιώταρος καταθέτει για τα Πρακτικά την προαναφερθείσα αιτιολογική έκθεση, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Θα καταθέσουμε για τα Πρακτικά -να το κρατήσετε και όποιος θέλει από τον ΣΥΡΙΖΑ μπορεί να το πάρει σουβενίρ- ένα μπλουζάκι από την υπηρεσία δίωξης λαθρομετανάστευσης της Ελληνικής Αστυνομίας. Είναι επίσημη υπηρεσία, έτσι αναφέρεται, έτσι υπάρχει. Σας το καταθέτουμε. Μπορείτε να το πάρετε να το φορέσετε, άμα θέλετε, γιατί μόνο έτσι μπορεί να νοιώσετε αγαπητός στη Λέσβο.

(Στο σημείο αυτό ο Βουλευτής κ. Ηλίας Παναγιώταρος καταθέτει για τα Πρακτικά το προαναφερθέν μπλουζάκι από την υπηρεσία δίωξης λαθρομετανάστευσης της Ελληνικής Αστυνομίας, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Καταθέτουμε, επίσης, τα όσα είπε μέχρι και ο επικεφαλής της FRONTEX, αυτής της εταιρείας ταξί, η οποία παίρνει τους λαθρομετανάστες και τους φέρνει στην πατρίδα μας και λέει: Επιτέλους, απελάστε τους παράνομους μετανάστες. Το είπε πιο σικ. Το καταθέτουμε και αυτό για τα Πρακτικά.

(Στο σημείο αυτό ο Βουλευτής κ. Ηλίας Παναγιώταρος καταθέτει για τα Πρακτικά το προαναφερθέν δημοσίευμα, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Μέχρι και ο σύμμαχός σας, ο Πρόεδρος της Αιγύπτου κ. Σίσι, ανέφερε μόλις προχθές ότι οι παράνομοι μετανάστες πρέπει να γυρίσουν στις πατρίδες τους και να αγωνιστούν γι’ αυτές. Το λέω για να δείτε ότι είσαστε σε αντίθεση με ολόκληρη την υφήλιο.

(Στο σημείο αυτό ο Βουλευτής κ. Ηλίας Παναγιώταρος καταθέτει για τα Πρακτικά το προαναφερθέν δημοσίευμα, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Και ο φίλος σας ο Δαλάι Λάμα, που και αυτόν τον επικαλείστε, λέει ότι οι λαθρομετανάστες, οι παράνομοι μετανάστες, θα πρέπει να γυρίσουν στις πατρίδες τους και να πολεμούν και να δημιουργούν γι’ αυτές. Τα λέω αυτά για να ξέρουμε τι γίνεται.

(Στο σημείο αυτό ο Βουλευτής κ. Ηλίας Παναγιώταρος καταθέτει για τα Πρακτικά το προαναφερθέν δημοσίευμα, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Φέρατε ένα νομοσχέδιο με τη μορφή του κατεπείγοντος έτσι για να ξεπλύνετε διάφορα, τάχα μου για την επίλυση επειγουσών και εκτάκτων συνθηκών. Όμως, στην πραγματικότητα πρόκειται για ένα νομοσχέδιο, το οποίο είναι η τελική επέλαση των πάσης φύσεως έμμισθων υπαλλήλων του Σόρος, των διαφόρων μη κυβερνητικών οργανώσεων, των πάσης φύσεως εθνομηδενιστών, απάτριδων, των λαθρομεταναστολάγνων, των διαφόρων εμπόρων ναρκωτικών, οι οποίοι έχουν βρει τη χαρά τους στα hot spots και όχι μόνο, γιατί μετά όλοι αυτοί πάνε και κάνουν τη διακίνηση και στη μητροπολιτική Ελλάδα, των πάσης φύσεως κουσουράτων, οι οποίοι έχουν βρει χαρά στα σκέλια τους με όλα όσα συμβαίνουν στην πατρίδα μας, των διακινητών ανθρωπίνων οργάνων –οι καταγγελίες για τα αίσχη που συμβαίνουν είναι πάρα πολλές και εσείς, οι ανθρωπιστές, κλείνετε το μάτι, γιατί σας βολεύουν τα υπόλοιπα –, των μαστροπών, των πάσης φύσεως παρανόμων.

Πάνω απ’ όλα, το συγκεκριμένο νομοσχέδιο είναι ένα νομοσχέδιο-χαρά των νταραβεριτζήδων, των μεγαλοεργολάβων και των διαφόρων ξεπλυματιών. Σας τα είπαν και οι προηγούμενοι.

Δισεκατομμύρια ευρώ από τις τσέπες του ελληνικού λαού φεύγουν για να μπούνε στις τσέπες όλων αυτών των νταραβεριτζήδων και να κάνουν τη χάρη του Οργανισμού Μουσουλμανικών Εθνών, του κατ’ επίφαση Οργανισμού Ηνωμένων Εθνών. Πρόκειται για μια μασαμπούκα δίχως τέλος, δίχως όριο. Μέσα σε έξι άρθρα προσπαθείτε να τη νομιμοποιήσετε απέναντι σε καταγγελίες, σε ελέγχους, σε έρευνες, σε οτιδήποτε άλλο.

Είναι ένα πλυντήριο –το είπαν και οι προηγούμενοι-, το οποίο μπορεί να θυμίζει και ένα πλυντήριο Siemens και η διαφορά μας με τους προλαλήσαντες που διαφωνούν και θα καταψηφίσουν το εν λόγω νομοσχέδιο είναι ότι εσείς μιλάτε μόνο για τη μασαμπούκα. Εμείς δεν λέμε μόνο για τη μασαμπούκα, αλλά λέμε και για τον λαθροεποικισμό, τη λαθροεισβολή, τη βίαιη αλλαγή πληθυσμού που συμβαίνει στην πατρίδα μας, όπου εκατοντάδες χιλιάδες Ελλήνων πολιτών ως νόμιμοι μετανάστες πηγαίνουν στο εξωτερικό για να μπορούν να επιβιώσουν και τη θέση τους παίρνουν εκατομμύρια λαθρομεταναστών.

Πού είναι αυτές οι καταγγελίες τότε του κυρίου Βουδούρη -δικός σας άνθρωπος ήταν- ως Γενικού Γραμματέα Πρώτης Υποδοχής; Και τι δεν είπε. «Κάλτσες» είπε, τ’ «άντερά» του σας είπε. Όμως, εσείς προσπαθείτε να τα θάψετε.

Να θυμηθώ τις καταγγελίες του απόστρατου Στρατηγού κ. Ηλιόπουλου, που τον είχατε τοποθετήσει στη Λέσβο ή κάπου αλλού -δεν θυμάμαι-, που και αυτός είπε σημεία και τέρατα;

Για να μην πούμε για την έρευνα του Αρείου Πάγου που έχει διατάξει αυτά τα κονδύλια και προσπαθείτε μέσω αυτών των έξι άρθρων να τη σταματήσετε, νομιμοποιώντας όλα αυτά τα πάσης φύσεως νταραβέρια.

Ό,τι και να κάνετε, κύριοι, ό,τι και να ψηφίσετε -γιατί έτσι νομίζετε ότι θα είσαστε πάντοτε στην κυβέρνηση, αλλά τα κουκιά σας είναι μετρημένα- τελειώνετε, όπως και να ’χει. Η κιμαδοποίηση της παγκοσμιοποίησης τελειώνει και η αρχή του τέλους αυτής της κιμαδοποίησης ήταν αυτή η επαίσχυντη συμφωνία του Οργανισμού Ηνωμένων Εθνών στο Μαρακές, όπου ο Πρωθυπουργός μας πρώτος πρώτος πήγε να την υποστηρίξει, να την υπερψηφίσει και να πει ότι «σας δίνουμε τα πάντα, γη και ύδωρ, ό,τι θέλετε, προκειμένου να έρθουν κι άλλοι λάθρο στην πατρίδα μας. Βέβαια, «όχι» σε αυτή τη συνθήκη είπαν τα πλέον μεγάλα και τα πλέον σοβαρά κράτη της υφηλίου, καθιστώντας την ουσιαστικά ανενεργή. Και είναι σίγουρο ότι και άλλα κράτη θα ακολουθήσουν. Βλέπουμε τι γίνεται στο Βέλγιο, όπου κατέρρευσε η Κυβέρνηση γιατί ο Πρωθυπουργός ψήφισε υπέρ αυτής της συνθήκης, αλλά ο λαός είναι εναντίον όλων όσων συμβαίνουν.

Στην Ελλάδα, κυρίες και κύριοι, δεν υπήρξε ποτέ μεταναστευτική πολιτική, πολύ απλά διότι η Ελλάδα δεν ζήτησε ποτέ μετανάστες. Είχαμε πάντοτε άνεργους, εκατομμύρια αυτή τη δεδομένη χρονική στιγμή. Πολιτική νομιμοποίησης της λαθροεισβολής είναι. Και αυτή η ρατσιστική πολιτική εις βάρος των Ελλήνων μπορεί να σταματήσει μόνο με τη Χρυσή Αυγή. Διότι μόνο εμείς λέμε τα πράγματα με το όνομά τους, ξεκινώντας από τη μετονομασία αυτού του αμαρτωλού Υπουργείου, αυτού του φαύλου Υπουργείου, από Υπουργείο Μεταναστευτικής Πολιτικής σε Υπουργείο δίωξης, πάταξης της λαθρομετανάστευσης και της κομπίνας.

Σας καταθέτω για μία ακόμα φορά την πρόταση νόμου της Χρυσής Αυγής σχετικά με την πάταξη της λαθρομετανάστευσης όπου όμορφα, νόμιμα και ωραία λύνεται μια σειρά προβλημάτων σχετικά με αυτό που συμβαίνει στην πατρίδα μας.

(Στο σημείο αυτό ο Βουλευτής, κ. Ηλίας Παναγιώταρος, καταθέτει για τα Πρακτικά την προαναφερθείσα πρόταση νόμου, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Αν ποτέ μας αξιώσει ο Θεός -και απ’ ό,τι φαίνεται κοντοζυγώνει με όλα όσα συμβαίνουν στην πατρίδα μας- όταν θα έχουμε τη δυνατότητα, θα γίνει έλεγχος όλων των νομιμοποιητικών εγγράφων των λαθρομεταναστών ή παράνομων μεταναστών ή πείτε τους όπως θέλετε εσείς, κύριοι και κυρίες, για το πώς νομιμοποιήθηκαν, ενώ ήρθαν πηδώντας τη μάντρα, σ’ αυτή τη χώρα.

Απέλαση ακόμα και πολιτών Ευρωπαϊκής Ενώσεως, οι οποίοι διαμένουν στη χώρα άνω των τριών μηνών και δεν εργάζονται, γιατί έτσι λέει η νομοθεσία της Ευρωπαϊκής Ένωσης. Η Συνθήκη Σένγκεν θα πρέπει να ελεγχθεί και θα πρέπει, επιτέλους, σε αυτή τη χώρα να ελέγχονται ποιοι μπαίνουν στα σύνορά μας. Δεν μπορεί να μπαίνει ο καθένας και να κάνει ό,τι θέλει, ό,τι γουστάρει, όπως γουστάρει και να είναι ατιμώρητος.

Κατάργηση όλων των υπουργικών αποφάσεων, εγκυκλίων και όλων των σχετικών, τα οποία αφορούν τη δωρεάν χρησιμοποίηση των πάσης φύσεως δημοσίων υποδομών από τους λαθρομετανάστες ή όπως αλλιώς θέλετε πείτε τους εσείς.

Κανένα κονδύλι από κρατικό φορέα υπέρ της λαθρομετανάστευσης.

Εξονυχιστικός έλεγχος και απαγόρευση πληθώρας μη κυβερνητικών οργανώσεων που λειτουργούν διαλυτικά ως προς το ελληνικό έθνος. Όσοι θα βρίσκονται εντός της ελληνικής επικράτειας δεν θα είναι ξέφραγοι σε χώρους τύπου Μόριας ή αλλού, αλλά σε κλειστούς χώρους κράτησης εκτός οικιστικών ιστών με απολύτως ανθρώπινους όρους διαβίωσης. Γιατί εσείς οι δήθεν ανθρωπιστές τους έχετε στοιβαγμένους και είναι μαζί με τα βοθρολύματα, με τα σκουπίδια και όλα αυτά. Εσείς που επικαλείστε τον ανθρωπισμό, όπως λέτε, ή οτιδήποτε άλλο.

Άμεση εξέταση των αιτήσεων ασύλου. Και όσοι δεν δικαιούνται -και προφανώς η συντριπτική πλειοψηφία δεν δικαιούται- θα πρέπει να απελαύνονται αμέσως. Επίσης, όποιος παρανομεί, είτε έχει πάρει άσυλο είτε όχι, θα πρέπει και αυτός να απελαύνεται αμέσως και όχι να μπαινοβγαίνει στις φυλακές, να τρώει, να πίνει τζάμπα, να κοιμάται για λίγο καιρό μέσα και να βγαίνει και να ξανακάνει ό,τι είναι να κάνει. Αυτά και ό,τι άλλο απαιτηθεί, προκειμένου να ξαναγίνει η πατρίδα μας ελεύθερη και ελληνική, για να ξαναπάρουμε την πατρίδα μας πίσω.

Για να γίνουν, βέβαια, όλα αυτά και πολλά άλλα θα πρέπει ο καθένας να αναλάβει τις ευθύνες του, ξεκινώντας από τις αυτοδιοικητικές εκλογές, όπου στον Δήμο Αθηναίων η «Ελληνική Αυγή για την Αθήνα» με τον Ηλία Κασιδιάρη και στην Περιφέρεια Αττικής η «Ελληνική Αυγή για την Αττική» με τον Ηλία Παναγιώταρο και η Χρυσή Αυγή στην κεντρική πολιτική σκηνή έχει το know how για το πώς μπορεί να ξανακάνει τις γειτονιές μας ασφαλείς, ελληνικές και όμορφες για όλους.

Όσο για τις τροπολογίες που έχουν έρθει και έρχονται συνεχώς, για να καταλάβετε το μέγεθος του ρατσισμού εις βάρος των Ελλήνων, θα αναφέρω μόνο δύο εν τάχει.

Τροπολογία - προσθήκη στο σχέδιο νόμου: «Με την προτεινόμενη ρύθμιση τακτοποιούνται διάφορες οικονομικές εκκρεμότητες.» Αυτά τα οποία λέγαμε. Πλυντήριο ατελείωτο, νομιμοποίηση -υποτίθεται ότι έτσι νομίζετε ότι κάνετε- διά της πλαγίας οδού.

Άλλη τροπολογία: «Με την προτεινόμενη τροπολογία ρυθμίζεται το θέμα της κάλυψης των δαπανών της μεταφοράς των ανήλικων προσφύγων μαθητών προς τις σχολικές μονάδες καθ’ όλη τη διάρκεια του σχολικού έτους 2017-2018.» Πλήρωνε «μακάκα» Έλληνα όλους τους λαθρομετανάστες!

Καταψηφίζουμε το εν λόγω νομοσχέδιο και τα έξι άρθρα του.

Όσον αφορά τις τροπολογίες, θα τοποθετηθούμε στο τέλος. Υπάρχουν δυο, τρεις, τις οποίες και εμείς θα υπερψηφίσουμε ή θα ψηφίσουμε «παρών».

Ευχαριστώ πολύ.

(Χειροκροτήματα από την πτέρυγα της Χρυσής Αυγής)

**ΠΡΟΕΔΡΕΥΩΝ (Γεώργιος Λαμπρούλης):** Θα δώσουμε τον λόγο στον κ. Καλογήρου για την τροπολογία του Υπουργείου Δικαιοσύνης. Μετά θα δώσουμε τον λόγο στον κ. Πιτσιόρλα. Είναι δύο οι τροπολογίες που καταθέτει.

Ξεκινάμε με τον κ. Καλογήρου.

Ορίστε, κύριε Υπουργέ, έχετε τον λόγο.

**ΜΙΧΑΗΛ ΚΑΛΟΓΗΡΟΥ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Ευχαριστώ, κύριε Πρόεδρε.

Η τροπολογία μας έχει επτά διατάξεις και θα εξηγήσω και γιατί υποχρεωθήκαμε να καταθέσουμε τη συγκεκριμένη τροπολογία, καθώς βρισκόμαστε στο τέλος του έτους.

Η πρώτη διάταξη, η διάταξη της πρώτης παραγράφου, αφορά στην πρακτική άσκηση των δικαστικών και εισαγγελικών παρέδρων της εικοστής τρίτης σειράς της Εθνικής Σχολής Δικαστών. Η διάρκεια έχει οριστεί σε δύο μήνες. Σε συνεννόηση με την Ένωση Δικαστών και Εισαγγελέων και με την ηγεσία των δικαστηρίων κρίθηκε ότι η δίμηνη διάρκεια δεν είναι επαρκής και παρατείνεται για άλλους πέντε μήνες. Στο σύνολο θα είναι επτά. Οι δύο μήνες λήγουν τώρα, στο τέλος του Δεκέμβρη, για αυτό και κατατίθεται η συγκεκριμένη διάταξη.

Η δεύτερη διάταξη αφορά ρυθμίσεις για την Εθνική Σχολή Δικαστικών Λειτουργών. Σε συνεννόηση με τη σχολή και με τον πρόεδρο της σχολής ουσιαστικά προσπαθούμε να επιλύσουμε ζητήματα, προκειμένου να καταστεί πιο εύρυθμη η λειτουργία της σχολής. Η επιμόρφωση των δικαστικών λειτουργών, η συνεχιζόμενη κατάρτισή τους, η οποία παρέχεται στην έδρα της σχολής στη Θεσσαλονίκη, αλλά και στην Κομοτηνή, μπορεί με τη συγκεκριμένη ρύθμιση να παρέχεται και στην έδρα των κατά τόπους εφετείων.

Επίσης, γίνονται ειδικά επιμορφωτικά προγράμματα σε δικαστικούς λειτουργούς, που αφορούν ζητήματα οικονομικού και χρηματοοικονομικού ενδιαφέροντος. Αυτά τα προγράμματα απευθύνονται και σε δικαστικούς λειτουργούς του Δικαστικού Σώματος Ενόπλων Δυνάμεων. Αυτά τα προγράμματα πρέπει να ξεκινήσουν στην αρχή της χρονιάς, για αυτό κατατίθεται η συγκεκριμένη τροπολογία.

Η επόμενη διάταξη αφορά την επιδότηση στην επιμόρφωση δικαστικών λειτουργών και από νομικά πρόσωπα δημοσίου δικαίου. Και αυτό αφορά σε επιδοτήσεις προγραμμάτων επιμόρφωσης που ξεκινούν με το νέο έτος.

Η τέταρτη διάταξη είναι μία διάταξη που επίσης γίνεται σε συνεννόηση και με τις δικαστικές ενώσεις. Αφορά την παράταση ισχύος στον πίνακα επιτυχόντων διαγωνισμού ειρηνοδικείων. Αυτός ο πίνακας λήγει στις 31-12-2018. Λαμβάνεται, λοιπόν, πρόνοια για την κάλυψη των κενών θέσεων ειρηνοδικών που θα ανακύψουν μέχρι την 31η Δεκεμβρίου του 2020. Υπενθυμίζουμε ότι αφορά τον πίνακα επιτυχόντων που δημοσιεύτηκε στις 9 Φεβρουαρίου 2016. Μία νέα προκήρυξη θα δημιουργούσε νέες καθυστερήσεις και νέα προβλήματα. Συνεπώς, δίδεται η συγκεκριμένη παράταση για να καλύψει τα κενά στις θέσεις των ειρηνοδικών.

Η επόμενη διάταξη αφορά τη λειτουργία του ΤΑΧΔΙΚ, προκειμένου να επιλυθούν ζητήματα που αφορούν σε υποδομές και κτηριακά προβλήματα σε δικαστικά μέγαρα της χώρας. Με αυτή τη διάταξη γίνεται δυνατή για το ΤΑΧΔΙΚ η χρηματοδότηση για την αποπεράτωση ημιτελών κτηρίων και μεταρρύθμιση και διαμόρφωση κτηρίων κατάλληλων για να χρησιμοποιηθούν ως δικαστήρια, θέμα που απασχολεί και τις δικαστικές ενώσεις και τους δικηγορικούς συλλόγους. Ένα παράδειγμα είναι το κτήριο της «Ραλλείου» στον Πειραιά, αλλά και άλλα δικαστήρια στη χώρα.

Η προτελευταία διάταξη αφορά το έργο ΟΣΔΥΠΠ, τα θέματα ηλεκτρονικής δικαιοσύνης και το ολοκληρωμένο σύστημα που αφορά στις πολιτικές και ποινικές δίκες, εν όψει του γεγονότος ότι στις αρχές της χρονιάς παραλαμβάνεται η συγκεκριμένη φάση του έργου.

Με αυτή τη διάταξη συγκροτείται μία ομάδα διοίκησης του έργου, προκειμένου να καταγράφει και να λύνει ζητήματα. Η διάταξη περιγράφει πώς συγκροτείται η συγκεκριμένη ομάδα. Είναι εσωτερική ομάδα του Υπουργείου με υπηρεσιακούς του Υπουργείου, με δικαστικούς λειτουργούς και ούτω καθ’ εξής. Στη συγκεκριμένη ομάδα υπάγονται υποομάδες, οι οποίες θα εργάζονται για την επίλυση ζητημάτων. Θα υπάρχει και νομοπαρασκευαστική ομάδα, προκειμένου να επιβοηθηθεί η λειτουργία του ΟΣΔΥΠΠ.

Και τέλος, υπάρχει μία διάταξη που, επίσης, γίνεται σε συνεννόηση με την ηγεσία των δικαστηρίων και με τις δικαστικές ενώσεις. Επειδή παρατηρείται το φαινόμενο κληρώσεων των ίδιων δικαστών στα πειθαρχικά συμβούλια των δικαστών, δίνεται ένα όριο ότι δεν μπορούν να συμμετέχουν σε νέες κληρώσεις όσοι έχουν συμμετάσχει σε πειθαρχικά συμβούλια την προηγούμενη διετία. Και αντίστοιχη διάταξη υπάρχει και με τον ν.4055/2012, που αφορά τους επιθεωρητές στην ποινική και στην πολιτική δικαιοσύνη. Συνεπώς, είναι μία ανάλογη διάταξη.

Ολοκληρώνω, κύριε Πρόεδρε.

Έχει κατατεθεί και μια βουλευτική τροπολογία, στην οποία θα ήθελα να αναφερθώ με την άδειά σας, από τον κ. Παπαφιλίππου, με ειδικό αριθμό 1885.

Τις βουλευτικές τροπολογίες τις κάνει δεκτές ο επισπεύδων το νομοσχέδιο Υπουργός, δηλαδή εν προκειμένω ο κ. Βίτσας. Η συγκεκριμένη όμως αφορά σε θέμα αρμοδιότητας του Υπουργείου Δικαιοσύνης, την υποβολή δηλώσεων «πόθεν έσχες». Η Γενική Γραμματεία Πληροφορικών Συστημάτων ζήτησε περισσότερο χρόνο, προκειμένου να ολοκληρώσει το σύστημα υποδοχής των δηλώσεων στο φως του νόμου που ψηφίστηκε τον Οκτώβρη του 2018. Χρειάζεται, δηλαδή, είκοσι μέρες με έναν μήνα παραπάνω.

Η βουλευτική αυτή τροπολογία αφορά την ημερομηνία έναρξης υποβολής των δηλώσεων. Θα αρχίσει από 18-2-2019 αντί 4-1-219 και θα ολοκληρωθεί στις 31-3-2019. Επειδή είναι αρμοδιότητα του Υπουργείου, φαντάζομαι ότι θα την κάνει δεκτή ο Υπουργός Μεταναστευτικής Πολιτικής, λέμε, όμως, και εμείς ως αρμόδιο Υπουργείο ότι έχουμε γνώση.

**ΠΡΟΕΔΡΕΥΩΝ (Γεώργιος Λαμπρούλης):** Καλό είναι να μετατεθεί τέλος πάντων με τη συγκεκριμένη τροπολογία ενόψει της εφαρμογής του νόμου. Αυτό προφανώς θα υποστηρίξει και ο κ. Βίτσας.

**ΜΙΧΑΗΛ ΚΑΛΟΓΗΡΟΥ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Βεβαίως.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε

Τον λόγο έχει ο κ. Πιτσιόρλας.

Θερμή παράκληση, κύριε Υπουργέ, όσο πιο σύντομα γίνεται, αν σας είναι εύκολο, γιατί είναι τρεις οι τροπολογίες που καταθέτετε.

**ΝΟΤΗΣ ΜΗΤΑΡΑΚΗΣ:** Να μην ξεχάσουμε το Άμυνας.

**ΠΡΟΕΔΡΕΥΩΝ (Γεώργιος Λαμπρούλης):** Ναι, θα προσέλθει κάποιος εκ των Υπουργών να υποστηρίξει τις δύο τροπολογίες.

Κύριε Πιτσιόρλα, έχετε τον λόγο.

**ΑΣΤΕΡΙΟΣ ΠΙΤΣΙΟΡΛΑΣ (Αναπληρωτής Υπουργός Οικονομίας και Ανάπτυξης):** Θα αναφερθώ στις δύο τροπολογίες, που αφορούν ζητήματα τακτοποίησης προσωπικού της Ελληνικής Βιομηχανίας Ζάχαρης.

Βρισκόμαστε στη φάση προετοιμασίας υποβολής πρότασης για το πρόγραμμα εξυγίανσης της Ελληνικής Βιομηχανίας Ζάχαρης. Πιστεύω ότι εντός του έτους θα έχουμε καταθέσει το πρόγραμμα αυτό. Προκειμένου να διευκολύνουμε τη διαδικασία της εξυγίανσης, καταθέτουμε τις τροπολογίες.

Με βάση τις τροπολογίες αυτές δίνουμε τη δυνατότητα σε ένα μέρος του προσωπικού που απασχολείται σήμερα –περίπου σε εκατό με εκατόν τέσσερις εργαζόμενους-, που είναι άνω των πενήντα έξι ετών και μπορούν να θεμελιώσουν συνταξιοδοτικό δικαίωμα μέσα στην επόμενη πενταετία, να ενταχθούν σε ένα πρόγραμμα του ΟΑΕΔ επιδότησης της ανεργίας, προκειμένου να μπορούν να συνταξιοδοτηθούν.

Σε άλλους εκατό περίπου εργαζομένους δίνουμε τη δυνατότητα να μεταφερθούν σε άλλες δημόσιες υπηρεσίες.

Με το πρόγραμμα εξυγίανσης ένα μεγάλο μέρος του προσωπικού θα παραμείνει στη βιομηχανία. Όμως, επαναλαμβάνω ότι, προκειμένου να διευκολύνουμε την κατάθεση και υλοποίηση του προγράμματος εξυγίανσης, ζητούμε την έγκριση αυτών των δύο τροπολογιών.

Για όλους τους εργαζόμενους που θα υπαχθούν σε αυτές τις ρυθμίσεις απαραίτητη προϋπόθεση είναι να εργάζονται τουλάχιστον μία πενταετία στη βιομηχανία. Δεν αφορά, δηλαδή, εργαζόμενους που μπορεί να μπήκαν τώρα. Προϋπόθεση, λοιπόν, η ηλικία άνω των πενήντα έξι ετών για το συνταξιοδοτικό καθεστώς και για τους υπόλοιπους δυνατότητα μεταφοράς.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε πολύ τον κ. Πιτσιόρλα.

**ΔΙΑΜΑΝΤΩ ΜΑΝΩΛΑΚΟΥ:** Κύριε Πρόεδρε, θα ήθελα τον λόγο για μία ερώτηση.

**ΠΡΟΕΔΡΕΥΩΝ (Γεώργιος Λαμπρούλης):** Έχετε τον λόγο, κυρία Μανωλάκου.

**ΔΙΑΜΑΝΤΩ ΜΑΝΩΛΑΚΟΥ:** Κύριε Υπουργέ, από την ενημέρωση που κάνατε και από τα νούμερα, προφανώς αφορά όλους τους εργαζόμενους σήμερα στην Ελληνική Βιομηχανία Ζάχαρης. Μπαίνει δηλαδή λουκέτο στην Ελληνική Βιομηχανία Ζάχαρης. Τέρμα! Δεν θα υπάρχει τίποτα. Νέκρα!

Βεβαίως, ό,τι αφορά τους εργαζόμενους εμείς θα το ψηφίσουμε, γιατί δεν πρέπει να μείνουν ξεκρέμαστοι αυτοί οι άνθρωποι. Τέρμα, όμως, η τευτλοπαραγωγή, τέρμα η καλλιέργεια, τέρμα η βιομηχανία! Αυτό αποφασίσατε.

**ΜΙΧΑΗΛ ΤΖΕΛΕΠΗΣ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Γεώργιος Λαμπρούλης):** Ορίστε, κύριε Τζελέπη.

**ΜΙΧΑΗΛ ΤΖΕΛΕΠΗΣ:** Ευχαριστώ, κύριε Πρόεδρε.

Ομολογουμένως, η Ελληνική Βιομηχανία Ζάχαρης είναι πλέον σε αδιέξοδο λόγω και της έλλειψης αναπτυξιακής αγροτικής πολιτικής από την Κυβέρνηση τέσσερα χρόνια τώρα που έχει την ευθύνη της διακυβέρνησης της χώρας.

Οπωσδήποτε συμφωνούμε με την τροπολογία, γιατί δεν φταίνε σε τίποτα οι εργαζόμενοι αυτής της πολύπαθης βιομηχανίας.

Δεν ακούσαμε όμως τίποτα, κύριε Υπουργέ, για το τι θα γίνει με τους Έλληνες αγρότες παραγωγούς ζαχαροτεύτλων. Τι θα γίνει με το ότι η εθνική οικονομία χάνει ένα στρατηγικό αγροτικό προϊόν;

Το 2019 η τευτλοκαλλιέργεια χάθηκε. Θα κλείσουν και τα υπόλοιπα εναπομείναντα τρία εργοστάσια, που λειτουργούσαν μέχρι πρόσφατα. Ποιο το μέλλον της Ελληνικής Βιομηχανίας Ζάχαρης; Πρέπει να απαντήσετε και στους Έλληνες αγρότες παραγωγούς.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Τζελέπη, κατανοητή η ερώτηση.

Κύριε Υπουργέ, έχετε τον λόγο.

**ΑΣΤΕΡΙΟΣ ΠΙΤΣΙΟΡΛΑΣ (Αναπληρωτής Υπουργός Οικονομίας και Ανάπτυξης):** Το σχέδιο που έχει διαμορφώσει η Κυβέρνηση και προωθεί είναι σχέδιο εξυγίανσης της βιομηχανίας με στόχο να συνεχιστεί η λειτουργία της και η παραγωγή της ζάχαρης. Αυτό λέμε και στους Έλληνες τευτλοπαραγωγούς. Η καλλιέργεια δεν μπορεί να συνεχιστεί, όπως και η λειτουργία της βιομηχανίας, αν συνεχίσουμε με τον ίδιο τρόπο.

Επειδή αναφερθήκατε στην παρούσα Κυβέρνηση, στο τέλος του 2014 η Ελληνική Βιομηχανία Ζάχαρης χρωστούσε 210 εκατομμύρια. Αυτά τα 210 εκατομμύρια χρεών διαμορφώθηκαν σε μία περίοδο όπου οι τιμές της ζάχαρης ήταν αρκετά υψηλές σε σχέση με σήμερα και θα μπορούσε να έχει και κέρδη, αλλά υπήρξε κακοδιαχείριση στον τρόπο με τον οποίο διοικούνταν αυτή η εταιρεία τις προηγούμενες δεκαετίες.

Αυτό το θέμα πρέπει να λυθεί και μάλιστα με ριζικό τρόπο. Έγιναν προσπάθειες στην αρχή της κυβερνητικής θητείας να συνεχίσουμε τα πράγματα ως είχαν. Δυστυχώς, αυτό δεν απέδωσε και δεν μπορούσε να αποδώσει. Πάμε σε μία ριζική λύση για να μπορούμε να εξασφαλίσουμε τη συνέχιση της καλλιέργειας στην Ελλάδα και της παραγωγής ζάχαρης. Το πρόγραμμα που θα κατατεθεί σε λίγες μέρες θα αποδεικνύει αυτό που σας λέω τώρα.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κύριο Υπουργό.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι εννέα μαθήτριες και μαθητές και δύο συνοδοί εκπαιδευτικοί από το Γυμνάσιο Ακράτας Αχαΐας.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Τον λόγο έχει η ειδική αγορήτρια του Κομμουνιστικού Κόμματος Ελλάδας κ. Διαμάντω Μανωλάκου.

**ΔΙΑΜΑΝΤΩ ΜΑΝΩΛΑΚΟΥ:** Οι τροπολογίες είναι σχεδόν διπλάσιες από τα άρθρα του νομοσχεδίου. Αυτό είναι το νομοσχέδιο, αυτές είναι οι τροπολογίες. Βγάλτε συμπεράσματα και το λέω για να έχετε μία εικόνα.

Το φέρατε μάλλον για να περάσετε διαφορετικά ζητήματα, αντικείμενα διαφορετικών Υπουργείων χωρίς να συζητηθούν ή να κληθούν φορείς του αντίστοιχου αντικειμένου για να ενημερώσουν. Βεβαίως, το ίδιο έκανε και η Νέα Δημοκρατία και ας φωνάζει τώρα. Δεν είναι όμως άλλοθι αυτό, ότι το έκαναν και οι προηγούμενοι.

Πριν από λίγο μας είπε ο κύριος Υπουργός ότι περάσατε μέχρι το οριστικό κλείσιμο της Ελληνικής Βιομηχανίας Ζάχαρης. Βάλατε ταφόπετρα με βούλα. Βέβαια, οι προηγούμενοι το είχαν ξεκινήσει και η πολιτική της Ευρωπαϊκής Ένωσης.

Τι κάνετε; Παρακαλείτε για επενδύσεις μετά και απορείτε ακόμα γιατί η αγροτιά βγαίνει με τα τρακτέρ στους δρόμους. Ναι, θα εισάγουμε ζάχαρη εξολοκλήρου, ενώ οι δυνατότητες της χώρας είναι ακόμα και για να εξάγουμε. Γι’ αυτό χρησιμοποιείτε τη μορφή του κατεπείγοντος. Δεν αφορά μεταναστευτική, αλλά κοροϊδευτική πολιτική.

Εξάλλου, ο κύριος Υπουργός το είπε στην ομιλία του στην επιτροπή, υπάρχουν πολλά ζητήματα, που πρέπει να κλείσουν και έχουν να κάνουν με οικονομικά θέματα και αποδόσεις. Αυτό είναι το κατεπείγον.

(Στο σημείο αυτό την Προεδρική Έδρα καταλαμβάνει ο Δ΄ Αντιπρόεδρος της Βουλής κ. **ΝΙΚΗΤΑΣ ΚΑΚΛΑΜΑΝΗΣ**)

Συνεπώς δεν αφορά τα οξυμένα προβλήματα των προσφύγων και μεταναστών που είναι μεγάλα, ειδικά τώρα τον χειμώνα που ζουν σε τραγικές συνθήκες σε Σάμο και Λέσβο. Οι μεγάλοι και ιδιαίτερα τα παιδιά μένουν εγκλωβισμένοι μέσα σε σκηνές με λάσπες, κάτω από τη βροχή και το κρύο και εσείς δεν έχετε πάρει μέτρα.

Στη Σάμο, εσείς το είπατε το νούμερο. Είναι τρεις χιλιάδες οκτακόσιοι εξήντα δύο οι ξεριζωμένοι. Όμως, η χωρητικότητα είναι μόλις για εξακόσια σαράντα οκτώ άτομα. Υπάρχουν σκηνές μέσα στα χωράφια. Πεντακόσιοι άνθρωποι, που έχουν πάρει άσυλο δεν μπορούν να μετακινηθούν στην ηπειρωτική χώρα, επειδή δεν υπάρχουν θέσεις φιλοξενίας.

Υπάρχουν πολλές διαμαρτυρίες και από μετανάστες και από κατοίκους των νησιών, επειδή προβλήματα υπάρχουν. Είναι δίκαιο να μετακινηθούν σε δομές της ηπειρωτικής Ελλάδας και να κλείσουν τα hot spots.

Όμως, πρέπει να μεταφερθούν και μετανάστες από τα νησιά στην ενδοχώρα, αλλά και υπηρεσίες του ασύλου. Εξάλλου και η Ύπατη Αρμοστεία του ΟΗΕ, με ανακοίνωσή της, ζητάει έκτακτα μέτρα από την Κυβέρνηση. Όμως, τίποτα. Στα ΚΥΤ είναι δύσκολες, άθλιες οι συνθήκες, οι μεταφορές έχουν επιβαρυνθεί, ενώ υπάρχει και έλλειμμα θέσεων στέγασης και στην ενδοχώρα.

Αυτά είναι τα αποτελέσματα της Συμφωνίας Ευρωπαϊκής Ένωσης-Τουρκίας και δεν μπορείτε να είστε ικανοποιημένοι και να μιλάτε για τακτοποιητικές διατάξεις και ότι δεν έχετε μαγικό ραβδί.

Ως προς το άρθρο 1, εμείς συμφωνούμε με την εγκατάσταση σε ανθρώπινες και αξιοπρεπείς εγκαταστάσεις και όχι σε καταυλισμούς. Μάλιστα, έχουμε κατ’ επανάληψη προτείνει τη μετασκευή και κατάλληλη διαμόρφωση αναξιοποίητων δημόσιων κτηρίων. Ωστόσο, εντάσσεται στην πολιτική του εγκλωβισμού, αλλά και στην εμπλοκή ιδιωτικών φορέων που ενισχύετε.

Στο άρθρο 3 υπάρχει ένας αχταρμάς. Ενσωματώνετε τη Σύμβαση Ελλάδας-Αυστραλίας για την κινητικότητα των νέων, που, όπως λέτε, θα συνδυάζουν αναψυχή με απασχόληση. Ουσιαστικά, ευνοούν τα κέρδη των μεγαλοξενοδόχων για φτηνό προσωπικό με τίτλο «Εργασία και Διακοπές». Υπάρχουν ανακοινώσεις και δελτία Τύπου των συνδικαλιστικών και μαζικών φορέων της Αυστραλίας, που έχουν ταχθεί κατά της σύμβασης, αφού, όπως λένε, αυτή τη θέλουν επιχειρηματικοί όμιλοι για να μπορούν να διασφαλίζουν ευέλικτο φτηνό προσωπικό οπουδήποτε.

Η κινητικότητα, λοιπόν, εκμεταλλεύεται την ανεργία των νέων στην Ελλάδα, που ξεπερνάει το 50%, αλλά και στην Αυστραλία, που έχει ξεπεράσει το 20%, ενώ οι συνθήκες δουλειάς και στις δυο χώρες χαρακτηρίζονται από ατομικές συμβάσεις, αδήλωτη και κακοπληρωμένη δουλειά, σκληρές συνθήκες. Μάλιστα, έχει δημιουργηθεί ένα πλέγμα επιχειρήσεων -πράκτορες μετανάστευσης λέγονται- που θησαυρίζουν από την ανάγκη των νέων για δουλειά. Στην Αυστραλία είναι περίπου τρεισήμισι χιλιάδες τέτοιοι πράκτορες με πολύ μεγάλο κύκλο εργασιών. Αυτούς διευκολύνετε. Θεσμοθετείται, επίσης, ένα τμήμα της δασικής κατάσβεσης για να περάσει στους ιδιώτες.

Στο άρθρο 4 επιβαρύνετε οικονομικά τους μετανάστες και μάλιστα, τους λεγόμενους «νόμιμους» ακόμα περισσότερο, προκαταβάλλοντας πόρους για κάθε είδους τίτλους διαμονής.

Στο άρθρο 5 θυμίζουμε το θέμα με τη ΜΚΟ «Praksis», που έβαλε λουκέτο με κίνδυνο να πεταχτούν εκατόν σαράντα ασυνόδευτα ανήλικα παιδιά και εκατόν πενήντα εργαζόμενοι στον δρόμο. Οι πρόσφυγες γίνονται μπαλάκι από τη μια ΜΚΟ στην άλλη.

Εμείς, κύριε Υπουργέ, ζητάμε τη δέσμευσή σας ότι κανένα παιδί, τουλάχιστον από τα εκατόν σαράντα, δεν θα σταλεί σε καταυλισμό και κανένας εργαζόμενος της «Praksis» δεν θα απολυθεί.

Στο άρθρο 7 προκαταλαμβάνετε ότι το 2019 θα μπορεί να συνάπτονται συμβάσεις κατά παρέκκλιση στο όνομα της έκτακτης και κατεπείγουσας ανάγκης, ενώ εντείνετε για ακόμα μια φορά ως το τέλος της επόμενης χρονιάς και ουσιαστικά νομιμοποιείτε τις απαράδεκτες αυτές fast track διαδικασίες εξέτασης των αιτήσεων ασύλου και προσφυγών.

Η διαδικασία αυτή εφαρμόζεται στις περιπτώσεις αφίξεων και υποβολής αιτήσεων ασύλου στα σύνορα, δηλαδή δεκάδες χιλιάδες πρόσφυγες που σήμερα είναι εγκλωβισμένοι στη χώρα, αλλά και στη συντριπτική πλειοψηφία των προσφύγων και μεταναστών που θα περάσουν το επόμενο διάστημα. Αυτά τα έχουν καταδικάσει και οι αρμόδιοι φορείς.

Το άρθρο 6 καθορίζει ότι μισθώσεις, που πραγματοποιήθηκαν μέχρι τη δημοσίευση του νόμου, χωρίς την τήρηση συγκεκριμένων διαδικασιών, θεωρούνται νόμιμες. Επίσης, παρατείνονται ως το τέλος της επόμενης χρονιάς οι συμβάσεις που έληγαν στο τέλος αυτού του χρόνου λόγω έκτακτης και κατεπείγουσας ανάγκης και όλα αυτά τη στιγμή που οι ξεριζωμένοι ζουν σε απαράδεκτες συνθήκες στα ΚΥΤ των νησιών.

Ουσιαστικά, ποια είναι η διαφορά σας στη διαχείριση των ευρωπαϊκών κονδυλίων; Εμείς ποτέ δεν τα υπερψηφίσαμε, γιατί θεωρούμε ότι το μεγαλύτερο σκάνδαλο είναι αυτά τα κονδύλια, για να στηρίζεται ο εγκλωβισμός στην Ελλάδα. Στηρίζουν τις αντιδραστικές συμφωνίες της Ευρωπαϊκής Ένωσης με τους ευρωκανονισμούς. Δεν ανακουφίζουν τους πρόσφυγες ούτε ανάσα δίνουν στους νησιώτες. Αντίθετα, αυτοί βιώνουν άθλιες και επικίνδυνες καταστάσεις. Τα κονδύλια αποτελούν στην κυριολεξία εξαγορά, προκειμένου χιλιάδες άνθρωποι να παραμείνουν στη χώρα μας εγκλωβισμένοι και να ζουν σε δύσκολες συνθήκες.

Η ουσία είναι ότι στις πλάτες των προσφύγων-μεταναστών, η Κυβέρνηση και τα άλλα κόμματα προσπαθούν να στήσουν ψεύτικες διαχωριστικές γραμμές. Η αντιπαράθεση είναι αποκλειστικά για τη διαχείριση κονδυλίων ή κατηγορίες για ανεπάρκεια ή ανικανότητα, για να κρύψετε ότι όλοι μαζί ψηφίζετε και υποστηρίζετε αποφάσεις της Ευρωπαϊκής Ένωσης για περισσότερη καταστολή και λιγότερα δικαιώματα στην προσφυγιά. Στηρίζετε τη συμφωνία Ευρωπαϊκής Ένωσης-Τουρκίας και ουσιαστικά τον διπλό εγκλωβισμό.

Σε ό,τι αφορά το Σύμφωνο του ΟΗΕ για τη μετανάστευση, δεν είναι ανθρώπινη προσέγγιση της μετανάστευσης αυτό που είπε ο Πρωθυπουργός, ότι δηλαδή είναι σύναψη της ρυθμιζόμενης και ελεγχόμενης μετανάστευσης, αλλά είναι για την ευημερία των καπιταλιστικών κερδών και της ακόμα μεγαλύτερης καταστολής των λεγόμενων παράνομων μεταναστών και όχι λαθρομεταναστών, όπως προκλητικά αναφέρει η Χρυσή Αυγή για να κρύψει το ρατσιστικό μίσος.

Τελειώνω, λέγοντας ότι βεβαίως καταψηφίζουμε το νομοσχέδιο. Θα υπερψηφίσουμε, όμως, ό,τι είναι θετικό για τους εργαζόμενους, έστω και στο ελάχιστο, όπως τις δύο τροπολογίες για τους εργαζόμενους στην Ελληνική Βιομηχανία Ζάχαρης, για να μη μείνουν ξεκρέμαστοι στην ανεργία.

Υπερψηφίζουμε το ακατάσχετο των 7.500 ευρώ για τους αγρότες, αν και ακατάσχετες είναι στο σύνολό τους οι ευρωκοινοτικές ενισχύσεις. Όμως, δεν κοροϊδεύετε την αγροτιά με τέτοια τερτίπια. Τους καταληστεύετε και το κόστος παραγωγής είναι στα ύψη. Δεν τους αφήνετε να ζήσουν. Δίκαια βγάζουν τα τρακτέρ στους δρόμους και είμαστε μαζί τους.

**ΠΡΟΕΔΡΕΥΩΝ (Νικήτας Κακλαμάνης):** Στην κ. Μανωλάκου άφησα τρία λεπτά παραπάνω, γιατί καλύπτει και τη θέση του Κοινοβουλευτικού Εκπροσώπου.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Όλοι φθάσαμε έως τα δώδεκα λεπτά.

**ΠΡΟΕΔΡΕΥΩΝ (Νικήτας Κακλαμάνης):** Α, εντάξει τότε.

**ΔΗΜΗΤΡΙΟΣ ΒΙΤΣΑΣ (Υπουργός Μεταναστευτικής Πολιτικής):** Το Προεδρείο ήταν πολύ καλό σήμερα.

**ΠΡΟΕΔΡΕΥΩΝ (Νικήτας Κακλαμάνης):** Επομένως, προχωράμε μια χαρά.

Ο κ. Παπαχριστόπουλος έχει τον λόγο.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Ευχαριστώ, κύριε Πρόεδρε.

Εγώ θα ξεκινήσω λίγο διαφορετικά. Το αν επείγει ή όχι ό,τι έχει σχέση με το μεταναστευτικό, το δείχνει το γεγονός ότι πολύ λίγες μέρες πριν, στο Μαρακές, εκατόν εξήντα τέσσερις χώρες ενέκριναν, είπαν «ναι» στο Παγκόσμιο Σύμφωνο για τη Μετανάστευση.

Εδώ θέλω να θυμίσω ένα νούμερο. Δεν είναι ούτε ένα ούτε δύο εκατομμύρια, αλλά είναι διακόσια πενήντα οκτώ εκατομμύρια άνθρωποι στον πλανήτη αυτή τη στιγμή που για πολλούς λόγους μετακινούνται και είναι εν δυνάμει μετανάστες. Μιλάμε, δηλαδή, για το 3,4% του παγκόσμιου πληθυσμού. Αυτό είναι μια χειροπιαστή απόδειξη για το αν είναι κάτι επείγον που έχει σχέση με τον Υπουργείο Μεταναστευτικής Πολιτικής ή όχι.

Εδώ θέλω να πω κάτι που έχει μεγάλη σημασία. Θέλω να πιστεύω ότι ο Γκουτιέρες, δηλαδή, ο Γραμματέας του ΟΗΕ, δεν είναι φίλος της Κυβέρνησης, αλλά κάλεσε τις χώρες που υπερψήφισαν, τις εκατόν εξήντα τέσσερις –και θα δούμε ποιες απουσίαζαν, καθώς έχει σημασία- να μην υποκύψουν στον φόβο ή στα ψευδή αφηγήματα για τη μετανάστευση, υπογραμμίζοντας τις προσπάθειες που καταβλήθηκαν για να επιτευχθεί το σύμφωνο αυτό. Μιλώντας στην ένταξη της διάσκεψης κατήγγειλε τα πολυάριθμα ψέματα αναφορικά με ένα κείμενο, κ.λπ., κ.λπ..

Χώρες οι οποίες δεν συμφώνησαν, είναι συγκεκριμένες. Eίναι η Ουγγαρία, η Τσεχία, η Λετονία, η Πολωνία, η Σλοβακία, η Σλοβενία και μερικές άλλες και βέβαια οι Ηνωμένες Πολιτείες του κ. Ντόναλντ Τραμπ. Αντίθετα, η Γερμανία, παρά τις πιέσεις, που είχε, ήταν στις 164 χώρες που είμαστε και εμείς.

Δεύτερο σημείο, που δείχνει το υπερεπείγον γιατί ασκήθηκε πολύ σκληρή κριτική, γιατί αυτό το νομοσχέδιο δεν καθόμαστε να το συζητήσουμε. Θέλω εδώ να θυμίσω το εξής: Έχουν αυξηθεί κατά 30% οι ροές των οικονομικών μεταναστών - και όχι των λαθρομεταναστών- από τη θάλασσα. Εδώ να κάνω μία μικρή παρένθεση και να πω ότι ο μικρός Αϊλάν, το παιδάκι που βρέθηκε σκεβρωμένο σε μία παραλία και η φωτογραφία του γύρισε σε όλη την παγκόσμια κοινότητα, εάν κατά τη γνώμη σας είναι λαθρομετανάστης ή παράτυπος κ.λπ., το χαρίζω σε εσάς.

Αυξήθηκαν 300% οι ροές στον Έβρο. Το ξέρετε; Έχουμε 300%αύξηση στις ροές στον Έβρο και είναι προς τιμήν του Υπουργού, ο οποίος δεν είναι υπέρ των εκτάκτων διαδικασιών καθόλου, το ομολογεί όμως. Και εδώ υπάρχει ένα χειροπιαστό παράδειγμα, που θα ήθελα κάποιοι να το θυμούνται, όταν κάνουν κριτική, σε αυτή την Αίθουσα. Λέει το εξής. Υπάρχει το εξής γεγονός. Ακούω κριτική -του σαλονιού, τη λέω εγώ αυτήν την κριτική, συγχωρήστε μου την έκφραση- ότι δεν έχουν γίνει διεθνείς διαγωνισμοί. Για τη σίτιση, λοιπόν, εδώ και δύο χρόνια, είναι ακόμη στο Ελεγκτικό Συνέδριο. Ακόμη! Τι γίνεται; Τρώνε ή δεν τρώνε αυτοί οι άνθρωποι στα δύο χρόνια που ο διεθνής διαγωνισμός είναι στο Ελεγκτικό Συνέδριο; Νομίζω ότι η απάντηση είναι αυτονόητη.

Και άκουσα και άλλη σκληρή κριτική και μάλιστα, χαρακτηριστικά, έχω την εξής κουβέντα εδώ από τον κ. Βαρβιτσιώτη: «Θα σταματάμε τους μετανάστες στα θαλάσσια σύνορα». Τι ακριβώς εννοεί εδώ ο κ. Βαρβιτσιώτης; Γιατί θα πρέπει να ξέρει ότι, όταν περνάει τη γραμμή των θαλασσίων συνόρων μία βάρκα, σκίζεται και οι άνθρωποι είναι στην θάλασσα. Τι ακριβώς εννοεί ο ποιητής, όταν λέει αυτό που λέει; Το λέω, γιατί πρέπει να είμαστε προσεκτικοί.

Πάμε παρακάτω. Ακούστηκε απίστευτος θόρυβος για ατασθαλίες στο μεγάλο κονδύλι που δήθεν διαχειρίστηκε η ελληνική Κυβέρνηση, ένα απίστευτο νούμερο 1.600.000.000 ευρώ. Λυπάμαι που το λέω, δεν διαβάζετε και προσπαθείτε να δημιουργήσετε εντυπώσεις. Ακούστε, λοιπόν. Η εκπρόσωπος της επιτροπής κ. Νατάσα Μπερτώ στις 26-9-2018 είπε: «Δεν έχει βρεθεί μέχρι σήμερα κανένα στοιχείο κακοδιαχείρισης κονδυλίων, οποιασδήποτε μορφής».

Μία καταγγελία που έγινε από ΜΚΟ, τη «Solidarity now» -και καλά έκανε η OLAF και επενέβη- δεν αφορά τα κονδύλια, που διαχειρίστηκε η ελληνική Κυβέρνηση. Ακούγεται φοβερό και τρομερό. Είναι ένα από τα φανταστικά σκάνδαλα. Είναι πέντε-έξι, τα έχω μπροστά μου, αλλά δεν είναι της παρούσης, δεν έχω χρόνο. Γιατί έχουν πει ότι επικοινωνιακά βοηθάνε. Τώρα το εάν οι άλλοι παίζουν με κανονικά σκάνδαλα, κάτι πρέπει να βρούμε και εμείς και βρήκαν, λοιπόν και τα σκάνδαλα του μεταναστευτικού. Η ελληνική Κυβέρνηση διαχειρίστηκε 354.093.000. Και σας πληροφορώ ότι πήρε εύσημα και το Υπουργείο Εθνικής Άμυνας για τα περίπου 90 -το έχει απαντήσει ο Αναπληρωτής Υπουργός- και για τα υπόλοιπα, τα οποία διαχειρίστηκε το Υπουργείο Μεταναστευτικής Πολιτικής. Σε πέντε ελέγχους που έχουν γίνει, υπήρξε απόλυτη διαφάνεια. Δεν θέλω να σας αναλύσω εδώ ακριβώς με λεπτομέρεια –τα έχω μπροστά μου- πού πήγαν αυτά τα χρήματα και πώς τα διαχειρίστηκε η ελληνική Κυβέρνηση. Μένει όμως, στις τηλεοράσεις -που θα δούμε τι αποσιωπούν- ότι 1.600.000.000 διαχειρίζεται και δεν έχει δώσει λόγο. Ναι; Αποδείξτε το.

Και όχι τίποτε άλλο, θα ήθελα να ρωτήσω αυτούς που πολύ έτσι άνετα υιοθετούν τέτοιου είδους, δήθεν σκάνδαλα: Τα έχουν βάλει με την Ύπατη Αρμοστεία του ΟΗΕ; Τα έχουν βάλει με τον Διεθνή Οργανισμό Μετανάστευσης; Αν είναι να μας το πουν.

Εμείς δεν έχουμε τίποτα με αυτούς. Δικαίωμά τους είναι να διαχειρίζονται τα κονδύλια όπως αυτοί νομίζουν. Κι αν πραγματικά υπάρχει ατασθαλία, ας τους ψάξουν αυτοί που δίδουν τα χρήματα.

Πάμε παρακάτω, γιατί πιστεύω ότι είναι ένα μεγάλο θέμα, πάρα πολύ μεγάλο θέμα, που δεν πρέπει να περνάει, όπως λέμε, «αβρόχοις ποσίν». Επειδή άκουσα τους τόνους να ανεβαίνουν πάρα πολύ σήμερα εδώ και στην επιτροπή, με την κριτική του κατεπείγοντος –και νομίζω ήταν πειστικά τα επιχειρήματα- ξαναλέω ότι στο Μαρρακές πριν μερικές μέρες εκατόν εξήντα τέσσερις χώρες επικύρωσαν το σύμφωνο. Έχουμε 30% αύξηση στα νησιά, 300% αύξηση στον Έβρο. Αν αυτό δεν είναι επείγον, τότε τι είναι;

Άκουσα διάφορα, για ατασθαλίες και λοιπά. Θέλω να κάνω κάποιες αναφορές. Ο Ντίτερ Κεμπφ είναι ο Πρόεδρος του Συνδέσμου Γερμανικών Βιομηχανιών, όπως είναι ο δικός μας ο ΣΕΒ. Τι λέει αυτός ο άνθρωπος; Και είναι άνθρωπος της πλουτοκρατίας. Δεν φαντάζομαι να έχει σχέση με την κυβέρνηση. Λέει λοιπόν πως οι κύριοι δείκτες στην Ελλάδα είναι όλοι προς τα πάνω: ο ρυθμός ανάπτυξης ένα, τα ποσοστά ανεργίας δύο, τα εμπορικά στοιχεία, ο κρατικός προϋπολογισμός, οι δείκτες εξαγωγών, όλα αυτά εξελίσσονται θετικά. Ο τουρισμός καλπάζει και ενεργειακά η Ελλάδα γίνεται διεθνής κόμβος. Αυτά τα λέει ο πρόεδρος των γερμανικών βιομηχανιών.

Ακόμα και η αγία τράπεζα του καπιταλισμού που λέγεται «WALL STREET JOURNAL» -δεν φαντάζομαι κι αυτή να έχει συμμαχήσει με αυτή την κυβέρνηση- αφού καταχεριάζει –συγχωρήστε μου την έκφραση- όλη σχεδόν την Ευρωπαϊκή Ένωση, λέει «το μόνο αισιόδοξο σημείο των προβλέψεων πριν 4-5 μέρες για το τελευταίο τρίμηνο στην ευρωζώνη είναι η Ελλάδα, που αν και κατά πολύ το πιο αδύναμο μέλος της ευρωζώνης, εντούτοις διπλασίασε τον ρυθμό ανάπτυξης κατά την ίδια χρονική περίοδο». Αυτά όσον αφορά τις υπερβολές που ακούγονται με λάβρο τρόπο μάλιστα σε αυτήν εδώ την Αίθουσα.

Και έρχομαι τώρα στο σημερινό νομοσχέδιο. Έχω λίγο χρόνο νομίζω, κύριε Πρόεδρε, αν δεν κάνω λάθος.

**ΠΡΟΕΔΡΕΥΩΝ (Νικήτας Κακλαμάνης):** Ο χρόνος έχει τελειώσει. Έχετε ένα, ενάμισι λεπτό για να ολοκληρώσετε.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Έγινε μεγάλος χαμός εχθές γιατί η Κυβέρνηση, λέει, τόλμησε στην Επιτροπή Ανταγωνισμού να βάλει την κ. Θάνου Χθες έγινε αυτός ο μεγάλος χαμός. Δεν πίστευα στα αυτιά μου με αυτά που άκουγα. Ούτε λίγο ούτε πολύ και κακοποιός να ήταν, τέτοιος θόρυβος δεν θα γινόταν.

Εδώ λοιπόν θέλω να θυμίσω για όσους δεν ξέρουν ότι για μεγάλο χρονικό διάστημα η Επιτροπή Ανταγωνισμού παίζει καθοριστικό ρόλο στον υγιή ανταγωνισμό που κάπου τον είχαμε ξεχάσει για πολλές δεκαετίες. Του κ. Κυριτσάκη η σύμβαση -με τον οποίο δεν έχω τίποτα, τον σέβομαι- ανανεώθηκε δυο φορές. Κάθισε δηλαδή και άλλα πέντε χρόνια και κόντευε να κρατήσει η θητεία του δέκα χρόνια. Δεν με ενδιαφέρει που τον πρότεινε ο κ. Χατζηδάκης, ούτε με ενδιαφέρει που αποχωρώντας αυτός, τουλάχιστον, κράτησε χαμηλούς τόνους. Είπε πως «αν η ανεξαρτησία της αρχής διατηρηθεί, έχει δικαίωμα η κυβέρνηση…». Προφανώς ξέρει τους νόμους και το Σύνταγμα.

Δεν κατάλαβα λοιπόν γιατί έγινε μεγάλος χαμός. Αν έχετε άλλη άποψη για το πώς πρέπει να διορίζεται σε αυτήν τη συγκεκριμένη ανεξάρτητη αρχή ο πρόεδρος της και όλα τα μέλη, προτείνετε μια καινούργια συνταγματική ρύθμιση. Μέχρι τότε όμως πρέπει να είστε υποχρεωμένοι να δέχεστε το Σύνταγμα.

Και επειδή μιλάμε για ανεξαρτησία αυτής της αρχής, θέλω να θυμίσω τα εξής: Εισηγητής για κάμποσα χρόνια ήταν ο σύζυγος βουλευτού της Νέας Δημοκρατίας, η οποία μάλιστα τότε δεν ήταν βουλευτής και εξελέγη μετά. Ακόμα, διορισμένος επί Νέας Δημοκρατίας ως μέλος της Επιτροπής Ανταγωνισμού είναι στέλεχος της Νέας Δημοκρατίας επί χρόνια και άνθρωπος που διετέλεσε -τέτοια ανεξαρτησία είχαμε σε αυτήν την αρχή- γενικός γραμματέας βιομηχανίας και εξωτερικού εμπορίου επί κυβερνήσεων Νέας Δημοκρατίας.

Κι ακόμα ένας άλλος κύριος, που ήταν διευθυντής του γραφείου του προέδρου της Επιτροπής Ανταγωνισμού -δεν λέω ονόματα, τα έχω μπροστά μου-, όταν ο κ. Μητσοτάκης ανέλαβε Υπουργός Διοικητικής Μεταρρύθμισης στην κυβέρνηση, ανέλαβε κι αυτός σύμβουλος του κ. Μητσοτάκη. Ταυτόχρονα, όμως, είναι δεξί χέρι του κ. Κυριτσάκη. Τέτοια ανεξαρτησία η επιτροπή! Δηλαδή, το πρωί ο κύριος τάδε ήταν δεξί χέρι του Προέδρου και των Αντιπροέδρων και λάμβανε γνώση επί όλων και το απόγευμα συμβούλευε τον κ. Μητσοτάκη. Και όταν με το καλό ανανεώθηκε πάλι η θητεία του κ. Κυριτσάκη, το 2013 -και επειδή έπαιζε και το ΠΑΣΟΚ τότε ρόλο- υπήρχαν δύο κυρίες, όπου η μία ήταν σύζυγος συμβούλου του κ. Παπανδρέου, -δεν λέω ονόματα- και η άλλη ήταν σύμβουλος του κ. Χρυσοχοΐδη και σύμβουλος στη συνέχεια του κ. Στουρνάρα. Τέτοια ανεξαρτησία είχε!

Και ακόμα κάτι, για να τελειώνουμε με αυτή την ιστορία….

**ΠΡΟΕΔΡΕΥΩΝ (Νικήτας Κακλαμάνης):** Κι εσείς, όμως, γιατί έχετε πάρει πέντε λεπτά παραπάνω.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Τελειώνω, κύριε Πρόεδρε.

Η κ. Θάνου στις πολλές δεκαετίες δεν έδωσε ποτέ κανένα δικαίωμα. Δεν ανήκε ποτέ σε κανένα κόμμα. Δεν είχε πολιτική δραστηριότητα. Αν κάποιος έχει να την ψέξει για κάτι, να το πει. Κανείς δεν βρέθηκε. Όταν λέω κανείς, εννοώ κανείς. Το γεγονός ότι υπήρξε νομική σύμβουλος άμισθη -προσέξτε, έχει σημασία, άμισθη, ακριβώς γιατί ήταν αδέκαστη δικαστίνα- στο πρωθυπουργικό Γραφείο, είναι το μεγάλο έγκλημα της.

Εγώ λέω, λοιπόν, ότι κάποιοι τρέμουν την πραγματική διαφάνεια, γιατί τα κονδύλια που παίχτηκαν, δεν είναι μόνο τα καλλυντικά, δεν είναι μόνο το καρτέλ του Τύπου, είναι και η ενέργεια, είναι και οι οικοδομικές επιχειρήσεις κι άλλα. Δισεκατομμύρια έκρυψε κάτω από το συρτάρι η Επιτροπή Ανταγωνισμού. Αυτά κάποτε κάποιος θα πρέπει να τα φέρει στην επιφάνεια.

Ευχαριστώ, κύριε Πρόεδρε, για την υπομονή σας.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

**ΠΡΟΕΔΡΕΥΩΝ (Νικήτας Κακλαμάνης):** Έχει διανεμηθεί -θα σας αφήσω λίγο χρόνο να τη διαβάσετε- μία τροπολογία που θα υποστηρίξει ο κ. Κουβέλης. Επωφελούμαι, λοιπόν, να καλέσω στο Βήμα τον κ. Ψαριανό, για να κλείσουμε με τους αγορητές. Μετά θα μιλήσει ο κ. Κουβέλης και ύστερα ο κ. Βίτσας. Ρίξτε μία ματιά στην τροπολογία, για να έχετε εικόνα όταν θα την παρουσιάσει ο κ. Κουβέλης.

**ΔΗΜΗΤΡΙΟΣ ΚΑΜΜΕΝΟΣ:** Εγώ, κύριε Πρόεδρε, πότε θα μιλήσω;

**ΠΡΟΕΔΡΕΥΩΝ (Νικήτας Κακλαμάνης):** Εσείς, κύριε Καμμένε, θα περιμένετε. Είστε απλά ομιλητής. Είστε ανεξάρτητος Βουλευτής, αλλά δεν ανήκετε στους ειδικούς αγορητές. Έχετε εγγραφεί στους κανονικούς ομιλητές. Είναι τέσσερις, πέντε συνάδελφοι.

Ορίστε, κύριε Ψαριανέ, έχετε τον λόγο.

**ΓΡΗΓΟΡΙΟΣ ΨΑΡΙΑΝΟΣ:** Ευχαριστώ πολύ, κύριε Πρόεδρε.

Μόλις ήρθε η τελευταία, η πιο ζεστή τροπολογία στα χέρια μας, που θα την αναπτύξει σε λίγο ο αρμόδιος Υπουργός. Είναι ζεστή ακόμα, σαν τα κουλουράκια, μόλις βγήκε από το φούρνο. Περιμένουμε μέχρι να ψηφιστεί το νομοσχέδιο να έρθουν καμμιά τριανταριά ακόμα τροπολογίες, γιατί έχουμε βάλει πλυντήριο. Θα βάλουμε σκόνη και υγρό απορρυπαντικό. Μετά θα βάλουμε και μαλακτικό, αλλά στο τέλος να μην ξεχάσουμε να βάλουμε και στο στύψιμο και στο στέγνωμα το πρόγραμμα του πλυντηρίου. Γιατί; Η Κυβέρνηση, αυτή η προοδευτική Αριστερή κυβέρνηση του Πάνου Καμμένου, κατακεραύνωνε τους γερμανοτσολιάδες και τους άλλους εθνοπροδότες που έφερναν με τα τσουβάλια τις τροπολογίες, ενώ τώρα έρχονται με τα κοντέινερ και με τα τάνκερ διά θαλάσσης πολλές φορές.

Έχουν έρθει δεκατέσσερις -τόσες έχω μετρήσει ως τώρα- τροπολογίες, που δεν μπορούμε να διαβάσουμε ούτε την περίληψη τους, ούτε τους τίτλους.

Δηλαδή, κύριε Πρόεδρε, μόνο τους τίτλους των τροπολογιών τώρα, εδώ, ελληνικέ λαέ σε σένα απευθυνόμενος, αν θέλω να διαβάσω -μόνο τους τίτλους, όχι το περιεχόμενό τους- θα χρειαστώ περίπου είκοσι λεπτά.

Ας βάλουμε το πλυντήριο να δουλεύει. Γιατί; Διότι οι περισσότερες από αυτές είναι του Υπουργείου Εξωτερικών, δαπάνες κ.λπ., που έχουν γίνει ή που πρόκειται να γίνουν, είναι του Υπουργείου Εθνικής Άμυνας, είναι του Υπουργείου Αγροτικής Ανάπτυξης. Είναι για όλα τα Υπουργεία. Κλείνουμε πακέτα.

Ειδικότερα το νομοσχέδιο του Υπουργείου Μεταναστευτικής Πολιτικής που έρχεται, και αφορά ένα πάρα πολύ σοβαρό ζήτημα, θα έπρεπε να το συζητάμε με πλήρη την Αίθουσα και για αρκετό καιρό, γιατί είχαμε και έχουμε να πούμε πολλά πράγματα. Διότι οι πράξεις και οι παραλείψεις μας έχουν φέρει σε αυτό το σημείο που μπορούμε να πούμε ότι είναι εκτός ελέγχου το προσφυγικό και το ζήτημα της μεταναστευτικής πολιτικής.

Όταν είχαν ανοίξει οι πόρτες και έρχονταν πριν από τέσσερα, πέντε χρόνια, που ξεκίνησαν τα ρεύματα -στην αρχή κυρίως από τη Συρία, αλλά μετά κι από τις χώρες του Μαγκρέμπ, της βορειοδυτικής Αφρικής κυρίως, και του Αφγανιστάν, του Πακιστάν και από την Ασία- λέγαμε ότι θέλει διαφορετικό τρόπο αντιμετώπισης ο πρόσφυγας από χώρες που είναι σε εμπόλεμη κατάσταση, ο μετανάστης, ο λαθραίος διακινούμενος μετανάστης, που χαρακτηριζόταν «λαθρομετανάστης» από μερικούς και ωρυόμασταν ότι δεν είναι έτσι, ενώ είναι λαθραίος διακινούμενος. Όταν λέγαμε, λοιπόν, ότι θέλει διαφορετική πολιτική η κάθε κατηγορία τέτοιων προσφύγων ή μεταναστών - οικονομικών μεταναστών ή άλλων- οι προηγούμενοι Υπουργοί του παρόντος, του σημερινού, μας απαντούσαν ότι. «Εντάξει μωρέ, άνθρωποι είναι και αυτοί», λες και εμείς νομίζαμε ότι είναι τίποτα κιβώτια.

Από τότε πέρασαν τέσσερα, πέντε χρόνια και έχουν ξεχειλίσει τα σημεία υποδοχής και φιλοξενίας προσφύγων, η κατάσταση είναι τραγική. Προφανώς, γίνεται μία τεράστια μπίζνα με το ζήτημα αυτό και στη χώρα μας και σε άλλες χώρες. Εδώ, όμως, έχει ξεφύγει από τον έλεγχο.

Σε αυτό το νομοσχέδιο που θα έπρεπε τώρα να συζητήσουμε αναλυτικά, έχουμε τροπολογίες όλων των άλλων Υπουργείων -έχουμε, για παράδειγμα, τροπολογία για δαπάνες του Υπουργείου Εξωτερικών, που πραγματοποιήθηκαν από 1η Ιανουαρίου του 2017 έως τις 11 Δεκεμβρίου του 2018- οι οποίες προκαλούν τρομερή αίσθηση, γιατί παντού στις αιτιολογικές εκθέσεις αναφέρονται φράσεις όπως «καθίσταται άκρως αναγκαία, καθώς λόγω αβλεψιών και άλλων γραφειοκρατικών προβλημάτων» ή «οι αναλήψεις και οι αναρτήσεις παραλήφθηκαν είτε πραγματοποιήθηκαν σε χρόνο μεταγενέστερο της έκδοσης απόφασης ανάληψης της δαπάνης» ή «και της πραγματοποίησης της ίδιας της δαπάνης», αιτιολογικές εκθέσεις, που κάνουν λόγο για πληρωμές, μετακινήσεις, διορισμούς, τακτοποιήσεις, αποκαταστάσεις πελατειακών σχέσεων, πληρωμές για λοιπές υπηρεσίες, προμήθειες αγαθών και κεφαλαιακού εξοπλισμού. Αναφέρονται, ομολογούνται αυτές οι φράσεις σε όλες τις τροπολογίες, σχεδόν όλων των Υπουργείων.

Έχω εδώ αυτές που είχαν έρθει πριν έρθει η τελευταία, η ζεστή, το τελευταίο «κουλουράκι», αυτό το «τσουρεκάκι». Χριστουγεννιάτικα είναι αυτά. Δεν προλαβαίνω να σας διαβάσω όχι τις περιλήψεις, τις ερμηνείες, τις αιτιολογίες και τις αιτιολογήσεις, αλλά ούτε τους τίτλους.

Τα αφήνω, λοιπόν, στην άκρη και διαβάζω μία αιτιολογική έκθεση. Είναι πολύ σύντομη, κύριε Πρόεδρε! Το μισό χρόνο θα τον φάω στις τροπολογίες, μόνο για να αναφερθώ στα θέματα απ’ έξω-απ’ έξω.

«Με την προτεινόμενη ρύθμιση τακτοποιούνται διάφορες οικονομικές εκκρεμότητες, οι οποίες προέκυψαν από την απαίτηση ταχείας ανταπόκρισης στη διαρκώς εξελισσόμενη πραγματικότητα των υπηρεσιών του Υπουργείου Εθνικής Άμυνας…» -ο Υπουργός Εθνικής Άμυνας δυστυχώς δεν είναι εδώ, γιατί κάπου πετάει και ετοιμάζεται να ισοπεδώσει διάφορες βραχονησίδες- «….για την αντιμετώπιση των αναγκών των προσφύγων και μεταναστών στους τομείς σίτισης, διαμονής, μεταφοράς και υγειονομικής περίθαλψης…» -κ.λπ.- «…η εξόφληση οφειλών του πλαισίου αντιμετώπισης της προσφυγικής κρίσης, ανεξαρτήτως χρηματοδοτικού εργαλείου πραγματοποίησης των σχετικών δαπανών…» -προσέξτε, ανεξαρτήτως χρηματοδοτικού εργαλείου πραγματοποίησης των σχετικών δαπανών- «…εξασφαλίζοντας την αποπληρωμή των δικαιούχων, τη ρευστότητα της αγοράς και την ομαλή μετάβαση των διενεργούμενων διαδικασιών σε καθεστώς κανονικότητας».

Είναι μια τροπολογία, που θέλει να φέρει αυτά τα ζητήματα σε καθεστώς κανονικότητας. Και τώρα πρέπει να το βάλουμε στο πλυντήριο, να το στύψουμε, να το στεγνώσουμε και να πάμε στην ταράτσα να το απλώσουμε κιόλας, για να είναι σε κανονικότητα.

Όλα αυτά πρέπει να γίνουν πολύ γρήγορα, αυτές τις μέρες.

Και έχω μόνο ένα λεπτό ακόμα για να εξηγήσω ότι όλα αυτά τα ζητήματα πρέπει να τα κλείσουμε «πατ-κιουτ», που λέει ο σοφός λαός, ο οποίος νομίζω ότι μας ακούει με προσοχή τώρα. Και έρχονται Χριστούγεννα και Πρωτοχρονιά και πλησιάζει το 2019, που θα είναι μια πάρα πολύ κρίσιμη χρονιά για τη χώρα μας.

Θέλω επί του παρόντος νομοσχεδίου να πω -αφού έκλεισα με τα «τσουρεκάκια» και τα «πλυντήρια»- ότι τέσσερα χρόνια μετά την έξαρση της προσφυγικής κρίσης, η Κυβέρνηση επικαλείται και πάλι καταστάσεις εκτάκτου ανάγκης, με σκοπό, μέσω του παρόντος νομοσχεδίου -όχι των εκατόν εβδομήντα έξι τροπολογιών!- να παρατείνει για έναν ακόμα χρόνο τις διαδικασίες απευθείας αναθέσεων κατά παρέκκλιση κάθε κείμενης νομοθεσίας, για τις οποίες απευθείας αναθέσεις ακόμα και η Ενιαία Ανεξάρτητη Αρχή Δημοσίων Συμβάσεων διατύπωσε -και διατυπώνει- έντονα ενστάσεις, διαφωνίες και αντιρρήσεις.

Το Ποτάμι και όσοι έχουμε μιλήσει από τον μεσαίο χώρο -θα έλεγα- της Αντιπολίτευσης, παρακολουθώντας το καθεστώς της αναποτελεσματικής, αδιαφανούς και χωρίς λογοδοσία διαχείρισης κονδυλίων για το προσφυγικό, είχαμε καταθέσει από τον Σεπτέμβριο την πρώτη ερώτηση και πριν από δέκα μέρες μια δεύτερη ερώτηση. Ακόμα δεν έχουμε πάρει πειστικές απαντήσεις. Αντί για απαντήσεις ήλθε αυτό το νομοσχέδιο με διαδικασίες fast track μαζί με διακόσιες εβδομήντα έξι «ζεστές» τροπολογίες -θα το λέω και θα το ξαναλέω αυτό- που πρέπει να κλείσουν θεματάκια δύσκολα και «πακετάκια» που έχουν φύγει δεν ξέρουμε για πού και ούτε πόσα, βέβαια. Διότι τα περισσότερα απ’ αυτά, ξέρετε, είναι μυστικά κονδύλια. Δεν μπορείτε να τα μάθετε εσείς όλοι, όποιοι κι όποιοι, δηλαδή, να μαθαίνετε πού πηγαίνουν κάτι μυστικά κονδύλια.

Είμαστε υποψιασμένοι με την παράταση του καθεστώτος αυτού που ζητείται τώρα. Λίγες ημέρες πριν την εισαγωγή του νομοσχεδίου, το κόμμα μας έχει ήδη αναδείξει το θέμα καταθέτοντας ερώτηση.

Το νομοσχέδιο αποτελεί ουσιαστικά μια εκτεταμένη τροπολογία που έρχεται προς ψήφιση με τη διαδικασία του κατεπείγοντος -as usually, που λέμε στο χωριό μου- κάτι που αποτελεί προσφιλή τακτική αυτής της Κυβέρνησης, προσφιλέστερη τακτική απ’ όλες τις άλλες τακτικές και πρακτικές της Κυβέρνησης. Και αυτή είναι η Κυβέρνηση, που έχει τις πιο πολλές τέτοιες κοινοβουλευτικές διαδικασίες ως τώρα. Έχει σπάσει όλα τα ρεκόρ!

Χαρακτηριστικά θα πω ότι από τα 8 άρθρα του παρόντος νομοσχεδίου, μόνο στο άρθρο 3 μπορούμε να βρούμε θετικά σημεία και να μην το καταψηφίσουμε. Το νομοσχέδιο θα το καταψηφίσουμε στο σύνολό του, όπως και τα υπόλοιπα 7 άρθρα.

Τα ερωτήματα που προκύπτουν επί του νομοσχεδίου, λοιπόν, είναι τα εξής: Πόσο κοστίζει η ειδική βεβαίωση νόμιμης διαμονής κατ’ άτομο δεν το ξέρουμε. Ποιο είναι το κόστος μισθώματος για κάθε άτομο δεν το ξέρουμε. Το ερώτημα ποιοι ήταν οι λόγοι που δεν τηρήθηκαν οι διαδικασίες ως τώρα και πρέπει όλα τα έξοδα να νομιμοποιηθούν με το παρόν fast track νομοσχέδιο, δεν έχει απαντηθεί και ούτε θα απαντηθεί. Σχετικά με τις αποζημιώσεις των μελών των δώδεκα Ανεξάρτητων Επιτροπών Προσφυγών της Αρχής Προσφυγών με κόστος 110.000 ευρώ για δύο μήνες, δεν το έχουμε δει σε ανάλυση και ούτε ξέρουμε ακριβώς τι γίνεται. Τι υπηρεσίες προσφέρθηκαν; Πόσα άτομα απασχολήθηκαν συνολικά και πόσες ώρες απασχολήθηκε κάθε άτομο; Πόσα άτομα απασχολούνται σε όλη αυτήν τη μπίζνα, σε ποιες θέσεις και πόσα παίρνουν; Ποιες είναι οι διάφορες μη κρατικές οργανώσεις, οι οποίες -να μην πω επωφελούνται- δραστηριοποιούνται;

**ΠΡΟΕΔΡΕΥΩΝ (Νικήτας Κακλαμάνης):** Κύριε Ψαριανέ, ολοκληρώστε, σας παρακαλώ.

**ΓΡΗΓΟΡΙΟΣ ΨΑΡΙΑΝΟΣ:** Ολοκληρώνω πολύ σύντομα, κύριε Πρόεδρε.

Ως προς τις δαπάνες για μισθώματα, μόνο για το διάστημα από την αρχή του 2018 μέχρι σήμερα έχουμε ενάμισι εκατομμύριο. Και είναι πολύ πιθανό σε λίγο καιρό να ξαναδιαβάζουμε λίστες με νέες συμβάσεις.

Έχουμε 5,8 εκατομμύρια ευρώ για παράταση συμβάσεων και άλλα 6,1 εκατομμύρια ευρώ για την πρόσληψη άλλων τριακοσίων πενήντα ατόμων, 110.000 ευρώ για τα μέλη των ανεξάρτητων επιτροπών προσφυγών -που είπαμε- για διάστημα δύο μηνών, ενώ τα κριτήρια και οι διαδικασίες βάσει των οποίων γίνονται όλα αυτά, είναι σχεδόν άγνωστα, αδήλωτα, αδιευκρίνιστα και αδικαιολόγητα πολλές φορές.

Εν κατακλείδι, με το παρόν σχέδιο νόμου νομιμοποιούνται και παρακάμπτονται -το γράφει μέσα το ίδιο το νομοσχέδιο- όλες οι νόμιμες διαδικασίες. Επαναλαμβάνω: Με το άρθρο 6 του παρόντος σχεδίου νόμου νομιμοποιείται η παράκαμψη όλων των νόμιμων διαδικασιών. Ο χρησιμοποιούμενος όρος «κατά παρέκκλιση της κείμενης νομοθεσίας…

**ΠΡΟΕΔΡΕΥΩΝ (Νικήτας Κακλαμάνης):** Κύριε Ψαριανέ, σας παρακαλώ, κλείστε. Δεν μπορώ να σας δώσω άλλο χρόνο.

**ΓΡΗΓΟΡΙΟΣ ΨΑΡΙΑΝΟΣ:** Τελειώνω, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Έχετε πάρει διπλάσιο χρόνο.

**ΓΡΗΓΟΡΙΟΣ ΨΑΡΙΑΝΟΣ:** Ο σύντροφος ο προηγούμενος με πέρασε πολύ παραπάνω.

**ΠΡΟΕΔΡΕΥΩΝ (Νικήτας Κακλαμάνης):** Ε, μα τώρα, δείτε απέναντι το ρολόι.

**ΓΡΗΓΟΡΙΟΣ ΨΑΡΙΑΝΟΣ:** Μετράω τα λεπτά. Κάτι Υπουργοί και Πρωθυπουργοί και διάφοροι άλλοι πρόεδροι, αντί για είκοσι λεπτά, μιλάνε μιάμιση ώρα.

**ΠΡΟΕΔΡΕΥΩΝ (Νικήτας Κακλαμάνης):** Εντάξει, αφήστε τώρα τους Αρχηγούς και τους Πρωθυπουργούς. Συμφωνώ μαζί σας.

**ΓΡΗΓΟΡΙΟΣ ΨΑΡΙΑΝΟΣ:** Τελειώνω, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Εντάξει.

**ΓΡΗΓΟΡΙΟΣ ΨΑΡΙΑΝΟΣ:** Ο χρησιμοποιούμενος όρος «κατά παρέκκλιση της κείμενης νομοθεσίας» μπορεί να υπάρξει σε μια εξαιρετικά ειδική περίπτωση και με επαρκή τεκμηρίωση, άλλως εκμηδενίζει νόμους, τους οποίους προφανώς τους γράφουμε. Και όταν τους γράφουμε και τους ψηφίζουμε, μετά τους ξαναγράφουμε και δεν τους εφαρμόζουμε ή ανοίγουμε παράθυρα και μπαλκονόπορτες, κατά παρέκκλιση κάθε κείμενης νομοθεσίας.

Επίσης, μετά από τόσα χρόνια δεν υπάρχει καμμία λογική στο να χαρακτηρίζονται όλα αυτά έκτακτα και υπερεπείγοντα. Είχαμε έκτακτα και υπερεπείγοντα, κύριε Υπουργέ, εδώ και τέσσερα χρόνια, όταν αυτοί οι άνθρωποι «λιάζονταν», δεν ξέραμε πού πάνε, τι κάνουν, «σε ποιες πλατείες», «δεν τρέχει και τίποτα ρε παιδί μου» και «σιγά άνθρωποι είναι» και όλα αυτά τα πράγματα. Το αφήσαμε να έρθει εδώ, να το φορτωθείτε τώρα εσείς και να πρέπει μέσα σε δύο ώρες να κλείσουμε θέματα τετραετίας.

Επικαλείται, λοιπόν, η Κυβέρνηση για να νομοθετεί την παράταση της αδιαφάνειας, την έλλειψη λογοδοσίας και τη συνέχιση ενός καθεστώτος απόλυτης ασυδοσίας.

Δεν πρόλαβα καθόλου να αναφερθώ σε κάθε άρθρο. Μπορεί, αν μας δοθεί ο χρόνος αργότερα, σε καμμία δευτερολογία, επί των άρθρων να πούμε διάφορα σχόλια, πλην του τρίτου. Είναι και άλλα επτά άρθρα, αλλά δεν προλαβαίνουμε, γιατί έχουμε δύο κιλά τροπολογίες. Και εγώ άνθρωπος είμαι.

Ευχαριστώ πολύ, κύριε Πρόεδρε, για την ανοχή. Να είστε καλά. Πάντα επιτυχίες!

**ΠΡΟΕΔΡΕΥΩΝ (Νικήτας Κακλαμάνης):** Θα ήθελα να κάνω μια διευκρίνιση: Επειδή ο κ. Ψαριανός μίλησε για δευτερολογίες, στα κατεπείγοντα νομοσχέδια, δευτερολογίες δεν υπάρχουν…

**ΓΡΗΓΟΡΙΟΣ ΨΑΡΙΑΝΟΣ:** Ε, αλίμονο!

**ΠΡΟΕΔΡΕΥΩΝ (Νικήτας Κακλαμάνης):** …για αυτό και δείχνουμε μια ανοχή στις πρωτολογίες. Το λέω αυτό για να μην το επικαλεστεί κανείς από εδώ και πέρα.

Κύριε Κουβέλη, έχετε τον λόγο για να παρουσιάσετε την τροπολογία σας. Σας βάζω πέντε λεπτά. Ελπίζω ότι θα φθάσουν και θα περισσέψουν.

**ΦΩΤΗΣ ΚΟΥΒΕΛΗΣ (Υπουργός Ναυτιλίας και Νησιωτικής Πολιτικής):** Ευχαριστώ, κύριε Πρόεδρε.

Κυρίες και κύριοι Βουλευτές, με την τροπολογία επιδιώκεται η ρύθμιση της χορήγησης φορολογικής ενημερότητας στους οργανισμούς λιμένων με τη μορφή των ανωνύμων εταιρειών, διότι δεν λαμβάνουν τη φορολογική ενημερότητα, γιατί οι δήμοι εγείρουν αξιώσεις αναφορικά με ανταποδοτικά τέλη και άλλα συναφή. Και τούτο παρά το γεγονός ότι τα λιμάνια δεν ανήκουν στις αρμοδιότητες των δήμων και συγκεκριμένα εξαιρούνται διοικητικώς των παραλιμένιων Οργανισμών Τοπικής Αυτοδιοίκησης. Κατά συνέπεια, πρέπει αυτό να αποσαφηνιστεί ως ζήτημα και για αυτόν τον λόγο εισάγεται η σχετική τροπολογία.

Ένα δεύτερο ζήτημα που επιχειρούμε να αντιμετωπίσουμε με την τροπολογία, είναι η χορήγηση ωρών εργασίας στους εργαζόμενους στα λιμάνια με τη μορφή των ανωνύμων εταιρειών. Όπως γνωρίζετε πάρα πολύ καλά, δεν υπάρχει λιμάνι στον κόσμο που να μην εργάζονται και τα σαββατοκύριακα και τις εξαιρέσιμες ημέρες.

Εάν δεν υπάρξει η ρύθμιση αυτή, οι προσφέροντες εργασία υπάλληλοι των οργανισμών λιμένων δεν θα μπορούν να εργαστούν. Κατά συνέπεια, τα λιμάνια δεν θα λειτουργούν τα σαββατοκύριακα και στις εξαιρέσιμες ημέρες.

Παρέχεται, λοιπόν, η δυνατότητα στον αρμόδιο Υπουργό να καθορίζει τις ώρες εργασίας κατά τις εξαιρεσίμους ημέρες και κατά τα σαββατοκύριακα.

Ένα άλλο ζήτημα που ρυθμίζεται, είναι η δυνατότητα να παρατείνεται η σύναψη συμβάσεων προμηθειών και παροχής υπηρεσιών στους πλοηγικούς σταθμούς. Η αρχική προθεσμία είχε δοθεί μέχρι 31-12-2018 και τώρα με την τροπολογία προτείνεται η παράταση αυτής της προθεσμίας μέχρι 31-12-2019.

Επίσης, υπάρχουν κατεπείγουσες ανάγκες προμήθειας καυσίμων του Λιμενικού Σώματος και της Ελληνικής Ακτοφυλακής, ιδιαίτερα ανάγκες που αφορούν στην προμήθεια καυσίμων που εξακολουθούν να ανακύπτουν βάσει των επιχειρησιακών αναγκών των πλωτών, χερσαίων και εναερίων μέσων του Λιμενικού Σώματος Ελληνικής Ακτοφυλακής.

Η τελευταία ρύθμιση η οποία εισάγεται με τη συγκεκριμένη τροπολογία, είναι η παράταση λειτουργίας των πλοίων που έχουν συμπληρώσει σαράντα έτη - ιδιαίτερα εκείνων που μεταφέρουν καύσιμη ύλη, πετρέλαια- μέχρι 31-12-2019, δηλαδή κατά ένα έτος, υπό την αυστηρή προϋπόθεση των ελέγχων που θα πιστοποιούν το αξιόπλοο των συγκεκριμένων σκαφών.

Ευχαριστώ, κύριε Πρόεδρε.

**ΝΟΤΗΣ ΜΗΤΑΡΑΚΗΣ:** Κύριε Πρόεδρε, θα ήθελα τον λόγο για μια ερώτηση.

**ΔΙΑΜΑΝΤΩ ΜΑΝΩΛΑΚΟΥ:** Κι εγώ, κύριε Πρόεδρε, έχω μια ερώτηση.

**ΠΡΟΕΔΡΕΥΩΝ (Νικήτας Κακλαμάνης):** Μισό λεπτό, κύριοι συνάδελφοι. Κατ’ αρχάς, δεν προβλέπεται η διαδικασία υποβολής ερωτήσεων στους Υπουργούς.

**ΝΟΤΗΣ ΜΗΤΑΡΑΚΗΣ:** Τηρήθηκε πριν.

**ΠΡΟΕΔΡΕΥΩΝ (Νικήτας Κακλαμάνης):** Άλλο αν τηρήθηκε. Σας λέω, όμως, ότι δεν προβλέπεται και ξαφνικά βλέπω τέσσερα χέρια. Έχουμε και δεύτερο νομοσχέδιο μετά τη λήξη του παρόντος. Θα πάρετε τον λόγο για ένα λεπτό με την κοινοβουλευτική σειρά.

Κύριε Κουβέλη, γράψε τις ερωτήσεις από όλους και απαντάτε συνολικά.

Κύριε Μηταράκη, θα ξεκινήσετε εσείς. Έχετε ένα λεπτό.

**ΝΟΤΗΣ ΜΗΤΑΡΑΚΗΣ:** Κύριε Υπουργέ, με όλον τον σεβασμό, πάνω στην τροπολογία που καταθέτετε ως προς το θέμα, παραδείγματος χάριν, της κατεπείγουσας ανάγκης προμήθειας καυσίμων από το Λιμενικό Σώμα, σας θυμίζω ότι ν.4331 έδωσε προθεσμία για αυτήν την εξαίρεση μέχρι τις 31 Δεκεμβρίου του 2016. Μετά ήρθε ο ν.4487 και έδωσε μέχρι τις 31 Δεκεμβρίου του 2017. Ήρθε ο ν.4504 και έδωσε μέχρι τις 30-6-2018. Ήρθε ο ν.4551 και έδωσε μέχρι τις 31 Δεκεμβρίου 2018. Έρχεστε σήμερα και ζητάτε μέχρι τις 31 Δεκεμβρίου του 2019.

Στο προηγούμενο άρθρο ο ν.4480 είχε δώσει προθεσμία μέχρι τα τέλη του 2016. Ήρθε μετά ο ν.4504 και έδωσε μέχρι...

**ΠΡΟΕΔΡΕΥΩΝ (Νικήτας Κακλαμάνης):** Κύριε Μηταράκη, σας έδωσα τον λόγο για να κάνετε μια διευκρινιστική ερώτησή, όχι τοποθέτηση. Αυτά στην ομιλία σας.

**ΝΟΤΗΣ ΜΗΤΑΡΑΚΗΣ:** Μισό λεπτό, κύριε Πρόεδρε.

Ήθελα να ρωτήσω, κύριε Υπουργέ, το εξής: Από το 2015 μέχρι σήμερα, τι ενέργειες έχουν γίνει ώστε να λυθούν οριστικά αυτά τα ζητήματα; Αντιλαμβάνομαι το έκτακτο την πρώτη φορά, έστω τη δεύτερη, όχι, όμως, την τρίτη και σίγουρα όχι την τέταρτη.

**ΠΡΟΕΔΡΕΥΩΝ (Νικήτας Κακλαμάνης):** Ο κ. Καρράς έχει τον λόγο για ένα λεπτό, επίσης.

Παρακαλώ, κύριε Καρρά, να κάνετε μία διευκρινιστική ερώτηση, όχι τοποθέτηση.

**ΓΕΩΡΓΙΟΣ - ΔΗΜΗΤΡΙΟΣ ΚΑΡΡΑΣ:** Συντομότατα, κύριε Πρόεδρε.

Κύριε Υπουργέ, αναφέρεται στην τροπολογία σας ο αριθμός ωρών νυχτερινής εργασίας, Κυριακών, πέραν του πενθημέρου κ.λπ. για το προσωπικό θα καθορίζεται με υπουργική απόφαση. Η ερώτησή μου είναι: Έχει ήδη υπογραφεί η συλλογική σύμβαση εργασίας; Έχει πάψει η αποχή των εργαζομένων κατά τα σαββατοκύριακα ή αυτό έρχεται προηγουμένως; Διότι γνωρίζετε ότι υπήρχε ένα θέμα με τη συλλογική σύμβαση εργασίας.

Το δεύτερο ερώτημα μου είναι το εξής: Χορήγηση φορολογικής ενημερότητας στους οργανισμούς λιμένος. Για να διεκδικούν οι δήμοι τέλη καθαριότητος, δεν παρέχουν υπηρεσίες καθαριότητας τουλάχιστον; Δεν αναφέρομαι στον φωτισμό για τους οργανισμούς λιμένος. Αναφέρομαι στις υπηρεσίες καθαριότητος, αν παρέχουν οι δήμοι, αν λαμβάνουν έστω κι αν γίνεται η συλλογή των απορριμμάτων από τους οργανισμός λιμένος και θέλω να ακούσω πού πηγαίνουν αυτά. Δεν παραλαμβάνονται από τους δήμους για να τα διαχειριστούν μετά;

Και το τελευταίο ερώτημα: Δεν κρίνετε υπερβολικά τα σαράντα χρόνια -να θυμίσω ότι είχαμε και το «Αγία Ζώνη»- να κυκλοφορούν αυτά τα ίδια πλοία -τα μεταφοράς καυσίμων- μέσα στον Σαρωνικό και σε κλειστές θάλασσες; Από το ατύχημα του «Αγίας Ζώνης» μέχρι σήμερα, ποια μέτρα έχει λάβει το Υπουργείο, ούτως ώστε να δικαιολογεί σήμερα την παράταση;

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Ορίστε, κυρία Μανωλάκου, έχετε τον λόγο για ένα λεπτό.

**ΔΙΑΜΑΝΤΩ ΜΑΝΩΛΑΚΟΥ:** Θα αναφερθώ στα πλοία ηλικίας σαράντα ετών. Στον Πειραιά λένε ότι τέτοιας κατηγορίας πλοία για μεταφορά καυσίμων είναι ελάχιστα. Εμείς, σας ρωτάμε πόσα είναι, γιατί λέγεται και κάτι άλλο, κύριε Υπουργέ, ότι αποτελεί φωτογραφική διάταξη και πάρτε το αυτό υπ’ όψιν.

Σ’ ό,τι αφορά την κατ’ εξαίρεση εργασία σαββατοκύριακα και πέραν από την κείμενη νομοθεσία, γιατί μέχρι σήμερα τα λιμάνια δεν λειτουργούν και σαββατοκύριακα και γιορτές; Απλά είναι μέσα στις συμβάσεις εργασίας και αμείβονται επιπλέον. Γιατί αυτή η αντεργατική και απαράδεκτη ρύθμιση;

**ΠΡΟΕΔΡΕΥΩΝ (Νικήτας Κακλαμάνης):** Ορίστε, κύριε Υπουργέ, έχετε τον λόγο. Δεν σας βάζω χρόνο, απαντήστε εν συντομία στους τρεις συναδέλφους.

**ΦΩΤΗΣ ΚΟΥΒΕΛΗΣ (Αναπληρωτής Υπουργός Εθνικής Άμυνας):** Ευχαριστώ, κύριε Πρόεδρε.

Κύριοι συνάδελφοι, οι Οργανισμοί Τοπικής Αυτοδιοίκησης δεν προσφέρουν υπηρεσίες ούτε αποκομιδής -κύριε συνάδελφε- απορριμμάτων στις περιοχές των λιμανιών που έχουν την μορφή -επαναλαμβάνω- των ανωνύμων εταιρειών.

Από τη νομοθεσία προβλέπεται ότι η οποιαδήποτε τέτοια λειτουργία που δικαιολογεί ανταποδοτικά τέλη δεν πρέπει να αφορά στην λιμενική περιοχή, διότι είναι εκτός αρμοδιότητας των Οργανισμών Τοπικής Αυτοδιοίκησης και τα ίδια τα λιμάνια έχουν την υποχρέωση, οι σχετικοί οργανισμοί, να αντιμετωπίζουν όλα αυτά τα προβλήματα. Κατά συνέπεια, η ρύθμιση έρχεται να αποσαφηνίσει με πάρα πολύ συγκεκριμένο και σαφή τρόπο το συγκεκριμένο ζήτημα.

Θα αναφερθώ τώρα σε ό,τι αφορά αυτό που είπε ο συνάδελφος, ο κ. Μηταράκης. Κύριε Μηταράκη, δεν πρέπει να ξαφνιάζεστε από την κατ’ επανάληψη χορήγηση προθεσμίας για τον λόγο ότι οι ανάγκες προσδιορίζονται κάθε φορά στη βάση των συγκεκριμένων συνθηκών και των συγκεκριμένων αναγκών. Κατά συνέπεια μια πάγια ρύθμιση θα ήταν αναντίστοιχη με την αξιολόγηση των συνθηκών που κάθε χρόνο προκύπτουν.

Και έρχομαι στο τρίτο και τελευταίο ζήτημα. Κύριε συνάδερφε, δεν υπάρχει καμμιά φωτογραφική διάταξη αναφορικά με την παράταση κατά ένα έτος της λειτουργίας των πλοίων που έχουν συμπληρώσει σαράντα έτη. Δίνεται η δυνατότητα προκειμένου να αντιμετωπιστεί το ζήτημα στο πλαίσιο μιας μεταβατικής ρύθμισης και υπό την αυστηρή προϋπόθεση που σας ανέφερα λίγο πριν οι εξαιρετικά αυξημένες προϋποθέσεις για την εξασφάλιση του πιστοποιητικού αξιοπλοΐας. Θέλω να σας βεβαιώσω, μακριά από τον ομιλούντα η οποιαδήποτε φωτογραφική διάταξη.

Και έρχομαι τώρα στο ζήτημα της χορήγησης, από την πλευρά του αρμοδίου Υπουργού, ημερών και όρων εργασίας στις εξαιρέσιμες μέρες και στα σαββατοκύριακα. Θέλω να σας διαβεβαιώσω ότι δεν θίγεται καθόλου η συλλογική σύμβαση, η οποία έχει υπογραφεί μεταξύ των εργαζομένων και των αντισυμβαλλόμενων εργοδοτών, και τούτο για τον λόγο ότι παραμένει στο ακέραιο.

Πλην, όμως, υπήρξε ένα νομικό -θα έλεγα- κατά κυριολεξία ζήτημα. Οι οργανισμοί ανήκουν στους φορείς της γενικής κυβέρνησης. Η σχετική νομοθεσία αναφορικά με τους φορείς γενικής κυβέρνησης δεν δίνει την δυνατότητα να καταβάλονται υπερωρίες με βάση μια προϊσχύσασα νομοθεσία.

Για την ακρίβεια των πραγμάτων, το 1992 υπήρξε όντως μια ρύθμιση, η οποία έλεγε ότι για τα σαββατοκύριακα πρέπει να υπάρχει μια ειδική αμοιβή. Μάλιστα, εν συνεχεία εκείνης της νομοθετικής ρυθμίσεως του 1992 εξεδόθη και μία, μόνο μία, υπουργική απόφαση.

Και έρχεται ακριβώς η συγκεκριμένη ρύθμιση να αντιμετωπίσει ποιο ζήτημα; Οι άνθρωποι, οι εργαζόμενοι να μπορούν να εργάζονται σαββατοκύριακα, να μπορούν να εργάζονται εξαιρέσιμες ημέρες και να παίρνουν αμοιβή. Είναι ο μόνος τρόπος προκειμένου να εξασφαλίζεται η νομιμότητα καταβολής της αμοιβής για υπερωριακή εργασία ή για εργασία σε εξαιρέσιμες ημέρες και τα σαββατοκύριακα.

Και έρχομαι τώρα στο ερώτημα σας. Η απεργιακή κινητοποίηση των εργαζομένων, κύριε συνάδερφε, έχει ανασταλεί εδώ και πάρα πολλές ημέρες. Η ρύθμιση αυτή έρχεται να τακτοποιήσει ένα ζήτημα, το οποίο πράγματι δυσχέραινε την εφαρμογή της συλλογικής σύμβασης, διότι αρχικά είχε περιληφθεί με ειδική διάταξη η αντιμετώπιση του ζητήματος αυτού στην συλλογική σύμβαση.

Μετά τη ρύθμιση που γίνεται, δεν υφίσταται θέμα ως προς το σύνολο των ρυθμίσεων και των όρων της συλλογικής συμβάσεως και το επιμέρους αυτό ζήτημα αντιμετωπίζεται με την προτεινόμενη διάταξη από την πλευρά του Υπουργείου Ναυτιλίας και Νησιωτικής Πολιτικής.

Σας ευχαριστώ, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Θα προχωρήσουμε ως εξής. Τον λόγο θα πάρει ο Υπουργός Μεταναστευτικής Πολιτικής, ο κ. Βίτσας, μετά θα δώσω το λόγο στην Υπουργό Προστασίας του Πολίτη, την κ. Γεροβασίλη, για τις δύο τροπολογίες της, θα ακολουθήσει ο πρώτος Κοινοβουλευτικός Εκπρόσωπος, που έχει ζητήσει τον λόγο, ο κ. Μηταράκης και ξεκινάμε με την κ. Καββαδία και όποιος Κοινοβουλευτικός Εκπρόσωπος το ζητάει θα παίρνει τον λόγο.

**ΔΙΑΜΑΝΤΩ ΜΑΝΩΛΑΚΟΥ:** Κύριε Πρόεδρε, υπάρχει μια τροπολογία του Υπουργείου Άμυνας. Θα έρθει ο αρμόδιος Υπουργός;

**ΠΡΟΕΔΡΕΥΩΝ (Νικήτας Κακλαμάνης):** Κυρία Μανωλάκου, το Προεδρείο δεν ελέγχει το Υπουργείο. Όποιος από τους Υπουργούς έρχεται, παίρνει τον λόγο. Δεν θα κάνουμε εμείς τον Γραμματέα του Υπουργικού Συμβουλίου. Υποθέτω ότι θα τοποθετηθεί. Μην βιάζεστε. Απ’ ό,τι μαθαίνω, ακούω και για άλλες τροπολογίες. Άνεμοι θυελλώδεις πνέουν με τις τροπολογίες σήμερα. Όχι, δεν έχουμε ενημέρωση.

Ορίστε, κύριε Υπουργέ, έχετε τον λόγο, με τη σχετική ανοχή, όπως δείξαμε σε όλους, γιατί θα πρέπει να απαντήσετε, υποθέτω, και σε κάποια ερωτήματα που έχουν τεθεί.

**ΔΗΜΗΤΡΙΟΣ ΒΙΤΣΑΣ (Υπουργός Μεταναστευτικής Πολιτικής):** Φαντάζομαι, ναι.

Το πρώτο, όμως, που θέλω να σημειώσω είναι ότι φαίνεται πως η ιδέα της δημοκρατίας, αλλά και η εφαρμοσμένη δημοκρατία, με όλα τα προβλήματα που κάθε φορά έχει, είναι πάρα πολύ δυνατή και αναγκάζει τους ρατσιστές των νεοναζιστικών μορφωμάτων να έρχονται εδώ στη Βουλή και να απολογούνται επί δέκα λεπτά, σχεδόν, για τη χρήση του ανύπαρκτου όρου «λαθρομετανάστης». Και βέβαια αυτό κουράζει και τον κ. Μπαμπινιώτη, ο οποίος θα πρέπει στο λεξικό του να δει τι θα πρέπει να κάνει.

Η αλήθεια, όμως, είναι μία. Ο μετανάστης είναι άνθρωπος. Λαθραίος άνθρωπος δεν υπάρχει. Άρα, αυτή η λέξη -και το λέω προς όλες τις κατευθύνσεις- απλά δεν υπάρχει κι αυτός που τη χρησιμοποιεί, τη χρησιμοποιεί λάθρα ο ίδιος. Άρα, να ξεκαθαρίσουμε αυτό το ζήτημα.

Νομίζω ότι σε αυτή την κατεύθυνση, όλες οι παρατάξεις, συντηρητικές και προοδευτικές, έχουν προχωρήσει ακόμα ένα βήμα. Μην ξεχνάτε ότι πριν λίγο καιρό και με ομόφωνη γνώμη του Συμβουλίου της Ευρώπης -πραγματικά ομόφωνη- αντικαταστάθηκε ο όρος «παράνομος» με τον όρο «παράτυπος». Δηλαδή, έχουμε ένα ακόμα βήμα, που δείχνει ότι εξαναγκάζεται ο άνθρωπος, δεν θέλει ο άνθρωπος να γίνει μετανάστης. Έκανα και το αστείο στην επιτροπή και είπα «εντάξει, όχι όταν είσαι ο Νεϊμάρ». Εκεί μιλάμε για άλλα πράγματα. Αλλιώς, θα λέγαμε ότι το Μονακό είναι γεμάτο μετανάστες, αλλά εκατομμυριούχους.

**ΝΟΤΗΣ ΜΗΤΑΡΑΚΗΣ:** Έχουν άδεια παραμονής!

**ΔΗΜΗΤΡΙΟΣ ΒΙΤΣΑΣ (Υπουργός Μεταναστευτικής Πολιτικής):** Ναι, έχουν άδεια. Δεν είναι εκεί το πρόβλημα.

**ΜΙΛΤΙΑΔΗΣ ΒΑΡΒΙΤΣΙΩΤΗΣ:** Και οι Έλληνες στη Γερμανία με άδεια πήγαν.

**ΔΗΜΗΤΡΙΟΣ ΒΙΤΣΑΣ (Υπουργός Μεταναστευτικής Πολιτικής):** Εγώ θα ήθελα να πω τα εξής, απαντώντας σε μια σειρά ερωτήσεις. Δεν είναι εδώ και ο κ. Ψαριανός, δεν πειράζει, αλλά μερικές φορές ξέρετε, όταν θέλεις να περάσεις από ένα χώρο σε άλλον χώρο γίνεσαι «βασιλικότερος του βασιλέως» από τον άλλο χώρο. Άρα, προσέχετε, αγαπητοί συνάδελφοι της Νέας Δημοκρατίας, γιατί έρχονται πιο κριτικοί από εσάς.

Κατ’ αρχάς, θα ήθελα να του πω ότι 16 ευρώ στοιχίζει το έγγραφο, η άδεια, η κάρτα και, δεύτερον, οι 110.000 αφορούν την αμοιβή των δικαστών, οι οποίοι δουλεύουν στις δώδεκα επιτροπές για δύο μήνες. Οι ίδιοι εγείρουν κάποια αιτήματα γιατί αυτή τους η αμοιβή, το περισσότερο κομμάτι, φορολογείται Και προσπαθούμε να βρούμε και έναν τρόπο να τα παίρνουμε αυτά τα χρήματα. Στην ουσία υπάρχει κοινή υπουργική απόφαση -πρέπει να την ξέρετε- που ορίζει τις αμοιβές τους.

Το δεύτερο ζήτημα, κύριε Βαρβιτσιώτη και κύριε Μηταράκη, είναι το εξής: Είναι καλό το ενδιαφέρον σας για τον ΦΠΑ στα πέντε νησιά. Μην ανησυχείτε. Εμείς, που προασπίσαμε και επεκτείναμε τον ΦΠΑ στα πέντε νησιά, και πριν το τέλος του χρόνου θα φέρουμε με κάποιο τρόπο, με νόμιμο τρόπο σχετική ρύθμιση. Αλλά αυτή τη στιγμή συζητάμε όχι για απλή παράταση, αλλά για μiα τέτοια σύνδεση, η οποία θα έχει, θα έλεγε κανείς, έναν πιο σταθερό χαρακτήρα, όσο διαρκεί βέβαια το προσφυγικό - μεταναστευτικό ζήτημα στα πέντε νησιά. Φαντάζομαι ότι και εσείς δεν θα θεωρείτε δίκαιο να υπάρχουν νησιά τα οποία να έχουν τον αυξημένο ΦΠΑ. Είναι άλλο ζήτημα ότι προσπαθούμε να μειώσουμε και τον ΦΠΑ και κάποια άλλα να εξαιρούνται. Το βασικό ζήτημα είναι ότι αυτά τα νησιά, πραγματικά, σηκώνουν ένα μεγάλο βάρος. Σε πολύ λίγες μέρες θα έχετε την οριστική απάντησή σας.

Να ξεκινήσω με τις τρεις βουλευτικές τροπολογίες τις οποίες κάνω δεκτές.

Υπάρχει η τροπολογία για το «πόθεν έσχες» που κατέθεσε ο κ. Παπαφιλίππου, αλλά έγινε δεκτή και από τον κ. Καλογήρου.

Υπάρχει η τροπολογία, που έχουν καταθέσει ο κ. Γάκης και κ. Ψυχογιός, που αφορά τη μεταφορά - μετακίνηση αλλοδαπών μαθητών, πολιτών τρίτων χωρών, προσφύγων και μεταναστών στα σχολεία ή σε άλλα ιδρύματα.

Υπάρχει και η τροπολογία της κ. Σκούφα, η οποία αφορά στην ουσία την παράταση για το «Σικιαρίδειο» Ίδρυμα απροσάρμοστων παίδων».

**ΠΡΟΕΔΡΕΥΩΝ (Νικήτας Κακλαμάνης):** Κύριε Υπουργέ, να σας διακόψω για δύο δεύτερα. Ο κ. Παπαφιλίππου με ενημέρωσε ότι την τροπολογία του, την οποία αναφέρατε, την αποσύρει προσωρινά για μία διόρθωση και θα την επανακαταθέσει, οπότε τη βλέπετε στο τέλος.

**ΔΗΜΗΤΡΙΟΣ ΒΙΤΣΑΣ (Υπουργός Μεταναστευτικής Πολιτικής):** Ναι, εντάξει, επειδή ενημέρωσαν εσάς και δεν ενημέρωσαν εμένα…

**ΠΡΟΕΔΡΕΥΩΝ (Νικήτας Κακλαμάνης):** Το Προεδρείο ενημερώνει πρώτα.

**ΔΗΜΗΤΡΙΟΣ ΒΙΤΣΑΣ (Υπουργός Μεταναστευτικής Πολιτικής):** Ναι, σωστά.

Γίνεται δεκτή, ώστε να μπορέσει να ανταποκριθεί το «Σικιαρίδειο» Ίδρυμα, που έχει έντονα οικονομικά προβλήματα. Έχει ξαναγίνει αυτό. Πηγαίνει μέχρι τις 31-12-2019.

Πάμε τώρα στο σχέδιο νόμου και στις τροπολογίες που καταθέσαμε εμείς. Η ομιλία μου θα είναι λίγο ανάποδη.

Κοιτάξτε να δείτε, φάνηκαν και οι αντιφάσεις της αντιπολιτευτικής κριτικής σχεδόν όλων των μερών της Αντιπολίτευσης.

Δεν μπορείς, δηλαδή, να λες ότι δεν είναι επείγον εκείνο το κομμάτι της μεταναστευτικής πολιτικής και της μεταναστευτικής πρακτικής, που αφορά τους πολίτες τρίτων χωρών οι οποίοι έχουν εισέλθει ή εισέρχονται μετά το 2015. Πριν το 2015 η πολιτική ήταν «εισέρχονται, τους καταγράφουμε ή δεν τους καταγράφουμε και ας βρουν το δρόμο τους». Και ο δρόμος τους ήτανε οι χαμοκέλες στον Ασπρόπυργο, ο παράτυπος καταυλισμός στην Ηγουμενίτσα, τα προβλήματα στην Πάτρα και δεν ξέρω μήπως ήταν του κράτους και ο καταυλισμός στη Δραγατσανίου ακριβώς πίσω από το Υπουργείο Εσωτερικών. Και πάει λέγοντας. Αυτή ήταν η πολιτική.

Για θυμηθείτε, αυτές οι ροές από τη βόρεια Ευρώπη όλο αυτό το χρονικό διάστημα πώς αντιμετωπίστηκαν. Βρήκαν οι άνθρωποι κάνα απάγκιο ή προσπαθούσαν μόνοι τους; Ποιος κυβερνούσε τότε; Ο ΣΥΡΙΖΑ; Είπαμε όσον αφορά τους πρόσφυγες και τους μετανάστες όποιος και να κυβερνάει προς τον ΣΥΡΙΖΑ κοιτάει! Άρα να ξεκαθαρίσουμε και αυτό.

Εμείς τι κάνουμε τώρα; Με το άρθρο 1 ρυθμίζουμε θέματα, που αφορούν στη δυνατότητα μίσθωσης ιδιωτικών ακινήτων για την κάλυψη των αναγκών στέγασης στο πλαίσιο του συστήματος υποδοχής της χώρας μας. Όχι, λέτε εσείς. Λέω εγώ τώρα: Θα τους πάρουμε από τα νησιά τους ανθρώπους. Θα τους φέρουμε στην ενδοχώρα. Αυτοί οι πολίτες τρίτων χωρών, που έρχονται στα νησιά προστίθενται σε αυτούς που ήδη έχουμε. Και αντί να βοηθάτε και να λέτε «καλά κάνετε που τους φέρνετε στην ενδοχώρα, υπάρχουν και χώροι στους οποίους θα φιλοξενηθούν και ελάτε να παλέψουμε όλοι μαζί να ανοίξουν τα βόρεια σύνορα, να γίνει ανακατανομή της ευθύνης στην Ευρώπη», τι κάνετε; Λέτε ότι είναι άσχημα στα νησιά. Η κατάσταση κάθε φορά αλλάζει. Τώρα στη Μόρια υπάρχουν τέσσερις χιλιάδες εξακόσιοι άνθρωποι, πριν την 1η Σεπτεμβρίου ήταν οκτώμισι χιλιάδες άνθρωποι. Τώρα είναι η Σάμος για την οποία είχαμε επισημάνει ότι έχει το βασικότερο πρόβλημα. Όταν θα λήξει η Σάμος, πάμε για Λέρο για Χίο για Κω; Δεν έχουμε τίποτα να πούμε. Για τα είκοσι έξι κέντρα φιλοξενίας στην ενδοχώρα δεν έχουμε τίποτα να πούμε. Για το πρόγραμμα «ΕΣΤΙΑ», το οποίο φιλοξενεί είκοσι έξι χιλιάδες ανθρώπους σε σπίτια, δεν έχουμε τίποτα να πούμε. Για το ειδικό πιλοτικό πρόγραμμα, που θα εξαπλωθεί σε όλη την Ελλάδα, γλωσσομάθειας, καταλογογράφησης και δυνατοτήτων στην εύρεση εργασίας στον αγροτικό τομέα, όπου καλούμε συνεχώς μετακλητούς ή παρατύπως εργαζόμενους, δεν έχουμε τίποτα να πούμε. Δεν έχετε, λοιπόν, τίποτα να πείτε, οπότε κάθε φορά σε εκείνο που παλεύουμε εμείς, έρχεστε να κάνετε κάποιες προτάσεις. Εντάξει.

Λέμε -και θα είμαι πολύ σύντομος- λοιπόν ότι εμείς μισθώσαμε. Λέτε ότι το κάναμε παρανόμως και θέλουμε να το νομιμοποιήσουμε. Λέτε κάτι και σε σχέση με την Ευρωπαϊκή Ένωση. Κατ’ αρχάς, αυτά τα πράγματα δεν έχουν καμμία σχέση με την Ευρωπαϊκή Ένωση. Ήταν δική μας απόφαση να ξεμπλοκάρουμε και να επιτύχουμε το πρόγραμμα από την Ευρωπαϊκή Ένωση -και το επιτύχαμε το πρόγραμμα από την Ευρωπαϊκή Ένωση- για τη φιλοξενία έξι χιλιάδων σε καταλύματα.

Τι κάναμε; Ορίστε, πάρτε όλον το φάκελο.

(Στο σημείο αυτό ο Υπουργός κ. Δημήτριος Βίτσας καταθέτει για τα Πρακτικά τον προαναφερθέντα φάκελο, ο οποίος βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Και η πρόσκληση ενδιαφέροντος υπάρχει και η υπουργική απόφαση υπάρχει και όλες οι συμβάσεις υπάρχουν. Να σημειώσω ότι αυτά είχαν αναρτηθεί στη «ΔΙΑΥΓΕΙΑ».

Δεν κρύβεται τίποτα, κύριε Παπαθεοδώρου. Θα πρέπει να ξέρετε -και είμαι σίγουρος ότι ξέρετε, γιατί είστε επιμελής Βουλευτής και πολύ σοβαρός άνθρωπος- ότι είναι διαφορετική η φορολογία όταν παρέχεις ξενοδοχειακές υπηρεσίες και διαφορετική η φορολογία όταν ενοικιάζεις ένα κτήριο ως κτήριο. Δεν είναι το ίδιο πράγμα και αυτό ορίζει, θα έλεγε κανείς, αν παίρνεις ξενοδοχειακές υπηρεσίες ή όχι. Εμείς λέω ότι δεν παίρνουμε. Και επειδή θυμάμαι και μια συζήτηση που κάναμε και προχθές, σας λέω ότι στη Βόλβη το κόστος της ενοικίασης κατ’ άτομο ανά ημέρα -και μακάρι να βρίσκαμε και άλλα τέτοια- είναι 2 ευρώ. Το αναφέρω, επειδή κάτι μου είχε πει και ο κ. Βαρβιτσιώτης, αν είμαι καλός διαπραγματευτής ή όχι. Δεν προτίθεμαι να δουλέψω στη Wall Street, οπότε αυτό μπορούσα, αυτό έκανα.

Υπήρχε το δεύτερο ζήτημα -το οποίο θα διατρέξω γρήγορα- ότι μια σειρά από υπηρεσίες στο προσφυγικό-μεταναστευτικό, μέχρι και τώρα και αυτήν τη στιγμή, εκτελούνται από διεθνείς οργανισμούς και τους partners τους. Όλα αυτά επειδή η Ύπατη Αρμοστεία -είπε ο κ. Παπαχριστόπουλος πόσα είναι τα εκατομμύρια των προσφύγων και μεταναστών σ’ όλον τον κόσμο- αρχίζει και φεύγει από την Ελλάδα και μια σειρά αρμοδιοτήτων ανατίθενται στο ελληνικό κράτος και στο ελληνικό δημόσιο. Θα έρθουν άλλα δύο νομοσχέδια που θα λύνουν μια σειρά ζητημάτων που έχουν να κάνουν με την εμπλοκή της αυτοδιοίκησης, της κοινωνίας των πολιτών κ.λπ..

Θα πρέπει εμείς να προετοιμαστούμε. Προκύπτουν καινούργια ζητήματα, που έχουν να κάνουν με τη αντίληψη των υπηρεσιών του Υπουργείου σε σχέση με τις αρμοδιότητες. Την 1-1-2019 αναλαμβάνουμε τις μεταφορές και τις μετακινήσεις. Έχουμε στον αέρα διεθνή διαγωνισμό για τις μεταφορές και τις μετακινήσεις. Έχουμε και τη δυνατότητα να χρησιμοποιήσουμε κάποια χρήματα στην αρχή, ώστε αυτά να γίνονται με αναθέσεις, πολύ λίγα χρήματα. Πρέπει να το κάνουμε αυτό.

Παρουσιάζεται το πρόβλημα όπου μια υπηρεσία λέει «δεν είναι σαφής η δική μου αρμοδιότητα» και η άλλη υπηρεσία λέει το ίδιο. Τώρα, με αυτό το νομοθέτημα, λύνουμε αυτό το ζήτημα.

Για τους πολίτες της Αυστραλίας που συμμετέχουν στο πρόγραμμα «Κινητικότητα των Νέων», αλλά και τους πιλότους, τους τεχνικούς και το διοικητικό προσωπικό που έρχονται και συνδράμουν, με απόφαση της ελληνικής Κυβέρνησης και του Υπουργείου Προστασίας του Πολίτη, λύνουμε ένα μόνιμο ζήτημα για το με ποιον τρόπο ρυθμίζονται οι άλλες σχέσεις τους.

Λέει η κ. Μανωλάκου ότι υπάρχουν συνδικαλιστικές οργανώσεις στην Αυστραλία. Εντάξει.

**ΔΙΑΜΑΝΤΩ ΜΑΝΩΛΑΚΟΥ:** Τις έχουμε καταθέσει.

**ΔΗΜΗΤΡΙΟΣ ΒΙΤΣΑΣ (Υπουργός Μεταναστευτικής Πολιτικής):** Μα, δεν αντιδικώ ότι υπάρχουν.

Εμείς όμως λύνουμε άλλο ζήτημα. Δεν λύνουμε αυτό. Τι θα κάναμε δηλαδή; Θα απαγορεύαμε να έρχονται; Όχι. Λύνουμε άλλο ζήτημα, το πώς νομιμοποιείται η δραστηριότητά τους εδώ.

Όσον αφορά στην golden visa, εμείς προβλέπουμε τη δυνατότητα χορήγησης μόνιμης άδειας διαμονής επενδυτή σε πολίτη τρίτης χώρας που απέκτησε κατά πλήρη κυριότητα και νομή ακίνητη περιουσία αντικειμενικής αξίας 250.000 ευρώ ως κληρονόμου λόγω διαθήκης ή γονικής παροχής, εφόσον είναι ανήλικος. Αυτό το ενδεχόμενο δεν το ρύθμιζε ως τώρα η νομοθεσία, γι’ αυτό πάμε και το ρυθμίζουμε.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Εισάγουμε μια σειρά ρυθμίσεις ώστε να μην γίνονται –επιτρέψτε μου να πω- απατεωνιές. Ας πούμε, δεν θα μπορεί ο ένας να το μεταφέρει στον άλλο αμέσως μετά και με ένα οίκημα να γίνεται ολόκληρη ιστορία ή οι δίγραμμες επιταγές, που περνάνε όλα μέσα από το τραπεζικό σύστημα, και τρίτον η αδυναμία πλέον να χρησιμοποιεί ο άλλος POS, τερματικά απομακρυσμένων συναλλαγών, για να το κάνει με αυτόν τον τρόπο. Όλη η συζήτηση στην οποία έχει επέμβει και ο οικονομικός εισαγγελέας θα είχε αυτή τη λογική.

**ΠΡΟΕΔΡΕΥΩΝ (Νικήτας Κακλαμάνης):** Κύριε Υπουργέ, πρέπει να το μαζεύετε λίγο. Μιλάτε επτά λεπτά πάνω από τον χρόνο σας.

**ΔΗΜΗΤΡΙΟΣ ΒΙΤΣΑΣ (Υπουργός Μεταναστευτικής Πολιτικής):** Θα πω δύο πράγματα.

**ΠΡΟΕΔΡΕΥΩΝ (Νικήτας Κακλαμάνης):** Αυτά τα δύο και κλείστε, παρακαλώ.

**ΝΟΤΗΣ ΜΗΤΑΡΑΚΗΣ:** Δεν φταίμε εμείς που το κάνατε κατεπείγον!

**ΣΟΦΙΑ ΒΟΥΛΤΕΨΗ:** Ας μην το κάνατε κατεπείγον, για να έχετε χρόνο να μιλάτε!

**ΔΗΜΗΤΡΙΟΣ ΒΙΤΣΑΣ (Υπουργός Μεταναστευτικής Πολιτικής):** Είδατε να διαμαρτυρηθώ εγώ; Ευχαριστώ πολύ που διαμαρτύρεστε εσείς για εμένα. Δεν διαμαρτυρήθηκα εγώ.

**ΠΡΟΕΔΡΕΥΩΝ (Νικήτας Κακλαμάνης):** Μη διακόπτουμε, παρακαλώ για να τελειώνουμε.

**ΔΗΜΗΤΡΙΟΣ ΒΙΤΣΑΣ (Υπουργός Μεταναστευτικής Πολιτικής):** Θα έχω και δευτερολογία, αφού μιλήσετε και εσείς, κύριε Μηταράκη.

**ΠΡΟΕΔΡΕΥΩΝ (Νικήτας Κακλαμάνης):** Ούτε εσείς έχετε δευτερολογία, κύριε Υπουργέ, γι’ αυτό σας αφήνω να μιλήσετε.

**ΔΗΜΗΤΡΙΟΣ ΒΙΤΣΑΣ (Υπουργός Μεταναστευτικής Πολιτικής):** Δύο πράγματα θέλω να πω. Πρώτη φορά άκουσα ότι ένα άρθρο νόμου πρέπει να έχει έναν κατάλογο για το που θα πάνε τα χρήματα.

Πρώτον, καταθέτω στα Πρακτικά της Βουλής το σύνολο των χρημάτων όλων αυτών που έχουν γίνει με διαδικασίες, όχι απευθείας ανάθεση. Είναι ΔΕΗ και άλλα τέτοια πράγματα. Το σύνολο αυτών των χρημάτων, για τα οποία λύνουμε την εκκρεμότητα σήμερα, είναι 2.000.000 ευρώ.

(Στο σημείο αυτό ο Υπουργός κ. Δημήτριος Βίτσας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Δεύτερον, επειδή υπήρχε το ζήτημα του Υπουργείου Εθνικής Άμυνας καταθέτω το σύνολο των χρημάτων τα οποία για διάφορους λόγους δεν έγιναν δεκτά στα συγχρηματοδοτούμενα προγράμματα και πέρασαν στο ΠΔΕ. Οι διάφοροι λόγοι ήταν ότι δεν είχε προβλεφθεί η δαπάνη, έλειπε ένα μέλος της επιτροπής, αντικαταστάθηκε ένα μέλος της επιτροπής κ.λπ..

(Στο σημείο αυτό ο Υπουργός κ. Δημήτριος Βίτσας καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Αυτό είναι το ένα ζήτημα. Και το τελευταίο, που νομίζω ότι ανέφερα, είναι το εξής: Οι πολίτες τρίτων χωρών που την 1η Σεπτεμβρίου 2018 βρίσκονταν στα κέντρα υποδοχής και ταυτοποίησης ήταν δεκαοκτώ με δεκαεννιά χιλιάδες. Αυτός ο αριθμός ήταν πάνω από είκοσι χιλιάδες, αν πάρεις το Καρά Τεπέ και τα σπίτια. Αυτή τη στιγμή στα κέντρα υποδοχής και ταυτοποίησης βρίσκονται έντεκα χιλιάδες πεντακόσια άτομα. Αν δεν κάναμε όλα αυτά, τίποτα δεν θα γινόταν.

Θέλω επίσης να αναφέρω, μια και δεν έχω άλλη ομιλία, ότι στο Μαρακές έγινε ένα μεγάλο βήμα. Για πρώτη φορά στην ιστορία της ανθρωπότητας υπάρχει ένα πολιτικό σύμφωνο για τη μετανάστευση, στο οποίο συμμετέχουν εκατόν εξήντα τέσσερις χώρες, μεγάλες χώρες, χώρες από όπου γεννιούνται μεταναστευτικές ροές, χώρες διέλευσης, χώρες προορισμού.

Αυτές οι χώρες μάς ωθούν στη νομική και ηθική υποχρέωση να αρχίσουμε να λύνουμε αυτά τα ζητήματα. Η λύση αυτών των ζητημάτων θα είναι να χτυπήσουμε τους διακινητές και να έχουμε νόμιμη, τακτική και ομαλή μετανάστευση.

Σας ευχαριστώ πολύ, κύριε Πρόεδρε.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Νικήτας Κακλαμάνης):** Θα μιλήσει τώρα η κ. Γεροβασίλη…

**ΓΡΗΓΟΡΙΟΣ ΨΑΡΙΑΝΟΣ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Νικήτας Κακλαμάνης):** Τι θέλετε, κύριε Ψαριανέ; Έχω ήδη εξαγγείλει πως θα προχωρήσει η διαδικασία, μετά θα πείτε ό,τι θέλετε.

**ΓΡΗΓΟΡΙΟΣ ΨΑΡΙΑΝΟΣ:** Θέλω να μιλήσω επί προσωπικού γιατί αναφέρθηκε ο κύριος Υπουργός…

**ΠΡΟΕΔΡΕΥΩΝ (Νικήτας Κακλαμάνης):** Μα δεν είπε τίποτα προσβλητικό. Κοιτάξτε, δεν μπορεί να γίνεται αυτό.

Ορίστε, έχετε τον λόγο για μισό λεπτό.

**ΓΡΗΓΟΡΙΟΣ ΨΑΡΙΑΝΟΣ:** Ξεκίνησε ο Υπουργός λέγοντας ότι δεν με βλέπει εδώ. Εδώ είμαι, δεν λείπω. Είπε όμως πως κάποιοι όταν ετοιμάζονται να αλλάξουν κόμμα, γίνονται βασιλικότεροι ή κάτι τέτοιο.

**ΠΡΟΕΔΡΕΥΩΝ (Νικήτας Κακλαμάνης):** Το ακούσαμε. Πείτε την απάντησή σας.

**ΓΕΩΡΓΙΟΣ ΠΑΛΛΗΣ:** Δεν είπε το όνομά σας, αλλά μάλλον το καταλάβατε.

**ΠΡΟΕΔΡΕΥΩΝ (Νικήτας Κακλαμάνης):** Ηρεμήστε οι συνάδελφοι του ΣΥΡΙΖΑ.

**ΓΡΗΓΟΡΙΟΣ ΨΑΡΙΑΝΟΣ:** Μέσα στην Αίθουσα αυτή έχω μετρήσει πάρα πολλούς που έχουν αλλάξει κόμματα, πέντε, τρία, δύο, έξι. Δεν έχει σημασία. Αν αλλάξεις δύο, αλλάζεις και πέντε. Δεν αλλάζεις όμως αυτά που πιστεύεις και τις θέσεις σου.

Κύριε Υπουργέ, καλύτερα να αλλάζετε κόμματα παρά θέσεις, εσώρουχα, κουστούμια και γραβάτες.

Ευχαριστώ πολύ.

**ΔΗΜΗΤΡΙΟΣ ΒΙΤΣΑΣ (Υπουργός Μεταναστευτικής Πολιτικής):** Κύριε Πρόεδρε…

**ΠΡΟΕΔΡΕΥΩΝ (Νικήτας Κακλαμάνης):** Όχι, κύριε Υπουργέ, δεν δίνω τον λόγο. Είπε αυτά που είπε.

Καθίστε κάτω, κύριε Ψαριανέ.

Δεν σας προσέβαλε προσωπικά, μίλησε γενικά. Δεν υπάρχει προσωπικό. Δεν αναφέρθηκε το όνομα Βίτσας.

**ΓΕΩΡΓΙΟΣ ΠΑΛΛΗΣ:** Ούτε το όνομα Ψαριανός αναφέρθηκε.

**ΠΡΟΕΔΡΕΥΩΝ (Νικήτας Κακλαμάνης):** Δεν θα χαλάσω τη διαδικασία για τέτοια πράγματα. Στο τέλος.

**ΔΗΜΗΤΡΙΟΣ ΒΙΤΣΑΣ (Υπουργός Μεταναστευτικής Πολιτικής):** Κύριε Πρόεδρε…

**ΠΡΟΕΔΡΕΥΩΝ (Νικήτας Κακλαμάνης):** Όταν οι Υπουργοί εισηγείστε κατεπείγοντα, να ξέρετε κατ’ αρχάς να τηρείτε τη διαδικασία. Παρά ταύτα, σας άφησα να μιλήσετε συν έντεκα λεπτά.

Σας παρακαλώ, καθίστε για να συνεχιστεί η διαδικασία. Κλείνοντας την συνεδρίαση, κατά παρέκκλιση, γιατί θα πρέπει να απαντήσετε και σε οτιδήποτε άλλο, θα ξαναπάρετε τον λόγο.

**ΔΗΜΗΤΡΙΟΣ ΒΙΤΣΑΣ (Υπουργός Μεταναστευτικής Πολιτικής):** Κύριε Πρόεδρε, απευθύνομαι στο Προεδρείο.

**ΠΡΟΕΔΡΕΥΩΝ (Νικήτας Κακλαμάνης):** Το Προεδρείο σας απαντάει και σας λέει για τη διαδικασία την οποία δεν τηρήσατε, την καταπατήσατε. Σας λέω ότι δεν υπάρχει η διαδικασία που ζητάτε.

**ΔΗΜΗΤΡΙΟΣ ΒΙΤΣΑΣ (Υπουργός Μεταναστευτικής Πολιτικής):** Κύριε Κακλαμάνη, δεν είπα τίποτα για να μου απαντάτε.

**ΠΡΟΕΔΡΕΥΩΝ (Νικήτας Κακλαμάνης):** Αφού ζητάτε τον λόγο επί προσωπικού.

**ΔΗΜΗΤΡΙΟΣ ΒΙΤΣΑΣ (Υπουργός Μεταναστευτικής Πολιτικής):** Δεν ζητάω τον λόγο επί προσωπικού.

**ΠΡΟΕΔΡΕΥΩΝ (Νικήτας Κακλαμάνης):** Για ποιον λόγο θέλετε να μιλήσετε τότε;

**ΔΗΜΗΤΡΙΟΣ ΒΙΤΣΑΣ (Υπουργός Μεταναστευτικής Πολιτικής):** Ο κ. Ψαριανός ζήτησε τον λόγο επί προσωπικού.

**ΠΡΟΕΔΡΕΥΩΝ (Νικήτας Κακλαμάνης):** Ωραία. Έκανε την τοποθέτησή του.

**ΔΗΜΗΤΡΙΟΣ ΒΙΤΣΑΣ (Υπουργός Μεταναστευτικής Πολιτικής):** Και εγώ θα πρέπει να του δώσω μια διευκρίνιση. Δεν είπα ότι θα κάνω ομιλία.

**ΠΡΟΕΔΡΕΥΩΝ (Νικήτας Κακλαμάνης):** Μα και να θέλατε να κάνετε ομιλία, δεν θα σας άφηνα, κατ’ αρχάς.

**ΔΗΜΗΤΡΙΟΣ ΒΙΤΣΑΣ (Υπουργός Μεταναστευτικής Πολιτικής):** Ακριβώς.

**ΠΡΟΕΔΡΕΥΩΝ (Νικήτας Κακλαμάνης):** Ορίστε, έχετε τον λόγο για μισό λεπτό και τελειώνει το πινγκ πονγκ των εντυπώσεων.

**ΔΗΜΗΤΡΙΟΣ ΒΙΤΣΑΣ (Υπουργός Μεταναστευτικής Πολιτικής):** Κύριε Ψαριανέ, αγαπητέ Γρηγόρη, δεν μπορεί και να κάνεις κάτι και να προσβάλλεσαι, επειδή σου λέει ο άλλος ότι το κάνεις.

**ΠΡΟΕΔΡΕΥΩΝ (Νικήτας Κακλαμάνης):** Δεν προσεβλήθη. Έδωσε την απάντησή του, όπως εκείνος νομίζει.

**ΓΡΗΓΟΡΙΟΣ ΨΑΡΙΑΝΟΣ:** Κύριε Πρόεδρε, ένα σχόλιο μόνο θα ήθελα να κάνω.

**ΠΡΟΕΔΡΕΥΩΝ (Νικήτας Κακλαμάνης):** Κύριε Ψαριανέ, δεν έχετε τον λόγο.

**ΓΡΗΓΟΡΙΟΣ ΨΑΡΙΑΝΟΣ:** Καλά Χριστούγεννα!

**ΠΡΟΕΔΡΕΥΩΝ (Νικήτας Κακλαμάνης):** Κυρία Γεροβασίλη, έχετε τον λόγο από τη θέση σας για πέντε λεπτά, για να εκθέσετε εν συντομία τις τροπολογίες.

**ΟΛΓΑ ΓΕΡΟΒΑΣΙΛΗ (Υπουργός Προστασίας του Πολίτη):** Αφού ανταλλάχθηκαν ευχές, μπορώ να προχωρήσω.

Δύο τροπολογίες είναι. Η πρώτη έχει αριθμό 1857.

Κυρίες και κύριοι συνάδελφοι, το νομοθετικό πλαίσιο που ισχύει μέχρι σήμερα επιβάλλει σε δόκιμους αστυφύλακες και υπαστυνόμους, όταν φοιτούν και νοσήσουν από κάποιο νόσημα το οποίο κρίνεται ως ανίατο, να μη μπορούν να επανέλθουν σε καινούργια επιτροπή για να συνεχίσουν τις σπουδές τους.

Ξέρετε ότι τα τελευταία χρόνια η επιστήμη έχει ραγδαίες εξελίξεις και κάποια νοσήματα που αυτός ο νόμος θεωρούσε ότι δεν είναι ιάσιμα, στην εποχή μας είναι. Παρ’ όλα αυτά, δεν υπήρχε η δυνατότητα να επιστρέψουν στην επιτροπή για να ζητήσουν συνέχιση των σπουδών τους. Αυτή η τροπολογία ρυθμίζει αυτό το ζήτημα και δίνει αυτή τη δυνατότητα της συνέχισης, εφόσον βεβαίως κριθεί ότι είναι σωματικά ικανοί και ότι η νόσος ιάται με βάση τα ιατρικά πιστοποιητικά.

Η δεύτερη τροπολογία, η με αριθμό 1853, είναι μια διαδικαστική τροπολογία η οποία παρατείνει τη συγκρότηση των ΔΟΥ, των οικονομικών υπηρεσιών, που, όπως ξέρετε, είναι υποχρεωτικό σε όλα τα Υπουργεία. Παρατείνει τη δυνατότητα αυτή μέχρι τις 30-4-2019 για το Υπουργείο Προστασίας του Πολίτη, με δεδομένο το ότι είναι ένα σύνθετο πλαίσιο, διότι η Υπηρεσία αυτή ενοποιεί πια και τις υπηρεσίες της πυροσβεστικής και της σστυνομίας. Χρειάζεται ένα χρονικό διάστημα για να μπορέσουν να οργανωθούν σωστά, αλλά και νομοθετικά οι αντίστοιχες υπηρεσίες και έτσι γίνεται η παράταση της ισχύος της μέχρι τώρα εγκαταστάσεως μέχρι τις 30-4-2019.

Σας ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Λίγα δευτερόλεπτα δίνουμε στον Υπουργό, γιατί πρέπει να καταθέσει νομοτεχνικές βελτιώσεις για να μοιραστούν, ώστε να τις έχετε υπ’ όψιν σας.

Ορίστε, κύριε Υπουργέ, έχετε τον λόγο, προκειμένου να καταθέσετε τις νομοτεχνικές βελτιώσεις.

**ΔΗΜΗΤΡΙΟΣ ΒΙΤΣΑΣ (Υπουργός Μεταναστευτικής Πολιτικής):** Τις καταθέτω. Είναι οι νομοτεχνικές βελτιώσεις μετά από τη συμφωνία με την Ανεξάρτητη Αρχή Δημοσίων Συμβάσεων οι περισσότερες.

**ΠΡΟΕΔΡΕΥΩΝ (Νικήτας Κακλαμάνης):** Δεν χρειάζεται ανάγνωση. Τις καταθέτετε και θα μοιραστούν.

**ΔΗΜΗΤΡΙΟΣ ΒΙΤΣΑΣ (Υπουργός Μεταναστευτικής Πολιτικής):** Ορίστε, κύριε Πρόεδρε, τις καταθέτω.

(Στο σημείο αυτό ο Υπουργός κ. Δημήτριος Βίτσας καταθέτει για τα Πρακτικά τις προαναφερθείσες νομοτεχνικές βελτιώσεις, οι οποίες έχουν ως εξής:

(Αλλαγή σελίδας)

(Να μπουν οι σελ. 163-164)

(Αλλαγή σελίδας)

**ΠΡΟΕΔΡΕΥΩΝ (Νικήτας Κακλαμάνης):** Προσέξτε, λοιπόν, τώρα πως πάμε, γιατί βλέπω τον κ. Μπόλαρη, ο οποίος ήρθε πριν από λίγο, να αγωνιά. Θα περιμένει τη σειρά. Είναι ο κ. Μηταράκης, μετά πάμε στην κ. Καββαδία, στην κ. Βούλτεψη και στον κ. Καρρά. Αν μας επιτρέψουν οι συνάδελφοι, θα δώσω πριν από αυτούς τον λόγο για τρία λεπτά στον κ. Μπόλαρη για την τροπολογία του και μετά πάμε στον Κοινοβουλευτικό Εκπρόσωπο του ΣΥΡΙΖΑ και συνεχίζουμε με δύο ακόμα συναδέλφους και όποιος άλλος Κοινοβουλευτικός Εκπρόσωπος θέλει. Έχουν εγγραφεί άλλοι δύο.

Κύριε Μηταράκη, έχετε τον λόγο.

**ΝΟΤΗΣ ΜΗΤΑΡΑΚΗΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, αναλάβατε τη διακυβέρνηση αυτής της χώρας, προτάσσοντας το δήθεν ηθικό πλεονέκτημα της Αριστεράς. Ευαγγελιστήκατε τον ανθρωπισμό. Όμως, εσείς, οι υποτιθέμενοι καλοί, είστε αυτοί που με την πολιτική σας το 2015 ανοίξατε τα σύνορα της χώρας, κατακλύζοντάς τη με πρόσφυγες και μετανάστες χωρίς σχέδιο.

Εσείς, επίσης, εκβιάσατε την Ευρώπη, λέγοντας τότε ότι θα τη γεμίσετε τζιχαντιστές, προκαλώντας ουσιαστικά το κλείσιμο των συνόρων μας όχι προς την Ανατολή, όπως θα έπρεπε, αλλά από τη Δύση. Στοιβάξατε ανθρώπους στη Μόρια, στη Βιάλ, στο Βαθύ. Στις λάσπες τους πνίγηκε ο ανθρωπισμός σας. Εξαιτίας της πολιτικής σας διασύρεται η χώρα μας διεθνώς μέσα από τα ρεπορτάζ μεγάλων δικτύων, όπως του «BBC» και της «Deutsche Welle». Μετατρέψατε τα νησιά του Αιγαίου σε αποθήκες ψυχών και σχεδόν κυνικά ο κύριος Υπουργός παραδέχθηκε τον προηγούμενο Οκτώβριο σε συνεδρίαση του Δημοτικού Συμβουλίου Χίου ότι συνειδητά καταπατάται η απόφαση του Συμβουλίου της Επικρατείας, που προέβλεπε μέγιστο αριθμό προσφύγων και μεταναστών στα ΚΥΤ.

Εγκλωβίσατε και διχάσατε τις τοπικές κοινωνίες, οι οποίες βρέθηκαν αντιμέτωπες με ένα πρόβλημα πολύ μεγαλύτερο από τις δυνατότητες και τα μέσα που διαθέτουν. Από το 2017 και μετά οι ροές περιορίστηκαν αισθητά, αλλά η κατάσταση στα νησιά δεν βελτιώθηκε, γιατί εξακολουθείτε να μην έχετε ενεργή πολιτική προστασίας των συνόρων μας και η Ελλάδα, η Ευρωπαϊκή Ένωση έχει σύνορα. Παρά τη συμφωνία Ευρωπαϊκής Ένωσης-Τουρκίας, ούτε η διαδικασία ασύλου λειτουργεί αποτελεσματικά ούτε γίνονται επιστροφές, βάσει της συμφωνίας, όσων δεν δικαιούνται διεθνούς προστασίας.

Κύριε Υπουργέ, δεν θα μπω στη φιλολογική συζήτηση αν οι όροι «λαθρομετανάστης», «λαθρεπιβάτης», «λαθρέμπορος» είναι δόκιμοι στην ελληνική γλώσσα. Θα σας πω, όμως, γιατί η ομιλία σας είχε μια ιδεοληψία, ότι υπάρχει ένας σαφέστατος διαχωρισμός σε ένα ευνομούμενο κράτος μεταξύ όσων δικαιούνται διεθνούς προστασίας και είναι πρόσφυγες και μεταξύ όσων μπαίνουν παράτυπα, παράνομα στη χώρα μας και πρέπει να επιστραφούν βάσει των διεθνών συνθηκών στις χώρες προέλευσής τους.

Επίσης, μια που αναφερθήκατε στον όρο, θα ήθελα να καταθέσω στα Πρακτικά μια επιστολή του Γραφείου Πρωθυπουργού, που κακώς χρησιμοποιεί τον όρο «λαθρομετανάστες». Να το ψάξετε.

(Στο σημείο αυτό ο Βουλευτής κ. Νότης Μηταράκης καταθέτει για τα Πρακτικά την προαναφερθείσα επιστολή, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΔΗΜΗΤΡΙΟΣ ΒΙΤΣΑΣ (Υπουργός Μεταναστευτικής Πολιτικής):** Έχει απαντήσει ο Πρωθυπουργός γι’ αυτό.

**ΝΟΤΗΣ ΜΗΤΑΡΑΚΗΣ:** Κυρίες και κύριοι συνάδελφοι, είχα πει σε μία παλαιότερη τοποθέτησή μου ότι κάθε νομοσχέδιο ΣΥΡΙΖΑ μαζί με τις τροπολογίες περιλαμβάνει πάντα τρία συστατικά: Πρώτον, παρατάσεις προθεσμιών, απόδειξη της ανικανότητάς σας να διοικήσετε αποτελεσματικά το κράτος, δεύτερον, προσλήψεις, δημιουργία νέων δομών, βολέματα «ημετέρων» και τρίτον, εκ των υστέρων νομιμοποίηση κάθε είδους δαπανών.

Και σ’ αυτό το νομοσχέδιο όχι απλώς δεν ξεφεύγετε από τη συνταγή, αλλά την εφαρμόζετε στον υπερθετικό βαθμό. Μόλις δυο ημέρες πριν από το κλείσιμο της Βουλής, φέρνετε ένα νομοσχέδιο που αφορά στη διαχείριση του δημοσίου χρήματος με διαδικασίες κατεπείγοντος, για να μην το συζητήσουμε στις επιτροπές, για να μην κληθούν και ακουστούν οι φορείς, για να έχουμε πολύ περιορισμένο χρόνο συζήτησης σήμερα στην Ολομέλεια.

Δεν είναι ότι απλά νομοθετείτε με κακό τρόπο. Νομοθετείτε επίτηδες με κατεπείγοντα νομοσχέδια και πληθώρα τροπολογιών για να συσκοτίσετε, για να μπερδέψετε τους πολίτες και να μην ακουστούν αντίθετες απόψεις.

Στο σημερινό νομοσχέδιο κάθε άρθρο και κάθε τροπολογία είναι μια τακτοποίηση, κάθε τροπολογία και ένα ρουσφέτι, ένα δωράκι και όλα αυτά με την επίκληση της έκτακτης ανάγκης στο μεταναστευτικό. Προφανώς, υποτιμάτε την νοημοσύνη μας.

Τι συνιστά για εσάς, κυρίες και κύριοι συνάδελφοι της Πλειοψηφίας, έκτακτο γεγονός; Πόσο κρατάει η έκτακτη ανάγκη στο σύμπαν των ΣΥΡΙΖΑ - ΑΝΕΛ; Έναν μήνα; Έναν χρόνο; Δύο χρόνια; Τέσσερα, τελικά, χρόνια;

Εδώ και τέσσερα χρόνια κατασπαταλάτε δημόσιο χρήμα, εθνικό και ευρωπαϊκό, γιατί είμαστε, όπως λέτε, σε κατάσταση έκτακτης ανάγκης. Ήταν έκτακτη ανάγκη το 2015 -πάλι με δική σας αποκλειστική ευθύνη- και από τότε πέρασαν τέσσερα χρόνια και δεν νομιμοποιείστε σήμερα να μιλάτε για έκτακτο γεγονός.

Θυμάστε και την παρέμβασή μου στο νομοσχέδιο του Υπουργείου Ναυτιλίας, όπου μια παρέκκλιση του 2016 έγινε 2017, έγινε πρώτο εξάμηνο του 2018, έγινε δεύτερο εξάμηνο του 2018, έγινε τώρα 31 Δεκεμβρίου του 2019.

Διαβάζουμε στην αιτιολογική έκθεση ότι η εφαρμογή του νέου δημόσιου λογιστικού και προπαντός, το νέο πλαίσιο για τις δημόσιες συμβάσεις έχουν συνδυαστικά αναδείξει μια σειρά κρίσιμων προϋποθέσεων για τη διαδικασία προμηθειών.

Κύριε Υπουργέ, μέχρι πού φτάνει η υποκρισία αυτής της Πλειοψηφίας; Σας θυμίζω ότι για το ΚΕΕΛΠΝΟ κάνατε εξεταστική επιτροπή, γιατί λειτουργούσε με ένα δικό του θεσμικό πλαίσιο, για να μπορεί να έχει την απαραίτητη ευελιξία για να μπορεί να προστατεύει τη δημόσια υγεία.

Ήρθατε, βέβαια, εσείς το 2016, το εντάξατε στο δημόσιο λογιστικό και από τότε το καταπατάτε πάλι με παρεκκλίσεις, με προθεσμίες συστηματικά, όπως καταπατάτε συστηματικά το δημόσιο λογιστικό και σε όλες τις διαδικασίες του μεταναστευτικού, όπως παραδέχεστε στην αιτιολογική έκθεση.

Με το σημερινό νομοσχέδιο έχουμε κατασπατάληση δημοσίου χρήματος, όταν στο άρθρο 6 έχουμε νομιμοποίηση δαπανών, χωρίς να λέτε ούτε καν από πότε ξεκινά το διάστημα της νομιμοποίησης και στο άρθρο 7 παρατείνετε για ένα ακόμα χρόνο το έκτακτο και νομιμοποιείτε προμήθειες και συμβάσεις αξίας 12.000.000 ευρώ.

Όπως σας είπε και ο εισηγητής μας κ. Βαρβιτσιώτης υποβάλατε, φαίνεται, αυτές τις δαπάνες στην Ευρωπαϊκή Ένωση, για να πληρωθούν με ευρωπαϊκά κονδύλια, απερρίφθησαν από την Ευρωπαϊκή Ένωση και τώρα τα φορτώνετε στην πλάτη του Έλληνα φορολογούμενου.

Σ’ αυτό το νομοσχέδιο κάνετε ρουσφέτια, όπως τις κατ’ εξαίρεση προσλήψεις στο Αθηναϊκό Πρακτορείο Ειδήσεων.

Με το άρθρο 2 απογυμνώνετε από προσωπικό τις περιφερειακές υπηρεσίες που έχουν μεγάλες ανάγκες και φέρνετε τους υπαλλήλους στην κεντρική υπηρεσία.

Με αυτό το νομοσχέδιο ομολογείτε ανεπάρκεια και ανικανότητα, καθώς ακόμα δεν έχετε φτιάξει Γενική Διεύθυνση Οικονομικών στο Υπουργείο και με το άρθρο 2 φαίνεται ότι ούτε το 2019 θα το πέτυχετε.

Κυρίες και κύριοι συνάδελφοι, έχουν κατατεθεί αμέτρητες τροπολογίες. Ήταν δεκαοκτώ, όταν σηκώθηκα, αν δεν κάνω λάθος. Δίνετε παρατάσεις σχεδόν σε κάθε υποχρέωση που είχε αυτή η Κυβέρνηση από τους δικούς σας νόμους. Δίνετε παρατάσεις σε νομοσχέδια που ψηφίστηκαν για να υπηρετήσουν τη διαφάνεια κι εσείς σήμερα για άλλη μια φορά ψηφίζετε την παρέκκλιση. Τέταρτη φορά στο Υπουργείο Ναυτιλίας. Νομιμοποίηση δαπανών 500.000 ευρώ στο Υπουργείο Εξωτερικών. Στο Υπουργείο Αγροτικής Ανάπτυξης 500.000.000 ευρώ.

Στο Υπουργείο Εθνικής Άμυνας, με την τροπολογία που έχω μπροστά μου που καταθέσατε, τη με γενικό αριθμό 1883 και ειδικό 21, το Γενικό Λογιστήριο του Κράτους –κι αυτό είναι αδιανόητο- δεν κάνει καν πρόβλεψη για το ύψος των δαπανών που εσείς νομιμοποιείτε.

Θα σταθώ στη με γενικό αριθμό 1860 και ειδικό 11 τροπολογία που αφορά στο γραφείο του Γενικού Επιθεωρητή Δημόσιας Διοίκησης και αναφέρεται σε πολλαπλασιασμό θέσεων, σε επιδόματα, σε αποσπάσεις από το σύνολο του δημοσίου. Αν ζούσαμε σε μια κανονική χώρα και είχαμε μια κανονική κυβέρνηση, θα συμφωνούσαμε ίσως με την ενίσχυση αυτών των ελεγκτικών μηχανισμών.

Όμως, εσείς, κυρίες και κύριοι του ΣΥΡΙΖΑ, χρησιμοποιείτε τους ελεγκτικούς μηχανισμούς για τη δίωξη των πολιτικών σας αντιπάλων. Είναι γνωστός πλέον ο ρόλος της εκλεκτής σας κ. Παπασπύρου, της οποίας ο ρόλος στην υπόθεση «NOVARTIS» στην εξεταστική για την Υγεία και το ΚΕΕΛΠΝΟ και στο Μάτι πρέπει να ελεγχθεί. Πρέπει να υπάρχουν διαδικασίες στη γενική επιθεώρηση και να μην μπορεί κατά το δοκούν να επιλέξει τους ημέτερους για αποσπάσεις σ' αυτήν την υπηρεσία, τη στιγμή εξάλλου που είναι γνωστή και η αλλεργία σας στις ανεξάρτητες αρχές, με τελευταίο ηχηρό περιστατικό την κυβερνητική πρόταση να τοποθετηθεί η κ. Θάνου επικεφαλής της Επιτροπής Ανταγωνισμού, για την οποία πρώτος ο Κυριάκος Μητσοτάκης έχει ήδη ενημερώσει την Ευρωπαϊκή Επιτροπή Ανταγωνισμού.

Δεν θέλετε ανεξάρτητες αρχές ούτε ελεγκτικούς μηχανισμούς. Θέλετε όργανα εφαρμογής της δικιάς σας βούλησης.

Ως προς τη με γενικό αριθμό 1869 τροπολογία, συμφωνούμε με τις ρυθμίσεις, αλλά ζητάμε διαχωρισμό και αφαίρεση των διατάξεων που προβλέπουν νομιμοποίηση δαπανών.

Ως προς τη με γενικό αριθμό 1878 τροπολογία για τις αποζημιώσεις για τη Μόρια, διαφωνούμε με το γεγονός ότι εξαιρεί περιπτώσεις όπως κλοπές και διαφυγόντα κέρδη από τις αποζημιώσεις, αλλά συμφωνούμε κατά τα άλλα και ζητάμε διαχωρισμό των υπόλοιπων διατάξεων.

Κλείνω, κυρίες και κύριοι συνάδελφοι, λέγοντας το εξής: Φέρατε πληθώρα τροπολογιών, αλλά απουσιάζει αυτή που ίδιος ο κ. Τσίπρας είχε υποσχεθεί στους νησιώτες, δηλαδή τη διατήρηση του νησιωτικού ΦΠΑ στα νησιά που πλήττονται από τη μεταναστευτική κρίση. Και αφού δεν το πράξατε εσείς, ως οφείλατε, το κάνουμε εμείς. Καταθέσαμε τη με γενικό αριθμό 1883 και ειδικό 20 τροπολογία και καλούμε την Κυβέρνηση και τον αρμόδιο Υπουργό να την κάνουν δεκτή, όπως έχετε υποσχεθεί στους νησιώτες.

Σας ακούσαμε, κύριε Υπουργέ, που είπατε ότι σκέφτεστε τις επόμενες λίγες μέρες να φέρετε μια λύση σταθερού χαρακτήρα. Σας ενημερώνουμε ότι πριν έρθει η Κυβέρνηση Τσίπρα - Καμμένου υπήρχε λύση σταθερού χαρακτήρα. Ήταν ο νησιωτικός ΦΠΑ σ’ όλα τα νησιά, που εμείς αρνηθήκαμε την κατάργησή του, καθώς ήταν κόκκινη γραμμή για τον Αντώνη Σαμαρά και την κυβέρνησή του. Εσείς την παραχωρήσατε με την πρώτη ευκαιρία στους δανειστές.

Αν θέλετε να φέρετε διάταξη, εδώ είναι η Βουλή και σήμερα είναι η τελευταία μέρα νομοθετικού έργου. Σας περιμένουμε.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Νικήτας Κακλαμάνης):** Ορίστε, κυρία Καββαδία, έχετε τον λόγο.

**ΙΩΑΝΝΕΤΑ (ΑΝΝΕΤΑ) ΚΑΒΒΑΔΙΑ:** Σας ευχαριστώ, κύριε Πρόεδρε.

Πραγματικά, προκαλεί θλίψη να πρέπει να μιλάμε σ’ αυτήν την Αίθουσα για το αυτονόητο, καθώς το αυτονόητο δεν είναι δεδομένο. Μιλάμε για ανθρώπους σήμερα. Για πρόσφυγες-μετανάστες, για ανθρώπους. Ακούστηκε και από τον κύριο Υπουργό νωρίτερα.

Επειδή δεν υπάρχουν λαθραίοι άνθρωποι, κυρίες και κύριοι, επιστρέφουμε τον απαράδεκτο όρο «λαθρομετανάστες» σε όλους όσοι εμφορούνται από ιδέες που ομνύουν προφανώς στην ανωτερότητα κάποιας φυλής.

Όσο για τα όσα ακούστηκαν από τον συνάδελφο τον οποίον διαδέχθηκα στο Βήμα, πραγματικά θέλει πολύ μεγάλο θράσος να κουνάει το δάκτυλο προς τον ΣΥΡΙΖΑ η παράταξη η οποία κουβαλάει στις αποσκευές της ένα Φαρμακονήσι.

Κυρίες και κύριοι συνάδελφοι, το νομοσχέδιο που συζητάμε σήμερα, θα μπορούσε εκ πρώτης όψεως να χαρακτηριστεί σε κάποιο βαθμό ως «τακτοποιητικό» ή «διεκπεραιωτικό». Πρόκειται, πράγματι, στην πλειοψηφία των διατάξεών του για ένα νομοθέτημα που στην ουσία ρυθμίζει κυρίως διοικητικά και οικονομοτεχνικά ζητήματα της διαχείρισης του προσφυγικού-μεταναστευτικού ζητήματος, το οποίο –ας μη γελιόμαστε- δεν πρόκειται να εξομαλυνθεί από τη μια μέρα στην άλλη ούτε βεβαίως αυτό εξαρτάται από τη βούληση της Ελλάδος. Όσο υπάρχουν οι γενεσιουργές αιτίες των ροών και ειδικότερα όσο υπάρχει πόλεμος στη Συρία, όσο υπάρχουν πάνω από τρία εκατομμύρια πρόσφυγες στην Τουρκία, όσο η Μέση Ανατολή και το Αφγανιστάν φλέγονται, οι ροές θα συνεχιστούν.

Είναι τέτοια ακριβώς η φύση του φαινομένου, που κανείς δεν μπορεί να προβλέψει με ακρίβεια πότε θα υπάρξει η επόμενη έξαρση, πότε θα έχουμε μια νέα κρίση ή μια νέα κατάσταση έκτακτης ανάγκης. Αυτό το λέω γιατί παρατηρούμε με περισσή ευκολία την Αντιπολίτευση να κατηγορεί την Κυβέρνηση για δήθεν κατάχρηση της έκτακτης ανάγκης, όταν -κατά κοινή ομολογία- τα δικά της πεπραγμένα σε περιόδους που οι ροές και η ένταση του φαινομένου δεν είχαν την παραμικρή σχέση και την κλίμακα του σήμερα, δεν της δίνουν αυτό το δικαίωμα. Αν υπάρχει ένας πολιτικός φορέας, ένα κόμμα που έχει αποδείξει ότι δεν λειτουργεί με τη λογική της εξαίρεσης και της έκτακτης ανάγκης, αυτός είναι ο ΣΥΡΙΖΑ.

Εδώ έχουμε ένα νομοσχέδιο που δικαιολογεί εκ των πραγμάτων τον τίτλο του «κατεπείγοντος» και σε κάθε περίπτωση ένα νομοσχέδιο κατατεθειμένο στη Βουλή, αναρτημένο και διαθέσιμο σε όλους, ένα νομοσχέδιο για το οποίο έγινε και γίνεται ανοικτός κοινοβουλευτικός διάλογος και ασκείται ελεύθερα η όποια κριτική. Αυτά τα λέω για τους όψιμους υποστηρικτές της δήθεν διαφάνειας.

Είπα στην αρχή της ομιλίας μου ότι το νομοσχέδιο είναι κυρίως τακτοποιητικό. Ωστόσο, όλοι γνωρίζουμε ότι στην κοινοβουλευτική διαδικασία δεν υπάρχει στην πραγματικότητα τίποτε απλά διεκπεραιωτικό. Οι τεχνικές διαστάσεις του νομοθετήματος που συζητάμε, καλύφθηκαν πλήρως από τον εισηγητή μας και από τον Υπουργό. Επομένως, δεν είναι σκόπιμο ή απαραίτητο να επαναλάβουμε κάτι ως προς αυτές. Αρκεί να επισημανθεί ότι με αυτό επιχειρείται μεταξύ άλλων η ρύθμιση οικονομικών εκκρεμοτήτων που προέκυψαν από την ανάγκη ταχείας ανταπόκρισης του Υπουργείου στις απαιτήσεις της διαχείρισης των ιδιαιτέρως αυξημένων ροών, σε συνδυασμό με τον αντικειμενικό χρονικό περιορισμό της λήξης του τρέχοντος οικονομικού έτους.

Όμως, κυρίες και κύριοι, είναι χρήσιμο, σκόπιμο και αναγκαίο να μιλήσουμε για το ιστορικό και πολιτικό πλαίσιο, μέσα στο οποίο προέκυψε η αναγκαιότητα για το εν λόγω νομοσχέδιο. Όλες και όλοι γνωρίζουμε ότι το 2018 παρατηρήθηκε μία αύξηση των προσφυγικών και μεταναστευτικών ροών, σημαντική σε σχέση με το προηγούμενο έτος. Το γεγονός αυτό είχε ως αποτέλεσμα τον υπερπληθυσμό στα κέντρο υποδοχής των νησιών του Αιγαίου.

Εδώ δεν θα ήθελα να υπεισέλθουμε στις λεπτομέρειες της διαβόητης κοινής δήλωσης Ευρωπαϊκής Ένωσης-Τουρκίας. Άλλωστε, δεν είναι της παρούσης. Το ζήτημα αυτό, όπως και η ανεπάρκεια και η απροθυμία πολλών ευρωπαϊκών κρατών να ανταποκριθούν στις διεθνείς τους υποχρεώσεις, έχει επανειλημμένως στηλιτευθεί τόσο στην Ευρωπαϊκή Ένωση, όσο και στο Συμβούλιο της Ευρώπης, όπου με κάθε ευκαιρία η αντιπροσωπεία μας στην κοινοβουλευτική συνέλευση επισημαίνει, με θετική κατά κοινή ομολογία ανταπόκριση, τις τεράστιες ευρωπαϊκές ευθύνες για το φαινόμενο.

Ας μείνουμε στο πραγματικό, ας μείνουμε στο αντικειμενικό γεγονός. Είχαμε ένα σημαντικό πρόβλημα υπερπληθυσμού και έπρεπε να το αντιμετωπίσουμε. Ο ίδιος ο Υπουργός δήλωσε και νωρίτερα –το έχει δηλώσει εντός και εκτός Βουλής σε κάθε ευκαιρία- ότι πρώτη προτεραιότητα ήταν η αποσυμφόρηση των νησιών του Αιγαίου και η μεταφορά όσο το δυνατόν περισσότερων ανθρώπων στην ενδοχώρα.

Πέτυχε αυτή η επιχείρηση; Τα δεδομένα είναι αδιάψευστος μάρτυρας ότι ναι, πέτυχε. Υπάρχουν ακόμη προβλήματα; Οπωσδήποτε, πολλά και μεγάλα. Άλλωστε, μακριά από μας οποιαδήποτε απόπειρα ωραιοποίησης μιας πολύ δύσκολης κατάστασης. Γι’ αυτό εξάλλου και η προσπάθεια συνεχίζεται.

Θα κλείσω την ομιλία μου απευθύνοντας ένα ειλικρινές ερώτημα στην Αντιπολίτευση, ιδίως στους συναδέλφους που αυτοπροσδιορίζονται ως κεντροαριστεροί και που θεωρούν -ως μη όφειλαν, κατά την άποψή μου- ότι έχουν ανακαλύψει ένα θέμα που προσφέρεται για μικροκομματική εκμετάλλευση, χωρίς, όμως, να προσκομίζουν το παραμικρό στοιχείο, παρά μόνο με υπονοούμενα και αοριστίες, που μοναδικό σκοπό έχουν τη δημιουργία εντυπώσεων, πάντα βεβαίως με την πρόθυμη συνδρομή συγκεκριμένων Μέσων Μαζικής Ενημέρωσης.

Έχετε, κυρίες και κύριοι, την ψευδαίσθηση ότι με αυτόν τον τρόπο αντιπολίτευσης προσφέρετε καλή υπηρεσία στην υπόθεση της ορθολογικής διαχείρισης του προσφυγικού και μεταναστευτικού; Σας ενδιαφέρει να έχετε μία θετική συνεισφορά σε ένα ζήτημα που διαπερνά τις κομματικές γραμμές, αλλά έχει ξεκάθαρες ιδεολογικές και ταξικές διαστάσεις;

Εάν το τελευταίο ερώτημα δεν είναι απλώς ρητορικό -και με αυτό κλείνω- όπως πολύ φοβάμαι ότι είναι, μήπως είναι η ώρα -σας απευθύνω το ερώτημα- να αναθεωρήσετε τη στάση σας;

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής των Ελλήνων, σαράντα δύο μαθητές και μαθήτριες και τρεις συνοδοί εκπαιδευτικοί από το Γυμνάσιο Διακοπτού Αχαΐας.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Για ένα λεπτό, για μία διαδικαστικού τύπου τροπολογία, ο κ. Χαρίτσης θα πάρει τον λόγο και μετά η κ. Βούλτεψη.

Ορίστε, κύριε Υπουργέ, έχετε το λόγο.

**ΑΛΕΞΗΣ ΧΑΡΙΤΣΗΣ (Υπουργός Εσωτερικών):** Ευχαριστώ πολύ, κύριε Πρόεδρε.

Η τροπολογία, πράγματι, είναι καθαρά διαδικαστικού χαρακτήρα. Γνωρίζετε πάρα πολύ καλά ότι με τον ν.4555 του 2018 μεταφέρθηκαν οι αρμοδιότητες της ιθαγένειας από τις αποκεντρωμένες διοικήσεις στο Υπουργείο Εσωτερικών. Η παρούσα τροπολογία περιλαμβάνει τη διάταξη αυτή, δύο παραγράφους. Κατ’ αρχάς με την πρώτη παράγραφο διατηρείται σε ισχύ η άσκηση των καθηκόντων όσων ασκούσαν αρμοδιότητες προϊσταμένων των εν λόγω οργανικών μονάδων, που μεταφέρονται στο Υπουργείο μέχρι την έκδοση πράξης τοποθετήσεις τους. Αυτή είναι η πρώτη παράγραφος. Η δεύτερη αφορά στην παράταση της θητείας των επιτροπών πολιτογράφησης, που λειτουργούν ήδη βάσει του ν.3284 του 2004 μέχρι να επανασυγκροτηθούν, μετά απ’ αυτήν την μεταφορά στο Υπουργείο Εσωτερικών.

Οι δύο συγκεκριμένες, λοιπόν, ρυθμίσεις διασφαλίζουν την εύρυθμη και απρόσκοπτη λειτουργία των σχετικών υπηρεσιών και της άσκησης των καθηκόντων των προϊσταμένων τους μέχρι να ολοκληρωθεί η μεταφορά τους στο Υπουργείο Εσωτερικών, όπως αποκεντρωμένες διοικήσεις, όπως προβλέπει ο «ΚΛΕΙΣΘΕΝΗΣ 1», δηλαδή ο ν.4555 του 2018.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Από ό,τι κατάλαβα δίνετε μεταβατική περίοδο. Αυτό είναι.

**ΑΛΕΞΗΣ ΧΑΡΙΤΣΗΣ (Υπουργός Εσωτερικών):** Ναι, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Ορίστε, κυρία Βούλτεψη, έχετε τον λόγο.

**ΣΟΦΙΑ ΒΟΥΛΤΕΨΗ:** Ευχαριστώ, κύριε Πρόεδρε.

Κύριοι του ΣΥΡΙΖΑ, όσο ήμασταν εμείς στην κυβέρνηση, στην κυβέρνηση Σαμαρά, μας αποκαλούσατε συστηματικά «χούντα με κοινοβουλευτικό μανδύα», επειδή τάχα κυβερνούσαμε με πράξεις νομοθετικού περιεχομένου. Μόνο που μετά από κάθε μία πράξη νομοθετικού περιεχομένου υπήρχε ολοήμερη συζήτηση για κάθε μία μέσα στη Βουλή. Εσείς, αφού κλείσατε με έξι πράξεις νομοθετικού περιεχομένου τις τράπεζες και φέρατε άλλες σαράντα, τώρα κυβερνάτε με χιλιάδες τροπολογίες, εκ των οποίων πολλές είναι στο τέλος του χρόνου, είναι χριστουγεννιάτικες και τους βάζετε επάνω και τα χριστουγεννιάτικα λαμπάκια. Ποιος, λοιπόν, είναι «χούντα με κοινοβουλευτικό μανδύα»;

Και μην αρχίσετε την κλάψα ότι τάχα εσείς είστε αγωνιστές της δημοκρατίας και εμείς είμαστε οι απόγονοι του Τσολάκογλου. Μην ξύνεστε στην γκλίτσα του τσοπάνη, γιατί θα ανοίξω τα κιτάπια τα παλιά και τότε θα δούμε ποιοι αγωνίστηκαν εναντίον της χούντας και ποιοι επωφελήθηκαν από αυτήν. Βάλατε το πλυντήριο …

**ΓΕΩΡΓΙΟΣ ΨΥΧΟΓΙΟΣ:** Ε, όχι!

**ΣΟΦΙΑ ΒΟΥΛΤΕΨΗ:** Έτσι είναι, έτσι ακριβώς. Μην ανοίξω τα παλιά κιτάπια. Ξέρετε ότι έχω πολλά.

**ΠΡΟΕΔΡΕΥΩΝ (Νικήτας Κακλαμάνης):** Ήρεμα!

**ΣΟΦΙΑ ΒΟΥΛΤΕΨΗ:** Βάλατε πλυντήριο και πλένετε και τα παλιά και τα μελλούμενα. Νομιμοποιείτε όσα κάνετε και όσα θα κάνετε και προσλαμβάνετε.

Είδα τώρα ότι εξαιρείτε από τον περιορισμό προσλήψεων στο Αθηναϊκό Πρακτορείο Ειδήσεων την πρόσληψη δημοσιογράφων. Όταν είχα εγώ την ευθύνη του Αθηναϊκού Πρακτορείου Ειδήσεων, κύριοι συνάδελφοι, οι δανειστές όχι μόνο δεν με άφησαν ποτέ να κάνω κάτι τέτοιο, αλλά το μόνο για το οποίο ενδιαφέρονταν ήταν πότε θα πληρώσει τη συνδρομή του το Αθηναϊκό Πρακτορείο Ειδήσεων στο γερμανικό ειδησεογραφικό πρακτορείο DPA. Και τότε τους απαντούσαν «πληρώστε καμμία δόση, να πάρετε και τα λεφτά σας», αλλά δεν την έδιναν. Και μου λέτε ότι δεν υπάρχει συναλλαγή;

Ακούστε για να εξηγούμεθα: επειδή με σας δεν βγάζουμε άκρη, θα μιλήσω προς τους συναδέλφους μου δημοσιογράφους. Βεβαίως υπάρχει κρίση και καμμία αντίρρηση να εξασφαλίσουν μία θέση εργασίας και στο Αθηναϊκό Πρακτορείο Ειδήσεων αποκλειστική, όμως, όπως λέει ο νόμος. Μην αρχίσουν τις εξαιρέσεις, να πάνε σε κανένα site ή σε κανένα άλλο μέσο και από ‘κει να καλούνται σε όλα τα κανάλια, να υποστηρίζουν τη Συμφωνία των Πρεσπών. Τους προειδοποιώ -επειδή δεν μένει τίποτα κρυφό- θα το επιδιώξω και θα το βρω από δω και πέρα. Διότι η προπαγάνδα έτσι, με αυτόν τον τρόπο γίνεται.

**ΙΩΑΝΝΕΤΑ (ΑΝΝΕΤΑ) ΚΑΒΒΑΔΙΑ:** Στοχοποιείτε τους συναδέλφους σας.

**ΣΟΦΙΑ ΒΟΥΛΤΕΨΗ:** Δεν λέω ονόματα, κυρία συνάδελφε. Εσάς τι σας νοιάζει; Τους προειδοποιώ να βρουν δουλειά, βεβαίως τίμια, και στο Αθηναϊκό Πρακτορείο Ειδήσεων και ας μη με αφήναν εμένα να το κάνω οι δανειστές. Εσείς είστε πάρα πολύ καλοί, τα φτιάξατε όλα τέλεια και τα κάνετε. Αλλά μην τους δω σε κανένα site και μετά στα κανάλια να παριστάνουν τους δήθεν αντικειμενικούς, γιατί μπορεί, κύριε Υπουργέ, αυτά τα οποία κάνετε εσείς, όπως σας λέει το Επιστημονικό Συμβούλιο της Βουλής, να υπόκεινται σε δικαστικό έλεγχο, τα εθνικά θέματα όμως είναι αρμοδιότητας άλλου δικαστηρίου. Να εξηγούμαστε εδώ μέσα, να είναι γραμμένα όλα στα Πρακτικά, γιατί θα έρθει η ώρα.

Και μ’ αυτό το νομοσχέδιο επιβεβαιώνεται ότι το προσφυγικό για εσάς ήταν η μεγαλύτερη μπίζνα που μπορούσατε να καλύψετε: λεφτά εκτός μνημονίου με απευθείας αναθέσεις. Εγώ πιστεύω ότι την κρίση την προκαλέσατε για να μπορέσετε να έχετε αυτά τα κονδύλια και να τα διαχειρίζεστε κατά το δοκούν -το επαναλαμβάνω και θα το επαναλαμβάνω.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Μισό, λεπτό, κύριε Πρόεδρε.

Τώρα, λοιπόν, ξανά απευθείας αναθέσεις. Και εσείς, κύριε Βίτσα, ρωτάτε και ξαναρωτάτε: Μα τι συμβαίνει, γιατί δεν έχετε φέρει ούτε ένα στοιχείο; Τι στοιχεία να φέρουμε, κύριε Υπουργέ, όταν νομιμοποιείτε τις απευθείας αναθέσεις; Εσείς και οι συνεργάτες σας θα χρειαστεί να πάτε στοιχεία, όταν θα γίνει δικαστικός έλεγχος. Από την ώρα που γίνονται απευθείας αναθέσεις, είναι όλα ύποπτα. Και είστε όλοι ύποπτοι. Υπάρχει σκάνδαλο. Το σκάνδαλο είναι οι ίδιες οι απευθείας αναθέσεις. Δηλαδή, δεν καταλαβαίνω τι μας ζητάτε να κάνουμε. Έχετε νόμο που ξεπλένει τις απευθείας αναθέσεις και λέει: «Φέρτε μας στοιχεία». Τι στοιχεία να σας φέρουμε, αφού το μόνο που μπορούμε να κάνουμε είναι να σας καταγγείλουμε, για άλλη μία φορά δημόσια από το Βήμα της Βουλής, για να είναι καταγεγραμμένα. Όσο συνεχίζετε τις απευθείας αναθέσεις, είστε ύποπτοι κακοδιαχείρισης και ευνοιοκρατίας προς ημετέρους και φίλους και εταιρείες. Και η κ. Μπερτό, η Εκπρόσωπος της Κομισιόν, από όλα όσα είπε, εξαίρεσε το θέμα των εταιρειών. Είπε: «Δεν είμαστε αρμόδιοι να δούμε, εάν υπάρχει κακοδιαχείριση στα θέματα των εταιρειών».

Για να είμαστε ξηγημένοι, θέλουμε μία απάντηση, χωρίς να κρυφτείτε πίσω από τις έκτακτες συνθήκες, που εσείς δημιουργήσατε και επί χρόνια παραμένουν παραδόξως έκτακτες. Αν έχετε απάντηση, δώστε τη. Αλλιώς, λυπάμαι πάρα πολύ, θα χρειαστεί να τη δώσετε αλλού.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Νικήτας Κακλαμάνης):** Τώρα θα μιλήσει ο κ. Καρράς. Μετά θα δώσω για ένα - δύο λεπτά τον λόγο στον συμπαθή για μένα κ. Πιτσιόρλα. Συμπαθής γιατί είναι από τους τακτικούς στον Κοινοβουλευτικό Έλεγχο. Έτσι πάει η συμπάθειά μου εμένα στους Υπουργούς, όποιος σέβεται τον Κοινοβουλευτικό Έλεγχο και είναι παρών. Μετά θα δώσω τον λόγο στον κ. Μπόλαρη για άλλα ένα - δύο λεπτά για να παρουσιάσει τροπολογίες του.

Ο κ. Πάλλης ευγενώς προσέφερε τη θέση του στον κ. Θεοχαρόπουλο. Θα ακολουθήσει ο κ. Γερμενής και ο κ. Δημήτριος Καμμένος –και όποιος άλλος Κοινοβουλευτικός, πλην του κ. Πάλλη θέλει- και η κ. Σκούφα και ο κ. Παπαφιλίππου για να παρουσιάσει τις τροπολογίες του για δύο λεπτά. Και θα κλείσει ο Υπουργός, κατά παρέκκλιση, για να πει ποιες κάνει δεκτές και να παρουσιάσει και μία δική του τροπολογία.

Ορίστε, κύριε Καρρά, έχετε τον λόγο.

**ΓΕΩΡΓΙΟΣ - ΔΗΜΗΤΡΙΟΣ ΚΑΡΡΑΣ:** Ευχαριστώ, κύριε Πρόεδρε.

Διαβάζοντας τον ημερήσιο τύπο τις τελευταίες ημέρες, βγάζει το συμπέρασμα κάποιος ότι έρχεται άρωμα εκλογών. Έτσι κάποιος αισθάνεται ένα αίσθημα.

Το άρωμα εκλογών, λοιπόν, είναι ευχάριστο, διότι οι εκλογές δίνουν λύσεις σε προβλήματα. Δυστυχώς όμως σήμερα, όπως και τις προηγούμενες μέρες, το άρωμα αυτό έγινε βαρύ και στην Αίθουσα έγινε αποπνικτικό με τις πολλές τροπολογίες, με τα κατεπείγοντα, τα οποία επιδιώκονται να περάσουν από την Κυβέρνηση ρυθμίσεις χωρίς να συζητούνται ουσιαστικά. Ακούω και την άποψη ότι είναι τέλος του έτους και είναι κάτι που συνηθίζεται. Έστω κι αν συνηθίζεται, δεν υπήρχε χρόνος το προηγούμενο διάστημα να ρυθμιστούν αυτά τα θέματα; Τα αφήνετε οι κυβερνήσεις να φτάσουν την τελευταία μέρα για να ζητήσετε την ψήφισή τους, υπό την πίεση πλέον του χρόνου για να μην υπάρχει η δυνατότητα ανάλυσης και σκέψης; Τα αφήνω κατά μέρος.

Θέλω να πω κάτι ακόμα. Με ευχαρίστησε μία τροπολογία συναδέλφου, η οποία αφορά το «ΣΙΚΙΑΡΙΔΕΙΟ ΙΔΡΥΜΑ». Γνωρίζω το πρόβλημα που υπάρχει. Νομίζω ότι πρέπει να χαιρετήσω την τροπολογία αυτή και να προτείνω την υπερψήφιση της.

Κατά τα λοιπά, το νομοσχέδιο του Υπουργείου Μεταναστευτικής Πολιτικής ουδεμία ικανοποίηση αφήνει, για τον λόγο ότι βλέπουμε ότι επηρεάζεται από διαδικασίες που έχουν γίνει παράτυπα. Επιχειρείται η νομιμοποίησή τους. Μπαίνει και μια σειρά νομικών ζητημάτων, όπως αυτό που αναφέρει και η έκθεση της επιστημονικής υπηρεσίας της Βουλής, ότι το ζήτημα της ανάγκης, το ζήτημα αν υπήρχε πράγματι ανάγκη νομιμοποίησης, το κρίνει εμμέσως ο δικαστής. Και δεν είναι ζήτημα το οποίο μένει μόνο στα interna corporis της Βουλής. Συνεπώς αργότερα μπορεί να προκύψουν ζητήματα.

Δεν είναι ωραίο πάντοτε. Και βλέπω ότι έχει γίνει πλέον μόνιμο καθεστώς το αντικανονικό και από τις τροπολογίες που έρχονται από διάφορα υπουργεία για νομιμοποίηση δαπανών, για άμεση αντιμετώπιση προβλημάτων, τα οποία υπό άλλες συνθήκες δεν θα είχαν τον μανδύα της νομιμότητας. Έχουν ειπωθεί πολλά σήμερα εδώ. Η Κυβέρνηση αποδέχθηκε τον κατεπείγοντα χαρακτήρα, καθώς και η πλειοψηφία της Βουλής. Μένω λοιπόν σε δύο σημεία σχετικά με το νομοσχέδιο.

Αναφέρομαι πριν από όλα, κύριε Υπουργέ, στα πρόστιμα στους ναυτικούς πράκτορες των νησιών, όπου επιχειρείται μία λύση. Θέλω να θυμίσω και το γνωρίζετε πως ήμουν ο πρώτος που έφερα το θέμα στον κοινοβουλευτικό έλεγχο και οι απαντήσεις που έλαβα απ’ όλες τις υπηρεσίες ήταν ότι θα μελετηθεί η αντιμετώπισή του. Όμως από τις απαντήσεις που έχω -και θα τις καταθέσω- μπαίνει ένα ερώτημα. Αρκεί να δώσετε δικαίωμα ενδικοφανούς προσφυγής σε πράξεις που έχουν εκδοθεί στο παρελθόν; Ή θα πρέπει να προχωρήσετε με γενναιότητα και να διαγράψετε τα πρόστιμα αυτά, κύριε Υπουργέ; Και θα αιτιολογήσω τη θέση μου.

Εάν κατά το νομικό καθεστώς του χρόνου εκδόσεως των προστίμων, έρθουν οι ενδικοφανείς προσφυγές, θα κριθούν με εκείνο το νομοθετικό καθεστώς. Οπότε είναι ενδεχόμενο ότι θα πρέπει να επικυρωθούν τα πρόστιμα και όχι να ακυρωθούν. Εφόσον σήμερα εσείς εξαιρείτε πλέον τους ναυτικούς πράκτορες από την έννοια της συνευθύνης με το νέο νομοσχέδιο, είναι ανάγκη να προχωρήσετε στη διαγραφή. Και ξέρετε γιατί; Στην ενδικοφανή προσφυγή θα βρεθούν οι εισηγητές –δεν λέω ότι είναι πρόθεση του υπουργείου- οι οποίοι θα πουν «θέλουμε την εφαρμογή του υφιστάμενου νόμου κατά τον χρόνο εκδόσης». Στο κάτω-κάτω θα θέλουν να υπερασπιστούν και τις θέσεις τους.

Προχωρήστε με γενναιότητα στη διαγραφή των προστίμων. Δεν χάνει κάτι το κράτος. Αφού η σκέψη της Κυβέρνησης είναι «αν δεχτώ τις προσφυγές, δεν θα υπάρχει οφειλή», γιατί να μην το πείτε από τώρα να τελειώνουμε; Το προτείνω αυτό με θέρμη, αν θέλετε, γιατί έχω ασχοληθεί με το ζήτημα.

Να αναφέρω κάτι ακόμα πολύ σύντομα, κύριε Πρόεδρε, διότι ο χρόνος είναι ελάχιστος στα κατεπείγοντα.

Όσον αφορά την τροπολογία του Υπουργείου Διοικητικής Ανασυγκρότησης –και αφορά θέματα με τα οποία έχω ασχοληθεί- μας λένε ότι χρειάζεται ο διπλασιασμός των ειδικών επιθεωρητών υπό τη γενική επιθεωρήτρια δημόσιας διοίκησης, από είκοσι πέντε να γίνουν πενήντα. Δεν ξέρω αν είναι μικρός ή μεγάλος ο αριθμός. Όμως, ξέρω και κάτι άλλο, ότι αφού διπλασιάζονται, αποφορτίζονται του όγκου της εργασίας οι ήδη είκοσι πέντε απασχολούμενοι. Ποια η χρεία λοιπόν να δώσουμε και στους καινούργιους -και στους παλιούς ας πούμε ότι μπορεί να το δικαιούνται διότι είχαν κουραστεί- επιπλέον επιδόματα, υπερωρίες και λοιπά;

Εδώ, λοιπόν, θυμάμαι το άρωμα εκλογών με το οποίο ξεκίνησα την ομιλία μου.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνω λέγοντας το εξής: Αναφέρεται η ίδια τροπολογία στο συντονιστικό όργανο επιθεώρησης και ελέγχου, ότι χρήζει καινούργιας στρατηγικής. Μα λειτουργεί ήδη. Δεν μας είπε κανείς ποια ήταν τα αποτελέσματα ή όχι. Δεν ακούσαμε για αποτελέσματα. Νομίζω λοιπόν ότι εδώ σήμερα έχουμε συνονθύλευμα νομοθετήματος και όχι νομοθέτημα. Δεν έχει καμία συνέπεια.

Έρχομαι και σε κάτι τελευταίο, κύριε Πρόεδρε όσον αφορά την τροπολογία του Υπουργείου Νησιωτικής Πολιτικής του κ. Κουβέλη, ο οποίος μου έδωσε μισή απάντηση στην ερώτησή μου, διότι έχω ασχοληθεί και με το θέμα αυτό των συλλογικών συμβάσεων του προσωπικού των οργανισμών λιμένων. Οι άνθρωποι ζητούν την ανανέωση των συλλογικών συμβάσεων. Δεν αναφέρονται μόνο στο ζήτημα της πληρωμής υπερωριών. Δεν πήρα απάντηση αν είναι στις προθέσεις της Κυβέρνησης να ανανεώσει τις συλλογικές συμβάσεις, ή το κρατά σε εκκρεμότητα ενόψει του ότι υπάρχει και το νομοσχέδιο για ιδιωτικοποίηση αυτών των δέκα λιμενικών οργανισμών.

Δεν είναι ο Υπουργός εδώ. Δεν περιμένω απάντηση. Απλά το αναφέρω για να καταγραφεί.

Ευχαριστώ, κύριε Πρόεδρε.

Καταθέτω για τα πρακτικά και τη σχετική ερώτησή μου όσον αφορά τα πρόστιμα των ναυτικών πρακτόρων.

(Στο σημείο αυτό ο Βουλευτής κ. Γεώργιος – Δημήτριος Καρράς καταθέτει για τα Πρακτικά την προαναφερθείσα ερώτηση, η οποία βρίσκεται στο αρχείο του Τμήματος Στενογραφίας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Νικήτας Κακλαμάνης):** Ευχαριστούμε.

Ο κ. Πιτσιόρλας έχει τον λόγο για να αναπτύξει την τροπολογία του.

Είναι η δεύτερη φορά σήμερα. Παρακαλώ να μην τριτώσει το κακό.

**ΑΣΤΕΡΙΟΣ ΠΙΤΣΙΟΡΛΑΣ (Αναπληρωτής Υπουργός Οικονομίας και Ανάπτυξης):** Όχι, κύριε Πρόεδρε. Είναι μια συμπληρωματική τροπολογία για το θέμα της Ελληνικής Βιομηχανίας Ζάχαρης. Είπα προηγουμένως ότι επίκειται η κατάθεση σχεδίου εξυγίανσης στο πρωτοδικείο με τη συμμετοχή ιδιώτη - επενδυτή με στόχο τη διάσωση της βιομηχανίας.

Αυτή η τροπολογία αφορά μέχρι την έκδοση της αποφάσεως, την αναστολή πράξεων εκτέλεσης κυρίως από το δημόσιο για χρέη που δημιουργούνται και αυτή τη στιγμή. Και για το ίδιο διάστημα είναι μία προφύλαξη των μελών του διοικητικού συμβουλίου από τις ποινικές ευθύνες που αυτές οι υποχρεώσεις γεννούν. Νομίζουμε ότι αυτά τα δύο συμβάλλουν και στο να ολοκληρωθεί γρήγορα η διαδικασία της εξυγίανσης και να μη σκοντάψουμε σε ζητήματα διαδικαστικά αυτήν την περίοδο.

Θεωρώ ότι μέχρι τέλος του χρόνου θα έχει κατατεθεί η πρόταση και άρα σε ελάχιστους μήνες θα έχει ολοκληρωθεί η διαδικασία για να μπορέσει να διασωθεί η βιομηχανία.

**ΠΡΟΕΔΡΕΥΩΝ (Νικήτας Κακλαμάνης):** Ο κ. Μπόλαρης έχει τον λόγο για δύο λεπτά.

**ΜΑΡΚΟΣ ΜΠΟΛΑΡΗΣ (Υφυπουργός Εξωτερικών):** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, υπάρχει μία σειρά δαπανών που έχουν γίνει τα έτη 2017 και 2018 από πρεσβείες και προξενεία στο εξωτερικό. Το πρόβλημα που έχουν αυτές οι δαπάνες είναι ότι δεν πέρασαν αυθημερόν στο κεντρικό μητρώο δημοσίων συμβάσεων. Πέρασαν ή το βράδυ της ίδιας μέρας ή στη συνέχεια. Είναι μικρά ποσά που αφορούν κυρίως λειτουργικές δαπάνες των πρεσβειών.

Θα σας αναφέρω κάποια παραδείγματα για να συνεννοηθούμε. Δεν είναι συνεπώς μία τροπολογία η οποία δημιουργεί ζητήματα. Απλώς επιχειρεί να λύσει ζητήματα λειτουργίας σε πρεσβείες όπου ή δεν είχαν προσωπικό ή είχαν πολλή δουλειά και δεν πρόλαβαν αυθημερόν να περάσουν τις δαπάνες.

Αναφέρομαι λοιπόν σε πρεσβείες όπως είναι στις Βρυξέλλες, στο Βερολίνο στην Πρετόρια, στη Μόσχα, στη Ρωσία, στο Όσλο, στο Τόκιο, στο Ανόι, στο Μεξικό, στην Τεχεράνη και γενικά σε προξενεία στην Τζέντα, στη Μόσχα, στο Γιοχάνεσμπουργκ στο Λος Άντζελες, στην Κωνσταντινούπολη.

Ζήτησα από τις υπηρεσίες του Υπουργείου Οικονομικών να μου δώσουν παραδείγματα για να ξέρετε για ποιο πράγμα μιλάμε. Ένα ζήτημα έχει σχέση με εργασίες καλωδίωσης στα νέα γραφεία της Πρεσβείας του Βερολίνου. Ένα άλλο ζήτημα έχει σχέση με προμήθεια στη μόνιμη αντιπροσωπεία στο ΝΑΤΟ. Άλλο ζήτημα αφορά προμήθεια ηλεκτρονικών υπολογιστών στο Σικάγο. Άλλο ζήτημα αφορά δαπάνη παροχής υπηρεσιών φύλαξης ασφάλειας.

Σας λέω ότι όλα αυτά ανέβηκαν στο σύστημα, αλλά ανέβηκαν εκπρόθεσμα ή αφού είχε τελειώσει η ημέρα έκδοσης του τιμολογίου ή στη συνέχεια. Εάν δεν τα εγκρίνουμε, γίνεται καταλογισμός στους επικεφαλής, οι οποίοι τις πιο πολλές φορές δεν ήξεραν πως δεν είχε γίνει καταχώρηση, διότι υπάρχει το διοικητικό προσωπικό το οποίο εκ παραδρομής ή λόγω φόρτου δεν τα κατέγραψε. Το Υπουργείο έχει κάνει εγκύκλιο, την οποία στέλνουμε σε όλες τις πρεσβείες. Τους λέμε ότι επειδή αυτό έγινε ξανά, δεν θα ξαναγίνει και ότι θα γίνουν καταλογισμοί εάν έχουμε επανάληψη του φαινομένου.

Επειδή, λοιπόν, το σύστημα είναι καινούριο και επειδή επικαλούνται και λόγους, όπως το ότι σε κάποιες περιπτώσεις είχε πέσει το ηλεκτρονικό σύστημα και δεν είχαν επαφές, ζητούμε από τη Βουλή την έγκριση της τροπολογίας για να τακτοποιηθεί αυτή η εκκρεμότητα, η οποία αφορά μικροποσά σε όλες τις πρεσβείες και τα προξενεία του κόσμου.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Τον λόγο έχει ο κ. Θεοχαρόπουλος.

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Ευχαριστώ, κύριε Πρόεδρε.

Κυρίες και κύριοι Βουλευτές, κύριε Υπουργέ, μια που είστε εδώ, βεβαίως και υπάρχουν ανάγκες, τις οποίες εμείς αναγνωρίζουμε και ακολουθούμε, όπως ξέρετε, υπεύθυνα ως Αντιπολίτευση. Όμως, ουσιαστικά υπάρχουν και ευθύνες πολλές φορές για τα λάθη τα οποία γίνονται. Ζητάτε να θεωρηθούν σύννομες και να μπορούν να εκκαθαριστούν οι δαπάνες του Υπουργείου Εξωτερικών από 1-1-2017 μέχρι τις 11-12-2018, ύψους 550.000 ευρώ, κατά παρέκκλιση και πάλι από τις υποχρεώσεις, τις διαδικασίες ελέγχου, τη διαδικτυακή ανάρτηση πράξεων και την ανάρτηση στο κεντρικό ηλεκτρονικό μητρώο δημοσίων συμβάσεων. Δεν αμφισβητώ όλα όσα είπατε, για να είμαι ξεκάθαρος. Λέω όμως ότι, όπως λέει και η αιτιολογική έκθεση, η δική σας αιτιολογική έκθεση, «λόγω αβλεψιών, άλλων γραφειοκρατικών προβλημάτων, οι αναλήψεις ή και οι αναρτήσεις παραλήφθηκαν είτε πραγματοποιήθηκαν σε χρόνο μεταγενέστερο». Θα πρέπει τουλάχιστον να λάβετε όλα εκείνα τα μέτρα, έτσι ώστε αυτό να μην ξανασυμβεί. Γιατί πράγματι πρόκειται για διπλωμάτες. Πράγματι πρόκειται για δαπάνες, για τις οποίες πρέπει να βρεθεί μια λύση. Όμως, εν πάση περιπτώσει, δείχνει και την προχειρότητα. Και γι’ αυτόν τον λόγο νομίζω ότι θα πρέπει το Υπουργείο Εξωτερικών να λειτουργήσει με έναν άλλο τρόπο.

Ξεκινώντας δεν θα μπορούσα παρά να αναφερθώ σε αυτό το οποίο γίνεται σήμερα βέβαια με τις τροπολογίες. Η εξαίρεση γίνεται ουσιαστικά κανόνας. Γιατί αυτό συμβαίνει. Έχουμε όλο το υπουργικό συμβούλιο να παρουσιάζει τροπολογίες, να μην μπορεί το Σώμα να διαβάσει αναλυτικά και να κρίνει, να αξιολογήσει, να προτείνει βελτιώσεις, αν θέλετε, να κάνει εποικοδομητική κριτική, να ψηφίσει ή να καταψηφίσει, αλλά με βάση τη συνολική γνώση. Καταλαβαίνετε ότι αυτό δεν μπορεί να γίνει με αυτό τον τρόπο. Καταλαβαίνω ότι απομένουν λίγες μέρες πριν τελειώσει το έτος, πριν κλείσει η Βουλή. Θα μπορούσαν να κατατεθούν έστω μια μέρα νωρίτερα. Σήμερα είναι Πέμπτη. Θα μπορούσε να είναι αύριο η νομοθετική διαδικασία και να είχαμε τις τροπολογίες μια μέρα νωρίτερα. Προτείνω έναν τρόπο να συμβεί την άλλη φορά για να μπορέσουμε να το αντιμετωπίσουμε. Διότι καταλαβαίνετε ότι οι Βουλευτές δεν μπορούν να λειτουργήσουν. Από ό,τι γνωρίζω, στις 15.30΄ θα τελειώσει η συζήτηση για το νομοσχέδιο και τώρα που μιλάμε κατατίθενται τροπολογίες. Τι κριτική να κάνουμε για αυτές τις τροπολογίες; Πώς να τις διαβάσουμε αναλυτικά; Θα μπορούσαν να κατατεθούν τη μια μέρα και την άλλη να συζητηθούν. Πραγματικά, η εξαίρεση γίνεται κανόνας.

Δεν ξέρω, κύριε Πρόεδρε, αν έρχονται και άλλες τροπολογίες την τελευταία ώρα. Δεν γνωρίζω.

**ΠΡΟΕΔΡΕΥΩΝ (Νικήτας Κακλαμάνης):** Είναι καθ’ οδόν.

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Ναι, αλλά και το Προεδρείο –και δεν αναφέρομαι σε εσάς προσωπικά, αναφέρομαι στο Προεδρείο και στη Διάσκεψη των Προέδρων- θα πρέπει να βρει μια λύση σε αυτό το θέμα. Δεν μπορεί να γίνει νομοθέτηση με αυτό τον τρόπο. Στηρίζεστε στην καλή διάθεση της Αντιπολίτευσης σε αυτά τα ζητήματα. Στο ότι κάθεται, συζητάει και προσπαθεί να δει. Γιατί πρόκειται για εργαζομένους, πρόκειται για ανθρώπους, για ανάγκες. Όμως, δεν μπορούμε να προχωρήσουμε έτσι. Το λέω με την έμφαση που μπορώ να το πω. Και νομίζω ότι τουλάχιστον σε αυτό πρέπει να συνεννοηθούμε για την επόμενη φορά. Αλλά το λέμε εδώ και τρεισήμισι χρόνια τώρα και δεν έχουμε βρει λύση.

Έρχομαι στο θέμα του προσφυγικού. Συζητάμε σήμερα ένα νομοσχέδιο, το οποίο μπαίνει σε ένα γενικότερο πλάνο ενός προσφυγικού ζητήματος που ταλανίζει τη χώρα μας και την Ευρωπαϊκή Ένωση. Και προτού ξεκινήσω, θα ήθελα να πω πρωτίστως ότι το προσφυγικό δεν πρόκειται να λυθεί από κανέναν μόνο του, όταν μιλάμε για την Ευρώπη. Δηλαδή, να ξεκαθαρίσουμε μεταξύ μας ότι αν η Ευρώπη δεν αποφασίσει την κοινή αντιμετώπιση του προσφυγικού και δεν στηριχθεί στις ευρωπαϊκές αρχές και αξίες, και συνεπώς να μην πετάει το πρόβλημα στις χώρες της Νότιας Ευρώπης για παράδειγμα, στην Ελλάδα και στην Ιταλία, δεν θα μπορέσει να επιλυθεί το πρόβλημα. Χρειάζεται κοινή αντιμετώπιση του προσφυγικού, να σταθούμε απέναντι στις διμερείς συμφωνίες. Γι’ αυτό και είπα ότι δεν επιτρέπονται διμερείς συμφωνίες σε αυτά τα προβλήματα, σε αυτά τα θέματα, παρά μόνο κοινή αντιμετώπιση. Θα πρέπει να αναθεωρηθεί η Συνθήκη του Δουβλίνου και να γίνουν όλες εκείνες οι ενέργειες που θα κατοχυρώσουν ουσιαστικά την κοινή ευρωπαϊκή πορεία. Και αν είχε αντιμετωπιστεί ή εάν αντιμετωπίζεται ως ευρωπαϊκό, δεν είναι και τεράστιο. Τα νούμερα σε επίπεδο Ευρωπαϊκής Ένωσης δεν είναι τεράστια. Αλλά, δυστυχώς, δεν αντιμετωπίζεται με αυτό τον τρόπο. Το ρίχνουν στις χώρες της νότιας Ευρώπης. Στη χώρα μας τώρα δεν θα πρέπει να ρίχνουν στα νησιά το αντίστοιχο, όπως ακριβώς συμβαίνει στην Ευρωπαϊκή Ένωση, που το ρίχνουν στις χώρες του Νότου. Άρα, και εδώ θα πρέπει να βρούμε έναν τρόπο αντιμετώπισης. Και βεβαίως, σε αυτό νομίζω ότι μπορούν να γίνουν πολλά.

Πρόσφατα επισκέφθηκα τη Χίο, κύριε Υπουργέ, και τη Μόρια πιο πριν. Θέλω να πω ότι αυτό που συμβαίνει εκεί γενικά –καταλαβαίνω ότι γίνονται προσπάθειες- δεν τιμά όχι τη χώρα μας, δεν τιμά την Ευρωπαϊκή Ένωση. Και εννοώ ο τρόπος, το πώς είναι μικρά παιδιά ασυνόδευτα, μετανάστες και πρόσφυγες μαζί από άλλες χώρες, από διάφορους πολιτισμούς. Θα πρέπει να βρεθεί ένας τρόπος διαχείρισης του προσφυγικού, που να είναι και κοινωνικά δίκαιος. Και δεν συμβαίνει αυτήν την στιγμή.

Έρχομαι στα συγκεκριμένα θέματα του νομοσχεδίου. Και επείγουσες οι ρυθμίσεις, λοιπόν, αλλά και με τη διαδικασία του κατεπείγοντος το νομοσχέδιο. Γιατί δεν πρόκειται μόνο για τις τροπολογίες και για το κατεπείγον του ίδιου του νομοσχεδίου. Συζητάμε σήμερα δύο νομοσχέδια, πρωί και απόγευμα, με τη μορφή του κατεπείγοντος και ενώ πρόκειται για σοβαρά ζητήματα. Η διαχείριση των μεταναστευτικών ροών αποτελεί ουσιαστικά τον καθρέφτη της αναποτελεσματικότητας της Κυβέρνησης. Για μια ακόμη φορά οι διακηρύξεις σας έχουν διαψευστεί.

Κατά τη συζήτηση του νομοσχεδίου στην αρμόδια επιτροπή της Βουλής, χαρακτηρίσατε το νομοσχέδιο ως νομοσχέδιο που προχωρά σε διάφορες τακτοποιήσεις. Τι ακριβώς, όμως, τακτοποιεί έστω και την τελευταία ώρα; Τακτοποιεί εκκρεμότητες; Έχει γίνει αναλυτική παρουσίαση και από τον εισηγητή, τον κ. Παπαθεοδώρου, και σήμερα και στις επιτροπές. Δεν θα μπω σε όλα αυτά. Αλλά το πρόβλημα είναι ότι με τις προτεινόμενες διατάξεις υπάρχει κίνδυνος ουσιαστικά να μην επιλύσουμε πάλι τα προβλήματα τα οποία έχουμε μπροστά μας.

Θα μπορούσα να αναφέρω πολλά παραδείγματα, όπως για παράδειγμα ότι νομιμοποιούνται και μπορούν να καταβληθούν τα ποσά για τις μισθώσεις που υπογράφτηκαν και πραγματοποιήθηκαν από το Υπουργείο Εσωτερικών μέχρι τη δημοσίευση του εν λόγω νόμου. Ουσιαστικά τέτοιες τακτοποιήσεις κάνει το νομοσχέδιο, πολλές από τις οποίες έρχονται στα όρια με το εθνικό και το ενωσιακό δίκαιο. Δεν αμφισβητεί κανείς ότι το δημόσιο οφείλει έγκαιρα να αποπληρώνει τις ληξιπρόθεσμες οφειλές του. Από πότε, όμως; Από πάντα; Και εδώ χρειάζεται μια συζήτηση. Πώς, και με ποιους όρους υπογράφηκαν όλες οι συμβάσεις; Παραμένει άγνωστο. Ας σημειωθεί δε ότι στην Έκθεση του Γενικού Λογιστηρίου του Κράτους δεν υπάρχει καν εκτίμηση της εν λόγω δαπάνης. Προβλέπετε, κατά παρέκκλιση των κείμενων διατάξεων, αποσπάσεις προσωπικού και ούτω καθ’ εξής, διάφορα ζητήματα.

Δεν πρόκειται, όμως, το προσφυγικό να αντιμετωπιστεί με μια λογική business as usual. Διότι νομίζω ότι έτσι λειτουργείτε σήμερα: Ρυθμίζετε, τακτοποιείτε καταστάσεις, δαπάνες, ενώ δεν μπορούμε να συζητήσουμε ουσιαστικά, να δούμε αν συμφωνούμε, εν πάση περιπτώσει, στο πως αντιμετωπίζεται το προσφυγικό και το μεταναστευτικό, γιατί είναι διαφορετικό και θέλει διάκριση. Και εδώ δεν υπάρχει αυτή η διάκριση σε επίπεδο πολιτικής για να μπορέσουμε να το λύσουμε. Χρειάζεται σε εθνικό επιτέλους επίπεδο, αλλά βέβαια και σε διεθνές, να ληφθούν πρωτοβουλίες.

Και όπως είπα, οι διμερείς συμφωνίες είναι σε αρνητική κατεύθυνση, κύριε Υπουργέ. Θα ήθελα σε αυτό την άποψη και τη δική σας, της Κυβέρνησής σας. Διότι κάποια στιγμή υπογράψατε αυτές τις διμερείς συμφωνίες, εννοώ ότι συμφωνήσατε, εν πάση περιπτώσει, μετά από ένα συμβούλιο στην Ευρωπαϊκή Ένωση. Το ζήτημα είναι κατά τη γνώμη μου λάθος. Δεν πρέπει η χώρα μας να συμφωνήσει ποτέ σε οποιαδήποτε διμερή συμφωνία. Θα πρέπει το θέμα αυτό να λυθεί καθαρά ευρωπαϊκά και κάθε φορά που θα έρχεται το ζήτημα των διμερών συμφωνιών, η χώρα μας να στέκεται απέναντι.

Κλείνοντας, θα ήθελα να αναφερθώ σε ένα θέμα που είναι στην επικαιρότητα αυτές τις μέρες, αλλά δυστυχώς η Βουλή κλείνει και δεν θα μπορέσουμε να το συζητήσουμε τις επόμενες ημέρες. Αναφέρομαι στο θέμα της παιδείας. Αυτό το οποίο συμβαίνει με την παιδεία πραγματικά ξεπερνά τη λογική. Κάθε μέρα ερχόμαστε αντιμέτωποι με διαφορετικές ανακοινώσεις για τις πανελλαδικές εξετάσεις. Τώρα που μιλάμε τα παιδιά της Β΄ λυκείου δεν ξέρουν αν θα δώσουν, για παράδειγμα, εξετάσεις στα λατινικά ή την κοινωνιολογία. Επίσης, δεν γνωρίζουμε ποιο τελικά θα είναι το σύστημα εξετάσεων. Διαβάζουμε για σχολές που θα «κοκκινίζουν», για άλλες που θα «πρασινίζουν», για άλλες που η εισαγωγή σε αυτές θα γίνεται με βάση το απολυτήριο και για άλλες με βάση τις πανελλαδικές εξετάσεις. Τρεις Υπουργούς Παιδείας είχε η σημερινή Κυβέρνηση, με τον καθένα να έχει διαφορετικό σχέδιο από τον προκάτοχό του. Δεν υπάρχει καν το ίδιο σχέδιο μέσα στην Κυβέρνηση στο θέμα της παιδείας.

Επιτέλους πρέπει να δούμε πως λύνουμε το συγκεκριμένο θέμα. Δεν μπορεί εδώ και τόσα χρόνια -γιατί αυτό είναι και διαχρονικό ζήτημα, δεν είναι μόνο αυτής της Κυβέρνησης- να έρχεται ο κάθε Υπουργός Παιδείας και το μόνο που λέει να είναι ότι θα αλλάξει το σύστημα των πανελλαδικών και να πηγαίνουμε από τέσσερα, σε έξι και ξανά πίσω σε οκτώ μαθήματα. Δεν γίνεται. Ακούσαμε πάλι τις ίδιες διακηρύξεις για προσλήψεις, όπως για τέσσερις χιλιάδες πεντακόσιες προσλήψεις καθηγητών της ειδικής αγωγής τον επόμενο χρόνο. Τόσο καιρό η ίδια κοροϊδία και μάλιστα για τώρα, το 2019 μετά τις εκλογές. Για να έρθουμε μετά στην επόμενη κυβέρνηση. Μα, δεν γίνονται αυτά. Και μάλιστα, εκτός γραπτού διαγωνισμού ΑΣΕΠ, δηλαδή μόνο με κριτήρια με βάση την επετηρίδα.

Εμείς λέμε να υπάρχει ένας συνδυασμός, να γίνονται οι αναγκαίες προσλήψεις και με διαγωνισμό του ΑΣΕΠ και με μοριοδότηση των κριτηρίων προϋπηρεσίας. Γιατί τα αναφέρω αυτά; Διότι στο μείζον θέμα, στην παιδεία, χρειάζεται εθνική συνεννόηση, που αυτήν τη στιγμή δεν υπάρχει. Εθνική συνεννόηση χρειάζεται και στο προσφυγικό, όπως ανέφερα προηγουμένως, που είναι ένα από τα δύο πιο κρίσιμα θέματα που απασχολούν την ελληνική κοινωνία σήμερα και ούτε στο προσφυγικό μπορούμε να συνεννοηθούμε, από ό,τι φαίνεται.

Χρειάζεται εδώ, λοιπόν, αποφασιστική αλλαγή πολιτικής. Μόνο έτσι θα μπορέσουν να επιλυθούν αυτά τα προβλήματα.

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ - ΔΗΜΑΡ)

**ΠΡΟΕΔΡΕΥΩΝ (Νικήτας Κακλαμάνης):** Όπως είπα, τον λόγο θα πάρουν τώρα οι δύο συνάδελφοι, και κλείνει ο κατάλογος των ομιλητών, ο κ. Γερμενής και ο κ. Καμμένος. Μετά θα πάρει τον λόγο ο Αντιπρόεδρος της Κυβέρνησης, ο κ. Δραγασάκης, για να παρουσιάσει την τροπολογία του. Μετά θα παίρνουν τον λόγο εναλλάξ οι Κοινοβουλευτικοί Εκπρόσωποι και οι Υπουργοί για να παρουσιάζουν τις τροπολογίες.

Κύριε Γερμενή, έχετε τον λόγο.

**ΓΕΩΡΓΙΟΣ ΓΕΡΜΕΝΗΣ:** Κατ’ αρχάς, να πούμε στον Υπουργό Βίτσα ότι εμείς δεν απολογούμαστε για τη χρήση του όρου «λαθρομετανάστης» και δεν δεχόμαστε να μας μαλώνει κανένας Βίτσας. Ας πάει ο κ. Βίτσας να μαλώσει τους συνομιλητές του από την Αμερική, τον Τραμπ, να πάει να μαλώσει την Ελβετία, τους ευρωπαϊκούς του εταίρους, να πάει να μαλώσει την Αυστρία. Αυτούς. Εμείς εδώ, σε αυτή την Αίθουσα, εκπροσωπούμε τον ελληνικό λαό. Δηλώνουμε Έλληνες εθνικιστές και δόξα τω θεώ, χρησιμοποιούμε το ελληνικό λεξιλόγιο που έχει τις κατάλληλες λέξεις για οποιοδήποτε πράγμα συμβαίνει και το περιγράφει κατά τον τέλειο τρόπο. Όταν έρχεται κάποιος παράνομα στη χώρα, λέγεται λαθραίος.

Η Χρυσή Αυγή δεν γίνεται να μη διαφωνήσει και να μην έρθει σε ρήξη με το εν λόγω νομοσχέδιο, όταν ακόμα και στις πρώτες λέξεις του νομοσχεδίου αναφέρεται το εξής: «…η πρόσφατη όξυνση της προσφυγικής κρίσης, που έχει ως αποτέλεσμα την αύξηση των μεταναστευτικών-προσφυγικών ροών σε επίπεδα που υπερβαίνουν τα όρια δυνατοτήτων των περιφερειακών υπηρεσιών, της Υπηρεσίας Υποδοχής και Ταυτοποίησης…» κ.λπ., κ.λπ.. Αλήθεια πια είναι αυτή η «πρόσφατη όξυνση»; Τι έχει αλλάξει στην παγκόσμια σκακιέρα και έρχονται περισσότερες ροές; Έχουμε καινούργιο Παγκόσμιο Πόλεμο; Γίνεται κάποιος πόλεμος στο Πακιστάν, στο Μαρόκο και δεν το έχουμε αντιληφθεί;

Μάλιστα, πιο κάτω αναφέρεται στο άρθρο 2 ότι θα επιβαρυνθεί πάλι ο Έλληνας φορολογούμενος, αφού τα έξοδα των αποδοχών πρόσθετων αμοιβών, αποζημιώσεων, καθώς και οποιωνδήποτε άλλων απολαβών του προσωπικού Υπηρεσίας Ασύλου θα καταβάλλεται από τον τακτικό προϋπολογισμό. Είναι παραμύθια, λοιπόν, ότι έρχονται τα πακέτα από την Ευρωπαϊκή Ένωση για να κρατάτε εδώ πέρα όλους αυτούς. Μάλιστα, δεν το κρύβετε και δείχνετε, όποτε έχετε την ευκαιρία, τις αληθινές σας προθέσεις και τις κάνετε και πράξεις, όπως με αυτό το συγκεκριμένο νομοσχέδιο που φέρνετε.

Στην εκδήλωση που οργάνωσε το Υπουργείο Μεταναστευτικής Πολιτικής ανέφερε ο Υπουργός της Κυβέρνησης ΣΥΡΙΖΑ - ΑΝΕΛ -γιατί και οι ΑΝΕΛ δεν βγαίνουν έξω από αυτό το κόλπο- επί λέξει: «Προτεραιότητά μας είναι η διασφάλιση του δικαιώματος σε μια κανονική ζωή η πρόσβαση στην εργασία, στην υγεία, στην εκπαίδευση, με ίσους όρους για όλους. Εργαζόμαστε με συνέπεια και αίσθημα ευθύνης για την προάσπιση των θεμελιωδών δικαιωμάτων και των ελευθεριών όλων ανεξαιρέτως των ανθρώπων που βρίσκονται εντός της ελληνικής επικράτειας». Επίσης, είπε ότι στα δύο επόμενα έτη, 2019 - 2020, θα δοθεί ιδιαίτερη βαρύτητα στις διαδικασίες ένταξης. Εμείς ευελπιστούμε στους επόμενους μήνες να μην είσαστε κυβέρνηση.

Άρα ήταν παραμύθι αυτά που έλεγε ο Μουζάλας ότι οι λαθρομετανάστες έρχονται με σκοπό να πάνε στις βόρειες χώρες, να πάνε στη Γερμανία, στη Γαλλία. Αυτό είναι ένα παραμύθι. Από ό,τι βλέπουμε, έχετε σκοπό να τους κρατήσετε εδώ. Γιατί; Διότι τους θέλετε για αυριανούς σας ψηφοφόρους, για να αλλάξει η δομή της ελληνικής επικράτειας, εθνότητας, να τους ανταλλάξετε με το μεγάλο πρόβλημα υπογεννητικότητας που έχει η Ελλάδα, αλλά και η Ευρωπαϊκή Ένωση. Λόγω της υπογεννητικότητας, θέλετε να ανταλλάξετε αυτούς τους ανθρώπους, τους Έλληνες, με Αφγανούς, Αφρικανούς και δεν ξέρω εγώ τι άλλο. Την ίδια στιγμή που μοιράζετε εκατομμύρια για το μεταναστευτικό θέμα, όπως το λέτε εσείς, κλείνουν επιχειρήσεις εθνικής στρατηγικής εμβέλειας, λέμε εμείς, όπως είναι η «ΧΑΛΥΒΟΥΡΙΚΗ», όπως είναι η «ΛΑΡΚΟ», πρόσφατα, νομίζω χθες, έκλεισε ο «ΚΑΛΛΙΜΑΝΗΣ» με τα κατεψυγμένα. Δεν σας ενδιαφέρει που τόσες χιλιάδες Έλληνες θα βρεθούν άνεργοι. Αντ’ αυτού, φροντίζετε να δίνετε χιλιάδες ευρώ σε κάθε λαθρομετανάστη που περνάει το κατώφλι της πατρίδος μας.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Θα αναφερθώ σε δύο άρθρα, γιατί τελειώνει και ο χρόνος.

**ΠΡΟΕΔΡΕΥΩΝ (Νικήτας Κακλαμάνης):** Ο χρόνος έχει τελειώσει. Σε ένα λεπτό ολοκληρώστε.

**ΓΕΩΡΓΙΟΣ ΓΕΡΜΕΝΗΣ:** Για δύο άρθρα θα πω.

Στην παράγραφο 4 που αντικαθιστάτε με το άρθρο 3, δεν ξέρουμε τι θέλει να πει ο νομοθέτης ή ο ποιητής. Λέει για τις αεροπορικές ή ναυτιλιακές εταιρείες: «…η διαδικασία επιβολής διοικητικών κυρώσεων σε αεροπορικές ή ναυτιλιακές εταιρείες, καθώς και σε κάθε άλλο φυσικό ή νομικό πρόσωπο που εκτελεί οποιασδήποτε μορφής δημόσια μεταφορά προσώπων, στις περιπτώσεις που μεταφέρουν στην Ελλάδα πολίτες τρίτων χωρών…». Αναφέρεστε σε αεροπορικές εταιρείες, οι οποίες πού βρίσκονται; Μέσα στην Ευρωπαϊκή Ένωση; Έξω από την Ευρωπαϊκή Ένωση; Αυτοί οι άνθρωποι πώς μπαίνουν μέσα στο αεροπλάνο; Αναφέρεται στις αεροπορικές εταιρείες τρίτων χωρών. Στις αεροπορικές εταιρείες που βρίσκονται εντός της Ελλάδος, που βρίσκονται στην Κω, που βρίσκονται στη Μυτιλήνη; Τα αεροπλάνα μέσα είναι γεμάτα από λαθρομετανάστες. Πώς μπαίνουν μέσα στα αεροπλάνα; Πώς εισέρχονται στη χώρα; Περνάνε τα σύνορα από την Τουρκία, τους φέρνουν στην Κω και μετά στην Αθήνα. Εκεί ο έλεγχος από πού θα είναι;

**ΠΡΟΕΔΡΕΥΩΝ (Νικήτας Κακλαμάνης):** Ολοκληρώστε, κύριε Γερμενή.

**ΓΕΩΡΓΙΟΣ ΓΕΡΜΕΝΗΣ:** Έχετε αφήσει ένα κράτος ολόκληρο στην ασυδοσία.

Και πάμε στο άρθρο 6, που αυτό είναι το σκάνδαλο, επειδή κουνάτε και τα κεφάλια σας. Λέει: «...μισθώσεις που υπογράφηκαν και δαπάνες που πραγματοποιήθηκαν από το Υπουργείο Μεταναστευτικής Πολιτικής ή από το Υπουργείο Εσωτερικών για λογαριασμό του Υπουργείου Μεταναστευτικής Πολιτικής μέχρι τη δημοσίευση του παρόντος, χωρίς -υπογραμμίζω το «χωρίς»- την τήρηση των διαδικασιών του προεδρικού διατάγματος…». Δηλαδή, εδώ η Βουλή παρανομεί νόμιμα. Σε αυτούς που δεν τήρησαν τη διαδικασία βάσει του προεδρικού διατάγματος, εμείς τι κάνουμε που είμαστε νόμιμοι; Η Βουλή εδώ, που νομοθετεί, τους δίνει αυτά που πρέπει με την υπογραφή όλων των παρατάξεων, πλην της Χρυσής Αυγής.

Αυτά τα νομοθετήματα εμείς δεσμευόμαστε ότι θα τα πετάξουμε στον κάδο των αχρήστων και όποιος είναι παράνομος, δεσμευόμαστε ότι θα επιστρέψει εκεί από όπου ήρθε.

Ευχαριστώ.

(Χειροκροτήματα από την πτέρυγα της Χρυσής Αυγής)

**ΠΡΟΕΔΡΕΥΩΝ (Νικήτας Κακλαμάνης):** Ο κ. Δημήτρης Καμμένος έχει τον λόγο. Κλείνουμε τον κατάλογο των ομιλητών με τον κ. Καμμένο. Μετά η κ. Σκούφα, που από το πρωί είναι εδώ υπομονετικά, θα πάρει τον λόγο για ένα-δύο λεπτά, για να παρουσιάσει την τροπολογία της.

Ορίστε, κύριε Καμμένο, έχετε τον λόγο.

**ΔΗΜΗΤΡΙΟΣ ΚΑΜΜΕΝΟΣ:** Ευχαριστώ πολύ.

Κύριε Πρόεδρε, αγαπητοί Υπουργοί, ακούστηκαν πολλά σήμερα. Δεν θα είμαι ευχάριστος.

Η πρώτη ερώτηση αφορά τον αγαπητό μου φίλο, τον κ. Δραγασάκη.

Επειδή είναι παρών ο κύριος Υπουργός, θα ήθελα να μου απαντήσει, όταν έρθει η ώρα να μιλήσει, στο εξής: κατά πόσο συμφωνεί στο ότι με την ψήφιση του κατά παράβασιν, κατά βάση μη ελέγχου των συμβάσεων και του τρόπου αναθέσεως όλων των εξόδων τόσο στο Υπουργείο Μεταναστευτικής Πολιτικής όσο και στο Υπουργείο Εθνικής Αμύνης, επιβαρύνεται το Πρόγραμμα Δημοσίων Επενδύσεων; Θα μπορούσα και να χαριτολογήσω και να πω ότι ήρθαν οι επενδυτές. Κύριε Δραγασάκη μου, όμως, ήρθαν οι επενδυτές; Θα χρεώσουμε το Πρόγραμμα Δημοσίων Επενδύσεων από ατασθαλίες ή παρανομίες ή ελλείψεις που είχαν τα δύο Υπουργεία στον τρόπο με τον οποίο δεν μπόρεσαν να κάνουν καλά τη δουλειά τους;

Να θυμίσω εδώ ότι το 2004 οι αναθέσεις μάς έφεραν υπερτιμολογήσεις, τα οποία χρεώθηκε ο ελληνικός λαός. Μέσα στις χώρες οι οποίες αρνήθηκαν το μεταναστευτικό είναι και πολύ σοβαρές χώρες, όχι αυτές που θα μπορούσε κάποιος να τις περιθωριοποιήσει με οποιονδήποτε τρόπο, όπως είναι το Ισραήλ, οι Ηνωμένες Πολιτείες Αμερικής, η γειτονική μας Βουλγαρία, η Αυστραλία κ.λπ..

Άκουσα περισπούδαστες αναλύσεις -θα αναφερθώ, για παράδειγμα, σε μία συνάδελφο δημοσιογράφο- των συναδέλφων που αναφέρονται στο άρθρο 17 και θα μου επιτρέψετε να το διαβάσω. Θα καταθέσω στα Πρακτικά -με όλον το σεβασμό, είναι λίγο μεγάλο- το σύμφωνο, που είμαι 100% σίγουρος ότι δεν έχει διαβάσει κανένας σας, ειδικά οι συνάδελφοι του ΣΥΡΙΖΑ. Το Σύμφωνο Μετανάστευσης δεν το έχει διαβάσει κανένας σας.

**ΓΕΩΡΓΙΟΣ ΨΥΧΟΓΙΟΣ:** Μην είστε τόσο σίγουρος, συνάδελφε.

**ΔΗΜΗΤΡΙΟΣ ΚΑΜΜΕΝΟΣ:** Θα κάνω ερωτήσεις και αν θέλετε απαντήστε μου.

Θα διαβάσω το άρθρο 17 και θα πω για τους συναδέλφους ότι στα μέσα μαζικής ενημέρωσης -μιλάω για «γύψο»- βάζετε «γύψο». Λέει εδώ: «Προώθηση της ανεξάρτητης, αντικειμενικής και ποιοτικής αναφοράς των μέσων μαζικής ενημέρωσης, συμπεριλαμβανομένων πληροφοριών μέσω του διαδικτύου, μεταξύ άλλων, μέσω ευαισθητοποίησης και εκπαίδευσης των επαγγελματιών των μέσων ενημέρωσης σχετικά με ζητήματα και με την ορολογία που σχετίζονται με τη μετανάστευση, επενδύοντας σε πρότυπα δεοντολογίας και διαφήμιση και παύοντας τη χορήγηση δημόσιας χρηματοδότησης και υλικής υποστήριξης στα μέσα ενημέρωσης που προωθούν συστηματικά τη μισαλλοδοξία, την ξενοφοβία, τον ρατσισμό και άλλες μορφές διακρίσεων». Δηλαδή, εσείς θα αποφασίζετε να κόψετε, με αυτό που ψηφίζετε εδώ, την κρατική χρηματοδότηση σε ένα μέσο, κατά την κρίση σας.

Θα ήθελα σήμερα να μας δώσει ο εισηγητής του ΣΥΡΙΖΑ τους ορισμούς τού τι σημαίνει «συναφής μισαλλοδοξία», ποιος είναι ρατσιστής, ποιος είναι ξενοφοβικός και με ποιους ορισμούς θα ορίσετε εάν εσείς θα βάλετε «γύψο» στα μέσα μαζικής ενημέρωσης. Προσέξτε, θα μπει ενός είδους λογοκρισία, δεν θα μπορεί να γίνει ούτε ένα ανοιχτό τραπέζι, ένα πάνελ, να συζητήσουμε για τους παράνομους μετανάστες. Δεν θέλετε να τους πούμε «λαθρομετανάστες»; Τις προάλλες όμως βρίζατε και λέγατε για τον λαθρέμπορο του χρυσού, ότι «αυτός είναι λαθρέμπορος, ο άλλος δεν είναι λαθρέμπορος». Λαθρέμπορος είναι αυτός που μεταφέρει ένα παράνομο προϊόν. Δεν είναι προϊόν ο άνθρωπος, είναι όμως λάθρα εισερχόμενος και είναι παράνομα εισερχόμενος. Καταλύουμε τη δημοκρατία και τα εθνικά σύνορα.

Και πάμε λίγο παρακάτω. Αυτά τα λέει το Σύμφωνο και παρακαλώ όλους να το διαβάσετε πάρα πολύ προσεκτικά.

Πλήττει ή όχι ευάλωτα κομμάτια του ελληνικού πληθυσμού και όλου του πληθυσμού της Ευρώπης, ειδικά του δυτικού κόσμου, η παράνομη μετανάστευση, η οποία πλέον είναι κανονική και δεν έχει να κάνει με αιτία πολέμου ή κλιματικής αλλαγής και όλες αυτές τις χαζομάρες που ακούμε; Έχει να κάνει με την επιλογή κάποιου ανθρώπου να φύγει από τον τόπο κατοικίας του και να μεταναστεύσει σε έναν άλλον. Η επιλογή αυτή θεωρείται, εμμέσως πλην σαφώς, ένα ανθρώπινο δικαίωμα και ως τέτοιο πρέπει και να το αποδεχτούμε.

Θα έχουν δωρεάν παροχές; Έχει υποδομές το κράτος; Κύριε Υπουργέ, έχουμε προϋπολογίσει τα έξοδα που χρειαζόμαστε για όλες αυτές τις ροές; Έχουμε προϋπολογίσει τι θα μας κοστίσει; Έχουμε προϋπολογίσει για τα επόμενα πέντε χρόνια για τον Έλληνα φορολογούμενο -με τη δυσκολία που περνάει από την έξοδο των μνημονίων και τη δυσκολία που έχει σήμερα από την ανεργία-, αν θα πέσει βάσει διεθνών οργανισμών και οικονομικών μελετών ο μέσος μισθός των χωρών υποδοχής; Θα αυξηθεί το δημόσιο χρέος; Αυτά τα γνωρίζετε, κύριοι συνάδελφοι; Είναι αποδεδειγμένα αυτά. Πέφτει ο μέσος μισθός. Για ποια αύξηση του κατώτατου μισθού συζητάτε, για τα 751 ευρώ, όταν θα πέσει ο μέσος μισθός με την είσοδο των μεταναστών, οι οποίοι δεν θα είναι συγκεκριμένης ειδικότητας ή οτιδήποτε άλλο και θα πάνε ίσως και ως ανειδίκευτοι εργάτες; Το ερώτημα είναι και πάλι -και παραμένω σε αυτό- ποιος θα πληρώσει.

Υπάρχει ένα ζήτημα που έθεσε και ξεκίνησε ο αξιότιμος κ. Κοτζιάς. Ξεκίνησε για τα ασυνόδευτα παιδιά, έκανε μία καταγγελία ότι το Υπουργείο Εξωτερικών έχει παραβιάσει τη νομοθεσία και έχουν έρθει ασυνόδευτα τα παιδιά, τα οποία έπεσαν θύματα εμπορίου οργάνων και καθόμαστε εδώ και μιλάμε για δημοκρατία; Έχει συμβεί αυτό; Γνωρίζετε κάτι, συνάδελφοι; Είναι πολύ σοβαρή καταγγελία. Εάν στην Ελλάδα έχουν παρανομήσει κρατικοί λειτουργοί, είτε είναι πρέσβεις είτε είναι πρόξενοι, και έχουν φέρει παιδιά, τα οποία τα έσφαξαν για εμπόριο οργάνων, πρέπει να μπουν φυλακή όλοι και να κρεμαστούν ανάποδα. Έχει συμβεί κάτι τέτοιο; Είναι καθ’ υπερβολήν η καταγγελία του κ. Κοτζιά; Έχει συμβεί αυτό στην ελληνική επικράτεια;

Στην Ελλάδα, κύριε Υπουργέ, γνωρίζετε για την ελληνική συμμαχία μετρητών, το «Greek Cash Alliance»; Γνωρίζετε τι είναι αυτό, η μπλε κάρτα, η mastercard, που φορτώνει ο κ. Σόρος με τα Ηνωμένα Έθνη και την παίρνουν χωρίς όνομα κατόχου όλοι οι λαθρομετανάστες στην Ελλάδα και πηγαίνουν και σηκώνουν λεφτά από τα ATM;

Κύριε Δραγασάκη, ήσασταν υπεύθυνος στο τραπεζικό σύστημα. Αυτά τα χρήματα περνάνε από το τραπεζικό σύστημα στα ATM; Το γνωρίζετε; Είναι η Ελλάδα, είναι το πρόγραμμα της Ελλάδος. Και ερωτώ: Πόσα χρήματα έχουν παρθεί, από ποιους δικαιούχους, με ποιον τρόπο έχει μοιραστεί η μπλε κάρτα; Γιατί είναι «Greek Cash Alliance» -δεν το λέω εγώ-, είναι συμμαχία μετρητών. Τους βάζουμε λεφτά με πιστωτική κάρτα της mastercard, η οποία δεν έχει όνομα κατόχου, έχει ένα νούμερο επάνω, το 1350. Και πάει και σηκώνει κάθε μήνα λεφτά από το ελληνικό τραπεζικό σύστημα. Ποιος του βάζει τα λεφτά;

Θα το καταθέσω στα Πρακτικά για όποιον ενδιαφέρεται να δει τι συμβαίνει σε αυτή τη χώρα.

Θα καταθέσω και ογδόντα σελίδες, το εγχειρίδιο, που έπαιρναν αυτοί που νομίζαμε ότι ήταν όλοι πρόσφυγες στις βάρκες στη Λέσβο -είναι εδώ κι ο φίλος από τη Λέσβο-, που έχει μέσα πληροφορίες. Το έχετε δει το εγχειρίδιο; Η κοινότητα των Σομαλών, των Αφγανών δεν είχε καμμία σχέση με τους Σύριους.

**ΠΡΟΕΔΡΕΥΩΝ (Νικήτας Κακλαμάνης):** Κύριε Καμμένο, πρέπει να ολοκληρώσετε.

**ΔΗΜΗΤΡΙΟΣ ΚΑΜΜΕΝΟΣ:** Τους έδιναν πλήρεις οδηγίες για το τι θα κάνουν στην Ελλάδα, ποια είναι τα δικηγορικά γραφεία, πού θα μάθουν ελληνικά, ποιες γλώσσες διδάσκονται, ποιες μέρες.

**ΠΡΟΕΔΡΕΥΩΝ (Νικήτας Κακλαμάνης):** Κύριε Καμμένο, πρέπει να κλείσετε.

**ΔΗΜΗΤΡΙΟΣ ΚΑΜΜΕΝΟΣ:** Κλείνω.

Πρέπει να προσέχουμε πάρα πολύ αυτό το συμφωνητικό. Διαφωνώ με τον τρόπο που ψηφίστηκε, διότι ψηφίστηκε χωρίς να ενημερωθεί η ελληνική Βουλή και ο Έλληνας πολίτης. Αυτό είναι κάτι που για μένα δεν είναι δημοκρατικό. Θα πρέπει να υπάρχει ανοχή, δεν θα πρέπει όμως να υπάρχει συνενοχή. Η ευημερία του ελληνικού λαού περνά μέσα από τη δημοκρατία και την ενημέρωση. Δεν υπάρχει ευημερία του ελληνικού λαού, όταν ο ελληνικός λαός είναι ανενημέρωτος, όταν από Υπουργό Εξωτερικών υπάρχουν κατηγορίες ότι κάποιοι έχουν σφάξει παιδάκια και καθόμαστε και δεν συζητάμε αν έχει συμβεί αυτό ή κάτι άλλο.

Επίσης, δεν με ενδιαφέρει και δεν μου αρέσει να «ξεπλένω» κανενός Υπουργού ατοπήματα ή το «αυτά μπορούσαμε, αυτά κάναμε», γιατί έτσι έφτασε η χώρα εδώ. Κάποιοι θα μπορούσαν να πουν «και οι προηγούμενοι». «Εγώ δεν μπόρεσα, τόσα ήξερα, τόσα έκανα». Δεν μπορεί να συνεχίσει και να κουκουλώσουμε και να νομοθετήσουμε σκοτάδι. Αυτές οι τροπολογίες στο άρθρο 6 που σβήνουν και δίνουν συγχωροχάρτι, είναι νομοθεσία σκοταδιού.

Ευχαριστώ πολύ.

(Στο σημείο αυτό ο Βουλευτής κ. Δημήτριος Καμμένος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΓΕΩΡΓΙΟΣ ΨΥΧΟΓΙΟΣ:** Κύριε Πρόεδρε, μπορώ να έχω τον λόγο επειδή προκλήθηκα;

**ΠΡΟΕΔΡΕΥΩΝ (Νικήτας Κακλαμάνης):** Ένα λεπτό, περιμένετε, δεν σας έχω δώσω τον λόγο. Είτε προκληθήκατε είτε όχι, αν δεν σας δώσω τον λόγο δεν μπορείτε να μιλήσετε. Περιμένετε, λοιπόν.

Παρότι έχουν γίνει δεκτές οι δύο τροπολογίες των συναδέλφων, της κ. Σκούφα και του κ. Παπαφιλίππου, για ένα λεπτό ο καθένας θα έχει τον λόγο για να μιλήσει για την τροπολογία του.

Ορίστε, κ. Σκούφα, έχετε τον λόγο. Είστε και από το πρωί στην Αίθουσα και υπομονετικά περιμένετε.

**ΕΛΙΣΣΑΒΕΤ ΣΚΟΥΦΑ:** Ευχαριστώ, κύριε Πρόεδρε. Θα χρειαστώ λίγο παραπάνω χρόνο, διότι υπάρχει και μία ακόμη πολύ σημαντική τροπολογία.

Θα ξεκινήσω, λοιπόν, με τη δεύτερη τροπολογία και παρακαλούμε τον Υπουργό να την κάνει δεκτή. Αφορά συγκεκριμένα τη διεύρυνση της δυνατότητας χορήγησης χρηματικών βοηθημάτων ή χρηματικών βραβείων σε μητέρες αγρότισσες, μητέρες τρίτεκνες.

Επειδή μέχρι τώρα αυτή η δυνατότητα βάσει των κανόνων που διέπουν τον Λογαριασμό Αγροτικής Εστίας δινόταν και δικαίως σε πολύτεκνες μητέρες, απλά με αυτή την τροπολογία ζητάμε να διευρυνθεί αυτή η δυνατότητα και στις τρίτεκνες, στηρίζοντας ουσιαστικά με κοινωνική ευαισθησία τρόπον τινά το δημογραφικό θέμα που αντιμετωπίζει η χώρα.

Όσον αφορά την ήδη γνωστή τροπολογία σε σχέση με το «Σικιαρίδειο» Ίδρυμα, να πω ότι η συγκεκριμένη δομή μετρά περί τα ογδόντα χρόνια λειτουργίας. Από το 1971, δε, στηρίζει στην κοινωνική, εργασιακή επανένταξη νέες και νέους ηλικίας δεκατεσσάρων έως είκοσι ενός ετών.

Δυστυχώς, όμως η συγκεκριμένη δομή οφείλει, έχει μεγάλα χρέη προς το δημόσιο, την εφορία και τους ασφαλιστικούς φορείς. Άρα με αυτήν την τροπολογία θέλουμε να επεκτείνουμε, να ανανεώσουμε, αν θέλετε, την προθεσμία κατά την οποία το συγκεκριμένο ίδρυμα απαλλάσσεται από την υποχρέωση καταβολής ασφαλιστικής ή φορολογικής ενημερότητας σε σχέση με τις οικονομικές συναλλαγές του.

Το πιο σημαντικό, αυτό που θέλουμε να πετύχει και που πιστεύω να υποστηριχθεί απ’ όλες τις Κοινοβουλευτικές Ομάδες, είναι να μην επιβληθούν αναγκαστικά ασφαλιστικά μέτρα, κατασχέσεις ή οτιδήποτε άλλο στους λογαριασμούς του Ιδρύματος, προκειμένου η κρατική επιχορήγηση που παίρνει το ίδρυμα να μπορέσει να επιτελέσει τον σκοπό της, κοινώς να πάει σε μισθούς και δεδουλευμένα των εργαζομένων στο ίδρυμα και σε λειτουργικές δαπάνες. Πιστεύω ότι και οι δύο τροπολογίες στηρίζονται με ευαισθησία και με πάθος -θα μου επιτρέψετε να πω- απ’ όλες τις κοινοβουλευτικές πτέρυγες.

Σας ευχαριστώ πολύ.

**ΠΡΟΕΔΡΕΥΩΝ (Νικήτας Κακλαμάνης):** Ευχαριστούμε την κ. Σκούφα.

Κύριε Παπαφιλίππου, έχετε τον λόγο για ένα-ενάμισι λεπτό για να υποστηρίξετε την τροπολογία σας, γιατί έχει εγκριθεί.

**ΓΕΩΡΓΙΟΣ ΠΑΠΑΦΙΛΙΠΠΟΥ:** Ευχαριστώ, κύριε Πρόεδρε.

Είναι κυριολεκτικά κατεπείγουσα η τροπολογία αυτή. Αφορά στον νόμο για το «πόθεν έσχες».

Γνωρίζετε ότι πρόσφατα ψηφίστηκε ο ν.4571/2018, με τον οποίον τροποποιούνται διατάξεις του ν.3213/2003. Με τον καινούργιο νόμο είναι υποχρεωτική η ηλεκτρονική υποβολή μέσω μιας ενιαίας διαδικτυακής εφαρμογής των δηλώσεων πόθεν έσχες. Η σχετική διαδικτυακή εφαρμογή ήταν απολύτως αναγκαίο να προσαρμοστεί στις νέες διατάξεις. Μάλιστα, ο ίδιος νόμος προβλέπει ότι τίθεται εκτός λειτουργίας για διάστημα δύο μηνών από τη δημοσίευση του νόμου. Ο νόμος δημοσιεύτηκε στις 31 Οκτωβρίου. Δυστυχώς, όμως, δεν κατέστη δυνατόν μέχρι σήμερα να γίνουν οι αναγκαίες προσαρμογές κι έτσι παρίσταται ανάγκη να μετατεθούν οι προθεσμίες υποβολής των δηλώσεων πόθεν έσχες.

Όλες, λοιπόν, οι τροποποιήσεις που προτείνονται αφορούν σ’ αυτό το ζήτημα και συνεπώς έγινε ήδη δεκτή η τροπολογία από τον αρμόδιο Υπουργό και πιστεύω ότι δεν θα υπάρξει αντίρρηση από καμμία πτέρυγα της Αντιπολίτευσης.

**ΠΡΟΕΔΡΕΥΩΝ (Νικήτας Κακλαμάνης):** Κύριε Ψυχογιέ, θέλετε τον λόγο επί προσωπικού;

**ΓΕΩΡΓΙΟΣ ΨΥΧΟΓΙΟΣ:** Μάλιστα, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Έχετε τον λόγο για ένα λεπτό.

**ΓΕΩΡΓΙΟΣ ΨΥΧΟΓΙΟΣ:** Επειδή αναφέρθηκε ο κ. Καμμένος, θα ήθελα να ξεκαθαρίσω αφενός -και το γνωρίζει και ο ίδιος και γι’ αυτό μου κάνει εντύπωση- ότι και εγώ προσωπικά και συνάδελφοι από τον ΣΥΡΙΖΑ συμμετέχουμε ενεργά στους διεθνείς οργανισμούς και έχουμε πλήρη εικόνα και για το τι συζητείται και για το τι διαμορφώνεται, όπως για το Παγκόσμιο Σύμφωνο για τη Μετανάστευση. Επίσης, ξέρουμε και τη Διακήρυξη της Νέας Υόρκης για τους Πρόσφυγες και τους Μετανάστες, η οποία χρησιμοποιείται για να προχωρήσουμε σ’ αυτό το σύμφωνο.

Τι γίνεται, λοιπόν, μ’ αυτό; Στην ουσία υιοθετούνται οι αρχές της διεθνούς συνεργασίας στη βάση του διεθνούς δικαίου, για να αντιμετωπιστεί το ζήτημα του προσφυγικού-μεταναστευτικού. Νομίζω, λοιπόν, ότι είναι προσβλητικό και για τους υπόλοιπους συναδέλφους και για εμάς να ακούγεται ότι δεν το έχουμε μελετήσει.

(Στο σημείο αυτό την Προεδρική Έδρα καταλαμβάνει ο Α΄ Αντιπρόεδρος της Βουλής κ. **ΑΝΑΣΤΑΣΙΟΣ ΚΟΥΡΑΚΗΣ**)

Επίσης, επειδή αναφέρθηκε στο πλαίσιο ποινών και κυρώσεων το οποίο προβλέπει ο νόμος για τα μέσα μαζικής ενημέρωσης, να πω ότι υπάρχει ο αντιρατσιστικός νόμος, που είναι πλήρης, εμβαθύνθηκε με παρεμβάσεις και αυτής της Κυβέρνησης και προβλέπει ένα συνολικό και ολοκληρωμένο πλαίσιο ποινών και κυρώσεων όταν υπάρχουν ρατσιστικά, ξενοφοβικά, σεξιστικά ή ομοφοβικά σχόλια ή όταν εισάγονται διακρίσεις. Ήδη αυτό έχει χρησιμοποιηθεί και από τις ανεξάρτητες αρχές και από τα δικαστήρια. Το λέω αυτό για να βάζουμε τα πράγματα στη θέση τους.

**ΓΕΩΡΓΙΟΣ ΠΑΠΑΦΙΛΙΠΠΟΥ:** Κύριε Πρόεδρε, θα ήθελα να κάνω ένα σχόλιο.

**ΠΡΟΕΔΡΕΥΩΝ (Αναστάσιος Κουράκης):** Για ποιο θέμα, κύριε Παπαφιλίππου;

**ΓΕΩΡΓΙΟΣ ΠΑΠΑΦΙΛΙΠΠΟΥ:** Στην ομιλία μου αναφέρθηκα σε μια τροπολογία. Η τροπολογία αυτή έχει γενικό αριθμό 1893 και ειδικό 31. Το διευκρινίζω και το τονίζω αυτό, γιατί τροπολογία με παρόμοιο περιεχόμενο κατατέθηκε πάλι από εμένα λίγο πιο μπροστά. Το τονίζω και το διευκρινίζω προς αποφυγή συγχύσεων.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε.

Τον λόγο έχει ο Υπουργός κ. Δραγασάκης για να μας αναπτύξει την τροπολογία.

**ΙΩΑΝΝΗΣ ΔΡΑΓΑΣΑΚΗΣ (Αντιπρόεδρος της Κυβέρνησης και Υπουργός** **Οικονομίας και Ανάπτυξης):** Ευχαριστώ, κύριε Πρόεδρε.

Η τροπολογία αυτή περιέχει ορισμένες ρυθμίσεις που αναβαθμίζουν το «Enterprise Greece» και διευκολύνουν τον συντονισμό μεταξύ του Υπουργείου Οικονομίας και Ανάπτυξης αφενός και του Υπουργείου Εξωτερικών αφετέρου σ’ ό,τι αφορά τα θέματα εξωστρέφειας. Αφορά χειρισμό ηλεκτρονικής πλατφόρμας και άλλα θέματα με τα οποία δεν θα σας κουράσω.

Δεύτερον, κάνει ορισμένες ερμηνευτικές διευκρινίσεις στη νομοθεσία, που έχουν ως αποτέλεσμα να διευκολύνουμε τη συγχώνευση δύο συνεταιριστικών τραπεζών στη Βόρεια Ελλάδα.

Επίσης, το βασικό θέμα αυτής της τροπολογίας είναι το θέμα της παράτασης της ισχύος του εξωδικαστικού μηχανισμού. Παρατείνεται, λοιπόν, μέχρι τις 31 Δεκεμβρίου του 2019.

Επίσης, υπάρχει μία διεύρυνση του εξωδικαστικού πεδίου εφαρμογής και προσπαθούμε να εισάγουμε ορισμένες διευκολύνσεις για να επιτρέψουμε να χρησιμοποιηθεί ευκολότερα και από περισσότερους αυτή η δυνατότητα του εξωδικαστικού διακανονισμού.

Συγκεκριμένα, δίνεται η δυνατότητα ακόμα και αν δεν συμφωνήσουν όλοι οι πιστωτές να γίνει μία πλήρης ρύθμιση για τραπεζικά δάνεια και για το δημόσιο κ.λπ., να μπορεί να υπάρξει ρύθμιση δανείων μόνο με το δημόσιο ή με φορείς κοινωνικής ασφάλισης, κάτι που αφορά πάρα πολλούς ενδιαφερόμενους, εάν οι οφειλές προς το δημόσιο αντιπροσωπεύουν ένα ποσό μεγαλύτερο του 15% των συνολικών οφειλών.

Επίσης, αυξάνουμε το όριο εκείνων των υποθέσεων που μπορεί να τύχουν μιας αυτοματοποιημένης διαδικασίας ρύθμισης και από 50.000 το κάνουμε 300.000.

Επίσης, δίνουμε τη δυνατότητα σ’ έναν οφειλέτη να εξαιρέσει μη επιχειρηματικές οφειλές. Παραδείγματος χάριν, μπορεί να έχει ένα δάνειο ως επιχειρηματίας και να έχει και ένα στεγαστικό δάνειο και η συμπερίληψη του δεύτερου δυσκόλευε ως τώρα τη συμφωνία με τις τράπεζες. Δίνουμε κι εδώ τη δυνατότητα, εφόσον το επιθυμεί, να εξαιρέσει τη μη επιχειρηματική αυτή οφειλή.

Επίσης, προστατεύουμε όποιον οφειλέτη μπει στη διαδικασία αυτή από μέτρα αναγκαστικής εκτέλεσης, δηλαδή πλειστηριασμούς ή κατασχέσεις, καθώς διευκρινίζεται και ορίζεται ρητά ότι η ποινική δίωξη για το αδίκημα της μη καταβολής χρεών προς το δημόσιο ή τα ασφαλιστικά ταμεία αναστέλλεται υποχρεωτικά, εφόσον ξεκινήσει η διαδικασία του διακανονισμού.

Επίσης, δίνουμε τη δυνατότητα σε επιχειρήσεις ακόμα και με μικρότερες οφειλές να μπορούν να αξιοποιήσουν τον μηχανισμό αυτό.

Γενικά προσπαθούμε να κάνουμε τα πράγματα απλούστερα. Γνωρίζαμε και γνωρίζετε ότι σ’ όλη την Ευρώπη αυτού του τύπου οι ρυθμίσεις, οι εξωδικαστικοί μηχανισμοί -όταν μάλιστα θέλουμε να τεθούν σε όλες τις μορφές οφειλών που εμπλέκονται και τράπεζες και Υπουργεία Οικονομικών, εφορίες και ταμεία- γενικά έχουν πρόβλημα, διότι υπάρχουν και αντιτιθέμενα συμφέροντα. Άλλη προτεραιότητα έχει η τράπεζα, άλλη έχει η εφορία, άλλη το ταμείο.

Εμείς, λοιπόν, επιμένουμε με διαρκείς προσπάθειες και διευκολύνσεις να εδραιώσουμε αυτήν τη διαδικασία και ως νοοτροπία, αλλά και ως συγκεκριμένο μηχανισμό, διότι γνωρίζετε ότι το ιδιωτικό χρέος αποτελεί από τις πιο οδυνηρές κληρονομιές της κρίσης που έχουμε να διαχειριστούμε. Μ’ αυτό το πνεύμα κάνουμε αυτές τις αλλαγές.

Το λέω αυτό διότι υπάρχει βεβαίως και η άλλη άποψη και υπάρχουν όντως και θέματα -ας τα πω- ηθικού κινδύνου. Μπορεί να πει κάποιος: «Εγώ δεν χρωστάω στο δημόσιο, δεν πήρα δάνειο. Γιατί να επωμιστώ το κόστος ρυθμίσεων που συνεπάγονται είτε κούρεμα δανείων είτε κούρεμα χρεών προς το δημόσιο;».

Το δίλημμα αυτό είναι υπαρκτό, αλλά είναι τόσο μεγάλο το πρόβλημα του σωρευμένου χρέους, που αφενός απειλεί την ασφάλεια του τραπεζικού συστήματος και αφετέρου απειλεί την ίδια την κοινωνία και την οικονομία, αν δεν βρούμε μία διέξοδο για να μειωθούν και να διακανονιστούν τα χρέη αυτά σ’ έναν χρονικό ορίζοντα.

Άρα ναι, υπάρχει αυτός ο κίνδυνος, αλλά υπάρχει και η ηθική της δεύτερης ευκαιρίας -να το πω έτσι-, δηλαδή ότι πρέπει να δώσουμε δεύτερη ευκαιρία. Πίσω από αυτά τα χρέη πολλές φορές βρίσκονται αλλαγές των συνθηκών -έχασε ο άλλος τη δουλειά του, ανατράπηκαν τα δεδομένα στην αγορά-, άρα εμείς συνειδητά ακολουθούμε την πολιτική τού να δίνουμε δεύτερη ευκαιρία.

Υπάρχει ένα ακόμα ερώτημα. Σας λέω θέματα που συζητούνται, είτε δημόσια είτε παρασκηνιακά. Ναι, ωραία, χαρίζουμε σε κάποιον τα χρέη, του δίνουμε τη δεύτερη ευκαιρία και αυτός εκ των υστέρων αποδεικνύεται ότι πάει πολύ καλά, πλουτίζει. Μήπως πρέπει εκ των υστέρων να του τα ζητήσουμε πίσω; Μέσα στη λογική της δεύτερης ευκαιρίας είναι και αυτό. Εγώ προσωπικά -γιατί υπάρχουν και άλλες απόψεις- λέω ότι αν καταφέρουμε να δώσουμε δεύτερη ευκαιρία σε οφειλέτες, είτε επιχειρηματίες είτε φυσικά πρόσωπα, και αυτοί πάνε μετά πολύ καλά, πάλι το δημόσιο συμφέρον θα εξυπηρετηθεί, γιατί αφού ο οφειλέτης θα πάει καλά, θα μπορέσει να πληρώσει φόρους, θα μπορέσει να απασχολήσει κόσμο, θα μπορέσει να βοηθήσει συνολικά και την οικονομία και την κοινωνία και να βγούμε από την κρίση. Με αυτήν την έννοια θεωρώ ότι πρέπει να είμαστε κάπως γενναιόδωροι, χωρίς να σημαίνει ότι αγνοούμε τα προβλήματα τα οποία υπάρχουν. Γι’ αυτό πάντα θα υπάρχει μια άμυνα και μια μέριμνα ούτως ώστε αυτές οι -ας τις πω- δυνατότητες να μην αξιοποιούνται από άτομα τα οποία, ενώ έχουν τη δυνατότητα, δεν είναι συνεπείς στις υποχρεώσεις τους.

Αλλά ας μη χάσουμε το δάσος μπροστά στο δέντρο. Και το δάσος αυτή τη στιγμή είναι να επιταχύνουμε μέτρα. Ελπίζω και οι τράπεζες στη νέα φάση να δουν πιο θετικά τις δυνατότητες που δίνει και για τις ίδιες ο μηχανισμός αυτός, ούτως ώστε να πάμε σε μία ταχύτερη μείωση του ιδιωτικού χρέους, είτε είναι χρέος προς τις τράπεζες, είτε είναι χρέος προς τα ταμεία, είτε είναι χρέος προς τις εφορίες.

Τελειώνοντας, επειδή ερωτήθηκα σχετικά με τον νόμο Κατσέλη, να πω ότι θα υπάρξει σύντομη παράταση και προετοιμασία του νέου πλαισίου. Μάλλον θα γίνει με πράξη νομοθετικού περιεχομένου, για να τηρηθούν και όλες οι διαδικασίες.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Αναστάσιος Κουράκης):** Πότε το βλέπετε, κύριε Υπουργέ;

**ΙΩΑΝΝΗΣ ΔΡΑΓΑΣΑΚΗΣ (Αντιπρόεδρος της Κυβέρνησης και Υπουργός Οικονομίας και Ανάπτυξης):** Μέχρι τέλος του χρόνου.

**ΠΡΟΕΔΡΕΥΩΝ (Αναστάσιος Κουράκης):** Πολύ ωραία.

**ΚΩΝΣΤΑΝΤΙΝΟΣ ΚΑΤΣΙΚΗΣ:** Κύριε Πρόεδρε, θα μπορούσα να έχω τον λόγο;

**ΠΡΟΕΔΡΕΥΩΝ (Αναστάσιος Κουράκης):** Θα συνεχίσουμε εναλλάξ, δηλαδή τώρα θα πάρει τον λόγο ο Κοινοβουλευτικός Εκπρόσωπος του ΣΥΡΙΖΑ, ο κ. Πάλλης, μετά θα μας αναπτύξει ένας Υπουργός μία τροπολογία, μετά είναι ο κ. Λαγός, μετά ένας Υπουργός πάλι για μία τροπολογία και μετά είστε εσείς, κύριε Κατσίκη. Αυτή είναι η διαδικασία. Αν έχετε λόγους να προηγηθείτε, να παρακαλέσουμε τον κ. Λαγό -να του τηλεφωνήσουμε, από τη στιγμή που δεν είναι εδώ- και να το δούμε.

Κύριε Κατσίκη, τι θέλετε να πείτε;

**ΚΩΝΣΤΑΝΤΙΝΟΣ ΚΑΤΣΙΚΗΣ:** Θα με διευκόλυνε πολύ, αν αυτό που προτείνατε, υλοποιείτο, ώστε να μου δινόταν η ευκαιρία να διαχειριστώ τον χρόνο μου. Γιατί είναι πολύ δύσκολο για εμένα.

Ευχαριστώ.

**ΠΡΟΕΔΡΕΥΩΝ (Αναστάσιος Κουράκης):** Θα το δούμε τώρα. Θα έρθουμε σε επικοινωνία με τον κ. Λαγό.

Κύριε Πάλλη, έχετε τον λόγο για δέκα λεπτά.

**ΓΕΩΡΓΙΟΣ ΠΑΛΛΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, θα ξεκινήσω με μία απάντηση προς τον κ. Μηταράκη. Δεν κατάλαβε καλά την απάντηση του Υπουργού. Δεν θα αντιμετωπίσουμε πρόβλημα με τον ΦΠΑ στα νησιά μας. Έχουμε την αγωνία μας και λόγω της εντοπιότητας. Σας έχει διαψεύσει κι άλλες φορές η Κυβέρνηση, όσον αφορά τις πολλές άστοχες, τελεσίδικες εκφράσεις που είπατε για πολλά πράγματα που τελικά δεν συνέβησαν στον τόπο.

Κυρίες και κύριοι συνάδελφοι, σε μία προσπάθεια σε συνθήκες μνημονίων που μας παραδώσατε μια χώρα με μια οικονομία σαν να έχει βγει από συνθήκες πολέμου, σε μία προσπάθεια να οργανώσουμε το κράτος στον τομέα της μεταναστευτικής πολιτικής, που η μόνη πολιτική που υπήρχε ως τότε ήταν οι συνθήκες και τα μέτρα αποτροπής, εγώ θα κάνω την αυτοκριτική μας και θα πω ότι δεν τα έχουμε καταφέρει τόσο καλά όσο θα θέλαμε. Δεν υπήρχαν και οι συνθήκες ενδεχομένως. Μπορεί να είχαμε και αστοχίες, αλλά για πρώτη φορά στη χώρα αποφασίσαμε να υπάρξει καταρχήν η ίδρυση της θέσης Αναπληρωτή Υπουργού Μεταναστευτικής Πολιτικής και στη συνέχεια η ίδρυση του Υπουργείου. Για τις αστοχίες και για τις καθυστερήσεις δέχομαι κάθε κριτική, αλλά από εκεί και πέρα δεν δέχομαι καμμία κριτική για την ορθότητα της επιλογής μας.

Θα κάνω ένα γενικό σχόλιο για όλους αυτούς που εκφράζονται -ακούσαμε τον κ. Μηταράκη, αλλά και τις άλλες πτέρυγες, τη σκληρή και την πιο light, που εμφανίζονται στο Κοινοβούλιό μας- και που θέλουν φύλαξη στη θάλασσα. Η αλήθεια ξέρετε ποια είναι; Θέλετε νεκρούς στη θάλασσα και στον Έβρο. Θέλετε νεκρούς στα κέντρα πρώτης υποδοχής και στα υπόλοιπα camp της χώρας. Δυστυχώς, πέρα τού ότι πιστεύω πως το κάνετε για μικροπολιτικούς λόγους και για λόγους αντιπαράθεσης, για να πείτε «να, πέθανε άνθρωπος», τείνω να πιστεύω ότι το υποστηρίζετε και ιδεολογικά. Διψάτε για αίμα. Ποιοι; Εσείς, που τους ονομάζετε λαθραίους, που θεωρείτε τους εαυτούς σας νόμιμους κάτοχους της χώρας -αν είναι δυνατόν!-, εσείς που θεωρείτε ότι έχετε περισσότερα δικαιώματα ως άνθρωποι από τους άλλους. Είναι ιδεολογικό το ζήτημα τελικά. Είναι δυστυχία για το ελληνικό Κοινοβούλιο να απευθύνεται έτσι για ανθρώπους, πόσω μάλιστα όταν στα χρόνια της διακυβέρνησής σας, κολλημένοι σε αυτήν την ιδέα βάζατε στελέχη και κρατικούς λειτουργούς να παρανομούν συνειδητά, εκβιάζοντάς τους ακόμα, προκειμένου να υπερασπιστείτε αυτήν την ιδεοληψία σας.

Είπε ο κ. Μηταράκης για το κλείσιμο των συνόρων προς Ανατολή και για νησιά «αποθήκες ψυχών» και ότι διχάσαμε τις τοπικές κοινωνίες. Μάλλον μας έχει εξηγηθεί το κλείσιμο των συνόρων προς την Ανατολή. Είναι τα υδάτινά μας σύνορα, είναι οι θάνατοι που σας έλεγα πριν. Ο κ. Βαρβιτσιώτης, βέβαια, το έχει κάνει έργο αυτό στη θητεία του και το έχει κάνει έργο προσβάλλοντας ειδικά τους ανθρώπους του Λιμενικού Σώματος, γιατί αυτοί κατά κύριο λόγο υπερασπίζονται την εθνική κυριαρχία.

Ακούστηκαν και άλλα. Κάθε τροπολογία και κάθε άρθρο είναι ένα ρουσφέτι και όχι μόνο από την παράταξη της Αξιωματικής Αντιπολίτευσης, αλλά και από την άλλη παράταξη, που δεν ξέρω πώς να τη πω: ΔΗΣΥ, ΠΑΣΟΚ, ΔΗΜΑΡ ή ΚΙΝΑΛ. Οι τρεις ομιλητές τους είχαν μια διαφορετική έκφραση. Ο εκπρόσωπος της ΔΗΜΑΡ είχε έναν ήπιο και δημιουργικό λόγο στην τοποθέτησή του, ως Κοινοβουλευτικός Εκπρόσωπος της ΔΗΣΥ. Ο κ. Καρράς μάς κατηγόρησε ότι μυρίζει προεκλογική ατμόσφαιρα, αλλά τα δικά του ψηφοδέλτια είδαμε να ανακοινώνονται για τις βουλευτικές εκλογές που έπονται των αυτοδιοικητικών. Δεν έχει καμμία σημασία.

Ακούσαμε και άλλους συναδέλφους, δυστυχώς, να μιλάνε με εκφράσεις όπως «ζεστά κουλουράκια», «τσουρεκάκια» τα οποία έρχονται, τα οποία κάποτε, πριν τέσσερα χρόνια ήταν σε πιο μεγάλη φόρμα και τα καταπίνανε ζεστά-ζεστά και τα ψήφιζαν και τα διάβαζαν, αλλά σήμερα δεν μπορούν. Αυτή είναι η κατάσταση στο ελληνικό Κοινοβούλιο.

Είναι μια κατάσταση όπου η λαθροχειρία των λέξεων από τους λαθρολάγνους, μιας μη δόκιμης λέξης, συμπαρασύρει την Αξιωματική Αντιπολίτευση και τελικά αποδεικνύει τα συγκοινωνούντα δοχεία. Ένα παράδειγμα που με θλίβει είναι αυτή η ανακοίνωση της ΕΛΜΕ Λέσβου για τη χρήση του όρου. Είναι τα συγκοινωνούντα δοχεία που έχουν εκφράσεις δόκιμες και χαρακτηρίζουν ανθρώπους, που μπορεί να είναι φασίστες, μπορεί να είναι νεοναζιστές, μπορεί να είναι ρατσιστές, μπορεί να είναι φιλοχουντικοί, μπορεί να είναι εθνικοσοσιαλιστές, μπορεί να είναι απλά σκοταδιστές κάποιοι από αυτούς. Αλλά είναι κάποια συγκοινωνούντα δοχεία τα οποία λειτουργούν στην κοινωνία και κάνουν ζημιά.

Χαρακτηρίστηκε το νομοσχέδιο «πλυντήριο» με τροπολογίες και με ρουσφετολογικές διατάξεις. Δεν άκουσα, όμως, για όλες αυτές τις τροπολογίες να λέγεται ότι παρουσιάστηκαν από τους Υπουργούς, κατά παρέκκλιση της διαδικασίας του κατεπείγοντος -και καλά έκαναν οι Προεδρεύοντες νωρίτερα. Ήρθαν οι Υπουργοί και τις ανέπτυξαν. Με τον κ. Αραχωβίτη υπήρξε διάλογος με όλες τις πτέρυγες που επιθυμούσαν να ρωτήσουν και δόθηκαν διευκρινίσεις. Με τον κ. Κουβέλη υπήρξε διάλογος. Με όσους Υπουργούς χρειάστηκε, υπήρξε διάλογος και απαντήθηκαν ερωτήσεις -και πολύ σωστά έγινε- κι είμαι βέβαιος ότι η πλειονότητα των τροπολογιών θα υπερψηφιστούν από τις περισσότερες πτέρυγες. Παρ’ όλα αυτά στη δημόσια έκφρασή μας μάς αρέσει να χρησιμοποιούμε τέτοιες βαριές λέξεις, χωρίς να κατανοούμε τελικά αν η πραγματικότητα είναι αυτή που μετράει και έχει σημασία, αν η πραγματικότητα των νησιών μας σήμερα είναι κάπως καλύτερη.

Εγώ δεν θα κάνω αναφορά για τη Λέσβο. Εγώ θα κάνω αναφορά για τη Σάμο. Στη Σάμο είναι μία σκληρή πραγματικότητα από πολλές απόψεις. Είναι μια σκληρή πραγματικότητα ως αποτέλεσμα των πολιτικών των προηγούμενων κυβερνήσεων, που σας ανέφερα νωρίτερα. Ήταν η πολιτική της αποτροπής και ακόμα και όπου υποχρεώνονταν να κάνουν χώρους ταυτοποίησης, ήταν στη φιλοσοφία των κλειστών κέντρων φυλακών, για να τις βλέπουν από απέναντι και να μην έρχονται.

Ήταν αυτό που έφτιαξε ο κ. Δένδιας στη Μόρια και αρνούνταν τότε να συνδεθεί ενός χώρος φιλοξενίας επτακοσίων ανθρώπων με τον βιολογικό καθαρισμό της πόλης. Τώρα, όμως, μας κατηγορεί για την εφαρμογή και τις έκτακτες δαπάνες για την αποχέτευση. Γιατί, δυστυχώς, έχουμε αυξημένο πληθυσμό μετά την κοινή δήλωση που εγκλωβίζονται στα νησιά. Μας κατηγορείτε γιατί διατέθηκαν χρήματα για να καλυφθούν ανάγκες και να μην έχουμε νεκρούς, για να μπορείτε να φωνάζετε για τους νεκρούς. Είστε και λίγο ανθρωπιστές και λίγο ανθρωποδιώκτες. Τελικά, δυστυχώς, υπάρχουν πολλοί «σκοταδόψυχοι» σε αυτήν την Αίθουσα και είναι αδόκιμη έκφραση και μπορεί να παραγραφεί από τα Πρακτικά, εκτός και αν είναι δοκιμή και μπορεί να κρατηθεί, για να μην πω κάτι άλλο.

Στοιχεία υπάρχουν για τα πεπραγμένα και για τα αποτελέσματα για το πού πήγαν αυτές οι δαπάνες και πώς βοήθησαν τελικά σήμερα στη Μόρια να μιλάμε για πολύ καλύτερες συνθήκες. Ελπίζω και στη Σάμο σύντομα να είναι αυτές. Υπάρχουν επιστολές επαγγελματιών ξενοδόχων και από τη Λέσβο και από τα υπόλοιπα νησιά που επιθυμούν να διαθέσουν καταλύματα, για να μην υπάρξει πρόβλημα τούτο τον χειμώνα. Υπάρχουν τα στοιχεία αναλυτικά στο ενημερωτικό δελτίο για το προσφυγικό – μεταναστευτικό, το τέταρτο τεύχος του Νοεμβρίου του 2018 από το Υπουργείο Ψηφιακής Πολιτικής, Τηλεπικοινωνιών και Ενημέρωσης και την Ειδική Γραμματεία Επικοινωνιακής Διαχείρισης Κρίσεων. Όλα τα στοιχεία τα έχετε πάρει ηλεκτρονικά.

Το καταθέτω και στα Πρακτικά για να μπορέσετε, όσοι δεν μπορείτε να τα δείτε ηλεκτρονικά, να τα πάρετε από τα Πρακτικά.

(Στο σημείο αυτό ο Βουλευτής κ. Γεώργιος Πάλλης καταθέτει για τα Πρακτικά το προαναφερθέν ενημερωτικό δελτίο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Επανέρχομαι σε ένα ζήτημα πολύ σημαντικό για εμένα. Σε τούτη τη χώρα θα αποφασίσουμε, ως χώρα της Ευρωπαϊκής Ένωσης, να αποκτήσουμε επιτέλους μεταναστευτική πολιτική και τα κονδύλια αυτά που δαπανώνται να πηγαίνουν με κανονικές διαδικασίες, αλλά να κατανοούμε ότι τα κονδύλια αυτά πάνε και σε επιχειρηματίες συμπολίτες μας οι οποίοι διαθέσαν τα καταλύματά τους ή παρείχαν άλλες υπηρεσίες, απαραίτητες σε ένα γραφειοκρατικό σύστημα που στην Ευρώπη κάποιες φορές είναι ακόμα πιο γραφειοκρατικό και που δεν θα μας έδινε τη δυνατότητα να σώσουμε ζωές. Και αυτό έκανε το Υπουργείο και καλώς πρέπει να πληρωθούν οι δαπάνες αυτές.

Δεν θα αναφερθώ, βέβαια, για τις αποζημιώσεις για τις ζημιές γύρω από τη Μόρια, που, αν καταψηφίσετε, προφανώς δεν σας νοιάζουν οι άνθρωποι αυτοί. Όμως, εμάς μας νοιάζουν, καταστρέφονται περιουσίες και εισοδήματα και μας νοιάζει, όπως και στα άλλα κέντρα υποδοχής.

Θα ζητήσω ένα λεπτάκι ακόμα, κύριε Πρόεδρε, για να μιλήσω λίγο για τις τροπολογίες.

Οι τροπολογίες είναι πολλές και πιστεύω πως οι περισσότερες θα γίνουν αποδεκτές. Θα αναφερθώ σε μία τροπολογία, γιατί εδώ είναι και η ιδεολογική μας και η αξιακή μας διαφορά. Εμάς τους συμπολίτες μας μάς αρέσει να τους κοιτάζουμε στα μάτια. Εγώ όταν συναντώ τον φίλο μου τον Σπύρο, τον φίλο μου τον Αχμέτ, την τάδε ή δείνα φίλη μου η οποία περιμένει τρία χρόνια για να την καλέσει η Υπηρεσία Ιθαγένειας, να της αποδώσει το νόμιμο δικαίωμά της, να είναι ισότιμη απέναντι μας σε έναν τόπο όπου γεννήθηκε, μεγάλωσε και τελείωσε το σχολείο και έχει την ελληνική παιδεία και με θέλει για μια τροπολογία μόνο, του Υπουργείου Εσωτερικών, είναι τιμή μας και καμάρι μας αυτοί οι άνθρωποι, που ξεκίνησαν με όνειρα για τη ζωή τους και βρέθηκαν στη χώρα μας, και τα παιδιά τους να αποκτούν ίσα δικαιώματα και θέλουμε να τους κοιτάζουμε στα μάτια.

Εσείς προφανώς ιδεολογικά έχετε άλλη άποψη γι’ αυτό. Προφανώς δεν θέλετε κανένα. Κυνηγήσατε λυσσαλέα τους νόμιμους μετανάστες που πληρώνουν φόρους και έχουν υποχρεώσεις σε τούτη τη χώρα, να μην έχουν δικαίωμα ψήφου στην αυτοδιοίκηση, παρόλο που ζουν, παρόλο που προσφέρουν στην κοινωνία μας.

Λοιπόν, εμείς, ναι, με ιδεολογικό πρόσημο τα βλέπουμε όλα αυτά. Θα κάνουμε ό,τι καλύτερο μπορούμε, θα μαζέψουμε όσο πιο πολύ μπορούμε τα πολλά προβλήματα που κληρονομήσαμε λόγω της έλλειψης μεταναστευτικής πολιτικής που έχει η χώρα και να είστε σίγουροι ότι θα είμαστε εδώ και το επόμενο διάστημα και τα επόμενα χρόνια, ώστε αυτό που δεν καταφέραμε ως οφείλαμε καλύτερα μέχρι τώρα να το κάνουμε ακόμα καλύτερο και να είμαστε πρότυπο σε μία Ευρώπη, που δυστυχώς βάλλεται από τη μικροπολιτική αντίληψη της Δεξιάς, που εναγκαλίζεται τους ακροδεξιούς, τους εθνικιστές, γιατί πιστεύει ότι θα πάρει ψηφαλάκια από εκεί.

Καροτσάκι, κύριοι και κυρίες μου, θα σας πάνε και, δυστυχώς, αυτό βλάπτει τη δημοκρατία.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Αναστάσιος Κουράκης):** Τι θέλετε, κύριε Μηταράκη;

**ΝΟΤΗΣ ΜΗΤΑΡΑΚΗΣ:** Κύριε Πρόεδρε, θα ήθελα τον λόγο επί προσωπικού για τους χαρακτηρισμούς του Κοινοβουλευτικού Εκπροσώπου του ΣΥΡΙΖΑ, για ένα λεπτό μόνο.

**ΠΡΟΕΔΡΕΥΩΝ (Αναστάσιος Κουράκης):** Ορίστε, κύριε Μηταράκη.

**ΝΟΤΗΣ ΜΗΤΑΡΑΚΗΣ:** Ήταν απαράδεκτος, κυρίες και κύριοι συνάδελφοι, ο τρόπος που ξεκίνησε την ομιλία του ο Κοινοβουλευτικός Εκπρόσωπος του ΣΥΡΙΖΑ, σε αντίθεση με μία γενικά πολιτισμένη σήμερα συζήτηση, κύριε Υπουργέ, που απέδωσε στην Αξιωματική Αντιπολίτευση απαράδεκτους χαρακτηρισμούς, ότι δήθεν με τη δική μας πολιτική εμείς επιδιώκουμε θύματα στο Αιγαίο.

Εννοείται ότι είναι πρωταρχική υποχρέωση της πολιτείας η προστασία της ανθρώπινης ζωής και αυτό είναι μία αρχή στην οποία όλοι θα συμφωνήσουμε. Μπορώ, όμως, να πω -και θα αποφύγω να δώσω συγκεκριμένα νούμερα, γιατί κάθε άνθρωπος έχει μεγάλη αξία, και ένας άνθρωπος έχει μεγάλη αξία- ότι η πολιτική των ανοικτών συνόρων είχε τριάντα φορές περισσότερα θύματα το 2015 σε σχέση με το 2014.

Όταν αυξήθηκαν οι ροές, πολλαπλασιάστηκαν τα θύματα.

**ΓΕΩΡΓΙΟΣ ΠΑΛΛΗΣ:** Δεν ισχύει αυτό.

**ΝΟΤΗΣ ΜΗΤΑΡΑΚΗΣ:** Όπως είναι ευθύνη της πολιτείας να προστατεύει την ανθρώπινη ζωή, έτσι είναι και ευθύνη της να προστατεύει το εθνικό δίκαιο και τα σύνορά μας. Η χώρα μας έχει σύνορα.

Κλείνοντας, δεν μπορώ να μη σχολιάσω αυτό που είπατε στην ομιλία σας, ότι εσείς δεν δέχεστε κριτική. Στη δημοκρατία όλοι δέχονται κριτική και είναι χαρακτηριστικό καθεστωτική νοοτροπίας να ξεκινάτε έτσι την ομιλία σας.

Ευχαριστώ.

**ΠΡΟΕΔΡΕΥΩΝ (Αναστάσιος Κουράκης):** Ευχαριστώ.

Τον λόγο τώρα έχει ο Υπουργός κ. Κρέτσος για να αναπτύξει την τροπολογία του.

**ΕΛΕΥΘΕΡΙΟΣ ΚΡΕΤΣΟΣ (Υφυπουργός Ψηφιακής Πολιτικής, Τηλεπικοινωνιών και Ενημέρωσης):** Με την παρούσα ρύθμιση που αφορά το Αθηναϊκό και Μακεδονικό Πρακτορείο επιδιώκεται η αντιμετώπιση του ζητήματος των δημοσιογράφων που απασχολούνται στο Πρακτορείο με συμβάσεις ανεξάρτητων υπηρεσιών.

Όπως ήδη γνωρίζετε, το Αθηναϊκό και Μακεδονικό Πρακτορείο, που λειτουργεί με τη σημερινή του μορφή από το 2008, επιτελεί για πάνω από έναν αιώνα ένα πολύ σημαντικό εθνικό έργο και μάλιστα με διπλή διάσταση: Από τη μία αποτελεί τον κύριο πάροχο των ειδήσεων των ελληνικών μέσων ενημέρωσης, κυρίως στον χώρο του διαδικτύου, και από την άλλη αποτελεί τον κύριο πάροχο ειδήσεων των διεθνών μέσων ενημέρωσης, των διεθνών πρακτορείων για τα όσα συμβαίνουν στη χώρα μας.

Τα τελευταία χρόνια το Αθηναϊκό και Μακεδονικό Πρακτορείο διευρύνει τις υπηρεσίες του, όπως οφείλει και όπως κάνουν όλα τα οργανωμένα και σοβαρά πρακτορεία ειδήσεων στο εξωτερικό, εκπληρώνει στο ακέραιο τους σκοπούς του, αλλά υπό αντίξοες συνθήκες, κυρίως λόγω της έλλειψης ανθρώπου δυναμικού και ειδικότερα δημοσιογράφων και ανταποκριτών.

Καταλαβαίνουμε όλοι, νομίζω -δεν είναι δύσκολο- ότι το Αθηναϊκό και Μακεδονικό Πρακτορείο, για να μπορέσει να συνεχίσει και να ενισχύσει τη σωστή του λειτουργία, να εκπληρώσει τους στόχους τους, να έχει μία ορθή διεκπεραίωση του έργου του, χρειάζεται να λύσει τα θέματα της υποστελέχωσης, διότι υποφέρει από συνεχή μείωση προσωπικού και λόγω συνταξιοδοτήσεων ή αποχωρήσεων.

Ενδεικτικά αναφέρω ότι από το 2010 μέχρι σήμερα έχει χάσει εκατόν τριάντα τέσσερις εργαζόμενους αορίστου χρόνου και έτσι με αυτόν τον τρόπο σήμερα στην εταιρεία, πέραν του προσωπικού που απασχολείται με σύμβαση εργασίας αορίστου χρόνου, απασχολείται και ένας αριθμός δημοσιογράφων, ελεύθερων επαγγελματιών, συνολικά πενήντα οκτώ, οι οποίοι όμως καλύπτουν και καίριες θέσεις και είναι πάρα πολλοί σημαντικοί για την επίτευξη των στόχων της εταιρείας.

Είναι, λοιπόν, ανάγκη να αντιμετωπιστεί το ζήτημα της έλλειψης του ανθρώπινου δυναμικού και ιδίως των δημοσιογράφων και μάλιστα σε μόνιμη βάση, ιδιαίτερα για το ΑΠΕ-ΜΠΕ, που είναι ένας οργανισμός -ας μου επιτραπεί η έκφραση- συνεχούς πυράς, συνεχούς λειτουργίας, ώστε να καλύπτει συνεχώς τις ανάγκες του.

Νομίζω ότι η προτεινόμενη τροπολογία, η οποία δεν δημιουργεί και ιδιαίτερο δημοσιονομικό κόστος στον προϋπολογισμό, πραγματικά θα αντιμετωπίσει το πρόβλημα. Παράλληλα, όμως, θα επιτύχει και κάτι άλλο: την ενίσχυση της σταθερής απασχόλησης και της ίσης μεταχείρισης των δημοσιογράφων που απασχολούνται στον ίδιο φορέα, ώστε να μην δημιουργούνται και εργαζόμενοι δύο ταχυτήτων.

Ευχαριστώ.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε, κύριε Υπουργέ.

**ΝΟΤΗΣ ΜΗΤΑΡΑΚΗΣ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Αναστάσιος Κουράκης):** Τι θέλετε να πείτε, κύριε Μηταράκη,

**ΝΟΤΗΣ ΜΗΤΑΡΑΚΗΣ:** Μία ερώτηση, αν μου επιτρέπει ο Υπουργός και εσείς φυσικά.

**ΠΡΟΕΔΡΕΥΩΝ (Αναστάσιος Κουράκης):** Παρακαλώ, έχετε τον λόγο.

**ΝΟΤΗΣ ΜΗΤΑΡΑΚΗΣ:** Κύριε Υπουργέ,αντιλαμβάνεστε ότι παραμονές εκλογών τέτοιες διατάξεις οι οποίες προσλαμβάνουν δημοσιογράφους στο ΑΠΕ-ΜΠΕ είναι κατ’ ελάχιστον ύποπτες.

Θα ήθελα να σας ρωτήσω το εξής: Πρώτον, με αυτήν την τροπολογία θα προστεθούν στο ΑΠΕ-ΜΠΕ επιπλέον πρόσωπα από αυτά που βρίσκονται ήδη σήμερα εκεί με συμβάσεις;

Και δεύτερον, αυτά τα πρόσωπα θα είναι αποκλειστικής απασχόλησης στο ΑΠΕ-ΜΠΕ ή θα πληρώνονται από το ΑΠΕ-ΜΠΕ για να ασκούν και ό,τι άλλο δημοσιογραφικό έργο έχουν και, κατά συνέπεια, να στηρίζουν την κομματική σας προπαγάνδα με λεφτά του ΑΠΕ-ΜΠΕ;

Ευχαριστώ.

**ΠΡΟΕΔΡΕΥΩΝ (Αναστάσιος Κουράκης):** Ευχαριστώ.

Ορίστε, κύριε Υφυπουργέ, έχετε τον λόγο.

**ΕΛΕΥΘΕΡΙΟΣ ΚΡΕΤΣΟΣ (Υφυπουργός Ψηφιακής Πολιτικής, Τηλεπικοινωνιών και Ενημέρωσης):** Ευχαριστώ, κύριε Πρόεδρε.

Κύριε Μηταράκη, θα αντιπαρέλθω αυτό το περί κομματικής προπαγάνδας, γιατί νομίζω ότι είναι καλό να μείνουμε σε αυτό το επίπεδο της ευπρέπειας.

Κύριε Μηταράκη, εμείς στα δημόσια μέσα ενημέρωσης έχουμε δώσει δείγματα γραφής όσον αφορά το πώς αντιλαμβανόμαστε τα θέματα της διαφάνειας.

Αντιλαμβάνομαι ότι γελάτε, αλλά θέλω όμως να σας θυμίσω ότι όταν εμείς ανοίξαμε την ΕΡΤ με όλες της τις δομές και με όλο της το προσωπικό, δεν κάναμε κομματικές διακρίσεις.

Επειδή άκουσα πριν και την κ. Βούλτεψη, θα έλεγα «στο σπίτι του κρεμασμένου, μη μιλάτε για σχοινί» και, αν θέλετε, ας πάμε και σήμερα να δούμε αν υπάρχουν δημοσιογράφοι που καλύπτουν τον Πρωθυπουργό και τον Αρχηγό της Αξιωματικής Αντιπολίτευσης οι οποίοι παράγουν τεράστιο όγκο ειδησεογραφίας και αρθρογραφίας στο διαδίκτυο και σε ποια μέσα. Το λέω ως πρόκληση.

Εμείς, λοιπόν, ανοίξαμε την ΕΡΤ με όλο το προσωπικό που διέθετε και επίσης καταργήσαμε και την πολυθεσία στους δημοσιογράφους, επιτρέποντας μόνο τη δευτερεύουσα απασχόληση υπό συγκεκριμένους αυστηρούς όρους που περνάνε από το διοικητικό συμβούλιο και, βέβαια, για όσους εργαζόμενους δημοσιογράφους δεν κατέχουν θέση ευθύνης είτε στα δημόσια μέσα ενημέρωσης είτε στα ιδιωτικά.

**ΠΡΟΕΔΡΕΥΩΝ (Αναστάσιος Κουράκης):** Ευχαριστώ, κύριε Υφυπουργέ.

Τον λόγο έχει ο Κοινοβουλευτικός Εκπρόσωπος των Ανεξαρτήτων Ελλήνων κ. Κατσίκης.

Θα ήθελα, επίσης, να ευχαριστήσω τον κ. Λαγό που έδωσε τη θέση του στον κ. Κατσίκη, διευκολύνοντάς τον.

**ΚΩΝΣΤΑΝΤΙΝΟΣ ΚΑΤΣΙΚΗΣ:** Ευχαριστώ πολύ, κύριε Πρόεδρε, και εσάς και τον κ. Λαγό για την παραχώρηση της προτεραιότητας.

Αξιότιμοι κύριοι Υπουργοί, κυρίες και κύριοι συνάδελφοι, τα τελευταία χρόνια ο όρος «κρίση» χρησιμοποιείται ολοένα και περισσότερο για να περιγράψει γεγονότα που έχουν σχέση με την οικονομία, την ασφάλεια και τη δημοκρατία. Η κρίση ως μία κατάσταση αβεβαιότητας επιδρά στην πορεία των ατόμων σε οικονομικό, κοινωνικό και πολιτικό επίπεδο.

Η προσφυγική κρίση των τελευταίων ετών μετά το κλείσιμο των συνόρων της βαλκανικής οδού πήρε για την Ελλάδα τη μορφή ανθρωπιστικής κρίσης. Η χώρα μας συντάχθηκε και εφήρμοσε τον σχεδιασμό διαχείρισης της κρίσης που αποφάσισαν τα όργανα της Ευρωπαϊκής Ένωσης και αφορούσε τη φύλαξη των εξωτερικών συνόρων και τη συγκράτηση της εισόδου στις ροές των προσφύγων και των μεταναστών. Δεν πρέπει να αγνοούμε το γεγονός ότι οι ροές αυτές είναι αποτέλεσμα έλλειψης της ανθρώπινης ασφάλειας των πληθυσμών αυτών στις χώρες της Ασίας και της Αφρικής.

Ως εκ τούτου η κυρίαρχη προσέγγιση θα πρέπει να αφορά την ασφαλειοποίηση της μετανάστευσης στις χώρες υποδοχής. Η διαχείριση με αποτελεσματικό τρόπο του μεταναστευτικού πληθυσμού θα πρέπει να επιχειρήσει τη διάκριση μεταξύ εθελουσίας και αναγκαστικής μετανάστευσης. Ενάμισι εκατομμύριο άνθρωποι από το Ιράκ, τη Συρία και το Αφγανιστάν ζήτησαν τα τελευταία χρόνια διεθνή προστασία από χώρες της Ευρωπαϊκής Ένωσης μεταξύ των οποίων και η Ελλάς.

Όμως, η πολυσημία του φαινομένου της κινητικότητας των πληθυσμών θα πρέπει να διαχωριστεί σε δύο κατηγορίες: Η πρώτη κατηγορία αφορά τους οικονομικούς μετανάστες, οι οποίοι επιχειρούν να βρουν τρόπο να βελτιώσουν τη ζωή τους μετακινούμενοι προς την Ευρώπη και επωφελούμενοι από τα ευρωπαϊκά κεκτημένα. Η δεύτερη κατηγορία, η οποία αποτελεί και τη συντριπτική πλειοψηφία, αφορά προσφυγές των οποίων η ζωή στις πατρογονικές εστίες απειλείται και δεν έχουν άλλο τρόπο να σωθούν παρά να επιχειρήσουν τη φυγή τους τις περισσότερες φορές, βέβαια, παράνομα.

Έχει γίνει παραδεκτό πως η Ευρωπαϊκή Ένωση με τα υπάρχοντα συστήματα προστασίας της δεν κατέστη ικανή να αντιμετωπίσει τις πρωτοφανείς ροές και να αποσοβήσει τα αποτελέσματά τους. Τα στοιχεία των διελεύσεων μέσω Ελλάδας για την υπόλοιπη Ευρώπη είναι τρομακτικά. Μεταξύ 2014 και 2015 η διέλευση αυξήθηκε 1080%. Το 2015 κατεγράφησαν οκτακόσιες πενήντα τρεις χιλιάδες εξακόσια πενήντα άτομα που πέρασαν τα θαλάσσια σύνορα και τρεις χιλιάδες επτακόσια δεκατρία τα χερσαία έναντι μόλις εβδομήντα δύο χιλιάδων εξακοσίων τριάντα δύο ατόμων συνολικά το 2014.

Όταν οι χώρες της κεντρικής και βόρειας Ευρώπης δεν έδειξαν την πρόθεση να μοιραστούν το άχθος της υποδοχής και της προστασίας των ανθρώπων αυτών, αλλά και εξαιτίας της εμφανούς αδυναμίας των δικών μας κρατικών μηχανισμών να διαχειριστούν τη δύσκολη ομολογουμένως κατάσταση, η Κυβέρνηση έλαβε μέτρα ενδυνάμωσης της αστυνόμευσης και επιτήρησης των συνόρων ενεργοποιώντας και το ΝΑΤΟ προς την κατεύθυνση αυτή.

Η προσφυγική είναι μία χαρακτηριστική ανθρώπινη κρίση, αφού περιλαμβάνει όλα τα στοιχεία αβεβαιότητας και κινδύνου για την ανθρώπινη επιβίωση που προϋποθέτει ο βίαιος εκτοπισμός πληθυσμών.

Η προσφυγική κρίση που διανύουμε είναι η μεγαλύτερη μετά τον Β΄ Παγκόσμιο Πόλεμο και βρήκε την Ελλάδα στη δίνη της οικονομικής κρίσης, ενώ για την Ευρώπη η κορύφωσή της συνέπεσε με τραγικά τρομακτικά χτυπήματα που σηματοδότησαν μια κρίση ασφάλειας. Κλήθηκε, λοιπόν, να συνδυάσει την υπεράσπιση των αξιών της με τη διαχείριση της συνοχής και της αλληλεγγύης μεταξύ των κρατών - μελών της.

Επειδή το βασικό στοιχείο που χαρακτηρίζει τις κρίσεις, κύριοι συνάδελφοι, είναι η απρόβλεπτη εμφάνισή τους, καθοριστικό ρόλο διαδραματίζει η γρήγορη αντιμετώπιση τους και η ταχεία λήψη αποφάσεων. Οι ανθρωπογενείς κρίσεις, σε αντίθεση με τις φυσικές καταστροφές, μπορούν και να αποφευχθούν. Για τον λόγο αυτόν οι πολίτες είναι εξαιρετικά επικριτικοί προς όσους ευθύνονται για τη δημιουργία τους. Η κοινωνία ευαισθητοποιείται απέναντι στην αδικία που συντελείται σε βάρος αθώων ανθρώπων. Οι κυβερνήσεις δε καλούνται να αντιμετωπίσουν με δύο τρόπους τις κρίσεις: επιχειρησιακά, στοχεύοντας στην προστασία των ανθρώπων αυτών και στην επαναφορά τους σε τροχιά σταθερότητος, και επικοινωνιακά, ενημερώνοντας όλους με ακριβή στοιχεία για την έκταση της κρίσης και των επιπτώσεων της.

Από το 2011 έως το 2014 η Ευρωπαϊκή Ένωση παρακολουθούσε αποστασιοποιημένη την έναρξη της κρίσης με αδυναμία να προβλέψει το αναπόφευκτο. Όταν πλέον από το 2014 και μετά όλο και περισσότεροι πρόσφυγες περνούσαν το Αιγαίο και τη Μεσόγειο, ασκώντας άμεσα αφόρητη πίεση στις χώρες του ευρωπαϊκού νότου και ιδιαίτερα στην Ελλάδα και την Ιταλία, η κατάσταση ήταν μη αναστρέψιμη και οι συνέπειες της δραματικές.

Με το σταδιακό κλείσιμο του βαλκανικού διαδρόμου και κυρίως μετά τη σφράγιση από πλευράς της πρώην Γιουγκοσλαβικής Δημοκρατίας της Μακεδονίας -Σκόπια λέω εγώ- των συνόρων με την Ελλάδα για τους πρόσφυγες και τους μετανάστες η κατάσταση που επικράτησε στη χώρα μας ήταν χαοτική.

Η πρόταση για αλληλέγγυα κατανομή αυτού του βάρος δεν βρήκε, δυστυχώς, ευήκοα ώτα. Οι εκκλήσεις για λήψη άμεσων μέτρων αγνοήθηκαν. Η ενεργοποίηση της FRONTEX δεν απέδωσε και τότε ήταν που ζητήθηκε η αρωγή του ΝΑΤΟ. Η ελληνική κυβέρνηση χωρίς όρους ρητορικής πολιτικής, προκρίνοντας τον ανθρωπισμό έναντι της υποκρισίας, δρομολόγησε τη δημιουργία κέντρων υποδοχής και ταυτοποίησης και κέντρων προσωρινής φιλοξενίας σε μια προσπάθεια αποτελεσματικής επιχειρησιακής και πολιτικής διαχείρισης. Προχώρησε σε μία σειρά ενεργειών νομοθετικού και διοικητικού χαρακτήρα, με στόχο την επείγουσα αντιμετώπιση βασικών και ουσιωδών εκκρεμών ζητημάτων.

Η διεθνοποίηση του μεταναστευτικού ζητήματος και η αποδοχή από πλευράς της Ευρωπαϊκής Ένωσης της αναγκαιότητας λήψης μέτρων προς την Τουρκία, σε περίπτωση μη τήρησης από μέρους της των όρων επανεισδοχής των μεταναστών, λειτούργησε ενισχυτικά στον ορθότερο σχεδιασμό απομείωσης των παραμέτρων της κρίσης, μιας και οι πολιτικές επιλογές των προηγούμενων κυβερνήσεων δεν διαμοίρασαν σε όλες τις ευρωπαϊκές χώρες την ευθύνη.

Δεν μπορεί να υπάρξει κοινωνικό πρόσημο στην προσφυγική κρίση, όσο αυτή αντιμετωπίζεται μόνο ως πρόβλημα ασφάλειας των εξωτερικών συνόρων της Ευρωπαϊκής Ένωσης και όσο αποδίδεται προτεραιότητα στην αστυνομική καταστολή.

Η έλλειψη αλληλεγγύης, συνεργασίας και συνυπευθυνότητας μεταξύ των κρατών της Ευρώπης αναδείχθηκε περίτρανα κατά τη διάρκεια εξέλιξης του προβλήματος αυτού. Η Ελλάδα κλήθηκε να αναδείξει το ανθρώπινο πρόσωπο της Ευρώπης, σηκώνοντας στους ώμους της δυσανάλογο βάρος σε σχέση με τις δυνάμεις της, σε μία εποχή που και η ίδια μαστίζεται από πρωτόγνωρη οικονομική κρίση.

Οι τρεις αυτές έννοιες συναποτελούν την πολιτική ηθική της Ευρώπης. Η δε έλλειψή τους θα οδηγήσει στην απώλεια της έννοιας της ενωμένης Ευρώπης. Η ευκαιριακή από μέρους της αντιμετώπιση, η αναβλητικότητα στη λήψη αποφάσεων, καθώς και η επιλεκτική ανάληψη ευθύνης παραβιάζουν συστατικά στοιχεία της ύπαρξής της, όπως ο ανθρωπισμός και η αλληλεγγύη.

Η μη εφαρμογή του Προγράμματος Μετεγκατάστασης, που εκπονήθηκε το 2015, έχει προκαλέσει κατάσταση ασφυξίας στα νησιά -όλοι το γνωρίζουμε- αν αναλογιστεί κανείς πως μόνο τον Οκτώβριο του 2018 τρεισήμισι, περίπου, χιλιάδες άνθρωποι έφτασαν μέσω θαλάσσης στα ελληνικά νησιά. Ο γεωγραφικός περιορισμός που έθεσε η γείτονα, προκειμένου να δέχεται πίσω μετανάστες που δεν πληρούν τις προϋποθέσεις εισόδου στις χώρες της Ευρώπης -αναφέρομαι στην Τουρκία-, να προέρχονται δηλαδή μόνο από φιλοξενούμενους στα νησιά, δυσκόλεψε τη μεταφορά αιτούντων άσυλο σε δομές φιλοξενίας της ενδοχώρας, με αποτέλεσμα τη συμφόρηση των ελληνικών νησιών.

Ωστόσο, μεταξύ Ιανουαρίου και Οκτωβρίου 2018 επετεύχθη η μεταφορά είκοσι οκτώ χιλιάδων ευάλωτων ατόμων, όπως αρρώστων, γυναικών και παιδιών στην ενδοχώρα, σε καλύτερα και καταλληλότερα καταλύματα.

Οι διατάξεις του ν.4375/2016 τη συγκεκριμένη στιγμή που νομοθετήθηκαν συνέβαλαν ουσιαστικά στην εκτόνωση της οξυμένης προσφυγικής κρίσης. Ωστόσο, κατά την πορεία εφαρμογής τους, η καθημερινά διαμορφούμενη πραγματικότητα κατέδειξε αναγκαιότητες που δεν ήταν δυνατόν να προβλεφθούν εξαρχής.

Επιπλέον, η μεταγενέστερη ψήφιση του νέου δημόσιου λογιστικού αυστηροποίησε τις προϋποθέσεις των προμηθειών, των εκκαθαρίσεων και των αποπληρωμών τους.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Θερμή παράκληση να έχω την ανοχή σας. Θα τελειώσω γρήγορα, κύριε Πρόεδρε. Ευχαριστώ.

Οι ανυπολόγιστα αυξημένες ροές στα νησιά οδήγησαν στην υπέρβαση των ορίων των δυνατοτήτων των περιφερειακών υπηρεσιών, της Υπηρεσίας Υποδοχής και Ταυτοποίησης, με συνέπεια την ανάληψη πρωτοβουλιών από πλευράς κεντρικής υπηρεσίας, με σκοπό τη βελτίωση των συνθηκών διαβίωσης σε αυτά. Η μίσθωση καταλυμάτων στην ενδοχώρα για την εγκατάσταση σε αυτά προσφύγων μεταναστών συνετέλεσε στη σχετική αποφόρτιση των κέντρων υποδοχής. Η αναγκαία όμως συλλειτουργία της, με τις διατάξεις τόσο του δημοσίου λογιστικού όσο και των δημοσίων συμβάσεων, κατέδειξε τα κενά και τις δυσλειτουργίες.

Με το σχέδιο νόμου που συζητείται τώρα επιχειρείται η βελτίωση του νομοθετικού πλαισίου, προκειμένου η διαδικασία στο σύνολο της, δηλαδή η πρόσκληση, η κατάρτιση συμβάσεων μίσθωσης, η εκτέλεση αυτών των συμβάσεων, η εκκαθάριση και η αποπληρωμή τους, να καταστούν ευέλικτες και αποτελεσματικές.

Η προτεινόμενη ρύθμιση, λοιπόν, ενισχύει και αποσαφηνίζει το θεσμικό πλαίσιο, παρέχοντας στις δημόσιες υπηρεσίες τις παραπάνω αρμοδιότητες, εφοδιάζοντας τες με σαφή εργαλεία, ώστε να ενεργούν με βεβαιότητα και ασφάλεια δικαίου.

Επίσης, με επόμενες διατάξεις στο πλαίσιο εφαρμογής του Μνημονίου Κατανόησης μεταξύ Ελλάδας και Αυστραλίας θεσμοθετείται μία νέα κατηγορία εθνικής θεώρησης εισόδου σε πολίτες της Αυστραλίας ηλικίας δεκαοκτώ έως τριάντα ενός ετών που συμμετέχουν στο Πρόγραμμα Κινητικότητας των νέων, με κύρια πρόθεση την επίσκεψη στην Ελλάδα για διακοπές και για χρονική περίοδο έως δώδεκα μηνών.

Ακόμα, οι πολίτες τρίτων χωρών που μπαίνουν στη χώρα για να καλύψουν ανάγκες δασοπυρόσβεσης κατά την αντιπυρική περίοδο και αποτελούν πτητικό, τεχνικό, διοικητικό προσωπικό εντάσσονται σε μία, επίσης, νέα κατηγορία εθνικής εισόδου.

Τέλος, προβλέπεται η δυνατότητα χορήγησης μόνιμης άδειας διαμονής σε επενδυτή πολίτη τρίτης χώρας που απέκτησε κατά πλήρη κυριότητα ακίνητη περιουσία αντικειμενικής αξίας 250.000 ευρώ. Κάτι για το οποίο έχουμε συζητήσει αρκετές φορές γίνεται πράξη με το παρόν νομοθέτημα. Με τον τρόπο αυτό εκτιμάται πως θα ενισχυθεί το επενδυτικό ενδιαφέρον τόσο στην αγορά ακινήτων όσο και γενικότερα.

Κύριε Πρόεδρε, κυρίες και κύριοι συνάδελφοι, οι Ανεξάρτητοι Έλληνες συνεχίζουμε τις προσπάθειες που θα οδηγήσουν σε μία ομαλότερη διαχείριση της κρίσεως που οφείλεται στις μεταναστευτικές και προσφυγικές ροές. Μέσα σε αυτό το πνεύμα πιστεύω πως κινούνται και οι επιμέρους βελτιωτικές διατάξεις του παρόντος σχεδίου νόμου, το οποίο και υπερψηφίζουμε.

Την ίδια στιγμή, ωστόσο, θέλω να καταστήσω σαφές και να επαναλάβω πως η Ελλάδα μόνη της δεν δύναται να επωμιστεί επ’ αόριστον και αποκλειστικά το βάρος της μεταναστευτικής και προσφυγικής κρίσης. Είναι πλέον ένα ζήτημα ευρωπαϊκών διαστάσεων και, επομένως, ζητούμενο είναι η αντιμετώπισή του από το σύνολο των κρατών-μελών της Ευρωπαϊκής Ένωσης.

Σας ευχαριστώ.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον κ. Κωνσταντίνο Κατσίκη, Κοινοβουλευτικό Εκπρόσωπο των Ανεξαρτήτων Ελλήνων.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι έξι μαθήτριες και μαθητές και τρεις εκπαιδευτικοί συνοδοί τους από το Γυμνάσιο Νέας Κίου Αργολίδας.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Να πούμε στις μαθήτριες και τους μαθητές ότι παρακολουθούν μία από τις δύο κορυφαίες λειτουργίες του της Ολομέλειας του Κοινοβουλίου. Η μία είναι αυτή που παρακολουθείτε, που είναι η συζήτηση νομοσχεδίων προκειμένου να γίνουν νόμοι του κράτους και η δεύτερη λειτουργία είναι αυτή του κοινοβουλευτικού ελέγχου, όπου με μία ορισμένη διαδικασία οι Βουλευτές ελέγχουν την Κυβέρνηση και τους Υπουργούς. Γίνεται μία συζήτηση με έναν ορισμένη τρόπο, η οποία μεταδίδεται μάλιστα και ζωντανά στην τηλεόραση, έτσι ώστε οι πολίτες να παρακολουθούν αυτά που γίνονται εδώ.

Σήμερα παρακολουθείτε ένα νομοσχέδιο του Υπουργείου Μεταναστευτικής Πολιτικής. Έχουν κατατεθεί και ορισμένες τροπολογίες πάνω στο νομοσχέδιο. Επομένως, παρακολουθείτε τους Υπουργούς που αναπτύσσουν τις τροπολογίες και τους Βουλευτές, εκπροσώπους των κομμάτων, να τοποθετούνται.

Θα προχωρήσουμε με τον Υφυπουργό Πολιτισμού και Αθλητισμού κ. Βασιλειάδη.

**ΓΕΩΡΓΙΟΣ ΒΑΣΙΛΕΙΑΔΗΣ (Υπουργός Πολιτισμού και Αθλητισμού):** Ευχαριστώ πολύ, κύριε Πρόεδρε.

Θα αναπτύξω την τροπολογία με γενικό αριθμό 1887 και ειδικό 25, που έχει δύο άρθρα.

Το πρώτο άρθρο αφορά την τροποποίηση της παραγράφου 3 του άρθρου 53 του ν.2725/99, δηλαδή του αθλητικού νόμου. Τι προέβλεπε στην προϋπάρχουσα μορφή το άρθρο αυτό: Όπως γνωρίζετε, για την διεξαγωγή μιας διεθνούς διοργάνωσης, μιας αθλητικής πρωτοβουλίας, συστηνόταν μία οργανωτική επιτροπή η οποία ήταν υπεύθυνη για την διεξαγωγή της διοργάνωσης. Αυτή η οργανωτική επιτροπή αυτή χρηματοδοτείτο, με βάση τις πρόνοιες του νόμου, από τον ειδικό λογαριασμό του ΟΠΑΠ. Σήμερα ούτε ΟΠΑΠ υπάρχει ούτε ειδικός λογαριασμός, για να μπορέσει να χρηματοδοτηθεί μία τέτοια οργανωτική επιτροπή.

Τα προηγούμενα χρόνια ακολουθήθηκε μία αρκετά προβληματική, θα έλεγα, πρακτική, γιατί έπρεπε να βρεθεί τρόπος να γίνουν οι διοργανώσεις, μέσω είτε απευθείας χρηματοδότησης των ομοσπονδιών που είχαν την ευθύνη της διοργάνωσης από τη Γενική Γραμματεία Αθλητισμού, είτε μέσω έμμεσων χρηματοδοτήσεων από την τοπική αυτοδιοίκηση, είτε από το Υπουργείο Τουρισμού, με ένα τρόπο που διευκόλυνε μεν την κατάσταση, αλλά δεν βοηθούσε ούτε στη διαφάνεια ούτε στον έλεγχο ούτε στην τελική λογοδοσία.

Σε κάθε περίπτωση, μολονότι, για να είμαι ειλικρινής και δίκαιος, δεν έχουμε δείγματα λαθροχειρίας μέχρι στιγμής, παρ’ όλα αυτά υπήρχε ένα περιβάλλον το οποίο έδινε τη δυνατότητα σε όλους να χρηματοδοτηθούν έμμεσα και να μην υπάρχει ο κεντρικός έλεγχος.

Αυτό το άρθρο αλλάζουμε σήμερα και δίνουμε τη δυνατότητα στις οργανωτικές επιτροπές να μπορούν απευθείας να χρηματοδοτηθούν από τον κεντρικό κορβανά, από τον κεντρικό προϋπολογισμό τόσο της Γενικής Γραμματείας Αθλητισμού, δηλαδή του Υπουργείου Πολιτισμού και Αθλητισμού, αλλά και άλλων Υπουργείων, τα οποία συνήθως προβαίνουν σε χρηματοδότηση, δηλαδή από το Υπουργείο Εσωτερικών μέσω των δήμων και των περιφερειών, από το Υπουργείο Τουρισμού μέσω του ΕΟΤ, του Υπουργείου Ψηφιακής Πολιτικής, όταν έχουμε μέσα και θέματα προμήθειας τεχνολογικών εξοπλισμών κ.λπ..

Άρα, είναι μία και επιβεβλημένη τροπολογία για τη διαφάνεια και oυσιαστικά και αλλαγή μιας ρύθμισης, η οποία είναι αναχρονιστική, με δεδομένο ότι οι βασικοί όροι που προέβλεπε δεν υφίστανται αυτή τη στιγμή.

Το δεύτερο άρθρο αφορά την κάρτα φιλάθλου και την παράταση για ακόμα ένα έτος της λειτουργίας της. Ξέρετε -το έχω πει αρκετές φορές- ότι είχαμε ζητήματα σχετικά με τη νομοθεσία για την προστασία των προσωπικών δεδομένων. Προσπαθούμε να αναπτύξουμε έναν δεύτερο μηχανισμό σε συνεργασία με τη FIFA και την UEFA. Τον προηγούμενο μήνα είχαμε και μία σημαντική εξέλιξη. Ένα νέο νομοθετικό πλαίσιο στην Κύπρο, που είχε το ίδιο πρόβλημα, κατάφερε με μία διαφορετική δομή να ξεπεράσει τον σκόπελο αυτόν και να λειτουργήσει, με πολλά παράπονα βέβαια από τις ομάδες, αλλά αυτό νομίζω ότι είναι κάτι που δεν μας ενδιαφέρει και ιδιαίτερα.

Σε κάθε περίπτωση, το επόμενο διάστημα, πατώντας πάνω στο νομοθετικό παράδειγμα της Κυπριακής Δημοκρατίας -με το αρμόδιο Υπουργείο έχουμε μία εξαιρετική συνεργασία και με τον Κυπριακό Οργανισμό Αθλητισμού-, πατώντας στη συγκεκριμένη νομοθετική ρύθμιση, θα δούμε ενδεχομένως και κάποιες αλλαγές στη δική μας, ούτως ώστε να ξεπεράσουμε και εμείς το πρόβλημα.

Επομένως, είναι επιβεβλημένη η περαιτέρω παράταση, με δεδομένο ότι ο χρόνος της προηγούμενης λήγει στις 31 Δεκεμβρίου και χωρίς την παράταση δεν θα μπορούσαν να διεξαχθούν οι αγώνες των επαγγελματικών πρωταθλημάτων.

Ευχαριστώ, πολύ κύριε Πρόεδρε.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον Υφυπουργό Πολιτισμού και Αθλητισμού, τον κ. Βασιλειάδη.

**ΚΩΝΣΤΑΝΤΙΝΟΣ ΚΑΤΣΙΚΗΣ:** Επί της τροπολογίας θα μπορούσα, κύριε Πρόεδρε, να ρωτήσω κάτι;

**ΠΡΟΕΔΡΕΥΩΝ (Αναστάσιος Κουράκης):** Βεβαίως, κύριε Κατσίκη.

**ΚΩΝΣΤΑΝΤΙΝΟΣ ΚΑΤΣΙΚΗΣ:** Ευχαριστώ πολύ.

Απ’ ό,τι κατάλαβα κι αν κατάλαβα καλά, κύριε Υπουργέ, η τροπολογία σας αφορά αλλαγή τρόπου χρηματοδότησης οργανωτικών επιτροπών. Εάν, λοιπόν, καλά το κατάλαβα, η ερώτησή μου -και τελειώνω με αυτό, κύριε Πρόεδρε- είναι η εξής: Οργανωτικές επιτροπές οι οποίες στο παρελθόν είχαν το δικαίωμα να χρηματοδοτούν και οφείλουν χρήματα, μέσα από το οργανωτικό τους έργο, σε ιδιώτες, με τη σημερινή τροπολογία θα μπορούσαν να χρηματοδοτηθούν προκειμένου να αποδώσουν τα χρήματα παρελθόντων ετών; Ευχαριστώ.

**ΠΡΟΕΔΡΕΥΩΝ (Αναστάσιος Κουράκης):** Κύριε Βασιλειάδη, έχετε τον λόγο.

**ΓΕΩΡΓΙΟΣ ΒΑΣΙΛΕΙΑΔΗΣ (Υφυπουργός Πολιτισμού και Αθλητισμού):** Κύριε Πρόεδρε, θα μου δώσετε ένα λεπτό.

Αυτό είναι ένα πραγματικό και με πολλές διαστάσεις πρόβλημα. Η μία είναι οι προμηθευτές, η άλλη αφορά σε ελέγχους που έγιναν μετά σχετικά με πρόστιμα ή θεωρίες περί αχρεωστήτως καταβληθέντων προς υπαλλήλους κυρίως της Γενικής Γραμματείας Αθλητισμού ή των σταδίων για παραβιάσεις της νομοθεσίας.

Νομίζω ότι είναι ένα ζήτημα το οποίο είναι και υπαρκτό και το επόμενο διάστημα -ενδεχομένως με το νομοσχέδιο που είναι τώρα σε διαβούλευση και θα έρθει προς ψήφιση αμέσως μετά τις γιορτές στη Βουλή- να ανοίξουμε αυτή τη συζήτηση στο Κοινοβούλιο. Είναι ένα σημαντικό και λεπτό ζήτημα, που θα πρέπει να το κουβεντιάσουμε ανοιχτά και να υπάρχει μία συμφωνία για το πώς θα πρέπει να αντιμετωπίσουμε αυτές τις περιπτώσεις, γιατί το μεγαλύτερο ίσως πρόβλημα -μολονότι είναι δίκαιες οι απαιτήσεις θέλω να είμαι ξεκάθαρος σε αυτό- είναι ότι λόγω έλλειψης και μηχανοργάνωσης και διαφόρων προβλημάτων που μας έρχονται από το παρελθόν, δεν μπορούμε να έχουμε και μία πλήρη εικόνα για το ύψος αυτών των οφειλών. Επομένως, δεν μπορούμε να προβούμε σε οποιαδήποτε πρωτοβουλία, για να συναινέσει και το Υπουργείο Οικονομικών, γιατί δεν ξέρουμε τι επιβάρυνση μπορεί να προκύψει στα δημοσιονομικά. Είναι, όμως, μία συζήτηση η οποία θα πρέπει να διεξαχθεί με νηφαλιότητα εντός του Κοινοβουλίου και να προχωρήσουμε σε μία νομοθετική πρωτοβουλία σχετικά άμεσα.

Είναι κάτι το οποίο το εξετάσουμε. Δεν λύνεται με αυτή την τροπολογία. Θα απαιτούσε και πολύ ενδελεχέστερη συζήτηση με όλα τα πολιτικά κόμματα. Είναι αρκετά λεπτό το ζήτημα, αλλά θα πρέπει σαφώς και να το ανοίξουμε, να το συζητήσουμε και να βρούμε μία λύση.

Ευχαριστώ πολύ.

**ΠΡΟΕΔΡΕΥΩΝ (Αναστάσιος Κουράκης):** Ευχαριστώ, κύριε Υφυπουργέ.

Τον λόγο έχει ο εκπρόσωπος του Λαϊκού Συνδέσμου - Χρυσή Αυγή κ. Ιωάννης Λαγός, τον οποίον και ευχαριστώ για την ανοχή που έδειξε.

**ΙΩΑΝΝΗΣ ΛΑΓΟΣ:** Συζητάμε σήμερα για περαιτέρω νομοθετικές διατάξεις και ευεργετήματα επί της ουσίας, τα οποία έχουν να κάνουν με τους λαθρομετανάστες. Για μας είναι λαθρομετανάστες, για την ελληνική κοινωνία είναι λαθρομετανάστες. Αυτά που έλεγε προηγουμένως εδώ ο Υπουργός, ο κ. Βίτσας νομίζω ότι ήταν άνευ ουσίας. Μάλιστα πήγε να μαλώσει και τον Μπαμπινιώτη, ότι πρέπει να αλλάξει το λεξικό, να μην τους λέμε λαθρομετανάστες, να τους λέμε κάτι άλλο το οποίο θα βολεύει την Ιδεολογία του ΣΥΡΙΖΑ και των ΑΝΕΛ.

Εντάξει, έτσι κι αλλιώς έχουμε φτάσει στο σημείο βέβαια να έχετε πει και να έχει νομοθετήσει ότι αγοράκια στην ηλικία των δεκαπέντε ετών μπορεί να γίνονται κοριτσάκια και κοριτσάκια να γίνονται αγοράκια. Τους λαθρομετανάστες δεν θα τους πείτε ό,τι άλλο θέλετε; Θα βγάλετε μία άλλη κουβέντα.

Και για να συνεννοούμαστε και να λέμε κάποια πράγματα, κανείς από μας δεν έχει πει ότι είναι λαθραίοι οι άνθρωποι φυσικά. Μη βάζετε στο στόμα μας λέξεις που δεν έχουμε πει. Έχουμε πει ότι είναι λαθρομετανάστες γιατί λαθραία περνούν τα σύνορα της πατρίδας μας. Αυτή είναι η πραγματικότητα. Για να τα ξεκαθαρίσουμε.

Πάμε, λοιπόν, να δούμε γιατί κόπτεσθε τόσο πολύ για τους λαθρομετανάστες. Από το 2014 έως το 2019 η Ελλάδα έχει πάρει 509 εκατομμύρια ευρώ περίπου για τη διαχείριση του λαθρομεταναστευτικού. Από το 2015 έχει πάρει μία έκτακτη επιχορήγηση 352 εκατομμύρια ευρώ. Έχει πάρει προχρηματοδοτήσεις 300 εκατομμυρίων ευρώ περίπου για διάφορα έργα που πρέπει να κατασκευάσει και να γίνουν. Έχει πάρει επίσης άλλα 200 εκατομμύρια ευρώ από το Ταμείο Στήριξης Έκτακτης Ανάγκης. Απευθείας στο Υπουργείο Εθνικής Άμυνας έχουν πάει 89 εκατομμύρια ευρώ, στο Υπουργείο Υγείας 25 εκατομμύρια ευρώ, στο Υπουργείο Μεταναστευτικής Πολιτικής 12 εκατομμύρια ευρώ. Αυτά μας κάνουν, σε ένα βάθος πενταετίας, 1,487 δισεκατομμύριο ευρώ. Καλή μπίζνα! Ωραία γίνεται η δουλειά εδώ πέρα! Γι’ αυτό κοπτόμαστε τόσο πολύ. Δεν είναι ο ανθρωπισμός. Εάν είναι ο ανθρωπισμός, θα ενδιαφερθείτε και για τους Έλληνες της Βορείου Ηπείρου, οι οποίοι περνάνε δύσκολες στιγμές, που τους δολοφονούν οι Αλβανοί κατσαπλιάδες και δεν μιλάει κανείς, θα μιλήσουμε για τα αδέρφια μας που ταλαιπωρούνται, θα μιλήσουμε για όλα αυτά. Δεν μιλάτε, όμως, γι’ αυτούς. Αυτές οι μειονότητες δεν μας ενδιαφέρουν στο ελληνικό Κοινοβούλιο. Στο ελληνικό Κοινοβούλιο μάς ενδιαφέρει το Αφγανιστάν, το Μπανγκλαντές, το Πακιστάν, η Ινδονησία και η Γη του Πυρός. Αυτά μας ενδιαφέρουν.

Βλέπουμε, λοιπόν, ότι επειδή τα ψωμιά σας ως Κυβέρνηση τελειώνουν τώρα σιγά σιγά, προσπαθείτε να βγάλετε λίγο και το βάρος από πάνω σας.

Θα εξηγήσω τι έχει γίνει.

Πριν από δύο μήνες υπήρξε μία καταγγελία από τον διευθυντή της Διεύθυνσης Υποδοχής και Ταυτοποίησης του Υπουργείου Μεταναστευτικής Πολιτικής τον κ. Ανδρέα Ηλιόπουλο. Ο συγκεκριμένος σε συνέχεια διαφόρων άλλων παραγόντων δικών σας που εσείς τους έχετε βάλει και τους έχετε ορίσει, όπως του κ. Βουδούρη το 2016, κατήγγειλε ότι έχουν εξαφανιστεί κάτι εκατομμύρια ευρώ από αυτά τα ανθρωπιστικά που διαχειρίζεται εσείς οι ανθρωπιστές. Έχουν εξαφανιστεί. Τα καταγγέλλει αυτά ο κ. Ηλιόπουλος.

Εν συνεχεία βγαίνει ο Υπουργός, ο κ. Βίτσας και λέει ότι δεν είναι έτσι τα πράγματα, ότι αυτά είναι ψευδέστατα, ότι δεν υπάρχει κάτι τέτοιο και δεν υπάρχει κανένας λόγος να συζητήσουμε για το θέμα.

Έρχεται μετά από λίγες ημέρες η εισαγγελέας του Αρείου Πάγου η κ. Ξένη Δημητρίου και αποφασίζει ότι πρέπει να εξεταστεί το συγκεκριμένο ζήτημα μέσω της οικονομικής διευθύντριας της εισαγγελίας, γιατί πραγματικά υπάρχουν υπόνοιες και βάσιμες πληροφορίες ότι έχουν εξαφανιστεί χρήματα. Και μπαίνουμε σε αυτή τη διαδικασία και ψάχνουμε να δούμε τι γίνεται.

Ταυτόχρονα, όμως, έχει μπει και η Ευρωπαϊκή Υπηρεσία Καταπολέμησης της Απάτης, η λεγόμενη OLAF, η οποία ψάχνει και αυτή να γίνει να δει τι έχει γίνει με το θέμα της λαθρομετανάστευσης και των κονδυλίων που έχουν εξαφανιστεί. Μάλιστα ο έλεγχος που κάνει η Ελλάδα αυτή τη στιγμή, οι ελληνικές αρχές, το ΣΔΟΕ κ.λπ. δεν έχουν σχέση με αυτό που κάνει η ευρωπαϊκή υπηρεσία. Είναι άλλο αυτό. Άλλο το ένα, άλλο το άλλο. Άλλο ψάχνουν εκεί, άλλο ψάχνουν αλλού. Και ενώ εμείς τα βλέπουμε αυτά και νομίζουμε ότι ψέματα θα είναι, δεν μπορεί να κατηγορείται αυτή η κυβέρνηση ότι έχει κάνει τέτοια πράγματα, ότι αυτοί οι άνθρωποι αγωνίζονται μόνο για το καλό των μεταναστών, ότι αποκλείεται να έχουν κάνει τέτοια πράγματα, έρχεται σήμερα το εν λόγω νομοσχέδιο και τι βλέπουμε;

Το σημερινό νομοσχέδιο για τον κόσμο που δεν γνωρίζει -για να καταλαβαίνει- μιλάει για παροχές στους λαθρομετανάστες, μισθώσεις ακινήτων, σίτιση, επιδόματα. Τα πάντα για τους λαθρομετανάστες από εδώ και πέρα. Ας κρατήσει ο κόσμος που ακούει ότι διεξάγονται ταυτόχρονα δύο έρευνες και από τους Ευρωπαίους και από την ελληνική δικαιοσύνη, για να δούμε τι έχει γίνει με την κακοδιαχείριση.

Λέει, λοιπόν, το άρθρο 6: «Μισθώσεις που υπογράφηκαν και δαπάνες που πραγματοποιήθηκαν από το Υπουργείο Μεταναστευτικής Πολιτικής ή από το Υπουργείο Εσωτερικών για λογαριασμό του Υπουργείου Μεταναστευτικής Πολιτικής, μέχρι τη δημοσίευση του παρόντος –του σημερινού- χωρίς καν την τήρηση των διαδικασιών του προεδρικού διατάγματος, θεωρούνται νόμιμες». Θεωρείται νόμιμο, λοιπόν, ό,τι έχει γίνει μέχρι τώρα.

Αυτά που ψάχνει η ελληνική δικαιοσύνη, για να δει τι παρατυπία μπορεί να έχει γίνει -που μάλλον έχει γίνει- αυτά που ψάχνουν οι Ευρωπαίοι να δουν πού έχουν εξαφανιστεί κάποιες δεκάδες εκατομμύρια ευρώ –ανθρωπιστικά πάντα, όχι, δεν τα πήρατε για άλλο λόγο, για ανθρωπισμό τα πήρατε, θα βοηθήσετε άλλους να έρθουν μετά- εσείς τα βγάζετε νόμιμα σήμερα με το άρθρο 6.

Εδώ δημιουργείται το οξύμωρο και το αστείο της υπόθεσης, επειδή φτάνουμε προς το τέλος της κοινοβουλευτικής σας παρουσίας σαν Κυβέρνηση κι επειδή μάλλον θα χωρίσετε τα τσανάκια σας με τον Καμμένο τώρα, για να κάνει ο καθένας το δικό του κομμάτι. Θα το παίξετε πάλι εσείς σκληροί αριστεροί και ο Καμμένος θα το παίξει σκληρός πατριώτης από εδώ και πέρα, μπας και σώσει ο καθένας το σαρκίο του.

Ξεχνάτε, λοιπόν, στο άρθρο 6 -ή δεν θέλατε να βάλετε- κα το Υπουργείο Εθνικής Άμυνας. Τον αφήνετε έξω τον Πάνο τον Καμμένο, να βρεθεί εκτεθειμένος αυτός. Έρχεται, λοιπόν, σήμερα με αλαλαγμούς τρέχοντας, μόλις βλέπει τι έχει γίνει και φέρνει τροπολογία στις 10.50΄ το πρωί. Τι λέει η τροπολογία; «Δαπάνες που διενεργήθηκαν για τις δράσεις αυτού του νομοσχεδίου, μέχρι και τη δημοσίευση του παρόντος νόμου, θεωρούνται νόμιμες». Τα ίδια λέει το Υπουργείο Εθνικής Άμυνας, ο Καμμένος, τον οποίο ξεχάσατε έξω. Και λέμε εμείς: Λέτε να τα έχουν πάρει; Δεν νομίζω. Απλά, αγχώθηκε ο Καμμένος, γιατί είδε ότι γίνεται κάτι εδώ πέρα.

Αυτά, λοιπόν, νομοθετούμε μέσα στο ελληνικό Κοινοβούλιο και μου κάνει τρομερή εντύπωση που δεν έχουμε ακούσει τίποτα από τα άλλα κόμματα. Δεν ακούσαμε να λέγεται τίποτα για το συγκεκριμένο γεγονός. Ακούσαμε κάτι αοριστίες και φιλοσοφίες της Νέας Δημοκρατίας και του ΠΑΣΟΚ - ΚΙΝΑΛ –πόσα ονόματα έχουν αλλάξει εδώ- χωρίς να αναφερθούν στο συγκεκριμένο.

Αυτός ακριβώς είναι ο λόγος, επειδή με συγκεκριμένα στοιχεία σας βγάζουμε συνέχεια τα άπλυτα στη φόρα, που διωκόμαστε τόσο πολύ. Αυτός είναι ο λόγος που κλείνετε μικρόφωνα, φώτα και ανοίγετε πόρτες να μας βγάλετε απ’ έξω όταν μιλάμε. Αυτή είναι η πραγματικότητα.

Ας μας εξηγήσει, λοιπόν, ο Υπουργός ή οι Υπουργοί που είστε εδώ αυτή τη στιγμή, το εξής: Είναι τυχαίο το άρθρο 6; Είναι τυχαία και η τροπολογία του Υπουργού Εθνικής Άμυνας ή μήπως σας έχει πιάσει πανικός, γιατί τα πράγματα δυσκολεύουν σιγά-σιγά; Πολύ καλά έχετε κάνει –αν και δεν το έχετε φέρει μέχρι τέλους, μέχρι στιγμής- να πάτε τους προηγούμενους να περάσουν από δίκη, για «NOVARTIS», για «SIEMENS», για εξοπλιστικά, για χίλια δύο πράγματα κ.λπ.. Να δούμε αν θα το φέρετε μέχρι τέλους. Αν δεν το κάνετε αυτό, εσείς το παρεάκι του δημοκρατικού τόξου, θα βρεθείτε κι εσείς να τρέχετε και να απολογείστε για να δούμε ποιος τα έχει φάει. Φτάσαμε, λοιπόν, στο σημείο να βλέπουμε αυτά τα πράγματα.

Συνεχίζοντας, θα ήθελα να πω ότι το όλο παιχνίδι έχει να κάνει με εσάς και τα μέσα μαζικής ενημέρωσης φυσικά. Υπάρχουν οι μεγαλοδημοσιογράφοι, τα μεγαλοκανάλια, τα λεφτά που σας διάβασα προηγουμένως. Είναι πολλά τα κονδύλια. Έτσι διαμορφώνεται η κοινή γνώμη.

Έτσι, ένα παιδάκι που κακώς, κάκιστα, ταλαιπωρείται στο Αιγαίο και μπορεί να χαροπαλεύει περνώντας τα σύνορα και τη θάλασσα, παρουσιάζεται σαν το μοναδικό πρόβλημα. Δεν παρουσιάζεται, όμως, το άλλο γεγονός, ότι όλοι αυτοί, η συντριπτική πλειοψηφία, έχουν μπει μέσα και σκοτώνουν Έλληνες πολίτες, ληστεύουν, κάνουν ό,τι θέλουν.

Η συντριπτική πλειοψηφία των κρατουμένων στις φυλακές, σε ένα ποσοστό πάνω από 65%-70%, αποτελείται από αλλοδαπούς και μάλιστα μιλάμε για σκληρά εγκλήματα και όχι για ψιλοπαραβάσεις για να βγάλουν ένα μεροκάματο. Μιλάμε για σκληρά κακουργήματα. Εκεί εμείς παρουσιάζουμε συνεχώς το δράμα ενός παιδιού, το οποίο δεν φταίει.

Πείτε μου, όμως, αλήθεια, φταίει μήπως η Ελλάδα για όλα αυτά που έχουν συμβεί εκεί; Έχει η Ελλάδα καμμία ανάμειξη; Έχει εμπλοκή κάπου η Ελλάδα; Δημιούργησε όλα αυτά τα πράγματα ή μήπως οι εταίροι σας, αυτοί με τους οποίους είστε κάθε μέρα μαζί και μιλάτε –και μάλιστα δεν έχετε κάτι να προσφέρετε και να ανταλλάξετε, απλά σας διατάζουν κι εσείς το κάνετε και υπακούοντας σαν πιστά σκυλιά, εφαρμόζετε τους νόμους σας- ευθύνονται για όλα αυτά; Δεν έχει καμμία αρμοδιότητα η Ελλάδα, δεν φταίει η Ελλάδα πουθενά.

Αυτή τη στιγμή η Ελλάδα χάνει τα καλύτερα μυαλά της. Φεύγουν έξω πάνω από πεντακόσιες χιλιάδες Έλληνες. Εδώ υπάρχει μία βίαιη αλλοίωση του ελληνικού πληθυσμού, με αυτόν τον τρόπο. Δεν είναι τυχαίο ότι το 99% των λαθρομεταναστών που περνάνε τα σύνορα είναι μουσουλμάνοι. Όλα αυτά δεν είναι τυχαία. Γίνονται για να αλλοιώσουν τον χριστιανικό, τον ορθόδοξο τρόπο σκέψης και την παράδοση που έχει η πατρίδα μας.

Δυστυχώς για όλους εσάς όμως, πίσω από εδώ που κάθεστε, πίσω από αυτή τη σημαία με τα αστέρια, την οποία ευχόμαστε να πετάξουμε κάποια μέρα, υπάρχει μία γαλανόλευκη σημαία, την οποία ακόμη και τώρα είστε υποχρεωμένοι να την εκπροσωπείτε και να αγωνίζεστε γι’ αυτούς που είναι με τη γαλανόλευκη. Υπάρχει η γαλανόλευκη σημαία, που κακώς για εσάς, καλώς για εμάς -και για τη συντριπτική πλειοψηφία του ελληνικού λαού- έχει πάνω τον σταυρό. Ο σταυρός δεν είναι διακοσμητικός. Ο σταυρός δείχνει την ορθόδοξη πίστη του ελληνικού έθνους.

Επειδή ξεχνάτε πολύ εύκολα και επειδή μας μιλάτε για δημοκρατία, χωρίς να είστε πουθενά δημοκράτες, θέλω να σας πω ότι το 80% των Ελλήνων διαφωνεί με την ονομασία των Σκοπίων, που θέλετε να τους ονομάσετε «Μακεδονία», όπως επίσης και το 82%, σύμφωνα με έρευνες που έχουν διενεργηθεί, διαφωνεί με την αθρόα είσοδο λαθρομεταναστών. Δεν αντέχει άλλο το ελληνικό κράτος.

Προς επίρρωση των όσων λέω, δεν είναι τυχαίο ότι μπαίνουν εκατομμύρια λαθρομεταναστών και φεύγουν οι καλύτερες ηλικίες των Ελλήνων, περίπου πεντακόσιες χιλιάδες άτομα. Διαβάζουμε, επίσης, ότι σύμφωνα με έρευνα του ΙΟΒΕ, το 2035 -δεν μιλάμε για μετά από εκατό χρόνια, αλλά για δεκαέξι, δεκαεπτά χρόνια- θα έχει κλείσει το ένα στα τρία σχολεία στην Ελλάδα. Οι μαθητές θα έχουν μειωθεί κατά τετρακόσιες τριάντα δύο χιλιάδες.

Αυτά είναι τρομακτικά. Είναι μία γενοκτονία που συντελείται στην πατρίδα μας. Είναι μία γενοκτονία, για την οποία εσείς έχετε την άμεση ευθύνη, εσείς μαζί με τους ΑΝΕΛ και φυσικά και όλα τα κόμματα που είναι εδώ, γιατί η λαθρομετανάστευση και τα μνημόνια που έχουν ποδοπατήσει τους Έλληνες δεν έχουν γίνει τώρα. Έχουν γίνει από τις προηγούμενες κυβερνήσεις. Όλοι μαζί τα φάγατε, όπως έλεγε και ο Πάγκαλος πολύ σωστά, και όλοι συνεχίζετε να τα τρώτε εις υγείαν του κορόιδου, που είναι ο ελληνικός λαός.

Αντιστεκόμαστε. Θα αντιδράσουμε με όλα τα νόμιμα μέσα. Δεν δεχόμαστε την αποίκηση της Ελλάδος από λαθρομουσουλμάνους, δεν δεχόμαστε την αλλοίωση του ελληνικού πληθυσμού. Η Χρυσή Αυγή θα αγωνιστεί μέχρι τέλους, θα αφυπνίσει τους Έλληνες και όλοι μαζί θα κερδίσουμε πάλι την πατρίδα μας.

(Χειροκροτήματα από την πτέρυγα της Χρυσής Αυγής)

**ΠΡΟΕΔΡΕΥΩΝ (Αναστάσιος Κουράκης):** Προχωρούμε με τον Υφυπουργό Εργασίας, Κοινωνικής Ασφάλισης και Κοινωνικής Αλληλεγγύης κ. Πετρόπουλο, για να αναπτύξει την τροπολογία του Υπουργείου.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Κύριε Πρόεδρε, επιτρέπεται μία διαδικαστική ερώτηση;

**ΠΡΟΕΔΡΕΥΩΝ (Αναστάσιος Κουράκης):** Ορίστε, κύριε Παπαθεοδώρου.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Φτάνουμε στο τέλος της συζήτησης και νομίζω ότι η συζήτηση παρατείνεται, διότι συνεχώς έρχονται τροπολογίες. Η τελευταία που μας μοιράστηκε είναι ογδόντα πέντε σελίδες.

Ζητάμε την προστασία του Προεδρείου. Αν πιστεύετε ότι μπορούμε αυτή τη στιγμή να συζητήσουμε μία τροπολογία ογδόντα πέντε σελίδων, καταλαβαίνετε ότι αυτό το πράγμα είναι ευτελισμός των κοινοβουλευτικών διαδικασιών. Θα πείτε στους Υπουργούς να σταματήσουν να φέρνουν τροπολογίες; Διότι, κύριε Πρόεδρε, είναι και δική σας η ευθύνη. Δεν είναι δυνατόν απλά να συζητάμε για να έρχονται οι τροπολογίες.

**ΠΡΟΕΔΡΕΥΩΝ (Αναστάσιος Κουράκης):** Καλώς, ευχαριστώ.

**ΝΟΤΗΣ ΜΗΤΑΡΑΚΗΣ:** Κύριε Πρόεδρε, δεν την έχουμε την τροπολογία. Ποια είναι η τροπολογία του κ. Πετρόπουλου;

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Νομίζω ότι έχει διανεμηθεί.

**ΔΗΜΗΤΡΙΟΣ ΒΙΤΣΑΣ (Υπουργός Μεταναστευτικής Πολιτικής):** Δεν είναι του κ. Πετρόπουλου αυτή η τροπολογία στην οποία αναφέρεται ο κ. Παπαθεοδώρου.

**ΝΟΤΗΣ ΜΗΤΑΡΑΚΗΣ:** Του κ. Πετρόπουλου ποια είναι;

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Θα σας πω, κύριε Μηταράκη. Είναι η με γενικό αριθμό 1888 και ειδικό αριθμό 26. Έχει τέσσερα άρθρα, τα οποία νομίζω ότι θα συμφωνήσετε κι εσείς ότι πρέπει να ενταχθούν στη σημερινή συζήτηση νομοθέτησης. Θα περιμένω να τη δείτε. Νομίζω ότι έχει σημασία να την αποδεχτούμε όλοι. Είναι πολύ συγκεκριμένα τα πράγματα. Δεν υπάρχει κανένα δύσκολο θέμα.

**ΜΙΛΤΙΑΔΗΣ ΒΑΡΒΙΤΣΙΩΤΗΣ:** Ογδόντα πέντε σελίδες ήρθαν ζεστές πριν από λίγο. Αφορούν το αλκοόλ, αφορούν το ΦΠΑ …

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Θα τα συζητήσουμε όλα.

**ΜΙΛΤΙΑΔΗΣ ΒΑΡΒΙΤΣΙΩΤΗΣ:** Ογδόντα πέντε σελίδες! Τέτοια προσβολή δεν υπάρχει!

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Κύριε Βαρβιτσιώτη, αν έχετε κάποιο αντίλογο σε αυτά που εγώ θα αναπτύξω…

**ΜΙΛΤΙΑΔΗΣ ΒΑΡΒΙΤΣΙΩΤΗΣ:** Έχω αντίλογο σε αυτό, κύριε Πετρόπουλε. Έχω αντίλογο σε αυτό που έρχεται σωρηδόν από το πρωί.

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Τι να κάνουμε; Θα δείτε ότι…

**ΜΙΛΤΙΑΔΗΣ ΒΑΡΒΙΤΣΙΩΤΗΣ:** Αυτό αποτελεί κοινοβουλευτικό πραξικόπημα.

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Υπάρχουν τόσες εκκρεμότητες που αφήσατε τόσο χρόνια και τρέχουμε να προλάβουμε. Κάθε μέρα αυτή τη δουλειά κάνουμε.

**ΜΙΛΤΙΑΔΗΣ ΒΑΡΒΙΤΣΙΩΤΗΣ:** Σε μία μέρα τις λύνετε;

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Κάθε μέρα αυτή τη δουλειά κάνουμε και θα μου πείτε εάν διαφωνείτε.

**ΜΙΛΤΙΑΔΗΣ ΒΑΡΒΙΤΣΙΩΤΗΣ:** Να την κάνετε σωστά!

**ΝΟΤΗΣ ΜΗΤΑΡΑΚΗΣ:** Δεν ξέρουμε τι λέει η τροπολογία, κύριε Πρόεδρε!

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Θα μου πείτε αν διαφωνείτε.

**ΜΙΛΤΙΑΔΗΣ ΒΑΡΒΙΤΣΙΩΤΗΣ:** Αν θέλετε να αλλάξετε τα πράγματα, να τα αλλάξετε σωστά, όχι με ογδόντα πέντε σελίδες τροπολογίες που ήρθαν πριν από πέντε λεπτά και στις οποίες βάζετε όλες τις ρυθμίσεις.

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Γι’ αυτές που θα πω εγώ θα μου πείτε εάν διαφωνείτε.

**ΜΙΛΤΙΑΔΗΣ ΒΑΡΒΙΤΣΙΩΤΗΣ:** Κύριε Πρόεδρε, έχει δίκιο ο συνάδελφος κ. Παπαθεοδώρου. Προστασία. Δεν είναι επείγουσες ρυθμίσεις αυτές που έρχονται, που ρυθμίζουν το αλκοόλ, που ρυθμίζουν τον ΦΠΑ, που ρυθμίζουν τα ακίνητα, που ρυθμίζουν δεν ξέρω εγώ τι άλλο. Δεν μπορεί το Προεδρείο να αφήσει έτσι να ευτελίζεται ο ρόλος του Κοινοβουλίου. Πρέπει να αναλάβετε μια πρωτοβουλία να αποσυρθούν αυτές οι τροπολογίες, που είναι από μόνες τους αυτοτελή νομοσχέδια και δεν έχουν κανέναν χαρακτήρα επείγοντος.

**ΠΡΟΕΔΡΕΥΩΝ (Αναστάσιος Κουράκης):** Καλώς.

Κύριε Πετρόπουλε, συνεχίστε.

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Θα γίνει η συζήτηση επί των ειδικών θεμάτων. Εγώ εκείνο που θέλω να σας πω είναι ότι είμαι βέβαιος ότι θα συμφωνήσετε γι’ αυτές τις διατάξεις, οι οποίες είναι κατανοητές και εύκολα μπορούμε να τις συζητήσουμε.

Το πρώτο άρθρο της προτεινόμενης τροπολογίας αναφέρεται στην ένταξη των κομπάρσων σε κινηματογραφικά έργα, γιατί υπάρχουν μπροστά μας σημαντικά επενδυτικά προγράμματα. Έρχονται στην χώρα προγράμματα ανάπτυξης της κινηματογραφίας και των οπτικοακουστικών μέσων και πρέπει να δώσουμε μια δυνατότητα, ώστε με την ένταξη των κομπάρσων στο εργόσημο να διευκολύνουμε αυτές τις παραγωγές. Είναι κάτι για το οποίο φαντάζομαι ότι θα έχετε και εσείς σύμφωνη γνώμη και θα ψηφίσετε αυτή τη διάταξη. Βοηθάει πάρα πολύ την ανάπτυξη αυτής της δραστηριότητας.

Στο ίδιο άρθρο εξαιρούμε τους διαιτητές ερασιτεχνικών πρωταθλημάτων, διότι οι διαιτητές στα ερασιτεχνικά πρωταθλήματα δεν αμείβονται. Επομένως κακώς είχαν υπαχθεί ως κατηγορία στο εργόσημο, που είχε ρυθμισθεί με προηγούμενη διάταξη για τους διαιτητές των επαγγελματικών αγώνων ποδοσφαίρου ή μπάσκετ.

Το δεύτερο άρθρο αφορά την ένταξη σε προγράμματα κατάρτισης και επιδότησης της ανεργίας εκείνων των δημοσιογράφων και των τεχνικών Τύπου, οι οποίοι δεν μπορούσαν να υπαχθούν, διότι ο σχετικός κανονισμός και ο νόμος για τη λειτουργία του ΟΑΕΔ δεν προέβλεπε την ένταξη στα προγράμματα επιδότησης της ανεργίας και της κατάρτισης για τους δημοσιογράφους και τους τεχνικούς.

Η κατηγορία αυτών των εργαζομένων λαμβάνει επίδομα ανεργίας από το πρώην Ταμείο ΤΣΠΕΑΘ και το ΤΑΤΤΑ -νυν ΕΦΚΑ- και μετά την ολοκλήρωση του χρόνου καταβολής αυτού του επιδόματος ανεργίας, μπορούν να εγγράφονται στις καταστάσεις των ανέργων του ΟΑΕΔ για να έχουν και αυτοί την προστασία για την ανεργία και για την κατάρτιση.

Το τρίτο άρθρο αναφέρεται στους απολυμένους της πρώην αλλαντοβιομηχανίας «ΘΡΑΚΗ Α.Ε.». Είναι ένα πρόγραμμα το οποίο ισχύει από το 2009. Παρατείνεται για τρία ακόμα χρόνια. Έχει διαδοχικές παρατάσεις από τότε που μπήκε σε εφαρμογή. Είναι το Πρόγραμμα Δημοσίων Επενδύσεων του Υπουργείου Εργασίας, Κοινωνικής Ασφάλισης και Κοινωνικής Αλληλεγγύης και αφορά πενήντα έξι άτομα τα οποία διαχειρίζεται η «ΑΝΑΠΤΥΞΙΑΚΗ ΈΒΡΟΥ Α.Ε.» και λύνει και κάποια διαχειριστικά θέματα, δαπανών, που έχουν προκύψει κατά το προηγούμενο διάστημα διαχείρισης και έτσι επιλύεται το ζήτημα αυτό.

Το τέταρτο άρθρο αναφέρεται στην αμοιβή της εργασίας και την κάλυψη ασφαλιστικού χρόνου των καθαριστριών που δούλεψαν για την καθαριότητα του ΟΑΕΔ από τον Οκτώβρη του 2018. Μέχρι να έρθουν οι νέες καθαρίστριες έχει βγει το σχετικό πρόγραμμα για την προκήρυξη των θέσεων αυτών με διαγωνισμό. Επειδή είναι γνωστό το θέμα και από τον Τύπο, αυτά τα άτομα έμειναν ακάλυπτα από την άποψη της αμοιβής, διότι δεν εγκρίνονταν από τον Πάρεδρο οι σχετικές δαπάνες. Καλύπτεται και αυτή η ανάγκη, διότι δεν υπήρχε πλέον η εργολαβική σύμβαση για την καθαριότητα του ΟΑΕΔ όλο αυτό το διάστημα.

Νομίζω είναι τέσσερα άρθρα όπου αντιλαμβάνεται κανείς ότι δεν μπορούμε να τα περάσουμε στην επόμενη χρονιά. Πρέπει να τα επιλύσουμε προτού έχουμε την έναρξη του νέου έτους, ώστε και οι άνθρωποι αυτοί να πληρωθούν και να καλύψουν αυτά τα προγράμματα.

Σας ευχαριστώ.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε.

Ο κ. Ψαριανός έχει τον λόγο.

**ΓΡΗΓΟΡΙΟΣ ΨΑΡΙΑΝΟΣ:** Κύριε Πρόεδρε, δεν είναι μόνο δική σας ευθύνη. Είναι και ευθύνη του Υπουργού του οποίου το νομοσχέδιο συζητούμε με τη διαδικασία του κατεπείγοντος χθες και σήμερα στην Ολομέλεια. Είναι κωμικοτραγικό αυτό. Άκουσα τον κ. Πετρόπουλο με προσοχή. Τα περισσότερα από αυτά που λέει θα έπρεπε ίσως να ρυθμιστούν. Έχει δίκιο. Όλοι οι προηγούμενοι Υπουργοί που πέρασαν είναι των Ναυτιλίας, Αγροτικής Ανάπτυξης, Εθνικής Άμυνας, Εξωτερικών, Δημόσιας Διοίκησης. Όλων των Υπουργείων τροπολογίες που έχουν έως τώρα έχουν μετρηθεί είναι είκοσι τέσσερις. Μόλις πριν από ένα λεπτό, εδώ οι άνθρωποι της Βουλής, οι κλητήρες έφεραν πέντε. Είναι αυτές εδώ. Έχω μαζέψει και όλες τις υπόλοιπες. Είναι αυτά εδώ.

Μπορούμε να βρούμε είκοσι ανθρώπους να τα διαβάσουν, να τα συζητήσουμε και να τα ψηφίσουμε ως την Πρωτοχρονιά, επειδή πρέπει να γίνουν φέτος; Είναι εκκρεμότητες των τελευταίων τριάντα ετών. Νομίζω ότι η Κυβέρνηση με το δίκιο της πρέπει να κλείσει αυτό το θεματάκι, γιατί έχει να τακτοποιήσει πολλούς «πελάτες».

Είναι απαράδεκτο αυτό που γίνεται, είναι κωμικοτραγικό, είναι στα όρια της εκτροπής. Ποιος θα διαβάσει και θα συζητήσει απόψε αυτές τις εκατόν εβδομήντα πέντε τροπολογίες; Ο Υπουργός, ο κ. Βίτσας, του οποίου το νομοσχέδιο συζητούμε με τη διαδικασία του κατεπείγοντος, πρέπει να το σταματήσει αυτό τώρα. Είναι ντροπή για τη δημοκρατία και για τη Βουλή. Αυτό το πράγμα δεν γίνεται. Είναι τραγικό. Δεν ντρέπεστε;

**ΠΡΟΕΔΡΕΥΩΝ (Αναστάσιος Κουράκης):** Καλώς.

Ο κ. Παπαθεοδώρου έχει τον λόγο.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Τα τελευταία πέντε λεπτά, κύριε Πρόεδρε -και είμαστε πάρα πολύ σύντομοι και συγκεκριμένοι- κατατέθηκαν οι πέντε τροπολογίες.

Για μας είναι ζήτημα προστασίας των κοινοβουλευτικών διαδικασιών. Ή οι Υπουργοί τις αποσύρουν ή εμείς αποχωρούμε από όλη τη διαδικασία. Νομίζω ότι με τη δική σας παρέμβαση είναι πάρα πολύ εύκολο να αποσυρθούν.

**ΠΡΟΕΔΡΕΥΩΝ (Αναστάσιος Κουράκης):** Ευχαριστώ.

Ο κ. Μηταράκης έχει τον λόγο.

**ΝΟΤΗΣ ΜΗΤΑΡΑΚΗΣ:** Κύριε Πρόεδρε, δεν νομίζω ότι υπάρχει προηγούμενο μετά τη μεταπολίτευση αυτού που βιώνουμε σήμερα. Αν ζητήσω να αναγνωστούν οι τροπολογίες, θέλετε τέσσερις ώρες να τις διαβάσετε. Αν ζητήσω να αναγνωστούν, θέλετε τέσσερις ώρες να διαβάσετε αυτά που ήρθαν την τελευταία μισή ώρα.

Είναι αδύνατον, κύριε Πρόεδρε, να συνεχισθεί αυτή η διαδικασία με τον τρόπο που επιθυμεί η Κυβέρνηση, εκτός αν η Κυβέρνηση δεν επιθυμεί η Βουλή να ενημερώνεται πλέον για το τι νομοθετεί.

**ΠΡΟΕΔΡΕΥΩΝ (Αναστάσιος Κουράκης):** Ευχαριστώ.

Η κ. Μανωλάκου έχει τον λόγο.

**ΔΙΑΜΑΝΤΩ ΜΑΝΩΛΑΚΟΥ:** Έχει παρελάσει όλο το Υπουργικό Συμβούλιο με μια τροπολογία στο χέρι. Δεν μπορεί να πάει άλλο. Είναι ντροπή, είναι ανεπίτρεπτο. Το καταγγέλλουμε.

**ΠΡΟΕΔΡΕΥΩΝ (Αναστάσιος Κουράκης):** Ευχαριστώ.

**ΜΙΛΤΙΑΔΗΣ ΒΑΡΒΙΤΣΙΩΤΗΣ:** Κύριε Πρόεδρε, μπορώ να έχω τον λόγο;

**ΠΡΟΕΔΡΕΥΩΝ (Αναστάσιος Κουράκης):** Ορίστε, κύριε Βαρβιτσιώτη.

**ΜΙΛΤΙΑΔΗΣ ΒΑΡΒΙΤΣΙΩΤΗΣ:** Κύριε Πρόεδρε, όπως καταλαβαίνετε, η αγανάκτηση πηγαίνει σε όλες τις πτέρυγες της Βουλής.

Σας το λέω πολύ ειλικρινά: Ή η Κυβέρνηση αποσύρει το σύνολο των τροπολογιών που έχει έρθει και συζητούμε μόνο επί του νομοσχεδίου ή αλλιώς, δεν είμαστε διατεθειμένοι διά της παρουσίας μας να νομιμοποιήσουμε αυτή τη διαδικασία. Θα είμαστε απόντες και θα είστε μόνοι σας, η κοινοβουλευτική πλειοψηφία, σε ένα νομοσχέδιο να κάνει το «πλυντήριό» της. Στο «πλυντήριο» του ΣΥΡΙΖΑ εμείς δεν πρόκειται να συμμετέχουμε.

**ΠΡΟΕΔΡΕΥΩΝ (Αναστάσιος Κουράκης):** Ευχαριστώ.

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Κύριε Πρόεδρε, μπορώ να έχω τον λόγο;

**ΠΡΟΕΔΡΕΥΩΝ (Αναστάσιος Κουράκης):** Ορίστε, κύριε Τσακαλώτε, έχετε τον λόγο.

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Κύριε Πρόεδρε, υπάρχει λόγος για παράπονο που θέτουν οι συνάδελφοι. Δεν το αρνούμαι. Ήταν ένας προϋπολογισμός που μας πήρε περισσότερες μέρες. Δεν είχαμε τη δυνατότητα.

Θα δείτε, όμως, ότι σχεδόν στην πλειοψηφία αυτές οι τελευταίες τροπολογίες του Υπουργείου Οικονομικών είναι θέμα ημερομηνιών που λήγουν. Δεν έχουν καμμία ουσία. Είναι και ευρωπαϊκές οδηγίες.

Στην αντιπαράθεση για τη διαδικασία δέχομαι την κριτική ότι αργήσαμε. Ζοριστήκαμε και ίσως θα μπορούσαμε να είμαστε πιο αποτελεσματικοί, αλλά δεν δέχομαι ούτε αυτό που είπε ο κ. Μηταράκης, ότι δεν έχει ξαναγίνει, γιατί, όταν γινόταν παλιά ήταν για την πελατεία, όπως είπε ο Γρηγόρης, ο παλιός μου σύντροφος.

Τότε ήταν. Εδώ δεν έχει καμμία πελατεία. Κανέναν δεν εξυπηρετεί. Είναι πράγματα που πρέπει να περάσουν, γιατί έχουμε κάποιες ημερομηνίες έως το τέλους του χρόνου. Δεν λέω ότι είναι σωστή η διαδικασία. Έχετε κάθε λόγο να παραπονιέστε για τη διαδικασία και πρέπει να βρει η Κυβέρνηση πώς θα λειτουργεί καλύτερα, προκειμένου να μη γίνονται αυτά τα πράγματα. Όμως, είναι άλλο πράγμα αυτό, άλλο πράγμα η πελατεία, άλλο πράγμα το, «Δεν έχει ξαναγίνει ποτέ σ' αυτό το Κοινοβούλιο».

**ΓΡΗΓΟΡΙΟΣ ΨΑΡΙΑΝΟΣ:** Αυτό δεν έχει ξαναγίνει ποτέ.

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Έχει γίνει, όταν ήμασταν στη Βουλή από το 2012.

**ΠΡΟΕΔΡΕΥΩΝ (Αναστάσιος Κουράκης):** Κύριε Ψαριανέ, θα ήθελα να ενημερώσω πάνω σε αυτό που λέτε. Το 2014 -στο τέλος του χρόνου- είχαν κατατεθεί δεκαέξι τροπολογίες και την επόμενη χρονιά δεκαοκτώ.

**ΓΡΗΓΟΡΙΟΣ ΨΑΡΙΑΝΟΣ:** Είκοσι τέσσερις είναι μόνο σήμερα.

**ΠΡΟΕΔΡΕΥΩΝ (Αναστάσιος Κουράκης):** Θέλω να πω, δηλαδή, ότι είναι μία κακή πρακτική -να το αναγνωρίσουμε αυτό- η οποία επαναλαμβάνεται, δυστυχώς, στο τέλος του χρόνου και φορτώνονται τα τελευταία νομοσχέδια.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Κύριε Πρόεδρε, θα μπορούσα να έχω τον λόγο;

**ΠΡΟΕΔΡΕΥΩΝ (Αναστάσιος Κουράκης):** Ορίστε, κύριε Παπαθεοδώρου, σας ακούω.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Θα χρειαστώ μόνο τριάντα δευτερόλεπτα.

Δεν είναι κακή πρακτική. Είναι δόλια πρακτική. Την προηγούμενη εβδομάδα υπήρχε νομοσχέδιο, όπου θα μπορούσε ο κύριος Υπουργός να φέρει μία τροπολογία. Γίνεται τώρα, για να μην μπορεί να γίνει καμμία συζήτηση. Το ίδιο ισχύει και για την άρση ποινικών ευθυνών, όπου δεν ήταν για να έρθει σήμερα. Θα μπορούσαν να την είχαν φέρει εδώ και μήνες.

Κύριε Πρόεδρε, εάν δεν αποσυρθεί, να μας το πείτε, διότι παρέλκει οποιαδήποτε συζήτηση.

**ΠΡΟΕΔΡΕΥΩΝ (Αναστάσιος Κουράκης):** Να σας πω. Σε αυτό που λέτε ότι είναι μια δόλια πρακτική, έχω να αντιπροτείνω το εξής: Να δεχθώ ότι χρειάζεται το Σώμα χρόνο για να μελετήσει τις τροπολογίες. Να δώσουμε χρόνο να γίνει αυτή η ενημέρωση, η μελέτη, οι παρατηρήσεις κ.λπ., και να συνεχίσουμε τη διαδικασία αύριο ή και το Σάββατο, αν θέλετε. Να παρατείνουμε τη διαδικασία, έτσι ώστε το Σώμα να μπορέσει να μελετήσει αυτές τις τροπολογίες. Διότι, όπως σας είπα, είναι τροπολογίες που έρχονται στο τέλος της χρονιάς πραγματικά με συσσωρευμένα προβλήματα. Έχει γίνει κι άλλες φορές στο παρελθόν.

**ΝΙΚΟΛΑΟΣ ΒΟΥΤΣΗΣ (Πρόεδρος της Βουλής):** Παρακαλώ, θα ήθελα τον λόγο.

**ΠΡΟΕΔΡΕΥΩΝ (Αναστάσιος Κουράκης):** Ο Πρόεδρος της Βουλής θα ήθελε να μιλήσει.

Ορίστε, κύριε Πρόεδρε, έχετε τον λόγο.

**ΝΙΚΟΛΑΟΣ ΒΟΥΤΣΗΣ (Πρόεδρος της Βουλής):** Κύριε Πρόεδρε, το ότι θα είχαμε αυτό το πρόβλημα -διότι περί προβλήματος πρόκειται- στην τελευταία συνεδρίαση, ήταν γνωστό στη Διάσκεψη των Προέδρων, όπου είχαμε δεσμευθεί στο τελευταίο νομοσχέδιο, το οποίο είναι το αμέσως επόμενο, του απογεύματος, να μην υπάρχουν τροπολογίες. Και γι’ αυτό μαζεύτηκε αυτός ο όγκος των τροπολογιών, που δεν είναι εκατόν εβδομήντα, αλλά είκοσι μία, αν δεν κάνω λάθος.

**ΓΡΗΓΟΡΙΟΣ ΨΑΡΙΑΝΟΣ:** Είναι τριάντα περίπου.

**ΝΙΚΟΛΑΟΣ ΒΟΥΤΣΗΣ (Πρόεδρος της Βουλής):** Όχι. Είναι συγκεκριμένες. Είναι είκοσι μία.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Μαζί με τις βουλευτικές είναι είκοσι έξι.

**ΜΙΛΤΙΑΔΗΣ ΒΑΡΒΙΤΣΙΩΤΗΣ:** Είναι είκοσι μία υπουργικές.

**ΝΙΚΟΛΑΟΣ ΒΟΥΤΣΗΣ (Πρόεδρος της Βουλής):** Με συγχωρείτε. Στη Διάσκεψη των Προέδρων συζητήσαμε δύο φορές, ότι προφανώς είμαστε διατεθειμένοι -και θα πρέπει να είμαστε διατεθειμένοι όλοι- εάν, πράγματι, υπάρχουν οι λόγοι τους οποίους επικαλούνται οι Υπουργοί -τώρα άκουσα και τον κ. Τσακαλώτο και υπάρχουν αυτοί οι λόγοι- η Βουλή να λειτουργήσει μέσα από τη διαδικασία που έχουμε.

Η Βουλή δεν είναι σχολείο, αγαπητοί συνάδελφοι. Νομίζω ότι όλοι το συνομολογούμε αυτό. Δεν έχουμε καμμία υποχρέωση να κλείσουμε, ούτε διακοπές κάνουμε. Υπάρχει η αυριανή μέρα, υπάρχει το Σάββατο και υπάρχουν και οι ημερομηνίες 27 και 28 Δεκεμβρίου, για να μελετήσουμε, να μελετήσουν οι επιστημονικοί συνεργάτες όλα τα ζητήματα αυτά, τις τροπολογίες που έχουν σχέση με προθεσμίες ή με δεσμεύσεις του δημοσίου, που απασχολούν και έχουν σχέση με το δημόσιο χρήμα και με το δημόσιο συμφέρον -οι περισσότερες, τουλάχιστον, εξ αυτών, όπως κι άλλες προθεσμίες- και να αποφασίσουμε με τον τρόπο που ξέρουμε να αποφασίζουμε, χωρίς να σηκώνονται οι τόνοι και απαντώντας σε ζητήματα «πλυντηρίων» κ.λπ., που τίθενται από το πρωί.

Θέλω να σας πω ότι αυτή η Βουλή ήταν αναγκασμένη να τελειώσει το νομοθετικό της έργο στις 9 Δεκεμβρίου -ίσως δεν το θυμάστε- διότι αμέσως μετά ήταν η προ ημερησίας συζήτηση και αμέσως ύστερα το πενθήμερο του προϋπολογισμού, όπου, κατά τον Κανονισμό, κατά τη διάρκεια που συζητείται ο προϋπολογισμός, δεν μπορεί να έρθει νομοθετικό έργο στη Βουλή.

Αυτή είναι η αλήθεια. Όλα τα άλλα που ακούω από το πρωί -έχω παρακολουθήσει όλη τη συζήτηση- τα οποία δεν λαμβάνουν υπ’ όψιν τους αυτή την πίεση του χρόνου, αλλά αναδεικνύουν ζητήματα με διάφορα επίθετα για την επάρκεια των Υπουργών, για την επάρκεια του Υπουργικού Συμβουλίου, για τη μη επάρκεια της Κυβέρνησης, και όσα άκουσα τώρα από τον αγαπητό κ. Παπαθεόδωρου, ότι γίνεται εκ του πονηρού και συγκεκριμένα, δεν έχουν καμμία βάση. Έπρεπε η Βουλή να σταματήσει στις 9 Δεκεμβρίου το νομοθετικό της έργο, αν επρόκειτο να κλείσουμε -όπως συνεννοήθηκε η Διάσκεψη των Προέδρων- αύριο με την επίκαιρη επερώτηση που κάνει η Νέα Δημοκρατία.

Αυτό το υλικό, λοιπόν, αυτές οι τροπολογίες συσσωρεύτηκαν όλο αυτό το διάστημα, διότι δεν μπορούσε να γίνει Ολομέλεια με άλλο έργο. Απαγορευόταν.

Δεν θέλω να αναφερθώ αναλυτικά, αλλά αναγκάζομαι, διότι άκουσα κάποια νούμερα για το τι έγινε στην προηγούμενη κυβέρνηση. Οι παλαιότεροι θα θυμούνται -για παράδειγμα, η κ. Μανωλάκου το θυμάται πάρα πολύ καλά- ότι το 2014 είχαν έρθει για τους ίδιους ή άλλους λόγους -δεν κάνω κριτική τώρα, εκ των υστέρων- εκατόν έντεκα τροπολογίες, μαζί με τις βουλευτικές -τριάντα οκτώ εν συνόλω ήταν οι υπουργικές- και σαράντα τρεις εξ αυτών ψηφίστηκαν στις 24 Δεκεμβρίου το βράδυ. Και ήμασταν εδώ, όσοι ήμασταν εδώ.

Εγώ δίνω όλα τα στοιχεία ήρεμα, ψύχραιμα και για αυτούς οι οποίοι είναι εδώ και για όσους είναι να έρθουν μετά τις 17.00΄ η ώρα -διότι έχω πληροφορηθεί ότι θα συνεχιστεί αυτή η πολιτική αξιοποίηση και εκμετάλλευση ίσως και σε ανώτερο επίπεδο- διότι αυτά τα συζητήσαμε σε δύο Διασκέψεις των Προέδρων, έτσι ώστε να προφυλάξω και από κορώνες που ενδεχομένως σηκωθούν το απόγευμα. Όμως, εδώ θα είμαστε και το απόγευμα, αν έρθουν άλλοι εκπρόσωποι για να πουν τα ίδια πράγματα.

Η πρόταση, λοιπόν, είναι ευθεία. Η Βουλή συνεχίζει αύριο, το Σάββατο και στις 27 και 28 Δεκεμβρίου, με την άνεσή μας όλοι μελετάμε αυτά και βλέπουμε ποια από αυτά ενδεχομένως είναι εκ του πονηρού. Δεν προκαταλαμβάνω, όπως λέτε εσείς. Εγώ δεν πιστεύω πως υπάρχει κάτι τέτοιο. Κλείνουμε, όμως, με όλα τα ζητήματα που έχουν σχέση είτε με προθεσμίες που αφορούν εργαζομένους και πρέπει να ικανοποιηθούν, είτε με προθεσμίες από διεθνείς συνθήκες και δεσμεύσεις της χώρας, είτε από μεγάλα ζητήματα τα οποία θα πρέπει να κλείσουν εντός του 2018. Αυτό θα γίνει. Και θα γίνει μέσω της τακτικής διαδικασίας της Βουλής. Και δεν καταλαβαίνω πώς ενώ δεν σηκώθηκαν οι τόνοι εχθές και προχθές που είχαμε δύο Διασκέψεις Προέδρων και γνώριζαν ότι στο ένα νομοσχέδιο θα έρθουν όλες οι τροπολογίες μαζί -τα υπόλοιπα των Υπουργείων που είχαν γίνει αντικείμενο επεξεργασίας- στο δε τελευταίο, το απογευματινό, δεν θα έρθει καμμία -αυτή ήταν η δέσμευση και σωστά- σήμερα από το πρωί να διαμορφώνεται αυτό το κλίμα, ο ένας μετά τον άλλον να λέει για «πλυντήρια», κ.λπ..

Όποιος λέει για «πλυντήρια», να τα αποδείξει. Σε κάθε περίπτωση, η διαδικασία, με απόφαση της Ολομέλειας -το εισηγούμαι- θα συνεχιστεί αύριο και το Σάββατο -δεν κλείνουμε, δεν μας έχει πει κανείς να κλείσουμε, εμείς πήραμε την απόφαση, η Διάσκεψη των Προέδρων είπε ότι θα μπορούσε να κλείσει η Βουλή- και, βεβαίως και στις 27 και στις 28 Δεκεμβρίου θα ολοκληρωθεί όλο το νομοθετικό έργο με την τακτική διαδικασία και όχι την κατεπείγουσα.

Πιστεύω πως είναι μία πρόταση θεσμική, με την οποία όλοι μπορούμε να συμφωνήσουμε. Δεν επικαλούμαι κάτι άλλο. Θα παρακαλούσα πολύ να συνεχιστεί η διαδικασία.

Ευχαριστώ.

**ΝΟΤΗΣ ΜΗΤΑΡΑΚΗΣ:** Κύριε Πρόεδρε, θα ήθελα τον λόγο.

**ΔΙΑΜΑΝΤΩ ΜΑΝΩΛΑΚΟΥ:** Κύριε Πρόεδρε, θα ήθελα κι εγώ τον λόγο.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε, κύριε Πρόεδρε.

Ο κ. Μηταράκης έχει τον λόγο.

**ΝΟΤΗΣ ΜΗΤΑΡΑΚΗΣ:** Ευχαριστώ πολύ, κύριε Πρόεδρε.

Ακούσαμε θετικά την παρέμβαση του Προέδρου της Βουλής, ο οποίος αναγνωρίζει ότι υπάρχει αντικειμενικά θέμα στον τρόπο που σήμερα προσπαθεί η Ολομέλεια να νομοθετήσει.

Επιτρέψτε μου, με όλο τον σεβασμό, κύριε Πρόεδρε, να θίξω δύο θέματα.

Πρώτον, αντιλαμβάνομαι -και το συζήτησα και με τον κύριο Υπουργό των Οικονομικών, τον κ. Τσακαλώτο- ότι πάντα στο τέλος του χρόνου μπορεί να προκύπτουν θέματα, τα οποία πρέπει να επιλυθούν εντός συγκεκριμένων προθεσμιών.

Το συγκεκριμένο νομοσχέδιο, κύριε Πρόεδρε, κατατέθηκε στη Βουλή την προηγούμενη Παρασκευή. Πέρασε από την επιτροπή τη Δευτέρα. Η πλειονότητα των τροπολογιών ήρθε κατά τη διάρκεια της συζήτησης και πολλές τώρα.

Κύριε Πρόεδρε, αν η Κυβέρνηση είχε καταθέσει σχεδόν όλες τις τροπολογίες στην επιτροπή τη Δευτέρα, δεν θα είχε προκύψει το σημερινό θέμα στην Ολομέλεια. Θα είχαμε προλάβει τη Δευτέρα να τις δούμε, θα είχαν ενσωματωθεί στο νομοσχέδιο και θα είχαν έρθει σήμερα στην Ολομέλεια.

Δεν μπορώ να καταλάβω κύριε Πρόεδρε, τι προέκυψε σήμερα το πρωί, σε πολλούς Υπουργούς. Τώρα ανακάλυψαν ότι έχουν προθεσμίες; Αντιλαμβάνομαι ότι υπήρχε ο προϋπολογισμός για πέντε ημέρες. Όμως, τη Δευτέρα η Κυβέρνηση και η Διάσκεψη των Προέδρων επέλεξε να φέρει το νομοσχέδιο αυτό στην επιτροπή. Ε, το 80% των τροπολογιών δεν ήταν έτοιμες τη Δευτέρα ή -για να το πω καλύτερα- δεν θα έπρεπε να είναι έτοιμες τη Δευτέρα; Γιατί, αλλιώς φυσικά και θα πάμε τις επόμενες ημέρες. Προέχουν τα κοινοβουλευτικά μας καθήκοντα από οποιαδήποτε άλλη υποχρέωση.

Κύριε Πρόεδρε, εάν μου επιτρέπετε και για το σχόλιο που ειπώθηκε για το θέμα «πλυντήριο». Μέσα σε αυτό το νομοσχέδιο και μέσα σε αυτές τις τροπολογίες υπάρχουν διατάξεις με τις οποίες η Κυβέρνηση ζητά την εκ των υστέρων νομιμοποίηση δαπανών στα Υπουργεία Μεταναστευτικής Πολιτικής, Εσωτερικών, Αγροτικής Ανάπτυξης, Αμύνης, Εξωτερικών, Οικονομικών, Προστασίας του Πολίτη, Πολιτισμού και Ναυτιλίας. Ζητείται από την Ολομέλεια της Βουλής -επίσημα σήμερα, κύριε Πρόεδρε, δεν κάνουμε κάποια υπόνοια, δεν λέμε κάτι ύποπτο- δαπάνες που έχουν απορριφθεί βάσει του δημόσιου λογιστικού ή βάσει των Κανονισμών της Ευρωπαϊκής Ένωσης, όπου υπάρχει επιδότηση από την Ευρωπαϊκή Ένωση, να νομιμοποιηθούν εκ των υστέρων. Ίσως είναι αργκό η λέξη «πλυντήριο». Ίσως θα έπρεπε εμείς να σκεφτούμε μια πιο καθώς πρέπει λέξη να πούμε. Ζητώ συγνώμη, αλλά αυτή η λέξη προέκυψε. Να το πούμε «εξωραϊσμός»; Πώς θέλετε να το πούμε;

**ΓΡΗΓΟΡΙΟΣ ΨΑΡΙΑΝΟΣ:** Στεγνοκαθαριστήριο.

**ΜΙΛΤΙΑΔΗΣ ΒΑΡΒΙΤΣΙΩΤΗΣ:** Στεγνοκαθαριστήριο.

**ΝΟΤΗΣ ΜΗΤΑΡΑΚΗΣ:** Εμείς που έχουμε πάει στην Οξφόρδη, κύριε Τσακαλώτε, πώς να το πούμε;

**ΝΙΚΟΛΑΟΣ ΒΟΥΤΣΗΣ (Πρόεδρος της Βουλής):** Μόνο που έδωσαν εξηγήσεις οι Υπουργοί ένας προς ένας.

**ΝΟΤΗΣ ΜΗΤΑΡΑΚΗΣ:** Κύριε Πρόεδρε, επί των συγκεκριμένων δαπανών μία-μία, δεν ξέρουμε ποια είναι. Ένα γενικό πλαίσιο μας είπαν, κάποιο παράδειγμα διάλεξαν, δεν γνωρίζουμε τι είναι.

**ΜΙΛΤΙΑΔΗΣ ΒΑΡΒΙΤΣΙΩΤΗΣ:** Παραβίαση από όλους τους Υπουργούς όλων των διατάξεων…

**ΝΟΤΗΣ ΜΗΤΑΡΑΚΗΣ:** Για αυτό κύριε Πρόεδρε, έχει δημιουργηθεί αυτό το θέμα.

**ΝΙΚΟΛΑΟΣ ΒΟΥΤΣΗΣ (Πρόεδρος της Βουλής):** Κύριε Μηταράκη, οι δαπάνες…

**ΝΟΤΗΣ ΜΗΤΑΡΑΚΗΣ:** Μα, δεν έχουμε τις δαπάνες.

Ξέρετε ότι για την τροπολογία του Υπουργείου Εθνικής Άμυνας η Έκθεση του Γενικού Λογιστηρίου του Κράτους, κύριε Υπουργέ, δεν προβλέπει το ύψος των δαπανών που εκ των υστέρων νομιμοποιούνται; Έρχεται διάταξη να νομιμοποιήσουμε δαπάνες και η Έκθεση του Γενικού Λογιστηρίου του Κράτους είναι κενή; Λέει, «Προκύπτουν δαπάνες». Πόσες; Εκατό χιλιάδες ευρώ; Ένα εκατομμύριο; Δέκα εκατομμύρια; Εκατό εκατομμύρια; Γιατί δεν το λέει το Γενικό Λογιστήριο του Κράτους; Εγώ δεν αμφιβάλω για τον κ. Βίτσα. Το Γενικό Λογιστήριο του Κράτους γιατί δεν μας το λέει;

Αυτά είναι τα δεδομένα, κύριε Πρόεδρε. Όταν ο κ. Πετρόπουλος πήρε τον λόγο για να παρουσιάσει μια τροπολογία, ψάχναμε να βρούμε ποια είναι η τροπολογία. Δηλαδή, το πρωί δεν μπορούσε να είχε έρθει; Για αυτό δημιουργείται η καχυποψία, η αμφιβολία και το σημαντικότερο όλων, οι πολίτες που μας ακούνε, αμφιβάλλουν κατά πόσο εμείς οι Βουλευτές όλοι ξέρουμε τι ψηφίζουμε. Γιατί όταν την πήραμε τώρα την τροπολογία, η αλήθεια είναι ότι δεν ξέρουμε τι ψηφίζουμε.

**ΜΙΛΤΙΑΔΗΣ ΒΑΡΒΙΤΣΙΩΤΗΣ:** Θα αλλάξει η διαδικασία;

**ΝΟΤΗΣ ΜΗΤΑΡΑΚΗΣ:** Να συνεννοηθούμε, λοιπόν, πότε θα συνεχίσουμε…

**ΠΡΟΕΔΡΕΥΩΝ (Αναστάσιος Κουράκης):** Θα συνεννοηθούμε.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Κύριε Πρόεδρε…

**ΠΡΟΕΔΡΕΥΩΝ (Αναστάσιος Κουράκης):** Μην παίρνετε τον λόγο αν δεν σας τον δίνω, σας παρακαλώ. Δεν θα βγάλουμε άκρη.

**ΜΙΛΤΙΑΔΗΣ ΒΑΡΒΙΤΣΙΩΤΗΣ:** Μια ερώτηση θα ήθελα να κάνω, κύριε Πρόεδρε.

**ΠΡΟΕΔΡΕΥΩΝ (Αναστάσιος Κουράκης):** Όχι δεν έχει κανένας τον λόγο.

**ΔΙΑΜΑΝΤΩ ΜΑΝΩΛΑΚΟΥ:** Κύριε Πρόεδρε, έχω ζητήσει τον λόγο εδώ και πολύ ώρα.

**ΠΡΟΕΔΡΕΥΩΝ (Αναστάσιος Κουράκης):** Θα δώσω τον λόγο σε όλους με τη σειρά.

Ο κ. Βίτσας λίγο θα απαντούσε σε ένα ερώτημα υπαρκτό.

Κύριε Βίτσα, πείτε μία κουβέντα επί της ουσίας σε αυτό που τέθηκε και προχωρούμε επί της διαδικασίας.

**ΔΗΜΗΤΡΙΟΣ ΒΙΤΣΑΣ (Υπουργός Μεταναστευτικής Πολιτικής):** Κύριε Πρόεδρε, μόνο επί της ουσίας. Για τις δαπάνες του Υπουργείου Μεταναστευτικής Πολιτικής και τις δαπάνες του Υπουργείου Εθνικής Άμυνας, που είναι δύο διαφορετικά πράγματα, εδώ και πέντε περίπου ώρες -αν δεν κάνω λάθος- έχω καταθέσει στη γραμματεία -και η οποία σας τις έχει δώσει, άλλωστε τις έχουνε και οι δημοσιογράφοι έξω- τα σχετικά έγγραφα, όπου τις έχει αναλυτικά μία-μία. Και είναι στο σύνολό τους.

**ΝΟΤΗΣ ΜΗΤΑΡΑΚΗΣ:** Εμείς δεν τις έχουμε.

**ΔΗΜΗΤΡΙΟΣ ΒΙΤΣΑΣ (Υπουργός Μεταναστευτικής Πολιτικής):** Μάλιστα, για τις δαπάνες του Υπουργείου Μεταναστευτικής Πολιτικής σας τα έδωσα και τη Δευτέρα. Δεν σας τα έδωσα μόνο τώρα. Σας τα έδωσα και τη Δευτέρα.

Και τις δαπάνες, όμως, του Υπουργείου Εθνικής Άμυνας σας τις έχω καταθέσει -γιατί το ζήτησα κιόλας, ότι δεν πάει χωρίς να έχω ακριβώς τις δαπάνες- μία-μία.

**ΠΡΟΕΔΡΕΥΩΝ (Αναστάσιος Κουράκης):** Καλώς.

Η κ. Μανωλάκου έχει τον λόγο.

**ΔΙΑΜΑΝΤΩ ΜΑΝΩΛΑΚΟΥ:** Τρία πράγματα, κύριε Πρόεδρε.

Στη Διάσκεψη των Προέδρων δεν συμφωνήσαμε ότι δεχόμαστε τη βροχή των τροπολογιών. Αυτό δεν μπορεί να χρησιμοποιείται σαν άλλοθι για αυτή τη διαδικασία.

Δεύτερον, βεβαίως το 2014 είχε φέρει πάνω από εκατό τροπολογίες η Κυβέρνηση της Νέας Δημοκρατίας. Αποχωρήσαμε…

**ΙΩΑΝΝΗΣ ΜΑΝΙΑΤΗΣ:** Δέκα έξι ήταν.

**ΔΙΑΜΑΝΤΩ ΜΑΝΩΛΑΚΟΥ:** Αποχωρήσαμε. Ήταν πάνω από εκατό και ήταν παραμονές Χριστουγέννων.

**ΙΩΑΝΝΗΣ ΜΑΝΙΑΤΗΣ:** Να μας πει η Γραμματεία πόσες ήταν.

**ΠΡΟΕΔΡΕΥΩΝ (Αναστάσιος Κουράκης):** Κύριε Μανιάτη, παρακαλώ μην διακόπτετε.

**ΔΙΑΜΑΝΤΩ ΜΑΝΩΛΑΚΟΥ:** Μην ανταγωνιζόσαστε στα κακά μεταξύ σας, αντί να τα διορθώνετε.

Τρίτον, όταν έρχεται με τη μορφή του κατεπείγοντος, που σημαίνει ότι ο κάθε εισηγητής μιλάει οκτώ λεπτά, άντε με την ανοχή του Προεδρείου δέκα και έντεκα λεπτά, όταν εκ των υστέρων έρχονται σωρηδόν τροπολογίες και μάλιστα σημαντικές, δεν έχει το δικαίωμα να μιλήσει. Άρα, αντικειμενικά φιμώνεται. Να πει γιατί διαφωνεί, να πει γιατί έχει επιπτώσεις στον κόσμο ή ακόμα και τη συμφωνία του. Συνεπώς η διαδικασία αυτή είναι εκφυλιστική. Θα έπρεπε και το Προεδρείο να πάρει μέτρα.

Το ΚΚΕ δεν θα μείνει να τη συνεχίσει, ούτε να τη συντηρήσει αυτή τη διαδικασία. Αγαπητοί συνάδελφοι, αποχωρούμε.

(Στο σημείο αυτό αποχωρούν από την Αίθουσα οι Βουλευτές του ΚΚΕ)

**ΠΡΟΕΔΡΕΥΩΝ (Αναστάσιος Κουράκης):** Κρατώ από τις προηγούμενες τοποθετήσεις -και παρακαλώ να κινηθούμε στο ίδιο πνεύμα- το σκεπτικό του κ. Μηταράκη, που καταλήγει ότι δεν θα είχε αντίρρηση -αν κατάλαβα καλά, δεν θέλω να σας διερμηνεύω αλλιώς- να συζητήσουμε ποια μέρα, πόσες ώρες ακόμα χρειάζονται κ.λπ..

**ΝΟΤΗΣ ΜΗΤΑΡΑΚΗΣ:** Θα ανοίξει και κατάλογος.

**ΠΡΟΕΔΡΕΥΩΝ (Αναστάσιος Κουράκης):** Βεβαίως.

Θα παρακαλούσα -κύριε Παπαθεοδώρου, πρώτα σε εσάς απευθύνομαι και προσωπικά- να τοποθετηθείτε πάνω στην πρόταση -με το δικό σας σκεπτικό βεβαίως- του Προέδρου της Βουλής, όπως τοποθετήθηκε και ο κ. Μηταράκης και να καταλήξετε στο τι θα κάνετε.

Η κ. Μανωλάκου τοποθετήθηκε.

Σας ακούμε, κύριε Παπαθεοδώρου.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Κύριε Πρόεδρε, ούτως ή άλλως σας είπα ότι μέχρι προηγουμένως έρχονταν τροπολογίες. Εάν θα πάμε στην παράταση των εργασιών, τότε θα πρέπει να μας πείτε από τώρα ότι θα εγγραφούν κανονικά ομιλητές, ότι θα έχουμε το χρόνο της δευτερολογίας, ότι θα πάμε με κανονικές διαδικασίες και όχι με τις διαδικασίες που πήγαμε σήμερα, μέχρι τώρα.

Επομένως εάν υπάρχει δέσμευση ότι αύριο συνεχίζουμε με εγγραφή ομιλητών, βεβαίως δεν έχουμε κανένα πρόβλημα.

**ΠΡΟΕΔΡΕΥΩΝ (Αναστάσιος Κουράκης):** Θα γίνει όπως σας το είπα και το είπε προηγουμένως και ο Πρόεδρος της Βουλής, ότι στις τροπολογίες -εφόσον έχουμε μία άνεση χρόνου- θα πάμε με την κανονική διαδικασία, ώστε να μην υπάρχει πρόβλημα. Και είναι και δίκαιο.

Ο κ. Πάλλης, ο Κοινοβουλευτικός Εκπρόσωπος του ΣΥΡΙΖΑ, έχει τον λόγο.

**ΓΕΩΡΓΙΟΣ ΠΑΛΛΗΣ:** Κύριε Πρόεδρε, προφανώς, όπως καταλαβαίνετε, δεν έχουμε καμμία αντίρρηση να συζητηθούν οι τροπολογίες. Θεωρούμε ότι η Κυβέρνηση έχει φέρει τροπολογίες που δεν ανταποκρίνονται στις προσβλητικές εκφράσεις, που είπαν οι συνάδελφοι. Είμαστε διαθέσιμοι να συνεχιστεί αύριο η συζήτηση. Και αν υπάρχει και δυνατότητα εγγραφής ομιλητών για τις τροπολογίες, βεβαίως και θα το δεχθούμε.

**ΠΡΟΕΔΡΕΥΩΝ (Αναστάσιος Κουράκης):** Ο κ. Σαρίδης έχει τον λόγο.

**ΙΩΑΝΝΗΣ ΣΑΡΙΔΗΣ:** Κύριε Πρόεδρε, χαιρετίζουμε την πρόταση του Προέδρου της Βουλής και εφόσον η διαδικασία γίνει πλέον κανονική, και εμείς συμφωνούμε με την πρόταση του Κινήματος Αλλαγής. Και αφού την έχετε αποδειχθεί εσείς, δεν έχουμε κανένα πρόβλημα.

**ΠΡΟΕΔΡΕΥΩΝ (Αναστάσιος Κουράκης):** Πολύ ωραία.

Ο κ. Ψαριανός έχει τον λόγο.

**ΓΡΗΓΟΡΙΟΣ ΨΑΡΙΑΝΟΣ:** Κύριε Πρόεδρε, και με όλο τον σεβασμό και προς τον Πρόεδρο της Βουλής, προς τον κ. Βούτση, ο χρόνος για να συζητηθούν αυτές οι τροπολογίες και όλα αυτά τα ζητήματα, δεν αρκεί ως τη νύχτα της Πρωτοχρονιάς να παραμείνει η Βουλή συνεχώς ανοιχτή. Δεν ειρωνεύομαι. Δεν κάνουμε πλάκες, ούτε αστείο είναι αυτό που λέω. Δεν μπορεί να συζητηθεί αυτός ο όγκος τακτοποιήσεων και θεμάτων που πρέπει να λυθούν ή που τις βάζουμε πακέτο να τις λύσουμε, εάν η Βουλή δεν μείνει ανοιχτή συνεχώς, με ένα συγκεκριμένο ωράριο και να είμαστε όλοι εδώ και οι συνεργάτες να μελετήσουν όλον αυτόν τον όγκο του υλικού, που πρέπει να τακτοποιήσουμε μέσα σε πέντε μέρες.

**ΠΡΟΕΔΡΕΥΩΝ (Αναστάσιος Κουράκης):** Πολύ ωραία.

**ΓΡΗΓΟΡΙΟΣ ΨΑΡΙΑΝΟΣ:** Αυτή η διαδικασία είναι πρωτοφανής για την ελληνική Βουλή. Και αν στο παρελθόν κάποιοι έκαναν τέτοιες διευθετήσεις σε πακέτα, τώρα, η σημερινή Κυβέρνηση, δεν είναι σαν τις άλλες, είναι μια προοδευτική, αριστερή Κυβέρνηση, διαφορετικής λογικής διαδικασίας και ήθους, που θέλει να διορθώσει τα κακώς κείμενα των προηγούμενων τρισάθλιων κυβερνήσεων, που επί σαράντα χρόνια ταλαιπώρησαν τη χώρα!

**ΠΡΟΕΔΡΕΥΩΝ (Αναστάσιος Κουράκης):** Καλώς, καλώς.

**ΓΡΗΓΟΡΙΟΣ ΨΑΡΙΑΝΟΣ:** Όποτε, αυτές οι πρακτικές, με τη λογική και το άλλοθι ότι και οι άλλοι αυτά έκαναν, είναι για ταινίες του ασπρόμαυρου κινηματογράφου, για Μαυρογιαλούρους.

**ΠΡΟΕΔΡΕΥΩΝ (Αναστάσιος Κουράκης):** Σας ευχαριστούμε.

Ο Πρόεδρος της Βουλής, ο κ. Βούτσης, έχει τον λόγο.

**ΝΙΚΟΛΑΟΣ ΒΟΥΤΣΗΣ (Πρόεδρος της Βουλής):** Προφανώς, δεν θέλω να κάνω κριτική στις εκφράσεις περί «πρακτικών διευθετήσεων» και περί «πλυντηρίων» κ.λπ..

Σας έθεσα ένα ζήτημα -δεν είναι επιχείρημα- το οποίο ήταν σε γνώση σας - και απορώ από το πρωί, που γίνεται αυτή η διαδικασία, γιατί δεν το είχατε αντιληφθεί- ότι, δηλαδή, αυτή η Βουλή, εκ των πραγμάτων, από τις 9 του μήνα δεν μπορούσε να νομοθετήσει. Να το γνωρίζουμε αυτό. Να το ξέρουμε. Και ξέρετε πώς έγινε και τι λέει ο Κανονισμός. Δεν μπορούσαν να μπουν ενδιάμεσα, εμβόλιμα.

Θέλω να διευκρινίσω ότι είναι προφανές πως όλο αυτό το υλικό, αυτή η ύλη, αφορά σοβαρές υποθέσεις των Υπουργείων, οι οποίες ανταποκρίνονται και έχουν σχέση με το δημόσιο συμφέρον και με την ημερομηνία που θα λήξει αυτός ο χρόνος.

**ΙΩΑΝΝΗΣ ΜΑΝΙΑΤΗΣ:** Γιατί δεν ήρθαν στην επιτροπή, κύριε Πρόεδρε;

**ΝΙΚΟΛΑΟΣ ΒΟΥΤΣΗΣ (Πρόεδρος της Βουλής):** Σας παρακαλώ.

Επίσης, είναι σαφές πως υπάρχει μία καθυστέρηση για ορισμένες εξ αυτών, που έχει σχέση είτε με την ΚΕΝΕ, είτε με το Γενικό Λογιστήριο του Κράτους, είτε με θέματα τα οποία έληξαν προθεσμιακά τη Δευτέρα ή την Τρίτη. Τα ξέρουν καλύτερα οι Υπουργοί αυτά και ζητήστε τους εξηγήσεις επισταμένως, για να τις δώσουν και να γραφτούν στα Πρακτικά, όπως για το εύλογο θέμα που θέσατε, γιατί τη Δευτέρα δεν υπήρχε το σύνολο αυτών των τροπολογιών.

Επίσης δεν πρέπει να κάνουμε συμψηφισμούς με το παρελθόν. Αναφερθήκαμε στο παρελθόν διότι οι αριθμοί που σας είπα, προκύπτουν από την ανάρτηση και από τις Υπηρεσίες της Βουλής. Ήταν ιδιαίτερος χρόνος τότε. Θυμάστε το Δεκέμβριο του 2014 και πως μπαίναμε τον Γενάρη, όπου είχε μαζευτεί αυτή η ύλη. Αυτό αναφέρθηκε μόνο και μόνο για να σας τεκμηριώσω -για να το γνωρίζουμε όλοι- πώς στο τέλος του χρόνου μαζεύεται πάντοτε αυτή η ύλη εκ των πραγμάτων και όχι γιατί κάποιοι θέλουν να κάνουν διευθετήσεις σε δικούς τους ανθρώπους. Μαζεύεται αυτή η ύλη, η οποία μάλιστα εν προκειμένω, επειδή είχανε και το ευτυχές συμβάν της 21ης Αυγούστου φέτος, προφανώς είναι για δαπάνες οι οποίες απελευθερώνονται ή για δυνατότητες που απελευθερώνονται στα Υπουργεία μετά τη λήξη των μνημονιακών δεσμεύσεων. Υπάρχει και αυτό το στοιχείο. Μιλάω πολιτικά τόση ώρα που μιλάω επ’ αυτών των επιχειρημάτων.

Θα παρακαλούσα, λοιπόν, αφού τελειώσει το επόμενο νομοσχέδιο, το οποίο, επαναλαμβάνω, δεν έχει καμμία τροπολογία -λέω για το απογευματινό-, αύριο, με την άνεσή μας, μετά τη λήξη της επίκαιρης επερώτησης της Νέας Δημοκρατίας για τη ΔΕΠΑ, για όση ώρα χρειαστεί, να συνεχίσουμε τη συζήτηση του νομοσχεδίου -έχουμε και το Σάββατο το πρωί, αλλά μπορεί αύριο να λήξει, ενδεχομένως, προς το βράδυ αυτή η διαδικασία-, έτσι ώστε κατ’ ελάχιστον -το σέβομαι απολύτως- να έχει διαβαστεί το σύνολο των τροπολογιών, να έχουν γνωμοδοτήσει και οι συνεργάτες των Βουλευτών κ.λπ.. Είναι εύλογο αυτό και σωστά έρχεται στην Αίθουσα, διότι δεν μπορούν να γίνουν ψηφοφορίες, χωρίς να έχει γίνει αυτή η μελέτη.

**ΠΡΟΕΔΡΕΥΩΝ (Αναστάσιος Κουράκης):** Ακριβώς.

Αγαπητοί συνάδελφοι, να θεωρηθεί ότι η συζήτηση έχει ολοκληρωθεί. Κάποια άλλη τοποθέτηση δεν θα προσθέσει τίποτα περισσότερο. Ήδη έχει απαντήσει ο Κοινοβουλευτικός Εκπρόσωπος της Δημοκρατικής Συμπαράταξης. Νομίζω ότι δέχεται το χρόνο που πρότεινε και ο Πρόεδρος Βουλής. Ο κ. Μηταράκης είπε το ίδιο. Το ΚΚΕ πήρε μια άλλη θέση. Δεν έχει νόημα. Θα μου επιτρέψετε να συνεχίσουμε την κανονική διαδικασία.

Πριν συνεχίσουμε, όμως, κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία , αφού προηγουμένως ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», τριάντα έξι μαθήτριες και μαθητές καθώς και μία συνοδός εκπαιδευτικός από το 4ο Γυμνάσιο Κορίνθου (πρώτο τμήμα).

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

**ΔΗΜΗΤΡΙΟΣ ΒΙΤΣΑΣ (Υπουργός Μεταναστευτικής Πολιτικής):** Κύριε Πρόεδρε, μπορώ να έχω τον λόγο;

**ΠΡΟΕΔΡΕΥΩΝ (Αναστάσιος Κουράκης):** Ορίστε, κύριε Υπουργέ, έχετε τον λόγο.

**ΔΗΜΗΤΡΙΟΣ ΒΙΤΣΑΣ (Υπουργός Μεταναστευτικής Πολιτικής):** Επειδή έγινε έτσι η διαδικασία και μετά τη σοφή, κατά τη γνώμη μου, πρόταση του Προέδρου, να διακόψουμε τώρα και να ξεκινήσουμε αύριο με τη λήξη της επίκαιρης επερώτησης, για να μπορέσει να γίνει και η άλλη διαδικασία.

**ΠΡΟΕΔΡΕΥΩΝ (Αναστάσιος Κουράκης):** Αν διακόψουμε τώρα, θα διακόψουμε μέχρι τις 17.00΄, γιατί στις 17.00΄ αρχίζει άλλο νομοσχέδιο. Οπότε αν συμφωνεί το Σώμα…

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Κύριε Πρόεδρε, να πει δυο-τρεις κουβέντες η κ. Παπανάτσιου για τις τροπολογίες που δεν έχουν εισηγηθεί για δέκα λεπτά -δεν ξέρω πόσο θα χρειαστεί-, για να έχουν μια ιδέα οι Βουλευτές, και μετά να λήξετε τη συνεδρίαση. Μου φαίνεται πιο λογικό αυτό.

**ΠΡΟΕΔΡΕΥΩΝ (Αναστάσιος Κουράκης):** Ωραία.

Κυρία Παπανάτσιου, σας ακούμε.

**ΑΙΚΑΤΕΡΙΝΗ ΠΑΠΑΝΑΤΣΙΟΥ (Υφυπουργός Οικονομικών):** Ευχαριστώ, κύριε Πρόεδρε.

Με την παρούσα τροπολογία, όπως είπε ο κύριος Υπουργός πριν, λύνουμε ζητήματα που θα έπρεπε να έχουν λυθεί μέχρι το τέλος του χρόνου.

Έτσι, στο πρώτο κομμάτι, που έγινε αναφορά για την αιθυλική αλκοόλη και τα αλκοολούχα προϊόντα, έχει να κάνει με τη βιοαιθανόλη, η οποία είναι μείγμα στη βενζίνη. Θα πρέπει η βιοαιθανόλη από 1-1-2019 να αποτελεί ένα κομμάτι στα καύσιμα τα οποία θα διακινούνται. Είναι υλοποίηση της υποχρέωσης της χώρας μας, από την 1-1-2019 να υπάρχει η βιοαιθανόλη στα μείγματα των καυσίμων.

Για τις συμβάσεις -είναι η τροποποίηση του άρθρου 72 του Κώδικα Φορολογίας Εισοδήματος- χρηματοοικονομικής μίσθωσης που έχουν συναφθεί πριν την έναρξη ισχύος του παρόντος Κώδικα, έχουν εφαρμογή τα οριζόμενα στον Κώδικα Φορολογίας Εισοδήματος.

Τροποποιείται το παράρτημα 3 του Κώδικα ΦΠΑ και τα εισιτήρια των θεατρικών παραστάσεων και συναυλιών, για τα οποία ο συντελεστής του φόρου ορίζεται στο 6%. Είναι απαραίτητο, επειδή κλείνονται οι συναυλίες. Αν δεν το κάναμε τώρα, θα έπρεπε να πάει από την 1-4-2019, οπότε θα ήταν ένα ζήτημα για τους ανθρώπους που κλείνουν τις συμφωνίες για τις συναυλίες από την αρχή του έτους. Δίνουμε μία δυνατότητα…

**ΙΩΑΝΝΗΣ ΜΑΝΙΑΤΗΣ:** Πριν τρεις μέρες δεν το ξέρατε; Έλεος πια! Είναι ντροπή αυτό που κάνετε!

**ΑΙΚΑΤΕΡΙΝΗ ΠΑΠΑΝΑΤΣΙΟΥ (Υφυπουργός Οικονομικών):** Κύριε Μανιάτη, οι συγκεκριμένες τροπολογίες έχουν κατατεθεί από τις αρχές του προηγούμενου μήνα.

**ΜΙΛΤΙΑΔΗΣ ΒΑΡΒΙΤΣΙΩΤΗΣ:** Πού;

**ΑΙΚΑΤΕΡΙΝΗ ΠΑΠΑΝΑΤΣΙΟΥ (Υφυπουργός Οικονομικών):** Συγνώμη, κύριε Βαρβιτσιώτη.

**ΙΩΑΝΝΗΣ ΜΑΝΙΑΤΗΣ:** Προσβάλλετε όλο το Σώμα!

**ΑΙΚΑΤΕΡΙΝΗ ΠΑΠΑΝΑΤΣΙΟΥ (Υφυπουργός Οικονομικών):** Απλά, ξέρετε, ότι όλο το οικονομικό επιτελείο ασχολείτο με τον προϋπολογισμό συνέχεια και πως οι δύο Υπουργοί ήταν στο εξωτερικό. Επίσης, έπρεπε τα θέματα αυτά να τα δουν και οι υπηρεσίες των άλλων Υπουργείων, γιατί, από ό,τι βλέπετε, υπογράφουν πάρα πολλοί Υπουργοί. Οπότε, έπρεπε να συμφωνήσουν και οι υπηρεσίες και οι Υπουργοί και το Γενικό Λογιστήριο του Κράτους.

Συνεχίζω: Τροποποίηση του άρθρου 13 του ν.2238/94. Η φράση «Συμπεριλαμβάνεται μετά του τυχόν υφιστάμενου εξοπλισμού…», αντικαθίσταται με τη φράση «…μετά μίσθωσης ή αγοράς του τυχόν υφιστάμενου εξοπλισμού».

Η τροποποίηση του άρθρου 10 του ν.2579/98 είναι η προθεσμία 31-12-19 για τη μεταβίβαση των οχημάτων των ΚΤΕΛ, των φορτηγών, των ταξί, γενικά για τα αυτοκίνητα δημοσίας χρήσεως.

Το άρθρο 41 έχει να κάνει με τη διαδικασία για τις τιμές εκκίνησης των αντικειμενικών αξιών. Σε αυτή την περίπτωση οι εισηγητές των πιστοποιημένων εκτιμητών, εγγεγραμμένων στο Μητρώο Πιστοποιημένων Εκτιμητών των ακινήτων του Υπουργείου Οικονομικών, είναι εκείνοι οι οποίοι εισηγούνται τις τιμές εκκίνησης στον Υπουργό Οικονομικών για να πάρει τις αποφάσεις.

Επίσης συστήνεται τριμελής επιτροπή, η οποία συγκροτείται με απόφαση του Υπουργού Οικονομικών και αποτελείται από έναν πάρεδρο του Νομικού Συμβουλίου του Κράτους, ως πρόεδρο, με τον αναπληρωτή του, που προτείνονται από τον πρόεδρο του Νομικού Συμβουλίου του Κράτους και τον προϊστάμενο του Αυτοτελούς Τμήματος Εκτιμήσεων και Προσδιορισμού Αξιών Ακινήτων της Γενικής Γραμματείας Οικονομικής Πολιτικής του Υπουργείου Οικονομικών και από τον προϊστάμενο της Διεύθυνσης Εφαρμογής Φορολογίας Κεφαλαίου και Περιουσιολογίου της Ανεξάρτητης Αρχής Δημοσίων Εσόδων.

Επίσης, σε κάθε περιφερειακή ενότητα συστήνεται εξαμελής επιτροπή. Είναι όπως ήταν οι παλαιότερες επιτροπές. Με τον ίδιο τρόπο τώρα συστήνονται εξαμελείς επιτροπές σε κάθε περιφερειακή ενότητα για τη σύνταξη εισήγησης επί της διαμόρφωσης των ζωνών των περιοχών αρμοδιότητάς της και των συντελεστών αυξομείωσης του άρθρου 1 της με αριθμό 1067780/9-6-94 απόφασης του Υπουργού Οικονομικών.

Δηλαδή, τι κάνουμε εδώ; Συστήνουμε τις επιτροπές, οι οποίες θα πρέπει να πουν ποιες καινούργιες ζώνες θα ενταχθούν στον αντικειμενικό. Επίσης τροποποιήσεις των Σ.Α.Ο. και των Τ.Ο. και μέσα από αυτές, θα επεκτείνουμε το θέμα των αντικειμενικών ζωνών, όπως επίσης και τον καθορισμό των νέων τιμών των αντικειμενικών.

Στο επόμενο είναι η τροποποίηση του άρθρου 25 του ν.4354/2015. Λαμβάνεται υπ’ όψιν το σύνολο της υπηρεσίας…

**ΒΑΣΙΛΕΙΟΣ ΚΕΓΚΕΡΟΓΛΟΥ:** Κύριε Πρόεδρε, παρουσιάζει τις τροπολογίες.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Κύριε Πρόεδρε, δεν υπάρχει συμφωνία! Ζήτησα τον λόγο προηγουμένως ακριβώς για να μην έχουμε αυτό. Γιατί ξέρετε πού οδηγεί αυτό; Σήμερα η κυρία Υπουργός θα παρουσιάσει αυτό που είπαμε ότι έπρεπε να αποσυρθεί και τελικά αύριο, που θα μιλήσουν οι υπόλοιποι, δεν θα είναι κανένας εδώ. Σας είπε ο κ. Βίτσας προηγουμένως να διακόψετε σήμερα και να είναι υποχρεωμένοι οι Υπουργοί που παρουσιάζουν να είναι εδώ!

**ΑΙΚΑΤΕΡΙΝΗ ΠΑΠΑΝΑΤΣΙΟΥ (Υφυπουργός Οικονομικών):** Θα είμαστε εδώ! Θα είμαστε εδώ και θα απαντάμε στις ερωτήσεις σας.

**ΠΡΟΕΔΡΕΥΩΝ (Αναστάσιος Κουράκης):** Οι Υπουργοί θα είναι όλοι εδώ για να απαντήσουν σε πιθανές ερωτήσεις.

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Μια πρώτη εισήγηση.

**ΑΙΚΑΤΕΡΙΝΗ ΠΑΠΑΝΑΤΣΙΟΥ (Υφυπουργός Οικονομικών):** Αν δεν θέλετε, να μην την κάνω την εισήγηση. Ακούστε όμως, και από εκεί και μετά θα είμαστε εδώ να απαντήσουμε στις ερωτήσεις σας, όσες ώρες χρειάζεστε.

**ΠΡΟΕΔΡΕΥΩΝ (Αναστάσιος Κουράκης):** Συνεχίστε, κυρία Υπουργέ.

**ΑΙΚΑΤΕΡΙΝΗ ΠΑΠΑΝΑΤΣΙΟΥ (Υφυπουργός Οικονομικών):** Τροποποίηση του άρθρου 25 του ν.4354. Λαμβάνεται υπ’ όψιν το σύνολο της υπηρεσίας που έχει διανυθεί και λαμβάνονται υπ’ όψιν για τη μισθολογική κατάταξη και εξέλιξη της κατώτερης κατηγορίας, αναδρομικά από την 1-1-2016.

Στο επόμενο άρθρο είναι ρυθμίσεις σχετικά με τις ετήσιες αποδόσεις υπέρ τρίτων από τον κρατικό προϋπολογισμό. Το 10% μένει σαν έσοδο στον κρατικό προϋπολογισμό. Το 2014 παρατάθηκε έως τις 31-12-2018 του 2018. Τώρα, ερχόμαστε να το παρατείνουμε μέχρι τις 31-12-2022.

Δίνεται η δυνατότητα για τη μετακίνηση των στελεχών των Ενόπλων Δυνάμεων. Η έκδοση του προεδρικού διατάγματος, το οποίο θα καθορίζει το νέο ύψος, τους όρους και τις προϋποθέσεις της καταβολής των δαπανών μετακίνησης εσωτερικού και της αποζημίωσης εκπαίδευσης των στελεχών των Ενόπλων Δυνάμεων, παρατείνεται μέχρι την 30-6-2019, να γίνει το προεδρικό διάταγμα, το οποίο θα καθορίζει αυτούς τους όρους.

Επίσης έχουμε παράταση της προθεσμίας άσκησης καθηκόντων από τον ΓΔΟΣΥ του Υπουργείου Εθνικής Άμυνας. Εδώ θέλουμε να δημιουργηθεί η Γενική Διεύθυνση Οικονομικών Υπηρεσιών του Υπουργείου Εθνικής Άμυνας. Τους δίνουμε τη δυνατότητα να τη δημιουργήσουν μέχρι τις 31-12-2019.

Στο επόμενο άρθρο, τροποποίηση πρώτου ν.4254/2014 και άρθρου 5 του ν.4244/2014, ερχόμαστε και ξαναδίνουμε την παράταση για τα ΕΑΒ και την ασφαλιστική και τη φορολογική ενημερότητα. Τους εξαιρούμε μέχρι τις 31-12-2019.

Στο επόμενο, έχουμε την τροποποίηση του άρθρου 63 του ν.4174/2013. Εδώ δίνουμε τη δυνατότητα σε κάποιον που έχει κάνει ενδικοφανή προσφυγή στην αρμόδια προς εξέταση υπηρεσία της ΑΑΔΕ, αν έχει κατατεθεί προς εξέταση στο Συμβούλιο της Επικρατείας το αντίστοιχο θέμα στο οποίο έχει προσφύγει και οι εκατόν είκοσι μέρες δεν επαρκούν για να βγει η απόφαση του Συμβουλίου της Επικρατείας, να ζητήσει μια αναστολή μέχρις ότου βγει η απόφαση του Συμβουλίου της Επικρατείας. Και επίσης δίνεται η προθεσμία, πάλι στη Διεύθυνση Επίλυσης Διαφορών, των εκατόν είκοσι ημερών σε κάποιες περιπτώσεις να έχει μια παράταση τριάντα ημερών, για να προλάβουν να γίνουν οι σχετικές γνωμοδοτήσεις.

Με την τροποποίηση του άρθρου 47 του ν.4484/2017 με απόφαση του αρμοδίου Υπουργού Οικονομικών και κατόπιν εισήγησης του Προέδρου του ΣΟΕ μπορούν να μετατάσσονται και υπάλληλοι του Υπουργείου Οικονομικών.

Και τέλος, τροποποίηση του άρθρου 102 του ν.4270. Σύμφωνα με το νέο λογιστικό πλαίσιο που θεσπίστηκε με το π.δ.54/2018, τα αδιάθετα υπόλοιπα των ΧΕΠ θα πρέπει να πηγαίνουν και αυτά στην Τράπεζα της Ελλάδος, όπως και τα υπόλοιπα αδιάθετα υπόλοιπα.

Ευχαριστώ.

**ΠΡΟΕΔΡΕΥΩΝ (Αναστάσιος Κουράκης):** Ο Υπουργός Οικονομικών κ. Τσακαλώτος έχει τον λόγο.

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Να το έχετε και αυτό υπ’ όψιν: Υπάρχει και η τροπολογία για τα ΕΛΤΑ, όπου ξέρετε ότι έχουν πάρει πολλές υποχρεώσεις τα τελευταία χρόνια, για να αντιμετωπίσουμε πολλά προβλήματα, όπως στις περιφέρειες κ.λπ.. Είναι η καθολική υπηρεσία, που λέμε, και η τροπολογία επιτρέπει να πάρουν αυτά τα χρήματα που τους ανήκουν, που είναι πάνω από το κόστος που θα είχε αλλιώς.

Ευχαριστώ.

**ΓΡΗΓΟΡΙΟΣ ΨΑΡΙΑΝΟΣ:** Κύριε Πρόεδρε, θα ήθελα τον λόγο.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Αναστάσιος Κουράκης):** Αν μου επιτρέπετε. Θέλει ο κ. Στρατής να πει δυο κουβέντες για μια τροπολογία που έχει.

**ΓΡΗΓΟΡΙΟΣ ΨΑΡΙΑΝΟΣ:** Κύριε Πρόεδρε, επί της διαδικασίας!

**ΘΕΟΔΩΡΟΣ ΠΑΠΑΘΕΟΔΩΡΟΥ:** Κύριε Πρόεδρε, θα ήθελα τον λόγο!

**ΠΡΟΕΔΡΕΥΩΝ (Αναστάσιος Κουράκης):** Δυο λεπτά. Δεν θα προχωρήσουμε, αν δεν συμφωνήσουμε.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Αυτή είναι η διαδικασία που σας είπα προηγουμένως. Αν συνεχιστεί αυτή η ιστορία με τις τροπολογίες, πολύ απλά εμείς αποχωρούμε. Σας το είπα. Και όχι μόνο αποχωρούμε, αλλά να ξέρετε το εξής: Κατατέθηκαν οι τροπολογίες, δεν υπάρχει άλλη. Αύριο, όταν θα συνεχιστεί, θα μας εξηγήσουν οι κύριοι Υπουργοί. Έχει κάνει πρόταση ο κύριος Υπουργός, μας είπατε ότι δέχεστε και συνεχίζετε.

**ΠΡΟΕΔΡΕΥΩΝ (Αναστάσιος Κουράκης):** Το πρόβλημα είναι, για να καταλάβω…

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Κοιτάξτε, ο κ. Παπαθεοδώρου είναι πανεπιστημιακός και μπορεί να τα διαβάσει και δεν θέλει εισήγηση τώρα. Δεν είναι ανάγκη, ούτε υποχρεωμένος είναι…

**ΘΕΟΔΩΡΟΣ ΠΑΠΑΘΕΟΔΩΡΟΥ:** Θα κάνετε την εισήγηση αύριο.

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Αρκετά! Το κάνατε το σόου των 20.00΄. Έχετε αρκετά για τα δελτία των 20.00΄.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Θα κάνετε την εισήγηση αύριο, που μας είπατε ότι θα είστε εδώ! Για να ακούσετε και τους ομιλητές.

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Εγώ σας λέω, όσοι Βουλευτές θέλουν να ακούσουν μια πρώτη εισήγηση για το τι είναι αυτές οι τροπολογίες, να καθίσουν. Εσείς μπορείτε να τις διαβάσετε μόνοι σας. Δεν κάνουμε καμμία άλλη διαδικασία από αυτή που συμφωνήθηκε. Η συζήτηση συμφωνήθηκε να γίνει αύριο και ρωτήσαμε αν θέλετε να σας κάνουμε μια πρώτη εισήγηση.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Όχι!

**ΓΡΗΓΟΡΙΟΣ ΨΑΡΙΑΝΟΣ:** Όχι!

**ΜΑΡΙΟΣ ΚΑΤΣΗΣ:** Ναι, να παρουσιαστούν οι τροπολογίες.

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Δεν θέλετε; Φύγετε! Δεν είναι ταλαιπωρία αυτό. Αυτό είναι για τη βοήθεια των Βουλευτών.

Κύριε Παπαθεοδώρου, επειδή είστε πανεπιστημιακός, νομίζω ότι καταλαβαίνετε.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Καταλαβαίνω πολύ καλά. Απόλυτα καταλαβαίνω.

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Νομίζω ότι πρέπει να σταματήσετε να κάνετε ένα σόου. Ήσασταν και πρύτανης.

Σας παρακαλώ! Εμείς ενημερώνουμε το Σώμα.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Δεν ενημερώνετε το Σώμα. Η συμφωνία ήταν ότι θα εγγραφούν ομιλητές.

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Αρκετά το σόου. Αρκετά! Είχαμε μια πολύ μεγάλη υπομονή.

**ΠΡΟΕΔΡΕΥΩΝ (Αναστάσιος Κουράκης):** Λοιπόν, να προχωρήσουμε στη διαδικασία.

Προσέξτε, αυτό που είπε ο κ. Ευκλείδης Τσακαλώτος είναι ότι η παρουσίαση τροπολογιών στην πραγματικότητα επεξηγεί ορισμένα πράγματα, που ενδεχομένως με πρώτη ανάγνωση…

(Θόρυβος στην Αίθουσα)

Πριν διακόψουμε, είναι δύο τρίλεπτες -και λιγότερο- επεξηγήσεις τροπολογιών από τον κ. Στρατή και από τον κ. Σπίρτζη.

**ΓΡΗΓΟΡΙΟΣ ΨΑΡΙΑΝΟΣ:** Κύριε Πρόεδρε! Θα ήθελα τον λόγο!

**ΠΡΟΕΔΡΕΥΩΝ (Αναστάσιος Κουράκης):** Ο κ. Ψαριανός έχει τον λόγο.

**ΓΡΗΓΟΡΙΟΣ ΨΑΡΙΑΝΟΣ:** Κύριε Πρόεδρε, κύριοι Υπουργοί, είναι εύλογο το ότι θέλετε τελευταία στιγμή να βρείτε έναν εύσχημο τρόπο να μπαλώσετε αυτό που είχατε σχεδιάσει να κάνετε. Αρνούμαστε να συμμετάσχουμε σε αυτή τη διαδικασία. Δεν υπάρχει κανένας χρόνος να συζητηθούν όλα αυτά. Η κυρία Υπουργός επί τρία, πέντε λεπτά δεν μπορούσε ούτε να διαβάσει αυτά που έχει να μας πει. Πότε θα τα συζητήσουμε;

(Θόρυβος από την πτέρυγα του ΣΥΡΙΖΑ)

Μη με διακόπτετε! Παρακαλώ, κύριε Πρόεδρε.

(Θόρυβος από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Αναστάσιος Κουράκης):** Μη διακόπτετε, παρακαλώ!

**ΓΡΗΓΟΡΙΟΣ ΨΑΡΙΑΝΟΣ:** Παρακαλώ, κύριε Πρόεδρε. Παρακαλώ, την προστασία του Προεδρείου. Έχω πάρει τον λόγο. Παρακαλώ, την προστασία του Προεδρείου για να μην έχουμε κάποια θέματα.

**ΠΡΟΕΔΡΕΥΩΝ (Αναστάσιος Κουράκης):** Συνεχίστε.

**ΓΡΗΓΟΡΙΟΣ ΨΑΡΙΑΝΟΣ:** Για να το κλείσω το θέμα, επειδή -ξαναδείχνω- όλα αυτά ούτε μελετιούνται ούτε συζητιούνται ούτε κατάλογος ομιλητών μπορεί να ανοίξει για να συζητήσουμε αυτά εδώ μέσα στις επόμενες δυο-τρεις μέρες, εμείς με το καροτσάκι που τα φέρατε, με το ίδιο καροτσάκι τα παίρνουμε και φεύγουμε. Δεν ψηφίζουμε τίποτα.

(Στο σημείο αυτό ο Βουλευτής κ. Γρηγόριος Ψαριανός αποχωρεί από την Αίθουσα)

**ΠΡΟΕΔΡΕΥΩΝ (Αναστάσιος Κουράκης):** Καλώς.

Κύριε Παπαθεοδώρου, έχετε τον λόγο.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Επί προσωπικού, κύριε Πρόεδρε.

Αναφέρθηκε ο κύριος Υπουργός σε κάτι προηγουμένως και το λέω πάρα πολύ ήρεμα.

Ξέρετε ποια είναι η διαδικασία, κύριε Υπουργέ; Όχι να καθίσετε εδώ να μας αναλύσετε ποιες είναι οι ερωτήσεις, αλλά να είστε εδώ στις απαντήσεις. Αυτό που σας λέω, λοιπόν, είναι το εξής: Για να γραφτούν οι ομιλητές, θα πρέπει να ξεκινήσει η διαδικασία και θα πρέπει να υπάρχει…

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Σας το είπαμε…

**ΘΕΟΔΩΡΟΣ ΠΑΠΑΘΕΟΔΩΡΟΥ:** Όχι, κύριε Υπουργέ. Θα ακούσετε.

Θα πρέπει να υπάρχουν Βουλευτές στην Αίθουσα και τώρα δεν υπάρχουν από τα υπόλοιπα κόμματα. Επομένως αυτό το οποίο σας πρότεινα είναι το αυτονόητο, δηλαδή να κάνετε τον κόπο να έλθετε όλοι αύριο.

**ΠΡΟΕΔΡΕΥΩΝ (Αναστάσιος Κουράκης):** Θα είναι όλοι αύριο εδώ.

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Κύριε Πρόεδρε, δεν θέλουν ενημέρωση τώρα. Θέλουν ενημέρωση αύριο. Να κάνουμε την ενημέρωση αύριο. Εμείς για να βοηθήσουμε θέλαμε να το κάνουμε, για να έχετε μια πρώτη εικόνα. Δεν θέλετε μια πρώτη εικόνα; Το κάνουμε αύριο. Δεν θα τσακωθούμε γι’ αυτό. Δεν υπάρχει καμμία ουσία εδώ πέρα. Δεν τη θέλετε σήμερα; Την κάνουμε αύριο. Δεν έχω κανένα πρόβλημα, ούτε ο κ. Στρατής. Εγώ για να σας βοηθήσω είπα να κάνουμε μια πρώτη ενημέρωση, επειδή υπήρχε ένα κενό μέχρι τις 17.00΄.

**ΙΩΑΝΝΗΣ ΜΑΝΙΑΤΗΣ:** Να μας βοηθήσετε; Προσβάλλετε το Κοινοβούλιο! Δεν ντρέπεστε; Μιλάτε κιόλας;

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Ελάτε, κύριε Μανιάτη. Βγήκατε στην τηλεόραση!

**ΒΑΣΙΛΕΙΟΣ ΚΕΓΚΕΡΟΓΛΟΥ:** Κύριε Υπουργέ, θέλω τον λόγο.

**ΜΙΛΤΙΑΔΗΣ ΒΑΡΒΙΤΣΙΩΤΗΣ:** Κι εγώ, κύριε Πρόεδρε.

**ΠΡΟΕΔΡΕΥΩΝ (Αναστάσιος Κουράκης):** Νομίζω ότι μπορούμε εδώ να σταματήσουμε τη διαδικασία και να συνεχιστεί αύριο.

Κύριε Βίτσα, θέλετε να πείτε κάτι πριν κλείσουμε;

(Θόρυβος από την πτέρυγα της Δημοκρατικής Συμπαράταξης ΠΑΣΟΚ - ΔΗΜΑΡ)

**ΔΗΜΗΤΡΙΟΣ ΒΙΤΣΑΣ (Υπουργός Μεταναστευτικής Πολιτικής):** Μάλιστα, κύριε Πρόεδρε.

**ΠΡΟΕΔΡΕΥΩΝ (Αναστάσιος Κουράκης):** Κύριε Υπουργέ, έχετε τον λόγο.

**ΔΗΜΗΤΡΙΟΣ ΒΙΤΣΑΣ (Υπουργός Μεταναστευτικής Πολιτικής):** Εγώ λέω το εξής: Κατ’ αρχάς, για να αποδώσουμε τα του Καίσαρος τω Καίσαρι, στις 22 Δεκεμβρίου του 2014 ένα νομοσχέδιο εξήντα οκτώ άρθρων έγινε νομοσχέδιο εκατόν είκοσι οκτώ άρθρων.

**ΙΩΑΝΝΗΣ ΜΑΝΙΑΤΗΣ:** Δεκαέξι τροπολογίες, όχι εκατό. Ρωτήστε τις υπηρεσίες.

**ΔΗΜΗΤΡΙΟΣ ΒΙΤΣΑΣ (Υπουργός Μεταναστευτικής Πολιτικής):** Δεν υπάρχουν συμψηφισμοί.

**ΙΩΑΝΝΗΣ ΜΑΝΙΑΤΗΣ:** Δεκαέξι τροπολογίες …

**ΔΗΜΗΤΡΙΟΣ ΒΙΤΣΑΣ (Υπουργός Μεταναστευτικής Πολιτικής):** Και ογδόντα οκτώ βουλευτικές, κύριε Μανιάτη, εκ των οποίων οι έντεκα έγιναν δεκτές. Αφήστε το τώρα. Εγώ δεν σας κατηγορώ κι εσείς νιώθετε κατηγορούμενος; Δεν μπορώ να σας καταλάβω.

Λέω το εξής, αφού υπενθυμίσω ότι από χθες έχει υποβληθεί και η χιλιοστή οκτακοσιοστή εβδομηκοστή όγδοη. Απλά το λέω για τα Πρακτικά. Είναι τροπολογία του Υπουργείου Μεταναστευτικής Πολιτικής. Την ξέρετε, την έχετε από το πρωί. Είπε ο Πρόεδρος ότι μπορούμε να εκμεταλλευτούμε τον χρόνο μέχρι τις 17.00΄ η ώρα, να κάνουμε μια πρώτη παρουσίαση οι Υπουργοί. Οι Υπουργοί αναγκαστικά θα είναι αύριο εδώ. Τι ώρα θα αρχίσουμε μετά την επίκαιρη επερώτηση; Στις 14.00΄; Θα πάμε για όσο χρειαστεί. Αυτό σας λέω. Απλό είναι.

**ΠΡΟΕΔΡΕΥΩΝ (Αναστάσιος Κουράκης):** Καλώς, κύριε Υπουργέ. Νομίζω ότι δεν έχουμε να πούμε κάτι άλλο. Μπορούμε να διακόψουμε εδώ, να συνεχίσουμε με τις παρουσιάσεις …

**ΧΡΗΣΤΟΣ ΣΠΙΡΤΖΗΣ (Υπουργός Υποδομών και Μεταφορών):** Κύριε Πρόεδρε …

**ΠΡΟΕΔΡΕΥΩΝ (Αναστάσιος Κουράκης):** Κύριε Υπουργέ, θέλετε τον λόγο;

**ΒΑΣΙΛΕΙΟΣ ΚΕΓΚΕΡΟΓΛΟΥ:** Κύριε Πρόεδρε, εδώ και μία ώρα σας ζητάω τον λόγο. Κάνετε ότι δεν με βλέπετε; Όλοι μιλάνε.

**ΠΡΟΕΔΡΕΥΩΝ (Αναστάσιος Κουράκης):** Όχι, δεν είναι έτσι, δεν μιλάνε όλοι. Μιλάνε οι Κοινοβουλευτικοί Εκπρόσωποι, τοποθετούνται και προχωράμε. Δεν θα κάνουμε γενικευμένη συζήτηση.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Κάνετε ότι δεν με βλέπετε;

**ΠΡΟΕΔΡΕΥΩΝ (Αναστάσιος Κουράκης):** Σας έχω δει επανειλημμένως, όμως και τον κ. Βαρβιτσιώτη έχω δει, αλλά δεν προχωράει η διαδικασία μιλώντας όλοι. Μίλησε ο Κοινοβουλευτικός Εκπρόσωπός σας.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Έγινε γραπτή αντικατάσταση του Κοινοβουλευτικού Εκπροσώπου.

**ΠΡΟΕΔΡΕΥΩΝ (Αναστάσιος Κουράκης):** Σας παρακαλώ. Και ο κ. Μανιάτης ζητούσε τον λόγο και δεν του τον έδωσα.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Είμαι εισηγητής και ζήτησα τον λόγο.

**ΠΡΟΕΔΡΕΥΩΝ (Αναστάσιος Κουράκης):** Μη συνεχίσετε. Δεν μπορούμε να δώσουμε τον λόγο και στους εισηγητές. Όταν δημιουργούνται διαδικαστικά θέματα, τοποθετούνται οι Κοινοβουλευτικοί Εκπρόσωποι.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Κύριε Πρόεδρε, γιατί δεν μου δίνετε τον λόγο; Σας εξηγώ ότι έγινε γραπτή αντικατάσταση του Κοινοβουλευτικού Εκπροσώπου. Αναζητήστε το από τις υπηρεσίες.

**ΠΡΟΕΔΡΕΥΩΝ (Αναστάσιος Κουράκης):** Αλλάξατε Κοινοβουλευτικό Εκπρόσωπο;

**ΓΕΩΡΓΙΟΣ ΠΑΛΛΗΣ:** Αυτοανακηρύχθηκε, κύριε Πρόεδρε!

**ΠΡΟΕΔΡΕΥΩΝ (Αναστάσιος Κουράκης):** Αυτά είναι πρωτοφανή πράγματα και δεν γίνονται δεκτά. Δεν μπορούν να γίνουν δεκτά. Στο μέσον της διαδικασίας αλλάζουμε; Δεν γίνονται αυτά.

(Θόρυβος από την πτέρυγα της Δημοκρατικής Συμπαράταξης ΠΑΣΟΚ - ΔΗΜΑΡ)

**ΒΑΣΙΛΕΙΟΣ ΚΕΓΚΕΡΟΓΛΟΥ:** Είστε απόλυτα απαράδεκτος. Η διαδικασία είναι απαράδεκτη. Η συμπεριφορά σας είναι απαράδεκτη!

**ΠΡΟΕΔΡΕΥΩΝ (Αναστάσιος Κουράκης):** Η συμπεριφορά μου είναι μια χαρά.

Τον λόγο έχει ο Υπουργός κ. Σπίρτζης.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Αυτή η διαδικασία είναι απαράδεκτη! Δεν θα αφήσουμε εσάς να παραβιάζετε συνεχώς τον Κανονισμό. Θα πρέπει να συμμορφωθείτε, όπως συμμορφωνόμαστε εμείς. Να μου δώσετε τον λόγο, όπως τον δώσατε σε άλλους συναδέλφους προηγουμένως. Σας ζήτησα τον λόγο ως μέλος του Κοινοβουλίου και κάνετε ότι δεν με βλέπετε! Υπάρχουν τροπολογίες και δικαιούνται όλοι να μιλήσουν επ’ αυτών και δεν μου δίνετε τον λόγο…

**ΠΡΟΕΔΡΕΥΩΝ (Αναστάσιος Κουράκης):** Δεν ακούγεστε και δεν γράφονται, όπως καταλαβαίνετε. Μη δυσκολεύετε τη διαδικασία.

Προχωράμε με τον κ. Σπίρτζη.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Θέλω τον λόγο!

**ΠΡΟΕΔΡΕΥΩΝ (Αναστάσιος Κουράκης):** Δεν έχετε τον λόγο.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Γιατί δεν μου τον δίνετε;

**ΠΡΟΕΔΡΕΥΩΝ (Αναστάσιος Κουράκης):** Δεν έχετε τον λόγο, επειδή δεν γίνεται γενικευμένη συζήτηση. Μιλάνε οι Κοινοβουλευτικοί Εκπρόσωποι, τοποθετήθηκαν και κλείνουμε. Ήταν ο κ. Παπαθεοδώρου…

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ήταν εισηγητής ο κ. Παπαθεοδώρου. Θα μου δώσετε τον λόγο;

**ΠΡΟΕΔΡΕΥΩΝ (Αναστάσιος Κουράκης):** Δεν έχετε τον λόγο.

Κύριε Σπίρτζη, έχετε τον λόγο.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών και Μεταφορών):** Επειδή θα λείπω αύριο στη Σερβία, θα είναι εδώ ο Υφυπουργός κ. Μαυραγάνης. Φαντάζομαι ότι δεν θα είναι κάποια τροπολογία με την οποία θα διαφωνείτε. Υπάρχει ένα χρέος αρκετά μεγάλο, όπως γνωρίζετε, στον ΟΑΣΘ από τα χρόνια πριν την κρατικοποίηση του οργανισμού. Αυτό έχει σαν συνέπεια να μην μπορεί να λάβει χρήματα που έρχονται είτε από το Υπουργείο Εργασίας είτε από το Υπουργείο Παιδείας για τις κοινωνικές παροχές, άρα θα πάνε, αν δεν περάσει η τροπολογία, στο δημόσιο ταμείο, με άμεση συνέπεια να μην μπορούν να πληρωθούν οι εργαζόμενοι. Είναι άμεση ανάγκη. Γι’ αυτό αναστέλλεται ο συμψηφισμός αυτών των απαιτήσεων για τον ΟΑΣΘ και μπορεί να εκδοθεί αποδεικτικό φορολογικής ενημερότητας, προκειμένου να λάβει τα χρήματα που είναι να λάβει. Θα είναι εδώ ο Υφυπουργός αύριο για να εξηγήσει στους συναδέλφους την αναγκαιότητα. Εγώ θα λείπω στο εξωτερικό.

**ΙΩΑΝΝΗΣ ΜΑΝΙΑΤΗΣ:** Σήμερα είναι το νομοσχέδιο.

**ΔΗΜΗΤΡΙΟΣ ΒΙΤΣΑΣ (Υπουργός Μεταναστευτικής Πολιτικής):** Θα δευτερολογήσουμε και αύριο.

**ΠΡΟΕΔΡΕΥΩΝ (Αναστάσιος Κουράκης):** Ο κ. Κεγκέρογλου έχει τον λόγο.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Νομίζω ότι όταν λαμβάνετε μια απόφαση, θα πρέπει να τηρείται. Θέλω, όμως, να πω μια κουβέντα. Είπε ο αγαπητός κύριος Πρόεδρος της Βουλής ότι από τις 9 του Δεκέμβρη δεν μπορούσαμε να νομοθετήσουμε, μαζεύτηκαν όλα αυτά και να δεχτούμε ότι έπρεπε να έλθουν. Αφού από τις 9 Δεκέμβρη ήταν έτοιμα, έπρεπε να είχαν έλθει στις επιτροπές. Δεν ήλθαν στις επιτροπές. Μπορείτε να μου εξηγήσετε γιατί είναι μέσα σ’ αυτά που χρειάζονται παρατάσεις, δηλαδή πραγματικά ζητήματα που αφορούν την εύλογη παράταση πέραν της 31ης Δεκεμβρίου ή άλλες προθεσμίες που υπάρχουν; Γιατί περιλαμβάνεται σωρεία ρυθμίσεων που δεν έχουν τον χαρακτήρα του κατεπείγοντος;

Δεύτερον, ένα μεγάλο θέμα που αφορά τους πολίτες είναι η παράταση ισχύος των διατάξεων του ν.3869 για την προστασία της πρώτης κατοικίας, που πράγματι πρέπει να παραταθεί. Είπε ο κ. Δραγασάκης εδώ πολύ ευθέως: «Δεν είμαστε έτοιμοι. Θα φτιάξουμε πράξεις νομοθετικού περιεχομένου και θα προχωρήσουμε». Δεν κατάλαβα. Η δημοκρατία είναι εξοπλισμένη με όλα τα εργαλεία και αυτά τα εργαλεία μπορούν να αξιοποιηθούν. Δεν θα πάνε φυσικά όλα αυτά, αλλά όσα δεν είναι επείγοντα πρέπει να τα αφαιρέσετε μέχρι αύριο. Δεν γίνεται να περνάμε έτσι διατάξεις που θέλουν διάλογο, συζήτηση, συναίνεση και βελτίωση, γιατί το νομοθετικό έργο είναι εδώ για να βελτιώνει τις διατάξεις. Δεν είναι δυνατόν να περνάνε αβλεπτί, χωρίς να τα συζητάει η Βουλή.

Επομένως θα σας παρακαλέσω, βεβαίως, να μην κατατεθεί άλλη τροπολογία -αυτό είναι «κόκκινη γραμμή» για εμάς- και να αποσυρθούν και όσες δεν έχουν σχέση με παράταση προθεσμιών.

**ΠΡΟΕΔΡΕΥΩΝ (Αναστάσιος Κουράκης):** Αν μου επιτρέπετε να πω κάτι πάνω σ’ αυτά που είπατε από τη θέση μου, τα ερωτήματα που θέσατε –το γιατί μερικά εξ αυτών κατατίθενται, ενώ δεν είναι επείγοντα- θα μπορούσαν να υποβληθούν στους αντίστοιχους Υπουργούς έναν προς έναν, να ερωτηθούν δηλαδή γιατί οι τροπολογίες έχουν αυτόν τον χαρακτήρα και όχι τον άλλον. Ήδη η κ. Παπανάτσιου απήντησε ότι η τροπολογία ήταν έτοιμη από τις 9 του μηνός, αλλά έπρεπε να πάει στο οικονομικό επιτελείο, το οποίο για υπηρεσιακούς και άλλους λόγους ήταν στις Βρυξέλλες και γι’ αυτό δεν μπορούσε να γίνει. Νομίζω ότι ανάλογες ερωτήσεις και ενδεχομένως ανάλογες απαντήσεις θα πρέπει να βρεθούν και από τους άλλους Υπουργούς.

Τον λόγο έχει ο κ. Βαρβιτσιώτης κατά συνέχεια του γεγονότος ότι έδωσα πριν τον λόγο στον κ. Κεγκέρογλου και μετά έχει τον λόγο ο κύριος Υπουργός.

Ορίστε, κύριε Βαρβιτσιώτη.

**ΜΙΛΤΙΑΔΗΣ ΒΑΡΒΙΤΣΙΩΤΗΣ:** Κύριε Πρόεδρε, και ο Κανονισμός της Βουλής και η λογική επιβάλλουν σ’ αυτόν που επισπεύδει, δηλαδή στον Υπουργό, να εξηγήσει τον ρόλο του κατεπείγοντος.

Εμείς, κύριε Πρόεδρε, πραγματικά θεωρούμε ότι σήμερα η Κυβέρνηση υποχώρησε στο αίτημά μας, αλλά μόνο προσχηματικά. Διότι όντως η πλειοψηφία αυτών που προσπάθησα να φυλλομετρήσω δεν έχουν τη μορφή του κατεπείγοντος και δεν δικαιολογούνται ως κατεπείγον.

Θα πρότεινα, αν θέλετε πραγματικά να τηρήσετε την έννοια της δημοκρατίας και της σωστής νομοθέτησης, να αποσυρθούν όλες αυτές που δεν είναι επείγουσες. Της κ. Παπανάτσιου δεν είναι επείγουσα σε καμμία περίπτωση. Δεν είναι η ρύθμιση των θεμάτων του αλκοόλ ένα θέμα επείγον.

**ΑΙΚΑΤΕΡΙΝΗ ΠΑΠΑΝΑΤΣΙΟΥ (Υφυπουργός Οικονομικών):** Δεν είναι αλκοόλ. Διαβάστε το λίγο.

**ΜΙΛΤΙΑΔΗΣ ΒΑΡΒΙΤΣΙΩΤΗΣ:** Μα πρέπει να το διαβάσω! Το καταθέσατε πριν από μια ώρα. Λέτε ότι το έχετε από τις 9 του μηνός έτοιμο. Με προκαλείτε! Με προκαλείτε! Πριν από μια ώρα το καταθέσατε! Ογδόντα πέντε σελίδες, και απαιτείτε να το διαβάσουμε; Σας παρακαλώ!

Εγώ λέω το εξής: Επειδή συγκρίνετε και άλλες εποχές, ξεχνάτε ότι το 2014 είχαν ολοκληρωθεί οι δύο ψηφοφορίες για τον Πρόεδρο της Δημοκρατίας ατελέσφορες και με δικιά σας επιλογή είχατε ρίξει την κυβέρνηση; Το ξεχνάτε; Είσαστε στην ίδια κατάσταση; Πέφτετε; Αισθάνεστε ότι πέφτετε, ότι χάσατε τον χρόνο να ρυθμίσετε πράγματα που μπορούσατε να ρυθμίσετε;

**ΓΕΩΡΓΙΟΣ ΠΑΛΛΗΣ:** Εσείς πέφτετε.

**ΜΙΛΤΙΑΔΗΣ ΒΑΡΒΙΤΣΙΩΤΗΣ:** Εγώ λέω και εμμένουμε στον χαρακτηρισμό του πλυντηρίου για όλες τις διατάξεις που αναφέρθηκε και ο κ. Μηταράκης. Όμως, αύριο θα συζητήσουμε μόνο ότι έχει μορφή και χαρακτήρα επείγοντος. Ό,τι δεν έχει μορφή και χαρακτήρα επείγοντος είναι απαράδεκτο.

**ΔΗΜΗΤΡΙΟΣ ΒΙΤΣΑΣ (Υπουργός Μεταναστευτικής Πολιτικής):** Θα μας τα πείτε αύριο, κύριε Βαρβιτσιώτη.

**ΠΡΟΕΔΡΕΥΩΝ (Αναστάσιος Κουράκης):** Καλώς.

Το Σώμα συμφωνεί να διακόψουμε τη συνεδρίαση;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αναστάσιος Κουράκης):** Συνεπώς διακόπτουμε εδώ για το νομοσχέδιο που είναι στις 17.00΄. Η συζήτηση, στο σημείο αυτό, σταματάει για αύριο, μετά την επίκαιρη επερώτηση, ώστε να έχουμε κατάλογο ομιλητών με την άνεσή μας.

(ΔΙΑΚΟΠΗ)

(ΜΕΤΑ ΤΗ ΔΙΑΚΟΠΗ)

**ΠΡΟΕΔΡΕΥΩΝ (Γεώργιος Βαρεμένος):** Κυρίες και κύριοι συνάδελφοι, συνεχίζεται η συνεδρίαση.

Προχωρούμε στο δεύτερο νομοσχέδιο για σήμερα, σύμφωνα με τη συμπληρωματική ημερήσια διάταξη νομοθετικής εργασίας.

Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Υποδομών και Μεταφορών: «Κύρωση της από 11.12.2018 Συμφωνίας Τροποποίησης Διατάξεων της από 31 Μαΐου 2007 Σύμβασης Παραχώρησης για το Έργο «Μελέτη, Κατασκευή, Χρηματοδότηση, Λειτουργία, Συντήρηση και Εκμετάλλευση του Αυτοκινητοδρόμου Κεντρικής Ελλάδος (Ε65)», που κυρώθηκε με τον ν.3597/2007 (Α΄ 168), όπως αυτή τροποποιήθηκε: α) με την από 28.11.2013 «Συμφωνία Τροποποίησης Διατάξεων της Σύμβασης Παραχώρησης» που κυρώθηκε με το άρθρο δεύτερο του ν.4219/2013 «Κύρωση των Συμφωνιών Τροποποίησης των συμβάσεων παραχώρησης των μεγάλων οδικών έργων και ρύθμιση συναφών θεμάτων» (Α΄ 269) και β) με την από 19.12.2013 «Συμφωνία Τροποποίησης Διατάξεων της από 28.11.2013 Συμφωνίας Τροποποίησης Διατάξεων Σύμβασης Παραχώρησης» που κυρώθηκε με το άρθρο 44 του ν.4354/2015 «Διαχείριση των μη εξυπηρετούμενων δανείων, μισθολογικές ρυθμίσεις και άλλες επείγουσες διατάξεις εφαρμογής της συμφωνίας δημοσιονομικών στόχων και διαρθρωτικών μεταρρυθμίσεων» (Α΄176)».

Το ως άνω νομοσχέδιο, μετά την απόφαση την οποία έλαβε η Διαρκής Επιτροπή Παραγωγής και Εμπορίου ύστερα από πρόταση του αρμόδιου Υπουργού, συζητείται με τη διαδικασία του κατεπείγοντος, σύμφωνα με το άρθρο 76 παράγραφος 4 του Συντάγματος και το άρθρο 109 του Κανονισμού της Βουλής.

Θα ήθελα να σας υπενθυμίσω ότι σύμφωνα με την απόφαση της Διάσκεψης των Προέδρων στη συνεδρίασή της στις 19 Δεκεμβρίου 2018, η συζήτηση επί της αρχής και επί των άρθρων θα ολοκληρωθεί σε μία συνεδρίαση διάρκειας κατά ανώτατο όριο δέκα ορών.

Στη συζήτηση μετέχουν οι εισηγητές και οι ειδικοί αγορητές, ο Πρωθυπουργός ή ο αρμόδιος Υπουργός, οι Πρόεδροι των Κοινοβουλευτικών Ομάδων και από ένας εκπρόσωπός τους, καθώς και ένας Ανεξάρτητος Βουλευτής. Η ομιλία τους περιορίζεται στο ήμισυ του χρόνου που προβλέπεται από τα άρθρα 97 και 103 του Κανονισμού της Βουλής.

Προτείνω, λοιπόν, και με βάση τον Κανονισμό της Βουλής, να οριστεί ένας ομιλητής από κάθε Κοινοβουλευτική Ομάδα, καθώς και ένας ομιλητής από τους Ανεξάρτητους Βουλευτές.

Τέλος, προτείνω η συζήτηση επί της αρχής και επί των άρθρων να είναι ενιαία. Ως προς τους χρόνους ομιλίας, το Προεδρείο προτείνει οι εισηγητές και οι ειδικοί αγορητές να έχουν χρόνο ομιλίας οκτώ λεπτά, οι αρμόδιοι Υπουργοί να έχουν δέκα λεπτά, οι υπόλοιποι Υπουργοί ή Υφυπουργοί να έχουν πέντε λεπτά, ο Πρωθυπουργός και Πρόεδρος της Κοινοβουλευτικής Ομάδας του ΣΥΡΙΖΑ, καθώς και ο Πρόεδρος της Κοινοβουλευτικής Ομάδας της Νέας Δημοκρατίας να έχουν δέκα λεπτά, οι Πρόεδροι των υπολοίπων Κοινοβουλευτικών Ομάδων να έχουν οκτώ λεπτά, οι Κοινοβουλευτικοί Εκπρόσωποι να έχουν έξι λεπτά και οι ορισθέντες από τα κόμματα ομιλητές να έχουν πέντε λεπτά. Το Σώμα συμφωνεί;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Βαρεμένος):** Το Σώμα συνεφώνησε.

Τον λόγο έχει ο εισηγητής του ΣΥΡΙΖΑ κ. Απόστολος Καραναστάσης για οκτώ λεπτά.

**ΑΠΟΣΤΟΛΟΣ ΚΑΡΑΝΑΣΤΑΣΗΣ:** Κύριε Πρόεδρε, θα ζητήσω λίγο την ανοχή σας στον χρόνο.

Κύριε Υπουργέ,κυρίες και κύριοι συνάδελφοι, καλούμαστε σήμερα να κυρώσουμε με την ψήφο της Βουλής τη σύμβαση για την κατασκευή ενός σημαντικού έργου, ενός τμήματος του αυτοκινητοδρόμου Ε65, δηλαδή, του Αυτοκινητοδρόμου Κεντρικής Ελλάδος, ο οποίος είναι ενταγμένος στα διευρωπαϊκά δίκτυα και είναι ένα έργο το οποίο έχει χαρακτηριστεί ως έργο εθνικής σημασίας.

Συνοπτικά η πορεία κατασκευής του Ε65 περιγράφεται ως εξής: Το 2007 με σχετική σύμβαση παραχώρησης το δημόσιο ανέθεσε στον παραχωρησιούχο το έργο της μελέτης, κατασκευής, χρηματοδότησης, λειτουργίας, συντήρησης και εκμετάλλευσης του Αυτοκινητόδρομου Κεντρικής Ελλάδος.

Η σύμβαση αυτή κυρώθηκε με τον ν.3597/2007 επί κυβερνήσεως Κώστα Καραμανλή και τότε Υπουργού ΠΕΧΩΔΕ κ. Σουφλιά. Με τον τότε σχεδιασμό προβλεπόταν η συγχρηματοδότηση από την Ευρωπαϊκή Ένωση και συγκεκριμένα από πιστώσεις του Γ΄ Κοινοτικού Πλαισίου Στήριξης και του ΕΣΠΑ.

Το έργο καθυστέρησε σημαντικά να ξεκινήσει για διάφορους λόγους, όπως είναι οι απαλλοτριώσεις και η αρχαιολογία. Όταν τελικά ξεκίνησε, το κόστος του είχε ήδη ξεφύγει σημαντικά από τον προϋπολογισμό, όποτε σε συνδυασμό με την οικονομική κρίση που ενέσκηψε, οδηγηθήκαμε το 2011 στη διακοπή των κατασκευαστικών εργασιών ελλείψει των απαιτούμενων κεφαλαίων.

Έτσι, μετά από διαπραγματεύσεις, τα συμβαλλόμενα μέρη κατέληξαν στις 28 Νοεμβρίου 2013 στη συμφωνία τροποποίησης της αρχικής σύμβασης παραχώρησης που κυρώθηκε με τον ν.4219/2013 επί κυβερνήσεως Σαμαρά σε μια προσπάθεια να γίνει εφικτή η επανεκκίνηση του έργου μέσω της εξασφάλισης της βιωσιμότητας στις δεδομένες οικονομικές συνθήκες.

Με τη συμφωνία τροποποίησης συμφωνήθηκε να κατασκευαστεί άμεσα το μεσαίο τμήμα του έργου Ξυνιάδα - Τρίκαλα, με τεράστιες τότε αντιδράσεις όλων των φορέων από τέσσερις περιφέρειες, από τους ΟΤΑ, από τις περιφέρειες, από τα επιμελητήρια και από άλλους φορείς και να αναβληθεί η κατασκευή των λοιπών τμημάτων, το νότιο, από το μηδέν δηλαδή μέχρι το τριακοστό τρίτο χιλιόμετρο, από ΠΑΘΕ μέχρι Ξυνιάδα και το βόρειο από το εκατόν ενδέκατο μέχρι το εκατοστό ογδοηκοστό δεύτερο, από Τρίκαλα μέχρι Εγνατία, για μια περίοδο κατά ανώτατο τριών ετών από την ολοκλήρωση της περιόδου μελετών κατασκευών Τ1, μέσα στην οποία το δημόσιο θα δικαιούτο να απαιτήσει την κατασκευή από τον παραχωρησιούχο του συνόλου ή μέρος των αναβαλλόμενων τμημάτων, σύμφωνα με τους όρους και τις προϋποθέσεις που προβλέφθηκε στη συμφωνία του 2013.

Δηλαδή, με λίγα λόγια, συμφωνήθηκε ότι αν το δημόσιο θέλει, μπορεί να ζητήσει από τον παραχωρησιούχο μέσα σε τακτή προθεσμία να κατασκευάσει ένα ή περισσότερα τμήματα που εξαιρέθηκαν και αν αυτά ήταν ζημιογόνα, να του πληρώνει και τη ζημιά. Αυτή είναι η σύμβαση και η κατάσταση που κληρονομήσαμε.

Επιμένω στην τροποποίηση του 2013, γιατί στη συζήτηση της κύρωσης της παρούσας σύμβασης στην αρμόδια επιτροπή είδαμε με έκπληξη από την Αντιπολίτευση και ιδιαίτερα από τη Νέα Δημοκρατία να μας ζητάει και τα ρέστα. Σε αυτή τη σύμβαση τότε είχε αποφασιστεί και αλλαγή της χάραξης όλου του βόρειου τμήματος, το οποίο, κατά κάποιον τρόπο, άλλαζε και τα οικονομικά χαρακτηριστικά. Όμως, νομίζω ότι σωστά είχε αλλάξει η τότε χάραξη, γιατί κινούνταν όλο το τμήμα αυτό, από την Καλαμπάκα μέχρι την Εγνατία στα εννιακόσια με εννιακόσια πενήντα μέτρα υψόμετρο και με τη νέα χάραξη κινείται πια στα εξακόσια – εξακόσια πενήντα μέτρα, με ό,τι σημαίνει αυτό, τόσο για τον εκχιονισμό αλλά ιδιαίτερα τον χειμώνα για τον παγετό. Ήταν, λοιπόν, όπως λέει και η παροιμία: «Εκεί που μας χρωστούσαν, μας πήραν και το βόδι».

Αντί, λοιπόν, να απολογηθούν για την προχειρότητα με την οποία σχεδίασαν και προσπάθησαν να εκτελέσουν το έργο για τον χωρίς προηγούμενο ακρωτηριασμό του, που κατάντησε έναν δρόμο από το πουθενά στο πουθενά -ανέφερα χθες ότι αναγκάστηκαν να κάνουν οκτώ χιλιόμετρα αυτοκινητόδρομο για να μπορέσουν να οδηγηθούν στον καινούργιο αυτοκινητόδρομο από την Ξυνιάδα μέχρι τα Τρίκαλα- τελικά για την ίδια συμφωνία που έκαναν και που αποτυπώθηκε σε τροποποίηση του 2013, μας εγκαλούν γιατί εφαρμόσαμε την τροποποίηση αυτή. Μας είπαν ότι κακώς συνεννοηθήκαμε με τον παραχωρησιούχο για τη συνέχιση του έργου που θα έπρεπε να δημοπρατηθεί. Μα, αυτοί είχαν συμφωνήσει τη διαδικασία το 2013, αυτή ήταν η συμφωνία του 2013.

Αντίθετα, δεν είπαν κουβέντα για τον όρο της χρηματοδότησης ενδεχόμενης ζημίας του αναδόχου, που αυτοί είχαν συμφωνήσει και εμείς πετύχαμε την επανάληψή του.

Όσο για τη δημοπράτηση που ανέφεραν, πολύ απλά αν δεν ακολουθούσαμε τη σύμβαση του 2013 και δημοπρατούσαμε το έργο, δεν επρόκειτο να εκτελεστεί ποτέ, γιατί δεν θα χρηματοδοτούνταν από το ΕΣΠΑ, τώρα ΣΕΣ.

Μας είπαν ακόμη ότι η περίφημη DIGICOM, η Διεύθυνση Ανταγωνισμού της Ευρωπαϊκής Επιτροπής, είχε αμφιβολίες και αντιμετώπισε με καχυποψία την παρούσα σύμβαση, γι' αυτό και καθυστέρησε να την εγκρίνει. Λυπάμαι πραγματικά και νομίζω ότι είναι ντροπή αυτό να λέγεται μέσα στη Βουλή.

Γιατί το λέω αυτό; Τον Μάρτιο του 2018 δόθηκε στη δημοσιότητα η έκθεση του Ευρωπαϊκού Ελεγκτικού Συνεδρίου που αφορά την περίοδο μέχρι 31 Δεκεμβρίου 2014, Ευρωπαϊκό Ελεγκτικό Συνέδριο και αποτελεί την πλήρη δικαίωση όσων έχουμε πει για τις συμβάσεις της Νέας Δημοκρατίας και τις αναθεωρήσεις, για τις καθυστερήσεις στην υλοποίηση των έργων, για το ότι παραλάβαμε σταματημένα, εγκαταλελειμμένα έργα όχι μόνο με μεγάλα ποσά, αλλά και με μεγάλες εκκρεμότητες πάνω από το 50% στις απαλλοτριώσεις, στις αδειοδοτήσεις και στα αρχαιολογικά έργα. Ειδικά για τον Ε65 η έκθεση αναφέρει ότι μειώθηκε κατά 55% το φυσικό αντικείμενο, ενώ την ίδια ώρα οι συμβάσεις αυξήθηκαν κατά 47% σε πιστώσεις.

Επίσης, η Ευρωπαϊκή Ένωση αναφέρει πως είχε υπολογιστεί λάθος και η συχνότητα διέλευσης των οχημάτων, αφού το 2013 εκτιμήθηκε ότι θα το χρησιμοποιούν χίλια επτακόσια ενενήντα δύο οχήματα ανά ημέρα, δηλαδή 63% χαμηλότερα από τον αρχικά προϋπολογισμένο.

Αυτοί, κύριοι συνάδελφοι, είναι οι λόγοι της καχυποψίας της DIGICOM και όχι το περιεχόμενο της σύμβασης που υποβάλαμε.

Τα δικά σας πεπραγμένα είναι, κυρίες και κύριοι συνάδελφοι της Νέας Δημοκρατίας και του ΠΑΣΟΚ, που στιγματίζουν τη χώρα διεθνώς και θα μας κατατρύχουν για πολλά χρόνια και όχι η σύμβαση που εμείς καταρτίσαμε.

Αντίθετα, εμείς μεσούσης της κρίσης καταφέραμε να ολοκληρώσουμε ή να δρομολογήσουμε την ολοκλήρωση όλων των μεγάλων έργων που εσείς εγκαταλείψατε, κερδίζοντας παράλληλα για τη χώρα ένα ποσό της τάξης των 700 εκατομμυρίων ευρώ και μετά απομείωση των απαιτήσεων των παραχωρησιούχων με σκληρές διαπραγματεύσεις.

Και για να τελειώνω με αυτά που λέει η Αντιπολίτευση, θα πω ότι μέχρι να αναλάβουμε τη διακυβέρνηση της χώρας δεν υπήρχε ενιαίος κανόνας για τις συμβάσεις παραχώρησης. Όσες συμβάσεις έγιναν τότε ήταν η κάθε μία διαφορετική από την άλλη επιτρέποντας την ασύδοτη κατάσταση που περιέγραψα πιο πάνω.

Εμείς με τους νόμους 4413 και 4364 του 2016 βάλαμε κανόνες στις δημόσιες συμβάσεις και εξασφαλίσαμε ότι οι εγκρίσεις, αρχαιολογία και τα συνοδά έργα, απαλλοτριώσεις και λοιπά δεν θα αποτελούν πια τροχοπέδη στην κατασκευή των έργων.

Επανέρχομαι, κύριε Πρόεδρε, στην προς κύρωση σύμβαση. Το δημόσιο ασκώντας τό από τη σύμβαση παραχώρησης δικαίωμά του αποφάσισε τον Αύγουστο του 2015 να κινήσει τη διαδικασία ολοκλήρωσης κατασκευής του νοτίου αναβαλλόμενου τμήματος ΠΑΘΕ - Ξυνιάδα από την παραχωρησιούχο εταιρεία.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Μάλιστα, το δημόσιο με σκοπό την περαιτέρω διασφάλιση του δημοσίου συμφέροντος έθεσε στον παραχωρησιούχο επιπλέον όρους ως προς την υλοποίηση του αναβαλλόμενου αυτού τμήματος πέρα από αυτούς που είχαν εισαχθεί στη σύμβαση παραχώρησης του 2013.

Το 2016, μετά από διαπραγμάτευση, ο παραχωρησιούχος αποδέχθηκε τους πρόσθετους αυτούς όρους και έτσι το δημόσιο γνωστοποίησε ως όφειλε στη Γενική Διεύθυνση Ανταγωνισμού της Ευρωπαϊκής Επιτροπής την πρόθεσή του να ασκήσει το συμβατικό προβλεπόμενο δικαίωμα του να κατασκευαστεί το αναβαλλόμενο αυτό τμήμα.

Τέλος, η Ευρωπαϊκή Επιτροπή με την απόφαση στις 19-10-18, τώρα τον Οκτώβριο, αφού έλαβε υπ’ όψιν της και τις προτεινόμενες τροποποιήσεις της σύμβασης παραχώρησης, έκρινε ότι αυτή είναι συμβατή με την εσωτερική αγορά, σύμφωνα με συνθήκη λειτουργίας της Ευρωπαϊκής Ένωσης.

Έτσι προέκυψε η παρούσα από 11 Δεκεμβρίου 2018 τροποποίηση της σύμβασης παραχώρησης που έρχεται σήμερα για κύρωση στη Βουλή, προκειμένου οι προαναφερθέντες όροι που έθεσε το δημόσιο στον παραχωρησιούχο να ενσωματωθούν στη σύμβαση παραχώρησης και να καταστούν δεσμευτικοί για τα συμβαλλόμενα μέρη.

Η συμφωνία έχει την έγκριση του Ελεγκτικού Συνεδρίου. Τι αφορούν, όμως, κύριε Πρόεδρε και κυρίες και κύριοι συνάδελφοι, οι όροι που έθεσε το δημόσιο στον παραχωρησιούχο με σκοπό την περαιτέρω συμβατική και οικονομική βελτίωση της θέσης του;

Πρώτον, το κόστος του έργου θα ανέλθει στα 306 εκατομμύρια ευρώ, περίπου, με χρηματοδότηση από το Σύμφωνο Εταιρικής Σχέσης 2014 - 2020, χωρίς δηλαδή συγχρηματοδότηση, όπως άλλωστε προβλέπεται από το 2013. Από το ποσό αυτό, τα 300 εκατομμύρια είναι το κόστος του έργου, όπως αυτό προβλεπόταν από την αρχική σύμβαση του 2007.

Δεν υπήρχε, δηλαδή, μετά από έντεκα χρόνια, αύξηση του αρχικού τιμήματος. Το ποσό των 6 εκατομμυρίων ευρώ αφορά αποκαταστάσεις εργασιών που έμειναν ημιτελείς.

**ΠΡΟΕΔΡΕΥΩΝ (Γεώργιος Βαρεμένος):** Ολοκληρώστε, κύριε συνάδελφε.

**ΑΠΟΣΤΟΛΟΣ ΚΑΡΑΝΑΣΤΑΣΗΣ:** Ολοκληρώνω σε ένα λεπτό, κύριε Πρόεδρε.

Απ’ όλα τα έργα παραχώρησης, για δύο, τον Ε65 και τον Αυτοκινητόδρομο Μορέας, προβλεπόταν στις αρχικές τους συμβάσεις η επιδότηση της λειτουργίας τους από το δημόσιο, στην περίπτωση που αυτή ήταν ζημιογόνος για τον παραχωρησιούχο λόγω χαμηλού κυκλοφοριακού φόρτου. Το 2013, το δικαίωμα αυτό του παραχωρησιούχου για το κεντρικό τμήμα του Ε65 καταργήθηκε και αντικαταστάθηκε με το δικαίωμα διεπιδότησης με την Ιόνια Οδό. Είχαμε, δηλαδή, τα συγκοινωνούντα δοχεία.

Για το συζητούμενο νότιο τμήμα, ο παραχωρησιούχος, προκειμένου να διευκολυνθεί η χρηματοδότηση του έργου από το δημόσιο, παραιτήθηκε -και είναι πολύ σημαντικό αυτό- τόσο από το δικαίωμα επιδότησης όσο και από τη δυνατότητα διεπιδότησης με άλλο τμήμα. Πρακτικά αυτό σημαίνει ότι το έργο θα λειτουργεί και θα συντηρείται στη διάρκεια της παραχώρησης, δηλαδή μέχρι το 2018, από τα έσοδά του και μόνο και ο παραχωρησιούχος θα υποχρεούται να καλύψει εξ ιδίων πόρων οποιοδήποτε έλλειμμα.

Κύριε Πρόεδρε, κυρίες και κύριοι συνάδελφοι, η Κυβέρνηση κατέβαλε κάθε δυνατή προσπάθεια για να φέρει στα μέτρα του δημοσίου συμφέροντος την κατασκευή ενός πολύ σημαντικού έργου που οι προηγούμενες κυβερνήσεις δεν κατάφεραν να διαχειριστούν. Αποδείξαμε ότι μπορούμε εκεί που όλοι οι άλλοι δεν μπόρεσαν.

Πριν κλείσω, θα ήθελα να τονίσω και τη δέσμευση του Υπουργού, όπως εκφράστηκε στη συζήτηση στην αρμόδια επιτροπή, για την κατασκευή όλων των αναγκαίων υποστηρικτικών έργων, ιδίως των αντιπλημμυρικών, για τη δρομολόγηση της αντιπλημμυρικής θωράκισης για τα έργα αυτά.

Κυρίες και κύριοι συνάδελφοι, κλείνοντας διακινδυνεύω την πρόβλεψη ότι σε τρία χρόνια, για πρώτη φορά εντός χρονοδιαγράμματος για έργο αυτής της κλίμακας, το νότιο τμήμα του Ε65, θα έχει ολοκληρωθεί. Δηλαδή, σε τριάντα έξι μήνες θα έχει ολοκληρωθεί και πιθανότατα να έχει ολοκληρωθεί και συντομότερα.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Βαρεμένος):** Ο κ. Κωνσταντίνος Καραμανλής έχει τον λόγο.

**ΚΩΝΣΤΑΝΤΙΝΟΣ ΑΧ. ΚΑΡΑΜΑΝΛΗΣ:** Σας ευχαριστώ, κύριε Πρόεδρε.

Κύριοι Υπουργοί, κυρίες και κύριοι Βουλευτές, το παρόν νομοσχέδιο για τον Ε65 αποτέλεσε μία αφορμή να ακουστούν στην επιτροπή πολύ ενδιαφέροντα πράγματα. Δυστυχώς, όμως, με δεδομένο ότι η Κυβέρνηση επέλεξε για άλλη μια φορά τη διαδικασία του κατεπείγοντος, δεν είχαμε τη δυνατότητα να κάνουμε έναν εποικοδομητικό διάλογο και δεν μας δόθηκε η ευκαιρία να μπούμε σε μερικά θέματα με μεγαλύτερη λεπτομέρεια.

Στη χθεσινή του τοποθέτηση στην επιτροπή ο κύριος Υπουργός είπε πολλά και όχι μόνο για τον Ε65. Οπότε, θα εκμεταλλευτώ τον χρόνο μου εδώ στην Ολομέλεια για να προσπαθήσω να του απαντήσω.

Ας ξεκινήσουμε όμως από τον Ε65, ένα έργο που επί κυβερνήσεως Νέας Δημοκρατίας μελετήθηκε, σχεδιάστηκε, συμβασιοποιήθηκε και άρχισε να υλοποιείται. Διότι, κύριε Υπουργέ, το έχουμε πει πολλές φορές, ήταν η περίοδος του 2004 - 2009 που σχεδιάστηκαν και άρχισαν να υλοποιούνται τα μεγάλα οδικά έργα που αυτή τη στιγμή έχουμε στη χώρα μας. Διότι ήταν και την περίοδο 2012 - 2015 που ξεμπλόκαραν, αν θέλετε, αρκετά έργα και ξεπάγωσαν τα μεγάλα έργα που είχαν παγώσει τη διετία 2010 - 2012 και η Νέα Δημοκρατία ήταν αυτή που και τότε ξεμπλόκαρε αρκετά έργα.

Ήρθατε, όμως, εσείς στην εξουσία το 2015 και το πρώτο εξάμηνο του 2015 ζήσαμε ξανά αυτό που ζήσαμε το 2011. Δηλαδή, την επαναστατική εποχή της αυταπάτης και το πάγωμα των μεγάλων οδικών έργων. Όταν το 2016 ξεπεράσατε, κύριε Σπίρτζη, αυτές τις πολύ «ωραίες» αυταπάτες και τελικά καταλάβατε ότι δεν μπορείτε να αλλάξετε την Ευρώπη, τότε δώσατε τα περίφημα πανωπροίκια για να ξεκινήσουν ξανά τα μεγάλα έργα.

Και ερχόμαστε στον Ε65. Πέρασαν δύο με τρία χρόνια για να καταθέσετε τον φάκελο, πέρασαν δύο με τρία χρόνια για να πάρετε την έγκριση από την Ευρωπαϊκή Επιτροπή για ένα κομμάτι τριάντα δύο χιλιομέτρων του νοτίου τμήματος του Ε65. Και αναρωτιέμαι γιατί έγινε αυτό από τη στιγμή που υπήρχε, όπως εσείς ο ίδιος είπατε στην επιτροπή, ο νόμος του 2013 και από τη στιγμή που βασιστήκατε πάνω σε αυτόν τον νόμο και έρχεστε και τον υλοποιείτε αυτή τη στιγμή και τον έχουν εγκρίνει και οι θεσμοί. Οπότε, το βασικό ερώτημα το οποίο νομίζω ότι θα έπρεπε να απαντηθεί είναι γιατί είχαμε αυτή την καθυστέρηση των δύο-τριών ετών.

Ακούσαμε πάλι χθες από τον κύριο Υπουργό να υποστηρίζει ότι επί κυβέρνησης Σαμαρά έγιναν πολλές καθυστερήσεις λόγω του προβλήματος που υπήρχε με τις απαλλοτριώσεις. Μάλλον, όμως, έχετε μπερδέψει κάτι, κύριε Υπουργέ, διότι εσείς έχετε κάνει τώρα οκτώ δημοπρατήσεις στο έργο Πάτρα - Πύργος. Έχετε ολοκληρώσει τις απαλλοτριώσεις εκεί; Διότι έχετε ψηφίσει έναν νόμο, τον 4412, και πιο συγκεκριμένα το άρθρο 49, το οποίο σας υποχρεώνει πριν ξεκινήσετε τις δημοπρατήσεις και πριν συμβασιοποίησετε το έργο -κάτι που δεν έχετε κάνει ακόμα, γιατί το τεμαχίσατε το έργο- να έχετε τηρήσει τον νόμο. Οπότε τι βλέπουμε εδώ; Βλέπουμε ότι απλά δεν τηρείτε τον δικό σας νόμο.

Επίσης, όμως, βλέπουμε και κάτι άλλο: Όχι απλά δεν τηρείτε τον ν.4412, αλλά έχετε κάνει και το εξής πράγμα, το οποίο δεν νομίζω ότι έχει ξαναγίνει στα χρονικά: Είναι ένας νόμος που είναι σε ισχύ εδώ και δύο χρόνια και δεν έχει τροποποιηθεί μία, δύο, τρεις ή πέντε φορές, αλλά έχει τροποποιηθεί διακόσιες εβδομήντα εννιά φορές.

Πείτε μου, αγαπητοί συνάδελφοι της Συμπολίτευσης: Πότε έχει ξαναγίνει αυτό στα χρονικά; Ποτέ. Προφανώς, όμως, εσείς νομοθετείτε με αυτόν τον τρόπο και έχετε και την ευκαιρία να μας ασκείτε και κριτική από πάνω. Και ξέρετε καλά ότι αν υπάρχει ένα μεγάλο οδικό έργο που έχει γίνει τα τελευταία χρόνια σε αυτήν εδώ τη χώρα, καλώς ή κακώς, έχει γίνει από τις προηγούμενες κυβερνήσεις. Αυτά, όμως, φέρνει η αλαζονεία και η αμετροέπεια της «πρώτη φορά Αριστεράς».

Και μιας που αναφέρθηκα στο πολύπαθο έργο Πάτρα - Πύργος, το οποίο όλη η Πελοπόννησος περιμένει με αγωνία να δει να ξεκινάει, με έκπληξη άκουσα τον Υπουργό χθες να λέει ότι το έργο Πάτρα - Πύργος καθυστερεί και δεν έχει γίνει ακόμα, όχι επειδή τεμάχισε το έργο σε οκτώ κομμάτια, αλλά γιατί έπρεπε να έχει τουλάχιστον δύο λωρίδες και διάζωμα. Μα, αυτά δεν είναι σοβαρά πράγματα. Δεν είναι δικαιολογίες αυτά. Δηλαδή, ο δρόμος Πάτρα - Πύργος τώρα που εσείς δημοπρατείτε πόσες λωρίδες έχει; Έχει αυτές που προέβλεπε η αρχική μελέτη.

Νομίζω, λοιπόν, ότι στην απόπειρά σας να δικαιολογήσετε την τεράστια καθυστέρηση σε αυτό το πραγματικά πολύ μεγάλο έργο που έχει ανάγκη η Πελοπόννησος, τελικά εφευρίσκετε διάφορες δικαιολογίες.

Και επειδή είναι αλήθεια ότι χθες άκουσα με πολύ ενδιαφέρον τις τοποθετήσεις των συναδέλφων του ΣΥΡΙΖΑ, θα ήθελα, παρακαλώ, να κάνω μία μικρή σημείωση.

Το νότιο τμήμα του Ε65 που συζητάμε σήμερα, δηλαδή το Λαμία - Ξυνιάδα, είναι το μικρότερο τμήμα της κεντρικής οδού. Ήταν τμήμα της σύμβασης παραχώρησης που δημοπράτησε η Νέα Δημοκρατία. Εσείς τι κάνατε; Έρχεστε -και καλώς- και ενεργοποιείτε την ολοκλήρωση του κομματιού αυτού. Προς τι, λοιπόν, τα πανηγύρια και οι ζητωκραυγές; Τα μεγάλα οδικά έργα, όχι μόνο στην Ελλάδα, αλλά σε όλη την Ευρώπη, δεν ολοκληρώνονται σε ορίζοντα τετραετίας. Άλλοι είναι εκείνοι που τα σχεδιάζουν, άλλοι είναι εκείνοι που τα συμβασιοποιούν, άλλοι είναι εκείνοι που σιγά-σιγά τα υλοποιούν και άλλοι τα εγκαινιάζουν. Μην πλανάστε, λοιπόν, κύριε Σπίρτζη. Εσείς -και καλώς- είστε πολύ καλός στο να κόβετε κορδέλες. Δεν είστε ικανός, όμως, δυστυχώς για τη χώρα, να συμβασιοποιήσετε ούτε ένα μεγάλο έργο.

Σε μία απόπειρα να μου απαντήσετε στην επιτροπή, αναφερθήκατε στην υπόγεια διάβαση στη Μενεμένη. Δεν ήθελα να σας διακόψω στην επιτροπή, κύριε Υπουργέ, ούτε να σας προσβάλω. Εγώ, όμως, δεν αναφερόμουν σε ένα έργο με προϋπολογισμό οκτώ εκατομμύρια ευρώ.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών και Μεταφορών):** Το τελειώσαμε αυτό.

**ΚΩΝΣΤΑΝΤΙΝΟΣ ΑΧ. ΚΑΡΑΜΑΝΛΗΣ:** Ένα λεπτό, κύριε Υπουργέ.

Αυτό έχετε να επιδείξετε; Εγώ μιλάω για τον ΒΟΑΚ, για το Καστέλι. Εγώ μιλάω για τα μεγάλα έργα τα οποία είστε ανίκανοι ως Κυβέρνηση να προχωρήσετε.

Έρχεστε, λοιπόν, εδώ και λέτε ότι εσείς το τελειώσατε. Τι θέλετε να σας πω; Θέλετε να σας πω «συγχαρητήρια»; Τα τέσσερα χρόνια της διακυβέρνησής σας γι’ αυτό το έργο καυχιέστε, το οποίο μάλιστα συγκεκριμένο έργο είχε ξεκινήσει ο δήμος με την «ΕΡΓΟΣΕ» το 2014 και μάλιστα -αν θέλετε- είχατε και την απρέπεια να μην αφήσετε και τον δήμαρχο να μιλήσει στα εγκαίνια;

Αυτά δεν είναι σοβαρά πράγματα και καλό είναι όλοι να καταλάβουμε ότι τα μεγάλα έργα δεν ανήκουν σε κόμματα, δεν ανήκουν σε πολιτικούς, ανήκουν στον ελληνικό λαό.

Επομένως, για να δούμε πώς έχουν τώρα τα πράγματα, έφτασε η ώρα να πούμε μερικές αλήθειες για τον τομέα των μεταφορών και των υποδομών.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ένα λεπτό, κύριε Πρόεδρε.

Η αλήθεια είναι αυτή την οποία αρνείστε και δεν μπορείτε να απαντήσετε, ότι όλο αυτό το διάστημα δεν έχετε καταφέρει να συμβασιοποιήσετε και να ξεκινήσετε ούτε ένα μεγάλο έργο. Γι’ αυτό ο τεχνικός κόσμος βρίσκεται σε πλήρη απόγνωση και γι’ αυτό συζητάτε τώρα να δώσετε παρατάσεις στις συμβάσεις παραχώρησης για να δώσετε φυσικό αντικείμενο στις τεχνικές εταιρείες.

Εμείς σας είπαμε εξαρχής και το λέμε και τώρα: Το γεγονός ότι υπερψηφίζουμε την παρούσα σύμβαση σημαίνει ότι θέλουμε να γίνει το έργο, διότι όπως σας είπα, τα έργα έχουν αρχή, μέση και τέλος, και ευχόμαστε και εμείς να τελειώσει το συντομότερο. Αυτό, όμως, δεν σημαίνει ότι σας απαλλάσσουμε από τις ευθύνες για το «θεάρεστο» έργο σας!

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Βαρεμένος):** Ευχαριστούμε και εμείς.

Τον λόγο έχει ο κ. Μανιάτης από τη Δημοκρατική Συμπαράταξη.

**ΙΩΑΝΝΗΣ ΜΑΝΙΑΤΗΣ:** Αγαπητοί συνάδελφοι, νωρίτερα ζήσαμε θλιβερές στιγμές εδώ, στο Κοινοβούλιο, με απίστευτο όγκο τροπολογιών -πάνω από διακόσιες σελίδες- που κατατέθηκαν εκπρόθεσμα και οδηγηθήκαμε στην άτακτη υποχώρηση και φυγή της Κυβέρνησης, η οποία είπε ότι θα διακοπεί η συζήτηση του συγκεκριμένου νομοσχεδίου και αύριο Παρασκευή και αν χρειαστεί και μεθαύριο Σάββατο θα συνεχιστεί. Ουσιαστικά, μιλάμε για ένα Κοινοβούλιο που λειτουργεί σε μία μη κανονική χώρα.

**ΠΡΟΕΔΡΕΥΩΝ (Γεώργιος Βαρεμένος):** Πάντως εδώ δεν υπάρχει ούτε μία τροπολογία, κύριε Μανιάτη.

**ΙΩΑΝΝΗΣ ΜΑΝΙΑΤΗΣ:** Κύριε Πρόεδρε, μπορώ να συνεχίσω;

Λειτουργούμε, λοιπόν, ως ένα Κοινοβούλιο μιας μη κανονικής χώρας με απίστευτη υποκρισία και τεράστιους τυχοδιωκτισμούς σε όλα τα θέματα.

Εγώ θα ξεκινήσω με αυτά που δήλωσε σήμερα ο κ. Τσίπρας από το Ισραήλ. Δήλωσε ότι έκανε τη μεγάλη συμφωνία με τους Ισραηλινούς και τους Κύπριους για τον αγωγό East Med. Είπε ο κ. Τσίπρας: «Με τον East Med ανοίγει ο δρόμος της σταθερότητας και της ειρήνης». Ξέρετε ποιος είναι ο αγωγός East Med; Είναι ο αγωγός που θα κοστίσει 5 έως 6 δισεκατομμύρια ευρώ και θα μεταφέρει φυσικό αέριο από τα κοιτάσματα του Ισραήλ και της Κύπρου μέσω Κρήτης και Πελοποννήσου προς Ιταλία, τον οποίο αγωγό πολέμησε και σαμποτάρισε ο κ. Τσίπρας, όταν όλα τα στελέχη του ΣΥΡΙΖΑ απειλούσαν τα μέλη του Διοικητικού Συμβουλίου της ΔΕΠΑ να μην εγκρίνουν ένα κονδύλι ύψους 3 εκατομμυρίων ευρώ το 2014 για να εκπονηθεί η αντίστοιχη μελέτη σκοπιμότητας.

Για τα Πρακτικά του εθνικού Κοινοβουλίου καταθέτω για πρώτη φορά την επιστολή που υποχρεώθηκα ως τότε Υπουργός στις 24 Ιανουαρίου 2014 να αποστείλω στον Πρόεδρο της ΔΕΠΑ, δίνοντας εντολή, προκειμένου να μην υπάρχει ανησυχία στα μέλη του Διοικητικού Συμβουλίου της ΔΕΠΑ, για να προχωρήσει αυτός ο αγωγός. Γι’ αυτόν τον αγωγό, που σαμποτάρισε, ο κ. Τσίπρας σήμερα λέει υπερήφανα ότι αποτελεί δρόμο για τη σταθερότητα και την ειρήνη.

(Στο σημείο αυτό ο Βουλευτής κ. Ιωάννης Μανιάτης καταθέτει για τα Πρακτικά την προαναφερθείσα επιστολή, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Καταθέτω επίσης τη συμφωνία που υπογράψαμε τον Δεκέμβριο του 2014 με τον Ευρωπαίο Επίτροπο και τον Κύπριο Υπουργό Ενέργειας για να προχωρήσει ο αγωγός.

(Στο σημείο αυτό ο Βουλευτής κ. Ιωάννης Μανιάτης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Και συνεχίζει ο κ. Τσίπρας: «Απαιτείται σεβασμός στο δικαίωμα της Κύπρου να ασκεί τα κυριαρχικά της δικαιώματα εντός της αποκλειστικής οικονομικής ζώνης της». Ορθή δήλωση.

Τι έκανε, όμως, ο κ. Τσίπρας το 2011 στον ν.4001, που με το άρθρο 156 νομοθετούσαμε την ελληνική αποκλειστική οικονομική ζώνη; Τον καταψήφισε αυτόν τον ελληνικό νόμο ο κ. Τσίπρας και το άρθρο 156.

Θα το καταθέσω και αυτό για τα Πρακτικά.

Επίσης, καταψήφισε και σαμποτάρισε και τον διαγωνισμό για τα είκοσι θαλάσσια οικόπεδα με όρια ελληνικής ΑΟΖ που προκηρύξαμε το 2014 και έρχεται τώρα εκ των υστέρων να πει ότι η Κύπρος έχει δικαίωμα να ασκεί τα κυριαρχικά της δικαιώματα στη δική της ΑΟΖ. Δεν το είχε και η Ελλάδα;

Μια φράση μόνο. Ουαί υμίν! Τουλάχιστον μια στοιχειώδης συγγνώμη απέναντι στην ιστορία.

Το καταθέτω για τα Πρακτικά.

(Στο σημείο αυτό ο Βουλευτής κ. Ιωάννης Μανιάτης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Χθες ζήσαμε και άλλες στιγμές. Ζήσαμε την κ. Θάνου με τις ψήφους ΣΥΡΙΖΑ και Χρυσής Αυγής να διορίζεται στη θέση της Προέδρου της Ανεξάρτητης Αρχής της Επιτροπής Ανταγωνισμού. Σας θυμίζω ότι ο δεξιός Σταύρος Δήμας, ως υποψήφιος Πρόεδρος Δημοκρατίας, είπε ότι δεν θα αποδεχθεί τις ψήφους της Χρυσής Αυγής. Η κ. Θάνου, όμως, τέως Πρόεδρος του Αρείου Πάγου και Νομική Σύμβουλος στο Νομικό Γραφείο του κυρίου Πρωθυπουργού, ασμένως τα απεδέχθη όλα και εδώ…

**ΠΡΟΕΔΡΕΥΩΝ (Γεώργιος Βαρεμένος):** Κύριε Μανιάτη, για το συζητούμενο νομοσχέδιο…

**ΙΩΑΝΝΗΣ ΜΑΝΙΑΤΗΣ:** Κύριε Πρόεδρε, επειδή αντιλαμβάνεστε ότι θα τοποθετηθώ έτσι όπως έχω προετοιμαστεί, θα παρακαλούσα πολύ να μη με διακόψετε.

**ΠΡΟΕΔΡΕΥΩΝ (Γεώργιος Βαρεμένος):** Έχετε δίκιο. Τον χρόνο σας τον χρησιμοποιείτε όπως νομίζετε.

**ΙΩΑΝΝΗΣ ΜΑΝΙΑΤΗΣ:** Συνεχίζουμε, λοιπόν και με αυτά που έχουν συμβεί τις τελευταίες μέρες.

Εδώ πια σχετίζεται και ο παριστάμενος κύριος Υπουργός με αυτά. Μιλούμε πια για σκάνδαλα. Κυβέρνηση ηθικού, δήθεν, πλεονεκτήματος, όπου πια τα σκάνδαλα διαδέχονται το ένα το άλλο. Αύριο θα κουβεντιάσουμε το σκάνδαλο ΔΕΠΑ-Πετσίτη. Κουβεντιάσαμε το σκάνδαλο ΔΕΗ και εξαγοράς σκοπιανής εταιρείας. Είχαμε το σκάνδαλο του Θριάσιου Πεδίου. Είχαμε το σκάνδαλο των 600 εκατομμυρίων του «Ελευθέριος Βενιζέλος», όπου αν δεν παρενέβαινε η Ευρωπαϊκή Επιτροπή Ανταγωνισμού, οι Έλληνες πολίτες θα έχαναν 600 εκατομμύρια ευρώ.

Και έχουμε και το τελευταίο σκάνδαλο των 88 εκατομμυρίων της Περιφέρειας Αττικής, δικής σας αρμοδιότητας, κύριε Υπουργέ, όπου υπάρχει ο «φωτογραφικά» πρωτοφανής όρος, ότι για να δώσουν ασφαλτοσκυρόδεμα για την ασφαλτόστρωση του οδικού δικτύου της Αττικής, οι μονάδες θα πρέπει να απέχουν σαράντα χιλιόμετρα από την πλατεία Συντάγματος.

Αφού το καταγγείλαμε εμείς, αφού το κατήγγειλε ο Γιάννης Σγουρός, αφού ζήτησε την πειθαρχική δίωξη των μηχανικών από το Τεχνικό Επιμελητήριο ο Σύνδεσμος Ανωνύμων Τεχνικών Εταιρειών, έρχεται και η Ανεξάρτητη Αρχή Εκδίκασης των Προδικαστικών Προσφυγών και λέει ότι είναι παράνομος ο όρος. Και σιγή ιχθύος και από την πλευρά της Περιφέρειας Αττικής και από την πλευρά του κυρίου Υπουργού, που είναι αρμόδιος να εποπτεύει την ορθή εφαρμογή της δικής του νομοθεσίας, που ο ίδιος εισηγήθηκε!

Όμως, επειδή ζούμε πια, όπως φαίνεται στη χώρα των πολιτών χωρίς εξετάσεις, χωρίς εξετάσεις δεκαπέντε χιλιάδες διορισμοί εκπαιδευτικών, χωρίς εξετάσεις τα παιδιά μας θα περάσουν στα πανεπιστήμια, λέει ο Υπουργός Παιδείας. Προφανώς, χωρίς εξετάσεις, δυστυχώς, η χώρα οδεύει προς μια νέα κρίση, όπου η μόνη λύση θα είναι να προκηρυχθούν εκλογές.

Για να έρθουμε, λοιπόν, στο νομοσχέδιο που συζητούμε τώρα, το οποίο εμείς θα υπερψηφίσουμε, όπως δηλώσαμε και στην επιτροπή, περί τίνος πρόκειται εδώ; Πρόκειται για την τροποποίηση μιας σύμβασης που έγινε νόμος το 2013, ο ν.4219. Είναι η σύμβαση παραχώρησης για το νότιο τμήμα του Ε65, ένα έργο το οποίο πέρασε από το Ελεγκτικό Συνέδριο, πέρασε από την Επιτροπή Ανταγωνισμού της Ευρωπαϊκής Ένωσης. Κατά συνέπεια, κατά τεκμήριο, ικανοποιεί όλες τις απαιτήσεις νομιμότητας. Είναι ένα έργο το οποίο, όπως γνωρίζουμε όλοι, θα βοηθήσει αποφασιστικά στην ανάπτυξη και της Περιφέρειας Θεσσαλίας και της Περιφέρειας Ηπείρου.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κύριε Πρόεδρε, εάν έχετε την καλοσύνη σε λιγότερο από τρία δευτερόλεπτα θα τελειώσω. Ευχαριστώ πολύ.

Επειδή, λοιπόν, πρόκειται για ένα έργο, το οποίο έτσι κι αλλιώς εμείς θα υπερψηφίσουμε, δεν καταθέτουμε τις επιμέρους παρατηρήσεις μας για τη συγκεκριμένη σύμβαση, διότι θεωρούμε ότι το μείζον είναι το έργο αυτό να αρχίσει επιτέλους να υλοποιείται, μετά το ήδη υλοποιηθέν τμήμα το μεσαίο και μετά το νότιο, να προχωρήσουμε και στο βόρειο.

Ευχαριστώ πολύ.

**ΠΡΟΕΔΡΕΥΩΝ (Γεώργιος Βαρεμένος):** Τον λόγο έχει η κ. Ζαρούλια, εισηγήτρια της Χρυσής Αυγής.

**ΕΛΕΝΗ ΖΑΡΟΥΛΙΑ:** Ευχαριστώ, κύριε Πρόεδρε.

Θα παρακαλούσα για την ανοχή σας. Δεν θα καταχραστώ τον χρόνο, αλλά ενδεχομένως να χρειαστώ ένα λεπτό παραπάνω.

Ακούσαμε απίστευτα πράγματα από το ΠΑΣΟΚ, ότι υπάρχει ένας δημοκράτης που δήλωσε ότι δεν θα δεχθεί τις ψήφους ενός νόμιμα εκλεγμένου κόμματος. Αυτό το αφήνουμε στην κρίση του ελληνικού λαού.

Η χθεσινή συνεδρίαση της επιτροπής εξελίχθηκε εν τέλει σε μια κοκορομαχία μεταξύ ΣΥΡΙΖΑ, Νέας Δημοκρατίας και ΠΑΣΟΚ, με αντικείμενο του καβγά το ποιος ευθύνεται με την πολιτική του και με τις ατυχείς επιλογές του για την τελμάτωση πλέον της δεκαετίας του έργου κατασκευής και ολοκλήρωσης του αυτοκινητοδρόμου Ε65.

Η απάντηση σε αυτό το ερώτημα είναι πάρα πολύ απλή. Όλοι σας, του δήθεν συνταγματικού τόξου, τόσο εσείς που κυβερνάτε τώρα όσο και εσείς που κυβερνούσατε στο παρελθόν και ευελπιστείτε να κυβερνήσετε και στο μέλλον, ευθύνεστε εις ολόκληρον ο καθένας σας, γιατί όλοι σας αποτελείτε τις δύο όψεις του ίδιου νομίσματος, όλοι σας υπηρετείτε τα ίδια συμφέροντα και την ίδια πολιτική.

Με το υπό ψήφιση σχέδιο νόμου προτείνεται η κύρωση της ήδη υπογεγραμμένης από το 2007 σύμβασης παραχώρησης για το έργο «Μελέτη, Κατασκευή, Χρηματοδότηση, Λειτουργία, Συντήρηση και Εκμετάλλευση του Αυτοκινητοδρόμου Κεντρικής Ελλάδος Ε65».

Κατά πρώτον πρέπει να τονιστεί ότι η κατασκευή και ολοκλήρωση οδικών έργων μέσω συμβάσεων παραχώρησης αποτελεί μια τακτική η οποία εφαρμόζεται επί μακρότατο χρονικό διάστημα στην Ελλάδα και έχει ανοίξει τον δρόμο για την ανεξέλεγκτη και αδιαφανή δράση εγχώριων διαπλεκόμενων οικονομικών κολοσσών, που δραστηριοποιούνται ταυτόχρονα σε μέσα μαζικής ενημέρωσης και κατασκευαστικές εταιρείες και οι οποίοι εν τέλει απομυζούν τις οικονομίες των Ελλήνων πολιτών, κυρίως μέσω της είσπραξης των υπέρογκων διοδίων που απαιτούνται για τη χρήση του εθνικού οδικού δικτύου, τα διόδια που εσείς ως αντιπολίτευση λέγατε ότι θα τα καταργήσετε, αλλά εδώ βλέπουμε πως όχι μόνο δεν καταργούνται αλλά αυξάνονται.

Οι περιβόητες συμβάσεις παραχώρησης θεωρητικά υποτίθεται ότι αποτελούν ένα είδος εταιρικής σχέσης μεταξύ του δημοσίου και του ιδιωτικού τομέα, συνήθως εταιρειών που έχουν αποδείξει την προστιθέμενη αξία τους σε έναν συγκεκριμένο τομέα, για παράδειγμα στην υλοποίηση έργων υποδομής ή οδοποιίας.

Η όλη ιδέα είναι να κινητοποιούνται ιδιωτικά κεφάλαια και τεχνογνωσία που συμπληρώνουν δημόσιους πόρους, με σκοπό την πραγματοποίηση επενδύσεων σε δημόσιες υποδομές και υπηρεσίες, χωρίς να επιβαρύνεται το δημόσιο από επιπλέον δαπάνες και με οικονομικό αντάλλαγμα την παραχώρηση των υποδομών στους ιδιώτες για ένα ορισμένο διάστημα.

Αυτό όμως συμβαίνει μόνο στη θεωρία. Διότι στην πράξη και ειδικότερα στη σύγχρονη νεοελληνική πραγματικότητα οι συμφωνίες παραχώρησης λειτουργούν πάντα εις βάρος των συμφερόντων του ελληνικού δημοσίου και κατ’ επέκταση των Ελλήνων πολιτών και υπέρ των συμφερόντων των παραχωρησιούχων. Κατά κανόνα καταλήγουν σε υπέρμετρη επιβάρυνση των κρατικών ταμείων εφόσον, αν κάτι στραβώσει κατά το κοινώς λεγόμενον και κυρίως αν ο παραχωρησιούχος αποδειχθεί ασυνεπής στην εκπλήρωση των συμβατικών του υποχρεώσεων, γίνεται επίκληση ενός γεγονότος «ανωτέρας βίας», όπως εν προκειμένω θεωρήθηκε η οικονομική κρίση και αναλαμβάνει το ελληνικό δημόσιο, δηλαδή ο Έλληνας φορολογούμενος, να καλύψει το επιπλέον κόστος το οποίο προκύπτει, προκειμένου να μπορέσει να ολοκληρωθεί το έργο.

Χαρακτηριστικό παράδειγμα που αποδεικνύει το αληθές των προαναφερόμενων αποτελεί το υπό ψήφιση σχέδιο νόμου. Ειδικότερα δε η υπό κύρωση τροποποιητική συμφωνία αποσκοπεί στην ενεργοποίηση της κατασκευής του νότιου τμήματος του αυτοκινητοδρόμου Ε65, Λαμία - Ξυνιάδα, η οποία όμως κατασκευή πλέον θα χρηματοδοτηθεί από τα κρατικά ταμεία και συγκεκριμένα από το Πρόγραμμα Δημοσίων Επενδύσεων.

Σύμφωνα με την έκθεση του Γενικού Λογιστηρίου του Κράτους, η εν λόγω δαπάνη πρόκειται να ανέλθει στα 305 εκατομμύρια ευρώ και αφορά, όπως προαναφέρθηκε, μόνο στο ως άνω αναβαλλόμενο τμήμα του Ε65, δηλαδή το τμήμα από τη Λαμία ως τη Ξυνιάδα, μήκους μόλις 32,7 χιλιομέτρων.

Δέον να σημειωθεί ότι η κατασκευή του συνολικού έργου του αυτοκινητοδρόμου Ε65, για την οποία είχε συναφθεί ήδη από το 2007 η αρχική σύμβαση παραχώρησης, έχει παρουσιάσει μακροχρόνια και αδικαιολόγητη καθυστέρηση και το έργο στο σύνολό του παραμένει ημιτελές, παρά το γεγονός ότι όπως αναφέρεται στην αιτιολογική έκθεση, έχει εξαντληθεί κάθε δυνατότητα πρόσθετης χρηματοδοτικής συμβολής του δημοσίου. Το αποτέλεσμα είναι η παραχωρησιούχος κοινοπραξία να φανεί εντελώς ασυνεπής στις συμβατικές της υποχρεώσεις, να τελματώσουν οι εργασίες και να μην τηρηθούν ούτε στο κατ’ ελάχιστον τα αρχικώς συμφωνηθέντα χρονοδιαγράμματα, με την κατασκευή του έργου να διακόπτεται παντελώς το 2011, υπό την επίκληση εκ μέρους των ιδιωτών της οικονομικής και δημοσιονομικής κρίσης.

Αντί, μάλιστα, οι εκάστοτε κυβερνήσεις και οι αρμόδιοι φορείς του ελληνικού δημοσίου να μεριμνήσουν για τη διασφάλιση του δημοσίου συμφέροντος, υποχρεώνοντας την παραχωρησιούχο να πράξει τα δέοντα και τα όσα είχε συμβατικά δεσμευτεί, αποδέχθηκαν σκανδαλωδώς την ύπαρξη «παρατεταμένου γεγονότος ανωτέρας βίας», που ως τέτοιο γεγονός θεωρήθηκε η οικονομική κρίση.

Οι νομικές συνέπειες της παροχής αυτής εκ μέρους της ελληνικής πολιτείας υπήρξαν βαρύτατα δυσμενείς για το δημόσιο συμφέρον και λυτρωτικές έως χαριστικές για τα συμφέροντα των παραχωρησιούχων, εφόσον το έργο διασπάστηκε σε τμήματα, η κατασκευή των οποίων με συμφωνία αμφοτέρων των μερών αναβλήθηκε για το μέλλον. Μάλιστα, δεν είναι μόνο αυτό, αλλά για την ολοκλήρωση των ως άνω αναβαλλομένων τμημάτων το ελληνικό κράτος δεσμεύτηκε να επιβαρυνθεί με την επιπλέον χρηματοδότησή τους, ώστε να προχωρήσει και να ολοκληρωθεί η κατασκευή τους.

Οι συμβάσεις αυτές, όπως και αντίστοιχες των λοιπών «αναπτυξιακών» δρόμων της περιόδου 2004 - 2005, συνήφθησαν σε μια προσπάθεια δημιουργίας ενός εκτεταμένου δικτύου σύγχρονων αυτοκινητοδρόμων ευρωπαϊκών προδιαγραφών, όπως ανέφεραν οι κατά καιρούς αρμόδιοι Υπουργοί. Το δημόσιο, όμως, ήταν απροετοίμαστο. Δεν είχε γίνει η κατάλληλη προεργασία, δεν είχαν γίνει οι απαλλοτριώσεις, οι προμελέτες έβριθαν λαθών, ενώ η παραμικρή καθυστέρηση από πλευράς δημοσίου έπρεπε να πληρώνεται χρυσή. Επιβλαβείς, λοιπόν, ήταν οι διατάξεις για το δημόσιο, ακόμα κι όταν αυτό δεν έφερε την ευθύνη.

Τόσο επί κυβερνήσεως Νέας Δημοκρατίας όσο και επί ΠΑΣΟΚ τα προβλήματα διογκώθηκαν, γίνονται ατέρμονες συζητήσεις επί συζητήσεων με τους παραχωρησιούχους, δέχονται το δημόσιο να καταβάλει γενναίες αποζημιώσεις σε παραχωρησιούχους και κατασκευαστές, ενώ θυσιάζουν και τα έσοδα από τα διόδια υπέρ δημοσίου. Όλα αυτά έγιναν με πολιτικές αποφάσεις. Η κάθε μία κυβέρνηση, δε, ισχυριζόταν ότι θα επανεκκινούσε τα έργα και θα έδινε την απαραίτητη ώθηση στην οικονομία.

Η ιστορία επαναλαμβάνεται. Κάθε φορά γίνεται αυτό. Το ίδιο συμβαίνει και τώρα. Ο εν δυνάμει «λαϊκός αγωνιστής» Υπουργός Υποδομών υποστήριζε ότι θα τα βάλει με το θηρίο, δηλαδή τους παραχωρησιούχους, ότι θα επιβάλει μειώσεις διοδίων και από την άλλη, ο Υπουργός Ανάπτυξης προσπαθεί να πείσει την Ευρωπαϊκή Ένωση ότι τα έργα θα ολοκληρωθούν.

Το θεσμικό πλαίσιο που διέπει εν γένει το έργο κατασκευής του Ε65 εξαρχής στηριζόταν σε σαθρά θεμέλια. Οδήγησε σε καθυστέρηση και τελμάτωση των εργασιών κατασκευής. Είχε ως συνέπεια την υπέρμετρη και πέραν κάθε αρχικού υπολογισμού επιβάρυνση των δημοσίων ταμείων και στο μέλλον, όταν και αν ολοκληρωθεί το έργο, θα κοστίσει πολύ ακριβά στους πολίτες που θα το χρησιμοποιούν.

Ας δούμε τον λογαριασμό. Η αρχική χρηματοδοτική συμβολή του δημοσίου στο έργο ήταν 500 εκατομμύρια ευρώ και η πρόσθετη χρηματοδοτική συμβολή ήταν 215 εκατομμύρια ευρώ. Επίσης, ο κατασκευαστής έχει λάβει 38,7 εκατομμύρια ευρώ σε αποζημιώσεις και ακόμη 2 εκατομμύρια ευρώ ο παραχωρησιούχος, που αυξάνονται κατά 83,5 εκατομμύρια ευρώ και 28,1 εκατομμύρια ευρώ αντίστοιχα, με την πρόσφατη συμφωνία. Το σύνολο είναι 867,3 εκατομμύρια ευρώ. Τα έσοδα από τα διόδια το 2013 έως το 2015 ήταν 27 εκατομμύρια ευρώ.

Επομένως το σύνολο μέχρι στιγμής ανέρχεται στα 894,3 εκατομμύρια ευρώ. Αυτά τα στοιχεία είναι όσα είχαν γνωστοποιηθεί ως το 2016. Στην προκειμένη περίπτωση έχουμε, δυστυχώς, να κάνουμε με μια κλασική παθογένεια και μια νοσηρή κατάσταση, η οποία αποτελεί καθεστώς στην Ελλάδα της Μεταπολιτεύσεως: υπερκοστολογήσεις, ευνοϊκές συμβάσεις υπέρ των ιδιωτών, έλλειψη ποινικών ρητρών υπέρ του δημοσίου, επιβάρυνση των κρατικών ταμείων και κατ’ επέκταση των φορολογουμένων πολιτών προς όφελος κατασκευαστικών εταιρειών.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Δώστε μου ενάμισι λεπτό, παρακαλώ.

Όλα γίνονται στον βωμό του κέρδους των ιδιωτών σε βάρος του δημοσίου συμφέροντος, της απεμπόλησης των εθνικών κεκτημένων και του δικαιώματος να διαχειριζόμαστε εμείς οι ίδιοι ως ελληνικό κράτος τον πάσης φύσεως εθνικό μας πλούτο.

Η τραγική ειρωνεία στην προκειμένη περίπτωση είναι ότι ακόμη και όταν τα μεγάλα οδικά έργα ολοκληρώνονται, σχεδόν πάντα κατόπιν πολύχρονων καθυστερήσεων και υπέρμετρων επιβαρύνσεων του κρατικού προϋπολογισμού, οι Έλληνες πολίτες αδυνατούν στην πλειοψηφία τους να επωφεληθούν από αυτά, εφόσον πλέον η οδική μετακίνηση με Ι.Χ. λόγω κόστους καυσίμων και διοδίων έχει καταστεί απαγορευτική για ένα πολύ μεγάλο τμήμα της ελληνικής κοινωνίας.

Κανείς δεν θα περίμενε, βέβαια, τίποτα διαφορετικό από την «πρώτη φορά Αριστερά», η οποία πρόθυμα έχει μεταβληθεί στον καλύτερο εγγυητή και προστάτη των πάσης φύσεως συμφερόντων που λυμαίνονται τα δημόσια έργα.

Για να είμαστε όμως δίκαιοι ούτε κάποιοι από τις υπόλοιπες πολιτικές δυνάμεις του υποτιθέμενου συνταγματικού τόξου θα έπραττε κάτι το διαφορετικό, εφόσον στην πράξη ταυτίζονται με τα ίδια επιχειρηματικά συμφέροντα και αποτελούν τις δύο όψεις του ίδιου νομίσματος στο τρίπτυχο: Δημόσια έργα, διαφθορά, αδιαφάνεια.

Ως Λαϊκό Εθνικιστικό Κίνημα δεν μπορούμε να δεχθούμε επ’ ουδενί την εκχώρηση δικαιωμάτων επί έργων υποδομής και νευραλγικών για την εθνική οικονομία και την εθνική ασφάλεια υπηρεσιών. Πιστεύουμε -και σε αυτό συμφωνεί η πλειοψηφία των Ελλήνων πολιτών- ότι δεν θα πρέπει να αποτελούν αντικείμενο παραχώρησης σε ιδιώτες όλες οι νευραλγικής σημασίας- για την ασφάλεια της χώρας μας και των Ελλήνων πολιτών και για την ανάπτυξη της εθνικής μας οικονομίας- δραστηριότητες και υποδομές, οι οποίες θα πρέπει πάση θυσία να παραμένουν υπό τον έλεγχο του κράτους. Και αναφερόμαστε συγκεκριμένα στις οδικές και σιδηροδρομικές μεταφορές, στις λιμενικές και αερολιμενικές υποδομές και υπηρεσίες, στην κατασκευή, συντήρηση και διαχείριση των οδικών δικτύων, στη διαχείριση αποβλήτων, στην παραγωγή και παροχή ενέργειας και θέρμανσης, στις τηλεπικοινωνίες και ούτω καθεξής.

Οι απαραίτητοι πόροι για την εκπλήρωση του μακρόπνοου αυτού σχεδίου άσκησης της πραγματικής εθνικής πολιτικής μπορούν κάλλιστα να προκύψουν σταδιακά από την εκμετάλλευση των ενεργειακών μας κοιτασμάτων, ανανεώσιμων και μη, από την πραγματική ανάπτυξη του πρωτογενούς τομέα, τη μείωση της σπατάλης σε διάφορους τομείς και την επίτευξη της εθνικής αυτάρκειας.

Ως εκ τούτου το υπό ψήφιση σχέδιο νόμου δεν είναι δυνατόν να υπερψηφιστεί από τη Χρυσή Αυγή, διότι αντίκειται, για τους λόγους που προαναφέραμε, τόσο στις ιδεολογικές όσο και στις πολιτικές μας θέσεις. Η Χρυσή Αυγή καταψηφίζει.

Σας ευχαριστώ πολύ.

(Χειροκροτήματα από την πτέρυγα της Χρυσής Αυγής)

**ΠΡΟΕΔΡΕΥΩΝ (Γεώργιος Βαρεμένος):** Κι εμείς.

Τον λόγο έχει ο εισηγητής του ΚΚΕ κ. Βαρδαλής.

**ΑΘΑΝΑΣΙΟΣ ΒΑΡΔΑΛΗΣ:** Ευχαριστώ, κύριε Πρόεδρε.

Θα σταθώ σε ορισμένα ζητήματα όπου εμείς διαφωνούμε και για αυτόν το λόγο δεν θα ψηφίσουμε την κύρωση της τροποποίησης της σύμβασης για την κατασκευή, συντήρηση, εκμετάλλευση κ.λπ., του νότιου τμήματος του αυτοκινητοδρόμου κεντρικής Ελλάδας Ε65.

Το πρώτο είναι το εξής: Αφορά τον χαρακτήρα του συγκεκριμένου έργου. Η Κυβέρνηση το χαρακτηρίζει έργο εθνικής σημασίας και άρα ένα έργο προτεραιότητας, αναγκαίο, και μάλιστα ότι πρέπει τελειώσει γρήγορα. Όμως ας δούμε γιατί γίνονται αυτοί οι οδικοί άξονες, για ποιον είναι έργο προτεραιότητας, έργο αναγκαίο. Δεν μπορεί επειδή εσείς λέτε ότι είναι έργο εθνικής σημασίας, να υποστηρίζεται πως πρόκειται για έργο προτεραιότητας για όλους μας. Σε τελική ανάλυση ποιος καθορίζει ποιο έργο είναι έργο προτεραιότητας και μάλιστα με ποια κριτήρια; Έχει σημασία να μας πείτε γύρω από αυτά τα ζητήματα. Έχει, λοιπόν, σημασία να δούμε γιατί γίνονται αυτοί οι οδικοί άξονες.

Η Κυβέρνηση και τα άλλα κόμματα της Αντιπολίτευσης υποστηρίζετε ότι η χώρα πρέπει, ανάμεσα στα άλλα, να καταστεί κόμβος ενέργειας και εμπορευμάτων, με αξιοποίηση μάλιστα της γεωστρατηγικής θέσης της χώρας. Γι’ αυτόν τον σκοπό λέτε ότι είναι απαραίτητοι οι οδικοί άξονες, που -σε συνδυασμό με έργα αναβάθμισης στα υπό ιδιωτικοποίηση λιμάνια αλλά και στους σιδηροδρόμους και την ανάπτυξη σύγχρονων εμπορευματικών κέντρων- θα μειώσουν δραστικά τους χρόνους και άρα τα κόστη των συνδυασμένων εμπορευματικών μεταφορών. Η Ευρωπαϊκή Ένωση μάλιστα το συγκεκριμένο έργο -και όχι μόνο- το έχει εντάξει στο διευρωπαϊκό δίκτυο, γι’ αυτό και δεν έχει αντίρρηση να χρηματοδοτηθεί το συγκεκριμένο έργο από το Πρόγραμμα Δημοσίων Επενδύσεων, σε αντίθεση με άλλες επενδύσεις όπου θεωρεί ότι νοθεύεται ο ανταγωνισμός και βάζει πρόστιμα βλέπε, για παράδειγμα, τα Ναυπηγεία Σκαραμαγκά.

Άρα εδώ γίνεται λόγος για ένα έργο, που γίνεται μέρος των ευρωπαϊκών δικτύων μεταφορών, που εξυπηρετούν τη μεταφορά εμπορευμάτων, τη διευκόλυνση της ενοποίησης της ευρωπαϊκής αγοράς και τη δυνατότητα φυσικά των μονοπωλιακών ομίλων να μεταφέρουν φθηνά και γρήγορα τα εμπορεύματά τους, για να διασφαλίζουν την κερδοφορία τους.

Τώρα τι σχέση μπορεί να έχουν όλα αυτά με τα συμφέροντα και τις λαϊκές ανάγκες; Καμμία απολύτως! Από αυτή την άποψη, λοιπόν, εμείς λέμε ότι αυτές οι προτεραιότητες, που έχετε εσείς, δεν είναι προτεραιότητες για τον ελληνικό λαό, είναι προτεραιότητες που υπηρετούν τις ανάγκες και τα συμφέροντα της αστικής τάξης, ντόπιας και ξένης και αν θέλετε, έτσι εξηγείται και η κατάρρευση του περιφερειακού και επαρχιακού οδικού δικτύου. Γιατί εσείς βλέπετε αυτά τα έργα που έχουν ανάγκη οι κεφαλαιοκράτες.

Βεβαίως και χρειάζονται να γίνονται δημόσια έργα και οδικοί άξονες, αν κάποιος αναρωτιέται γι’ αυτό. Όμως το πραγματικό ερώτημα είναι. Τέτοιου είδους δημόσια έργα για ποιον; Σε όφελος τίνος; Για να ικανοποιηθούν οι ανάγκες της κερδοφορίας των επιχειρηματικών ομίλων ή έργα τα οποία θα βασίζονται στη συνδυασμένη ικανοποίηση των λαϊκών αναγκών; Το μόνο βέβαιο είναι ότι από αυτόν τον σχεδιασμό, η εργατική τάξη, ο λαός έχουν να κερδίσουν μόνο άλλον έναν γύρο έντασης της εκμετάλλευσης και μεγάλους κινδύνους λόγω του ανταγωνισμού στην περιοχή για τους διάφορους δρόμους περάσματος της ενέργειας και των εμπορευμάτων. Εδώ τσακώνονται μεγάλα βουβάλια για τεράστια συμφέροντα. Και άρα τέτοια έργα κατά τη γνώμη μας δεν μπορεί να αποτελούν έργα προτεραιότητας για τον λαό.

Ας δούμε, όμως, τι μπορεί να σημαίνει ικανοποίηση των λαϊκών αναγκών στο ζήτημα που συζητάμε, στο ζήτημα των μεταφορών. Το πρώτο είναι ότι πρέπει να είναι ασφαλείς και να μην κινδυνεύει ο κόσμος να σκοτωθεί. Άρα ασφαλείς οδικές, σιδηροδρομικές, αεροπορικές και ακτοπλοϊκές μεταφορές.

Δεύτερον, να είναι φτηνές και όχι πανάκριβες και τρίτον, να προστατεύουν το περιβάλλον. Μπορούν αυτές οι λαϊκές ανάγκες να ικανοποιηθούν σήμερα;

Θα βάλω δύο ζητήματα. Σήμερα για να γίνει ένα οδικό δίκτυο και να χρηματοδοτηθεί από την Ευρωπαϊκή Ένωση, θα πρέπει να είναι βιώσιμο. Βάζετε, δηλαδή, μπροστά τη λογική της βιωσιμότητας, του κέρδος και όχι την ικανοποίηση των λαϊκών αναγκών. Μπορεί, δηλαδή, ένας οδικός άξονας να είναι αναγκαίος για τον λαό, να λύνει το πρόβλημα της μεταφοράς, όμως με βάση την πολιτική της Ευρωπαϊκής Ένωσης, που συμφωνείτε όλοι σας, δεν πρόκειται να γίνει ποτέ.

Ο κύριος Υπουργός, άλλωστε, χθες στη συζήτηση στην επιτροπή είχε παραδεχθεί, μιλώντας για τους κυκλοφοριακούς φόρτους του συγκεκριμένου οδικού άξονα, του Ε65, ότι εάν γινόταν δημοπράτηση από την αρχή, ποτέ δεν θα είχε κατασκευαστεί. Και προσέξτε τα μόνα σταθερά σε αυτή την περίπτωση, είναι τα κέρδη του παραχωρησιούχου και των κατασκευαστικών ομίλων και αυτά τα κέρδη τα πληρώνει ο λαός δύο και τρεις φορές.

Για παράδειγμα στο τμήμα του οδικού άξονα Ε65 που συζητάμε και έχει κατασκευαστεί ένα μέρος του -γύρω στα ογδόντα χιλιόμετρα, μεταξύ Ξυνιάδας και Τρικάλων- ξέρετε πόσο είναι το κόστος των διοδίων στα ογδόντα χιλιόμετρα; Είναι 5,05 ευρώ μόνο να πας και αναμένεται να προστεθούν και άλλοι δύο σταθμοί στο Λιανοκλάδι και στην Οξύνεια. Το κόστος θα είναι 7,95 ευρώ, δηλαδή άλλα 8 ευρώ από πάνω.

Η σημερινή Κυβέρνηση, λοιπόν, διατηρεί τα διόδια και, για να χρυσώσει το χάπι, δρομολογεί, όπως η ίδια λέει, τα αναλογικά διόδια. Αυτά τα έργα που είναι αναγκαία για την εξασφάλιση της κερδοφορίας του μεγάλου κεφαλαίου, θα τα πληρώνει διπλά και τριπλά ο λαός. θα τα πληρώνει για να κατασκευαστούν και θα τα ξαναπληρώνει για να τα χρησιμοποιεί. Οι κορδέλες σε αυτή την περίπτωση δεν μπορούν να κρύψουν αυτή την οικονομική αφαίμαξη των λαϊκών στρωμάτων.

Όσο για την προστασία του περιβάλλοντος, χαρακτηριστικό παράδειγμα είναι η κατασκευή της Εγνατίας Οδού. Είτε δεν κατασκευάστηκαν αντιπλημμυρικά έργα είτε έμειναν ημιτελή και στην περιοχή του Νομού Θεσσαλονίκης, Καβάλας και Ξάνθης πνίγεται ο κόσμος και καταστρέφονται καλλιέργειες και περιουσίες με το πρώτο πρωτοβρόχι.

Τέλος, τι λέτε με λίγα λόγια οι ίδιοι στην αιτιολογική έκθεση; Μας προέκυψε, λέτε, καπιταλιστική οικονομική κρίση, έπεσαν οι κυκλοφοριακοί φόρτοι και άρα έσοδα, δηλαδή τα κέρδη της κατασκευαστικής εταιρείας έπεσαν κατακόρυφα. Έλλειψη ρευστότητας, δυσκολία δανειοδότησης, με αποτέλεσμα να διακοπεί η κατασκευή του συγκεκριμένου έργου.

Τι συμπέρασμα βγαίνει από αυτό; Το συμπέρασμα είναι ότι ανεξάρτητα από τις καθυστερήσεις, το πώς και πότε θα τελειώσει το έργο, το κυνήγι του κέρδους από τα κατασκευαστικά μεγαθήρια είναι ο παράγοντας που υπονομεύει τις πραγματικές λαϊκές ανάγκες.

Εδώ υπάρχουν πολιτικές ευθύνες; Και βέβαια υπάρχουν. Γιατί; Γιατί στηρίζουν ακριβώς αυτή τη δράση των επιχειρηματικών ομίλων, με σκοπό τη διασφάλιση του κέρδους. Αυτή είναι η πολιτική σας. Και αυτές τις ευθύνες τις έχει τόσο η Κυβέρνηση όσο και τα άλλα κόμματα της Αντιπολίτευσης, γιατί στηρίζουν ακριβώς την ίδια πολιτική. Το κέρδος είναι ο βασικός παράγοντας για το αν θα γίνει ένα έργο, πώς θα γίνει, αν θα σταματήσει, αν θα συνεχιστεί και πάει λέγοντας.

Και τι κάνει τώρα το κράτος, η Κυβέρνηση σε αυτή την περίπτωση; Αναλαμβάνει αυτή τη χρηματοδότηση της κατασκευής του με χρήματα από το Πρόγραμμα Δημοσίων Επενδύσεων, δηλαδή με χρήματα του λαού, για να προχωρήσει ένα έργο που είναι σε όφελος γενικά του κεφαλαίου. Πόσα χρήματα χρειάζονται για να γίνει το έργο; Με βάση την έκθεση του Γενικού Λογιστηρίου του Κράτους χρειάζονται 305 εκατομμύρια ευρώ. Τους λέτε: «Πάρτε τα και βλέπουμε». Τι να δούμε δηλαδή; Αν και όταν τα έσοδα αυτού του αυτοκινητόδρομου καλύπτουν τις δαπάνες λειτουργίας συντήρησης και διασφαλίσουν τα κέρδη του παραχωρησιούχου και περισσέψει κάτι, τότε αυτή είναι η επιτυχία της Κυβέρνησης, αυτά θα επιστρέψουν στο κράτος. «Ζήσε Μάη μου» δηλαδή. Αυτή είναι η τροποποίηση που προτείνετε μαζί με κάποιες ρήτρες σε βάρος του παραχωρησιούχου σε περίπτωση υπέρβασης της προθεσμίας κατασκευής του συγκεκριμένου έργου.

Συμπέρασμα. Έργα που κατασκευάζονται κατά βάση με κρατικά κονδύλια, θα τα εκμεταλλεύονται για τα επόμενα τριάντα χρόνια οι παραχωρησιούχοι και οι τραπεζικοί όμιλοι, που θα εισπράττουν τα επιτόκια από τα δάνεια που τους χορηγούν. Άρα οι όποιες τροποποιήσεις στη σύμβαση παραχώρησης το μόνο που διασφαλίζουν, είναι τα συμφέροντα του κεφαλαίου και τίποτα περισσότερο.

Υπάρχει άλλη λύση; Για το ΚΚΕ λύση σε όφελος του λαού μπορεί να αποτελέσει ο ενιαίος κοινωνικοποιημένος φορέας των κατασκευών, ένας φορέας που θα ασχολείται με όλα τα έργα, από τη φάση της μελέτης μέχρι τη φάση της κατασκευής και λειτουργίας τους, που θα σχεδιάζει και θα υλοποιεί έργα με κριτήριο τη διασύνδεση και τη συμπληρωματικότητα οδικών, αεροπορικών και άλλων μορφών μαζικών μεταφορών, με στόχο τη γρήγορη, φθηνή μετακίνηση προσώπων, προϊόντων, την εξοικονόμηση ενέργειας, την ισόρροπη παρέμβαση του ανθρώπου στο περιβάλλον, τη σχεδιασμένη ανάπτυξη για την εξάλειψη της περιφερειακής ανισότητας και μια σειρά άλλα.

Για να γίνουν, βεβαίως, αυτά, χρειάζεται μια βασική προϋπόθεση: Να κοινωνικοποιηθούν τα βασικά μέσα παραγωγής, με κεντρικό επιστημονικό σχεδιασμό της οικονομίας, με εργατικό έλεγχο και, βεβαίως, αποδέσμευση από την Ευρωπαϊκή Ένωση.

Ευχαριστώ για την ανοχή, κύριε Πρόεδρε.

**ΠΡΟΕΔΡΕΥΩΝ (Γεώργιος Βαρεμένος):** Και εμείς ευχαριστούμε.

Τον λόγο έχει ο κ. Κωνσταντίνος Κατσίκης, εισηγητής των Ανεξαρτήτων Ελλήνων.

**ΚΩΝΣΤΑΝΤΙΝΟΣ ΚΑΤΣΙΚΗΣ:** Ευχαριστώ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, με το ένα και μοναδικό άρθρο του παρόντος σχεδίου νόμου δρομολογείται η επανέναρξη των εργασιών του ημιτελούς τμήματος Λαμίας - Ξυνιάδας μήκους τριάντα δύο χιλιομέτρων. Τίθενται κάποια ερωτήματα, αγαπητοί συνάδελφοι, δηλαδή τα παρακάτω:

Πρώτον, θέλουμε ή δεν θέλουμε να προχωρήσει ένα ακόμα οδικό έργο πνοής; Απαντώ. Σαφώς και θέλουμε. Είναι κρίσιμο και καθοριστικό έργο, διότι ως γνωστόν είναι τμήμα του μερικώς ολοκληρωμένου οδικού δικτύου, συνολικού μήκους διακοσίων τριάντα ενός χιλιομέτρων, που έχει στόχο τη διασύνδεση ανατολικής και δυτικής Ελλάδας. Αποτελεί τμήμα του διευρωπαϊκού δικτύου μεταφορών, και με την επιτάχυνση της ολοκλήρωσής του το ελληνικό δημόσιο εκπληρώνει μια ακόμη δέσμευσή του έναντι της Ευρωπαϊκής Ένωσης, δηλαδή να καταβάλλει κάθε δυνατή προσπάθεια για την κατασκευή τον αναβαλλόμενων τμημάτων αυτής της οδικής αρτηρίας και πρέπει, επιτέλους, να συνδράμουμε όλοι στην περάτωσή του.

Δεύτερον, θέλουμε ή δεν θέλουμε να δώσουμε το πράσινο φως σε ένα έργο, που κατά τα τελευταία χρόνια βρέθηκε σε κατάσταση αδράνειας, προκειμένου να απελευθερωθούμε από τις αγκυλώσεις και τα εμπόδια του παρελθόντος και να ξεπεράσουμε τις πολυετείς καθυστερήσεις και τις συνεχείς αναβολές που είχαν αρνητικό αντίκτυπο στην αναβάθμιση του εθνικού οδικού δικτύου;

Απαντώ. Και θέλουμε και οφείλουμε να προχωρήσουμε.

Ως γνωστόν η αρχική σύμβαση παραχώρησης για την κατασκευή του συνολικού έργου υπογράφηκε το 2008, και το 2009 ξεκίνησαν οι πρώτες εργασίες, ενώ μετά από μία διετία τα έργα πάγωσαν και εν τέλει διακόπηκαν το 2011, συνεπεία των προβλημάτων αποδέσμευσης κεφαλαίων, δηλαδή της έλλειψης ρευστότητας που ανέκυψε λόγω της οικονομικής κρίσης.

Τα συμβαλλόμενα μέρη προχώρησαν σε νέα συμφωνία τροποποίησης της 23ης Νοεμβρίου 2013, προκειμένου να διασφαλιστεί η συνέχεια των αναβληθέντων εργασιών και, επομένως, η βιωσιμότητα του έργου, συμφωνία που κυρώθηκε με τον ν.4219/2013, ενώ με την υπό κύρωση τελευταία τροποποιητική σύμβαση που περιλαμβάνεται στο σημερινό σχέδιο νόμου, επιχειρείται η επανεκκίνηση των εργασιών με όρους μάλιστα ευνοϊκότερους από εκείνους του παρελθόντος.

Ο παραχωρησιούχος έχει αποδεχτεί τους επιπλέον όρους που έθεσε το ελληνικό δημόσιο, προκειμένου να υλοποιηθεί η κατασκευή του τμήματος Λαμίας - Ξυνιάδας. Συμφωνήθηκε μέχρι το 2038 το έργο να λειτουργεί και να συντηρείται κατά την διάρκεια της παραχώρησης από τα έσοδά του και μόνο.

Επιπλέον δημιουργήθηκε ειδικός λογαριασμός, στον οποίο θα πιστώνεται υπέρ του δημοσίου η διαφορά που θα προκύπτει, όταν τα έσοδα του αναβαλλόμενου τμήματος υπερβαίνουν τις δαπάνες λειτουργίας και συντήρησής του, ενώ οι δανειστές του έργου δεν θα έχουν δικαίωμα ενεχύρου.

Στην περίπτωση μάλιστα κατά την οποία τα έσοδα του τμήματος δεν επαρκούν για την κάλυψη των δαπανών αυτών, ο παραχωρησιούχος υποχρεούται να καλύψει από ιδίους πόρους το έλλειμα αυτό.

Ερώτημα τρίτο. Θέλουμε ή δεν θέλουμε να αποδώσουμε στην τοπική κοινωνία ένα δίκτυο, που θα αναβαθμίσει την καθημερινότητα των συμπολιτών μας και θα έχει άμεσο θετικό αντίκτυπο στο σύνολο της εθνικής μας οικονομίας; Είναι ρητορικό το ερώτημα, καθώς τα πολλαπλασιαστικά οφέλη που εκτιμάται πως θα προκύψουν από την ταχύτερη και ασφαλέστερη διασύνδεση περιοχών της περιφέρειας, θα οδηγήσουν σε μία ολιστική αναβάθμιση των εμπορευματικών μεταφορών.

Επιπλέον η αύξηση του όγκου κυκλοφορίας αγαθών, η μείωση του κόστους μεταφοράς προϊόντων και, συνεπώς, η αύξηση των δεικτών ανταγωνιστικότητας είναι καθοριστικά σημεία οικονομικής μεγέθυνσης, ενώ αναμφίβολη είναι και η εκτιμώμενη προστιθέμενη αξία, που θα αποκτήσουν οι τουριστικοί προορισμοί.

Αγαπητοί συνάδελφοι, η Κυβέρνηση κλήθηκε να απαντήσει σε όλες τις παραπάνω προκλήσεις, να θεραπεύσει παθογένειες του παρελθόντος, και να σχεδιάσει επί χάρτου μία συνολική στρατηγική ανάπτυξης υποδομών και μεταφορών. Αυτό πιστεύω πως ήταν το πρώτο και κύριο μέλημα της ηγεσίας του Υπουργείου Υποδομών και Μεταφορών. Κατάφερε να ξεπεράσει τα εμπόδια με μία σειρά ενεργειών όπως με τον ν.4413/2016, ο οποίος έθεσε για πρώτη φορά ένα σαφές πλαίσιο για το σύνολο των συμβάσεων παραχώρησης.

Το αποτέλεσμα σήμερα είναι να φτάνουμε σε αυτό το νομοσχέδιο, που ουσιαστικά αποτελεί απτό παράδειγμα μιας συνολικής προσπάθειας ανάπτυξης έργων υποδομής που βρίσκονται σε εξέλιξη σε ολόκληρη τη χώρα, καθώς πέραν του συγκεκριμένου έργου, βάσει του στρατηγικού σχεδιασμού, ακολουθούν έργα συνολικού ύψους 9 δισεκατομμυρίων ευρώ. Θα αναφέρω ενδεικτικά τόσο τη σύμβαση αεροδρομίου στο Καστέλι Ηρακλείου όσο και τον Βόρειο Οδικό Άξονα της Κρήτης, το ηλεκτρονικό σύστημα διοδίων αλλά και την Γραμμή 4 του μετρό.

Καταληκτικά, κύριε Πρόεδρε, κρίνουμε πως έχουν γίνει όλα τα απαραίτητα βήματα από πλευράς πολιτείας, προκειμένου το έργο αυτό να τεθεί εκ νέου σε φάση περάτωσης.

Η περίοδος κατασκευής έχει αυστηρές προθεσμίες για την ολοκλήρωση των απαλλοτριώσεων, των αρχαιολογικών εργασιών και τις μετακινήσεις των δικτύων κοινής ωφέλειας, ενώ έχει ήδη προηγηθεί η θετική γνωμοδότηση του Ελεγκτικού Συνεδρίου. Η δε δαπάνη που προκαλείται εις βάρος του κρατικού προϋπολογισμού ανέρχεται στα 305 εκατομμύρια ευρώ και θα καλυφθεί από το Πρόγραμμα Δημοσίων Επενδύσεων.

Η ολοκλήρωση του αυτοκινητόδρομου Ε65, -ενός έργου με ιδιαίτερη στρατηγική σημασία για την ανάπτυξη της χώρας, βασισμένου σε σύγχρονα εθνικά και ευρωπαϊκά πρότυπα, -πρέπει να τεθεί και πάλι ως κύρια αναπτυξιακή προτεραιότητα.

Αυτόν τον στόχο πιστεύουμε πως υπηρετεί και το παρόν σχέδιο νόμου του Υπουργείου Υποδομών και Μεταφορών και γι’ αυτόν τον λόγο οι Ανεξάρτητοι Έλληνες το υπερψηφίζουμε.

Ευχαριστώ.

**ΠΡΟΕΔΡΕΥΩΝ (Γεώργιος Βαρεμένος):** Κι εμείς ευχαριστούμε.

Ο κ. Μαυρωτάς, ειδικός αγορητής του Ποταμιού, έχει τον λόγο.

**ΓΕΩΡΓΙΟΣ ΜΑΥΡΩΤΑΣ:** Ευχαριστώ, κύριε Πρόεδρε.

Συζητάμε την κύρωση της συμφωνίας τροποποίησης διατάξεων σύμβασης παραχώρησης η οποία κυρώθηκε το 2007, και της οποίας οι διατάξεις έχουν τροποποιηθεί ξανά στο παρελθόν το 2013 και το 2015. Αφορά αναβαλλόμενο τμήμα του έργου μελέτης, κατασκευής, συντήρησης, λειτουργίας και εκμετάλλευσης του αυτοκινητοδρόμου κεντρικής Ελλάδος, δηλαδή του Ε65, μήκους περίπου τριάντα δύο χιλιομέτρων.

Σύμφωνα με την ειδική έκθεση θα προκληθεί δαπάνη ύψους 305 εκατομμυρίων ευρώ σε βάρος του κρατικού προϋπολογισμού, η οποία θα καλυφθεί με χρηματοδότηση από το Πρόγραμμα Δημοσίων Επενδύσεων.

Όπως ακούστηκε και στην επιτροπή, το έργο καθυστέρησε, γιατί αφ’ ενός έπρεπε να πάρει την έγκριση της DG COMP, δηλαδή της Γενικής Διεύθυνσης Ανταγωνισμού, κάτι το οποίο έγινε φέτος περίπου τον Οκτώβρη, και ακολούθως την έγκριση του Ελεγκτικού Συνεδρίου που έγινε, όπως μας είπε ο κύριος Υπουργός, αρχές Δεκεμβρίου, εξ ου και η καθυστέρησή του να έρθει στη Βουλή.

Το τμήμα, λοιπόν, του ημικόμβου Ξυνιάδας, μήκους τριάντα δύο χιλιομέτρων είναι ενταγμένο στο διευρωπαϊκό δίκτυο, ως ισχύει, έχει χαρακτηριστεί ως έργο εθνικής σημασίας από το 2006 και συγχρηματοδοτείται από την Ευρωπαϊκή Ένωση. Η αρχική σύμβαση παραχώρησης του έργου έγινε το 2007. Μετά, όπως είπαμε, έγιναν τροποποιήσεις με τους ν.4219/13 και ν.4354/15 και καταλήξαμε τώρα, μετά από δώδεκα χρόνια προβλημάτων και καθυστερήσεων, να έρθει η σύμβαση για κύρωση στη Βουλή.

Επιχειρείται έτσι η ολοκλήρωση του ημιτελούς κόμβου Ξυνιάδας, δηλαδή από τη Λαμία στην Ξυνιάδα, από την ΠΑΘΕ στην Ξυνιάδα, του ενός από τους τρεις της αρχικής σύμβασης που αποτελούν αναβαλλόμενα τμήματα του έργου από τον παραχωρησιούχο, προϋπολογισμού 305 εκατομμυρίων ευρώ, όπως είπαμε, από το Πρόγραμμα Δημοσίων Επενδύσεων.

Έτσι όπως είναι αυτή τη στιγμή ο Ε65, παραμένει ένας αυτοκινητόδρομος που δεν οδηγεί πουθενά τυφλός. Σήμερα μετά και την παράδοση του κεντρικού τμήματος Ξυνιάδα - Τρίκαλα στις 21 Δεκεμβρίου 2017, ο αυτοκινητόδρομος της κεντρικής Ελλάδος εξακολουθεί να παραμένει τυφλός. Αυτό είναι μία ακόμα ελληνική πρωτοτυπία, καθώς από τα συνολικά 190,5 χιλιόμετρα του Ε65 παραδόθηκε στη κυκλοφορία πρώτα το μεσαίο τμήμα μήκους εβδομήντα εννιά χιλιομέτρων, ενώ οι δύο άκρες παρέμειναν σε αναμονή.

Το νότιο τμήμα που είναι αυτό για το οποίο συζητάμε μήκους τριάντα δύο χιλιομέτρων, θα οδηγηθεί προς ολοκλήρωση με την παρούσα σύμβαση, ενώ για το βόρειο τμήμα που είναι το κομμάτι από Τρίκαλα μέχρι Εγνατία, όπου ουσιαστικά έχουν ενοποιηθεί οι άλλοι δύο κόμβοι που εκκρεμούν, το Υπουργείο Υποδομών και Μεταφορών βρίσκεται σε συνεργασία με την Ευρωπαϊκή Τράπεζα Επενδύσεων για τη χρηματοδότησή του και απαιτείται οριστικοποίηση τεχνικών και χρηματοοικονομικών θεμάτων.

Με τη νέα σύμβαση επέρχονται ορισμένες αλλαγές ήσσονος ως επί το πλείστον σημασίας, υπάρχουν, όμως, και διαδικαστικές, τεχνικές τροποποιήσεις ,που αλλάζουν τη δυναμική του έργου. Ειδικότερα τροποποιείται το άρθρο 18 της αρχικής σύμβασης και πλέον θα επιβάλλονται στον παραχωρησιούχο αυστηρότερες ρήτρες, τόσο χρηματικά, δηλαδή κατάθεση εγγυητικής, πρόστιμα, κ.λπ., όσο και χρονικά, δηλαδή στενότερα περιθώρια για το αναβαλλόμενο τμήμα.

Μετά σε κάθε ανάληψη του παραχωρησιούχου μέσα σε μια πενταετία το δημόσιο θα καλύπτει τον ΦΠΑ, ενώ εκτός από 400 **ε**κατομμύρια που συγχρηματοδοτεί η Ευρωπαϊκή Ένωση, το δημόσιο θα καταβάλλει ύστερα από έξι μήνες 5,7 εκατομμύρια για εργασίες αποκατάστασης των ημιτελών έργων του ιδίου τμήματος με τη μορφή συμπληρωματικών εργασιών.

Όπως είπαμε και προηγουμένως, αυτό που καθυστέρησε την έναρξη των εργασιών, ήταν η απόφαση της Γενικής Διεύθυνσης Ανταγωνισμού της Ευρωπαϊκής Επιτροπής, για την οποία χρειάστηκαν σχεδόν δύο χρόνια με αλλεπάλληλες ανταλλαγές αλληλογραφίας ανάμεσα στις δύο πλευρές.

Η αιτιολόγηση όπως φαίνεται, δεν είχε θεωρηθεί αυτονόητη από τη γενική διεύθυνση, που έπρεπε να πειστεί ότι δεν παραβιάζονται οι αρχές του ανταγωνισμού με τα αναβαλλόμενα τμήματα.

Το κόστος του έργου συνολικά ανέρχεται σε 310 εκατομμύρια ευρώ. Σύμφωνα με απάντηση, πάντως, του Υπουργείου Υποδομών και Μεταφορών στο πλαίσιο του κοινοβουλευτικού ελέγχου οι εργασίες θα διαρκέσουν τρία χρόνια, δηλαδή θα πάμε έως το 2021, για να το εντάξουμε και στους εορτασμούς για τα διακόσια χρόνια της Ελληνικής Επανάστασης.

Εμείς θεωρούμε θετικό το νομοσχέδιο. Είναι ένα κρίσιμο έργο υποδομής για ένα κομμάτι της χώρας, την κεντρική Ελλάδα, που θα δώσει την ευκαιρία σε αυτό το κομμάτι να αναδειχθεί ακόμα περισσότερο. Είμαστε, λοιπόν, θετικοί στην κύρωση τροποποίησης της σύμβασης παραχώρησης για τον Ε65 και για κοινωνικούς και για αναπτυξιακούς λόγους στην περιοχή της κεντρικής Ελλάδος και θα περιμένουμε και την ολοκλήρωση του έργου, δηλαδή, και το κομμάτι Τρίκαλα - Εγνατία που θα δώσει, κατά τη γνώμη μας, ακόμα περισσότερο ζωή στην περιοχή.

Επίσης είναι θετικό το ότι στο συγκεκριμένο νομοσχέδιο, δεν έχουμε αυτό το φαινόμενο που παρουσιάστηκε πριν από μερικές ώρες στο προηγούμενο νομοσχέδιο, όπου είχαμε περίπου είκοσι δύο τροπολογίες, πράγμα που μας ανάγκασε να αποχωρήσουμε από τη διαδικασία.

Ευχαριστώ πολύ.

**ΠΡΟΕΔΡΕΥΩΝ (Γεώργιος Βαρεμένος):** Ευχαριστούμε.

Κύριε Σιμορέλη, έχετε τον λόγο, μιας και έγινε λόγος για το τμήμα Τρίκαλα - Εγνατία.

**ΧΡΗΣΤΟΣ ΣΙΜΟΡΕΛΗΣ:** Ευχαριστώ, κύριε Πρόεδρε. Σήμερα έχουν την τιμητική τους τα Τρίκαλα, γενικά η Θεσσαλία.

Κύριοι Βουλευτές, κύριε Υπουργέ, δεν το κάνω συχνά, αλλά θα ήθελα να σχολιάσω όλα αυτά τα οποία είπε ο εκπρόσωπος της Δημοκρατικής Συμπαράταξης κ. Μανιάτης.

Όσον αφορά το πρώτο ζήτημα για τον αγωγό East Med όπως λέγεται, ο «αγωγός ευημερίας» που θα έλεγα εγώ, τώρα πάρθηκε η πολιτική απόφαση από πού θα περάσει ο αγωγός.

Όσον αφορά το δεύτερο, την κ. Θάνου και την Επιτροπή Ανταγωνισμού, θα ήθελα να πω από εδώ ότι εκλέχθηκε εχθές από τις ψήφους του ΣΥΡΙΖΑ, των ΑΝΕΛ, της Ένωσης Κεντρώων και της Χρυσής Αυγής. Νομίζω ότι το ΚΚΕ ψήφισε «παρών» -αν θυμάμαι καλά- και το Ποτάμι, η Νέα Δημοκρατία και η Δημοκρατική Συμπαράταξη «κατά».

Επίσης θα ήθελα να σχολιάσω τα λόγια του κ. Μανιάτη, που μίλησε από την αρχή κιόλας όσον αφορά τα σκάνδαλα, τα ρουσφέτια. Εγώ θα έλεγα: «Κοίτα ποιος μιλάει». Κοιτάτε ποιος μιλάει! Θα έλεγα μόνο το εξής: Ας κοιτάξει στην αυλή του, διότι στο σπίτι του κρεμασμένου ας μη συνεχίσω, γιατί ξέρετε τι εννοώ.

Σήμερα είμαι στη πολύ ευχάριστη θέση, να μιλήσω για την κύρωση σύμβασης μεταξύ του ελληνικού δημοσίου και του αναδόχου για την κατασκευή του νότιου τμήματος του αυτοκινητοδρόμου Ε65 από τη Λαμία μέχρι την Ξυνιάδα. Ο αυτοκινητόδρομος Ε65 τόσο για εμάς στα Τρίκαλα αλλά και για ολόκληρη τη χώρα είναι ένα έργο στρατηγικής σημασίας, και η ολοκλήρωσή του θα προσφέρει στον κεντρικό κορμό της Ελλάδας ένα σύγχρονο και ασφαλή αυτοκινητόδρομο.

Δυστυχώς αυτό το έργο είχε βαλτώσει λόγω προχειρότητας, λανθασμένης κατεύθυνσης και προγραμματισμού των προηγούμενων κυβερνήσεων. Η αρχική σύμβαση έγινε το μακρινό 2007. Το 2011, σταμάτησαν οι κατασκευαστικές εργασίες και το 2013, έγινε η τροποποίηση της σύμβασης και αναβλήθηκε η κατασκευή του βόρειου και νότιου τμήματος.

Αλήθεια εδώ θα ήθελα να θέσω ένα ερώτημα: Γιατί όλα αυτά; Γιατί έγινε αυτό το έκτρωμα; Και αν θυμάμαι καλά, Υπουργός ήταν ο κ. Χρυσοχοΐδης. Εγώ δεν είμαι ούτε ειδικός, ούτε τεχνικός, ούτε μηχανικός. Φαρμακοποιός είμαι. Όμως είναι δυνατόν να έχει μπει το έργο, και άφησαν τα δύο άκρα και έκαναν μόνο το μέσο;

Εδώ θέλω μια απάντηση. Βέβαια η απάντηση είναι σαφής. Δεν το θέλατε αυτό το έργο, γιατί αυτός ο δρόμος όταν θα κατασκευαστεί στην ολότητά του, θα είναι πάρα πολύ ανταγωνιστικός και με την Ιόνια Οδό και με την ΠΑΘΕ.

Η σημερινή Κυβέρνηση κατάφερε σε σύντομο χρονικό διάστημα και μειώνοντας το αρχικό κόστος, να παραδώσει στην κυκλοφορία το κεντρικό τμήμα του έργου. Συγκεκριμένα έναν χρόνο πριν, στις 22 Δεκεμβρίου του 2017, δόθηκε στην κυκλοφορία το τμήμα από την Ξυνιάδα ως τα Τρίκαλα περισσότερα από δέκα χρόνια μετά την υπογραφή της αρχικής σύμβασης για ολόκληρο το έργο.

Πρόκειται για περίπου ογδόντα χιλιόμετρα σύγχρονου, ασφαλούς αυτοκινητοδρόμου που έδωσαν μια νέα μορφή στα ταξίδια από Αθήνα προς Τρίκαλα, Καρδίτσα, Καλαμπάκα και προς όλους τους δημοφιλείς τουριστικούς προορισμούς της δυτικής και κεντρικής Θεσσαλίας. Η διάρκεια της διαδρομής μειώθηκε περισσότερο από τριάντα λεπτά, ενώ ταυτόχρονα παρακάμπτονται οι επικίνδυνες στροφές του Δομοκού. Αυτές είναι σημαντικές αλλαγές, που τις βιώνουν καθημερινά οι πολίτες του Νομού Τρικάλων και ολόκληρης της Θεσσαλίας.

Εμείς, δηλαδή, κύριοι της Αντιπολίτευσης, καταφέραμε αναλαμβάνοντας μέσα στην κρίση, να ολοκληρώσουμε ή να δρομολογήσουμε την ολοκλήρωση μεγάλων έργων που εσείς εγκαταλείψατε. Μάλιστα μετά από σκληρές διαπραγματεύσεις πετύχαμε τη μείωση των απαιτήσεων των παραχωρησιούχων, κερδίζοντας για τη χώρα 700 εκατομμύρια και πλέον.

Αυτά τα έργα αν δεν είχαμε αναλάβει εμείς και είχατε μείνει εσείς στην κυβέρνηση, θα έμεναν προβληματικά και παρατημένα. Μπορούμε να πούμε ότι πετύχαμε εκεί που εσείς αποτύχατε.

Σήμερα κάνουμε ένα ακόμα βήμα και ερχόμαστε να κυρώσουμε τη σύμβαση για την κατασκευή του νότιου τμήματος. Το τμήμα αυτό έχει 32,5 χιλιόμετρα και θα ενώνει τον σημερινό τυφλό αυτοκινητόδρομο με τον άξονα Αθήνας - Θεσσαλονίκης. Ξέρετε πώς το λένε στα Τρίκαλα με την ντοπιολαλιά τον τυφλό δρόμο; Τον γκαβό δρόμο.

Είχα τονίσει και στην Επίτροπο Ανταγωνισμού πριν από λίγο καιρό ότι είναι απαραίτητη η ολοκλήρωση του συνόλου του έργου, ειδικά του βόρειου κομματιού, έτσι ώστε ο δρόμος να είναι βιώσιμος και ανταγωνιστικός, γιατί έτσι όπως είναι σήμερα, δεν είναι ανταγωνιστικός και δεν είναι και βιώσιμος. Έτσι θα αξιοποιηθεί στον μέγιστο βαθμό από τους πολίτες και ειδικά από τους αγρότες και τους μικρομεσαίους για τη μεταφορά προϊόντων.

Επίσης θα δώσει περαιτέρω ώθηση στην τουριστική ανάπτυξη της περιοχής, και θα φέρει ισχυρή αναπτυξιακή δυναμική, καθώς θα επιτευχθεί η σύνδεση με τα διευρωπαϊκά δίκτυα μεταφορών.

Η χρηματοδότηση παραμένει στα 306 εκατομμύρια ευρώ, όσο αρχικά έχει προβλεφθεί, παρά το γεγονός ότι μεσολάβησαν έντεκα χρόνια. Η σύμβαση έχει την έγκριση της Κομισιόν και του Ελεγκτικού Συνεδρίου.

Επίσης οι αλλαγές στη σύμβαση τροποποίησης του 2013 μόνο θετικές μπορούν να χαρακτηριστούν.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ένα λεπτό, κύριε Πρόεδρε.

Η Κυβέρνηση κατέβαλε κάθε δυνατή προσπάθεια, προτάσσοντας το δημόσιο συμφέρον για να προχωρήσει αυτό το σημαντικό έργο, ένα έργο που οι προηγούμενες κυβερνήσεις απέτυχαν να διαχειριστούν.

Το έργο θα ξεκινήσει άμεσα, καθώς δεν υπάρχουν εκδηλώσεις των απαλλοτριώσεων. Το νότιο τμήμα το Ε65 -καλά να είμαστε- μέσα σε λιγότερο από τριάντα έξι μήνες οι Υπουργοί της Κυβέρνησης του ΣΥΡΙΖΑ θα έρθουν να το εγκαινιάσουν ξανά. Και εύχομαι -δεν είναι εδώ ο κύριος Υπουργός- πολύ γρήγορα να εγκαινιάσουμε και το βόρειο κομμάτι, το οποίο θα συνδέσει τον δρόμο με την Εγνατία Οδό και σας περιμένουμε σύντομα.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Βαρεμένος):** Κι εμείς ευχαριστούμε.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, πενήντα επτά μαθήτριες και μαθητές και τέσσερις εκπαιδευτικοί συνοδοί από το Γυμνάσιο Λεβιδίου Αρκαδίας.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Ο κ. Σκρέκας έχει τον λόγο για πέντε λεπτά.

**ΚΩΝΣΤΑΝΤΙΝΟΣ ΣΚΡΕΚΑΣ:** Ευχαριστώ, κύριε Πρόεδρε.

Κατ’ αρχάς θέλω να πω, κύριε συνάδελφε, ότι σήμερα συζητάμε μια νομοθετική ρύθμιση, που φέρνει η Κυβέρνηση για την επανεκκίνηση κατασκευής του νότιου τμήματος της κεντρικής οδού Ε65, δηλαδή μιας οδού, ενός οδικού άξονα που ενώνει την Εθνική Οδό Αθηνών - Λαμίας με την Εγνατία Οδό στο ύψος των Γρεβενών, διασχίζοντας τη δυτική Θεσσαλία και συγκεκριμένα τις Περιφερειακές Ενότητες Καρδίτσας και Τρικάλων.

Και θέλω να πω ότι είναι ένα έργο τεράστιας σημασίας, αφού μειώνει σημαντικά τη χρονική απόσταση μεταξύ της δυτικής Θεσσαλίας, της δυτικής Μακεδονίας και ιδιαίτερα του νομού μου, του Νομού Τρικάλων με το κέντρο των Αθηνών, το λιμάνι του Πειραιά αλλά και το αεροδρόμιο «Ελευθέριος Βενιζέλος».

Και, φυσικά, καταλαβαίνετε ότι με πολύ μικρότερη χρονική απόσταση και πολύ πιο ασφαλή δρόμο, και το τουριστικό ρεύμα προς και από τα Τρίκαλα, την ιδιαίτερη πατρίδα μου, θα αυξηθεί σημαντικά αλλά και το κόστος μεταφοράς των αγροτικών και κτηνοτροφικών παραγόμενων και άλλων προϊόντων θα μειωθεί, με αποτέλεσμα αυτά τα προϊόντα να γίνουν ακόμα πιο ανταγωνιστικά στην ελληνική αγορά.

Άρα καταλαβαίνετε πόσο σημαντικό είναι να ολοκληρωθεί αυτό το έργο πάρα πολύ γρήγορα για όλη τη δυτική Θεσσαλία, για τα Τρίκαλα, για τη δυτική Μακεδονία, για την Κοζάνη, για τα Γρεβενά, για την Καστοριά και τη Φλώρινα.

Επιτρέψτε μου, όμως, να πω, επειδή έχω ακούσει πάρα πολλές φορές τον αρμόδιο Υπουργό να προσπαθεί να δικαιολογήσει, δυστυχώς, τη διαφαινόμενη και την παρατηρούμενη ανεπάρκεια αυτής της Κυβέρνησης, προτάσσοντας θρασύτατες δικαιολογίες, οι οποίες, όμως, πολύ εύκολα μπορούν να διαψευστούν –και σας καλώ να είστε πιο προσεκτικός, κύριε Υπουργέ,- ότι όταν προτάσσονται μέσα από τη Βουλή, από το Βήμα της Βουλής -ή της Ολομέλειας ή επιτροπής- ξέρετε ότι υπάρχουν Πρακτικά. Και αυτά τα Πρακτικά δείχνουν αυτά τα οποία έχετε πει και είναι πολύ εύκολο κάποιος να τα διαβάσει και να καταλάβει με ποιον πονηρό τρόπο προσπαθείτε να διαστρεβλώσετε, δυστυχώς, την αλήθεια.

Τι έγινε με το έργο E65, αυτό το έργο το οποίο ήταν ένα όραμα και ένας σχεδιασμός της κυβέρνησης του Κώστα Καραμανλή και της Νέας Δημοκρατίας; Είχε ξεκινήσει όπως όλες οι μεγάλες παραχωρήσεις μέσα από έργα ΣΔΙΤ δηλαδή μέσα από τη σύμπραξη δημοσίου και ιδιωτικού τομέα. Ήταν έργα τα οποία χρησιμοποιούσαν και μόχλευαν ιδιωτικά κεφάλαια, γιατί αλλιώς δεν θα μπορούσαν να γίνουν ποτέ αυτοί οι οδικοί άξονες. Είχε ξεκινήσει, σταμάτησε αυτό το έργο το 2011, κάτω από την πίεση της τεράστιας χρηματοοικονομικής κρίσης η οποία είχε βρει την Ελλάδα.

Η Νέα Δημοκρατία ανέλαβε τη διακυβέρνηση αυτού του τόπου ξανά στα μέσα του 2012 και από τα μέσα του 2012 μέχρι τα μέσα του 2013 έφερε όλα τα μέρη μαζί, τις τράπεζες που χρηματοδοτούσαν αυτά τα έργα, τους παραχωρησιούχους, την Ευρωπαϊκή Επιτροπή και, βέβαια, έφερε και την ελληνική πολιτεία, και με μία επαναδιαπραγμάτευση όλα αυτά τα έργα και οι μεγάλες παραχωρήσεις και οι μεγάλοι οδικοί άξονες επανεκκινήθηκαν.

Έτσι, λοιπόν, επανεκκινήθηκε και ο Ε65. Πώς επανεκκινήθηκε, όμως, επειδή δεν υπήρχαν τα χρήματα για όλο το κομμάτι; Είπαν ότι θα κατασκευαστούν με τα χρήματα που ήταν διαθέσιμα το οριζόντιο τμήμα, το οποίο ήταν και πιο βατό –να το πω έτσι- περίπου ογδόντα χιλιομέτρων, το Τμήμα Ξυνιάδα - Τρίκαλα και τα υπόλοιπα δύο κομμάτια, το νότιο τμήμα που διασυνέδεε την Ξυνιάδα με την Εθνική Οδό Αθηνών - Λαμίας, αλλά και το βόρειο τμήμα το οποίο διασυνδέει τα Τρίκαλα μέσω Καλαμπάκας με την Εγνατία Οδό, ορίστηκαν ως αναβαλλόμενα τμήματα αυτής της παραχώρησης, δηλαδή ως τμήματα τα οποία θα μπορούσαν να κατασκευαστούν αμέσως μόλις ολοκληρώνονταν οι μελέτες αλλά και το χρηματοδοτικό σχήμα.

Πράγματι, λοιπόν, ξεκίνησε το οριζόντιο κομμάτι.

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)

Θα χρειαστώ δύο λεπτά ακόμη, κύριε Πρόεδρε, γιατί καταλαβαίνετε ότι είναι πάρα πολύ σημαντικό. Είναι ένα έργο το οποίο αφορά την ιδιαίτερη πατρίδα μου, τα Τρίκαλα. Είναι πάρα πολύ σημαντικό για εμάς και τους ανθρώπους που διαβιούν εκεί.

**ΠΡΟΕΔΡΕΥΩΝ (Γεώργιος Βαρεμένος):** Προχωράτε, παρακαλώ.

**ΚΩΝΣΤΑΝΤΙΝΟΣ ΣΚΡΕΚΑΣ:** Επιτρέψτε μου, λοιπόν, να πω ότι το 2013 επανεκκινήθηκε και μέχρι το 2014 είχε κατασκευαστεί το 60% του έργου του οριζόντιου τμήματος Ξυνιάδα - Τρίκαλα και, μάλιστα, στο τέλος του 2013 το ποσοστό ολοκλήρωσης ήταν 13%, στο τέλος του 2014 το ποσοστό ολοκλήρωσης ήταν 60%, κύριε Υπουργέ.

Άρα μέσα σε έναν χρόνο είχε ολοκληρωθεί το 50% του δρόμου και, φυσικά, εφόσον συνέχιζε έτσι, το υπόλοιπο 40%, με τον ίδιο ρυθμό ολοκλήρωσης, θα είχε ολοκληρωθεί εντός του 2015.

Πότε ολοκληρώθηκε, κύριε Υπουργέ, το εν λόγω τμήμα και πότε παραδόθηκε στην κυκλοφορία; Δυστυχώς σχεδόν τρία χρόνια αργότερα στο τέλος του 2017.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Δώστε μου δύο λεπτά ακόμη, κύριε Πρόεδρε.

**ΠΡΟΕΔΡΕΥΩΝ (Γεώργιος Βαρεμένος):** Δύο λεπτά είχαμε πει προηγουμένως. Εξακολουθούν να είναι δύο;

**ΚΩΝΣΤΑΝΤΙΝΟΣ ΣΚΡΕΚΑΣ:** Ναι, κύριε Πρόεδρε.

Αυτό που είπατε στην επιτροπή ότι δεν θα μπορούσε να έχει κατασκευαστεί ένα τόσο μεγάλο ποσοστό του δρόμου, επειδή δεν είχαν ολοκληρωθεί οι απαλλοτριώσεις, είναι ένα έωλο επιχείρημα, το οποίο πολύ εύκολα, δυστυχώς, καταπέφτει. Γιατί;

Διότι οι απαλλοτριώσεις, κύριε Υπουργέ, ολοκληρώθηκαν στα μέσα του 2017. Οπότε πώς κατασκευάστηκε το υπόλοιπο έργο, αφού δεν είχαν ολοκληρωθεί οι απαλλοτριώσεις; Φυσικά επειδή οι παραχωρησιούχοι είχαν νοικιάσει αυτά τα κτήματα, που ήταν προς απαλλοτρίωση, και έτσι κατασκεύασαν το έργο.

Είναι ένα έωλο, ένα ψευδεπίγραφο επιχείρημα, το οποίο καταπίπτει πολύ εύκολα και δυστυχώς σας υποτιμά. Δεν πρέπει να έρχεστε στη Βουλή και να προσπαθείτε να παραπλανήσετε τους Βουλευτές με τέτοια έωλα επιχειρήματα, κύριε Υπουργέ, που εύκολα καταρρίπτονται.

Όσον αφορά το νότιο κομμάτι, κυρίες και κύριοι συνάδελφοι, καταθέτω για τα Πρακτικά την απόφαση της Ευρωπαϊκής Επιτροπής, η οποία ενέκρινε το επιχειρησιακό πρόγραμμα του Υπουργείου Υποδομών και Μεταφορών, στο οποίο είχαμε συμπεριλάβει το νότιο τμήμα και είχε εγκριθεί τον Δεκέμβριο του 2014.

(Στο σημείο αυτό ο Βουλευτής κ. Κωνσταντίνος Σκρέκας καταθέτει για τα Πρακτικά την προαναφερθείσα απόφαση, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Πότε φέρνετε εσείς τη νομοθετική ρύθμιση, κύριε Υπουργέ, για να εκκινήσει η κατασκευή του νοτίου τμήματος; Το 2015; Όχι. Το 2016; Όχι. Το 2017; Όχι. Το 2018 τη φέρατε. Η Νέα Δημοκρατία από τα μέσα του 2012 μέχρι το τέλος του 2014, σε ενάμιση χρόνο, είχε επανεκκινήσει όλες τις παραχωρήσεις και είχε κατασκευάσει και το 60% του Ε65, του ευθύγραμμου τμήματος. Εσείς σε τέσσερα χρόνια δεν καταφέρατε να ξεκινήσετε την κατασκευή ενός έργου, το οποίο είναι εγκεκριμένο από την Ευρωπαϊκή Επιτροπή, όχι να το ολοκληρώσετε.

Και για ποιον λόγο έγινε αυτό; Θα σας πω για ποιον λόγο, κύριε Υπουργέ.

**ΠΡΟΕΔΡΕΥΩΝ (Γεώργιος Βαρεμένος):** Να το πείτε όμως πάρα πολύ σύντομα.

**ΚΩΝΣΤΑΝΤΙΝΟΣ ΣΚΡΕΚΑΣ:** Τελειώνω, κύριε Πρόεδρε.

Κύριε Υπουργέ, από τον Ιανουάριο του 2015 μέχρι τον Αύγουστο του 2015 είχατε περιθώριο οκτώ μήνες. Παραμονές εκλογών -περίεργο αυτό- αποστείλατε πρόσκληση στον παραχωρησιούχο, εάν θέλει να κατασκευάσει τα δύο αναβαλλόμενα τμήματα. Παραμονές εκλογών! Τι περίεργο!

Από τότε προχωρήσατε και στείλατε επιστολή στην DG Comp, στην Επιτροπή Ανταγωνισμού της Ευρωπαϊκής Επιτροπής τον Ιανουάριο του 2017. Και πότε, τελικά, καταφέρατε να επανεκκινήσετε το έργο; Φτάνουμε στον Ιανουάριο του 2019.

Συγχαρητήρια, κύριε Υπουργέ, για τα πεπραγμένα τα δικά σας και της Κυβέρνησής σας! Τέσσερα χρόνια για να επανεκκινήσετε ένα έτοιμο έργο! Πρέπει να πανηγυρίζετε γι’ αυτό.

**ΠΡΟΕΔΡΕΥΩΝ (Γεώργιος Βαρεμένος):** Ωραία. Μετά τα συγχαρητήρια τελειώνουμε.

**ΚΩΝΣΤΑΝΤΙΝΟΣ ΣΚΡΕΚΑΣ:** Εμείς, κύριε Πρόεδρε, θα ψηφίσουμε αυτή τη νομοθετική ρύθμιση, παρ’ όλο που αυτή η τραγική καθυστέρηση έχει κοστίσει πάρα πολλά χρήματα αλλά και ανθρώπινες ζωές με αυτούς τους κακούς δρόμους που αναγκαστικά χρησιμοποιούσαν οι Έλληνες πολίτες αυτά τα χρόνια. Έστω αυτά τα δύο, τρία χρόνια που εσείς καθυστερήσατε, θα είχαν σωθεί κάποιοι άνθρωποι.

Εμείς, λοιπόν, στηρίζουμε και ψηφίζουμε αυτή τη νομοθετική διάταξη, και ελπίζουμε τουλάχιστον να μάθουν από τα λάθη τους, να σταματήσουν να κοροϊδεύουν και να εμπαίζουν τον ελληνικό λαό, να σηκώσουν τα μανίκια και να κάτσουν να δουλέψουν τις λίγες αυτές εβδομάδες που τους έχουν απομείνει στη διακυβέρνηση αυτού του τόπου.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Βαρεμένος):** Ευχαριστώ πολύ.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών και Μεταφορών):** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Γεώργιος Βαρεμένος):** Ορίστε, κύριε Υπουργέ.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών και Μεταφορών):** Κύριε Πρόεδρε, απλώς θα ήθελα να κάνω μία παρατήρηση, σε σχέση με αυτά που είπε ο κ. Σκρέκας και ο κ. Καραμανλής λίγο πιο πριν.

**ΧΡΗΣΤΟΣ ΣΙΜΟΡΕΛΗΣ:** Εκεί που μας χρωστάγανε, μας πήραν και το βόδι.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών και Μεταφορών):** Σαν τον σύζυγο που τον πιάνει η σύζυγός του να τον απατά και της λέει: Καλά, αγάπη μου, δεν πιστεύεις εμένα και πιστεύεις στα μάτια σου;

Έχετε πολύ μεγάλο θράσος, για να λέτε αυτά που λέτε στο Ελληνικό Κοινοβούλιο σε σχέση με τα έργα παραχώρησης, κύριε Σκρέκα, και σε σχέση με το πόσα και ποια έχετε κάνει.

**ΠΡΟΕΔΡΕΥΩΝ (Γεώργιος Βαρεμένος):** Τον λόγο έχει ο κ. Μαυραγάνης.

**ΚΩΝΣΤΑΝΤΙΝΟΣ ΣΚΡΕΚΑΣ:** Κύριε Πρόεδρε, θα ήθελα τον λόγο επί προσωπικού.

**ΠΡΟΕΔΡΕΥΩΝ (Γεώργιος Βαρεμένος):** Έχετε δικό σας ανέκδοτο; Δεν έχετε.

**ΚΩΝΣΤΑΝΤΙΝΟΣ ΣΚΡΕΚΑΣ**: Κύριε Πρόεδρε, δεν είναι για γέλια. Σας παρακαλώ πάρα πολύ. Δεν είναι αστείο.

**ΠΡΟΕΔΡΕΥΩΝ (Γεώργιος Βαρεμένος):** Δεν κατάλαβα. Τι θέλετε να πείτε;

**ΚΩΝΣΤΑΝΤΙΝΟΣ ΣΚΡΕΚΑΣ:** Θα ήθελα τον λόγο επί προσωπικού, γιατί ο κύριος Υπουργός με τα σχόλιά του διαστρέβλωσε αυτά τα οποία εγώ είπα, και σύμφωνα με τον Κανονισμό δικαιούμαι δύο λεπτά επί προσωπικού και το ζητώ.

**ΠΡΟΕΔΡΕΥΩΝ (Γεώργιος Βαρεμένος):** Δεν είπε για εσάς. Δεν είστε στη θέση του συζύγου.

**ΚΩΝΣΤΑΝΤΙΝΟΣ ΣΚΡΕΚΑΣ:** Εγώ θα το κρίνω αυτό, κύριε Πρόεδρε. Σας παρακαλώ πολύ, δεν θέλω να πω με ποιον τρόπο πρέπει να απευθύνεσθε στους Βουλευτές. Το ξέρετε πολύ καλά.

**ΠΡΟΕΔΡΕΥΩΝ (Γεώργιος Βαρεμένος):** Μου κάνετε και παρατήρηση από πάνω;

**ΚΩΝΣΤΑΝΤΙΝΟΣ ΣΚΡΕΚΑΣ:** Δεν σας κάνω παρατήρηση.

**ΠΡΟΕΔΡΕΥΩΝ (Γεώργιος Βαρεμένος):** Έχετε δίκιο, γιατί σας έδωσα 60% παραπάνω χρόνο.

**ΚΩΝΣΤΑΝΤΙΝΟΣ ΣΚΡΕΚΑΣ:** Σας παρακαλώ να μου δώσετε δύο λεπτά επί προσωπικού, κύριε Πρόεδρε.

**ΠΡΟΕΔΡΕΥΩΝ (Γεώργιος Βαρεμένος):** Όχι, τώρα δεν έχετε τον λόγο.

**ΚΩΝΣΤΑΝΤΙΝΟΣ ΣΚΡΕΚΑΣ:** Σας παρακαλώ πολύ.

**ΠΡΟΕΔΡΕΥΩΝ (Γεώργιος Βαρεμένος):** Γιατί μετά θα μου ζητήσετε τον λόγο κιόλας.

**ΚΩΝΣΤΑΝΤΙΝΟΣ ΣΚΡΕΚΑΣ:** Τι σημαίνει δεν έχω τώρα τον λόγο;

**ΠΡΟΕΔΡΕΥΩΝ (Γεώργιος Βαρεμένος):** Ο κ. Μαυραγάνης έχει τον λόγο.

**ΚΩΝΣΤΑΝΤΙΝΟΣ ΣΚΡΕΚΑΣ:** Κύριε Πρόεδρε, σας παρακαλώ πολύ.

**ΠΡΟΕΔΡΕΥΩΝ (Γεώργιος Βαρεμένος):** Όχι, δεν έχετε τον λόγο.

**ΚΩΝΣΤΑΝΤΙΝΟΣ ΣΚΡΕΚΑΣ:** Τι σημαίνει όχι; Μα τι συμπεριφορά είναι αυτή, κύριε Πρόεδρε;

**ΠΡΟΕΔΡΕΥΩΝ (Γεώργιος Βαρεμένος):** Συμπεριφορά; Απολύτως ευπρεπής και εντελώς…

**ΚΩΝΣΤΑΝΤΙΝΟΣ ΣΚΡΕΚΑΣ:** Ακούσατε τι είπε ο Υπουργός;

**ΠΡΟΕΔΡΕΥΩΝ (Γεώργιος Βαρεμένος):** Τι είπατε; Καθήστε κάτω τώρα.

**ΚΩΝΣΤΑΝΤΙΝΟΣ ΣΚΡΕΚΑΣ:** Τον αφήνετε να σπιλώνει την προσωπικότητά μου.

**ΠΡΟΕΔΡΕΥΩΝ (Γεώργιος Βαρεμένος):** Καθήστε κάτω.

Ο κ. Μαυραγάνης έχει τον λόγο.

**ΚΩΝΣΤΑΝΤΙΝΟΣ ΣΚΡΕΚΑΣ:** Δεν μου δίνετε τον λόγο επί προσωπικού;

**ΠΡΟΕΔΡΕΥΩΝ (Γεώργιος Βαρεμένος):** Όχι, δεν σας τον δίνω.

**ΚΩΝΣΤΑΝΤΙΝΟΣ ΣΚΡΕΚΑΣ:** Είναι δίκαιο αυτό που κάνετε;

**ΠΡΟΕΔΡΕΥΩΝ (Γεώργιος Βαρεμένος):** Ναι, βεβαίως, απολύτως. Δεν είναι δίκαιο για τους υπόλοιπους συναδέλφους. Για σας είναι κάτι παραπάνω από δίκαιο.

**ΚΩΝΣΤΑΝΤΙΝΟΣ ΣΚΡΕΚΑΣ:** Για ένα λεπτό, κύριε Πρόεδρε.

**ΠΡΟΕΔΡΕΥΩΝ (Γεώργιος Βαρεμένος):** Όχι, έληξε. Δεν έχετε τον λόγο.

Ο κ. Μαυραγάνης έχει τον λόγο.

**ΝΙΚΟΛΑΟΣ ΜΑΥΡΑΓΑΝΗΣ (Υφυπουργός Υποδομών και Μεταφορών):** Ευχαριστώ, κύριε Πρόεδρε.

Θα προσπαθήσω με τον τόνο της φωνής μου να ηρεμήσω τα πνεύματα, αν και η ουσία δεν βοηθάει πάρα πολύ. Και δεν βοηθάει πάρα πολύ η ουσία, διότι ακούστηκαν πάρα πολλά για την επιλογή χρήσης ενός εργαλείου των ΣΔΙΤ, δηλαδή σύμβασης δημόσιου και ιδιωτικού τομέα -για να καταλαβαίνει ο κόσμος που μας ακούει- και ότι αυτή η επιλογή από μόνη της αποτελεί μία καταπληκτική πανάκεια που λύνει όλα τα προβλήματα, ανεξάρτητα αν κάποιοι στον δημόσιο τομέα ή στον κυβερνητικό τομέα στρεβλώνουν τις συμβάσεις με τις αβλεψίες ή με άλλες συμπεριφορές.

Θα γίνω πιο συγκεκριμένος. Όταν προβλέπεται σε μία σύμβαση ένα χρηματοοικονομικό μοντέλο με το οποίο η σύμβαση αυτή θα αποσβένει, θα πληρώνει δηλαδή το κόστος της επένδυσης, πρέπει να δίνεται ιδιαίτερη προσοχή –όχι απλώς ιδιαίτερη- από αυτούς που και κυβερνητικά θεραπεύουν το Υπουργείο Υποδομών, Οικονομίας και Ανάπτυξης και όποια άλλα και από την πλευρά των εργοληπτών, για ό,τι αυτό σημαίνει για τον επιχειρηματικό τους κίνδυνο.

Τι συνέβη εν προκειμένω σχεδόν με όλα τα δημόσια έργα που την καταπληκτική προηγούμενη περίοδο συνήφθησαν οι συμβάσεις τους; Τα χρηματοοικονομικά μοντέλα προέβλεψαν υπερβολικά αισιόδοξες –από αβλεψία;- προβλέψεις για τον κυκλοφοριακό φόρτο και για τις εισπράξεις που έπρεπε να κάνουν, για να αποπληρώσουν τα δάνειά τους ή τα ίδια κεφάλαιά τους αυτές οι εταιρείες, που θα επένδυαν είτε ως εργολήπτριες εταιρείες είτε ως παραχωρησιούχοι.

Και γιατί αυτό ήταν κρίσιμο στοιχείο, για να μη διασπαθίζονται τα χρήματα του ελληνικού λαού και να γίνονται στην πραγματικότητα τα έργα χωρίς υπερτιμολογήσεις και χωρίς μείωση κατά 50% του υλικού αντικειμένου, δηλαδή των δρόμων ουσιαστικά που γίνονταν για τον ελληνικό λαό, ενώ συγχρόνως αυξάνονταν κατά 1.200.000.000 ευρώ τα χρήματα που πλήρωνε το ελληνικό δημόσιο και ο ευρωπαϊκός δημόσιος προϋπολογισμός;

Γιατί, ουσιαστικά, προέβλεπαν ότι τα έσοδα και οι κυκλοφοριακοί φόρτοι μόνο θα μπορούσαν να αυξάνονται. Ακούστε το καλά αυτό. Προέβλεπαν ότι οι κυκλοφοριακοί φόρτοι και τα έσοδα μόνο θα μπορούσαν να αυξάνονται. Ως άλλοι μάντεις άλλων εποχών προέβλεπαν για τις επόμενες δεκαετίες, τι ακριβώς θα συνέβαινε στο οικονομικό γίγνεσθαι όχι μόνο της Ελλάδας αλλά και του κόσμου ολόκληρου, γιατί οι μεταφορές συνδέουν πατρίδες, συνδέουν χώρες, άρα μιλάμε για το οικονομικό γίγνεσθαι μιας Ευρώπης και ενός κόσμου.

Προέβλεψαν ότι δεν θα πέσουν ποτέ οι φόρτοι, και ότι αν παρά ταύτα έπεφταν, τότε αυτό μπορούσε να οφείλεται σε ένα έκτακτο, παρατεταμένο γεγονός ανωτέρας βίας. Και αυτό το έκτακτο, παρατεταμένο γεγονός ανωτέρας βίας ήλθαν και το ομολόγησαν –προσέξτε!- πριν να πετύχουν από την εργολήπτρια και τον παραχωρησιούχο τον συμβιβασμό.

Τους έδωσαν σε μια κόλλα χαρτί –τους έδωσαν ουσιαστικά από πριν- την ανωτέρω άδεια στο πιάτο, αυτό που ο κάθε εργολήπτης και ο κάθε αντισυμβαλλόμενος του δημοσίου επιδιώκει, για να μετριάσει τη δική του υπαιτιότητα, όταν πέφτει έξω σε χρόνο και σε χρήμα.

Τους το έδωσαν, λοιπόν, αυτό στο πιάτο και στη συνέχεια δεν είχε προβλεφθεί τίποτα μέσα στη σύμβαση, που να προβλέπει μείωση του κυκλοφοριακού φόρτου και σε αντιστάθμισμα επαύξηση του χρόνου ισχύος της σύμβασης, για να πάρει, πράγματι, ο εργολήπτης αυτά που έχει δανειστεί από την τράπεζα με επιμήκυνση του χρόνου ισχύος της σύμβασης. Δεν το προέβλεπαν ούτε αυτό. Τι τους έμενε ως μοναδική οδός; Η υπερτιμολόγηση, ανατίμηση, αναθεώρηση του όλου έργου.

Μάλιστα όλο αυτό έγινε με έναν τρόπο, που το Ευρωπαϊκό Ελεγκτικό Συνέδριο τον θεωρεί μοναδικό. Θα σας διαβάσω ένα χωρίο και μόνο από το πόρισμα του Ευρωπαϊκού Ελεγκτικού Συνεδρίου.

Φεύγετε, κύριε Σκρέκα; Δεν σας ενδιαφέρει, έτσι δεν είναι; Δεν πειράζει.

Στη σελίδα 39, λοιπόν, στο μέσον, με «bold», με έντονη γραφή λέει «Η επιλογή της μεθόδου των ΣΔΙΤ δεν προστάτευσε τον εταίρο από τον δημόσιο τομέα, από την κατάστρωση υπερβολικά αισιόδοξων σεναρίων, όσον αφορά την μελλοντική ζήτηση και χρήση των σχεδιαζόμενων υποδομών».

Εμείς τα λέμε αυτά; Εμείς; Το Ευρωπαϊκό Ελεγκτικό Συνέδριο τα λέει κύριοι αυτά, το οποίο έμεινε άφωνο από αυτό το οποίο έγινε.

Επειδή, μάλιστα, κάνατε τάχα διαπραγμάτευση, σαν κι αυτή που κάνατε με τους θεσμούς τόσα χρόνια και δεν πετυχαίνατε τίποτα, με την επαναδιαπραγμάτευση που κάνατε το 2013, πετύχατε το καταπληκτικό. Μειώσατε τους δρόμους κατά 50% και αυξήσατε το κόστος κατά 1.200.000.000 ευρώ. Μοναδικό! Καταπληκτικό! Συγκεκριμένα προσθέσατε στον κορβανά των εργοληπτών 470 εκατομμύρια ευρώ επιπλέον, για ένα έργο που θα πρέπει να έχουν κάνει με λιγότερα χρήματα και,, πράγματι ολόκληρο. Έκαναν το μισό με παραπάνω από 470 εκατομμύρια!

Επίσης προσθέσατε άλλα 705 εκατομμύρια ευρώ στον παραχωρησιούχο για να συντηρήσει τους δρόμους αυτούς. Για ποιους δρόμους μιλάμε; Μιλάμε για τους δύο δρόμους που προφτάσατε, δυστυχώς, εσείς και κάνατε διαπραγμάτευση, τον Ε65 και την Ολυμπία Οδό.

Προφτάσαμε να κάνουμε διαπραγμάτευση σε έναν μόνο, στον Μορέα, και, ω του θαύματος, στη σελίδα 36 το πόρισμα του Ευρωπαϊκού Ελεγκτικού Συνεδρίου λέει για τον Μορέα ότι δεν δόθηκε στους κατασκευαστές ούτε ένα 1 ευρώ επιπλέον για να συμβιβαστούν.

Είστε οι καταπληκτικότεροι διαπραγματευτές που έχω ζήσει εγώ στα είκοσι πέντε χρόνια δικηγορίας μου. Μπράβο σας! Ευτυχώς που δεν διαπραγματευτήκατε τίποτα άλλο! Εύχομαι ο Θεός να τα φέρει έτσι, να μη διαπραγματευτείτε ξανά. Το εύχομαι!

**ΚΩΝΣΤΑΝΤΙΝΟΣ ΑΧ. ΚΑΡΑΜΑΝΛΗΣ:** Όπως ο κ. Βαρουφάκης.

**ΝΙΚΟΛΑΟΣ ΜΑΥΡΑΓΑΝΗΣ (Υφυπουργός Υποδομών και Μεταφορών ):** Μη με διακόπτετε, κύριε Καραμανλή. Μη με διακόπτετε. Εγώ δεν σας διέκοψα.

**ΚΩΝΣΤΑΝΤΙΝΟΣ ΑΧ. ΚΑΡΑΜΑΝΛΗΣ:** Είστε προκλητικός.

**ΝΙΚΟΛΑΟΣ ΜΑΥΡΑΓΑΝΗΣ (Υφυπουργός Υποδομών και Μεταφορών):** Ακούστε τι άλλο προκλητικό κάνατε εσείς, κύριε Καραμανλή, όχι εσείς προσωπικά αλλά αυτοί που υπερασπίζεστε.

**ΠΡΟΕΔΡΕΥΩΝ (Γεώργιος Βαρεμένος):** Να ολοκληρώνετε κάπου εδώ, κύριε Μαυραγάνη, παρακαλώ.

**ΝΙΚΟΛΑΟΣ ΜΑΥΡΑΓΑΝΗΣ (Υφυπουργός Υποδομών και Μεταφορών):** Θέλω δύο λεπτά ακόμα, κύριε Πρόεδρε.

Ενώ, λοιπόν, κύριοι, μειώσατε το αντικείμενο του έργου και αυξήσατε το 1.200.000.000 ευρώ, τη δαπάνη, το έργο που επιλέξατε να κάνετε, ήταν το μεσαίο τμήμα. Και απορούν οι άνθρωποι από τα Τρίκαλα, πλην του κ. Σκρέκα, και λένε «Μα γιατί μόνο το μεσαίο τμήμα και όχι ένα από τα ακραία».

Διότι, κύριοι, ένα από τα ακραία τμήματα θα είχε επαφή με κάποιον από τους διασυνδετήριους άξονες και δεν θα ήταν «τυφλό». Θα είχε εμπορικότητα και δεν θα μπορούσε να εκβιάζει μετέπειτα το δημόσιο.

Καταλάβατε, κύριοι, γιατί δεν πρέπει να επανέλθουν ποτέ αυτές οι πρακτικές;

Κουνάτε το χέρι, κύριε Καραμανλή, και είστε και μηχανικός;

**ΚΩΝΣΤΑΝΤΙΝΟΣ ΑΧ. ΚΑΡΑΜΑΝΛΗΣ:** Δώσατε 750 εκατομμύρια ευρώ πανωπροίκια.

**ΝΙΚΟΛΑΟΣ ΜΑΥΡΑΓΑΝΗΣ (Υφυπουργός Υποδομών και Μεταφορών):** Το μεσαίο τμήμα, κύριε Καραμανλή…

**ΚΩΝΣΤΑΝΤΙΝΟΣ ΑΧ. ΚΑΡΑΜΑΝΛΗΣ:** Δεν ντρέπεστε λίγο;

**ΝΙΚΟΛΑΟΣ ΜΑΥΡΑΓΑΝΗΣ (Υφυπουργός Υποδομών και Μεταφορών):** Να ντρέπεστε εσείς για τις πρακτικές σας και γι’ αυτούς που υποστηρίζετε.

Το μεσαίο τμήμα, κύριε Καραμανλή, μόνο με ελικόπτερο μπορούσες να το επισκεφθείς.

Εάν θέλετε να πηγαίνετε με ελικόπτερα, πηγαίνετε εσείς. Τα λαϊκά στρώματα, κύριε Καραμανλή, δεν μπορούν να πάνε με ελικόπτερα. Αν θέλετε να απευθύνεστε σε αυτούς που έχουν ελικόπτερα, με γειά σας με χαρά σας. Εμείς απευθυνόμαστε στον λαό.

**ΚΩΝΣΤΑΝΤΙΝΟΣ ΑΧ. ΚΑΡΑΜΑΝΛΗΣ:** Ο Αρχηγός σας κυκλοφορεί με ελικόπτερα από το πρωί μέχρι το βράδυ…

**ΠΡΟΕΔΡΕΥΩΝ (Γεώργιος Βαρεμένος):** Κύριε Καραμανλή, κάτι από αυτό που είπατε να μη γραφτεί στα Πρακτικά, το πρώτο που είπατε.

Ο κ. Μάριος Γεωργιάδης έχει τον λόγο.

**ΜΑΡΙΟΣ ΓΕΩΡΓΙΑΔΗΣ (Θ΄ Αντιπρόεδρος της Βουλής):** Ευχαριστώ πολύ και όλους τους συναδέλφους, όχι για την παραχώρηση θέσης, γιατί έπρεπε να εκπροσωπήσω τον Πρόεδρο της Βουλής σε κάποιες υποχρεώσεις, και καθυστέρησε να ξεκινήσει και το σχέδιο νόμου, οπότε αναγκαστικά βρίσκομαι εδώ αυτή τη στιγμή να σας μιλήσω. Καλησπέρα και σε όλους.

Μιλάμε για έναν αυτοκινητόδρομο, που μόνο το τμήμα, αυτή τη στιγμή, που αφορά το σχέδιο νόμου Λαμία -Ξυνιάδα, έχει ένα κόστος κατασκευής κοντά στα 305 εκατομμύρια ευρώ. Είναι κοντά στα τριάντα δύο χιλιόμετρα. Έχει έναν σταθμό εξυπηρέτησης αυτοκινήτων, έχει ΣΕΑ, έχει μία σήραγγα περίπου τριών χιλιομέτρων και οκτώ γέφυρες, εκ των οποίων κάποιες είναι πάρα πολύ μεγάλες και αγγίζουν ακόμη και τα τριακόσια δέκα μέτρα.

Γενικότερα το έργο είναι ένας αυτοκινητόδρομος, όπως γνωρίζουμε, της κεντρικής Ελλάδος, ο Ε65, που ξεκινάει από τον λεγόμενο ΠΑΘΕ στην Εγνατία, εκατόν εβδομήντα τέσσερα χιλιόμετρα συνολικά, που ενώνει την κεντρική Ελλάδα με δεκαπέντε ανισόπεδους κόμβους, εκατόν σαράντα έξι γέφυρες, άνω κάτω διαβάσεις, καθώς επίσης και ογδόντα οκτώ διαβάσεις πανίδας. Μιλάμε για ένα τεράστιο project.

Κυρίες και κύριοι βουλευτές, δυστυχώς όμως, για άλλη μία φορά από αυτό το Βήμα είμαι υποχρεωμένος να κατακρίνω για την αντικανονικότητα του τρόπου νομοθέτησης που επιλέγει η Κυβέρνηση ΣΥΡΙΖΑ - ΑΝΕΛ, με τα δήθεν επείγοντα και κατεπείγοντα που καταθέτει. Και είδαμε, γίναμε μάρτυρες σήμερα, λίγες ώρες πριν, σε ένα άλλο σχέδιο νόμου που αφορούσε τη μεταναστευτική πολιτική, όπου περάσατε όλες τις ξεχασμένες τροπολογίες του έτους, οι οποίες ήταν κοντά στις είκοσι, για να κλείσετε τα λεγόμενα βιβλία σας. Δεν γίνεται κάθε χρόνο στο κλείσιμο του έτους, να έρχονται τροπολογίες κατά συρροή, σχεδόν σχέδια νόμου και να μπαίνουν μέσα στα άλλα νομοσχέδια, χωρίς μελέτη, χωρίς συζήτηση, χωρίς διάλογο.

Όπως κάθε προηγούμενη φορά τα επιχειρήματα απέχουν από τη σοβαρότητα, και απλά κάνουν έτσι αποκλειστικά κατά καιρούς καθυστερήσεις και δικαιολογούν τις καθυστερήσεις των αρμόδιων Υπουργείων. Δεν θα διαβάσω την απάντηση που δώσατε, κύριε Σπίρτζη, όταν τοποθετηθήκατε, για ποιον λόγο έρχεται σε μορφή κατεπείγοντος. Πάντως η αλήθεια είναι ότι ο εμπαιγμός των Βουλευτών και η παρεμπόδιση της ορθής νομοθέτησης συνεχίζεται, χωρίς να συγκινείται κανείς. Και αντί να είσαστε εσείς αυτοί, που θα αλλάξετε το κακό παρελθόν, το διαιωνίζετε. Τα υπόλοιπα όλα είναι προφάσεις εν αμαρτίαις και κάθε φορά συζητάμε το ίδιο πράγμα, δυστυχώς, χωρίς κανένα νόημα.

Έχει περάσει, λοιπόν, ένας χρόνος παρά μία μέρα σήμερα, από τότε που παραδόθηκε στην κυκλοφορία το μεσαίο τμήμα του αυτοκινητόδρομου της κεντρικής Ελλάδος, το Ε65 το λεγόμενο Ξυνιάδα - Τρίκαλα από μία σύμβαση, πραγματικά, για ένα έργο το οποίο ναι μεν υπογράφηκε το 2007, ξεχάστηκε κάπου για κάποια χρόνια, και επανεκκίνησε το 2013.

Πέρα από αυτή την πολυετή καθυστέρηση που είχαμε για όλη την κατασκευή, παρατηρήθηκε και άλλη μία παγκόσμια πρωτοτυπία, να μην έχει, δηλαδή, παραδοθεί ένας δρόμος, ένας πλήρης οδικός άξονας στους οδηγούς της Ελλάδος, αλλά ένα τμήμα αυτοκινητοδρόμου τελείως διαφορετικό και αλλιώτικο από όλα τα άλλα, ένα λεγόμενο τυφλό κομμάτι, που απλά δεν επικοινωνεί με κανέναν δρόμο. Αυτό ήταν αυτό που έχει παραδοθεί μέχρι τώρα. Από τα συνολικά δηλαδή εκατόν εβδομήντα τέσσερα χιλιόμετρα του νέου αυτοκινητόδρομου που ανέφερα στην αρχή της ομιλίας μου, παραδόθηκε μόνο το παραπάνω μεσαίο τμήμα μήκους εβδομήντα εννέα χιλιομέτρων, αν δεν κάνω λάθος, ενώ για τα δύο αναβαλλόμενα τμήματα, το νότιο Λαμία - Ξυνιάδα και το βόρειο Τρίκαλα – Γρεβενά - Εγνατία Οδός ακόμη αναμένουμε στο ακουστικό μας εδώ και κάποια χρόνια.

Ήλθε, λοιπόν, ο καιρός, να μας χωρίζει μόνο μία η τελευταία πράξη του λεγόμενου δράματος από την εκκίνηση των έργων για το νότιο τμήμα Λαμία - Ξυνιάδα, που πραγματεύεται το παρόν σχέδιο νόμου που συζητάμε. Έτσι η κατασκευή αυτού του τμήματος μήκους τριάντα δυόμισι περίπου χιλιομέτρων θα ενώσει τον σημερινό «τυφλό» αυτοκινητόδρομο με τον άξονα Αθήνας – Θεσσαλονίκης, και δεν έχουμε να περιμένουμε παρά «μόνο» τρία χρόνια. Βάζω σε εισαγωγικά το «μόνο», γιατί πάλι χρειάζεται περίπου τρία χρόνια, τριάντα έξι μήνες, και δεν ξέρω αν θα ολοκληρωθεί στους επόμενους τριάντα έξι μήνες η υλοποίησή του.

Εμείς ως Ένωση Κεντρώων οφείλουμε να παραδεχτούμε ότι είμαστε σαφώς υπέρ της ταχείας ολοκλήρωσης όλων των κατασκευαστικών εργασιών. Εκτιμάμε ότι το συγκεκριμένο έργο Λαμία - Ξυνιάδα θα είναι πλέον μέσα στα δέκα μεγαλύτερα projects της χώρας μας. Πέρα απ’ αυτά θα έχει οφέλη για τους οδηγούς, τα οποία αναμένονται να είναι πάρα πολύ σημαντικά. Υπολογίζεται, δηλαδή -για να μπω και σε κάποιες λεπτομέρειες, γιατί είναι σημαντικό να ακούγονται κι αυτές- ότι το ταξίδι από τη Λαμία ως την Εγνατία θα διαρκεί περίπου μιάμιση ώρα. Σημαντικοί τουριστικοί προορισμοί όπως τα Μετέωρα, η Λίμνη Πλαστήρα, τα Άγραφα, το Μέτσοβο, το Καρπενήσι, θα είναι προσβάσιμοι πάρα πολύ γρήγορα, εύκολα και –το σημαντικότερο απ’ όλα- με ασφάλεια. Το σημαντικότερο είναι ότι οι οδηγοί θα έχουν ασφαλή πρόσβαση σ’ αυτούς τους προορισμούς. Η διαδρομή Τρίκαλα - Αθήνα θα διαρκεί περίπου τρεις ώρες, η διαδρομή Καρδίτσα - Αθήνα δυόμιση ώρες, η διαδρομή Αθήνα - Δομοκός κάτι περισσότερο από δύο ώρες.

Επιπρόσθετα απ’ όσα διαβάζουμε, στο τμήμα αυτό θα λειτουργήσει και η σήραγγα Όθρυος μήκους τριών χιλιομέτρων, η οποία θα είναι μέσα στις δέκα μεγαλύτερες σήραγγες της χώρας μας.

Εκείνο που με προβληματίζει, είναι το γιατί και με ποια κριτήρια και με ποιων την ευθύνη, χαρακτηρίστηκε το 2013 ως μη συμφέρων και ως αντιοικονομικός αυτός ο άξονας. Εδώ θα ήθελα μια απάντηση. Σίγουρα εσείς πρέπει να δώσετε μια απάντηση αλλά και εκείνοι που κυβερνούσαν τότε. Ένα αποτέλεσμα της τότε πρωτοβουλίας ήταν να συρρικνωθεί και να εγκαταλειφθεί το βόρειο και το νότιο τμήμα του, στερώντας, πραγματικά, για τουλάχιστον πέντε χρόνια από τους πολίτες τα οφέλη που θα προέκυπταν, δηλαδή σημαντική ενίσχυση των τοπικών οικονομιών, ανάπτυξη των επιχειρήσεων και σίγουρα νέες θέσεις εργασίας.

Κύριε Υπουργέ, πέρα από τις εξηγήσεις που πρέπει να δώσετε εσείς, οφείλουν να δώσουν εξηγήσεις και οι τότε κυβερνώντες με μελέτες, με αριθμούς και με υπολογισμούς για το γιατί αποφάσισαν να κατασκευάσουν μόνο το λεγόμενο «τυφλό» κομμάτι εκείνη την περίοδο, διότι δύσκολα κάποιος μπορεί να πιστέψει ότι είναι αντιοικονομικός ένας αυτοκινητόδρομος, που θα ενώνει με την πιο σύντομη διαδρομή τη δυτική Μακεδονία και βορειότερα με την κεντρική και νότια Ελλάδα, ένας αυτοκινητόδρομος που θα μειώνει τη διαδρομή Λάρισα - Λαμία μέσω Καρδίτσας κατά τριάντα χιλιόμετρα και θα εξοικονομεί χρόνο και χρήμα στους οδηγούς των οχημάτων και κυρίως θα εξασφαλίζει μεγαλύτερη ασφάλεια απ’ αυτήν που έχουμε αυτήν τη στιγμή.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κύριε Πρόεδρε, δύο λεπτά θέλω κι εγώ με τη σειρά μου. Δεν θα καθυστερήσω πολύ.

Ωστόσο, για να φτάσουμε και στα σημερινά, παράξενο είναι το ότι η σημερινή Κυβέρνηση ΣΥΡΙΖΑ - ΑΝΕΛ έρχεται, με τα όσα αναφέρει η σελίδα 2 της αιτιολογικής έκθεσης, ουσιαστικά να δώσει συγχωροχάρτι και να κάνει λόγο –προσέξτε πόσο ωραία τα περιγράφει στη σελίδα 2- για την τότε διεθνή χρηματοπιστωτική κρίση, για την έλλειψη τραπεζικής ρευστότητας, για μειωμένους κυκλοφοριακούς φόρτους, για παρατεταμένο γεγονός ανωτέρας βίας. Θα θέλαμε μια εξήγηση για όλα τα παραπάνω, γιατί δεν γίνεται να κατηγορείτε τους τότε κυβερνώντες και μέσω αυτών των δικαιολογιών, να δικαιολογείτε τα αδικαιολόγητα και κυρίως, τη διακοπή των κατασκευών του έργου για το 2011.

Αγαπητοί συνάδελφοι Βουλευτές, είναι γνωστό –θα το πω για άλλη μια φορά- ότι ως Ένωση Κεντρώων, γενικά, δεν έχουμε και πολλές θετικές εντυπώσεις από συμβάσεις που προκηρύσσονται, συντάσσονται και υπογράφονται από την Κυβέρνησή σας, ούτε έχουμε εμπιστοσύνη στα Υπουργεία ότι διαχειρίζονται με τον καλύτερο τρόπο όλα αυτά τα σημαντικά έργα.

Όμως, δεν μπορούμε να αγνοήσουμε ότι το συγκεκριμένο έργο έχει καθυστερήσει πάρα πολύ και πρέπει οπωσδήποτε να ολοκληρωθεί. Είναι ενταγμένο στο διευρωπαϊκό δίκτυο, έχει χαρακτηριστεί ως έργο εθνικής σημασίας και συγχρηματοδοτείται από την Ευρωπαϊκή Ένωση.

Για αυτούς τους λόγους κυρίως, εμείς θα υπερψηφίσουμε το σχέδιο νόμου, που έχετε φέρει για τη συμφωνία της σύμβασης παραχώρησης και ευχόμαστε ότι σύντομα, επιτέλους, θα ολοκληρωθεί ένα τόσο σημαντικό project για τη χώρα μας.

Ευχαριστώ πάρα πολύ.

**ΠΡΟΕΔΡΕΥΩΝ (Γεώργιος Βαρεμένος):** Κι εμείς ευχαριστούμε.

Ο κ. Μπαργιώτας από τη Δημοκρατική Συμπαράταξη έχει τον λόγο.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Ευχαριστώ, κύριε Πρόεδρε.

Επειδή οι μέρες είναι αυτές που είναι, και επειδή καλά είναι καμιά φορά να ξεκινάμε και από θετικά παραδείγματα, από θετικές αναφορές και μια και μιλάμε για αυτοκινητόδρομους, ας πούμε και ας ξεκινήσουμε με μία διαπίστωση. Τα τελευταία είκοσι χρόνια η Ελλάδα, παρ’όλα τα προβλήματα, ενδεχομένως, τη γκρίνια, τις καταγγελίες και οτιδήποτε άλλο, έχει αναπτύξει ένα αξιόλογο δίκτυο αυτοκινητοδρόμων, το οποίο την έχει μεταφέρει στον καινούργιο αιώνα. Όλοι είμαστε αρκετά μεγάλοι, για να θυμόμαστε τι υπήρχε πριν την αρχή της κατασκευής της ΠΑΘΕ και πριν οι κυβερνήσεις μεταξύ 1990 και 2004, οι κυβερνήσεις Σημίτη κυρίως, ολοκληρώσουν αυτό που σήμερα ολοκληρώνεται σε επίπεδο σχεδιασμού και οράματος.

Όλα τα μεγάλα έργα, που κατασκευάστηκαν, κατασκευάζονται και θα εξακολουθούν να κατασκευάζονται για λίγα χρόνια στην Ελλάδα, έχουν σχεδιαστεί, έχουν μελετηθεί και έχουν ωριμάσει σε διαφορετικό βαθμό, επίπεδο καθένα μέχρι το 2004. Ό,τι κατασκευάστηκε μέχρι το 2004, θυμίζω ότι και λόγω της Ολυμπιάδας και λόγω του ειδικού καθεστώτος, τελείωσε εμπρόθεσμα και ό,τι έμεινε πίσω το 2004, καταδικάστηκε σε μόνιμες καθυστερήσεις, αναβολές, προβλήματα, τα οποία κρατάνε ακόμη μέχρι και σήμερα.

Θα στεναχωρήσω τον κ. Σκρέκα, τον κ. Καραμανλή και τους συναδέλφους της μείζονος Αντιπολίτευσης, αλλά ούτε η Ε65 αποτελεί όραμα της Κυβέρνησης Καραμανλή ούτε κανέναν άλλο μεγάλο αυτοκινητόδρομο τον οραματίστηκε η Νέα Δημοκρατία. Είναι έργα, που άρχισαν στη δεκαετία του ’90, είναι κουβέντες, που άρχισαν στη δεκαετία του ‘90 και παλιότερα και μερικά είναι από τότε.

Οι συμβάσεις παραχώρησης, όντως έγιναν, ωρίμασαν μέσα στην περίοδο 2004-2007 και η αλήθεια είναι ότι τα επόμενα προβλήματα που εμφανίστηκαν, οφείλονται κυρίως στα προβλήματα και τις ανεπάρκειας που είχαν αυτές συμβάσεις παραχώρησης. Δεν είχαν για παράδειγμα πρόληψη κινδύνου. Οι παραχωρησιούχοι δεν κινδύνευαν από τίποτα αν σταματούσαν, όπως σταμάτησαν το 2011, τα έργα, για τον απλούστατο λόγο ότι δεν υπήρχε καμμία πρόβλεψη στη σύμβαση για το τι θα γίνει μετά. Εκεί άρχισαν οι συζητήσεις και αυτές έφεραν και μεγαλύτερο κόστος και τεράστιες καθυστερήσεις.

Ήταν λεόντειες, όχι μόνο για τους ιδιώτες, αλλά ήταν ιδιαίτερα επαχθείς οι συμβάσεις του 2004 για τους χρήστες. Τα διόδια στην Ελλάδα ήταν και είναι ακριβότερα από τις περισσότερες χώρες Ευρωπαϊκής Ένωσης. Και βλέπω με μεγάλη περιέργεια αυτούς, που έκαναν καριέρα με το «δεν πληρώνω» και καταγγέλλοντας τα ακριβά διόδια, σήμερα να λένε ότι είναι ημέρα τρίτη. Το σημερινό κόστος των διοδίων από την Αθήνα μέχρι τα Τρίκαλα είναι 22 ευρώ. Αναρωτιέται κανείς πού θα φτάσει ,όταν επιτέλους τελειώσει στο νότιο τμήμα. Το κόστος των διοδίων στην Ελλάδα σήμερα ξεπερνάει το κόστος των καυσίμων, τουλάχιστον για τα μεσαία αυτοκίνητα, με σχετικά χαμηλή κατανάλωση. Τα διόδια, λοιπόν, είναι ακριβά, λόγω της σύμβασης παραχώρησης και θα εξακολουθήσουν οι πολίτες να πληρώνουν ένα πολύ μεγάλο μέρος του κόστους των νέων έργων.

Σε κάθε περίπτωση, η Ευρωπαϊκή Επιτροπή λέει και επισημαίνει -γιατί έγινε πολύ μεγάλη κουβέντα γι’ αυτό- ότι τα έργα ΣΔΙΤ, τα έργα παραχώρησης σε όλη τη νότια Ευρώπη και στην Ελλάδα, ό,τι υπογράφηκε εκείνη την περίοδο είναι προβληματικό, έχει κενά. Στην Ελλάδα, στην Ισπανία, στην Ιταλία υπάρχουν μεγάλα προβλήματα, που έχουν κυρίως να κάνουν με ανεπάρκειες του θεσμικού πλαισίου. Αντί, λοιπόν, να συζητάμε σήμερα ή να έχουμε συζητήσει τα προηγούμενα πέντε-έξι χρόνια, που έχουμε βρεθεί αντιμέτωποι με το πρόβλημα του θεσμικού κενού, όσον αφορά τις παραχωρήσεις, για την ωρίμανση του θεσμικού πλαισίου στο να διορθώσουμε λάθη, προβλήματα που έχει το θεσμικό πλαίσιο στο να ξαναδούμε από την αρχή τα εργαλεία, τις ευρωπαϊκές Οδηγίες, συζητάμε στο επίπεδο ποιος είναι καλύτερος διαπραγματευτής. Κανένας δεν είναι καλός διαπραγματευτής, όταν δεν έχει στοιχεία, όταν δεν έχει ανάλυση, όταν δεν έχει εργαλεία αξιολόγησης αυτού που πάει να προκηρύξει, όταν δεν έχει υπηρεσίες.

Κουνάτε το κεφάλι, κύριε Υπουργέ.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών και Μεταφορών):** Όχι, συμφωνώ.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Συμφωνείτε, αλλά δεν άλλαξε τίποτα, τέσσερα χρόνια περάσανε, έχετε ολοκληρώσει έναν κύκλο.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών και Μεταφορών):** Όχι άλλαξε, δεν το έχετε παρατηρήσει.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Πολύ φοβάμαι ότι στο βαθμό της διαφάνειας και στον τρόπο παραγωγής των δημοσίων έργων ελάχιστα πράγματα αλλάξανε.

Και επειδή έχω βαρεθεί να ακούω «οι προηγούμενοι» και «οι επόμενοι» έχω με πράσινα γράμματα -κύριε Υπουργέ και κύριε Καραναστάση, δεν με ακούτε- να σημειώσω ότι οι προηγούμενοι είστε και λίγο οι επόμενοι. Αν δεν κάνω λάθος, και ο κύριος Υπουργός και εσείς ως μέλη του ΤΤΕ είχατε και θεσμικό λόγο και θεσμική παρέμβαση τις προηγούμενες εποχές, όπως έχετε και τώρα. Αλλαγές σημαντικές στο θεσμικό πλαίσιο, στο σύστημα παραγωγής των δημοσίων έργων εγώ ως πολίτης δεν έχω αντιληφθεί. Μακάρι να κάνω λάθος, θα φανεί τα επόμενα χρόνια.

Ας πάμε, λοιπόν, στην Ε65. Είναι ένα αναβαλλόμενο έργο. Τα είπε ο κ. Καραναστάσης, τα είπαν πολλοί. Είναι δεδομένο ότι έγινε το 2013, ξεμπλόκαρε. Έχω μια απορία. Άλλος το σχεδίασε, άλλος το δρομολόγησε, ο κ. Χρυσοχοΐδης το ξεμπλόκαρε. Εσείς γιατί πανηγυρίζετε; Για να καταλάβω. Γιατί πανηγυρίζετε; Επειδή καθυστερήσατε να το δώσετε στην κυκλοφορία τέσσερα χρόνια; Επειδή αντί να ενεργοποιήσετε τη σύμβαση το 2015, την παράταση της συμβάσεως και την παραχώρηση το κάνατε μετά; Πραγματικά, δεν καταλαβαίνω. Μπράβο! Κάλλιο αργά παρά ποτέ.

Ελέχθη ότι είναι κολοβό έργο. Όντως είναι κολοβό έργο. Παραμένει κολοβό και με το νότιο τμήμα. Η Ε65 είχε και έχει ακόμα προβλήματα βιωσιμότητας. Είναι ένας δρόμος δύσκολος. Από την πρώτη στιγμή ήταν. Από τη στιγμή που αποφασίστηκε πολιτικά να γίνει, από τη στιγμή που χαράχθηκε η ΠΑΘΕ, με τον τρόπο που χαράχθηκε, ήταν ένας δρόμος δύσκολος η Ε65 -είναι δεδομένο- αλλά χωρίς το τμήμα Τρίκαλα-Κηπουρειό δεν είναι ολοκληρωμένος. Δεν θα γίνει ποτέ οικονομικά βιώσιμος χωρίς το βόρειο τμήμα.

Για την Θεσσαλία και την Κεντρική Ελλάδα είναι ένα έργο πνοής, υπό την προϋπόθεση ότι θα συνδέσει την Εγνατία με την Θεσσαλία, θα συνδέσει την Ηγουμενίτσα με τον Βόλο, θα συνδέσει την Κρυσταλλοπηγή με την Αθήνα. Αν δεν ολοκληρωθεί το βόρειο τμήμα, δεν έχουμε στα χέρια μας πολύ μεγάλα πράγματα. Αναγνωρίζω ότι είναι σημαντική πρόοδος για τους Τρικαλινούς, που θα πάνε στα Τρίκαλα πιο γρήγορα και ούτω καθεξής.

Σε επίπεδο εθνικών μεταφορών, όμως, και ανάπτυξης και ως αναπτυξιακό έργο, δεν ολοκληρώνεται, παρά μόνο αν ολοκληρωθεί το βόρειο τμήμα. Πού βρίσκεται το βόρειο τμήμα; Έχει αλλάξει -κατ’ εμέ, σωστά- η χάραξη προς Κηπουρειό. Έχουν εξασφαλιστεί χρήματα; Βρισκόμαστε στο κενό.

Άκουσα, για τον κάθετο άξονα της Ξάνθης, χιλιάδες πράγματα να αναφέρονται σήμερα στη συζήτηση. Δεν άκουσα άχνα -κυριολεκτικά- ούτε από εσάς, κύριε Υπουργέ, ούτε από σας κανέναν άλλο της συμπολίτευσης για το πού βρίσκεται το βόρειο τμήμα.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών και Μεταφορών):** Δεν μίλησα.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Ναι, αυτό λέω και εγώ ότι δεν μιλήσατε. Μιλήσατε χθες. Διάβασα και τα πρακτικά της επιτροπής, όλα τα πρακτικά και ούτε εκεί άκουσα άχνα. Δεν υπάρχει καμμιά αναφορά, σαν να μη γίνεται.

Ακούω ότι είναι στην έγκριση για την Ευρωπαϊκή Τράπεζα Επενδύσεων και ψάχνουμε λεφτά από εκεί. Μακάρι.

Τι έχει γίνει με τις απαλλοτριώσεις; Έχει τελειώσει η μελέτη, είναι δεδομένα τα σημεία που θα περάσει.

Απ’ όσο ξέρω, δεν έχει γίνει απολύτως τίποτα με τις απαλλοτριώσεις, πράγμα που σημαίνει ότι θα πάρουμε λεφτά από την Ευρωπαϊκή Τράπεζα, αν είμαστε τυχεροί και μετά θα περιμένουμε δυόμισι χρόνια να ολοκληρώσουμε τις απαλλοτριώσεις, για να πάρουμε τα λεφτά.

Πού βρίσκεται, λοιπόν, ένα μεγάλο τμήμα; Δεν υπάρχει καμμία κουβέντα για κάθετους άξονες διασύνδεσης της Εγνατίας με την Θεσσαλία. Ο ένας είναι αυτός. Ο δεύτερος είναι το Κοζάνη-Ελασσόνα. Δεν υπάρχει καμμιά κουβέντα και καμιά πρόταση.

**ΠΡΟΕΔΡΕΥΩΝ (Γεώργιος Βαρεμένος):** Ολοκληρώστε, κύριε Μπαργιώτα.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Ολοκληρώνω με αυτό.

Ολοκληρώνω, λέγοντας ξανά ότι η Ε65, το νότιο τμήμα της και η ολοκλήρωση της μέχρι την Εγνατία είναι ένα μεγάλο έργο, υπό την προϋπόθεση ότι θα ολοκληρωθεί. Έχουμε μείνει πάρα πολύ πίσω με διαχρονικές ευθύνες και αυτής της Κυβέρνησης, αλλά κυρίως των παλαιότερων -δεν υπάρχει θέμα- αλλά πρέπει να ολοκληρωθεί και ολοκλήρωση σημαίνει το βόρειο τμήμα.

Σας ευχαριστώ.

**ΠΡΟΕΔΡΕΥΩΝ (Γεώργιος Βαρεμένος):** Και εμείς.

Τον λόγο έχει ο κ. Σαχινίδης, από τη Χρυσή Αυγή.

**ΙΩΑΝΝΗΣ ΣΑΧΙΝΙΔΗΣ:** Ευχαριστώ, κύριε Πρόεδρε.

Μιας και είμαι ο τελευταίος ομιλητής, θα ήθελα την ανοχή σας για ένα-δύο λεπτά παραπάνω.

Θα έπρεπε κανονικά, κύριε Υπουργέ, όταν συζητάμε για τροποποιήσεις κυρώσεων, πριν ξεκινήσετε να δώσετε παρατάσεις σε έργα, τα οποία δεν ολοκληρώθηκαν, να συζητούνται κανονικά οι ευθύνες, που υπάρχουν για τη μη ολοκλήρωση αυτών των έργων και οι ποινικές ρήτρες για το αν έχουν επιβληθεί σε αυτούς που δεν τα ολοκλήρωσαν.

Συζητάμε, λοιπόν, για τον Ε65. Από την έναρξη της κύρωσης αυτής της τροποποίησης της σύμβασης των έργων θα χρειαστεί ενάμισης χρόνος για την κατασκευή, από τη Λαμία έως τον κόμβο του Καρπενησίου, δηλαδή μιλάμε για δεκαπέντε χιλιόμετρα περίπου, ενώ για το υπόλοιπο τμήμα έως την Ξυνιάδα, άλλα δεκαεπτά χιλιόμετρα, θα χρειαστούν κοντά στα δυόμισι χρόνια, δηλαδή τέσσερα χρόνια για την κατασκευή 32,27 χιλιομέτρων, χωρίς να έχουμε, όμως, απολύτως καμμία παρέκκλιση από το χρονοδιάγραμμα. Σε πλήρη ανάπτυξη, ο αυτοκινητόδρομος Ε65 της κεντρικής Ελλάδος θα είναι εκατόν εβδομήντα πέντε χιλιόμετρα.

Και κάνουμε μία περίληψη: Δηλαδή, μας λέτε ότι από την πρώτη κύρωση, η οποία υπεγράφη στις 31 Μαΐου και κυρώθηκε με το ν. 3597/2007, μέχρι την ολοκλήρωση του έργου, με τα τέσσερα χρόνια που προανέφερα δηλαδή, έως το 2022, χωρίς άλλες καθυστερήσεις, θα χρειαστούν δεκαπέντε ολόκληρα χρόνια για την κατασκευή εκατόν εβδομήντα πέντε χιλιομέτρων οδοποιίας.

Κι επειδή θα βρεθεί κάποιος, καλοπροαίρετα πιστεύω, να μας πει ότι δεν είναι μόνο τα εκατόν εβδομήντα πέντε χιλιόμετρα, είναι και οι γέφυρες, οι σήραγγες και οι σταθμοί εξυπηρέτησης αυτοκινητιστών, σας προτρέπω όλοι σας να πάρετε ένα στυλό και χαρτί ή να βγάλετε τα κινητά σας και να πάτε στην εφαρμογή που έχει την αριθμομηχανή, γιατί θα κάνουμε κάποιες πράξεις, ένα μάθημα αριθμητικής.

Πριν, όμως, πάμε σε αυτές τις πράξεις, θα ήθελα να κάνω μία ερώτηση σε όλες τις πτέρυγες για το αν σας θυμίζει κάτι και ιδιαίτερα σε σας, κύριε Υπουργέ, η ημερομηνία 7 Φεβρουαρίου 2015. Είναι η μέρα που από τον Έβρο ο επικεφαλής και Πρόεδρός σας, είχε ανακοινώσει την επανασύσταση των Μικτών Ομάδων Μηχανημάτων Ανασυγκρότησης ή αλλιώς, τη γνωστή ΜΟΜΑ.

Τι ήταν, όμως, οι ΜΟΜΑ; Θα πρέπει να κάνουμε μία μικρή αναφορά, για να θυμηθούν οι παλαιότεροι και να μάθουν οι νέοι, πώς λειτουργούσε ο κρατικός μηχανισμός χωρίς μη κυβερνητικές οργανώσεις και μεγαλοεργολάβους. Μετά τις τεράστιες καταστροφές, που είχε υποστεί η πατρίδα μας από το Β’ Παγκόσμιο Πόλεμο και τον συμμοριτοπόλεμο, κλήθηκαν οι Ένοπλες Δυνάμεις της πατρίδας να αναλάβουν και να συμβάλλουν στην ανασυγκρότηση της χώρας. Γι’ αυτό τον σκοπό, είχαν συσταθεί και αυτές οι ομάδες Τι ήταν οι ΜΟΜΑ; Ήταν κατασκευαστικές μονάδες, οι οποίες αναλάμβαναν εκτέλεση έργων, που της ανέθετε η προϊσταμένη αρχή κάθε νομού, ανάλογα με τα προβλήματα που αντιμετώπιζαν. Τι έκανε η ΜΟΜΑ; Δεν έκανε μόνο οδοποιίες, έφτιαχνε αεροδρόμια, έφτιαχνε γήπεδα, έφτιαχνε γέφυρας, έφτιαχνε κάθε είδους έργο.

Και μάλιστα, ακούσαμε και μία πρόταση από την πλευρά του Κομμουνιστικού Κόμματος, οι οποίοι πίστεψαν ότι πρότειναν κάτι πρωτότυπο, να δημιουργηθεί ένας ενιαίος φορέας, ο οποίος θα μελετά και θα υλοποιεί οποιασδήποτε μορφής δημόσιο έργο. Αυτό υπήρχε και καταργήθηκε και μάλιστα, αυτοί που την κατήργησαν, είναι οι κύριοι που επαίρονται, της Νέας Δημοκρατίας, με δικό τους νόμο, με το άρθρο 18 το 1992, επί κυβερνήσεως Κωνσταντίνου Μητσοτάκη και μάλιστα, κατόπιν πιέσεως μεγαλοεργολάβων.

Να επιστρέψουμε, όμως, στο μάθημα αριθμητικής, που ανέφερα πριν. Πάρτε, αν θέλετε, τα στυλό σας. Έχουμε και λέμε: Είναι εκατόν εβδομήντα πέντε χιλιόμετρα, όπως ανέφερα προηγουμένως, το συγκεκριμένο έργο για το οποίο συζητάμε, ο Ε65. Εάν κάνουμε μία διαίρεση με τα δεκαπέντε χρόνια που ανέφερα, πριν υλοποιούνται 11,6 χιλιόμετρα ετησίως. Μιλάμε για δώδεκα χιλιόμετρα ασφαλτόστρωσης ετησίως.

Ας πάμε στη ΜΟΜΑ. Ιδρύθηκε το 1957 και διαλύθηκε το 1992. Τι κατάφερε αυτά τα τριάντα πέντε χρόνια η ΜΟΜΑ; Έκανε δεκαπέντε χιλιάδες χιλιόμετρα ασφαλτόστρωσης. Εάν κάνουμε τη διαίρεση, προκύπτουν τετρακόσια είκοσι εννέα χιλιόμετρα ασφαλτόστρωσης ετησίως.

Κάντε μία σύγκριση. Και κάντε μία σύγκριση με το κόστος που προέκυπτε από τη λειτουργία αυτών των μονάδων.

Η κατάργηση τους, όπως ανέφερα, έγινε με το άρθρο 18, του ν.2026/1992. Καταργήθηκε και διαλύθηκε, γιατί μεγάλος αριθμός μηχανημάτων είχε εκποιηθεί σε ιδιώτες. Το εύλογο ερώτημα, όμως, είναι γιατί αυτός ο τεράστιος κρατικός οργανισμός, με τόση μεγάλη προσφορά, διαλύθηκε. Η απάντηση, όχι σύμφωνα με τα δικά μας λόγια, -τελειώνω, κύριε Πρόεδρε- αλλά μπορείτε να πάτε όλοι σας στο διαδίκτυο στην ιστοσελίδα του Συνδέσμου Αποφοίτων Στρατιωτικής Σχολής Ευελπίδων τάξεως του 1976, όπου θα δείτε, αν αναζητήσετε, ότι υπήρχαν διάφορα αντικρουόμενα συμφέροντα στην πολιτική της τότε εκάστοτε κυβέρνησης.

Από τη δεκαετία, λοιπόν, του 1980 ζητούσαν από τις κυβερνήσεις την περικοπή πιστώσεων προς τις ΜΟΜΑ για την εκτέλεση έργων. Στη συνέχεια, φυσικά, άρχισε να αναπτύσσεται μέσα στο πολιτικό προσωπικό των ΜΟΜΑ ο διορισμός υπαλλήλων σε βάρος πιστώσεων των έργων, με αποτέλεσμα η εκτέλεση πολλών εξ αυτών των έργων να κρίνεται οικονομικά μη συμφέρουσα.

Τέλος, όπως ανέφερα και πριν, στη δεκαετία του 1990, μετά από έντονες πιέσεις μεγαλοεργολάβων και μεγαλοεκδοτών, η κυβέρνηση αποφάσισε με αυτόν τον νόμο να καταργήσει τη ΜΟΜΑ.

Πιστέψτε με, θέλοντας να κάνω μία αναζήτηση στο διαδίκτυο πληκτρολογώντας «σκάνδαλο MOMA», το μόνο που προέκυψε ήταν «σκάνδαλο Ρόμα», η ιταλική ομάδα ποδοσφαίρου. Δεν υπήρξε ούτε ένα σκάνδαλο επί διαχείρισης ΜΟΜΑ.

Η Χρυσή Αυγή δεσμεύεται ότι όταν θελήσει ο Θεός και μας δώσει να εξουσιάσουμε αυτόν τον τόπο, θα επανιδρύσουμε και θα επαναλειτουργήσουμε τη ΜΟΜΑ, γιατί η ΜΟΜΑ είχε δώσει πάρα πολλές λύσεις. Δεν απασχολούσε μόνο μόνιμο στρατιωτικό προσωπικό, αλλά είχε και πολιτικό προσωπικό, το οποίο είχε και την αντίστοιχη τεχνογνωσία.

Ευχαριστώ πολύ.

(Χειροκροτήματα από την πτέρυγα της Χρυσής Αυγής)

**ΠΡΟΕΔΡΕΥΩΝ (Γεώργιος Βαρεμένος):** Τον λόγο έχει ο Υπουργός κ. Χρήστος Σπίρτζης.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών και Μεταφορών):** Κύριε Πρόεδρε, αξιότιμοι κύριοι συνάδελφοι, συνήθως οι κυρώσεις σύμβασης και οι δημόσιες συμβάσεις αποτελούν εξειδικευμένα θέματα στη διαδικασία, στον σχεδιασμό, στις προϋποθέσεις γι’ αυτό και δίνεται η δυνατότητα σε λαϊκίστικες δυνάμεις να στρεβλώνουν την αλήθεια.

Θα προσπαθήσουμε, λοιπόν, να αναδείξουμε αυτά τα σημεία, γιατί, αγαπητοί συνάδελφοι της Νέας Δημοκρατίας και όσοι σας στηρίζουν και σας ακολουθούν και στην τακτική σας, όπως ο κ. Μανιάτης, έχετε θράσος για να τα λέτε αυτά που λέτε σήμερα στη Βουλή.

Κύριε Καραμανλή, σε μία κοινοβουλευτική περίοδο, ποτέ δεν έχετε ολοκληρώσει ούτε ένα έργο αξίας 300.000 ευρώ. Σας προκαλώ να μας πείτε ένα έργο από το 1974, από το 1944, από το 1924 που η παράταξή σας, σε μία κοινοβουλευτική περίοδο, έχει ξεκινήσει και έχει ολοκληρώσει.

Αυτό ήταν το παράδειγμα που σας έφερα με τη Μενεμένη και ας ήταν «μικρού προϋπολογισμού».

Αναφέρετε συνέχεια ανακρίβειες, όπως για παράδειγμα αυτό που είπατε πριν για το έργο Πάτρα-Πύργος, αν τηρούμε τον νόμο που ψηφίσαμε, γιατί δεν έχουν γίνει απαλλοτριώσεις. Έχουν γίνει απαλλοτριώσεις. Εντάχθηκαν, κύριε Καραμανλή, όλα τα κρίσιμα έργα του Υπουργείου και όχι μόνο. Και το ίδιο κάνουμε στα έργα των περιφερειών, των δήμων, στο 7Α.

Και συνήθως για ποια τμήματα των αυτοκινητοδρόμων κόπτονται κάποιοι Βουλευτές; Γι’ αυτά, που οι κυβερνήσεις του ΠΑΣΟΚ και της Νέας Δημοκρατίας εξαίρεσαν από τις παραχωρήσεις. Και κυρίως, κόπτονται οι Βουλευτές, που είναι από τις περιοχές, που βγήκαν έξω από τις παραχωρήσεις τα οδικά δίκτυα, δηλαδή της Ηλείας, των Τρικάλων, της Φθιώτιδας. Οι Βουλευτές της Νέας Δημοκρατίας και του ΠΑΣΟΚ, που ψήφισαν να βγουν αυτά τα τμήματα των αυτοκινητοδρόμων έξω από τις παραχωρήσεις, έρχονται εδώ και κλαίνε τώρα, ότι εμείς καθυστερήσαμε.

Θα εξαιρέσω την τοποθέτηση του κ. Μπαργιώτα, γιατί ήταν σε τελείως διαφορετικό ύφος. Όμως, θα ήθελα να του πω ότι έχουν γίνει πολύ μεγάλες αλλαγές στα δημόσια έργα και με τον ν.4412, αλλά και με τον ν.4413. Πιο συγκεκριμένα, δεν προβλεπόταν σε αυτά τα έργα παραχώρησης να υπάρχει ούτε προϋπολογισμός ούτε τεχνοοικονομικό μοντέλο δημοσιευμένο ούτε κοινωνική πρόνοια για το ύψος των διοδίων που είχατε θεσπίσει. Δεν μπορούν σήμερα να βγουν διαγωνισμοί και να καταλήξουν σε τέτοιου είδους συμβάσεις, όπως έγινε το 2007 και το 2006 και όπως αναθεωρήθηκαν το 2013 με το νέο θεσμικό πλαίσιο που έχουμε.

Για να γίνω πιο συγκεκριμένος, στις παρατηρήσεις που έκανε ο κ. Μπαργιώτας, θα ήθελα να του πω το εξής: Συνήθως στις καθυστερήσεις βαρύνονται οι κατασκευαστές, οι εργολήπτες. Σε αυτήν εδώ την περίπτωση, με τις συμβάσεις που είχαν προβλεφθεί -και θα το αναλύσουμε μετά αυτό- για πρώτη φορά τις καθυστερήσεις δεν τις χρεώθηκαν αυτοί που είχαν κερδίσει τους διαγωνισμούς, οι ανάδοχοι ούτε οι εργολάβοι ούτε οι παραχωρησιούχοι, αλλά το ελληνικό δημόσιο.

Πώς έγινε αυτό; Έγινε με δύο τρόπους. Ο πρώτος τρόπος ήταν η δέσμευση δύο φορές του ελληνικού δημοσίου από τις κυβερνήσεις που έκαναν τις συμβάσεις -και τις αναθεώρησαν- για την ολοκλήρωση των απαλλοτριώσεων, για την ολοκλήρωση των αρχαιολογικών εργασιών και των αδειοδοτήσεων και, βέβαια, από αυτό που αποδέχθηκαν για τον τραπεζικό δανεισμό, όπου είχαν προβλέψει να είναι οπισθοβαρής η χρηματοδότηση από το τραπεζικό σύστημα, από τις ιδιωτικές τράπεζες, ενώ υπήρχε ο όρος ότι οι τράπεζες μπορούσαν να σταματήσουν τη χρηματοδότηση, όποτε έκριναν ότι δεν θα καλύπτονταν τα έσοδα, που είχαν προβλέψει στην προσφορά, που είχαν δώσει.

Επίσης, για να κλείσω με τα εισαγωγικά, θα πω το εξής: Κύριε Καραμανλή, είπατε και στην επιτροπή και σήμερα, ότι δεν έχουμε νέες συμβάσεις. Σας είπα μερικές από τις νέες συμβάσεις που έχουμε, γιατί έχουμε πάρα πολλές.

Μας έχετε καταγγείλει και για σκάνδαλα γι’ αυτές τις νέες συμβάσεις και τώρα λέτε ότι δεν έχουμε νέες συμβάσεις. Είναι να απορεί κανείς. Δεν θα τις επαναλάβω. Τις ξέρει ο ελληνικός λαός, τις ξέρει ο κόσμος και τις παρακολουθεί να υλοποιούνται και μάλιστα με πολύ γρήγορους ρυθμούς.

**ΚΩΝΣΤΑΝΤΙΝΟΣ ΑΧ. ΚΑΡΑΜΑΝΛΗΣ:** Θα έχετε νέες συμβάσεις.

**ΧΡΗΣΤΟΣ ΣΠΙΡΤΖΗΣ (Υπουργός Μεταφορών και Υποδομών):** Όχι, έχουμε νέες συμβάσεις.

**ΚΩΝΣΤΑΝΤΙΝΟΣ ΑΧ. ΚΑΡΑΜΑΝΛΗΣ:** Για πείτε μας μία.

**ΧΡΗΣΤΟΣ ΣΠΙΡΤΖΗΣ (Υπουργός Μεταφορών και Υποδομών):** Να σας πω: Το Θριάσιο, που μας καταγγείλατε με τον κ. Μανιάτη και τον φίλος σας για σκάνδαλα, την υπογειοποίηση των Σεπολίων, τα σιδηροδρομικά τμήματα του Κορίνθου-Πατρών. Να μην συνεχίσω τώρα. Είναι πάρα πολλά, όπως η Παραϊόνια οδός. Να μην συνεχίσω.

Πάμε στα σημερινά. Είπατε ότι η Νέα Δημοκρατία έκανε τον σχεδιασμό αυτών των έργων. Θέλω να σας δώσω συγχαρητήρια για τον καταπληκτικό σχεδιασμό, που έκανε η Νέα Δημοκρατία «προστατεύοντας» το δημόσιο συμφέρον, για τους διαγωνισμούς που έκανε η Νέα Δημοκρατία -να σας δώσω και γι’ αυτό συγχαρητήρια- για τις συμβάσεις που έκανε η Νέα Δημοκρατία. Να σας δώσω συγχαρητήρια, κύριε Καραμανλή, για τη διακοπή εργασιών, που έγινε από τις συμβάσεις που έκανε η Νέα Δημοκρατία. Να σας δώσω συγχαρητήρια για τα 1,2 δισεκατομμύρια παραπάνω χρήματα, για το ύψος των διοδίων, για όλα αυτά που ταλαιπώρησαν την ελληνική κοινωνία, μέχρι η Κυβέρνηση του Αλέξη Τσίπρα να ολοκληρώσει αυτές τις παραχωρήσεις.

Αυτά δεν τα λέμε μόνο εμείς. Όταν τα λέγαμε εμείς, εσείς ερχόσασταν και μας λέγατε για πανωπροίκια. Πάμε να δούμε τι κάνουμε σήμερα και πώς προκύπτουν ποια πανωπροίκια και από ποιους δόθηκαν.

Σήμερα, με το παρόν σχέδιο, κυρώνεται η Συμφωνία Τροποποίησης Σύμβασης Παραχώρησης, που ολοκληρώθηκε στις 11 Δεκεμβρίου του 2018. Η συμφωνία αφορά στην κατασκευή, συντήρηση και λειτουργία του νότιου τμήματος του αυτοκινητόδρομου Δυτικής Ελλάδας, του Ε65, από την ΠΑΘΕ, στο ύψος της Λαμίας, μέχρι την Ξυνιάδα.

Πριν αναπτύξω τις διαφορές που ερχόμαστε σήμερα να ψηφίσουμε υπέρ του δημοσίου συμφέροντος, σε σχέση με τη Σύμβαση, που υπήρχε για τον Ε65 και κυρώθηκε το 2007 με τον ν.3597, τροποποιήθηκε το 2013 με τον ν.4219 και με το άρθρο 44 του ν. 374/2015, είναι χρήσιμο να δούμε το ιστορικό του έργου και των έργων παραχώρησης γενικότερα, να βγάλουμε συμπεράσματα για τα δημόσια έργα, που αποτελούν ιστορικά έναν από τους κύριους κλάδους για την επιτάχυνση της οριστικής εξόδου από την οικονομική κρίση. Θα πρέπει να ενημερωθούν οι πολίτες και να δοθούν καθαρές απαντήσεις για τις ολιγωρίες, τα λάθη, τις παραλείψεις και τις σκοπιμότητες, να μην υπάρχουν γκρίζες ζώνες στην ενημέρωση των πολιτών και να πάρουμε όλοι θέση πάνω σε αυτά τα ζητήματα.

Το έργο παραχώρησης είναι ενταγμένο, όπως ξέρετε, στο διευρωπαϊκό δίκτυο. Έχει χαρακτηριστεί ως έργο εθνικής σημασίας από το 2006 και συγχρηματοδοτείται από την Ευρωπαϊκή Ένωση και το ελληνικό δημόσιο. Η χρηματοδότηση -για να μην υπάρχει καμμία αμφιβολία- γίνεται από κοινοτικούς πόρους σε ποσοστό 85% και από εθνικούς πόρους σε ποσοστό 15%.

Τι προέβλεπε η σύμβαση του 2007, που είναι υπερήφανη η Νέα Δημοκρατία γι’ αυτή; Προέβλεπε για το σύνολο του έργου -δηλαδή από τη Λαμία, από την ΠΑΘΕ μέχρι την Εγνατία- ότι θα τελειώσει σε εξήντα έξι μήνες, πεντέμισι χρόνια από την έναρξη της παραχώρησης, δηλαδή ότι θα τελείωνε στο τέλος του 2014.

Προέβλεπε, επίσης, ότι η παράδοση του συνόλου των εκτάσεων των απαλλοτριώσεων θα γίνει σε δώδεκα μήνες, δηλαδή το 2009 και η επιδότηση λειτουργίας -προσέξτε το αυτό- θα είναι 1,7 δισεκατομμύριο ευρώ.

**ΚΩΝΣΤΑΝΤΙΝΟΣ ΑΧ. ΚΑΡΑΜΑΝΛΗΣ:** Κύριε Υπουργέ, δεν ισχύει αυτό.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών και Μεταφορών):** Τι έκανε μετά η Νέα Δημοκρατία, που περηφανεύεται; Γιατί από αυτά που σας είπα, για τη σύμβαση του 2007, δεν έγινε τίποτα.

Με την αναδιάρθρωση, λοιπόν, της Σύμβασης συμφωνήθηκε να κατασκευαστεί άμεσα το μεσαίο τμήμα του έργου, που ήταν και το πιο εύκολο κατασκευαστικά -είχε και δύο σταθμούς διοδίων μέσα σε εβδομήντα εννιά χιλιόμετρα, τα άλλα τμήματα δεν είχανε, για να ξέρουμε τους λόγους που επιλέχτηκε το μεσαίο τμήμα- και να αναβληθούν οι κατασκευές του αρχικού και τελικού τμήματος.

Μειώθηκε το αντικείμενο του έργου κατά 55%. Αυτά που σας λέμε δεν είναι τα στοιχεία που παρουσιάζαμε εμείς. Είναι τα στοιχεία της έκθεσης του Ευρωπαϊκού Ελεγκτικού Συνεδρίου. Τα έχουν λάβει όλοι οι Βουλευτές της Επιτροπής και θα κατατεθεί και σήμερα στα Πρακτικά, για να δούμε τι πρωτοβουλίες θα πάρει η Νέα Δημοκρατία και το ΚΙΝΑΛ, που περηφανεύονται γι’ αυτές συμβάσεις.

Επομένως, σύμφωνα με το Ευρωπαϊκό Ελεγκτικό Συνέδριο μειώθηκε το αντικείμενο του έργου 55%. Έπρεπε να έχει κατασκευαστεί αυτοκινητόδρομος συνολικά εκατόν εβδομήντα τεσσάρων χιλιομέτρων και με την τροποποίηση του 2013 συμφωνήθηκε να κατασκευαστούν εβδομήντα εννέα χιλιόμετρα σε δύο χρόνια.

Αποτελεί κόλαφο για τις προηγούμενες κυβερνήσεις η έκθεση του Ελεγκτικού Συνεδρίου και επιβεβαιώνει, δυστυχώς, ό,τι είχαμε πει. Στη σελίδα 35, κύριε Καραμανλή -θα σας διαβάσω από μέσα- αναφέρει: «Αποφασίστηκε η αναβολή κατασκευής σημαντικών τμημάτων αυτοκινητοδρόμων 45% για την Ολυμπία Οδό…», -για το Πάτρα-Πύργος του λέτε, που βγάλατε έξω- «…και 55% για τον Αυτοκινητόδρομο Κεντρικής Ελλάδας».

Λέει, λοιπόν: «Επιπλέον παραμένει ο κίνδυνος της σημαντικής υποχρησιμοποίησης του Αυτοκινητοδρόμου Κεντρικής Ελλάδας…» -γι’ αυτό που συζητάμε σήμερα- «…και του Τμήματος Λεύκτρο-Σπάρτη για το Μορέα, η οποία δεν συνάδει με τα κριτήρια χρηστής δημοσιονομικής διαχείρισης».

Κύριε Καραμανλή, η έκθεση του Ευρωπαϊκού Ελεγκτικού Συνεδρίου αναφέρεται στην περίοδο 2010-2014.

Και αφού λέει πολλά οικονομικά στοιχεία για το πόσο χρηστή διαχείριση είχατε στα δημόσια έργα, στη σελίδα 40 λέει για τον συγκεκριμένο αυτοκινητόδρομο Κεντρικής Ελλάδας, ότι το αντικείμενο του έργου μειώθηκε σημαντικά και επομένως ούτε το νότιο ούτε το βόρειο τμήμα θα το συνδέει με υφιστάμενους αυτοκινητοδρόμους. Θα το καταθέσουμε αυτό στα δύο κόμματα, για να το διαβάσετε αναλυτικά.

Τώρα, τι πραγματικά έχει γίνει; Δεσμεύτηκε το ελληνικό δημόσιο το 2013 για δεύτερη φορά να ολοκληρώσει τις απαλλοτριώσεις και να τις ολοκληρώσει τον Δεκέμβρη του 2013. Το κόστος του έργου στην αρχική συμφωνία ήταν 2,375 δισεκατομμύρια. Μετά τη συμφωνία, που μειώθηκε το αντικείμενο τόσο πολύ, πήγε στο 1,594 δισεκατομμύρια ευρώ. Δηλαδή το 45% του έργου θα γινόταν με το 67% του αρχικού κόστους. Αντί, δηλαδή, να συμφωνήσετε αναλογικά να πληρωθεί 1.068.000.000 ευρώ, συμφωνήσατε να πληρωθεί 1.594.000.000, δηλαδή 526 εκατομμύρια παραπάνω από την αρχική σύμβαση.

Αυτό, κύριε Καραμανλή, είναι πανωπροίκι. Έχετε δίκιο. Πρέπει να καταγγείλετε την κυβέρνηση Σαμαρά, που το συμφώνησε το 2013, τους ειδικούς διαπραγματευτές, όλους αυτούς που είχατε.

**ΚΩΝΣΤΑΝΤΙΝΟΣ ΑΧ. ΚΑΡΑΜΑΝΛΗΣ:** Το 2015 τι έγινε;

**ΧΡΗΣΤΟΣ ΣΠΙΡΤΖΗΣ (Υπουργός Υποδομών και Μεταφορών):** Θα πάμε και στο 2015. Θα τα πούμε όλα στην Αίθουσα σήμερα. Όλα!

**ΚΩΝΣΤΑΝΤΙΝΟΣ ΑΧ. ΚΑΡΑΜΑΝΛΗΣ:** Ψεύδεστε, κύριε Υπουργέ.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών και Μεταφορών):** Ψεύδεται το Ευρωπαϊκό Ελεγκτικό Συνέδριο; Το Ευρωπαϊκό Ελεγκτικό Συνέδριο τα λέει αυτά. Δεν τα λέω εγώ. Να καταγγείλετε το Ευρωπαϊκό Ελεγκτικό Συνέδριο. Να στείλετε στον εισαγγελέα το Ευρωπαϊκό Ελεγκτικό Συνέδριο, που λέει ψέματα κατά τη γνώμη σας.

Και αυτή, όμως, η συμφωνία του 2013 που κάνατε, δεν αποδείχθηκε επαρκής για την ολοκλήρωση του κεντρικού τμήματος του Ξυνιάδα-Τρίκαλα, που ήταν λιγότερο από το 45% του έργου.

Αμέσως μετά τη δήθεν επανεκκίνηση, στις αρχές του 2014 ούτε οι απαλλοτριώσεις είχαν ολοκληρωθεί ούτε οι αρχαιολογικές ανασκαφές ούτε οι μετακινήσεις των δικτύων κοινής ωφέλειας.

Επομένως, τον Δεκέμβριο του 2015 -και καταθέτουμε εδώ την αδειοδότηση- εκδόθηκαν οι περιβαλλοντικοί όροι της συνδετήριας οδού και του κόμβου Ξυνιάδας. Χρειαζόταν ένας χρόνος ακόμη, για να ολοκληρωθούν οι απαλλοτριώσεις, αφού δεν είχαν εγκριθεί οι περιβαλλοντικοί όροι.

(Στο σημείο αυτό ο Υπουργός κ. Σπίρτζης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Άρα, τι μας λέει ο κ. Σκρέκας; Ούτε οι περιβαλλοντικοί όροι δεν είχαν εγκριθεί. Τον Δεκέμβριο του 2015 ολοκληρώθηκαν. Σχεδόν έναν χρόνο ήμασταν Κυβέρνηση τότε.

Λέει ο κ. Καραμανλής και η Νέα Δημοκρατία, ότι εμείς τελειώνουμε αυτά που εκείνοι ξεκίνησαν και ολοκλήρωσαν και απλά τα εγκαινιάσαμε.

Από το 2007 έως τον Ιανουάριο του 2015, είχε υλοποιηθεί το 54% του έργου -εμείς ήμαστε ακριβέστατοι- και προφανώς, εμείς σε δύο χρόνια υλοποιήσαμε το 46% μέσα στην κρίση, στα capital control. Είναι τελείως αναποτελεσματική η Κυβέρνησή μας! Διαλύσαμε τη χώρα!

Αυτές οι καθυστερήσεις συσσώρευσαν και νέες καθυστερήσεις και είχαν σαν συνέπεια, εκτός από την αδυναμία ολοκλήρωσης του έργου, που είχε καθοριστεί με τη δεύτερη σύμβασή σας το 2013 και που είχε αστοχήσει πλήρως, να σωρευθούν και νέες αποζημιώσεις από τον παραχωρησιούχο και τον κατασκευαστή. Αυτά δεν είναι μέσα στην έκθεση του Ελεγκτικού Συνεδρίου, γιατί αφορούν μέχρι 31-12-2014.

Η Ευρωπαϊκή Επιτροπή έθεσε θέμα άμεσης επιστροφής κοινοτικών πόρων, που είχαν διατεθεί για το έργο και, μάλιστα, ήθελαν για το συγκεκριμένο έργο 1 δισεκατομμύριο ευρώ να γυρίσουν πίσω.

Τι έγινε, λοιπόν, το 2016; Έγινε ανάκτηση σημαντικών καθυστερήσεων.

**ΚΩΝΣΤΑΝΤΙΝΟΣ ΑΧ. ΚΑΡΑΜΑΝΛΗΣ:** Δεκαέξι λεπτά βρίζετε εμάς και σε δέκα λεπτά θα μας πείτε τι κάνατε.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών και Μεταφορών):** Δεν πειράζει.

Έγινε μείωση των απαιτήσεων αποζημίωσης του κατασκευαστή και συγκεκριμένα, από 115 εκατομμύρια σε 50 εκατομμύρια, μείωση 65 εκατομμυρίων. Μειώθηκε η δαπάνη αποκατάστασης καθυστέρησης, από 67 εκατομμύρια σε 10 εκατομμύρια, δηλαδή μείωση κατά 57 εκατομμύρια. Δεν είναι στραγάλια τα εκατομμύρια του ελληνικού λαού. Υπήρξε σημαντική μείωση των απαιτήσεων αποζημίωσης του παραχωρησιούχου, από 27 εκατομμύρια σε 7,5 εκατομμύρια, άλλα 20 εκατομμύρια. Συνολικά, μειώθηκαν 143.911.953 ευρώ.

Σας καταθέτω στα Πρακτικά και τα επίσημα έγγραφα για το τι ζητούσαν οι παραχωρησιούχοι από το θεάρεστο έργο της Νέας Δημοκρατίας και να σας καταθέσω ότι όταν τα λέγαμε εμείς αυτά, η Νέα Δημοκρατία, το ΚΙΝΑΛ και άλλα κόμματα και τα φιλικά τους μέσα, μας έβριζαν και έλεγαν πανωπροίκια αυτά που είχαν προβλέψει εκείνοι. Δηλαδή, κόψαμε σχεδόν 800 εκατομμύρια και μας έβριζαν.

(Στο σημείο αυτό ο Υπουργός κ. Σπίρτζης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Ποιος το λέει αυτό; Η Έκθεση του Ευρωπαϊκού Ελεγκτικού Συνεδρίου μιλάει για τις τρεις παραχωρήσεις, για 1.200.000.000 πρόσθετο κόστος. Δεν τα λέμε εμείς πλέον, αλλά το Ευρωπαϊκό Ελεγκτικό Συνέδριο.

Το δημόσιο, λοιπόν, μετά από αυτό το «θεάρεστο έργο» της Νέας Δημοκρατίας στον Ε65, είχε προβλέψει να μπορεί μέσα σε τρία χρόνια από την ολοκλήρωση να ζητήσει από τον παραχωρησιούχο και τον κατασκευαστή να κατασκευάσουν το νότιο και το βόρειο τμήμα του αυτοκινητόδρομου, τα αναβαλλόμενα τμήματα και είχε βάλει και προϋποθέσεις.

Οι προϋποθέσεις που είχε βάλει, αφορούσαν τα έσοδα του οικείου τμήματος -αυτού δηλαδή που θα κατασκευάσουμε τώρα- μαζί με τους πόρους, που θα είναι διαθέσιμοι στον παραχωρησιούχο, μέσω του μηχανισμού ανακύκλωσης του μεριδίου του δημοσίου επί των εσόδων της Ιόνιας Οδού. Δεν επαρκούν για την κάλυψη των επιλέξιμων δαπανών του αναβαλλόμενου τμήματος και, άρα, το δημόσιο θα αναλάμβανε την πρόσθετη υποχρέωση να καλύψει το έλλειμμα αυτό, μέσω του κρατικού προϋπολογισμού -συγχαρητήρια για τη σύμβαση που κάνατε- και μέχρι το ύψος των ανώτατων ορίων δαπανών λειτουργίας και συντήρησης, δηλαδή το 1,7 δισεκατομμύριο της αρχικής σύμβασης. Συγχαρητήρια και γι’ αυτό!

**ΚΩΝΣΤΑΝΤΙΝΟΣ ΑΧ. ΚΑΡΑΜΑΝΛΗΣ:** Δεν ισχύει αυτό το νούμερο.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών και Μεταφορών):** Συγχαρητήρια και γι’ αυτό.

Καταλαβαίνετε, λοιπόν, ότι έπρεπε να τροποποιηθούν αυτοί οι καταπληκτικοί όροι της σύμβασης παραχώρησης της Νέας Δημοκρατίας.

Εν όψει της άσκησης του δικαιώματος του ελληνικού δημοσίου, για να προχωρήσουμε και να έχετε σήμερα τη σύμβαση και τις τροποποιήσεις στη διάθεσή σας, θα έπρεπε να ζητήσουμε αλλαγή, να θέσουμε επιπλέον όρους στον παραχωρησιούχο ως προς την υλοποίηση του νότιου τμήματος του αυτοκινητόδρομου Κεντρικής Ελλάδας.

Το γνωστοποιήσαμε, όπως έπρεπε, στη Διεύθυνση Ανταγωνισμού της Ευρωπαϊκής Επιτροπής και θέσαμε όρους και προϋποθέσεις στον παραχωρησιούχο, οι οποίες έγιναν αποδεκτές.

Συγκεκριμένα, τι έχει προβλεφθεί; Τι αλλάζουμε, δηλαδή, σήμερα που έρχεται για ψήφιση; Το πρώτο είναι ότι οι χρηματοροές γι’ αυτό το έργο, είτε αφορούν στη δαπάνη κατασκευής είτε στα έσοδα είτε στις δαπάνες λειτουργίας και συντήρησης, θα είναι απολύτως διακριτές, για να γίνεται έλεγχος, σε σχέση με το μεσαίο τμήμα και θα παρακολουθούνται με απολύτως διακριτές λογιστικές καταγραφές.

Το δεύτερο: Καταργείται οποιαδήποτε οικονομική εισφορά του δημοσίου.

**ΓΕΩΡΓΙΟΣ ΜΑΥΡΩΤΑΣ:** Διπλασιάσατε τον χρόνο σας, κύριε Υπουργέ.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών και Μεταφορών):** Έχετε δίκιο, αλλά είναι σημαντικά και πρέπει να τα μάθετε, επειδή μας μιλούσαν εδώ για σκάνδαλα, για να δούμε ποια είναι τα πραγματικά σκάνδαλα που γίνονταν.

Ως προς το αναβαλλόμενο τμήμα, λοιπόν, καταργείται οποιαδήποτε οικονομική στήριξη του δημοσίου προς τον παραχωρησιούχο, δηλαδή πάνε τα 1,7 δισεκατομμύρια ευρώ ή το τμήμα που αναλογούσε στο νότιο τμήμα. Το ελληνικό δημόσιο δεν θα δίνει 1 ευρώ για τη λειτουργία και τη συντήρηση αυτού του τμήματος. Αν υπάρχουν λιγότερα έσοδα σε αυτό το τμήμα του αυτοκινητόδρομου, θα τα βάζει ο παραχωρησιούχος. Αν υπάρχουν περισσότερα, θα τα παίρνει το ελληνικό δημόσιο.

Το τρίτο: Δημιουργείται ιδιαίτερος λογαριασμός εσόδων του αναβαλλόμενου τμήματος, επί του οποίου δεν έχουν δικαίωμα ενεχύρου οι δανειστές του έργου.

Δημιουργείται υποχρέωση του παραχωρησιούχου να καταρτίσει ξεχωριστό χρηματοοικονομικό μοντέλο. Αυτά που έλεγε ο κ. Μπαργιώτας πριν.

Προβλέπεται η κατάθεση εγγυητικής επιστολής καλής εκτέλεσης και για τις κατασκευές και για τη λειτουργία και συντήρηση.

Επιβάλλεται ποινική ρήτρα, σε βάρος του παραχωρησιούχου για την υπέρβαση της προθεσμίας κατασκευής.

Επίσης, οι αποζημιώσεις και η αποκατάσταση των ημιτελών εργασιών πάνε στα 5 εκατομμύρια ευρώ και μειώθηκε το κατασκευαστικό τίμημα στα 300 εκατομμύρια ευρώ, από τα 317 εκατομμύρια ευρώ που ήταν.

Και για πρώτη φορά σε έργο παραχώρησης, το δημόσιο δεν πληρώνει τον ανεξάρτητο μηχανικό, που είναι ένα πρόσθετο κόστος 4 εκατομμυρίων ευρώ. Το επιβαρύνεται ο παραχωρησιούχος.

Υπάρχουν οι πρόνοιες, για να μην επαναληφθεί το θέμα των καθυστερήσεων και των αποζημιώσεων. Έχουν γίνει…

**ΚΩΝΣΤΑΝΤΙΝΟΣ ΑΧ. ΚΑΡΑΜΑΝΛΗΣ:** Στην Κούβα είμαστε; Ο Κάστρο μιλάει;

**ΧΡΗΣΤΟΣ ΣΠΙΡΤΖΗΣ (Υπουργός Υποδομών και Μεταφορών):** Δεν πειράζει, κύριε Καραμανλή. Θα σας πιάσει το πνεύμα των Χριστουγέννων. Ολοκληρώνω. Εσείς θέσατε τα θέματα, εγώ οφείλω να σας απαντήσω ως αρμόδιος Υπουργός.

**ΚΩΝΣΤΑΝΤΙΝΟΣ ΑΧ. ΚΑΡΑΜΑΝΛΗΣ:** Ναι, αλλά θα απαντήσουμε και εμείς. Δηλαδή, έλεος πια!

**ΧΡΗΣΤΟΣ ΣΠΙΡΤΖΗΣ (Υπουργός Υποδομών και Μεταφορών):** Και οι αρχαιολογικές έχουν ενταχθεί στο 7Α…

**ΠΡΟΕΔΡΕΥΩΝ (Γεώργιος Βαρεμένος):** Κύριε Υπουργέ, ο κ. Καραμανλής αναρωτιέται αν μιλάει ο Κάστρο.

**ΚΩΝΣΤΑΝΤΙΝΟΣ ΑΧ. ΚΑΡΑΜΑΝΛΗΣ:** Ο Κάστρο ήταν πιο χαρισματικός στην ομιλία του, οφείλω να πω.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών και Μεταφορών):** Όχι, αλλά ο κ. Καραμανλής προκαλεί, έχει γίνει θαυμαστής και του Κάστρο.

Οι απαλλοτριώσεις, λοιπόν, έχουν ενταχθεί στο 7Α και οι αρχαιολογικές εργασίες έχουν τεθεί στην παρακολούθηση της διυπουργικής επιτροπής, για να μην έχουμε τις καθυστερήσεις που υπήρχαν.

**ΠΡΟΕΔΡΕΥΩΝ (Γεώργιος Βαρεμένος):** Πολλές φορές, του Κάστρο ήταν και μεταμεσονύχτιες. Προσέξτε, κύριε Καραμανλή!

**ΚΩΝΣΤΑΝΤΙΝΟΣ ΑΧ. ΚΑΡΑΜΑΝΛΗΣ:** Μην μας το κάνετε αυτό, κύριε Πρόεδρε!

**ΧΡΗΣΤΟΣ ΣΠΙΡΤΖΗΣ (Υπουργός Υποδομών και Μεταφορών):** Έτσι.

Αθροιστικά, για να συνοψίσουμε τα συμπεράσματα, ο παραχωρησιούχος παραιτήθηκε από την επιδότηση λειτουργίας και μιλάμε για κόστος 12 εκατομμυρίων ευρώ. Η δαπάνη από τα 317 εκατομμύρια ευρώ πήγε στα 300 εκατομμύρια ευρώ και ο κατασκευαστής επωμίζεται πλήρως τη δαπάνη για τον ανεξάρτητο μηχανικό.

Ζήτησε να μάθει ο κ. Σκρέκας -αν θυμάμαι καλά- τι θα γίνει με το βόρειο τμήμα. Έχει προχωρήσει πάρα πολύ η διαπραγμάτευση με την Ευρωπαϊκή Τράπεζα -είμαστε στην ολοκλήρωσή της- προκειμένου να προχωρήσει και αυτή η συμφωνία, για να ξεκινήσει το βόρειο τμήμα. Το λέω αυτό, για να μην έχει καμμιά αγωνία, αν και επί Νέας Δημοκρατίας δεν είχε, όταν ψήφιζε να βγει έξω το εν λόγω τμήμα.

Έχουμε ξεκινήσει τις διαδικασίες μελετών. Έχουν ολοκληρωθεί οι οριστικές μελέτες και έχουμε δώσειεντολή για να γίνουν οι κτηματογραφήσεις, για να κάνουμε με το 7Α σε μικρό χρονικό διάστημα τις απαλλοτριώσεις.

Θα μπορούσε να υλοποιηθεί διαφορετικά το έργο; Η απάντηση είναι μονοσήμαντη: Όχι. Το 2015 εφαρμόστηκαν οι αλλαγές στον Κανονισμό Χρηματοδότησης των συγχρηματοδοτούμενων έργων. Επομένως, για να εγκριθεί η χρηματοδότηση ενός αυτοκινητόδρομου, θα πρέπει να έχει από το 2015 και μετά είκοσι χιλιάδες αυτοκίνητα ημερησίως.

Αυτό ήταν γνωστό το 2013, που συμφωνήθηκαν οι αλλαγές των αρχικών συμβάσεων. Ήταν έγκλημα η μείωση του φυσικού αντικειμένου και να βγουν αυτήν την ώρα αυτά από τους αυτοκινητόδρομους. Είναι διπλό έγκλημα, αναφορικά με την καθυστέρηση υλοποίησης των έργων, αλλά και σχετικά με την έγκριση χρηματοδότησης και για το αν θα μπορούσαν να γίνουν αυτά τα έργα, το ότι δεν υπήρξε καν το 2013 η αυτονόητη πρόβλεψη ότι τα τμήματα αυτά που εξαιρέθηκαν, είναι εγκεκριμένα από τα όργανα της Ευρωπαϊκής Επιτροπής.

Ούτε αυτό δεν κάνατε! Έτσι, στην Ολυμπία Οδό και συγκεκριμένα στο κομμάτι Πάτρα-Πύργος, εξετάστηκε το έργο, ως νέο έργο.

Δεν θα υπήρχε έγκριση χρηματοδότησής του, κύριε Καραμανλή, αν δεν είχαμε αυτές τις συμπτώσεις, αν δεν είχαμε κάνει αυτές τις διαγωνιστικές διαδικασίες. Οι κυκλοφοριακοί φόρτοι ήταν δεκαπέντε χιλιάδες την ημέρα το 2007 και το 2013 ήταν επτάμισι χιλιάδες την ημέρα. Άρα, κοροϊδεύετε τους πολίτες όλα αυτά τα χρόνια. Δεν θα γινόταν καν το έργο. Λέτε ότι είχατε και έτοιμο τον διαγωνισμό. Ούτε μελέτες δεν υπήρχαν. Προφανώς, αν ποτέ μας τον χρηματοδοτούσαν, θα ήταν μία λωρίδα χωρίς διαχωριστική νησίδα ανά κατεύθυνση.

Αναφορικά με τον αυτοκινητόδρομο, που συζητάμε σήμερα, για να έχετε εικόνα –ειδικά ο κ. Σκρέκας και όσοι της Αντιπολίτευσης είναι από την περιοχή- θα πούμε τους φόρτους που είχατε βάλει στον εκπληκτικό σχεδιασμό, που είχατε κάνει το 2006, το 2007 και το 2013! Στο νότιο τμήμα είχατε προβλέψει στη σύμβαση του 2007 έντεκα χιλιάδες εννιακόσια οχήματα την ημέρα. Το 2013 που αναθεωρήσατε, είχαν πέσει στα έξι χιλιάδες οχήματα και σήμερα είναι στα έξι χιλιάδες διακόσια οχήματα. Αυτό δεν είναι καθόλου μαγείρεμα!

Στο βόρειο τμήμα Τρίκαλα-Εγνατία είχατε προβλέψει το 2007 δέκα χιλιάδες οχήματα και το 2013 πέντε χιλιάδες οχήματα. Σήμερα είναι τρεις χιλιάδες εννιακόσια οχήματα.

Επομένως, να σας ξαναδώσω συγχαρητήρια για τον σχεδιασμό, την υλοποίηση και τις συμβάσεις της Νέας Δημοκρατίας. Εμείς θα πάρουμε την καλοπροαίρετη εκδοχή. Εμείς δεν είμαστε σαν κι εσάς. Θα πάρουμε την εκδοχή ότι υπήρχε αστοχία προβλέψεων και αστοχία σχεδιασμού. Δύο φορές, όμως δέσμευση για την ολοκλήρωση των απαλλοτριώσεων, σε χρόνους που ήταν σίγουρο ότι δεν θα ολοκληρωθούν, τι είναι; Η αύξηση του κόστους κατά 1,2 δισεκατομμύρια ευρώ που λέει το Ευρωπαϊκό Ελεγκτικό Συνέδριο, τι είναι;

Μας κατηγορείτε τριάμισι χρόνια για σκάνδαλα.

(Στο σημείο αυτό την Προεδρική Έδρα καταλαμβάνει ο Θ΄ Αντιπρόεδρος της Βουλής κ. **ΜΑΡΙΟΣ ΓΕΩΡΓΙΑΔΗΣ**)

Κύριε Μανιάτη, τα πήγαμε στον εισαγγελέα για το Πάτρα-Πύργος. Μετά, μας κατηγορήσατε για σκάνδαλο για το Θριάσιο. Το πήγα και αυτό στον εισαγγελέα. Να σας το δώσω για το προσωπικό σας αρχείο.

(Στο σημείο αυτό ο Υπουργός Μεταφορών και Υποδομών κ. Χρήστος Σπίρτζης καταθέτει για τα Πρακτικά το προαναφερθέν έγγραφο, το οποίο βρίσκεται στο Αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΚΩΝΣΤΑΝΤΙΝΟΣ ΑΧ. ΚΑΡΑΜΑΝΛΗΣ:** Θα σας τα πει η Ευρωπαϊκή Επιτροπή.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών και Μεταφορών):** Ναι, ναι, θα μας τα πει!

**ΚΩΝΣΤΑΝΤΙΝΟΣ ΑΧ. ΚΑΡΑΜΑΝΛΗΣ:** Τέσσερις φορές αυξήσατε…

**ΧΡΗΣΤΟΣ ΣΠΙΡΤΖΗΣ (Υπουργός Υποδομών και Μεταφορών):** Θα σας το δώσω για το προσωπικό σας αρχείο, για τα δήθεν σκάνδαλα, που λέτε.

**ΚΩΝΣΤΑΝΤΙΝΟΣ ΑΧ. ΚΑΡΑΜΑΝΛΗΣ:** Τα 20 εκατομμύρια ευρώ για τις μελέτες…

**ΠΡΟΕΔΡΕΥΩΝ (Μάριος Γεωργιάδης):** Ηρεμήστε, σας παρακαλώ. Ολοκληρώνουμε. Έχουν γίνει παρατηρήσεις τόσες φορές. Τι θέλετε, κύριε συνάδελφε; Να κλείσουμε το μικρόφωνο;

**ΧΡΗΣΤΟΣ ΣΠΙΡΤΖΗΣ (Υπουργός Υποδομών και Μεταφορών):** Όταν λέμε εμείς για αλλαγή του νόμου περί ευθύνης Υπουργών, δεν περιμένουμε να γίνει και αλλαγή συνταγματική. Το κάνουμε μόνοι μας, για τους εαυτούς μας.

Περιμένουμε να το κάνετε κι εσείς γι’ αυτά που είπε το Ευρωπαϊκό Ελεγκτικό Συνέδριο για τους Υπουργούς σας, κύριε Μανιάτη.

Σήμερα, μάλιστα, μας κατήγγειλε και για ένα έργο της περιφέρειας….

**ΚΩΝΣΤΑΝΤΙΝΟΣ ΑΧ. ΚΑΡΑΜΑΝΛΗΣ:** Αν είναι δυνατόν! Είκοσι οκτώ λεπτά μιλάει, κύριε Πρόεδρε.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών και Μεταφορών):** Τελειώνω.

(Θόρυβος - διαμαρτυρίες στην Αίθουσα)

**ΠΡΟΕΔΡΕΥΩΝ (Μάριος Γεωργιάδης):** Μπορείτε να ηρεμήσετε, κύριοι συνάδελφοι; Θα ολοκληρώσει ο κύριος Υπουργός.

**ΚΩΝΣΤΑΝΤΙΝΟΣ ΑΧ. ΚΑΡΑΜΑΝΛΗΣ:** Κύριε Πρόεδρε, δέκα λεπτά είναι ο χρόνος. Θα πάει στα είκοσι λεπτά;

**ΠΡΟΕΔΡΕΥΩΝ (Μάριος Γεωργιάδης):** Γιατί δημιουργείτε θέμα τώρα;

**ΧΡΗΣΤΟΣ ΣΠΙΡΤΖΗΣ (Υπουργός Υποδομών και Μεταφορών):** Πονάνε αυτά που λέμε. Δεν πειράζει.

**ΠΡΟΕΔΡΕΥΩΝ (Μάριος Γεωργιάδης):** Κύριε Υπουργέ, δώστε μου δέκα δευτερόλεπτα.

Κύριοι συνάδελφοι, όλοι εσείς τελειώνετε ακριβώς στην ώρα σας;

**ΚΩΝΣΤΑΝΤΙΝΟΣ ΑΧ. ΚΑΡΑΜΑΝΛΗΣ:** Γιατί εμείς μιλάμε για οκτώ και δέκα λεπτά, δηλαδή;

**ΓΕΩΡΓΙΟΣ ΜΑΥΡΩΤΑΣ:** Είμαστε στον χρόνο μας, κύριε Πρόεδρε.

**ΠΡΟΕΔΡΕΥΩΝ (Μάριος Γεωργιάδης):** Εσείς, κύριε Μαυρωτά, μπορεί. Όλοι οι συνάδελφοι σέβεστε κατά 100% τον χρόνο που σας δίνεται;

**ΙΩΑΝΝΗΣ ΜΑΝΙΑΤΗΣ:** Εδώ είναι στο 280%!

**ΠΡΟΕΔΡΕΥΩΝ (Μάριος Γεωργιάδης):** Σας παρακαλώ πολύ! Αφήστε να ολοκληρώσουμε. Μη δημιουργούμε τώρα εντυπώσεις, χρονιάρες μέρες! Έλεος!

Κύριε Υπουργέ, παρακαλώ, ολοκληρώστε.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών και Μεταφορών):** Είναι και Χριστούγεννα και πρέπει να έχετε μια άλλη διάθεση.

Το συμπέρασμα της συζήτησης είναι ότι έχει απόλυτο δίκιο ο Πρωθυπουργός Αλέξης Τσίπρας. Αυτά είναι ακροδεξιές αντιλήψεις, που δεν μας αφορούν. Εμείς δεν θέλουμε και ο ελληνικός λαός δεν θα επιτρέψει να έρθετε στην κυβέρνηση γι’ αυτά που κάνατε στη χώρα και θέλετε να τα συνεχίσετε. Δεν θα κουραστούμε να λέμε -και ευχαριστούμε που εν μέρει αποδέχεστε αυτήν την αρχή- ότι τα έργα δεν ανήκουν σε καμμία κυβέρνηση, σε κανέναν Υπουργό, περιφερειάρχη ή δήμαρχο. Ανήκουν στον ελληνικό λαό, που τα πληρώνει. Εμείς κρινόμαστε για την αποτελεσματικότητα, τη διαφάνεια και το κόστος των έργων από τον μοναδικό ιδιοκτήτη και των έργων και τον μοναδικό εντολέα που έχουμε εμείς -και όχι εσείς- τον ελληνικό λαό.

Ευχαριστώ πολύ.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε, τον κύριο Υπουργό.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, πενήντα μαθήτριες και μαθητές και τρεις εκπαιδευτικοί συνοδοί τους από το 2ο Γυμνάσιο Τυρνάβου Λάρισας.

Η Βουλή τούς καλωσορίζει. Ευχαριστούμε, που είστε εδώ και σας ευχόμαστε καλές γιορτές να έχετε.

(Χειροκροτήματα απ’ όλες τις πτέρυγες της Βουλής)

Κηρύσσεται περαιωμένη η συζήτηση επί της αρχής και επί των άρθρων του σχεδίου νόμου του Υπουργείου Υποδομών και Μεταφορών: «Κύρωση της από 11.12.2018 Συμφωνίας Τροποποίησης Διατάξεων της από 31 Μαΐου 2007 Σύμβασης Παραχώρησης για το Έργο «Μελέτη, Κατασκευή, Χρηματοδότηση, Λειτουργία, Συντήρηση και Εκμετάλλευση του Αυτοκινητοδρόμου Κεντρικής Ελλάδος (Ε65)», που κυρώθηκε με τον ν.3597/2007 (Α΄168), όπως αυτή τροποποιήθηκε: α) με την από 28.11.2013 «Συμφωνία Τροποποίησης Διατάξεων της Σύμβασης Παραχώρησης» που κυρώθηκε με το άρθρο δεύτερο του ν.4219/2013 «Κύρωση των Συμφωνιών Τροποποίησης των συμβάσεων παραχώρησης των μεγάλων οδικών έργων και ρύθμιση συναφών θεμάτων» (Α΄ 269) και β) με την από 19.12.2013 «Συμφωνία Τροποποίησης Διατάξεων της από 28.11.2013 Συμφωνίας Τροποποίησης Διατάξεων Σύμβασης Παραχώρησης» που κυρώθηκε με το άρθρο 44 του ν.4354/2015 «Διαχείριση των μη εξυπηρετούμενων δανείων, μισθολογικές ρυθμίσεις και άλλες επείγουσες διατάξεις εφαρμογής της συμφωνίας δημοσιονομικών στόχων και διαρθρωτικών μεταρρυθμίσεων» (Α΄176)».

Εισερχόμαστε στην ψήφιση επί της αρχής, των άρθρων και του συνόλου και η ψήφισή τους θα γίνει ξεχωριστά. Να ανοίξει, παρακαλώ, το σύστημα της ηλεκτρονικής ψηφοφορίας και όσο είναι ανοιχτό, να διαβάσω για άλλη μία φορά τους κανόνες.

Η ψηφοφορία περιλαμβάνει την αρχή του νομοσχεδίου, ένα άρθρο, το ακροτελεύτιο άρθρο, καθώς και το σύνολο του νομοσχεδίου. Κάθε φορά που στην οθόνη εμφανίζονται ως τέσσερα άρθρα προς ψήφιση, στο πάνω μέρος της οθόνης εμφανίζεται ο αριθμός των άρθρων που μένουν για ψήφιση. Οπότε σιγουρευτείτε ότι είναι 0 προς ψήφιση, για να ολοκληρώσετε. Σίγουρα, επειδή είναι μόνο τέσσερα άρθρα, δεν χρειάζεται να κάνετε κάτι παραπάνω, το λεγόμενο scroll down. Βεβαιωθείτε ότι έχετε ψηφίσει όλα τα άρθρα, το ακροτελεύτιο άρθρο και το σύνολο και αφού κατοχυρώσετε την ψήφο σας, έχετε δυνατότητα να την ελέγξετε ή να την αναθεωρήσετε, ως τη λήξη της ψηφοφορίας. Για οποιαδήποτε απορία, πάντα μπορείτε να απευθυνθείτε στο Προεδρείο, προκειμένου να σας συνδράμουν οι αρμόδιοι υπάλληλοι. Παρακαλώ να περιμένουν οι γενικοί εισηγητές και οι ειδικοί αγορητές, έτσι ώστε να υπογράψουν στο τέλος.

Παρακαλώ πολύ να ανοίξει το σύστημα της ηλεκτρονικής ψηφοφορίας.

(ΨΗΦΟΦΟΡΙΑ)

**ΠΡΟΕΔΡΕΥΩΝ (Μάριος Γεωργιάδης):** Παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Μάριος Γεωργιάδης):** Οι θέσεις των κομμάτων όπως αποτυπώθηκαν κατά την ψήφιση με το ηλεκτρονικό σύστημα καταχωρίζονται στα Πρακτικά της σημερινής συνεδρίασης και έχουν ως εξής:

(ΑΛΛΑΓΗ ΣΕΛΙΔΑΣ)

|  |
| --- |
| «Κύρωση της από 11.12.2018 Συμφωνίας Τροποποίησης Διατάξεων της από 31 Μαΐου 2007 Σύμβασης Παραχώρησης για το Έργο «Μελέτη, Κατασκευή, Χρηματοδότηση, Λειτουργία, Συντήρηση και Εκμετάλλευση του Αυτοκινητοδρόμου Κεντρικής Ελλάδος (Ε65)», που κυρώθηκε με τον ν. 3597/2007 (Α΄168), όπως αυτή τροποποιήθηκε: α) με την από 28.11.2013 «Συμφωνία Τροποποίησης Διατάξεων της Σύμβασης Παραχώρησης» που κυρώθηκε με το άρθρο δεύτερο του ν. 4219/2013 «Κύρωση των Συμφωνιών Τροποποίησης των συμβάσεων παραχώρησης των μεγάλων οδικών έργων και ρύθμιση συναφών θεμάτων» (Α΄ 269) και β) με την από 19.12.2013 «Συμφωνία Τροποποίησης Διατάξεων της από 28.11.2013 Συμφωνίας Τροποποίησης Διατάξεων Σύμβασης Παραχώρησης» που κυρώθηκε με το άρθρο 44 του ν. 4354/2015 «Διαχείριση των μη εξυπηρετούμενων δανείων, μισθολογικές ρυθμίσεις και άλλες επείγουσες διατάξεις εφαρμογής της συμφωνίας δημοσιονομικών στόχων και διαρθρωτικών μεταρρυθμίσεων» (Α΄176)». |
|  |
| Επί της Αρχής ΚΑΤΑ ΠΛΕΙΟΨΗΦΙΑ |
|  |
| ΣΥΡΙΖΑ: ΝΑΙ |
|  |
| Ν.Δ.: ΝΑΙ |
|  |
| ΔΗ.ΣΥ: ΝΑΙ |
|  |
| Χ.Α: OXI |
|  |
| Κ.Κ.Ε: OXI |
|  |
| ΑΝ.ΕΛ: ΝΑΙ |
|  |
| ΠΟΤΑΜΙ: ΝΑΙ |
|  |
| ΕΝ. ΚΕΝΤΡΩΩΝ: ΝΑΙ |
|  |
|  |
|  |
| Άρθρο 1 ως έχει ΚΑΤΑ ΠΛΕΙΟΨΗΦΙΑ |
|  |
| ΣΥΡΙΖΑ: ΝΑΙ |
|  |
| Ν.Δ.: ΝΑΙ |
|  |
| ΔΗ.ΣΥ: ΝΑΙ |
|  |
| Χ.Α: OXI |
|  |
| Κ.Κ.Ε: OXI |
|  |
| ΑΝ.ΕΛ: ΝΑΙ |
|  |
| ΠΟΤΑΜΙ: ΝΑΙ |
|  |
| ΕΝ. ΚΕΝΤΡΩΩΝ: ΝΑΙ |
|  |
|  |
|  |
| Ακροτελεύτιο άρθρο (ως έχει) ΚΑΤΑ ΠΛΕΙΟΨΗΦΙΑ |
|  |
| ΣΥΡΙΖΑ: ΝΑΙ |
|  |
| Ν.Δ.: ΝΑΙ |
|  |
| ΔΗ.ΣΥ: ΝΑΙ |
|  |
| Χ.Α: OXI |
|  |
| Κ.Κ.Ε: OXI |
|  |
| ΑΝ.ΕΛ: ΝΑΙ |
|  |
| ΠΟΤΑΜΙ: ΝΑΙ |
|  |
| ΕΝ. ΚΕΝΤΡΩΩΝ: ΝΑΙ |
|  |
|  |
|  |
| Επί του Συνόλου ΚΑΤΑ ΠΛΕΙΟΨΗΦΙΑ |
|  |
| ΣΥΡΙΖΑ: ΝΑΙ |
|  |
| Ν.Δ.: ΝΑΙ |
|  |
| ΔΗ.ΣΥ: ΝΑΙ |
|  |
| Χ.Α: OXI |
|  |
| Κ.Κ.Ε: OXI |
|  |
| ΑΝ.ΕΛ: ΝΑΙ |
|  |
| ΠΟΤΑΜΙ: ΝΑΙ |
|  |
| ΕΝ. ΚΕΝΤΡΩΩΝ: ΝΑΙ |
|  |
|  |

(ΑΛΛΑΓΗ ΣΕΛΙΔΑΣ)

**ΠΡΟΕΔΡΕΥΩΝ (Μάριος Γεωργιάδης):** Συνεπώς το σχέδιο νόμου του Υπουργείου Μεταφορών και Υποδομών: «Κύρωση της από 11.12.2018 Συμφωνίας Τροποποίησης Διατάξεων της από 31 Μαΐου 2007 Σύμβασης Παραχώρησης για το Έργο «Μελέτη, Κατασκευή, Χρηματοδότηση, Λειτουργία, Συντήρηση και Εκμετάλλευση του Αυτοκινητοδρόμου Κεντρικής Ελλάδος (Ε65)», που κυρώθηκε με τον ν.3597/2007 (Α΄168), όπως αυτή τροποποιήθηκε: α) με την από 28.11.2013 «Συμφωνία Τροποποίησης Διατάξεων της Σύμβασης Παραχώρησης» που κυρώθηκε με το άρθρο δεύτερο του ν.4219/2013 «Κύρωση των Συμφωνιών Τροποποίησης των συμβάσεων παραχώρησης των μεγάλων οδικών έργων και ρύθμιση συναφών θεμάτων» (Α΄ 269) και β) με την από 19.12.2013 «Συμφωνία Τροποποίησης Διατάξεων της από 28.11.2013 Συμφωνίας Τροποποίησης Διατάξεων Σύμβασης Παραχώρησης» που κυρώθηκε με το άρθρο 44 του ν.4354/2015 «Διαχείριση των μη εξυπηρετούμενων δανείων, μισθολογικές ρυθμίσεις και άλλες επείγουσες διατάξεις εφαρμογής της συμφωνίας δημοσιονομικών στόχων και διαρθρωτικών μεταρρυθμίσεων» (Α΄176)», έγινε δεκτό κατά πλειοψηφία, σε μόνη συζήτηση, επί της αρχής, των άρθρων και του συνόλου και έχει ως εξής:

(Να καταχωριστεί το κείμενο του νομοσχεδίου σ.447α)

**ΠΡΟΕΔΡΕΥΩΝ (Μάριος Γεωργιάδης):** Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Μάριος Γεωργιάδης):** Συνεπώς το Σώμα παρέσχε τη ζητηθείσα εξουσιοδότηση.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Μάριος Γεωργιάδης):** Με τη συναίνεση του Σώματος και ώρα 19.48΄ λύεται η συνεδρίαση για αύριο, ημέρα Παρασκευή 21 Δεκεμβρίου 2018 και ώρα 10.00΄, με αντικείμενο εργασιών του Σώματος: 1) κοινοβουλευτικό έλεγχο: συζήτηση επικαίρων ερωτήσεων και συζήτηση της με αριθμό 8/7/19-11-2018 επίκαιρης επερώτησης τριάντα επτά Βουλευτών της Νέας Δημοκρατίας προς τους Υπουργούς Οικονομίας και Ανάπτυξης, Επικρατείας, Περιβάλλοντος και Ενέργειας, Δικαιοσύνης, Διαφάνειας και Ανθρωπίνων Δικαιωμάτων και Οικονομικών σχετικά με τις «Αποκαλύψεις αναφορικά με τη δράση του πρώην διευθύνοντος συμβούλου της Δημόσιας Επιχείρησης Αερίου (ΔΕΠΑ) κ. Θεόδωρου Κιτσάκου και το “αόρατο χέρι” που προκάλεσε ζημίες δεκάδων εκατομμυρίων στη ΔΕΠΑ» και 2) νομοθετική εργασία: συνέχιση της συζήτησης και ψήφιση του σχεδίου νόμου του Υπουργείου Μεταναστευτικής Πολιτικής: «Επείγουσες ρυθμίσεις του Υπουργείου Μεταναστευτικής Πολιτικής και άλλες διατάξεις».

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**